
ANGHELOS VLAHOS 


Predilecţia pentru nesecatul izvor de inspiraţie care este 
istoria patriei îl situează pe Anghelos Vlahos în nobila falangă a 
celor mai valoroşi scriitori eleni, dintre care vom aminti doar pe 
câţiva mai cunoscuţi la noi: pe titanul Nikos Kazanţakis cu 
tulburătorul său Căpitan Mihalis, pe Costis Palamas cu Moartea 
palicarului, pe Stratis Mirivilis cu Viaţa în mormânt, pe Ilias 
Venezis cu Numărul, pe Terzakis cu Prințesa Isabeau şi, în fine, 
pe statornicul prieten şi admirator al poporului român, Spiros 
Melas, a cărui operă este închinată aproape în întregimea ei, 
poporului elen şi eroilor lui. 

Anghelos Vlahos s-a născut în anul 1915, în străvechea 
citadelă a elenismului, Alexandria. După ce studiază ştiinţele 
juridice, se consacră carierei diplomatice, astăzi fiind ambasador 
al Greciei în Uniunea Sovietică. 

Preocupările legate de cariera diplomatică nu-l împiedică să-şi 
închine o bună parte din timp creaţiei literare. Eforturile sale 
asidue în această direcţie aveau să-şi afle împlinirea odată cu 
apariţia romanului Stăpânul meu Alcibiade, care i-a adus 
totodată şi premiul Urani! (1955). Mânuind cu virtuozitate un stil 
plin de vioiciune şi culoare, într-o arhitectonică impecabilă, 
Anghelos Vlahos reînvie, într-o modalitate dintre cele mai 
modeme, o epocă de mult apusă. In centrul acţiunii, plasată - în 
cea mai mare parte - în epoca războiului fratricid pentru 
hegemonie dintre Atena şi Sparta, străluceşte meteorica 
personalitate a tânărului Alcibiade, demnul urmaş al lui Pericle. 
Cu o deosebită migală şi dragoste faţă de trecutul glorios al 
patriei, Anghelos Vlahos cerne preţiosul material documentar- 
istoric şi, urmărind evenimentele reale şi imaginare narate de 
Silicos, sclavul favorit al eroului, face să retrăiască sub ochii 
cititorului figura marelui bărbat şi general care a fost Alcibiade. 
Romanul înfăţişează deopotrivă strălucita şi contradictoria 
personalitate a acestui bărbat pe cât de bogat în virtuţi, pe atât 
de orgolios şi inegal în acţiunile lui cât şi epoca lui Pericle, una 
dintre cele mai importante ale istoriei omenirii, cu oamenii 
politici, artiştii şi filosofii care au ilustrat-o. 

Statornica atracţie exercitată de trecutul istoric al patriei sale 
nu-l sustrage pe Anghelos Vlahos de la problemele 


1 După numele scriitorului Kostas Urani. 


contemporaneităţii, pe care le-a ilustrat în romanul Mormântul 
bătrânei şi în ampla nuvelă Ore de viață, care îi aduce premiul 
de stat în 1957. Acţiunea romanului Mormântul bătrânei se 
plasează în timpul celui de-al doilea război mondial şi a luptelor 
purtate împotriva agresorilor italieni în regiunea Epirului şi 
munţilor Pind. Roman de război, roman al suferinţei umane, 
Mormântul bătrânei apare ca primă ediţie în 1945, când 
amintirile unei experienţe crâncene erau încă proaspete atât în 
mintea scriitorului cât şi a cititorilor săi. 

Ampla nuvelă Ore de viață relevă calităţile lui Vlahos de subtil 
analist al sufletului uman şi reconstituie drama unui om mărunt 
pe care fascismul îl împinge la autodistrugere. 

Trecutul istoric al patriei sale constituie însă pentru Vlahos 
sursa de inspiraţie la care se întoarce cu stăruinţă, cum o 
dovedesc  /storia Bizanțului şi Ultimii Comneni, evocare a 
împăraţilor bizantini care au domnit la începutul secolului al XIII- 
lea, precum şi traducerea în greaca modernă a /storiei războiului 
peloponesiac a lui Tucidide. Ultima sa carte (1966) este o 
culegere de nuvele, foarte diferite ca tematică, şi purtând titlul 
celei dintâi: Daimas norocosul. 

In plină maturitate a talentului, recunoscut de mediile 
artistice şi apreciat de public, Anghelos Vlahos e un scriitor 
militant de la care cititorii aşteaptă cu firească speranţă noi 
lucrări care să poarte hotărât şi statornic destinele literaturii 
greceşti, clădite pe cultul marilor idealuri ale umanităţii, spre noi 
culmi, demne de tradiţiile democratice şi de iluştrii înaintaşi ai 
poporului grec. 


POLIXENIA KARAMBI 


TATĂLUI MEU 


Cartea de faţă datorează mult solicitudinii şi afecțiunii sale 
A.V. 


A 


Numele meu e Silicos. Tatăl meu se numea Hifion, iar mama 
Hiperina. Am fost pe vremuri cetăţean ai oraşului Cnidos, iată de 
ce numele meu întreg sună aşa: Silicos al lui Hifion, Cnidianul. 
Poate că e exagerat să mă prezint astfel eu, libertul infirm, care 
mi-am petrecut cei mai frumoşi ani ai vieţii în casa lui Pericle al 
lui Xantip, îndeplinind cele mai ciudate însărcinări şi alergând 
tot timpul de colo până colo ca să satisfac capriciile stăpânului 
meu Alcibiade. Dar, la urma urmelor, nu Slugăream pe un 
oarecare şi situaţia mea nu era rea. Lăsând la o parte cele 
câteva ciomăgeli pe care le-am primit şi cele câteva prilejuri 
când am fost lăsat să flămânzesc în tinereţe, jur pe Atena 
Apaturia că am avut o viaţă plăcută pe care ar fi putut s-o 
invidieze mulţi theţi?. Trăiam într-o casă nobilă - e drept că 
odăiţa mea era cea mai întunecoasă şi cea mai neîncăpătoare 
din toate, dar cum m-aş fi putut aştepta la mai mult decât atât? 
Însuşi Pericle, deşi brutal şi nerăbdător uneori, când se-ntâmpla 
să se întoarcă furios de la Adunarea poporului, se purta cu 
bunătate şi blândeţe faţă de mine. Ne vorbea folosind expresii şi 
perifraze alese, pompoase câteodată, poate ca să nu piardă 
obiceiul oratoriei. Stăpânul meu, Alcibiade, care de mic era 
atent la tot ce se petrecea în jurul lui, nu lăsa niciodată, 
hoţomanul, să-i scape prilejul de a şopti ori de câte ori Pericle 
folosea o frază umflată ca să ceară ceva: „Să nu ştie şi strada ce 
se întâmplă acasă... nu-i aşa?” Poate că era invidios, fiindcă 
stăpânul meu era încă de mic destul de deştept ca să-şi dea 
seama că discursurile lui Pericle în Adunarea poporului erau într- 
adevăr perfecte. Şi câtă silinţă îşi dădea - Hercheios!* Câte nu 
scornea stăpânul meu ca să mă convingă că odată şi odată va fi 
un orator şi mai mare decât Pericle! Acum, după trecere de 
atâţia ani, pot să povestesc faptele pe care le-am trăit lângă 
stăpânul meu şi să-i dezvălui slăbiciunile copilăreşti. In după- 
amiezile când toată lumea pleca de acasă, mă chema în curte, 
se urca pe un soclu gol (pe vremuri pe soclul acela se afla un 
Priap, care însă, după intrarea Aspasiei în casă, fusese 
înlăturat...) şi de acolo, de sus, începea să rostească un discurs. 
Mie îmi poruncea să mă aşez cu picioarele încrucişate în mijlocul 


2 Sărăcimea. (Notele aparţin traducătoarei.) 
3 Denumire a lui Zeus, ca protector al păcii casnice. 


curţii, reprezentând - chipurile - pe ascultători, spre marea 
invidie a lui Zopiros, care, în calitatea lui de profesor oficial al lui 
Alcibiade, avea pretenţia să joace el acest rol, ca să facă la 
sfârşit observaţii nesărate cu accentul lui greoi de trac. 

Dar am luat-o razna. Toate acestea şi multe altele am să le 
povestesc mai târziu. M-am născut la Cnidos în al doilea an al 
celei de a 77-a Olimpiade sau, pentru cei care socotesc ca 
perșii, în anul 3500 de la facerea lumii. Această dată din urmă o 
amintesc în ciuda indignării lui Alcibiade. Sărmanul de el 
(odihnească în pace pe Insula Fericiţilor sufletul lui de om ucis 
pe nedrept) mă certa şi-mi spunea că în felul acesta dădeam 
dovadă de o vanitate şi de o îngâmfare nepotrivite cu situaţia 
mea, că dau a înţelege că, după facerea lumii, apariţia mea pe 
pământ ar fi evenimentul cel mai de seamă, „deşi, Silicos, 
înţelegi prea bine, cel mai mare, cel mai formidabil eveniment 
este apariţia mea pe pământ”. 

Pe tatăl meu îl chema Hipion, şi nu Hifion. Într-o zi, însă, s-a 
dus la un grămătic din Agora oraşului ca să-i ticluiască o 
scrisoare către fratele lui. Grămăticul şi-a ascuţit condeiul şi s-a 
pregătit să scrie prima frază: „Hipion al lui Acistis, salut...”, dara 
şovăit, i-a spus că numele lui era fără îndoială compus din Hipo 
şi /on şi s-a străduit să-l încredinţeze că, dacă p s-ar fi 
transformat în f, numele acesta ar fi făcut o impresie mult mai 
bună. Tata era dintr-o clasă socială mijlocie, dar mama se 
trăgea dintr-o familie de seamă din Cnidos, iată de ce tata a 
ascultat pe loc de sfatul grămăticului şi şi-a schimbat numele. 
De altfel, cu anarhia lingvistică de astăzi, fiecare scrie şi 
pronunţă cum îi place, potrivit cu originea şi cu preferinţele sale. 
Dacă te încurci în eta şi alfa la Sparta, în sigma şi tau“ aici, la 
Atena, eşti pierdut! Patria mea, Cnidos, se înalţă la capătul 
peninsulei cu acelaşi nume, care separă Marea Simei de Golful 
Ceramicos. E o colonie dorică, dintre primele întemeiate pe 
coasta răsăriteană a Egeii, şi a avut toate condiţiile pentru a 
deveni un centru mare şi important. Originea cnidienilor, 
strălucita tradiţie militară dorică, poziţia oraşului, care putea fi 
foarte uşor apărat de pe uscat, portul mare şi ferit, închis de 
două puternice turnuri, şi întreaga sa poziţie cam în centrul 
coloniilor dorice din Caria ar fi trebuit să-i asigure o mare 


+ Astfel de ezitări fonetice trădau un vorbitor nefamiliarizat cu dialectul 
respectiv. 


dezvoltare şi o putere încă şi mai mare. Dar Cnidos a rămas o 
putere de a doua mână şi a rămas de căruţă, fiindcă pe vremuri, 
în timpul crizei celei mari, când Cirus s-a hotărât să cucerească 
lonia şi a trimis acolo pe Harpagos, cel mai bun general al său, 
ca să supună cetăţile greceşti, strămoşii mei n-au fost în stare 
să-şi salveze oraşul. Când Harpagos a ajuns prin părţile noastre 
şi cetăţile Cariei au început să se predea una după alta, când 
Miletul şi Efesul, ba chiar şi Halicarnasul au dat pământ şi apă 
mezilor, abia atunci au început să se neliniştească ai noştri. 
Seara, în agora, ori de câte ori sosea ştirea că a mai căzut un 
oraş, arhonţii se speriau, se adunau ca să ia hotărâri, dar nu 
cădeau la învoială. Când au simţit că primejdia e foarte aproape, 
un militar, Titarios, s-a ridicat şi a spus: 

— Cnidieni! Nu ne foloseşte la nimic să stăm cu mâinile 
încrucişate şi să ne mulţumim doar cu vorbe. Să luăm imediat o 
hotărâre. Cetatea noastră e clădită pe ţărmul mării, portul ei e 
mare şi solid. Dinspre uscat zidurile sunt înalte, dar nu destul de 
rezistente la un asediu de mai multe luni. Ca să-l putem înfrunta 
pe Harpagos trebuie să creăm o piedică de netrecut. În punctul 
unde peninsula noastră se strâmtează şi alcătuieşte un gât de 
cinci stadii lăţime, vom săpa un canal adânc şi larg, pe care îl va 
umple marea. Vom săpa deci un fluviu lat care să taie peninsula 
de uscat şi s-o transforme într-o insulă! 

— Planul tău e îndrăzneţ, dar nu face două parale, strategule 
Titarios, a spus, ridicându-se în picioare, un rival al său, plătit, 
pesemne, de Harpagos. Dar ia spune, a continuat el, cât de lat 
ar trebui să fie şanţul tău ca să ne salveze? 

— Şanţul meu, care va deveni canalul nostru, a răspuns 
supărat strategul, trebuie să aibă cel puţin jumătate de stadiu 
lăţime pentru ca săgețile arcaşilor lui Harpagos să nu poată 
ajunge pe celălalt mal. 

— Şi cine are să-l sape? 

— Să-l săpăm cu toţii, a strigat Titarios. 

Şi, văzând că mulţi şovăiau încă, a luat din nou cuvântul şi le- 
a explicat că Harpagos nu avea mare chef de război şi de lupte. 
Ca persan ce era, prefera să răscumpere oraşele cu aur şi nu se 
bătea decât dacă n-avea încotro. Aveau deci destul timp înainte. 
Să înceapă tratative, să trimită delegaţi la perşi şi în acest timp 
„Şşanţul” se va lăţi. Intr-o bună dimineaţă aveau să-i spună lui 


Harpagos: „Pofteşte!” Dar ce să facă el fără flotă? Nu-i va 
rămâne decât să plece. Era singura salvare pentru Cnidos. 

Planul fu primit de popor cu mare entuziasm. Mii de bărbaţi se 
puseră numaidecât în mişcare, femeile şi copiii le urmară 
exemplul şi munca începu. Se alcătuiră echipe de muncitori, se 
făcu repartizarea sarcinilor şi inginerii fixară rânduiala muncii. 
Dar după ce se apucară să sape, se iviră primele greutăţi: 
stânca era tare, uneltele atârnau greu în mâinile oamenilor - ba 
se mai întâmplară şi câteva nenorociri din cauza unor stânci 
care se prăbuşiră şi avântul scăzu. Era foarte cald, praful intra în 
ochii oamenilor care spărgeau piatra, fiindcă nu ştiau să se 
păzească. Munca mergea greu şi încetă treptat, parcă ar fi oprit- 
o un zeu. Atunci cetatea hotărî să trimită soli la Apolo din Delfi. 

Trimişii urmau să treacă şi pe la Sparta, metropola lor, ca să 
ceară ajutor şi sfat. Porniră deci cu o corabie rapidă şi după ce 
se opriră câteva ore la Delos, unde sacrificară doisprezece miei 
ca să-l dispună favorabil pe zeu, ajunseră la Sparta. Nepăsători, 
ba chiar dispreţuitori fiindcă ţineau la liniştea lor, eforii îi sfătuiră 
stăruitor să alerge la Delfi şi să asculte oracolul. Aşa făcură solii, 
şi Pitia le dădu numaidecât oracolul pe care-l cereau, foarte 
scurt, dar în versuri, deoarece, pe lângă celelalte, în răspuns 
zeul se străduia să amintească credincioşilor că are însuşiri 
poetice. Oracolul spunea: 


Nu mai săpați şi nu vă osteniți, 
Zadarnică e toată truda voastră, 
Căci de-ar fi vrut măritul nostru zeu, 
Nu vă dura o insulă el oare? 


Trimişii s-au întors cu corabia lor iute la Cnidos şi au 
comunicat răspunsul. Şi treaba, care între timp pornise din nou 
şi ajunsese departe, s-a oprit dintr-odată. Când Harpagos s-a 
apropiat cu armata, o delegaţie având în frunte pe cei mai 
bătrâni cetăţeni a pornit spre el să-i predea cetatea. S-au 
întâlnit chiar în locul unde începuseră lucrările pentru 
executarea canalului, şi Harpagos, contemplând planul acela 
îndrăzneţ, întrebă cu mirare de ce se lăsaseră de el, fiindcă, 
dacă l-ar fi dus la bun sfârşit, ar fi fost o mare piedică pentru el. 
Ai noştri i-au dat răspunsul primit şi atunci el a spus: „Ce uşor vă 
prostiţi voi, elenii!” 


Din ziua aceea şi până la bătălia navală de la Eurimedon, 
Cnidos a avut garnizoană persană şi un consilier politic al 
Marelui rege. Garnizoana străină şi consilierul lăsau, desigur, o 
oarecare libertate cnidienilor, dar o mie şi unul de amănunte 
erau puse la cale numai de străini, şi cetăţenii bogaţi sau nobili 
trebuiau să bage bine de seamă ca să nu-l supere pe consilierul 
politic, care-şi băga nasul peste tot şi trimitea referate 
satrapului. Bunicul meu, Silicos al lui Pafios, era s-o păţească de 
câteva ori. Cetăţean cu influenţă, trecând drept unul dintre 
oamenii de seamă ai Cnidosului, a fost de câteva ori în pericol 
de a fi exilat. Era habotnic şi fanatic şi nu accepta niciun 
compromis cu străinii; fusese totuşi nevoit să accepte în templul 
Afroditei Pandemos” prezenţa unui mare preot care era agent al 
consilierului. 

La Cnidos, Afrodita era - este încă şi azi - mai venerată decât 
ceilalţi zei, dar cu decenţă şi cuviinţă, fără neruşinare ca la 
Delos, unde i-au construit un şir de faluşi de marmură care 
ameninţă cerul. La Delos am văzut cu ochii mei nişte femei 
îmbrăţişând aceste reprezentări, încununându-le şi făcând şi 
alte necuviinţe! Asemenea simboluri nu trebuie lăsate în văzul 
tuturor şi la îndemâna femeilor. Nu! La Cnidos adoraţia Afroditei 
era severă şi aducea foloase. Buna zeiţă le ajuta cât putea pe 
fetele sărace ca să-şi strângă o brumă de zestre. Graţia sa 
stabilise printr-un oracol, după care fetele dispuse s-o slujească, 
adică hierodulele*, urmau să trăiască în preajma ei, pe lângă 
templu, în odăiţe separate, anume construite. Credincioşii, care 
în zilele de sacrificii veneau în mare număr, se odihneau înainte 
de-a se întoarce pe la casele lor, lângă vreuna din fete, plătind 
ceva pentru templu. La sfârşitul lunii, fiecare fată dădea marelui 
preot jumătate din ceea ce încasase, păstrând cealaltă jumătate 
pentru ea. Aşa trăia multă lume, şi zeiţa îşi îmbogăţea şi-şi 
împodobea templul, a cărui influenţă şi putere creşteau. După 
ce erau doi-trei ani hierodule, fetele sărace îşi găseau cu 
uşurinţă miri. În clasa mijlocie ele erau foarte căutate, fiindcă 
aduceau zestre soţilor lor, ceea ce era destul de rar, şi fiindcă 
aveau experienţa dobândită în timpul cât slujiseră la templul 
Afroditei. 


> Denumire a zeiţei Afrodita, în calitatea ei de protectoare a Cnidosului. 
Templul menţionat era principalul sanctuar al zeiţei. 
6 Prostituate de pe lângă templul Afroditei. 


Într-o dimineaţă, bunicul meu Silicos, cetăţean cu dare de 
mână în Cnidos, ieşi la plimbare cu fiica lui, adică mama mea. 
Soarta îl făcu să pătrundă în marea incintă a templului Afroditei. 
Când marele preot, omul perşilor, care ieşise în piaţa din faţa 
templului să se încălzească la soare, îl văzu pe bunicul însoţit de 
frumoasa lui fiică, se ridică măreț în picioare şi le făcu semn să 
vină spre el. Fără să bănuiască nimic, bunicul se supuse 
numaidecât, dar când se apropie împreună cu mama, marele 
preot spuse arătând spre ea: 

— Zeița va fi foarte bucuroasă să aibă o hierodulă atât de 
tânără şi de frumoasă. 

Bunicul se tulbură. Oricât de cucernic era, n-avea de gând să- 
şi lase fata într-una din cămăruţele templului. Incercă să se 
îndepărteze, dar marele preot bătu din palme şi o mulţime de 
paznici perşi năvăliră de peste tot. Nemaiavând încotro, bunicul 
se apropie atunci cu respect de marele preot şi-l întrebă în 
cuvinte îngrijit alese cum ar trebui să procedeze ca să nu-şi lase 
fiica în templu, dar fără ca zeiţa să i-o ia în nume de rău şi să se 
supere. Marele preot se retrase în templu pentru a se sfătui cu 
zeiţa şi, după o consfătuire tainică ce ţinu vreme destul de 
îndelungată, ieşi iar şi declară că Afrodita cere în schimb o 
ofrandă în aur şi, în chip de jertfă, doi mieluşei albi: unul pentru 
bunicul, celălalt pentru fiica lui, fiindcă erau amândoi 
răspunzători. Bunicul se bucură şi dădu să plece luându-şi fata 
cu el, dar marele preot îi opri, spunând că acea condiţie trebuie 
îndeplinită imediat, chiar în ziua aceea, şi că mama trebuie să 
rămână acolo drept zălog. Bunicul meu se împotrivi, spuse că 
sentimentele lui cucernice erau cunoscute şi că nici nu-i trecea 
prin minte să nu se supună poruncii zeiţei, dar protestele nu 
slujiră la nimic. Mama rămase în templu şi tatăl ei porni pe 
drumuri ca să găsească doi mieluşei albi şi o ofrandă de aur. 
Aceasta din urmă nu-l punea în încurcătură. N-avea decât să 
treacă pe la un bijutier oarecare şi să cumpere ceva de aur. 
Cunoscut cum era, toată lumea i-ar fi dat pe credit, dar cum să 
găsească cei doi mieluşei albi? Du-te şi caută într-o zi de lucru, 
când nu e târg, doi mieluşei albi! _ 

Mama rămăsese singură în templu. In jurul ei se adunaseră 
slujitorii, ajutoarele templului şi alţi oameni, care-i spuneau 
glume grosolane şi o insultau. Erau încredinţaţi că în curând 
avea să ocupe şi ea o cămăruţă a templului şi-şi băteau joc... 


Soldaţii perşi râdeau şi-şi frecau mâinile, crezând că vor fi 
printre primii care s-o viziteze. În sfârşit, puţin după prânz, se ivi 
bunicul gâfâind, asudat, ţinând o pungă în mână şi târând după 
el un mieluţ alb. Puse jos săculeţul şi scoase din el o minunată 
farfurie pictată cu aur şi un ulcior de aur curat cu toartă de 
fildeş. 

Marele preot era încântat de cele două daruri, dar nu-şi arătă 
mulţumirea şi atrase atenţia că erau destinate templului. Cum 
rămânea însă cu zeiţa? Trebuia oare să se aleagă doar cu un 
mieluţ pentru două păcate: păcatul bunicului care nu voia să-şi 
lase fata şi păcatul ei, care nu voia să rămână? Apropiindu-se de 
miel, marele preot începu să-l cerceteze ca să se convingă că e 
alb, fără nicio pată. _ 

— Asta-i bună! strigă bunicul furios. Iti aduc două ofrande în 
loc de una, cum mi-ai cerut, şi un mieluţ alb şi tot nu înţelegi să 
mă laşi în pace? 


— Voi comunica nelegiuirea ta sacerdoţilor şi consilierului 
politic! Aşa-ţi trebuie! spuse sever marele preot. 

lată ce şantaje mârşave foloseau perşii şi cei care-i slujeau... 
Nu-i nimic! De atunci ne-am răzbunat noi pe ei... 

Bunicul se gândi că, dacă treburile luau o asemenea 
întorsătură, urmările puteau fi neplăcute. Duşmanii lui ar fi 
uneltit, fireşte, împotriva sa şi consilierul politic, care nu-i era 
deloc binevoitor, l-ar fi condamnat, sub acest pretext, la cine 
ştie ce amendă uriaşă, care l-ar fi adus în sapă de lemn, l-ar fi 
exilat, sau cine ştie ce altă grozăvie s-ar fi întâmplat. In afară de 
asta, pedeapsa nu i-ar fi salvat fata. Bunicul îşi plecă deci capul, 
se supuse şi-şi înăbuşi revolta. Marele preot, însă, cercetă 
mieluţul, descoperi o pată gălbuie pe burtă şi, făcând pe 
furiosul, ridică mâinile în sus, chemând-o pe Afrodita drept 
martoră că voiau să-l înşele. 

În jurul lor se adunase multă lume, care se împărţise în două 
tabere: unii, patrioţii, susțineau că un singur mieluţ era destul, 
că mieluţul acela era foarte alb, însă cei care voiau să se pună 
bine cu satrapul persan erau de partea marelui preot. N-ar fi fost 
imposibil ca, dintr-o clipă într-alta, marele preot să dea ordin 
gărzii persane s-o înhaţe pe mama. Atunci, cineva din mulţime îi 
şopti bunicului să-şi logodească fata imediat, pentru ca toată 
povestea aceea mârşavă să se termine, dat fiind că o veche 


poruncă a zeiţei hotăra că nu poate să fie slujită de o fată având 
alt legământ. Uluit şi văzându-şi fata plângând, bunicul, care nu 
mai ştia ce să facă şi care în zăpăceala lui uitase de acest 
amănunt, se agăţă de sfatul acela. Se apropie de un cetăţean 
oarecare din mulţime şi-i şopti: 

— i-o dau pe fiica mea! Te logodesc cu ea! 

Necunoscutul se îndreptă spre mama şi, mai înainte ca 
marele preot să-i fi putut împiedica, cei doi îşi întinseră mâinile 
cruciş, după care bunicul îşi scoase brâul lat, îl legă în jurul 
mâinilor lor unite şi rosti cuvintele sacramentale. 

Marele preot turba! Dar ce putea să facă? Porunci mulţimii să 
se împrăştie şi se întoarse în templu, aşteptând o altă ocazie ca 
să-i facă rău bunicului. Faptul că fiica unui om bogat şi cu vază 
ca Silicos avea să ia pe un oarecare nu-l mulțumea destul. 

Bunicul îşi luă fata şi plecă împreună cu ginerele. Când 
ajunseră la o depărtare destul de mare, Silicos se întoarse către 
necunoscut şi-i spuse: 

— Îţi mulţumesc, fiule! Am să-ţi trimit un dar frumos! Cum te 
numeşti? 

— Hipion, răspunse tatăl meu cu sfială. 

— Şi ce meserie ai? 

— Lucrez la un atelier de sandale. 

— Bine! Am să te ocrotesc! spuse bunicul şi-i făcu semn să 
plece. 

Hipion însă nu înţelegea şi bunicul fu silit să-i explice că nu 
fusese vorba de-o logodnă adevărată, ci de-o înscenare ca să 
scape din capcana marelui preot. Doar nu credea serios că el, 
Silicos, avea să-şi dea fiica după un meseriaş! Tânărul plecă 
ochii, oftă cu amărăciune şi plecă, aruncând o ultimă privire 
spre mama, care în tinereţea ei era foarte frumoasă. Dar una 
voia Silicos al lui Pafios şi alta hotărâse Cloto, fiindcă se vede că 
undeva, în peristilul templului Afroditei, era ascuns micul zeu 
care o săgetase pe mama: poate că era o răzbunare a zeiţei. Şi 
aşa, cu toată împotrivirea iniţială a bunicului, mama s-a 
căsătorit cu tata, şi eu m-am născut doisprezece ani mai târziu, 
după ce Silicos al lui Pafios avusese grijă să închidă ochii ca să 
nu mă vadă. 

În preajma naşterii mele, tata, care, după cum am spus, era 
dintr-o clasă socială inferioară, a uitat, sau mai bine zis nu ştia, 
şi mai târziu a declarat că uitase să aducă jertfă zeiţei llitia, care 


ocroteşte facerile. Maică-mea m-a născut în chinuri grele şi m-a 
adus pe lume cu un picior mai scurt decât celălalt. „Ca 
Hefaistos”, a spus bunică-mea drept mângâiere. Capul meu era 
- şi aşa a rămas - lunguieţ ca un pepene. Nelegiuitul acela de 
Socrate m-a jignit odată la gimnaziu. l-a spus lui Alcibiade că 
pedagogii lui erau nişte neisprăviţi. „Zopiros e un bătrân ramolit. 
Cât despre ăsta de-aici, cu capul lui ca pepenele, cum îl 
cheamă?... mă întreb dacă o fi având habar de ceva!” Dar toate 
astea am să le povestesc mai târziu. 

La un an după naşterea mea a avut loc bătălia navală de pe 
fluviul Eurimedon, în Pamfilia, bătălie care a eliberat toate 
cetăţile greceşti din lonia şi Caria. Cea mai mare şi mai 
strălucită victorie a elenilor a fost victoria atenienilor şi a lui 
Cimon! A marelui Cimon, a cărui imagine tulbura somnul 
stăpânului meu. Ori de câte ori se gândea la Cimon, la marile 
danii ce făcuse demosului, la gimnaziul ce clădise pe cheltuiala 
lui şi mai ales la strălucita victorie de pe fluviul Eurimedon, unde 
capturase două sute de corăbii ale perşilor, Alcibiade se 
întuneca la faţă şi uneori încerca să micşoreze pe un ton ironic 
valoarea marelui strateg. Abia după propria lui victorie de la 
Cizicos, care a avut loc câţiva ani înaintea datei la care scriu, 
amintirea lui Cimon a încetat să-i fie insuportabilă. 


Cauze mici pot avea urmări numeroase şi deosebite pentru 
viaţa unui om, orice ar spune diverşii sofişti şi în primul rând 
Socrate însuşi. 

Motivul pentru care sunt azi libert la Atena a fost o plimbare 
prin împrejurimile cetăţii Cnidos. Nu e o mustrare pe care-o 
adresez soartei mele. Dacă ar fi să-mi iau viaţa de la început, tot 
aşa aş vrea să se desfăşoare. 

Eram încă un copil când tata a hotărât, într-o zi, să mergem la 
o moşie ce aveam pe malul mării şi i-a poruncit mamei să 
pregătească de-ale mâncării şi vin. Am pornit de dimineaţă, tata 
şi mama pe jos, iar eu pe un măgăruş care căra alimentele. 
Credinciosul nostru sclav, Harfitis, ducea animalul de căpăstru şi 
eram toţi plini de bucurie şi de voie bună. Vara se apropia de 
sfârşit, strugurii erau copţi şi aşteptau culesul. Când am ajuns la 
proprietatea noastră, ne-am aşezat să ne odihnim. Tata l-a luat 
pe paznicul viei şi a plecat cu el să dea o raită pe moşie. l-am 
văzut dispărând după o colină. Mama m-a luat de mână şi, cu 


ajutorul bunului Harfitis, am ajuns şontăâc-şontăc pe plajă. Mi-am 
scos sandalele şi am început să mă joc cu nisipul, înălţând un 
zid mare, când, deodată, am fost înconjurați de vreo zece 
oameni înarmaţi, cu gâturi scurte, oacheşi la faţă, cu bărbi 
negre, creţe şi cu chipuri sălbatice. Mama a scos un strigăt 
înspăimântător, dar doi bărbaţi înarmaţi s-au aruncat asupra ei, 
i-au astupat gura şi au luat-o. Eu plângeam de spaimă şi Harfitis 
tremura ca o frunză şi mă strângea la piept ca să mă apere. 
Sclavul nostru era de prin părţile Feniciei şi vorbi cu oamenii 
aceia în limba lor. li porunciră să mă ia şi să vină numaidecât 
după ei. Am pornit în grabă. Când însă soldaţii înarmaţi au văzut 
că şchiopătez, s-au sfătuit la repezeală între ei şi unul s-a 
apropiat îndată de mine, dar Harfitis, care înţelesese totul, a 
căzut în genunchi şi l-a implorat pe cel care părea conducătorul 
lor să nu mă ucidă. A promis că mă va purta în spate oricât de 
departe ar trebui să mergem. Aşa s-a şi întâmplat. Am făcut un 
drum lung, până am ajuns la un golf tainic, unde era pitită o 
corabie. Nu fusese trasă pe uscat, ci aştepta ancorată. Ne-au 
urcat repede pe punte şi comandantul navei a poruncit să ne 
închidă imediat în cală. Văzând-o pe mama, zâmbi şiret şi strigă 
ceva în limba lui. 

Când trapa s-a închis deasupra noastră şi am rămas în 
întuneric, mama a izbucnit în plâns şi a început să mă strângă în 
braţe. Suspinele ei m-au tulburat şi pe mine, astfel că m-am 
pornit şi eu pe plâns, în timp ce Harfitis se văita şi ofta. După 
prima clipă de deznădejde, mama a început să bocească de 
parcă mergea la moarte. Se gândea la viaţa ei calmă şi fericită 
din Cnidos şi plângea mai departe, strângându-mă mereu în 
braţe. 

In curând am simţit că pe corabie oamenii începuseră să 
tragă la rame şi, treptat, zgomotul ritmic făcut de toboşarul care 
dădea cadenţa vâslaşilor, precum şi legănarea mării, m-au 
adormit. 

Am călătorit trei zile şi trei nopţi închişi jos, în cală. Numai în 
amurg ridicau trapa şi ne lăsau să ieşim pentru scurt timp pe 
punte. Harfitis intră în vorbă cu doi-trei oameni din echipaj, dar 
nu putu să afle mare lucru. Corabia era lungă şi strâmtă şi nu 
avea pinten, ca să fie mai uşoară. Sclavul nostru s-a străduit să 
afle încotro mergem, dar, cu toată viclenia lui, n-a izbutit. 


— Ţie ce-ţi pasă, Harfitis, îi spunea mama. Tu ai să te întorci 
în ţara ta şi ai să trăieşti liber de acum înainte... Să nu ne porţi 
pică. 

— Stăpână! a protestat Harfitis, sunt proprietatea ta, dar nu 
trebuie să mă jigneşti. Şi-n inima unui sclav poţi să găseşti 
recunoştinţă. Totdeauna ai fost bună cu mine şi în casa ta n-am 
simţit niciodată amărăciunea robiei. N-am să plec de lângă tine, 
şi micul Silicos n-are de ce să se teamă cât timp trăiesc eu. Ştiu 
că ne vor vinde pe o piaţă de sclavi şi tremur când mă gândesc 
la clipa când voi pleca de lângă tine. 

In spate, la pupă, se afla încăperea comandantului, care în 
fiecare zi, la amiază, când soarele atârna în mijlocul cerului, se 
ivea pe punte, îşi ridica mâinile, cu palmele întinse şi degetele 
lipite, cădea în genunchi şi se ruga lovindu-şi fruntea de punte, 
de parc-ar fi vrut să-şi spargă capul. Cât timp ţinea rugăciunea 
lui, înceta orice mişcare pe corabie. Harfitis îi explică mamei că, 
rugându-se astfel, se adresa soarelui cerându-i să ne dea o 
călătorie bună. Mama se miră. 

— Zeu al mării e Poseidon şi nu Apolo, Harfitis! Se ştie că ei 
doi nu se au prea bine de pe vremea când, urmărit de unul din 
ei, Odiseu a ajuns pe insula unde păşteau boii celuilalt şi 
tovarăşii lui i-au ucis. 


— Astea-s poveşti vechi, stăpână, poate că nici zeii nu-şi mai 
amintesc de ele... 

Dar ca să aibă conştiinţa şi stomacul liniştite, mama, care se 
temea de zei ca şi bunicul şi căreia i se făcea repede rău pe 
mare, arunca pe ascuns în apă câteva smochine din cele ce ni 
se dădeau şi se ruga în şoaptă lui Poseidon. 

În ultima zi a călătoriei, în timp ce înaintam aşa între cer şi 
mare, au apărut dintr-odată, ca sădiţi în apă, nişte arbori înalţi 
Şi, pe măsură ce ne apropiam, desluşeam case şi clădiri mari, 
apoi un țărm scund, care se întindea la nesfârşit. Pe măsură ce 
ne apropiam, marea îşi schimba culoarea. Din albastră se făcu 
verde, apoi gălbuie, o culoare murdară ca mâlul amestecat. 
Peste puţin am intrat într-un port. Nici mama, nici Harfitis nu 
puteau să ştie că era Pelusion şi că ceea ce spre răsărit părea 
un golf mare şi adânc era Nilul. 


Corăbierul care ne prinsese era bun prieten cu Amirteus, 
stăpân peste Sais. l-o dărui pe mama şi, cu consimţământul lui, 
am rămas şi eu lângă ea, dat fiind că, din cauza piciorului, 
valoarea mea comercială era egală cu zero. Harfitis însă fu 
vândut altcuiva, n-am aflat cui, şi nu l-am mai văzut niciodată. 

Lunile şi anii treceau în palatul lui Amirteus. Au fost şapte ani 
de viaţă monotonă pentru mama. Amirteus, care-i arăta multă 
bunătate şi nobleţe, nu spunea niciodată, vorbind despre ea, 
„sclava”, ci „străina”. li dăruise o căsuţă în grădina imensă a 
palatului său şi-i dăduse slujitori ca s-o servească şi să-i poarte 
de grijă. Dintre toate soțiile sale, Amirteus o asculta şi o 
respecta numai pe mama. Cât despre mine, poruncise să nu fiu 
pus la nicio muncă şi, când m-am făcut destul de mare, a dat 
dispoziţii unui grămătic al său să facă regulat lecţii cu mine. Mai 
târziu, mama l-a rugat să aducă un dascăl grec din apropiata 
Naucratis ca să-mi completeze studiile. Numai o dată m-a certat 
Amirteus, şi anume când m-a văzut intrând în vorbă cu un 
pelerin care stătea toată ziua lângă poarta palatului. După cum 
am aflat pe urmă, acest pelerin era agent al consilierului politic 
Harpiabazos, care locuia în palat şi era singurul indiciu al 
ocupaţiei străine din această regiune a Egiptului. 

Cu câţiva ani mai înainte, când Egiptul fusese cucerit de perşi, 
Amirteus, om şiret şi energic, reuşise să-l îmbuneze pe satrapul 
Ahemenes, fratele lui Xerxe şi guvernator general al Egiptului, 
care ordonase ca garnizoanele persane de ocupaţie să fie 
retrase din regiunea Sais. Dar fiindcă nu avea încredere deplină 
în Amirteus, pusese condiţia ca Harpiabazos, consilierul politic, 
să locuiască în palat, chipurile ca oaspete. In felul acesta, 
Ahemenes îşi închipuia că avea să fie totdeauna bine informat 
asupra mişcărilor şi intenţiilor lui Amirteus. 

— Micule Silicos, îmi spunea uneori Amirteus, plimbându-se 
descult prin grădină, în timp ce eu îl urmam la mică distanţă, 
ducându-i sandalele, micule Silicos, de eleni şi mai ales de 
atenieni se tem perșii. Cât despre noi, mă întreb dacă avem în 
toată Delta douăzeci de mii de ostaşi. Poate că nu sunt destui... 

Amirteus organiza adesea banchete şi serbări în cinstea lui 
Harpiabazos, căruia îi plăcea mâncarea bună şi se dădea în vânt 
după petreceri. Se tăia un bou întreg şi bucătarii pregăteau 
carnea în nenumărate feluri. Cu grăsime de porc, cu grăsime de 


gâscă, la grătar, afumată, fiartă, friptă pe pietre încinse sau 
înfăşurată în frunze parfumate. 

Burtos şi greoi în mişcări, Harpiabazos mânca ceasuri întregi, 
mestecând ritmic, fără să obosească, tot ce i se punea dinainte 
şi ţipând ca o pasăre speriată ori de câte ori vreun rob distrat 
voia să-i ia farfuria pe jumătate plină, crezând că terminase. 
Când i se servea ceva deosebit, era cuprins de entuziasm şi 
mânca mârâind. Bea nenumărate cupe de bere şi de vin de 
Samos, pe care stăpânul nostru îl comanda anume din vestita 
insulă. Incununaţi cu flori şi încărcaţi cu tot felul de podoabe de 
aur, toţi invitaţii se veseleau, făceau glume pe seama poftei de 
mâncare a lui Harpiabazos, care le accepta, dădea replici hazlii 
şi-i necăjea pe ceilalţi, spunându-le că ciugulesc ca nişte vrăbii. 
Şi cât se mânca la banchetele lor! Dacă le compar pe-ale 
noastre cu cele de la Amirteus de care-mi aduc aminte, mi se 
pare că mă înşeală memoria. 

Bucătarul prezenta feluri nenumărate. Vedeai sosind, după 
mâncărurile pregătite cu carne de vită, gâşte umplute cu 
tocătură de prepeliţă, gazele întregi umplute cu iepuri de 
deşert, arici la grătar în sosuri savante, păuni fierţi înăbuşiţi în 
vin parfumat. Apoi veneau tot felul de dulciuri, gătite în diferite 
moduri, născocite de bucătarul lor, care era un om cu fantezie. 
Odată i-a înfăţişat lui Harpiabazos un uriaş cilindru din făină de 
susan şi miere, de forma unei coloane a templului lui Isis şi 
când, ascultând de recomandările bucătarului, consilierul a 
ridicat capitelul din aluat tare acoperit cu miere, din interiorul lui 
şi-a luat zborul un alcion cu pene aurii şi verzui. 

Când nu mai putea să mănânce, Harpiabazos se ridica de pe 
tronul lui, sprijinindu-se de slujitori, şi se întindea pe un pat ca 
să asculte muzica şi să privească flautistele aduse anume de la 
Magdala. Un cârd de sclavi îl înconjurau numaidecât, îi spălau 
mâinile şi picioarele cu apă parfumată, îl pieptănau, îi curăţau 
barba de resturile de mâncare şi, dacă era nevoie, îi vopseau cu 
chinovar unghiile de pe care se ştersese vopseaua în timp ce 
mâncase. Dar, înainte de a începe petrecerea, Amirteus bătea 
din palme şi oficia slujba morţilor, la care uneori cântam şi eu. 
Această ceremonie avea scopul să amintească oaspeţilor 
vremelnicia vieţii şi amărăciunea morţii. In mijlocul încăperii se 
aducea un mic sarcofag, care era deschis şi în care se afla o 
păpuşă închipuind o mumie. Părea o adevărată mumie. Avea 


ochii închişi, dinţii zărindu-se printre buzele mâncate, inscripţiile 
sacre pe piept şi, fireşte, era înfăşurată în fâşii de pânză. 
Sarcofagul astfel deschis era plimbat jur împrejur şi adus sub 
nasul invitaţilor, ca să fie văzut bine. Atunci venea un cântăreţ, 
care, acompaniat în surdină, rostea cu voce tristă: 

— Ascultă de îndemnurile inimii cât eşti în viaţă! Pune-ţi pe 
cap cununi şi mirodenii şi îmbracă-te cu hainele cele mai bune şi 
mai frumoase! Împodobeşte-te cu cele mai scumpe nestemate 
şi unge-ţi trupul cu alifiile cele mai rare. Nu lăsa amărăciunea să 
ţi se strecoare în inimă, dă-i tot ce pofteşte! Va veni şi pentru 
tine o zi când te vei târî în genunchi şi te vei ruga, dar Zeul e 
prea sus şi nu aude. Priveşte, vai! la omul din sarcofag şi 
chefuieşte cât poţi. Când vei muri vei arăta şi tu ca el... 

Se pare că la început Harpiabazos nu spunea nimic. Se 
străduia să surâdă şi nu ştia ce expresie să dea feţei sale. Odată 
l-a luat la o parte pe Amirteus şi l-a rugat să pună capăt acestor 
ceremonii. Lucruri de acest fel nu trebuiau să fie înfăţişate în 
timpul digestiei. Auzi, un sarcofag şi o mumie! A adăugat 
imediat că respecta obiceiurile egiptenilor şi, ca bun guvernator 
şi prieten al lui Amirteus, nu voia sub niciun motiv să ajungă o 
piedică pentru desfăşurarea ceremoniei. Dacă nu era chip altfel, 
să se facă, dar ar fi putut să lipsească... 

— Indicaţiile voastre sunt porunci! a spus stăpânul nostru şi 
ceremonia s-a desfiinţat. 

Cu asemenea metode, Amirteus dobândea prietenia şi 
încrederea lui Harpiabazos. 

Cine se urca pe terasa cea mai înaltă avea o vedere asupra 
întregului oraş şi a întregii regiuni din jur. Spre apus, dincolo de 
grădina palatului, se afla marele templu cu frontoane roşii al 
zeiţei Isis. Mai încolo începeau cartierele meseriaşilor, clădite 
din cărămizi de lut. Acoperişurile erau din baligă de bivol şi, 
când sufla vântul de apus, duhoarea ajungea până la palat. Spre 
răsărit şi spre miazănoapte se întindeau cartierele neguţătorilor 
şi, mai departe, la marginea oraşului, trăiau pescarii, în colibele 
lor din frunze de papirus. Oraşul nu avea ziduri. Era ocrotit de un 
element mai puternic, de apele mlăştinoase. Ori încotro îţi 
întorceai privirea şi cât vedeai cu ochii, se întindea mlaştina. 
Monotonia smârcurilor negre era întreruptă de insulițe aurii de 
papură înaltă şi galbenă. Mlaştina împrejmuia oraşul din toate 
părţile şi era paznicul său cel mai credincios şi mai de nădejde. 


Dacă cineva ar fi încercat să se apropie de Sais pe uscat, fără să 
cunoască locurile puţine şi strâmte de trecere, ar fi fost pierdut. 
Numai venind cu corabia pe Nil puteai ajunge în siguranţă la 
Sais. Un braţ al fluviului ducea până în port. 

Palatul lui Amirteus era centrul unui complot vast şi 
complicat. Din simpatie faţă de mama şi poate de nevoie, 
stăpânul nostru îi mărturisi taina. Ori de câte ori sosea o corabie 
ateniană în port - ceea ce se întâmpla des, deoarece corăbiile 
veneau să încarce grâu - după ospăţul care, printr-o ciudată 
coincidenţă, avea loc chiar în acea perioadă, în timp ce 
Harpiabazos se culca silindu-se să digere într-o primă porţie de 
somn tot ce Amirteus băgase în el, acesta se ducea cu doi 
sfetnici ai săi în căsuţa mamei din fundul grădinii. Aici venea, 
călăuzit de un om de încredere, comandantul navei ateniene, cu 
care începeau convorbiri tainice, care ţineau până în zori. In anii 
aceia mama învățase limba egipteană şi dădea o mână de 
ajutor tălmăcind în greceşte ceea ce spunea Amirteus. Pe mine 
mă dăscălise să nu dezvălui nimănui înțelegerile tainice, planul 
lui Amirteus trebuind să rămână învăluit în cel mai mare secret, 
fiindcă s-ar fi putut nu numai să dăm greş, ci şi să ni se întâmple 
o nenorocire. 

Amirteus îşi întocmise planul cu multă atenţie şi de multă 
vreme. Scopul lui era eliberarea Egiptului de sub jugul perşilor. 
Avea oameni în fiecare oraş al Deltei. O cantitate suficientă de 
arme pentru imediata organizare a unei armate numeroase era 
ascunsă în vechile morminte. Principalele ajutoare ale 
complotului erau preoţii, cărora ocupaţia perşilor le micşorase 
influenţa. Nu  dărâmaseră oare perşii atâtea temple? 
Respectaseră oare ceva? Jefuiseră până şi templul lui Amon-Ra, 
afirmând după aceea că fapta lor fusese „o tristă greşeală 
datorită neînţelegerii instrucţiunilor date şefului 
detaşamentului”, aşa spunea comunicatul satrapiei! O astfel de 
situaţie nu se putea îndura! Şi, luându-şi mii de măsuri de 
prevedere, preoţii hotărâseră să intre şi ei în complotul lui 
Amirteus, punând însă condiţii. Revolta avea să se facă în 
numele lui Inar6, care, după ei, era singurul urmaş adevărat al 
lui Psametic, ultimul faraon al Egiptului. Această condiţie fiind 
respectată, preoţii socoteau nu numai că tagma sacerdotală 
avea să-şi reia rangul şi să-şi recapete vechea, imensa influenţă 
şi strălucita splendoare, ci şi că, în fond, ar fi condus Egiptul, din 


moment ce Inaró le va datora redobândirea nesperată a tronului 
său. Cât despre Amirteus... s-ar fi înţeles cu el, dându-i o 
demnitate care să-l măgulească. Inaró, care trăia în deşertul 
libian şi se intitula regele nomazilor, îl înştiinţă pe Amirteus că 
primeşte propunerile preoţilor şi că poate să se bizuie pe o 
oaste de cincizeci de mii de oameni bine înarmaţi. Vestea 
aceasta îl tulbură pe Amirteus. Nu credea că acest pseudorege 
ar fi putut aduna şi înarma o oaste atât de mare. Din fericire, nu 
avea decât şaptezeci de care de luptă. 

Cealaltă latură a complotului, ţinută în cel mai deplin secret 
ca să nu fie adusă la cunoştinţa Susei”, era alianţa cu 
atotputernica Atena. lată de ce toate întâlnirile tainice aveau loc 
în casa noastră din fundul grădinii. Atenienii acceptaseră 
numaidecât să ajute revolta, dar tratativele mergeau greu, 
fiindcă Amirteus trebuia să-i comunice totul lui Inar6, care, la 
rândul său, nu lua nicio hotărâre fără a se sfătui cu preoţii. 

În sfârşit, după un mare număr de întâlniri, libaţiile avură loc 
într-o noapte, în cel mai întunecos colţ al grădinii noastre. 
Complotul îşi urma cursul şi obezitatea plină de blândeţe a lui 
Harpiabazos era aliata noastră cea mai prețioasă. Dar îndată ce 
Ahemenes, care era satrap peste întregul Egipt, află despre 
asasinarea lui Xerxe la Susa şi despre tulburările ce avuseseră 
loc acolo între adepţii somnorosului Mitridate şi ai lui Artaxerxe, 
moştenitorul tronului, chemă deodată la Memfis garnizoanele 
persane împrăştiate în Deltă şi le împărţi în trei oraşe: 
Papremida, Crocodilopolis şi Memfis. Se strădui să recruteze şi 
localnici, şi trebuie să mărturisesc că s-au găsit mulţi egipteni 
care s-au angajat mercenari în oastea lui. Chiar atunci a sosit 
din Cipru vestea pe care o aşteptam. Strategul atenian îl 
informa pe Amirteus că două sute de corăbii erau gata să 
întindă pânzele şi să se îndrepte spre Pelusion. Fără să mai 
aştepte, stăpânul nostru dădu semnalul şi toată Delta se 
răsculă. In toate oraşele pe care Ahemenes fusese nevoit să le 
lase fără garnizoane, preoţii ieşiră pe străzi şi chemară poporul 
la luptă pentru zeul Ra şi pentru regele Inaró, ultimul 
descendent al lui Psametic. 

Cei câţiva soldaţi perşi, surprinşi izolaţi, fură dezarmaţi, 
adunaţi laolaltă şi trimişi în deşert, unde Inaró înălţă o mulţime 
de cruci şi-i răstigni. Amirteus îl întemniţă pe Harpiabazos în 

temniţele palatului şi, aşteptând hotărârea lui Inar6 cu privire la 
soarta lui, porunci să fie hrănit, drept pedeapsă, doar cu pâine 
uscată şi ceapă crudă, pe care - ştia el - nu putea s-o sufere. 


În palatul din Sais era mare agitaţie. O mulţime de grămătici 
se instalaseră în el şi întocmeau liste de soldaţi cu o 
extraordinară iuţeală. Scriau ordine, înregistrau armele ce se 
adunau la Sais ca să fie reîmpărţite în toate centrele noastre, 
trimiteau mesaje lui Inar6, şi seara, la lumina torţelor, făceau 
socoteli. Amirteus îşi organiză armata cu mare repeziciune. O 
înarmă şi o instrui, pregăti comandanţi şi-şi învăţă soldaţii cum 
să se ferească de trucurile perșilor. Din zori şi până însera, nu 
stătea o clipă. Il vedeai când la instrucţie cu recruţii, când jos în 
oraş, în cartierele meseriaşilor, supraveghind recrutările şi 
rechiziţiile, când dincolo de Nil, să urmărească ce se întâmplă în 
oraşele învecinate, când inspectând depozitarea alimentelor 
necesare hranei întregii armate, care se concentra încetul cu 
încetul la Sais. 

In tot timpul acestor pregătiri, Ahemenes rămase închis la 
Memfis cu o armată de patruzeci de mii de oameni. La 
Papremida avea alte douăzeci şi cinci de mii, iar la 
Crocodilopolis douăzeci de mii. 

Ahemenes era constrâns la pasivitate. Nu putea să atace 
Saisul, fiindcă mlaştinile l-ar fi împiedicat să înainteze; de altfel, 
cealaltă armată, care se pregătea în deşertul libian, putea porni 
dintr-un moment într-altul la atac, tăindu-i retragerea. Mai era şi 
un alt motiv, mult mai serios, care-l făcea să şovăie. Ce 
atitudine va adopta Curtea din Susa faţă de el? Nu-l ameninţa 
oare primejdia ca  făptaşii complotului, oamenii care-l 
asasinaseră pe fratele său, să-l lase fără ajutor, gândindu-se că 
o înfrângere în Egipt ar însemna un pretext nesperat pentru a 
scăpa şi de el? De altfel, cum se putea lua vreo hotărâre în 
mijlocul confuziei şi dezordinii care domneau în capitală? Toate 
aceste gânduri îl chinuiau pe Ahemenes şi-l împiedicau să intre 
în acţiune. Şi apoi, ştia că numai dinspre uscat putea aştepta 
întăriri, fiindcă flota ateniană din Cipru ar fi împiedicat orice 
mişcare a flotei feniciene. 

Intre timp, Inaró îşi adună armata şi veni la Sais ca să preia 
comanda generală. Din dorinţa de a-l speria pe Amirteus sau 
poate pentru a-şi face singur curaj, porunci desfăşurarea unei 


parăzi generale a armatei. Toate trupele se adunară în afară de 
oraş şi o dimineaţă întreagă treizeci şi opt de mii de ostaşi 
defilară prin faţa lui Inaró şi a lui Amirteus, care şedeau pe două 
tronuri instalate în acest scop sub un cort, la umbră. 

Trecură întâi zece mii de hopliţi* împărţiţi pe companii. Purtau 
platoşe grele din piele de bou, întărite cu plăci de fier sau cu o 
reţea metalică. Fiecare din ei avea o spadă curbă, o suliță cu 
ambele capete ascuţite, ca să se poată înfige în pământ, şi un 
scut lunguieţ. După ei trecură ostaşii uşor înarmaţi, oameni de 
rase şi culori diferite: arabi în veşminte albe şi lungi, purtând 
uriaşe arcuri biconcave pe umărul drept, etiopieni cu jumătate 
de piept vopsit în alb cu ipsos, în timp ce cealaltă jumătate era 
roşie de chinovar şi încinşi cu piei de leopard. Arcurile lor erau 
confecţionate din lemn de curmal, iar săgețile din trestie; în 
mâini purtau sulițe scurte cu vârfurile din cornuri ascuţite de 
gazelă. Mulţi dintre aceştia aveau şi măciuci. La gât purtau câte- 
o peruzea sau un lapislazuli, talisman de preţ. Trecură apoi 
libieni înfăşuraţi în piei netăbăcite, cu urechile vopsite în roşu 
(vrajă fără greş împotriva loviturilor de săgeată), cu pene de 
struţ înfipte ca un panaş în părul lor creţ. Erau înarmaţi cu 
cuțite, cu arcuri, săgeți şi praştii, care le atârnau la brâu. 

După-amiază, când parada luă sfârşit, Amirteus veni în 
camera mamei şi începu să se plimbe neliniştit încoace şi încolo. 

— Unde i-o fi găsit pe toţi ăştia, Hiperina, pe etiopieni, pe 
arabi, pe libieni? Cum o fi făcut rost de cavalerie şi de care de 
luptă? A 

— Nu te înțeleg, stăpâne! In loc să te bucuri de puterea lui 
Inaró, pari tulburat... 

— Dar nu i-ai văzut pe oamenii aceia vopsiți în roşu si alb? Vor 
lupta bine, fireşte. Îmi dau seama că-l vom învinge pe 
Ahemenes. Dar pe urmă? Ce vom face cu toți demonii ăştia, 
când se vor revărsa în Deltă? Cine-i va ține în frâu? Inaró? Păi el 
nu poate să se ţină în frâu nici pe sine! 

A doua zi dimineaţă, Amirteus fu înştiinţat de unul din spionii 
săi de manevrele lui Ahemenes, ale cărui şovăieli luaseră sfârşit 
şi care, plecând din Memfis, se unise cu garnizoana din 
Crocodilopolis, iar acum se îndrepta în marş spre Papremida, 
intenţionând să-şi concentreze astfel toată armata într-un singur 
loc. Satrapul spera să ajungă după un marş de trei nopţi şi două 


8 Soldaţi greu înarmaţi. 


zile la Papremida, unde avea să fie în siguranţă pentru a da 
lupta. Spionul nu-şi terminase încă vorba, când santinelele, care 
vegheau zi şi noapte pe cea mai înaltă terasă a palatului, se 
năpustiră în grabă în încăperi şi, aruncându-se la picioarele lui 
Amirteus, îi aduseră tulburaţi vestea că o mulţime de corăbii cu 
pânzele desfăcute urcă Nilul. 

— Atenienii! strigă stăpânul meu şi se repezi pe terasă, unde 
I-am urmat şi eu. 

In depărtare, pe fâşia luminoasă a fluviului, se desfăşura o 
flotă nesfârşită. Corăbiile înaintau în ordine, cu mândrele lor 
pânze albe umflate de puternicul vânt de nord, care le împingea 
împotriva curentului fluviului. Vâslele lopătau ritmic, strălucind 
în soare, apoi izbind apa şi învolburând-o de spumă. Prima 
corabie, cu pânzele de-un galben viu, cu o gorgonă înaltă şi 
mândră, îşi încetini cursa şi, îndată după aceea, cele două 
corăbii care veneau după ea i se alăturară, una în dreapta, 
cealaltă în stânga, formând o treime. Toată flota execută 
aceeaşi manevră. Cuprins de admiraţie faţă de perfecta, de 
spectaculoasa schimbare a ordinii de plutire, Amirteus nu se 
putu stăpâni să strige: 

— Vai ţie, Ahemenes! Vine Salamina. 

Apoi numără treimile: erau treizeci şi şase la număr. Două 
corăbii închideau şirul. 

Am coborât scările în goană, iar Amirteus, urmat de oamenii 
lui, se repezi spre port, mărind pasul atât cât îi îngăduia 
demnitatea rangului său. Odată ajuns acolo, stăpânul îmi făcu 
semn să-i dau sandalele şi cârja. Patru însoțitori ţineau deasupra 
capului lui Amirteus un baldachin dintr-o țesătură prețioasă cu 
ciucuri, ca să-i facă umbră. 

Am aşteptat puţin şi iată! Cu pânzele strânse, se apropia 
prima treime, care, la o comandă a corăbiei din mijloc, porni 
spre uscat. Când le vedeai, cu prora lor foarte înaltă, cu pintenul 
mare, de aramă, care se ridica pe jumătate din apă, cu vâslele 
uriaşe şi nenumărate care se mişcau ritmic, înaintând spre port, 
ai fi zis că navele acelea sunt nişte fiare groaznice şi de 
neînvins, conduse de soartă, de zei! 

O comandă răsună: „Ridicaţi ramele!” şi, deodată, toate 
vâslele se opriră orizontal, nemişcate. Urmă o altă comandă: 
„Ea!” şi toate vâslele se lăsară de o parte şi de alta a corăbiilor 
ca nişte aripi obosite. Primele trei nave de război îşi micşorară 


viteza şi făcură o manevră frumoasă, aliniindu-se la chei. Un 
bărbat înalt, frumos şi sprinten sări pe uscat. Purta coif şi era 
încins cu o spadă scurtă. Insoţit de alţi patru oameni, înaintă 
spre Amirteus, care, fără să ţină seamă de dogoarea soarelui şi 
de regulile etichetei, alergă vesel spre el, ridicându-şi ambele 
mâini spre cer în semn de salut. Între timp, navele de luptă se 
apropiau în şir de câte trei, făceau aceeaşi manevră şi ancorau. 
În curând, micul port al Saisului se umplu şi restul flotei se 
îndreptă spre celălalt mal, ascultând de indicaţiile pilotului, care- 
i călăuzise de la Canopos până la Sais. 

Peste puţin, oraşul fu plin de atenieni, soldaţi şi marinari, şi 
lumea nu ştia ce să mai facă de entuziasm. Toate casele îşi 
deschiseră porţile, şi gospodarii îi pofteau pe atenieni oferindu- 
le tot felul de bunătăţi. Voiau să-i întâmpine cât mai bine pe 
vitejii aceia înalţi, care mâine-poimâine aveau să lupte împotriva 
mezilor. În curţile bogaţilor fuseseră instalate frigări, unii frigeau 
boi întregi, alţii patru-cinci miei, alţii o mulţime de peşti, aleşi 
dintre cei mai buni. În jur se adunau soldaţi atenieni, care 
gustau câte ceva, beau bere din ulcioare şi râdeau între ei. Deşi 
foarte binevoitori, în purtarea lor se desluşea o nuanţă de trufie. 
Erau foarte politicoşi, dar simţeai în ei o uşoară nerăbdare şi pe 
buzele lor apărea un zâmbet nedefinit când îi auzeau pe cei ce 
ştiau greceşte stâlcindu-le limba şi folosind greşit cuvintele. Ba 
pot să spun că păreau cam încurcaţi când cineva dintre noi îi 
trata cu prea multă familiaritate. Şi nu era de mirare. Biruiseră 
peste tot: la Salamina, la Micale, la Eurimedon! Erau stăpânii 
mărilor! Il siliseră pe Marele rege să se închidă în Susa şi flota lui 
nu îndrăznea să-şi scoată nasul din Miriandos şi Biblos. Dar 
egiptenii nu se gândeau la toate acestea şi în relaţiile lor cu 
atenienii desluşeai o anumită şovăială, o oarecare stinghereală 
şi nelinişte, ceea ce crea o atmosferă stranie, pe care atenienii, 
cu toate zâmbetele şi atenţiile lor, nu se străduiau s-o risipească 
pentru a da mai mult curaj gazdelor lor. 

La palat, Amirteus şi Inar6 discutau cu cinci strategi atenieni 
şi studiau planurile campaniei. Dar şi aici se desluşea o rezervă, 
o tulburare, o teamă pe care o simţea până şi asprul, brutalul 
Inar6. Se făcuse mic-mititel şi asculta, abia îndrăznind să 
adauge din când în când câte ceva la cele spuse de Amirteus. 
Haritimide, primul dintre cei cinci atenieni, ceru imediat toate 
informaţiile care putuseră fi adunate cu privire la mişcările lui 


Ahemenes. Ştiam că, dacă acesta ar fi reuşit să ajungă la 
Papremida, ar fi putut arunca în luptă şaptezeci şi cinci de mii 
de ostaşi şi ar fi avut superioritatea, fiindcă atenienii, cu Inaró şi 
cu Amirteus la un loc, nu aveau decât şaizeci şi două de mii de 
oameni. Armata stăpânului nostru era alcătuită din patru 
regimente, purtând fiecare alt nume: „Puternicii”, „Fruntaşii”, 
„Semeţii” şi „Vitejii”. Fiecare regiment avea două mii de hopliţi 
şi trei mii de soldaţi uşor înarmaţi. 

Nu aveau oarecare superioritate decât în privinţa carelor de 
luptă. Ahemenes avea optzeci şi cinci, iar noi o sută cinci. Nu 
era însă sigur că aceste care ar fi putut da un ajutor. 

— Asta va depinde de calitatea terenului, spuse Amirteus şi, 
întorcându-se spre Inar6, adăugă: Mă îndoiesc că Ahemenes va 
accepta să lupte după vechiul nostru obicei... 

Atenienii nu înțelegeau despre ce era vorba şi atunci Amirteus 
le povesti că în vechime, pe vremea când Virtutea mai călăuzea 
armatele în război, un general îşi chema rivalul la luptă într-o 
anumită zi, într-un anumit loc şi stabilind dinainte ordinea de 
bătaie a armatei. Haritimide luă drept glumă această explicaţie 
şi spuse cu un aer sever că acum nu era momentul pentru aşa 
ceva. Cum ar fi putut accepta persanul Ahemenes o asemenea 
invitaţie? 

Se luă hotărârea ca armata să plece imediat şi, urmând cursul 
fluviului, să se aşeze pe poziţiile dintre Papremida şi oastea lui 
Ahemenes, care înainta spre oraş. Flota avea să pornească şi ea 
în aceeaşi seară. Înainte de plecarea strategilor, Amirteus le 
organiză în grabă şi cât putu mai bine un mic banchet. Ca să le 
facă plăcere străinilor, o rugă şi pe mama să ia parte la serbare. 
Atenienii fură uimiţi aflând că vor trebui să mănânce şezând şi 
mirarea lor spori când văzură că mama, o femeie, lua loc la 
masă alături de ei. Când aflară că e elenă, şi încă originară din 
multchinuita lonie, se înduioşară şi o rugară să le spună 
povestea ei. Cu ochii înlăcrimaţi, mama le povesti păţaniile ei, 
apoi, luându-mă de mână, mă arătă strategilor. 

— Silicos, spune câteva versuri oaspeţilor noştri. 

lar eu, cu seriozitate şi cu ifose, am început să recit: 


Toți peste noapte dormeau şi zeii ceilalți şi oştenii 
Războitorii din car, numai Zeus n-avea parte de _ tihna 
Somnului. 


Sta chibzuind cum el să-l înalțe pe-Ahile 
Cinstea mărindu-i cu pierderea multor ahei la corăbii...? 


— Bravo, bravo! exclamă Haritimide şi, mângâindu-mă pe 
obraz, mă întrebă dacă vreau să vin cu el la Atena. 

Am strigat cu ochi strălucitori: 

— Da! Vreau! Vreau să vin cu voi! 

Atenienii au râs şi mama m-a certat cu blândeţe pentru 
neaşteptata mea nerecunoştinţă faţă de Amirteus, care se purta 
ca un tată faţă de mine. 

Armata porni în asfinţit. Am făcut tot ce-am putut ca Amirteus 
să mă ia în suita lui, dar a fost în zadar. Mama m-a luat lângă ea 
ca să mă mângâie. 

— Eşti încă un copil, Silicos, cum vrei să porneşti la război? 

— Mamă, atenienii înving oriunde s-ar duce. N-ai văzut ce 
corăbii au? Dar pe ei nu i-ai văzut azi-dimineaţă? Uite! Priveşte 
flota! 

Şi am silit-o să se ridice, să vină lângă mine şi să se aplece pe 
fereastră. 

Ultimele licăriri ale zilei aureau apele Nilului şi câţiva nori mici 
călătoreau încet pe cer, îndreptându-se spre sud. Jos, în 
depărtare, o tăcere deplină se lăsase deasupra portului şi 
corăbiile atenienilor alunecau fără zgomot, una câte una, pe 
ape, pornind pe urmele infanteriei. Işi desfăşurau pânzele mari 
şi mândre şi le vedeai cum se pierd în amurg, de parcă însăşi 
Victoria îşi întindea aripile şi pornea pe urmele armatei. 
Înserarea le învălui treptat. 

Priveam tăcuţi spectacolul acela minunat şi, fără să-şi dea 
seama, mama m-a strâns în braţe. 

— Flota pleacă, fiul meu, merge să ne elibereze de 
Ahemenes... 

— Da, mamă! Dar pe urmă? Pe urmă grecii vor pleca înapoi la 
Atena şi noi vom rămâne aici, am spus eu cu tristeţe. 

Trecură trei zile şi trei nopţi de nelinişte, de agonie. Preoţii 
ardeau tămâie şi făceau sacrificii în ordinea stabilită pentru 
cazurile când stăpânul e plecat la război. 

Întâi se face o jertfă pentru ca să-şi învingă duşmanul, apoi se 
face alta pentru ca duşmanul să se îndure de el dacă-l învinge. 
Cea de-a doua era foarte necesară, mai ales în acest război. Nu 

pentru Amirteus, ci pentru cumplitul Inar6, care-l omorâse cu 
cruzime pe nefericitul Harpiabazos. Sosind în palatul stăpânului 
nostru şi aflând de la acesta că reprezentantul satrapului era 
captiv jos, în temniţele palatului, hrănit doar cu pâine şi apă, 
Inar6 se mirase de această pedeapsă; dar când Amirteus îi vorbi 
despre lăcomia monstruoasă a întemniţatului, porunci ca 
Harpiabazos să fie adus în sala cea mare a palatului şi aşezat la 
masă. Persanul era de nerecunoscut: avea o faţă palidă, era 
murdar şi părea aproape slab din cauza postului. | se aduse 
mâncare multă şi aleasă, şi Harpiabazos se aruncă asupra ei. 
Când, după multă vreme, se opri din mâncat, Inar6 porunci să i 
se lege mâinile la spate şi să fie întins pe jos. | se vări în gură o 
pâlnie, în care se turnau găleți de bere. Era îngrozitor să vezi 
trupul mare şi greu al lui Harpiabazos zbătându-se şi săltând în 
efortul de a refuza lichidul care pătrundea nestăvilit în el, încetul 
cu încetul, şi-l îneca. Aşa a murit Harpiabazos. Fumul jertfei urca 
acum sus, spre cer, cerând lui Ra să trimită îndurare în inima lui 
Inar6. Nimeni nu bănuie cum potriveşte soarta lucrurile. Viaţa e 
o roată care se învârteşte şi, în adânca lor înţelepciune, preoţii 
ştiau unde se închide cercul răului, după ce s-a pornit. 

In cea de-a treia zi am văzut înălțându-se la mare depărtare 
trei coloane de fum. Era semnalul victoriei! Noutatea se 
răspândi ca fulgerul în oraş şi cu toţii, femei, copii, bătrâni şi 
bărbaţii care nu plecaseră cu armata, se adunară lângă palat 
manifestându-şi în strigăte de entuziasm bucuria de a fi fost 
eliberaţi definitiv de sub jugul perşilor. Un vuiet unanim îl 
întâmpină pe marele preot când ieşi să vorbească, în timp ce 
entuziaştii cei mai aprigi îşi aruncau sandalele în aer. 

Eram atât de fericit, atât de curios să aflu cum se desfăşurase 
bătălia, încât nu mai puteam fi stăpânit. Mama se străduia să 
mă liniştească, dar eu alergam în sus şi în jos prin palatul pustiu, 
amenințând statuile din sala mare cu spada mea de lemn. Prea 
mult nu mă apropiam de aceste statui, fiindcă ochii lor pictaţi 
erau bizari, mă priveau cu răceală şi mustrare, şi mă înfricoşau. 

Peste puţin, am aflat că în depărtare se ivise o corabie 
ateniană, care înainta cu mare viteză, cu pânzele întinse şi cu 
văslaşii în acţiune ca să coboare în direcţia Nilului. O mare 
mulţime se repezi numaidecât spre port şi în curând răniții pe 
care-i aducea corabia fură transportaţi în palat. Erau cinci şefi 
de detaşamente egipteni şi Clinias, un comandant atenian de 


triremă, care luptase cu hopliţii lui. Clinias avea o rană mare la 
coapsă şi nu putea să umble. Băile fură pregătite imediat şi 
medicii veniră să examineze răniții. Mama îi îngrijea cum se 
pricepea mai bine. 

Amănuntele bătăliei mi le povesti Scarfitis, aghiotantul lui 
Amirteus, care fusese rănit la mână de o săgeată. Rana nu era 
adâncă, dar se putea ca săgeata să fi fost otrăvită şi Amirteus 
nu-l lăsase să continue expediţia. 

— Am dobândit o mare victorie, spuse mama. 

— Da, Hiperina, o mare victorie. Şi Ahemenes nu mai există. 

Întins pe pat, tânărul ne povesti cu vocea tremurătoare de 
emoție ce se întâmplase după plecarea armatei din Sais. In a 
doua zi de marş trecuseră la apus de Papremida, fără să 
stârnească niciun lătrat de câine, şi avanposturile semnalaseră 
prezenţa duşmanului. Oastea fu imediat orânduită în formaţia 
de luptă stabilită de Consiliul de război. In dreapta, în apropierea 
fluviului, erau atenienii. În mijloc, conform vechiului obicei 
egiptean, luă loc Inar6, în carul lui de luptă. In stânga se aşeză 
Amirteus, şi în spatele lui veniră „Puternicii”. Apoi fură orânduite 
cavaleria şi carele de luptă. Pe toată lungimea liniei de bătaie 
soldaţii săpară un şanţ provizoriu. Aşa porunciseră atenienii, 
care voiau să evite un atac de noapte prin surprindere şi 
foloseau acum experienţa căpătată în lupta de la Plateea. Dar 
Inaro nu pricepu şi se supără, crezând că atenienii s-au intimidat 
şi s-au fortificat ca să nu lupte. In cele din urmă, un strateg 
trebui să-i explice despre ce era vorba. 

Petrecură noaptea aşa, fără să aprindă focurile, pentru ca 
perşii din Papremida să nu le vadă reflectându-se pe cer. Drept 
în faţa oastei noastre, Ahemenes îşi pregătise şi el linia de 
bătaie şi unităţile lui forfotiră toată noaptea. In zori, cele două 
armate se pomeniră faţă în faţă, la o distanţă de douăsprezece 
stadii. Trâmbiţele sunară, armata noastră trecu micul şanţ şi se 
îndreptă cu repeziciune spre duşman, schimbând însă direcţia 
ca să-i oblige pe perşi să lupte având drept în ochi soarele care 
răsări chiar atunci. La patru stadii distanţă de formaţia 
duşmană, aliaţii se opriră. Toată armata satrapului se 
desfăşurase în falange adânci, în mijlocul cărora se putea 
desluşi carul de luptă în care se afla însuşi Ahemenes, înconjurat 
de o mulţime de căpetenii ale perşilor. Se lăsă o tăcere deplină, 
cele două armate stând nemişcate, măsurându-şi parcă puterile. 


Armurile persane străluceau în soare, şi soldaţii, cu suliţele lor 
lungi şi cu căştile împodobite cu moţuri, păreau nişte animale 
uriaşe gata să se repeadă. 

Deodată, izbucnind într-un răcnet care părea că iese dintr-o 
singură gură, atenienii se aruncară asupra duşmanului. Alergau 
din răsputeri ca să străbată distanţa ce separa cele două 
armate, fără să fie atinşi de miile de săgeți aruncate de duşman. 

Formaţia noastră porni odată cu a atenienilor, dar ritmul în 
care se mişca era mai lent. La prima ciocnire, masiva falangă 
ateniană produse mare confuzie în rândurile duşmanilor, care 
începură să dea înapoi, dar pe tot restul frontului se desfăşură o 
luptă crâncenă. Strigăte, lovituri, vuiet de scuturi, răcnete, 
ţipete şi un val de praf negru care învăluia totul, îi înăbuşea pe 
soldaţi şi rămânea suspendat deasupra câmpului de luptă. Din 
când în când, prin ceaţă, se zărea luciul unei spade sau fâlfâirea 
unui steag ridicat în vârful unei sulițe. 

În dreapta, atenienii învingeau pe duşman silindu-l să dea 
înapoi. În centru, Inar6 şi Ahemenes porneau pe rând asalturi 
puternice însoţite de răcnete, dar nici unul nu izbutea să-l 
silească pe celălalt să se retragă. In stânga, deşi însuşi Amirteus 
lupta vitejeşte, „Mânarii” şi „Puternicii” nu putură să ţină piept 
atacului şi începură să se retragă. Se ivise primejdia încercuirii, 
fiindcă „Puternicii” o luaseră la fugă. Duşmanul fu oprit de 
intervenţia oportună a carelor de luptă ale lui Inaró şi 
„Puternicii” reuşiră să se regrupeze. Bătălia se înteţea şi cele 
două armate luptau cu îndârjire. Duduitul carelor de luptă şi al 
cavaleriei, care se aruncase în bătălie, mărea şi mai mult 
vuietul, şi praful se ridica asemeni unui nor adevărat care 
acoperea cerul. Căldura încingea scuturile şi căştile, caii 
spumegau şi nechezau şi, răspunzându-le parcă, ostaşii albi şi 
roşii ai lui Inar6 răcneau din răsputeri. Situaţia era grea. In 
stânga, frontul nostru se retrăsese destul de mult, iar în centru 
Inar6 ţinea piept cu greu atacurilor năvalnice ale duşmanului. 
Numai în dreapta atenienii erau biruitori, cu toate că şi acolo 
perşii se retrăgeau în ordine, fără să descopere aripa stângă a 
lui Ahemenes. Deodată, bătălia luă altă înfăţişare. In dreapta, 
dincolo de falanga ateniană, se ivi un şir de pânze umflate, care 
se apropiau cu repeziciune şi, fiindcă fluviul rămânea invizibil, ai 
fi zis că navele înaintau pe uscat. Intreaga flotă urca Nilul şi, 
văzând-o cum depăşeşte câmpul de bătaie şi se desfăşoară la 


orizont, duşmanul crezu că atenienii vor debarca. Perșii îşi 
slăbiră rezistenţa şi începură să se retragă. Prinzând curaj, aliaţii 
începură să dea asalturi hotărâte. Retragerea se transformă 
curând în goană, întreaga armată persană fugea să se salveze. 
Inar6 se repezi cu carul de luptă asupra carului lui Ahemenes, 
care-şi întoarse caii şi o luă la fugă. Inar6 aruncă cu sulița după 
el, dar nu-l nimeri. Spumega de furie la gândul că satrapul avea 
să-i scape şi striga vitejilor săi să-l ajute să-l prindă. Carul de 
luptă al lui Ahemenes alerga ca o săgeată, dar una din roţi intră 
într-o groapă şi se sfărâmă. Carul se înclină şi satrapul se 
prăbuşi la pământ. Cu un răcnet sălbatic, Inar6 se repezi asupra 
lui, îngenunche pe jumătate şi, apucându-l de păr pe Ahemenss, 
îi prinse gâtul pe genunchii săi, îşi ridică în aer cuțitul şi 
strigând: „Ra! Viaţă! Lumină! Sănătate! Putere!” îl jertfi pe 
satrap zeului său. 

— lată, deci, că jertfele noastre de aici n-au folosit la nimic! 
oftă mama. 

— Cum n-au folosit, Hiperina? l-am învins pe perşi şi suntem 
liberi! Auzi? Liberi! răspunse Scarfitis şi, extenuat, se culcă, 
dorind să doarmă şi să viseze victoria. 

— Ai grijă de străin, Hiperino, mai şopti el înainte de-a închide 
ochii. 

Mama se duse să-l îngrijească pe Clinias, care avea febră 
mare. Rana lui era adâncă şi-l durea. Aiura des şi atunci se 
ridica şi încerca să sară din pat. Mama îi răcorea cu apă rece 
fruntea încinsă, iar el se prăbuşea iar vlăguit în aşternut, 
delirând, îmbrăţişând-o şi strigând: 

— Dinomahe! Mor! Te las fără apărare! N-ai născut niciun fiu! 
Nu mi-ai făcut un copil! Nu vreau să mor printre străini! Pericle! 
Pericle!... lar am învins, Dinomahe.!... 

Mama nu s-a mişcat de la căpătâiul lui. Zile întregi a stat 
lângă el şi l-a îngrijit, până când febra i-a scăzut treptat şi 
trierarhul şi-a revenit. Dădeam şi eu câte-o mână de ajutor în 
măsura în care-mi era cu putinţă, potrivind cearşafurile, 
aducând apă proaspătă, pregătind lapte şi miere, pentru ca 
rănitul să se pună pe picioare. După un timp, rana începu să se 
vindece. Clinias aştepta cu nerăbdare să ne vadă dimineaţa în 
camera lui. Indată ce mă zărea, îmi zâmbea, mă chema lângă el 
şi-şi trecea timpul spunându-mi fabule de Esop. Apoi mă punea 
să le repet şi-mi corecta pronunţarea. Când făceam vreo 


greşeală amuzantă, privirea lui calmă şi albastră avea o 
strălucire uşor ironică. 

Ca să-şi treacă timpul, fiind nevoit să stea întins în pat fără să 
se mişte, preabunul meu protector s-a gândit să-mi facă o 
sandală de lemn cu talpa foarte înaltă, care să se potrivească 
perfect pe picior. În felul acesta, aş fi putut umbla fără să 
şchiopătez. Ceru să i se aducă o bucată de lemn, sculele 
necesare şi meşteri sandala. Era perfectă. Am încălţat-o şi, 
îndată după aceea, am încetat să mă istovesc ca înainte, când 
şchiopătam şi când mi se întâmpla să şi ameţesc din această 
cauză. Şi, cum am spus, Clinias avea o mare slăbiciune pentru 
Esop şi-i plăcea să-şi coloreze vorbirea cu fabulele lui. Când îşi 
întrerupea recitarea - spunea versuri pe-un ton cam emfatic şi 
cam tăios - râdea uşor şi făcea o mişcare nedefinită cu mâna, 
de parc-ar fi vrut să arate că tot ce se întâmplă pe lume se 
statorniceşte într-o ordine care, vrând-nevrând, tot la Esop 
duce. 

Abia mai târziu am putut să înţeleg cât de necesară era 
pentru el această slăbiciune „de comandă” pentru Esop. 
Mentalitatea pozitivă a bogătaşului atenian găsea refugiu şi 
sprijin în poveţele cuprinse în mituri, care-i ofereau un mijloc 
uşor şi la îndemână pentru a-şi susţine părerea, scutindu-l de 
oboseala de a găsi argumente proprii, înmănuncheri de idei şi 
referiri la paralelisme îndrăzneţe sau la deosebiri rafinate. 
Tiparul era gata pregătit. Îi aparţinea lui Esop şi se potrivea 
pentru fiecare. 

Clinias folosea mult tiparele lui Esop. 

— De la el încoace nu s-a mai făcut niciun pas înainte, erau 
vorbele care-i serveau totdeauna drept epilog clasic. 

Predilecţia oamenilor mediocri pentru Esop e demnă de 
semnalat. O să spuneţi că Esop îi place şi lui Socrate, dar eu 
cred că asta-i un fel de cochetărie la el, ca să arate, dragă 
Doamne, că trebuie să se refere la cineva şi mai înţelept decât 
el! Şi cine-i acel înţelept? Esop! Desigur, vrea să ne înjosească! 

Stăpânul meu Alcibiade nu putea să audă nici primul rând al 
vreuneia din fabulele sale. 

— Banalităţi plicticoase şi fără gust, Silicos! îmi spunea el. 
Poveşti stupide cu animale, bune pentru copii. Ca să înveţe 
morala curentă! Şi în leagăn când le auzeam mă plictiseau! 


— Nu e chiar aşa! am îndrăznit eu să-l întrerup într-o zi. Esop 
nu e numai morală, stăpâne, e şi experienţă de viaţă, şi 
cunoaştere. 

— Experienţă de viaţă! Cunoaştere! Ai impresia că am rămas 
în urmă pe undeva, Silicos? Ai impresia că trebuie să mai învăţ? 
Sau îţi închipui că sunt un om slab, care are nevoie de-o călăuză 
în viaţă, fiindcă n-are nici destulă minte, nici destul curaj ca să-şi 
dea singur seama ce e bine să facă? 

— N-am spus... 

— Încetează! Mă enervezi! 

Mă gândesc la toate acestea şi cred că Atropos a fost bună cu 
Clinias tăindu-i firul vieţii când fiul lui n-avea decât patru ani. 
Ce-ar fi spus liniştitul, blândul Clinias dacă l-ar fi auzit pe 
Alcibiade vorbind astfel? Conştiinţa lui senină s-ar fi tulburat, 
sunt sigur că chipul lui s-ar fi posomorât şi că şi-ar fi dezaprobat 
în tăcere fiul. N-ar fi putut admite că băiatul lui e una din acele 
firi deosebite care nu pot fi judecate şi nici măsurate cu 
obişnuitele noastre unităţi de măsură. De altfel, cum ar fi 
recunoscut omul acela modest că fiul lui e o fire excepţională? 
Că zeii îl copleşiseră cu daruri ca pe nimeni altul şi că 
frumuseţea lui perfectă îi oglindea numai în parte farmecul? 
Distanţa dintre tată şi fiu era atât de mare încât nu s-ar fi putut 
înţelege în nicio privinţă. Cum să ni-l închipuim, de pildă, pe 
Alcibiade rănit, îngrijit într-un palat străin şi trecându-i prin 
minte să-şi ocupe timpul confecţionând o sandală pentru un mic 
libert şchiop? El l-ar fi răscumpărat pe micuţ, l-ar fi eliberat şi i- 
ar fi dat douăzeci de drahme ca să comande la un pantofar ceva 
pe placul lui. 

Există în viaţă oameni ai „sandalei”, există şi generoşi. 
Oamenii „sandalei” sunt cam închistaţi. Le lipsesc generozitatea 
şi curajul. Nu sunt viteji. Au conştiinţa că le lipseşte ceva şi se 
străduiesc să înlocuiască acest ceva cu mici gesturi de nobleţe, 
simpatice desigur, mişcătoare uneori, dar limitate. Gesturile de 
nobleţe sunt calculate, studiate, dar săvârşite totdeauna cu 
oarecare stângăcie, fiindcă le lipseşte obişnuinţa. Toată viaţa lor 
e măsurată, socotită cu atenţie, dar în ea nu mai rămâne niciun 
locşor pentru gesturi spontane, pentru acele fapte neaşteptate 
şi sincere, care, indiferent de mobilul lor, îţi taie respiraţia, te 
ameţesc, te cuceresc şi te obligă să le admiri. Aşa, de pildă, lui 
Clinias nu i-a trecut niciodată prin minte să dărâme gardurile 


livezilor sale, cum au făcut Cimon şi stăpânul meu, din dorinţa 
ca toţi concetăţenii să poată pătrunde în voie pe cuprinsul lor şi 
să le culeagă poamele după plac. 

Nu vreau să par nerecunoscător faţă de memoria lui Clinias, 
care a fost marele meu binefăcător, care m-a luat din Egipt şi m- 
a adus la Atena. Dar fac o comparaţie între tată şi fiu. De altfel, 
poate că generoşii, oamenii în stare de gesturi de mărinimie, 
încearcă doar să-şi acopere o lipsă: lipsa  subtilităţii 
sentimentelor şi o oarecare indolenţă, ca să se obişnuiască să 
ofere personal ceva. 

Singura trăsătură de caracter comună între tată şi fiu era 
dragostea pentru risc, o mare îndrăzneală, vitejia. 

Viaţa lui Clinias a fost răsplătită cu multe acte de bravură. La 
Artemision a luptat cu atâta eroism încât până şi exigentul 
Herodot a fost nevoit să-l pomenească în istoria sa. Clinias era 
încă tânăr pe atunci, a echipat o corabie pe cheltuiala lui şi a 
dus-o la luptă. Gurile rele spuneau pe urmă că a dat dovadă de 
atâta vitejie fiindcă lupta pentru o corabie plătită din banii lui. 
Clevetiri! Oferise o corabie demosului, într-un moment de grea 
cumpănă, fără să ştie că o va comanda chiar el. Construcţia 
navei şi echiparea ei îl costaseră mai bine de doi talanţi şi 
jumătate. Poate că mai târziu obişnuia să cam exagereze când 
îşi începea spusele aşa: „La Artemision... cu corabia...” Dar 
patriotismul lui era mare şi pur. Sufletul lui viteaz nu ştia ce 
înseamnă şovăiala şi nici calculul. Când, după trecere de mulţi 
ani, după campania din Egipt şi în ciuda dojenilor lui Pericle, la 
bătrâneţe, adică trecut de şaizeci de ani, plecă la lupta de la 
Coronia împotriva beoţienilor, ştia că picioarele lui nu vor mai 
rezista. Ştia lucrul acesta, totuşi a plecat. A plecat şi nu s-a mai 
întors. Ultima lui poruncă - a dat-o Dinomahei chiar în faţa mea, 
în momentul plecării - a fost ca, dacă nu se mai întoarce din 
război, nici ea şi nici celelalte rude să nu poarte doliu, pentru ca 
în sufletul de copil al lui Alcibiade să nu se întipărească 
sentimentul că moartea pentru patrie e o nenorocire. 

Sărmana Dinomahe îşi înăbuşi durerea şi făcu numai jertfa de 
pomenire, nu-şi tăie părul şi nu-şi schimbă hainele. 

Viaţa lui Clinias era calmă, uşoară, cumpătată, fără patimi, 
fără avânturi, fără disperări, fără zbucium şi fără nicio altă 
ambiţie în afară de una singură: aceea de a-şi sluji patria. Deşi 
neînfricat, nu era un temerar, ca Alcibiade, ci doar violent şi 


impetuos în anumite momente. Cât despre bani, am mai spus că 
nu era un avar, ci un om măsurat şi foarte ordonat în socoteli. 
Când ne duceam uneori să petrecem seara la Pericle şi se 
întâmpla să-l găsim făcându-şi socotelile în tovărăşia 
intendentului său Evanghelos, ochii lui Clinias străluceau de 
mulţumirea ce-i provoca sârguinţa, vecină cu pedanteria, cu 
care vărul lui, „Olimpianul”, îşi verifica cheltuielile şi încasările, 
luându-i lui Evanghelos un adevărat interogatoriu pentru fiecare 
obol cheltuit. Nefericitul intendent şedea pe podea cu picioarele 
încrucişate şi dădea lămuririle cerute: atât cheltuise pentru 
găini, atât pentru vaci, atât dăduse culegătoarelor de măsline, 
atât plătise pentru piatra de moară care plesnise... şi aşa mai 
departe. 

Aceste amănunte îl mulţumeau pe Clinias, pentru că, dacă a 
doua zi cineva ar fi vrut să-l necăjească şi în agora sau la teatru 
ar fi făcut glume cu subînţelesuri, răspunsul lui era pregătit: 

— Şi Pericle e atent la asta... 

Clinias nu dorea neapărat să treacă înaintea tuturor, în timp 
ce stăpânul meu era ambițios, dornic să fie mai presus de toţi şi 
cutezător. 

Dacă m-am hotărât să scriu, o fac doar pentru a închide gura 
invidioşilor care-i critică pe Alcibiade şi care şi-au luat nasul la 
purtare, fiindcă ştiu, laşii, că stăpânul meu nu se mai poate 
scula din mormânt şi nici nu mai poate veni în Adunarea 
poporului ca să-i distrugă. Oamenii aceştia, în frunte cu Critias şi 
cu Pitonicos, se întrunesc şi scornesc calomnii, exagerează şi 
denaturează ca nişte viespi turbate ce se năpustesc grămadă pe 
un fruct frumos ca să-l facă praf. Până şi amintirea lui Alcibiade 
îi răscoleşte, iar gloria lui cea mare, care răsună şi acum în toată 
Elada, renumele lui, a cărui strălucire postumă îşi mai aruncă şi 
azi razele asupra tuturor elenilor, îi face să turbeze şi-i umple de 
venin. Nu-şi amintesc decât de cusururile lui Alcibiade şi de 
acele fapte pe care ei l-au împins să le facă în clipe de 
deznădejde! Nu-l apăr aici pe stăpânul meu şi nici nu-i fac 
apologia. Apărarea şi apologia lui s-o facă alţii, mai mărunţei. Eu 
îl justific. 

Viaţa stăpânului meu şi activitatea lui erau flăcări care 
luminau puternic în jur şi-i sileau pe oameni să realizeze planuri 
mari şi îndrăzneţe. Stăpânul meu era o vrajă care-i fermeca pe 
cei din jur, dându-le viaţă şi credinţă. Era forţa care le dezvăluia 


nesfârşitele posibilităţi de care dispunea Atena. Stăpânul meu 
era spaima războiului şi conducea toate bătăliile. Victoria îi 
dădea sandalele ei. Până şi pe lacedemonieni i-a înjosit aici, sub 
zidurile Atenei, în faţa cetăţenilor ei uluiţi! Avea un suflet viteaz 
şi frumos şi voia să fie totdeauna primul numai pentru că-şi 
dădea, pe bună dreptate, seama de superioritatea lui. Căci cine 
vrea să conducă totul trebuie să fie primul şi să se arate cel mai 
bun. A cheltuit cu generozitate darurile sfinte pe care i le-a 
dăruit Moira, şi-a cheltuit energia supraomenească pentru 
realizarea unor planuri mari, care - vai! - n-au putut fi duse la 
bun sfârşit din cauza atitudinii pasive a demosului!*, din cauza 
invidiei şi a spiritului mărginit al oligarhiei. Sceleraţii nu-şi 
dădeau seama că luptă împotriva ultimului conducător adevărat 
al democraţiei. Cum să înţeleagă fricosul Nicias că după pieirea 
lui Alcibiade aveau să vină alţi Hiperboloşi, alţi Lisicle şi alţi aşa- 
zişi „ocrotitori” ai demosului! 

„Trădarea” de care s-ar fi făcut vinovat Alcibiade la Sparta, 
trădare pe care duşmanii lui au idolatrizat-o, pe care au 
transformat-o într-o gogoriţă şi pe care sunt oricând dispuşi s-o 
înfăţişeze ca pe-o noutate, e propria lor operă. Toate aceste 
târâtoare - mă refer la Andocide şi la ai săi - în loc să-şi înghită 
limbile veninoase, se încurcă în propriile lor minciuni şi aruncă 
răspunderea catastrofei din Sicilia asupra stăpânului meu. 

Catastrofă a fost Nicias, catastrofă a fost şi criminala naivitate 
a Adunării, care a dat crezare calomniatorilor şi l-a rechemat pe 
Alcibiade! Când el pleca la luptă, dornic să dea hegemoniei 
Atenei o întindere şi o putere pe care nici Cimon nu îndrăznise 
vreodată s-o viseze, în clipa când începuse victorios campania 
din Sicilia, duşmanii lui n-aveau altă grijă decât să profite de 
lipsa lui ca să-l distrugă. L-au condamnat la moarte fără să-l lase 
să se apere, l-au condamnat fără nicio vină. „In Elada nu e loc 
pentru doi Alcibiade, şopteau ei, nu e loc nici măcar pentru 
unul.” 

Câte învinuiri nu i s-au adus că era risipitor! Cu câtă răutate ÎI 
judeca oligarhia pentru nebuniile lui din tinereţe, pentru 
accesele lui de furie, pentru disprețul lui nestăvilit faţă de 
mediocri şi de fricoşi! Nu! Alcibiade nu era făcut să se supună 
nimănui! Din copilărie a fost mândru şi viteaz, din copilărie s-a 


19 Păturile populare favorabile regimului democratic. 


văzut că e născut să fie un conducător, un conducător 
neînfricat. 

Criticile, calomniile, plângerile, toată strădania depusă de 
duşmanii lui pentru a-l distruge nu era decât invidie. Invidie 
pentru că era de-o frumuseţe desăvârşită. (S-ar fi găsit vreun 
sculptor care să-l roage pe pocitul acela de Pitonicos să-i pozeze 
pentru un bust?) Invidie pentru farmecul lui, pentru elanurile 
sale pornite din inimă. Chiar şi acum, după ce s-a dovedit că 
toată povestea aceea cu Misterele şi cu hermocopizii!! n-a fost 
decât o calomnie ingenios înscenată, duşmanii lui numai de asta 
îşi amintesc. Restul trebuie dat uitării! Trebuie date uitării viaţa 
cea nouă, pulsaţia şi flacăra cea nouă, pe care le-a introdus 
Alcibiade la Atena, într-o vreme când Nicias cei fricos se 
străduia din răsputeri să ne îngrădească activitatea, iar 
Hiperbolos şi Lisicle, cu demagogia lor, duceau o activitate 
subversivă în cetate. Trebuie dată uitării victoria de la Olimpia, 
apariţia lui uluitoare la întrecerile panelenice, care a dovedit 
elenilor, da, tuturor elenilor, de la Rodos până la Egesta şi 
Neapolis!?, măreţia Atenei şi gloria Alcmeonizilor şi a spulberat 
astfel orice părere, orice gând că Atena e într-o stare de 
marasm şi că a început să decadă. Da! Trebuie să dăm uitării 
faptele de arme ale lui Alcibiade, marile lui victorii, cea de la 
Cizicos, care a silit Sparta să trimită un ambasador, acesta 
venind şi ghemuindu-se neliniştit lângă tribună, pe Pnix, în 
aşteptarea hotărârilor demosului, acea hotărâre criminală a 
Adunării care a respins propunerea de pace a eforilori3! Câte 
greşeli cumplite a făptuit demosul! Şi de câte ori nu s-a străduit 
Alcibiade să stăpânească mulţimea! Dar Pericle dezlegase 
burdufurile!“ şi, cu tot farmecul, cu toată răbdarea lui, Alcibiade 
a fost silit să pornească pe acelaşi drum. 

Acel „Nu creşte pui de leu în cetate, dar dacă l-ai crescut şi s- 
a făcut mare, supune-te lui” * nu-i o simplă vorbă de duh a lui 
Aristofan, rostită pentru a cuceri aplauzele galeriei, ci un sfat 
înţelept pe care puţini l-au înţeles şi pe care mulţi n-au vrut să-l 
înţeleagă. Da, supune-te lui! Dacă cel care te conduce e un leu, 


11 Referire la Misterele eleusine. Hermocopizi - distrugători ai statuilor 
zeului Hermes. 

12 Egesta şi Neapolis - colonii greceşti din sudul Italiei. 

13 Cei cinci magistrați supremi ai Spartei. 

14 Aluzie la burdufurile lui Eol, zeul vânturilor. 

15 Citat din Broastele de Aristofan. 


de ce să te temi? De ce să nu-l urmezi? Demosul nu l-a urmat pe 
Alcibiade şi s-a distrus. 

Dacă i s-ar fi dat mână liberă viteazului, câte n-ar fi făcut! 
Sicilia întreagă ar fi fost a noastră! Marea Eladă! Siracuza, care 
astăzi susţine că ne-a învins, ar fi fost o bogată posesiune 
ateniană. Şi Sparta? Ce-ar fi putut face Sparta? Nici searbăda 
filosofie a lui Licurg, nici viclenia eforilor n-ar fi putut s-o 
salveze. Încercuită de peste tot, lipsită de orice speranţă de-a 
primi bani din Susa, ar fi cerut pace. Atunci stăpânul meu i-ar fi 
silit pe spartani să-i elibereze pe iloţi şi pe perieci, să rămână 
astfel fără temelia puterii lor şi să fie siliţi să muncească pentru 
a putea trăi, ca toţi ceilalţi eleni, în loc să hoinărească de 
dimineaţă până seara la exerciţii militare, şi la parăzi cântând: 
Și noi vom deveni mai buni!*, Cu el sau pe ef şi altele de 
acelaşi gen. Câte n-ar fi putut înfăptui Alcibiade dacă ar fi fost 
stăpân pe toată Elada, de la Hiblos la Samos şi de la Tenaros la 
Bizanţ! Însuşi Marele rege ar fi tremurat de frică să nu pornim 
războiul împotriva Asiei ca să ne răzbunăm pentru războaiele 
medice. 

Dar de ce m-am lăsat în voia gândurilor, o, zei? Am simţit că 
mă înăbuşă indignarea, că mă arde suferinţa pricinuită de 
nedreapta pieire a lui Alcibiade. Nu mi-am putut continua 
povestirea un linişte. 


Noaptea îşi aşternea în jur mantia de tăcere, iar orăcăitul 
monoton şi neîntrerupt al broaştelor urca din direcţia mlaştinilor 
spre terasa cea mare a palatului, unde Amirteus dădea un 
banchet de adio în cinstea lui Clinias. Trierarhul pleca în 
dimineaţa următoare la Atena şi mă lua cu el. 

Înclinându-se spre atenian, Amirteus îi oferi o cupă şi, 
întorcându-se spre mine, îmi porunci să-i pun apă în vin, fiindcă 
aşa dorea străinul. 

— Obiceiul vostru e ciudat, Clinias. Vinul nu trebuie amestecat 
cu apă. Nu crezi? Se vede că aşa îl bea zeul vostru'$, altfel cum 
ar mai hoinări cu Menadele şi cu ceilalţi tovarăşi neruşinaţi ai 
lui... 


16 Cântecul tinerilor la serbările Spartei. 

1 Tau i epi tes - cu el sau pe el, cuvinte spuse de mamele spartane, când 

18 Dionisos. 


— Cu satirii şi cu silenii? 

— Da, cu satirii! 

— Zeii noştri, prietene, fac multe lucruri pe care noi nu le 
putem face. Hai să spunem că te-ar înşela nevasta. Crezi că ţi-ar 
trece vreodată prin minte, dacă ai prinde-o în flagrant delict, s-o 
legi strâns îmbrăţişată de neruşinatul care ţi-a luat locul, să-i 
legi aşa cum i-ai găsit când făceau dragoste, după care să-ţi 
chemi toate rubedeniile să le arăţi cuplul şi să te umfli în pene? 

— Pe Isis! Protectoarea casei mele! 

— ŞI, totuşi, aşa a făcut Hefaistos, când a aflat că soţia lui, 
Afrodita, îşi face de cap cu Ares... 

— E zeul războiului! 

— Crezi că asta-i o justificare? 

— Vitejia scuză multe lucruri, Clinias. E cea dintâi, cea mai 
mare virtute. 

— Nu, Amirteus. Prima virtute e bunătatea. Nu l-ai învinuit 
oare chiar tu adineauri pe Inar6? E viteaz, dar e crud! Aş spune 
că e rău... 

Amirteus îşi ridică privirea şi tăcu, cu ochii aţintiţi asupra 
stelelor, de parcă le-ar fi cerut sfatul. 

— Da, spuse el după un timp, Inaró e-o mare problemă. Au 
trecut luni de zile, mai bine de un an de când am învins la 
Papremida şi de când am început asediul cetăţii Memfis şi totuşi 
n-am găsit nicio soluţie. Ateniene, Egiptul şi-a pierdut libertatea 
acum mai bine de o sută de ani. Organizarea sa politică, cadrele 
administrative, conştiinţa ierarhiei sociale, loialitatea, totul a 
dispărut. În ultimii trei-patru ani s-a cultivat în mod obligatoriu şi 
cu stăruinţă o psihologie care a dus, inevitabil, la o rutină a 
ilegalităţii, a nesupunerii şi a negării oricărei autorităţi. Aceste 
elemente, absolut necesare pentru o acţiune de eliberare, sunt 
totodată rezultatul unui imperativ suprem, dar temporar. Ai să 
vezi însă că acum aceste elemente vor deveni dăunătoare 
pentru reconstrucţia Egiptului. Sunt cu atât mai neliniştit cu cât 
mă gândesc că însuşi Inaró are această mentalitate, că e crud şi 
naiv. Pe de altă parte, preoţii noştri, care, în fond, n-au suferit 
prea mult în timpul ocupaţiei mezilor, nu s-au schimbat deloc. 
Mărginiţi, conservatori, lipsiţi de orice urmă de înţelegere pentru 
marile deosebiri dintre epoca noastră şi epoca lui Psametic... 

Amirteus vorbea încet, în şoaptă. Sfârâitul răşinii din torţele 
aprinse aproape îi acoperea glasul. 


— Spune-mi, Clinias, de ce depinde legalizarea unui regim? 
întrebă el după un timp. Ce elemente sunt indispensabile legilor 
noastre pentru a le face respectate şi pentru a le asigura, deci, 
posibilitatea de aplicare? 

— Ai atins o problemă foarte importantă, prietene. Pot să-ţi 
răspund, cred, provizoriu, că legile îşi află legalizarea în 
consimţământul comun, în aprobarea lor de către demos. 

— Şi când nu există demos? 

— Atunci există posibilitatea de-a le impune. 

— Adică tirania. O tiranie asemănătoare cu a lui Pisistrat! 

— Nu-l da de exemplu pe Pisistrat, Amirteus. A fost un tiran, 
dar a făcut lucruri mari şi importante pentru Atena. A fost un om 
bun. 

— Zeule Ra! Chiar ieri mi-ai spus, vorbindu-mi despre Atena, 
că există un decret special pentru interzicerea terminării 
templului lui Zeus Olimpianul, pentru că lucrările au fost 
începute de Pisistrat. 

— Asta nu înseamnă nimic, Amirteus! 

— Dar statuile de bronz ale lui Harmodios şi Aristogiton, pe 
care le ţineaţi în Pritaneu!” şi care purtau inscripţia Ucigătorii 
tiranilor pentru că-l omorâseră pe Hiparh? 

— Amirteus, bietul de tine! Dacă ai şti după câţi ani, după 
câte manevre iscusite, după câte eforturi stăruitoare s-a ajuns la 
acordarea titlului de „ucigători ai tiranilor” acestor doi derbedei! 
Istoria a fost falsificată pentru a se înlesni crearea unei false 
legende în jurul acestor două nume şi pentru ca, mulţi ani după 
moartea tiranului, să se asmută ura împotriva lui. Pisistrat, 
prietene, a guvernat Atena de două ori. Prima dată cu ajutorul 
lui Megacle, Alcemeonidul, bunicul soţiei mele, care-i dăduse de 
soţie pe Cisira, una din fiicele sale, în speranţa că urmaşii lui, 
fiind şi descendenţi ai lui Pisistrat, vor întemeia un fel de 
dinastie care să conducă cetatea din bunic în nepot, bineînţeles 
cu aprobarea demosului. Dar Pisistrat, care avea trei fii din 
prima căsătorie, pe Hipias, pe Hiparh şi pe Tesalos, nu voia să 
aibă copii cu Cisira şi nu se culca cu ea. Ea s-a plâns lui taică- 
său. Megacle s-a înfuriat, şi-a chemat prietenii şi a dat alarma. 

— ...Ca să-l oblige pe Pisistrat să... 


19 Clădire publică în Atena antică, acolo era păstrată flacăra nestinsă a 

— „..Ei, nu! Ca să-l izgonească din Atena! De altfel, între cei 
doi politicieni existau de mult neînţelegeri în diferite privinţe. 
Pisistrat crease un fond agricol şi-i ajuta pe ţăranii săraci. Le 
împrumuta bani cu dobândă minimă, le dădea seminţe, le 
înlesnea cumpărăturile. Cămătarii i-au declarat un război 
sălbatic şi, cu ajutorul lui Megacle, au izbutit să-l izgonească din 
Atena. Unsprezece ani au fost frământări în cetate. Măsuri 
impulsive, nedreptăţi, legi care se băteau cap în cap... Opera lui 
Solon, a preaînţeleptului Solon, ajunsese o îndepărtată şi 
ştearsă amintire. În Bulé? şi în Adunare, situaţia era aceeaşi, 
aşa că nici arhonţii nu mai puteau să aleagă. Pisistrat, care 
fusese ostracizat în Eritreea, îşi pregătea întoarcerea. Avea 
moşii întinse în Tracia şi nu ducea lipsă de bani. Toţi oamenii 
politici reuşesc să aibă totdeauna avere în străinătate, ca să se 
pună la adăpost de capriciile soartei. Aşa, de pildă, după ce 
Temistocle a obţinut mari victorii şi după ce a luat prăzi de 
război, a trimis, pentru orice eventualitate, şaptezeci de talanţi 
unui bancher din Corint, un oarecare Filostefanos. Aşadar, 
Pisistrat s-a întors atotputernic la Atena. Când rivalii lui au aflat 
că a plecat din Eritreea şi că a debarcat la Maraton, au încercat 
să-l oprească, undeva lângă Brilisos, cu un corp de armată 
organizat în pripă, dar când l-au zărit pe tiran şi pe cei câţiva 
credincioşi care-l însoțeau, s-au împrăştiat fără să tragă măcar o 
săgeată. Aşa a început marşul triumfal al tiranului spre Atena. 
Lumea îl întâmpina cu aclamații şi cununi! A fost multă vreme 
tiran, şi, la moartea lui opera pe care o lăsa în urmă era 
minunată. În tot timpul acestei tiranii n-a ucis pe nimeni. Numai 
pe Alcmeonizi i-a persecutat. l-a exilat la Naxos şi i-a dat în paza 
prietenului său Ligdamis, tiranul insulei. Ai să te miri, Amirteus, 
dacă am să-ţi spun că Pisistrat şi nimeni altul a aplicat cu 
adevărat legile lui Solon. l-a ocrotit pe săraci şi a dat fiecăruia 
posibilitatea să muncească în linişte. Neguţătorii făceau afaceri 
serioase, oamenii se îmbogăţeau, iar în tezaurul public se 
îngrămădeau talanţii cu ajutorul cărora s-au ridicat numeroase 
clădiri publice. Atena a fost cârmuită multă vreme cu 
înţelepciune şi dreptatea a domnit în cetate aşa cum visase 
Solon, care, pricepând firea nestatornică a atenienilor, îi pusese 
să jure că în tot timpul cât va lipsi nu vor schimba niciuna din 

legile sale. Solon se autoexilase pentru zece ani şi, la întoarcere, 
ce crezi că a găsit? Opera lui distrusă de aceeaşi oameni care o 
ceruseră! A fost nevoie de un Pisistrat ca s-o impună. Cine 
cercetează istoria de aproape descoperă multe lucruri urâte... 

— Dar istoria voastră, Clinias, istoria glorioşilor atenieni e 
frumoasă! 

— Ba nu, prietene! Istoria noastră nu e frumoasă! Avem 
momente istorice frumoase. De altfel, care cetate, ce popor se 
poate lăuda cu o istorie frumoasă? 

Amirteus oftă, dar răspunse cu oarecare vioiciune: 

— Ateniene, cred că laudele pe care le aduci lui Pisistrat sunt 
exagerate. În definitiv, care e contribuţia lui la dezvoltarea 
cetăţii tale? Ce-a mai făcut în afară de edificii? 

— Ca să înţelegi cât de binefăcătoare a fost tirania lui 
Pisistrat, am să-ţi spun doar atât, Amirteus. După moartea lui, şi 
fără niciun fel de împotrivire din partea poporului, a urmat fiul 
său, Hipias, aşa cum în Sparta un rege urmează unui alt rege. 
Cei mai mulţi cred că Harmodios şi Aristogiton l-au ucis pe 
Hiparh pentru că era tiran şi nu ştiu că pe vremea aceea tiran 
era fratele lui, Hipias. În ziua omorului, cei doi complotişti au 
bănuit că fuseseră denunţaţi lui Hipias şi n-au îndrăznit să se 
apropie de el. Voind însă să facă ceva înainte de a fi prinşi de 
garda cetăţii, l-au găsit pe Hiparh - un chefliu inofensiv - care 
dădea tocmai atunci ultimele dispoziţii pentru serbarea 
Panateneelor - şi i-au ucis. Asta e fapta lor strălucită! Cei mai 
mulţi dintre noi îşi închipuie că pot cunoaşte adevărul fără niciun 
efort şi cred fără şovăială în ceea ce li se oferă de-a gata. De 
altfel, poeţii şi istoricii sunt în bună parte răspunzători de 
această situaţie. Îşi împodobesc cât mai frumos povestirile şi 
versurile ca să-i farmece pe cei ce le ascultă şi le primesc fără 
să le controleze, astfel încât, cu timpul, se creează o legendă 
care biruie adevărul. Mai târziu, după trecerea generaţiilor, nu 
mai e cu putinţă să suprimi legenda ca să triumfe adevărul. 

— Dar există adevăruri care devin legende, Clinias, de pildă 
marile victorii din războaiele medice! 

— Ai dreptate, Amirteus, dar nici nu bănuieşti de câte 
strădanii şi de câte lupte a fost nevoie pentru unirea elenilor, 
când barbarul ne-a călcat pământurile. Lucrurile acestea sunt 
foarte dureroase şi e mai bine să nu mă gândesc la ele... Silicos! 
Ştii că e aproape miezul nopţii? Mâine în zori pornim, ai uitat? 


— Cum să uit? am exclamat eu cu vioiciune. 

— Atunci du-te să te culci! zise Amirteus. 

Mama mă aştepta cu opaițul aprins. M-a strâns în braţe şi mi- 
a urat noapte bună, rugându-se în şoaptă Atenei să mă apere. 
N-am mai văzut-o din noaptea aceea. Imi amintesc că i-am 
promis să mă întorc repede la Sais, după ce-mi voi fi terminat 
studiile la Atena, şi eram sincer când spuneam asta, dar ea a 
oftat, a întors capul şi a plecat. p 

M-am culcat, dar n-am putut să adorm. In mintea mea se 
învârteau o mie şi unul de lucruri, închipuirea mea tesea, 
destrăma şi iar țesea imagini minunate: călătoria pe corabia de 
luptă, debarcarea la Pireu, sosirea la Atena, viaţa mea nouă în 
cea mai de frunte, în cea mai mare cetate a elenilor. 


Din clipa când Delta fusese curățată de perşi şi oraşul Memfis, 
unde se refugiaseră resturile armatei perşilor, fusese asediat, 
trecuseră câteva luni în care se întâmplaseră multe. Trei mii de 
mezi, dispunând de întăriri serioase, erau stăpâni pe fortăreață 
şi aşteptau ajutoare din Susa. Noul rege, Artaxerxe, nu era omul 
care să stea cu braţele încrucişate, şi curtenii lui, dar mai ales 
Megabizos, care înţelesese ce nenorocire ar fi însemnat pentru 
regat pierderea definitivă a Egiptului, se hotărâră să treacă 
imediat la acţiune. Regele adună o oaste uriaşă, o înarmă şi 
începu s-o pregătească. Ultimele informaţii primite de la 
neguţătorii sosiți din Hiblos arătau că Megabizos avea intenţia 
să trimită în scurt timp o armată mare şi o flotă numeroasă 
împotriva Egiptului. Pe întreaga coastă a Siriei nu se putea găsi 
niciun cui, nicio scândură, fiindcă toate erau cumpărate de 
tezaurele regale. De la Aspendos şi până la lope, şantierele 
navale lucrau zi şi noapte. 

Susa nu se mărgini la pregătiri militare, ci încercă să creeze şi 
diversiuni, ca să-i oblige pe atenieni să se retragă din Egipt. 
Megabizos fu trimis la Sparta cu bani mulţi, cu promisiuni şi mai 
multe, ca să-i convingă pe efori să atace Atena. Din fericire, nu 
reuşi să-şi realizeze planul. Oferise oare prea puţin? Să fi fost 
promisiunile lui prea vagi şi lipsite de garanţii? Fapt e că eforii 
nu-şi luară nicio obligaţie, dădură răspunsuri evazive şi spuseră 
că trebuie să cântărească lucrurile, să se gândească, să se 
informeze. Oare  corintienii puteau fi stârniţi mai uşor? 
Corintienii cei veşnic nemulţumiţi? In acest caz, însă, ar fi fost 


nevoie de mulţi bani! Megabizos fu nemulţumit de lipsa de 
râvnă a eforilor şi se strădui să-i convingă, să creeze împreună 
cu egineţii şi cu epidaurienii un front împotriva atenienilor, dar 
eforii nu-şi schimbară părerea. Fireşte, aveau să găsească 
modalitatea de a-i înştiinţa pe corintieni că o expediţie împotriva 
atenienilor n-ar fi fost inutilă - aveau poate să meargă până 
acolo încât să afirme că ar fi folositoare - dar nu voiau să 
sprijine deschis o asemenea acţiune, cu atât mai mult cu cât nu 
terminaseră încă războiul cu iloţii şi nu luaseră ltome. Un război 
cu Atena nu era o treabă uşoară, chiar dacă două sute de 
corăbii ale Atenei se aflau în Egipt. Megabizos părăsi Sparta fără 
niciun rezultat, uşurat de-o frumuşică sumă de bani. Trecând 
însă pe la Egina, despre care ştia că e o veche şi aprigă 
duşmană a atenienilor, se opri două-trei zile pe insulă, ca să-şi 
repare, chipurile, corabia. Se întâlni cu conducători şi cu oameni 
politici şi le spuse că Marele rege privea cu nemulţumire 
creşterea puterii şi influenţei Atenei şi că ar fi fost încântat să 
găsească un mijloc de-a nimici pe acest duşman comun. Fireşte, 
toţi cei care luptau împotriva stăpânei mărilor puteau să fie 
siguri cu anticipație de recunoştinţa, de generoasa recunoştinţă 
a lui Artaxerxe. Megabizos plecă, dar cuvintele lui rămaseră atât 
de adânc întipărite în minţile egineţilor încât peste câteva zile o 
corabie ateniană de război, care trecea în larg pe lângă 
promontoriul Afeii, fu atacată de trei nave eginete. Corabia 
ateniană era mai rapidă şi reuşi să scape ajungând la Pireu cu 
grinda ancorei sfărâmată şi cu cârma dreaptă lipsă. Această 
îndrăzneață provocare stârni o indignare atât de puternică în 
rândurile demosului încât votă războiul! Se vede că Pericle 
ceruse acest lucru. Douăzeci de zile mai târziu avu loc prima 
ciocnire. In această bătălie navală, Egina suferi o înfrângere 
catastrofală. Pe vremea aceea, ca şi mai târziu, egineţii se 
îmbătau, se ameţeau cu amintirea premiului pe care îl luaseră la 
Salamina şi nu-şi dădeau seama, naivii, că, pentru ca o tradiţie 
să aibă valoare, ea nu trebuie să rămână o simplă amintire, ci să 
se păstreze vie prin fapte. De data asta pierdură în bătălia 
navală şaptezeci de corăbii, adică aproape întreaga lor flotă, şi 
fură siliţi să se refugieze în portul lor, unde se fortificaseră. Un 
asediu în regulă începu şi, deşi atotputernică pe atunci, Atena fu 
nevoită să recheme câteva corăbii din Egipt. Primind poruncă să 
trimită trei escadre, Haritimide hotărî să expedieze înapoi 


navele care suferiseră avarii pentru a fi reparate la Pireu. Astfel 
porunci să fie pregătite A/hme, Lonhe, Sfendone şi Triaina din 
prima escadră; din a treia escadră: Agate, Lampra, Trifosa, 
Hediste şi Gnoste, aceasta din urmă sub conducerea trierarhului 
Clinias. Din a şasea escadră plecau: Antipasia, lera, Olimpias, iar 
din a noua: Hamila, Euploia şi Cufotate.?! 

Clinias îl rugă pe Haritimide să-mi îngăduie să mă îmbarc şi 
eu pe Gnoste. 

— De altfel, Silicos, îmi spuse el, peste câţiva ani, când vei 
deveni şi tu cetăţean atenian, vei avea dreptul să urci pe puntea 
corăbiilor demosului. 

Sfârşit de oboseală şi de bucuria că voi pleca în călătorie, m- 
am culcat, în timp ce în mine cântau cuvintele: „Cetăţean 
atenian... cetăţean atenian... atenian...” 

Dar asta a rămas un vis: n-am devenit niciodată cetăţean 
atenian. 


21 Numele navelor sunt, în ordine, următoarele: Ascuţişul, Lancea, Praştia, 
Tridentul, Buna, Strălucita, Gingaşa, Fermecătoarea, Vestita, Șarja, Sacra, 
Olimpiada, Bătălia, Cea care călătoreşte bine şi Uşoara. 


Ultima noastră escală înainte de Pireu era Miconos. O furtună 
se stârni şi Clinias, care conducea escadra, hotărî să tragă 
corabia pe una din numeroasele plaje adăpostite ale insulei, 
pentru a aştepta să se potolească vântul. Secundul lui stărui să 
mergem la Reneia, peste drum de Delos cea sacră, ca să-l 
cinstim pe Apolo şi tezaurul aliat, care se afla încă în paza 
zeului, dar Clinias preferă să evite această demonstraţie. 

— Puterea noastră e atât de mare încât nu-i nevoie să 
scoatem ochii tuturor cu ea. 

Echipajele erau istovite de călătoria îndelungată şi Clinias se 
gândi că ar fi mai înţelept să rămână pe-o plajă pustie, unde 
oamenii să se odihnească bine, în loc să bată cârciumile şi 
casele de toleranţă din Reneia. Patru zile încheiate am aşteptat 
să se potolească vântul. Noaptea aprindeam focuri mari, în jurul 
cărora se adunau marinarii. Frământau cocoloaşe mici din făină 
şi ulei şi le puneau pe jar să se coacă. Toţi ofiţerii şi marinarii se 
bucurau că se-ntorceau la Atena după atâta timp şi petreceau în 
fiecare seară în jurul focurilor, dansând şi cântând. Cântau 
mereu un anumit cântec şi de fiecare dată reluau împreună 
refrenul: 


O, mare, mare amară 
Bătută de Xerxe 
Că stavilă puse trecerii sale...2? 


Şi-un alt cântec, comic, în care se legau de Poseidon: 


Poseidon, Poseidon, 
De ce faci spume la gură? 


În ziua a patra am primit de la Pireu dispoziţia să plecăm 
numaidecât. Am pornit în zori, cu vântul potrivnic. Era cel mai 
rău timp cu putinţă pentru vâslit. Degeaba dădea ritmul omul cu 
flautul! Valul care sosea învălmăşea totul. Văslele trebuiau să fie 
puse din nou în poziţia iniţială şi să pornească iar toate odată. 
De dimineaţă până seara, flota înainta luptând împotriva 


22 Aluzie la faptul, povestit de Herodot, că Xerxe, când a vrut să treacă din 
Asia Mică în Grecia, a pus să fie bătut Helespontul (Dardanelele) cu vergi. 


furtunii. În amurg vântul începu să scadă, şi după ce-am trecut 
de capul Sunion, am pătruns într-o mare calmă, cu un vânt 
prielnic de nord-est. Pe înserat un foc se ivi departe, în faţa 
noastră. Era făclia Munihiei?. Clinias porunci maistrului 
manevrei să grăbească ritmul, ca să ajungem înainte de 
închiderea portului, fiindcă altfel ar fi trebuit să tragem corăbiile 
pe plaja Faleronului şi să aşteptăm până-n zori. 

Gnoste era una din cele mai rapide nave ale flotei. Ceva mai 
lungă decât celelalte, avea o proră strâmtă şi pupa foarte joasă. 
Clinias avea doi flautişti, astfel încât dacă unul obosea, celălalt 
prelua ritmul. Un sunet ascuţit - unul grav - unul ascuţit - unul 
grav, şi aşa mai departe toată ziua... La început, acest fluierat 
îmi plăcea, pe urmă însă, neîntrerupt şi pătrunzător cum era, 
începu să-mi sfredelească urechile şi-mi deveni nesuferit. Pe 
atunci nu bănuiam câţi ani din viaţa mea aveau să fie legaţi de 
aceste două sunete, pe atunci îi urmăream cu uimire şi cu 
admiraţie pe vâslaşi. Trupurile lor se mişcau ritmic în sunetele 
flautului, ca şi cum ar fi fost uneltele lui oarbe, înclinându-se şi 
ridicându-se de dimineaţă până seara, totdeauna în acelaşi ritm 
cu cele două sunete. Unul ascuţit - unul grav, fără odihnă, fără 
încetare. Când marea era furioasă, apele intrau prin crăpături, 
marinarii erau uzi leoarcă şi nu aveau răgaz nici măcar să 
mănânce, astfel că vâsleau cu o mână, în timp ce cu cealaltă 
plămădeau pâinişoarele acelea din făină, ulei şi sare şi le 
mâncau aşa, crude, bând şi câte-un strop de vin. Zi şi noapte, 
iarnă-vară, pe furtună sau vreme bună, dacă era nevoie, dacă 
cetatea le-o cerea, toate aceste mâini munceau fără încetare, 
legate de acelaşi ritm al aceluiaşi flaut. 

În timpul acestei călătorii, într-o dimineaţă, puţin după ce 
trecusem de Lebintos, echipajul, care se odihnise bine în timpul 
nopţii, trăgea voiniceşte la rame într-un ritm de parcă un singur 
om ar fi mişcat cele o sută douăzeci de vâsle. Clinias se aşeză la 
cupastă şi, arătându-mi triplul rând de vâsle care loveau marea 
şi împingeau corabia într-o mişcare falnică şi rapidă, îmi spuse: 

— Mâinile astea, ritmul ăsta constituie forţa noastră! lată 
Amorgos, Naxos, Icaria, la apus Paros, şi acolo spre nord vârful 
acela, Samos! Şi tot aşa o ţine până la Helespont! 

Şi iată că, în timp ce ne apropiam de Atena, simţeam o 
oarecare nelinişte, ceva care făcea să-mi bată inima. La ordinul 


3 Munihia, unul din cele trei porturi ale Pireului. 


lui Clinias, Gnoste, mai iute decât celelalte nave, se năpusti 
înainte şi ajunse repede la Munihia. Am făcut un semnal luminos 
şi ni s-a răspuns de pe țărm să ne apropiem. O voce se auzi din 
întuneric şi întrebă de numele navei. 

— Gnoste, trierarhul Clinias al lui Alcibiade! strigă maestrul de 
manevră. 

Puțin după aceea am intrat în port. Când am coborât pe chei, 
Clinias, care se grăbea să ajungă la Atena, l-a rugat pe 
aghiotantul său Handias, de fel din Pireu, să mă găzduiască la el 
în noaptea aceea. 

A doua zi am pornit în zori cu calul lui Handias, el în faţă, eu 
pe crupă. Pe tot drumul, de la Pireu spre cetate, vedeam în 
depărtare mii de muncitori la lucru, mişcându-se ca nişte umbre 
nelămurite în semiîntuneric. Handias se miră. Cine erau oamenii 
aceia care-şi părăsiseră casele cu noaptea-n cap şi se apucaseră 
de treabă înainte de-a se lumina de ziuă, ca ţăranii de pe 
ogoare? Vremea trecea, lumina limpezea contururile din jur, şi 
desluşeam spre apus schele uriaşe, care începeau de la Pireu şi 
se ţineau lanţ până la Atena. 

Tot acest complex de lemnărie, asemeni armăturilor unor 
nave ancorate una lângă alta, părea să susţină un zid pe care 
lucrau mii de muncitori. Unii din ei cărau pe tărgi pietre grele, 
purtându-le câte doi sau câte trei, alţii, cu troace în spate, urcau 
mortarul zidarilor, alţii, în sfârşit, aşezaţi pe jos, ciopleau pietre 
şi un vuiet urca din toată această mulţime, care vorbea, striga, 
muncea, cânta. Ici-colo, ascultând de o comandă ritmică, târau 
împreună pietre mari pentru temelii. Adesea se auzea 
pătrunzător, ca un şuierat ce se deosebea de voci, sunetul unui 
flaut. Pe măsură ce înaintam, uimirea lui Handias creştea. In 
faţa noastră cineva mergea grăbit, ridicându-şi hitonul ca să 
păşească mai uşor. Handias îşi îndemnă calul şi-l ajunse din 
urmă. 

— Ei! Compatriotule! 

— Salut! 

— N-ai vrea să ne spui ce se întâmplă aici? 

— Dar pe ce lume trăieşti? Eşti străin? Nu ştii că demosul 
construieşte ziduri între Atena şi Pireu? 

— Hermes, ocrotitorule! Cui i-a trecut prin minte să ceară 
Adunării asemenea nebunie? 


— Nebunie? Nu cumva eşti din oligarhie? Nu eşti unul din cei 
care au făcut gălăgie, împotrivindu-se? Propunerea Olimpianului 
a fost votată în unanimitate! 

— A Olimpianului? 

— Da! A lui Pericle! Aşa o să-l numim de acum înainte şi o 
merită. Dar, ia spune-mi, de unde vii că nu ştii nimic? 

— Din Egipt. 

— Aha! S-a întors flota? 

— Nu! Numai o escadră. Şi, ia spune-mi, în fiecare zi vă 
apucaţi de lucru în zori? 

— Uneori, când e lună, lucrăm şi noaptea. Primim plată dublă, 
zeii să-i dea zile Alcmeonidului nostru! Nimeni nu închide ochii. 
Dar mai sunt şi alţii care nu închid ochii: eforii... La Sparta... Mai 
deunăzi a venit o corabie de la Naupactos. Echipajul ei era 
alcătuit în întregime din mesenieni, dintre cei exilați de 
lacedemonieni. Au venit şi ne-au dat o mână de ajutor, au 
ridicat un zid lung de treizeci de paşi în trei zile. Parcă erau 
turbaţi! Acum plec, am întârziat! 

Omul plecă, Handias îşi îndemnă calul şi am pornit mai 
departe. „Olimpianul” îmi făcuse mare impresie. Cuvântul 
acesta îmi zgândărise imaginaţia, care se străduia să schiţeze 
înfăţişarea omului demn de-o asemenea poreclă. Mi l-am 
închipuit foarte înalt, frumos, sever şi calm, astfel încât să nu te 
poţi apropia de el decât închinându-te până la pământ. Mare mi- 
a fost dezamăgirea când l-am zărit chiar în seara aceea. 
Vedenia s-a stins când am luat cunoştinţă de realitate. Cu cât ne 
apropiam de cetate, lumina devenea mai puternică şi întreaga 
cetate căpăta o nuanţă trandafirie. O uşoară ceaţă învăluia 
locurile mai joase, iar din acest nor trandafiriu şi auriu se înălţau 
ici-colo frontonul vreunui templu, arcade, coloane cu statui care 
se desenau alburii în ceaţă şi, deasupra tuturor, stânca 
Acropolei. Un vânticel răcoros risipi negura şi, la intrarea în 
Ceramicos, se ivi o mulţime nenumărată de statui. Un întreg 
popor de oameni împietriţi, de atenieni de marmură erau acolo 
şi priveau cetatea din înaltul soclurilor lor. 

La Dipilon?* am descălecat şi am intrat în Atena. Trecătorii 
erau puţini. Majoritatea atenienilor lucrau afară, la ziduri, aşa că 
la început am avut impresia de pustiu. „Unde e Saisul? am spus 
în sinea mea. Unde e palatul lui Amirteus?” m-am gândit când 


24 Cea mai importantă poartă a Atenei. 


am văzut, lângă Caliroe?5, casa cu un singur cat a lui Clinias, 
clădită din cărămizi. „Aceasta e cea mai însemnată cetate a 
elenilor”, mi-am spus... În jur vedeam multe temple, dar, 
comparându-le în închipuire cu amintirile mele despre templul 
Afroditei din Cnidos, le găseam mici. 

După masă, Clinias mi-a poruncit să mă pregătesc să vin cu el 
la Pericle. 

Auzindu-l, Dinomahe s-a supărat. 

— Ce treabă ai acum, seara, cu vărul nostru? E prima noapte 
după atâtea luni de despărţire... Ai fi putut să rămâi cu mine... 

— Trebuie să mă duc, nevastă, trebuie! Am atâtea să-i spun! 

— Mare chef o să aibă la ora asta să discute politică! Sunt 
sigură că s-a avântat într-una din nesfârşitele lui discuţii cu 
Taciturnul şi cu procopsita lui... 

— Anaxagora e încă aici? întrebă Clinias cu însufleţire. 

— Desigur! Unde să găsească îngrijire mai bună şi mai mulţi 
naivi adunaţi la un loc? Cât despre procopsită... 

— Nu te mânia, scumpa mea. La urma urmelor, treaba lui 
Pericle! Când are să se sature de ea, are s-o dea afară din casă. 
De altfel, Aspasia... 

— Nu rosti acest nume în casa mea! 

— Bine... dar trebuie să plec... 

— Şi de ce? 

— Ţi-am spus, trebuie să mă pun la curent cu problemele de 
aici. 

— Îţi spun eu tot. 

— Nu stărui. Mă întorc devreme. 

— Lasă că ştiu eu! Ai să te întinzi şi tu la vorbă cu Anaxagora. 
Sunteţi cu toţii nişte naivi, vă adunaţi să ascultați prostiile pe 
care le spune! Ce-o mai fi râzând în sinea lui când vă vede cu 
gurile căscate! Ştii ce i-a dat prin minte să spună deunăzi? Că 
fulgerele sunt nori care se freacă! Auzi! Nori... Treaba asta s-a 
auzit mai departe, era s-o păţească. Lasă, vă duceţi toţi la 
Pericle să-l ascultați, chipurile, pe „Inţelept”, pe „Spirit”, dar nu 
vă luaţi ochii de la procopsită... 

Clinias a insistat şi am plecat. 

Când am ajuns la Pericle, a cărui casă tot un singur cat avea, 
dar era destul de mare, am găsit la poartă doi paznici voinici, 
care ne-au poruncit să ne oprim. Când Clinias şi-a spus numele, 


25 Numele unei fântâni din Atena antică. 


ne-au făcut loc şi am intrat. Clinias s-a mirat şi, după primele 
efuziuni, de altfel destul de formale, schimbate cu Pericle, l-a 
întrebat ce-i cu paznicii. 

— Ce sunt sistemele astea noi? Paznici la poarta ta! Pe 
Corifasia!?* Aşa şi-a început Pisistrat tirania! 

Ultimele cuvinte ale lui Clinias au fost auzite în sala unde se 
aflau ceilalţi oaspeţi şi, deşi le rostise cu un aer zâmbitor, toată 
lumea a tăcut şi convorbirile au încetat, deoarece toată lumea 
ştia că duşmanii lui Pericle îl asemuiau cu Pisistrat. Faptul se 
explica prin asemănarea dintre el şi tiran, asemănare în statură, 
în ţinută şi mai ales în glas, fiindcă, spuneau cetăţenii bătrâni, 
cine-l auzea putea să jure pe Agraulos” că vorbeşte Pisistrat. 

Pericle însă nu se pierdu deloc cu firea şi răspunse cu 
vioiciune: 

— De când a fost asasinat Efialte, măsuri de acest fel sunt 
necesare, dragă vere. Acum sunt nevoit să mă îngrijesc de 
siguranţa mea personală. Găseşti că democraţia e în primejdie? 

Auzind de asasinarea lui Efialte, Clinias s-a tulburat grozav. S- 
a schimbat la faţă şi s-a uitat în jur la ceilalţi oaspeţi, ca şi cum 
ar fi aşteptat o dezminţire. Politician de valoare şi şef al 
democraţilor, Efialte fusese prietenul său apropiat. 

In seara aceea se aflau la Pericle o serie de oameni pe care i- 
am cunoscut bine după aceea, ca, de pildă, strategul Metiohos, 
prieten intim al lui Pericle, care vorbea uneori în locul lui la 
Adunarea poporului, când Olimpianul nu voia să se prezinte el 
însuşi, Pirilambis, care-i procura păsări rare şi păuni frumoşi 
pentru grădină, şi mulţi alţii, despre care voi avea grijă să 
pomenesc mai încolo. 

Pe mine mă uitaseră cu totul, astfel că rămăsesem ghemuit 
într-un colţ, privind uluit la preafrumoasa femeie care se afla în 
fundul camerei, aşezată pe-o pernă mare. Aspasia întrecea în 
frumuseţe orice închipuire omenească. Graţia mişcărilor, mersul 
unduios şi lin, râsul încântător, adăugau frumuseţii ei acea 
nedefinită radiaţie a perfecțiunii, a deplinei feminităţi, care, în 
ciuda unei anumite artificialităţi şi a unui anumit efort, părea pe 
deplin naturală, părea o operă perfectă a Afroditei, divină şi 
aproape inaccesibilă. O astfel de femeie te farmecă şi te lasă 
uluit, incapabil chiar de dorinţă, ca în faţa unei revelații divine. 


26 Altă denumire a zeiţei Atena. 
27 Fiica lui Cecrops. 


Văzând-o, simţeai că poate să-ţi ceară orice, pentru că ai 
răspunde imediat, fără şovăire: „Da!” Am spus „imediat”? Acel 
„da” ar fi rostit dinainte, fiind cu conştiinţa împăcată că te-ai 
supus poruncii unei puteri divine. Poate că acesta e privilegiul 
femeilor care se nasc şi trăiesc numai şi numai pentru dragoste 
publică! Acum, când Afrodita nu-mi mai tulbură simţurile, pot să 
mărturisesc cât de mult mă fermecau muieruştele care-şi 
împrumută pentru câteva ore dragostea. Câte fetişcane n-am 
ţinut pe genunchi zâmbind, în timp ce mâna mea număra pe 
ascuns în buzunar obolii, de teamă că nu vor izbuti să le 
potolească lăcomia! Imi plăcea să bucur aceste făpturi fiindcă, 
dacă le dădeam cât cereau, sau chiar mai mult, îşi uitau 
interesul, se bucurau, şi nemaigândindu-se decât la Afrodita, îmi 
spuneau mii de vorbe dulci. Pretutindeni, femeile acestea spun 
aceleaşi lucruri, cu aceeaşi voce cârâitoare şi prefăcută. In falsa 
lor patimă erotică amestecă o mulţime de superlative, înainte 
de-a se deda la mângâierile cele mai îndrăzneţe, şi uneori cele 
mai viclene se prefac că se tem. Aşa cere regulamentul şi cine 
intră în joc trebuie să-l respecte. De altfel, viaţa lor începe şi se 
termină cu dragostea şi, în felul acesta, fiecare din ele se 
transformă o clipă într-o mică zeiţă. 

In seara când am văzut-o pentru prima oară pe Aspasia, ochii 
ei de smarald m-au fascinat ca ochii unui şarpe şi se pare că, 
fără să-mi dau seama, m-am ridicat de la locul meu ca să mă 
apropii de Frumuseţe! In timp ce păşeam pe dalele de marmură, 
sandala mea a făcut zgomot, toată lumea s-a întors spre mine şi 
câteva râsete s-au auzit. M-am tulburat şi am simţit că roşesc 
până la urechi. M-am ghemuit cât am putut, adunându-mi 
veşmântul pe burtă. 

— Vino, şchiopule! mi-a strigat Clinias. Prieteni, vi-l prezint pe 
Silicos al lui Hifion din Cnidos, elen din Asia! Aventurile lui sunt 
interesante. L-am adus din Egipt, ca să-l dau la învăţătură. 
Anaxagora, ai să-l laşi, poate, să te asculte şi are să devină cu 
încetul învăţăcelul tău. Ai totdeauna atâţia! 

— Anaxagora are un singur discipol la Atena. Pe mine, spuse 
cu vioiciune Pericle. 

Taciturnul - aşa fusese poreclit - un bărbat chel, care stătea 
lângă Aspasia, îşi cobori ochii şi spuse cu tonul unui profesor 
care se adresează unui copil: 

— Nu am discipoli. Am numai prieteni! 


— Anaxagora, spuse Clinias, pari foarte slăbit. Nu cumva eşti 
bolnav? 

„Spiritul” nu răspunse, dar Pericle îl întrebă stăruitor dacă are 
ceva, fiindcă în ultimul timp i se păruse şi lui că e foarte obosit şi 
galben la faţă. 

Anaxagora îşi aţinti ochii asupra lui Pericle şi răspunse: 

— Cine are nevoie de opaiţ, toarnă în el ulei, Pericle. 

Olimpianul roşi puternic şi răspunse ceva nedesluşit. Apoi 
bătu din palme şi doi slujitori se iviră. 

— Pregătiţi masa! Imediat! spuse Pericle şi, întorcându-se 
spre Anaxagora, adăugă: lartă-mă, învăţătorule! Uleiul nu va 
mai lipsi din opaiţ. Îl rog să lumineze şi azi... 

„Spiritul” începu să vorbească şi în seara aceea explică multe 
lucruri cu vocea lui monotonă şi obositoare. Cum să mi le 
amintesc pe toate! Afirmă că soarele e un glob încins, mai mare 
decât Peloponesul, că luna ar putea fi locuită, că are munţi şi 
codri. Despre stele spuse că s-au format din nebuloase, care 
încetul cu încetul s-au condensat în corpuri solide, explicând că 
toate obiectele din lume sunt formate din mici elemente, din 
atomi (doar Zeus şi sufletul lui înțelegeau ce înseamnă acest 
termen), care, potrivit felului în care sunt aşezaţi, alcătuiesc 
materia. Inutil să mai spun că eu unul nu înţelegeam nimic din 
ce spunea. Când a terminat, era foarte târziu. Noaptea 
înaintase, adunarea s-a risipit aproape de a treia strajă. Cei doi 
veri n-au schimbat nicio vorbă despre campania din Egipt. 

In ziua următoare am venit iar la Pericle, dar de data asta am 
fost singuri. S-a iscat o ceartă mare între ei. 

— Trebuie să ne grăbim, Pericle, a început Clinias. Nu ştiu 
dacă polemarhul? te-a pus la curent cu cele ce i-am spus, dare 
sigur că Marele rege pregăteşte o armată puternică şi o flotă 
importantă împotriva Egiptului. Trebuie să trimitem neapărat 
întăriri şi un strateg destoinic. Haritimide e un bun organizator, 
dar nimic altceva. Trebuie să pui pe altcineva în locul lui. 

— Să trimit întăriri! Acum zece zile am dat dispoziţii să se 
întoarcă la Atena şi alte corăbii! 

— Şi câte vrei să laşi în Deltă? 

— Şaizeci. 

— Pericle! Pierdem cea mai bună ocazie de a-i umili pentru 
totdeauna pe mezi! O campanie strălucită, începută victorios, se 

poate termina printr-o catastrofă, dacă nu laşi flota noastră 
intactă! Trimite mâine dispoziţia de a se proceda invers! 

Clinias avea o mulţime de argumente. 

In primul rând, campania din Egipt era mai importantă decât 
toate cele precedente. De altfel, asta fusese şi părerea 
demosului când se hotărâse să trimită două sute de corăbii. Şi 
era perfect îndreptăţit! Dând ajutor lui Inar6 şi lui Amirteus, 
Atena cucerea de fapt Egiptul, care, după India, era cea mai 
bogată satrapie a lui Artaxerxe. 

In al doilea rând, o recucerire a Egiptului de către perşi ar fi 
fost o teribilă lovitură pentru prestigiul Atenei. 

In al treilea rând, prin cucerirea definitivă a Egiptului, Atena 
îşi crea posesiuni nesfârşite şi inepuizabile! O mulţime de eleni 
ar fi cerut să devină cetăţeni atenieni, ca să poată pleca în Egipt 
în calitate de coloni. 

In al patrulea rând, Egiptul reprezenta o bogăţie neînchipuită, 
a cărei existenţă atenienii nici n-o bănuiau. Mii şi mii de talanţi 
s-ar fi adunat pe Acropole şi trebuia subliniat faptul că nu era 
vorba de o prosperitate economică trecătoare, datorată unor 
recente succese războinice, deoarece cucerirea Egiptului 
însemna un control absolut pe piaţa grâului. 

— Helespontul aproape ne aparţine, dar grânarul este Egiptul. 

La toate argumentele lui Clinias, Olimpianul avea un singur 
răspuns: 

— Cum să continuăm o asemenea campanie, când situaţia în 
Elada e atât de nesigură? Nu se poate. Am nevoie aici de toate 
forţele disponibile! Nu vezi? Egina s-a lipit de noi ca o lipitoare, 
corintienii adună armată şi-şi creează netulburaţi alianţe, 
lacedemonienii se frământă de mult, şi acum, de când cu 
Zidurile lungi, sunt foarte neliniştiţi. Din fericire, războiul iloţilor 
continuă şi numai aşa se explică de ce Megabizos, ambasadorul 
lui Artaxerxe, a dat greş la Sparta. Sunt silit să consider că un 
atac aici, în Atica, atârnă de-un fir de păr. Megabizos a împărţit 
bani în dreapta şi-n stânga atât la Sparta, cât şi la Corint şi la 
Egina. E dureros să-ţi spui că au trecut doar douăzeci şi cinci de 
ani de la Salamina şi de la Plateea şi că, în oarecare măsură, 
soarta noastră e tot în mâinile perşilor; dar e şi mai trist faptul 
că se găsesc eleni, fie ei şi dorieni, care primesc cu atâtea 
onoruri un ambasador venit de la Susa. Orice planuri aş face, 


orice gânduri aş nutri, trebuie să-mi pun veşnic această 
întrebare: ce va face Susa? _ 

— Tocmai! strigă Clinias. In Susa trebuie să loveşti înainte de 
toate. Numai în Susa! Susa e duşmanul principal, primejdia 
numărul unu. Dacă o vei înlătura definitiv, toate diversiunile pe 
care le provoacă Artaxerxe în Elada vor dispare şi vom fi liberi 
să-i organizăm pe eleni cum vom dori. Intoarce spatele Spartei! 
Nu te mai preocupa de niciun oraş grecesc! De ce ai vrut 
Zidurile lungi? Atena trebuie să se impună definitiv Marelui 
rege! Răscoala lui Inar6 a fost o ocazie neaşteptată. Puterea 
noastră se va statornici cu adevărat în toată Elada nu după 
supunerea mai mult sau mai puţin nesinceră a câtorva insule, 
silite oricum să ni se supună, ci după definitiva micşorare a 
puterii lui Artaxerxe. Atunci nu se va mai vorbi despre Corint şi 
despre Sparta! Toată Elada ne va cădea singură la picioare, vom 
anexa şi Sicilia la statul nostru! 

— Asta e politica lui Cimon, care nu visa decât lauri războinici 
şi nu dădea niciodată atenţie organizării noastre interne. Nu se 
poate ca noi, cel dintâi oraş elen, să nu fim singuri stăpâni în 
Atica, fiindcă e la cheremul primei incursiuni spartane. Mai întâi 
trebuie să ne întărim în Elada şi numai după aceea vom începe, 
poate, campaniile. Ceea ce îmi propui tu constituie pasul 
următor. De altfel, cu toate victoriile lui, cu ce fapt pozitiv se 
poate mândri Cimon? Succese trecătoare, mari, e drept, şi 
scânteietoare, dar lipsite de urmări, succese care au uluit pe toţi 
elenii, dar nu ne-au dat decât strălucire şi nu elemente 
concrete. Nu! N-am să cheltuiesc talanţi şi n-am să jertfesc mii 
de atenieni ca să-mi uluiesc concetăţenii! De aşa ceva au nevoie 
doar tiranii! 

— Cu ce operă se poate mândri Cimon? a strigat Clinias, roşu 
la faţă de tulburare. Datorită lui, în orice colţ al Eladei te duci, 
dacă spui că eşti atenian, toată lumea îţi lasă cale liberă, oricine 
ai fi. Cimon a făcut atâtea lucruri, Olimpiene, încât tu-ţi poţi 
îngădui azi fără teamă să muţi tezaurul aliaţilor de la Delos pe 
Acropole, fără să te întrebi ce vor spune aliaţii! Ştii bine că nu 
vor spune nimic, fiindcă în spatele nostru avem victoria de la 
Schiros, izbânda de pe Strimon, splendida victorie de la 
Eurimedon! Adu-ţi aminte, Pericle! Cimon ne-a adus două sute 
de corăbii persane, legate două câte două şi le-a înşirat la 
Faleron, că nu le putea cuprinde Pireul cu toate cele trei porturi 


ale sale! Şi azi suntem liberi, ne trimitem flota până în Delta 
Nilului, până la Memfis şi regele, care continuă să se numească 
„mare”, e atât de neliniştit, încât e nevoit să-l trimită pe 
Megabizos la Sparta ca să creeze o diversiune! Şi tu cazi în 
cursă! Şi dacă dăm greş în Egipt? Şi dacă vom fi învinşi acolo? 
Nu te temi, Olimpiene, de urmări neplăcute pentru „Liga” din 
Delos, cum îi spunem noi? Nu te aştepţi la răzmeriţă şi 
nesupuneri, dacă aliaţii pierd respectul şi teama pe care le-o 
inspiră armele noastre? Şi atunci, unde-i Cimon ca să ne refacă 
prestigiul? In exil! Pentru că tu ai vrut asta! Ori poate ai de gând 
să preiei tu comanda vreunei corăbii şi s-o porneşti pe mare? 
Când vrei să uimeşti lumea, tu încerci s-o uimeşti în alt mod, 
Olimpiene! Odată ne pomenim că aduni poporul, îl linguşeşti, îi 
promiţi lefuri, toată lumea votează cu ochii închişi şi pe urmă ai 
îndrăzneala să declari că operaţia „a fost aprobată de demos”, 
cuvinte care ascund atât de bine situaţia reală! In loc să încerci 
să devii popular dând din banii tăi, aşa cum făcea Cimon, 
născoceşti cheltuieli şi lefuri suplimentare, care se plătesc din 
tezaurul aliaţilor! Şi vii să-mi spui că tu nu vrei să uimeşti pe 
nimeni... 

Convorbirea devenise aprinsă, fiindcă Pericle admitea cu greu 
să se pronunţe numele lui Cimon în faţa lui şi când Clinias 
îndrăzni să se atingă de politica lui internă, pe care o socotea ca 
proprietatea lui exclusivă, Olimpianul se înfurie la rândul său şi 
începu să apere cu vehemenţă măsurile şi reformele pe care le 
propusese sau intenţiona să le impună. 

Când Clinias îi aruncă următoarele cuvinte; 

— Prin urmare mărturiseşti că linguşeşti demosul ca să-l 
convingi! Olimpianul, cu un cinism neafectat, revoltat de 
naivitatea lui Clinias, îi strigă, ameninţându-l cu degetul: 

— Află de la mine, vere! Nu cârmuieşti poporul dându-i în 
vileag  netăgăduitele slăbiciuni, ci  lăudându-i virtuțile 
inexistente! 


Timp de aproape şapte ani după seara aceea, Clinias nu mai 
călcă pragul casei lui Pericle, dar nici acesta nu veni vreodată 
să-l vadă. Nu ieşea, nu se ducea nici în agora, nici la teatru. 
Rareori îl întâlneau grăbindu-se spre Buleuterion??. L-am văzut o 

singură dată şi anume la nunta scumpului său nepot 
Euriptolemos. Şi nici atunci n-a rămas până la sfârşitul 
festivităţii. După libaţii şi înainte de a începe petrecerea s-a 
ridicat şi a plecat. Trebuie să spun că nimeni nu l-a regretat. 
Numai vară-si, mama mirelui, i-a părut rău. Noi, ceilalţi, am 
simţit o oarecare uşurare când a plecat tăcutul şi severul 
conducător. 

Auzeam că Aspasia organiza destul de des întruniri, la care 
participau, când se aflau la Atena, Anaxagora, Zenon şi alţi 
filosofi, pictori, sculptori, oameni politici şi nelipsitul Metiohos, 
„confidentul de taină” al lui Pericle Îmi părea rău că nu puteam 
participa la aceste întruniri, dar eu eram însoţitorul lui Clinias. 


Au trecut luni şi ani. Clinias mă dăduse la şcoală şi începusem 
să mă instruiesc. În scurt timp i-am cunoscut bine pe antici. 
Puteam declama rapsodii întregi din Homer, dar Hesiod mă 
plictisea şi nu l-am putut învăţa niciodată. Dascălul meu, din 
invidie de bătrân, poate, îmi spunea mereu cu un aer 
confidenţial că memoria mea monstruoasă se explica prin 
„monstruozitatea” piciorului meu, care mă împiedica să fac 
atletism, astfel că, vrând-nevrând, eram silit să mă mărginesc la 
învăţătură. Era un om cumsecade acest Caganos, profesorul 
meu. Odată, văzându-mă că sosesc la şcoală cu ochii roşii de 
plâns din cauza veştilor din Egipt, s-a purtat cu mine ca un 
adevărat părinte. 

Ştirile despre campania de pe Nil au sosit pe neaşteptate la 
Atena, aşa cum se întâmplă ori de câte ori e vorba de o 
catastrofă. Susa trimisese o armată de două sute de mii de 
ostaşi şi o flotă numeroasă, şi Haritimide se văzuse silit să 
renunţe la asediul Memfisului şi să-şi retragă navele pe o insulă 
alcătuită de un afluent al Nilului. Din ordinul generalului persan 
Megabizos, mii de ostaşi din armata lui săpară de dimineaţă 
până seara până ce dădură un alt curs apei, apoi afluentul fu 
secat şi toate corăbiile noastre fură capturate pe uscat! Perșii îl 
prinseră pe Inaró şi-l trimiseră la Susa unde fu răstignit din 
porunca lui Artaxerxe. Lucrul acesta îi fusese cerut de mătuşa 
lui, soţia lui Ahemenes, pe care Inaró îl înjunghiase cu propria lui 
mână. 

In vremea aceea, cu patru ani înainte de naşterea stăpânului 
meu, eforii Spartei erau foarte frământaţi din cauza Zidurilor 


lungi şi nu ştiau cum să împiedice transformarea Atenei într-o 
insulă. Cum ar fi putut s-o atace în acest caz? Deşi iloţii erau 
încă stăpâni în ltome - războiul împotriva lor dura de mulţi ani - 
Sparta hotărî să pornească şi împotriva noastră, ceea ce 
însemna un sacrificiu serios. Armata fu scoasă din Pelopones, 
Sparta ştiind că şi Atena avea mâinile legate. De ani de zile 
asedia şi ea Egina, unde lupta Leocrate, cel mai mare strateg al 
nostru. Spartanii îl numiră strateg pe Nicomede, tutorele 
tânărului lor rege Pleistoanax. In fruntea armatei, acesta cobori 
în câmpia Tebei, unde oamenii fură primiţi cu urale. Din 
perioada trădării ei, adică de când îl ajutase pe Xerxe şi apoi pe 
Mardonios, în speranţa că va obţine întâietatea în viitoarea 
satrapie a Egeii, Teba îndura tot felul de umilinţe şi disprețul 
vecinilor ei. Nici chiar Haliartos şi Ascra, sate mari, lipsite 
aproape de ziduri, n-o mai luau în seamă. Cât despre plateeni, ei 
nu mai pomeneau nici numele Tebei. La sosirea lui Nicomede, 
lucrurile se schimbară însă pe neaşteptate. Strategul spartan 
uită de trădarea Tebei, uită că aceşti tebani nemernici dăduseră 
ospeţe, serbări, banchete şi-şi ridicaseră cupele în sănătatea lui 
Xerxe pentru robia elenilor! Aşa sunt spartanii! Se poartă de 
fiecare dată cum le convine. Nicomede reconstrui zidurile Tebei, 
le făcu mai mari şi mai înalte decât fuseseră, supuse un mare 
număr de cetăţi ale Beoţiei şi le dădu în stăpânirea tebanilor. 
Heronia, Orhomenos, Tanagra, Aulis, Haliartos, Tespiai se treziră 
dintr-odată supuse ei, astfel încât, la numai trei sute cincizeci de 
stadii depărtare de Atena, Teba ajunse stăpână pe întreaga 
Beoţie. Numai plateenii se închiseră din timp între zidurile lor şi 
răspunseră spartanilor de dincolo de ambrazuri că nu se închină 
unor trădători, chiar dacă sunt ocrotiţi de Sparta. 

La noi, la Atena, domnea o mare agitaţie. În demos se ridică 
problema dacă trebuia să trimitem imediat armata împotriva 
lacedemonienilor, fără să ne pese de urmările mai generale. 
Polemarhul era nehotărât şi Pericle ezita, pentru că Egina nu 
căzuse încă, dar Mironide, unul din cei zece strategi, se urcă la 
tribună şi înflăcără mulţimea. În clipa aceea, un curier din 
Plateea aduse vestea că în Beoţia se răspândise zvonul 
instaurării oligarhiei la Atena, a întoarcerii lui Cimon şi a 
efectuării unor libaţii pentru mai mulţi ani între Sparta şi Atena. 
Când lucrurile acestea fură dezvăluite adunării, mulţimea 
izbucni într-un singur glas plin de mânie: 


— Ruşine! Trădare! 

— Moarte lui Cimon! Moarte Oiniazilor! Afară cu tribul de 
trădători! 

Dacă Cimon n-ar fi fost ostracizat şi s-ar fi aflat în momentul 
acela la Atena, nu încape îndoială că ar fi fost sfâşiat! 

Oamenii îşi închipuiseră că şi intrarea spartanilor în Teba 
făcea parte din marele complot al oligarhiei din Atena, dornică 
să răstoarne democraţia. 

Zece zile mai târziu, adunându-se diverşi aliaţi în Atica, unii 
veniţi din Argos, în timp ce cavaleria fusese trimisă de Tesalia, 
armata noastră porni spre Teba avându-l în frunte pe Mironide. 
Deşi oamenii erau furioşi împotriva lui Cimon şi a tribului său, 
Mironide nu acceptase să lase în urmă detaşamentele acestui 
trib, dar, ca să fie liniştit, poruncise în secret cavaleriei tesaliene 
să înainteze pe lângă Oiniazi, care se aflau sub comanda celor 
doi prieteni ai lui Cimon: Anaflistios şi Eutipos. 


În clipa când armata ajunse la cetatea Fila de la graniţă şi 
când soldaţii se împrăştiară să ia masa de prânz, Cimon se 
înfăţişă lui Mironide. Era înarmat până-n dinţi, drept, mândru şi 
avea pe cap coiful strălucitor. 

Mare fu uimirea şi tulburarea lui Mironide, care se răsti la el: 

— Vii să-ţi admiri opera, Cimon? 

— Vin să lupt la locul meu, strategule! 

— La locul tău? exclamă înfuriat Mironide, care nu pricepuse 
ce voia să spună. Eu sunt strateg! Pleacă! 

— Vreau să lupt în detaşamentul meu, la locul meu, ca soldat! 
spuse calm Cimon. 

— Ca simplu soldat! Tu, Cimon? întrebă uimit Mironide care o 
lăsă imediat mai moale. Ştii doar că nu se poate. Eşti exilat... Imi 
pare rău... 

Prietenii lui Cimon aflară de prezenţa lui în tabără şi dădură 
buzna. 

— Cimon! 

— Eşti un om excepţional! 

— Vom lupta până la unul! Închipuie-ţi că am fost acuzaţi, şi 
tu şi noi, că suntem înţeleşi cu Nicomede ca să răsturnăm 
democraţia! 

— Am venit până aici încercuiți de cavaleria tesaliană! 


În primele clipe de înflăcărare, cei mai îndrăzneţi dintre 
prietenii strategului îi cerură pe un ton poruncitor lui Mironide 
să-l lase pe conducătorul lor să lupte, dar strategul nu îndrăznea 
să ia o asemenea hotărâre interzisă de lege. Şi, apoi, el n-avea 
nevoie de încurcături. Dacă atenienii ieşeau învingători, s-ar fi 
putut răspândi zvonul că victoria se datorează numai prezenţei 
lui Cimon. Dacă s-ar fi întâmplat vreo nenorocire, exista 
pericolul să se spună că el, Mironide, cunoscând intenţiile lui 
Cimon, îl primise totuşi în rândurile armatei. Nu! Era mai bine 
să-l lase la o parte. Prietenii lui însă se încăpăţânară. 

— Scoate-ţi armura, îi strigau. Scoate-o, să lupte ea alături de 
noi! 

Cimon întinse armura sa lui Anaflistios şi plecă strigând 
prietenilor adunaţi în jurul lui: 

— Luptaţi şi pentru mine, băieţi! 

Şi sărmanii băieţi luptară, luptară ca nişte fiare. Când, în 
momentul cel mai critic, călăreţii tesalieni trădară dezertând, 
cum le era obiceiul, tot detaşamentul lui Anaflistios se repezi 
nebuneşte după ei ca să-i ucidă. Deşi fără cai, izbutiră să ajungă 
din urmă câţiva tesalieni şi să-i omoare, dar vitejia lor nu fu de 
niciun folos. Ca să nu fie atacat de dezertori, Mironide fu nevoit 
să se retragă pe înălţimi, în timp ce jos, în câmpie, zăceau vreo 
sută cincizeci de trupuri, aproape toate ale Oiniazilor. 

Se lăsa noaptea şi tesalienii, care habar n-au de libaţii şi nu 
trimit crainici, aprinseră făclii şi, din goana cailor, începură să 
prade morţii. Aşa s-a desfăşurat lupta de la Tanagra. 

Dar sângele vărsat de ai noştri a fost repede răzbunat! Când, 
după gestul lui Cimon, însuşi Pericle ceru adunării să-l recheme 
din exil, poporul se arătă atât de entuziasmat şi sufletele fură 
atât de înflăcărate când în mijlocul atenienilor se ivi iar Cimon, 
favoritul Victoriei, încât adunarea votă în unanimitate o 
campanie de „reabilitare” în Beoţia. In numai şaizeci de zile se 
realiză reorganizarea armatei care, cu ajutorul Atenei şi avându- 
| tot pe Mironide strateg, dar de data asta fără trădătorii 
tesalieni, porni să ne apere faima. Tebanii adunaseră multă 
armată din întreaga Beoţie şi ne aşteptau la Oinofita. 

Dar i-am zdrobit! S-au împrăştiat cu toţii pe câmpie şi au luat- 
o la fugă ca să scape cu viaţă. Ai noştri i-au urmărit şi mulţi 
dintre cei care goneau ca să se salveze au căzut în râul Asopos 
şi s-au înecat. Am distrus tot ce construise Nicomede în Beoţia 


şi, la rândul său, Mironide a pus în fruntea oraşelor oameni 
devotați Atenei. 


Intimităţile vieţii lui Pericle le-am aflat de la fiul său, Xantip. 
Obraznic şi stricat, un adevărat derbedeu, care credea că totul îi 
este îngăduit fiindcă e fiul tatălui său, Xantip venea la gimnaziu 
şi nu făcea decât să ne povestească ce auzea în casă. 

Intr-o zi, la palestra Liceului se întâmplă un accident. Liceul 
nostru fusese provocat de Cinosarges*, astfel că aveam 
întâlnire cu el. Un oarecare Cleon din Alopece, atlet de la 
Cinosarges, îşi aruncă greşit lancea şi-l ucise pe colegul nostru 
Epitimos al lui Farsolos. În ziua următoare, Xantip veni la noi şi 
ne spuse, revoltat chipurile, dar cu ochii strălucind de viclenie, 
că tatăl lui, Olimpianul, se interesase personal de accident şi 
cerceta împreună cu Anaxagora problema responsabilităţi. 

— De ieri, spuse Xantip, se tot întreabă cine e de vină, Cleon, 
organizatorii  întrecerii sau lancea!... Au mai chemat un 
„înţelept”, ştiţi pe cine, pe parazitul acela nou venit din lonia, 
care locuieşte la noi şi discută ceasuri întregi! 

Altă dată Xantip veni în goană, înecându-se de râs. 

— Inchipuieşte-ţi, Silicos! spunea el, încercând să-şi recapete 
răsuflarea. Inchipuieşte-ţi că cineva i-a trimis tatii un cap de ţap 
cu un singur corn! L-am lăsat admirându-l împreună cu 
prezicătorul Lambon şi cu Anaxagora. Se ceartă amândoi 
întrebându-se ce ar putea însemna această trăsnaie. 
Prezicătorul, linguşitor ca toată tagma lui, afirmă că un corn unic 
înseamnă victoria pe care o va obţine în curând Olimpianul 
asupra adversarilor săi din adunare şi posibilitatea de a conduce 
singur cetatea. Celălalt, Taciturnul, crede că acel corn înseamnă 
doar că animalul a avut creierul atrofiat şi că de aceea nu i s-a 
dezvoltat decât un singur corn mare! Au poruncit sclavilor să 
spargă căpăţâna ţapului şi au găsit un creieraş numai atâtica! 
Eu, însă, Silicos, i-am dat cea mai bună explicaţie! Cornul, i-am 
spus eu, e simbolul lui! Pe Hermes, Silicos! Ştii câţi bani de 
buzunar îmi dă pe lună? Trei drahme. Trei nenorocite de 
drahme, când el îl hrăneşte pe Anaxagora, când hrăneşte pe 
atâţia alţii, ba a început să-i şi îmbrace. Alaltăieri le-a dat câte o 
mantie nouă... adăugă el suspinând. 


3 Unul dintre cele trei mari gimnazii ale Atenei antice. 


Xantip ne informa şi despre certurile dintre Olimpian şi 
Aspasia. 

— lar a fost furtună aseară, ne spunea el. 

Când povesteam lucrurile acestea acasă, Dinomahe se înfuria, 
mai ales în ultimele luni înainte de naştere. 

— Aşa-i trebuie, dobitocul! Şi-a lăsat nevasta şi s-a încurcat cu 
flautista asta! Acuma n-are decât să se frământe, să plângă că i- 
a născut şi un băiat! E 

— Hai, nevastă! Linişteşte-te! spunea Clinias. Nu te înfuria! In 
starea ta n-ai voie să te superi. 

Dinomahe nu putea să audă nici numele Aspasiei fără să se 
mânie. Îi trimisese vorbă lui Pericle că dacă va voi vreodată să-i 
facă o vizită, poate să vină, numai că îl roagă să fie singur. Dar 
Pericle nu intrase niciodată la ea în casă. 

Când, însă, într-o frumoasă dimineaţă de Targelion:!, află de 
naşterea lui Alcibiade, nou vlăstar al Alcmeonizilor, Pericle nu se 
putu stăpâni. Trimise în dar doi şerpi de aur, care să fie atârnaţi 
în leagănul copilului şi anunţă că va veni în după-amiaza aceea, 
fiindcă dimineaţa trebuia să-l însoţească pe polemarh la Agrai 
pentru a aduce jertfe zeiţei Artemis. 

După-amiază, casa se umplu de lume. Când se află că o 
cunună de laur fusese agăţată de poartă, toţi prietenii veniră să- 
| felicite pe Clinias. Fiecare se interesa de auspicii, întreba cum 
se prezentase jertfa adusă llitiei, dacă mama se chinuise mult şi 
se bucurau aflând că Dinomahe născuse fără să scoată un țipăt. 
Clinias, care strălucea de bucurie, spunea tuturor acelaşi lucru: 

— Ce auspicii, ce jertfe! Ziua de azi nu ajunge ca semn? Ea 
şasea zi din Targelion, zi norocoasă pentru eleni! Ziua luptei de 
la Plateea şi de la Micale, ziua jertfei comemorative în templul 
Artemidei pentru lupta de la Maraton, ziua când s-a născut fiul 
meu, Alcibiade! 

— Ăsta e numele pe care i-l dai? întrebă cu un aer şiret unul 
din prietenii lui, Cefalos, din Siracuza, un meşter de scuturi 
putred de bogat, stabilit de mult la Atena şi care era însoţit de 
un tânăr urât, cam de vârsta mea. 

— Ce alt nume să-i dau? Să nu faci vreuna din glumele tale 
prosteşti, siracuzane! Îl voi numi Alcibiade! 


31 Lună în calendarul atic (mai-iunie), în cadrul căreia se sărbătorea 
naşterea lui Apolo şi a surorii sale Artemis. 


Când Pericle, însoţit de nelipsitul Metiohos, intră în casă, 
întrebă înainte de toate ce văzuse în vis Dinomahe în noaptea 
din ajunul naşterii şi se linişti când i se spuse că nu visase un 
leu. 

— Numai mama mea a visat un leu înainte de a mă naşte, 
şopti el. Ce nume îi dai? îl întrebă pe Clinias cu oarecare 
nelinişte în glas. 

— Alcibiade. 

— Aha! E un nume frumos, spuse Pericle cu un fel de uşurare. 

— Alcibiade... şopti tânărul urâţel de o vârstă cu mine, pe 
care nimeni nu-l cunoştea şi care venise împreună cu Cefalos. 

— Ce-ai spus, Socrate? îl întrebă acesta. 

— Am murmurat numele pruncului şi mi s-a părut foarte 
frumos! 

— Clinias! strigă Cefalos, să-ţi prezint pe noul meu prieten! 
Socrate al lui Sofroniscos*? din dema Alopece; e sculptor. În 
ciuda numelui său, nu se cuminţeşte... lubeşte frumuseţea cu 
patimă. Închipuie-ţi, a început să sculpteze un grup frumos, cele 
trei gratii. Îl invidiez. Pipăie toată ziua femei, fie ele şi de argilă! 

— Isprăveşte, Cefalos, spuse pe un ton cam sec Socrate. Ea 
patra oară că faci gluma asta azi. Trebuie să găseşti altceva! 


La serbarea onomastică a noului născut se adună toată 
Atena. Să nu creadă nimeni că rivalii politici ai lui Pericle 
pierdură ocazia să vină şi ei la petrecere, fiindcă Olimpianul 
avea să fie de faţă. Până şi Cimon se înfăţişă, însoţit de sora sa, 
bătrâna, urâta şi cicălitoarea Elpinice, care, asemenea unei 
ursitoare rele, se aplecă peste leagănul pruncului, scoase un 
cârâit înfiorător - aşa râdea ea - şi rosti cu glas tare ca s-o audă 
cei din jur: 

— Cimon al nostru a fost un copil mult mai frumos! 

De ziua numelui lui Alcibiade veni şi Cefalos, aducându-l cu el 
pe Socrate. 

Mulţi dintre invitaţi aduseseră talismane pentru prunc: unul o 
pereche de mânuţe de aur, altul o semilună de argint, un al 
treilea o sabie mică de aur. Le agăţară pe toate cu un lânţişor la 
gâtul copilului, ca să nu se deoache. 

— Cine are să se uite vreodată la el... şopti Elpinice. 


32 joc de cuvinte intraductibil (sofron - cuminte). 


Dinomahe luă copilul în braţe şi, însoţită de Clinias, se 
îndreptă spre altarul Hestiei*5. Prezicătorul îi stropi pe toţi trei cu 
apă din fântâna Caliroe, apoi avu loc purificarea. Pe urmă toată 
lumea se adună în curte, unde fu jertfit un vițel roşu-auriu cu 
coroană de iasomie. 

Înainte de a înfige cuțitul în gâtul animalului, prezicătorul 
Lambon se întoarse spre Dinomahe şi o întrebă: 

— La ce oră l-ai născut? 

— In zori, tocmai răsărea soarele, răspunse ea neliniştită. 

Prezicătorul se bucură de acest semn bun şi izbi cu o mişcare 
iute în grumazul viţelului. Sângele curse gârlă şi, o clipă, ţâşni în 
sus, spre cer. Animalul se zbătea. Scăpă din mâna ajutoarelor şi 
începu să se zvârcolească jos pe dale. Curtea se umplu de 
sânge care stropi pe toţi cei de faţă. 

— E un semn strălucit, Clinias! spuse Lambon. Fiul tău va fi 
om mare şi toată lumea va vorbi despre el! 

Pe urmă spintecă animalul şi se aplecă deasupra măruntaielor 
care erau roşii şi curate. Inima era mărită şi aşezată ceva mai 
sus decât normal. 

— Fiul tău va fi viteaz, Clinias! reluă Lambon cu emfază, şi 
viaţa lui va fi plină de fapte strălucite. Ce nume îi dai? 

— Alcibiade! 

Atunci invitaţii începură să ureze: 

— Să fie frumos! 

— Să fie puternic! 

— Să fie neînfricat ca un leu! 

— Să fie serios şi bun! 

— Să fie drept... 

— Nu, dragă! interveni Cefalos. Nu cumva să fie ostracizat! 

Gluma lui Cefalos, neizbutită şi prostească, făcu să se 
aştearnă tăcerea, căci colo, în picioare, în dreapta şi-n stânga 
altarului, se aflau cei doi rivali, Cimon şi Pericle. 

In spatele meu era Socrate, care-şi privea cu mare atenţie şi 
concentrare hitonul, pătat de sângele animalului ce se 
zvârcolea. 

— Trebuie să trimit vorbă lui Zolandas, în Sparta, să-l rog să 
ne găsească o femeie bună pentru copil! 

— O doică din Laconia! Ai înnebunit, Clinias? lertaţi-l, o, zei! 
Nu mai există doici ateniene? Vrei să aduci un duşman în casă? 


33 Zeița protectoare a vetrei familiale şi, în general, a familiei. 


— Toate atenienele din lumea bună îşi cresc copiii cu doici 
spartane, Dinomahe, aşa că nu-i niciun motiv... 

— Familia mea nu m-a crescut cu... 

— N-am vorbit de tine! Am vorbit de copiii fiecărei familii! 

— Oasele tatălui meu se vor zvârcoli în mormânt! Era efor al 
Spartei, şi-a dat demisia fiindcă-i ura şi tu vrei să ne creştem fiul 
cu o femeie din Laconia! 

— Stai puțin... Da, desigur! Ctesifon şi-a adus o 
lacedemoniană pentru copil şi acuma nu mai are nevoie de ea. 
Trebuie s-o găsesc până nu pleacă. După câte-mi amintesc o 
cheamă Amicla. 

— Cine ştie unde ai să te duci să cauţi un profesor pentru 
Alcibiade! Te pomeneşti că-l iei de la Susa sau de la Persepolis! 

Cu toate protestele Dinomahei, două zile după aceea Amicla 
veni la noi în casă. Era o muiere foarte înaltă, grosolană, cu un 
fund enorm şi cu două picioare cât nişte coloane! 

Din prima zi s-a legat de mine fiindcă eram şchiop. A cerut 
apă caldă ca să spele copilul şi fiindcă, apropiindu-mă de ea 
şontăc-şontăc, am vărsat o bună parte, s-a înfuriat şi mi-a 
strigat ca o sălbatică: 

— Taiget!54 

De atunci, ori de câte ori era nervoasă şi ne întâlneam, îmi 
trântea pe un ton arţăgos: 

— Taiget! Taiget! 

La început credeam că nu ştie cum mă cheamă şi-i 
răspundeam speriat, aproape în şoaptă: 

— Mă cheamă Silicos! Silicos! 

— Tot aia e! răspundea cu încăpățânare spartana. 

Mă înfuriam şi eu şi-i spuneam câte una. 

— Silicos! striga Clinias. Ai douăzeci de ani, te iei după 
Amicla? Să nu vă mai aud ciondănindu-vă, că nu te iau azi la 
Pericle! 

— Bine, stăpâne... bine... 

După ce se împăcase cu Pericle, Clinias reîncepuse să-şi 
petreacă serile la el, deşi nu atât de des ca altădată. Când se 
ducea însă acolo discuta politică, afla amănunte asupra celor 
întâmplate în acest lung răstimp şi adesea - aşa se întâmplă în 
mod fatal după orice împăcare - avea tendinţa de a exagera 
elogiile şi aprobările, când Pericle îi explica cum şi prin ce 


34 Munte de pe care spartanii aruncau pruncii debili şi infirmi. 


combinaţii reuşise în cutare sau cutare situaţie, de pildă cum 
reuşise să mute tezaurul aliaţilor de la Delos la Atena. 

Nu fusese greu să-i convingă pe aliaţi să primească 
propunerea - de altfel lucrul acesta îl făcuse Samosul - fiindcă 
era evident că tezaurul ar fi fost mai în siguranţă la Atena decât 
în mica insulă, fie ea ocrotită de Apolo. Greu era ca Apolo însuşi 
să admită că Atena va păzi mai bine tezaurul. Un oracol fu cerut 
de către trimisul care plecase la Delfi cu multe promisiuni şi 
daruri foarte bogate. Pitia vorbi, dar vorbele ei fură atât de 
nedesluşite şi de încurcate încât printr-o schimbare a accentului 
şi lăsând la o parte legătura între cuvinte, totul se sfârşi după 
voia Olimpianului. 

Ori de câte ori venea vorba despre Cimon, Pericle lua un aer 
important şi, în fraze alese, repeta ceea ce spusese în adunare, 
când ceruse el însuşi rechemarea generalului din exil: 

— N-ai să spui că nu era nevoie de curaj politic, Clinias, sau că 
n-a fost unul din puţinele gesturi care pot fi date drept exemplu! 
Mi-am convins prietenii şi rivalii că sentimentele mele pentru 
Cimon n-au fost niciodată duşmănoase, dar dacă pe vremuri, 
adică atunci când te-ai supărat şi tu din cauza asta, am cerut 
ostracizarea lui, am făcut-o numai şi numai pentru că politica lui 
e nefastă. 

— Bine... bine... răspundea Clinias, fără să dea prea multă 
greutate frazelor lui. Îmi închipui că încă de pe atunci ştia de 
înţelegerea dintre Cimon şi Pericle, despre care vorbise Elpinice. 
Conform acestei înţelegeri, Cimon putea să se întoarcă, dar n- 
avea voie să se amestece în treburile interne. | se îngăduia să ia 
flota şi să străbată Marea Egee, în căutare de lauri. In felul 
acesta aveau să fie mulţumiţi amândoi. 

— De altfel, spunea Clinias ca să schimbe subiectul, Sparta s- 
o fi liniştit şi ea după întoarcerea lui Cimon. Oricât le-ar 
displăcea actualilor efori Zidurile lungi, prezenţa lui Cimon le va 
da un sentiment de încredere. 

— Nu e vorba de Cimon! răspunse cu vioiciune Pericle. Uiţi că 
avem cu Sparta pace pe cinci ani? Şi apoi ai uitat că, după lupta 
de la Oinofita, laconienii nu mai mişcă?... 

— Crezi că eforii se sinchisesc de pacea pe cinci ani şi de alte 
chestii de acest gen? monologa Clinias plecând de la Pericle. 
Eforii nu respectă nici altare, nici credinţă, nici libaţii de pace! 


Nu ştiu care erau pe atunci intenţiile spartanilor, sigur e însă 
că întoarcerea lui Cimon îi liniştea. Ştiau că nu Elada, nu 
Peloponesul îl preocupau, ci Marele rege şi flota persană de la 
Faselis şi Miriandros de pe celălalt țărm ai Egeii, ştiau că 
preocuparea lui era să răzbune catastrofa ce suferisem în Egipt. 
Asta îl durea mai ales pe Cimon, fiindcă el plănuise şi inspirase 
campania din Egipt, după care intervenise însă ostracizarea 
aceea blestemată! 

Amicla îl admira pe Cimon, mai mult din disciplină spartană, 
decât din sentiment. Când, asemenea unui fulger scăpat din 
mâna celui care adună norii”, se răspândi în oraş ştirea morţii 
lui Cimon în Cipru, în lupta de la Salamina, oraşul se cufundă 
într-o toropeală atât de adâncă, încât până şi frizeriile se 
închiseră. La noi în casă toată lumea plângea: Dinomahe, 
slugile, eu, care-l admiram ca nimeni altul pe marele războinic, 
şi micul Alcibiade, care urla fiindcă îl părăsisem cu toţii. 

După ce am aflat de această mare nenorocire, a venit vestea 
că, deşi mort, Cimon învinsese totuşi flota duşmană. Ultima lui 
victorie îl silise pe Artaxerxe să ceară pace. Cum şi-ar fi putut 
închipui Darius, falnicul Darius al lui Histaspe, că şi nepotul lui 
„avea să-şi amintească de atenieni”, dar numai silit fiind să 
trimită soli ca să ceară pace! 

Artaxerxe trimise soli în frunte cu Artabazos. O lume întreagă 
se strânse în ziua aceea la adunarea demosului ca să fie de faţă 
la umilirea Marelui rege! Prăvăliile se goliră, rămaseră pustii, 
atelierele fură închise, numai în Ceramicos rămaseră câţiva 
meşteri ca să supravegheze cuptoarele. Toată lumea se adună 
dis-de-dimineaţă ca să-i vadă pe ambasadori. Imbrăcaţi fastuos, 
în haine brodate cu aur, aşa cum se cuvine unor trimişi ai Susei, 
cei cinci soli, cu Artabazos în frunte, se prezentară atenienilor. 

După libaţii, şeful delegaţiei se ridică în picioare şi ceru să afle 
condiţiile de pace ale Atenei. După ce cuvintele lui fură traduse 
şi după ce crainicul adunării ieşi ca să rostească întrebarea 
clasică: „Cine are de spus ceva?” se iscă o harababură de 
nedescris! Toată lumea voia să se ridice în picioare şi să spună 
câte ceva. 

— Eu! Şi eu! auzeai de peste tot. Bogaţi, săraci, neguţători, 
meseriaşi, plugari veniţi din demele apropiate, pescari sosiți de 


35 Cel care adună norii - denumire dată lui Zeus. 
3 E vorba de Salamina din insula Cipru. 


jos, de la Faleron, epistaţi de mine, plecaţi anume de la Laurion, 
diocrieni* din Ramnunt, fiecare avea să pună o condiţie Marelui 
rege. Unul îi cerea să plătească o despăgubire de zece mii de 
talanţi, celălalt să reconstruiască toate templele pe care le 
dărâmaseră el şi bunicul lui, al treilea ar fi vrut să-l oblige să 
plătească Atenei un tribut anual, un al patrulea cerea o sută de 
corăbii sau materialul necesar pentru construirea lor. Era o 
gălăgie că nimeni nu mai înţelegea nimic. Toţi aşteptau ca 
Pericle să ia cuvântul. Aşezat pe un tron, acesta privea cum se 
zbuciumă şi urlă mulţimea şi nu se hotăra să vorbească. Nu voia 
să propună pe loc condiţii de pace, fiindcă atunci ar fi fost silit 
să le prezinte şi să le discute imediat, înainte de a le propune lui 
Artabazos. Vedea mulţimea cuprinsă de o agitaţie atât de mare, 
încât se temea ca nu cumva, împins de rivalii lui, poporul să 
ceară condiţii prea grele şi umilitoare ca Artaxerxe să le poată 
accepta. Şi, fiindcă se înfăţişase prilejul, Olimpianul voia să 
încheie pace cu orice preţ. 

În cele din urmă se ridică, şi liniştea se aşternu imediat. Când 
se urcă la tribună, nu se mai auzea nicio şoaptă. Pericle spuse: 

— Atenieni, dacă bătălia de la Salamina Ciprului înseamnă 
sfârşitul războiului pe care Darius ni l-a declarat acum patruzeci 
de ani, război pe care l-a lăsat moştenire nepotului său, război 
pe care nu l-am vrut, care ne-a pustiit de atâtea ori patria, care 
a stors cetăţii noastre tot ce avea mai bun, care a fost cât p-aci 
să ne zdrobească şi să ne facă robi, care a adus aici barbari 
lipsiţi de respect faţă de templele şi faţă de părinţii noştri - 
amintiţi-vă cum i-au ars de vii între zidurile de lemn! - dacă 
victoria de la Salamina a însemnat cu adevărat sfârşitul 
războiului, acest sfârşit nu trebuie să aibă loc aci. Prea des au 
venit barbarii la Atena! E timpul să mergem noi la Susa! Acolo, 
în palatul lui Artaxerxe, înconjurat de curtenii şi de satrapii lui, 
care să privească şi să ţină minte, acolo să semnăm pacea! 

— Aşa - aşa! ţâşniră de peste tot aprobările. 

— Condiţiile! Condiţiile! strigau rivalii lui Pericle, care se 
temeau că propunerea Olimpianului va fi aprobată. Se vede că 
ghiciseră ei ceva, fiindcă în clipa când se hotări alegerea lui 
Calias, prieten intim al lui Pericle, ca ambasador, se arătară 
nemulţumiţi şi începură să protesteze cerând să fie numiţi nişte 
co-ambasadori, având acelaşi rang şi aceleaşi drepturi. Nu 


37 Locuitori săraci din regiunile muntoase ale Aticei. 


izbutiră însă să se facă ascultați, astfel încât Calias plecă la Susa 
în calitate de conducător al soliei şi însoţit de Metiohos. Se 
spune - dar lucrul acesta nu l-am putut dovedi - că Pericle îi 
dăduse instrucţiuni lui Calias să încheie pacea cu orice preţ, 
arătându-se, de formă, cât se poate de trufaş şi de mândru, dar 
fiind în fond împăciuitor. Formularea textului trebuia să fie, 
fireşte, pompoasă, împestriţată cu fraze pedante şi... „să nu fie 
uitaţi aliaţii”... 

Calias lipsi şaizeci şi cinci de zile. La Susa, Artaxerxe îl primi 
într-unul din paradisurile** sale. Era acolo atâta frumuseţe, atâta 
bogăţie, atâta farmec, încât pe Calias nu-l mai lăsa inima să 
plece... Când, după mult timp, luă calea întoarcerii, Artaxerxe îi 
oferi daruri minunate. Argint în greutate de doi talanţi, un 
superb colier din inele grele de aur, brățări de mare preţ în 
formă de şerpi de aur curat, o spadă scurtă de aur cu mâner 
smălţuit şi o armură întreagă, tot de aur. 

Calias se întoarse cu toate aceste daruri minunate, dar cu o 
pace nesigură: 


„Atenienii şi aliaţii lor, 

Artaxerxe, Marele rege, stăpân peste Midia, Persia, Persepolis 
şi Susa, Protector al Egiptului, Satrap al Pasopomisadelor, 
Hegemon al Bactrienilor şi Ihtiofagilor 

ÎNCHEIE PACE 

Artaxerxe recunoaşte autonomia, neatârnarea Şi 
independenţa cetăților elene din Eolida, lonia şi Caria. Plata 
tributului, precum şi orice obligaţie administrativă, militară, 
religioasă, comercială sau de alt fel se desfiinţează. 

Artaxerxe se obligă să nu trimită oaste pe malurile Egeii şi pe 

uscat, pe o distanţă de trei zile de marş de la ţărmul mării. Prin 
«oaste» se înţelege orice fel de trupe înarmate, fie că e vorba 
de combatanți, de trupe însoţitoare sau de paznici ai avutului 
obştesc. 
_ Artaxerxe acceptă să restrângă raza de acţiune a flotei sale. 
In mările sudice, navele de război persane sau feniciene nu vor 
naviga la apus de Insulele Helidonice în Golful Faselidei. In 
mările nordice nu vor depăşi Pietrele Caunice sau Simplegade. 

Atenienii şi aliaţii lor recunosc lui Artaxerxe dreptul de a 
ocroti, de a supraveghea şi de a ajuta Egiptul şi Ciprul. 


3 Grădini sau parcuri regale. 


PACEA se încheie pentru o perioadă de treizeci ele ani.” 


— Va să zică aşa! strigă scos din fire în adunare Tesalos, fiul 
lui Cimon, când veni rândul lui să vorbească despre pacea 
semnată de Calias, pace care aştepta acum ratificarea 
demosului. Va să zică tatăl meu a murit victorios în Cipru, 
pentru ca acum să recunoaştem sclavia Ciprului faţă de 
Artaxerxe! Am trimis în Egipt două sute de corăbii, da, două 
sute, dintre care cele mai multe s-au pierdut, pentru ca astăzi să 
lăsăm Egiptul în seama „supravegherii” şi  „ajutorului” 
barbarilor! Au pierit mii de atenieni şi de aliaţi, am pierdut 
corăbii, am cheltuit sute de talanţi! Cine dintre voi nu are un 
tată, un fiu sau un frate ucis în acest război, care ne-a chinuit 
timp de treizeci de ani şi care acum se termină cu un 
compromis! Da! Un compromis! In ce măsură ne va folosi, în ce 
măsură va folosi aliaţilor noştri această pace a lui Calias? Cică 
Artaxerxe nu-şi va mai trimite corăbiile dincolo de Insulele 
Helidonice! Parcă înainte de pace îndrăznea să le trimită? Era 
nevoie să ne ducem la Susa ca să ne spună lucrul acesta? Era 
nevoie să-i cerem să recunoască autonomia cetăților loniei? Şi 
pentru această vorbă bună îi lăsăm bogăţiile Ciprului şi 
preţioasa Deltă a Nilului? Lăsăm în mâinile lui toată marea de 
sud, îi lăsăm posibilitatea de a comunica cu Cartagina! De ce 
ne-am grăbit să încheiem pace? De ce l-am trimis ca 
împuternicit pe Calias la Susa? De ce am rechemat flota din 
Cipru după victorie? De ce acceptăm o pace care nu înseamnă 
niciun câştig şi nu face altceva decât să consemneze o situaţie 
existentă? Poate că un tunet venit din Olimp ar putea să ne 
răspundă. 

Dar Olimpianul rămase în umbră în ziua aceea şi nu se arătă 
în adunare. Îşi trimise prietenii, în frunte cu Metiohos, ca să 
explice, în fraze entuziaste şi cu gesturi mari, avantajele păcii, 
ale „păcii lui Cimon”, cum declară unul din ei ca să linguşească 
opoziţia. Tesalos, însă, se ridică iar înfuriat în picioare: 

— Nu îngădui să vă folosiţi de numele tatălui meu drept 
paravan pentru acţiunile voastre politice catastrofale! Nu, 
niciodată! 

Cu toate protestele şi argumentele lui Tesalos şi ale 
reprezentanţilor oligarhiei, nu se luă nicio măsură. Cu câteva 
zile în urmă, Pericle răspândise în cercurile politice ale 


democraţilor zvonul că are de gând să propună noi legi privind 
lefurile şi ajutoarele. Tesalos putea să zbiere mult şi bine! 
Pericle, Olimpianul, promitea bani, înlesniri, scutiri de dări... 

Aşa se făcu pace între demosul atenienilor şi Marele rege, doi 
ani după naşterea lui Alcibiade, doi înainte de moartea lui 
Clinias în catastrofa de la Coroneea. Singurii ani liniştiţi şi fericiţi 
din agitata mea viaţă. Aveam douăzeci de ani şi singura mea 
grijă era să văd cum creşte Alcibiade, cum face primii paşi, cum 
dă primele semne de îndrăzneală. Intr-o zi - abia începuse să 
umble singur - Amicila îl scoase în curte şi-l lăsă de capul lui. Era 
după-amiază şi grăsanei i se făcuse somn de căldură. Se întinse 
la umbră şi începu să moţăie. Un câine intră în curte şi se 
apropie de Alcibiade, care şedea pe jos şi se juca. Copilul apucă 
de coadă câinele, care se întoarse mârâind spre el, dar Alcibiade 
continuă să-l tragă până ce animalul îl muşcă, mai înainte ca 
Amicla să fi apucat să-l gonească. Din ziua aceea, Clinias îşi 
pierdu orice încredere în ea şi peste câteva luni o goni din casă. 

— Silicos, să-i porţi tu de grijă, îmi spuse el. 

Lucrul acesta nu-mi era chiar pe plac, fiindcă însemna să nu 
mai Ştiu ce-i odihna. Copilul avea numai doi ani, dar era de pe 
acum greu de stăpânit. Alerga dintr-o odaie într-alta, trântea la 
pământ şi spărgea tot ce-i cădea în mână şi, dacă nu putea să 
spargă ceva, se înfuria, călca obiectul în picioare, se înroşea şi 
zbiera pentru că găsise ceva care să i se împotrivească. Clinias 
poruncise să nu fie necăjit pentru nimic în lume. 

O dată sau de două ori pe lună eram liber şi uneori Clinias mă 
lua cu el. Intr-o dimineaţă ne-am dus la Cefalos, în Freatida. Am 
pornit în zori, pe o vreme răcoroasă şi plăcută. Câţiva nouraşi, 
asemenea unor aburi, străluceau trandafirii deasupra Himetului. 

— Priveşte ce frumos e, băiatule! spuse Clinias, care era bine 
dispus. In jurul nostru sunt grădinile, mai jos colinele Munihiei, 
mai încolo marea şi colo, în fund, umbra Eginei, care peste puţin 
va fi trandafirie, apoi va începe să strălucească. Numai 
mlaştinile astea murdare ale Faleronului îmi strică priveliştea. 
Peste tot e pace, Silicos. Avem pace cu Susa, pace cu Sparta, în 
toate insulele e linişte, pacea şi supunerea domnesc în Beoţia. 
Flota e ancorată la Pireu! Potrivit înţeleptei hotărâri a lui Pericle, 
numai şaizeci de corăbii iau parte la manevre în primăvara şi 
vara asta. E bine aşa. Cu prilejul acesta se controlează 


problemele ligii şi se aminteşte insulelor şi aliaţilor că Pireul e pe 
aproape. 

De la locuinţa lui Cefalos, mai că zăream şi Capul Sunion. Cele 
două Ziduri lungi înaintau prin câmpie în direcţia Atenei şi se 
uneau în depărtare, formând un fel de pâlnie mare. Pe câmpia 
scăldată în lumină primăvăratică răsăreau, asemeni unor aburi 
albi, când un mic templu, când un izvor, împodobit cu o coloană 
memorială, sau, ceva mai sus, cocoţată cam la jumătatea 
Himetului, în frunzişul de un verde deschis al viilor, o casă ce se 
putea desluşi uşor printre brazii deşi. Pădurea urca până în 
vârful Himetului, întretăiată ici-colo de mari luminişuri. 

— Încetul cu încetul, muntele va rămâne golaş, fiindcă-i luăm 
tot lemnul! exclamă uimit Clinias. 

Cefalos, care îl ştia pe Clinias scump la vorbă şi deloc 
expansiv, îl asculta vorbind, zugrăvind lucrurile pe care le vedea 
şi entuziasmându-se de frumuseţea Aticei. 

— Astăzi eşti foarte bine dispus, Clinias! spuse el. Ce s-a 
întâmplat? 

— Poate că sunt bine dispus fiindcă mâine sper să înceapă în 
adunarea demosului o nouă epocă pentru eleni... şi pentru 
Atena! 

În jurul nostru, marea de un albastru închis strălucea şi 
sclipea în soarele care, pe măsură ce urca pe cer, pârjolea totul. 
Reverberaţia puternică tulbura şi obosea ochiul. Marea era aurie 
şi strălucitoare ca un scut nou, pe care pluteau de parcă ar fi 
fost desenate tot felul de corăbii, unele venind, altele plecând, 
încărcate cu mărfuri din toate colţurile pământului. Erau nave de 
transport, unele mari şi roşii, purtând grâu din Euxin şi Tracia, 
altele cu prora largă, ducând animale din Eubeea şi navigând 
numai cu ajutorul vâslelor, ca să nu se încline, în timp ce altele, 
având catarge cu două antene, mai rapide şi mai joase, 
destinate unor călătorii mai îndelungate, aduceau papirus şi piei 
din Egipt, cherestea din Fenicia, din ldumeea, ţesături din Misia 
şi din Cilicia, peşte din Propontida. Un vas mic al marinei 
militare se-ndrepta repede spre Egina, transportând ofiţeri sau 
vreun ordin pentru garnizoana noastră. 

— Slavă zeiţei, bună treabă face Hermes, aducătorul de 
câştig! exclamă Cefalos. Cum s-ar putea altfel când suntem atât 
de puternici şi ne bucurăm de atâta linişte! Peste tot e pace! 


Nici măcar atâta campanie militară cât să vând un scut! Să ni se 
mai pună sângele în mişcare!. 

— Sângele celorlalţi, vrei să spui, Cefalos. Noi, ăştia, la şaizeci 
de ani... 

— Vorbeşte pentru tine, îl întrerupse Cefalos care-şi vopsea 
părul şi barba şi o băga pe mânecă în zilele călduroase când 
transpira. Dacă se-ntâmplă ceva, cu toate că sunt venetic, eu 
cer să lupt cu hopliţii! 

— Mai încet, vezi să nu lupţi cu călăreţii! la spune-mi, 
„Protectorul” tău Pericle ţi-a băgat în cap să slujeşti la hopliţi? 

— Cred şi eu! L-am întrebat dacă se poate şi mi-a spus că da. 

— Te-a linguşit, Cefalos... Ţi-a spus aşa fiindcă e convins că 
nu vom mai avea război mulţi ani de acum înainte, altfel ce rost 
ar fi avut propunerea pe care a făcut-o alaltăieri în Bule? 

In perioada aceea, Pericle se străduia să înceapă aplicarea 
marelui său plan: unirea elenilor şi crearea confederației 
elenice. Propunerea depusă la Buleuterion era subiectul 
principal de conversaţie. În dimineaţa când pornise spre 
Freatida, Clinias nu voi să se pieptene şi să se dichisească 
singur în semiîntunericul casei, astfel că ne-am dus la frizer 
unde se adunase dis-de-dimineaţă un număr destul de mare de 
clienţi care-şi aşteptau rândul sporovăind. Catisachis, frizerul, se 
tot întorcea spre clienţi şi pleda pentru propunerea lui Pericle. 

— Are dreptate! Are dreptate! Are cea mai mare dreptate! 
răcnea el, amenințând în dreapta şi-n stânga cu foarfecele. Să 
se termine cu războaiele dintre noi! Toată lumea să intre în 
confederație! Cine plăteşte oalele sparte când e război? Noi, 
săracii. Ceilalţi, pentacosiomedimnii şi cavalerii au armurile lor, 
caii lor, scuturile lor, coifurile lor! Ce le pasă? Ştiţi care era 
echipamentul meu la Tanagra? Ce grozăvie, o, zei! Aveam un 
hiton, nişte sandale vechi, o scufie de piele pe care nevastă- 
mea o găsise aruncată pe undeva şi un arc cu cincisprezece 
săgeți, dragii mei! Atât şi nimic mai mult! Martori îmi sunt morţii 
care au căzut în luptă! Poftim de te bate aşa! Şi iată urmarea... 

Îşi ridică mâneca stângă şi arătă celor din jur o cicatrice 
adâncă, ceva mai jos de cot. 

— N-am putere să strâng degetele, spuse el pe un ton 
plângăreţ. 

Săraci şi bogaţi, aristocrați şi democrați, neguţători şi zilieri, 
pescari din Faleron şi plugari din provinciile centrale, până şi 


târfele din partea de jos a oraşului, toată lumea discuta cu 
entuziasm propunerea Olimpianului. Şi când, în dimineaţa 
aceea, se află că în Bule se hotărâse să se aducă problema în 
faţa adunării extraordinare a demosului pentru ca solii noştri să 
poată pleca îndată după aceea să comunice cetăților elene 
invitaţia Atenei, entuziasmul ajunse la culme. 

În dimineaţa aceea, Cefalos era şi el foarte bine dispus şi 
scornea mereu jocuri de cuvinte: 

— Să mă trimită şi pe mine ambasador în Lacedemonia. Voi 
spune regelui lor: vino şi tu, demone! 

— Să ştii că încep să mă înfurii, Cefalos, spuse Clinias, 
chipurile supărat. 

— Să mă trimită pe mine şi ai să vezi! Bărbaţi lacedemonieni! 
Cei dintâi ostaşi ai Eladei! Marea Atenă vă cere ajutorul! Vă dă 
mâna! Înhăţaţi-o! 

— Crezi că eforii nu vor întreba dacă în mâna pe care le-o 
dăm nu se află ceva? 

— De ce spui asta? 

— Pentru că Sparta nu pierde niciodată ocazia să primească 
bani... 

— Las-o baltă! Slujitori! Trăsni-v-ar Hefaistos! Zeus e prea bun 
cu voi! Unde-i vinul? Mai aduceţi friptură! Aduceţi de băut! Să 
bem în cinstea confederației panelenice! Pentru trainica unire a 
cetăților elene! 

— Ce numeşti tu cetăţi elene? întrebă Clinias cu seriozitate. 

— Uf! M-ai plictisit! 

— Stai! Am să te mai plictisesc! Să lăsăm glumele. Avem o zi 
întreagă înaintea noastră. Să discutăm. E vorba să invităm pe 
toţi elenii la un congres ca să hotărâm trei lucruri: reclădirea 
templelor arse de barbari, împlinirea urărilor făcute când l-am 
învins pe Mardonios, hotărârea unei păci statornice între noi. 
Până aici e frumos. Dar aş vrea să ştiu: trebuie să-i poftim şi pe 
tebani? Şi pe tesalienii aleuazi? Pe acei care l-au ajutat pe Xerxe 
să ardă templele? Şi dacă-i poftim şi ei vin, ce are să se 
întâmple? Vor primi vreodată plateenii, de exemplu, să ia loc 
alături de tebani ca să discute cele hotărâte după victoria de la 
Plateea, adică dacă trebuie să întreţinem o sută de corăbii şi 
zece mii de ostaşi, gata oricând pentru orice eventualitate? 

Cefalos, care asculta cu atenţie, nu răspunse imediat, ci îşi 
aţinti privirea în depărtare. 


— Nu te teme, spuse el peste puţin. Nimeni nu va lua loc 
alături de nimeni. Congresul panelenic nu se va întruni, nu se va 
lua nicio hotărâre şi Atenei nu i se va recunoaşte titlul de cea 
dintâi cetate a elenilor... 

— Nimeni n-a pomenit despre asemenea recunoaştere! 

— După mine, e indiscutabil că Pericle tocmai asta vrea. De 
ce s-a apucat Olimpianul, mai ales acum, după pacea încheiată 
cu Artaxerxe, să dezgroape cele discutate la Plateea acum 
treizeci de ani şi mai bine? Asta miroase aşa de tare a pretext, 
încât nu mai trebuie să te îndoieşti o clipă. Eforii au şi înţeles 
despre ce e vorba şi vor face tot ce vor putea, eventual vor 
pune mâna şi pe spadă, ca să împiedice întrunirea congresului. 
Olimpianul n-a fost abil. Nu trebuia să facă pace cu Susa! Poate 
că aşa propunerea lui ar fi avut sorţi de izbândă, dar acum? 
Celelalte oraşe îi vor putea răspunde foarte simplu: de ce să ne 
unim? Împotriva cărei primejdii să ne apărăm? Împotriva Susei? 
Păi, doar voi aţi încheiat pace cu perșii... 

— Mai sunt multe oraşe care ne iubesc şi ne respectă, 
Cefalos. 

— Crezi? Abstracţie făcând de plateeni, care, de altfel, au 
drepturi de cetăţeni atenieni, niciun elen nu vă iubeşte. Ceilalţi 
se tem de voi, simt oarecare admiraţie şi... invidie şi vi se 
supun. Peloponesienii, corintienii, epidaurienii şi alţii, refugiaţi 
din Egina care s-au împrăştiat în cele patru vânturi... ăştia vă 
urăsc. Şi de ce ar fi aleasă Atena drept loc al congresului? De ce 
nu v-aţi gândit la Delfi sau chiar la Olimpia? De ce trebuia să se 
ţină congresul aici? 

Cefalos îşi părăsise aerul glumeţ, ceea ce i se întâmpla destul 
de rar, şi vorbea cu glas monoton şi uscat, privind drept înainte 
cu ochi tulburi. Ai fi zis că face o prorocire. 

Propunerea prin care Pericle cerea întrunirea congresului 
panelenic fu primită în unanimitate de adunare, în ciuda 
anumitor reprezentanţi ai oligarhiei ca Tucidide, Tesalos şi alţii, 
care încercaseră s-o amâne. Douăzeci de soli porniră la drum 
spre cele patru puncte ale elenismului, ca să invite toate cetăţile 
elene la congres. Cei cinci care plecară în Pelopones aveau ordin 
să se ducă mai întâi la Sparta, ca nu cumva să se supere eforii 
dacă s-ar fi adresat unei alte cetăţi. 

Eforii nu răspunseră nimic. Declarară că se vor gândi şi se 
gândiră vreme destul de îndelungată, adică vreo trei-patru luni. 


Apoi trimiseră oaste la Delfi ca să izgonească de la sediul 
oracolului pe aliaţii noştri din Focida şi predară sanctuarul lui 
Apolo localnicilor din Delfi, care în timpul războaielor medice, 
din ură faţă de Sparta, o influenţaseră pe Pitia Aristonice şi 
aceasta, în ciuda numelui ei, dăduse faimosul oracol: 


Vai, ce mai staţi oracolul să-l ştiţi, 

Salvarea doar în fugă v-o aflați. 

Se-abate Ares peste noi din Asia! 

Plecați, fugiți, v-aşteaptă o altă soartă-aiurea, 
Nu-i zid care-n Elada să reziste. 

Se-abate Ares peste noi din Asia! 


După războaiele medice, atenienii luaseră oracolul din mâna 
locuitorilor din Delfi şi-l încredinţaseră foceenilor. Şi iată! Înşişi 
spartanii răsturnau acum situaţia. Se pare că eforii se temuseră 
ca nu cumva Pericle, dându-şi seama de nereuşita congresului 
convocat la Atena, să fixeze la Delfi locul adunării. Cum, în acest 
caz le-ar fi fost greu să împiedice cu forţa adunarea 
reprezentanţilor, avuseseră grijă s-o ia înaintea evenimentelor. 

Când se află la Atena că oracolul fusese încredinţat 
localnicilor, poporul fu cuprins de mânie. 

— Ne provoacă! 

— Ocrotesc pe toţi trădătorii, care sunt prieteni cu mezii! 

— Nişte nelegiuiţi! 

Vorbe de acest fel se puteau auzi în agora. În Bulé se hotărî 
trimiterea unei armate în Delfi. Şi un corp expediționar, alcătuit 
din patru sute de hopliţi şi o sută de călăreţi, fu organizat în 
mare grabă. Oastea se îndreptă spre Delfi, străbătând Beoţia, 
ocolind, deci, drumul celălalt, pe la Pietrele Scironiene, şi ajunse 
la sanctuarul lui Apolo, unde localnicii nu opuseră nicio 
rezistenţă. Prinzând de veste, foceenii se înfăţişară imediat şi 
luară iar în primire oracolul. Armata noastră se întoarse pe 
acelaşi drum, făcând o escală la Plateea, unde arhonţii declarară 
alor noştri că în ultimul timp se observaseră mişcări suspecte în 
Teba, Orhomenos şi Cheroneoa. 

— Fiţi atenţi, s-ar putea ca transfugii din Beoţia să pună ceva 
la cale! 


Ai noştri primiră ştirea cu nepăsare şi strategul care conducea 
corpul expediționar îi vorbi pe un ton oarecum ironic lui Pericle 
despre neliniştea plateenilor. Ă 

Se dovedi însă că aveau dreptate. Intr-o dimineaţă, un curier 
al lor sosi aducând veşti rele. Câmpia Tebei era pradă 
tulburărilor. Cu sprijinul Spartei, o mulţime de exilați din Teba, 
Egina şi Eubeea se răsculaseră şi, organizaţi în detaşamente, se 
străduiau să ocupe cetăţile beoţiene. Curierul spunea că 
Orhomenos şi Cheroneea se şi aflau în mâinile lor şi că toată 
Beoţia era în fierbere. 

Polemarhul Tolmide propuse plecarea imediată a acelor 
detaşamente care se puteau organiza în grabă. Subestima 
forţele reprezentanţilor oligarhiei beoţiene şi credea, sărmanul, 
că această campanie avea să fie o plimbare militară. Pericle, 
însă, care ştia cât de urâţi erau acum guvernatorii atenieni din 
cetăţile beoţiene, unde, în ciuda pedepselor, dispoziţiile lui 
fuseseră călcate, se împotrivi acestei măsuri propusă de 
Tolmide şi ceru o pregătire serioasă. Atunci, polemarhul împinse 
tineretul la răscoală. O mie de hopliţi, toţi voluntari, acceptară 
să-l urmeze imediat pe Tolmide, care adună câţi aliaţi găsi prin 
vecini şi începu această expediţie „de pedepsire” cum îi spunea. 

— Ce prostie, zău aşa! mormăia mai târziu incorigibilul 
Cefalos, vorbind despre Clinias. Ce prostie ca el, un om bătrân, 
să facă pe tinerelul, să-şi îmbrace armura şi să se avânte la o 
moarte zadarnică. 

In seara în care se hotărâse plecarea armatei, Pericle şi 
Metiohos veniră în grabă la noi şi încercară să-l convingă pe 
Clinias să nu plece. Dar nici figurile de retorică, nici frazele 
răsunătoare, nici amenințările nu folosiră la nimic. Clinias îşi 
puse pe cap coiful pe care-l purtase la Artemision, îşi încinse 
spada pe care o luase ca pradă de război la Plateea şi se pregăti 
de drum. Când îl văzu pe taică-său înarmat, cu coiful care 
cobora pe frunte acoperindu-i faţa, Alcibiade, care avea pe 
atunci cinci ani, se sperie, se agăţă de poalele Dinomahei şi se 
ghemui lângă ea, gata să plângă. 

— Vino aici, Alcibiade! îi spuse taică-său cu glas mângâios. Nu 
face ca Astianax... 

— Taci, taci! Cum spui astfel de vorbe! strigă îngrozită 
Dinomahe, care era foarte superstiţioasă. Fă un pas înainte, 
Clinias! 


Clinias se întoarse spre Pericle şi, arătându-l pe Alcibiade, îi 
spuse: 

— Îl las în paza ta. 

O sărută pe Dinomahe, pe mine mă mângâie pe obraz, 
spunându-mi „ai grijă de copil, Silicos”, apoi se făcu nevăzut în 
întuneric. Nu l-am mai văzut niciodată de atunci. De copilul lui 
am avut grijă patruzeci de ani şi mai bine. 


La Coroneea am suferit o mare catastrofă. Ca să salveze 
situaţia, Atena a fost nevoită să încheie imediat pace şi să 
cedeze Tebei toată Beoţia, afară de Plateea, fireşte. Aşa a 
pierdut toate cetăţile pe care le adăugase aliaţilor săi după 
triumful de la Oinofita. Am trimis soli la Teba şi am admis noi, 
marea democraţie, ca satele mari ale Beoţiei să fie guvernate 
de reprezentanţi ai oligarhiei, care au adoptat titlul pompos de 
beotarhi! Aşa am pierdut noi Beoţia! Şi dacă n-ar fi fost decât 
Beoţia! Dar am fost în primejdie de a pierde şi Eubeea, care s-a 
răsculat îndată după aceea. Ca strateg, Pericle a plecat personal 
cu patruzeci de corăbii, ca să supună această mare insulă. N-a 
apucat însă bine să debarce la Eritreea - care ne rămăsese 
totdeauna credincioasă încă de pe timpul războaielor medice - 
că Bulé l-a rechemat numaidecât. Megara se răsculase şi ea! 
Da, Megara, care cu câţiva ani în urmă ne ceruse s-o ocrotim de 
teama unui atac al corintienilor! Şi iată că acum, tot cu ajutorul 
Corintului, se răzvrătea împotriva noastră. Şi când te gândeşti 
că Zidurile lungi care uneau acum Megara cu portul ei Niseea, 
unde noi aveam un arsenal, fuseseră ridicate pe banii noştri 
buni! Se pare că guvernatorul garnizoanei ateniene era crud, 
dispreţuitor şi plin de o trufie prostească. Dar de ce nu 
protestaseră  megarienii? Bulé l-ar fi schimbat imediat! 
Mizerabilii preferaseră să se înţeleagă cu Corintul şi, într-o 
noapte, luaseră garnizoana noastră prin surprindere, măcelărind 
toţi soldaţii. Ca şi când această nenorocire n-ar fi fost de ajuns, 
sosi ştirea că Pleistoanax, regele Spartei, venea în fruntea unei 
armate din Pelopones şi avea de gând să pătrundă în Atica. Al 
doilea comandant al armatei spartane era eforul Cleandride. 
Atena fu cuprinsă de tulburare! Toată lumea aştepta ca Pericle 
să se întoarcă din Eubeea în chip de mântuitor. La vestea sosirii 
armatei spartane, oamenii din satele din jur începură să se 
adune în interiorul cetăţii. Pericle sosi în sfârşit, chiar în 


momentul când în Bule se dădea citire unui mesaj al marelui 
preot din Eleusis, care anunţa că Pleistoanax îşi înălţase cortul la 
Triasion*! 

În noaptea aceea, nimeni n-a dormit la Atena. Din înaltul 
zidurilor, atenienii vedeau reflectându-se pe cer, dincolo de 
dealul Aigaleon, focurile aprinse de spartani care ardeau 
grânele. 

— Trebuie să-i atacăm pe nelegiuiţii ăştia! 

— Vrea-nu vrea Olimpianul, mâine de dimineaţă să trimitem 
armata! Să-i dăm un ultimatum lui Pleistoanax! 

— Care Pleistoanax? E un copil, ce poate el? Lui Cleandride! 

— Unde-i Olimpianul? strigau cu glas ameninţător cei mai 
înflăcăraţi. 

Dar Pericle nu se arăta. 

Când se întoarse acasă, noaptea târziu, era frânt de oboseală 
şi zdruncinat. 

— Unde ai fost? îl întrebă blând Aspasia. 

— Pe Acropole! 

— Singur, la ora asta? Spune-mi, situaţia e serioasă? 

— Da... foarte serioasă. Am dat o adevărată luptă în Bule! 
Lumea voia să atacăm imediat. Inchipuie-ţi! Acum, când toate 
forţele noastre sunt împrăştiate în dreapta şi-n stânga! Ca să 
păţim ca la Coroneea! Am plecat de la adunare şi n-au îndrăznit 
să ia o hotărâre fără mine. 

— Şi acum ce ai să faci? 

— l-am trimis lui Cleandride cinci talanţi şi promisiunea că, 
dacă-şi ia armata şi pleacă până mâine dimineaţă, alţi cinci 
talanţi îl vor aştepta la Istmia. 

— Şi cum ai să dai socoteală de banii ăştia? Cum ai să justifici 
o astfel de cheltuială? Or să te silească să dai din buzunar! 

— Crezi că am înnebunit? Când o să vină clipa să dau 
socoteală, am să văd ce-i de făcut. 

— Şi cum ai să te justifici? Ai să spui că l-ai mituit pe 
Cleandride? Ca să-l ucidă spartanii şi să trimită imediat altă 
armată? 

— Ba deloc! Am să scriu... Trebuie să fac aşa! Tu nu te 
gândeşti decât la banii pe care s-ar putea să-i plătesc! S-ar zice 
că nu-ţi dai seama în ce situaţie suntem de când s-a răsculat 
Megara. Nu te nelinişteşte uşurinţa cu care Cleandride a ajuns 


32 Câmpie între Eleusis şi mare. 


până la Triasion? Revolta Megarei e o catastrofă! Pietrele 
Scironiene se deschid şi oricine poate să dea năvală în Triasion 
când pofteşte! Şi când mă gândesc... când mă gândesc că eu, 
auzi! chiar eu am propus adunării să cheltuim o mulţime de bani 
ca să le construim Zidurile lungi. Megara! Am s-o ţin minte!... 


Moartea lui Clinias a însemnat o schimbare radicală în viaţa 
mea. Conform legii, epitropii lui Alcibiade erau Pericle şi fratele 
lui, Arifron, veri ai Dinomahei. Cu toate protestele Dinomahei, 
Pericle hotărî să-şi ia nepotul la el. 

Când ne-am mutat la Pericle, stăpânul meu avea abia cinci 
ani, iar eu douăzeci şi cinci. p 

Era când aici, când nicăieri. Intra mereu în gineceu! Imi era şi 
mie foarte plăcut să intru în camerele Aspasiei, singurul loc 
unde Alcibiade se astâmpăra. Când mă duceam să-l iau de 
acolo, mă ghemuiam fermecat într-un colţ şi nu mă mai săturam 
de plăcerea de a mă afla în acel loc inaccesibil. Incăperea 
aceea, unde orice obiect răspândea un fluid de parc-ar fi fost 
vrăjit, unde pluteau miresme, unde o lumină blândă, difuză, 
mângâia culorile, unde prezenţa feminină era vizibilă în cel mai 
mic fleac, unde fermecătoare era până şi uşoara dezordine 
prilejuită de un veşmânt aruncat la întâmplare, în timp ce, pe 
podea, două sandale graţioase erau aşezate simetric una lângă 
alta, încăperea aceea, deci, mă umplea de fericire şi de 
tulburare. Toate erau moi, peste tot se aşternuse parcă un puf 
fin, lucrurile deveneau parcă de la sine mai frumoase şi mai 
luminoase şi tăcerea din jur crea o sfinţenie ameţitoare care 
amintea de divinitate. Un fel de mângâiere lină, asemenea unui 
suflu domnea acolo şi pătrundea în mod inexplicabil în sufletul 
meu, făcând să-mi tresalte inima dacă întâmplător, cu o uşoară 
mişcare, atingeam ceva. Eram cuprins de încântare şi 
rămâneam neclintit, trăind cu lăcomie fiecare clipă, până când 
un zgomot sau sunetul unor paşi ce se auzeau afară mă 
readuceau la realitate. Până şi încăpăţânatul, insuportabilul meu 
stăpân, care nu stătea o clipă locului, se astâmpăra, se 
îmblânzea, se potolea când intra la Aspasia. 

Cum ieşea, însă, din încăperile ei, devenea un adevărat tiran. 
Neînfrânat, uneori violent, îmi scotea sufletul. Numai de Pericle 
se temea Alcibiade în oarecare măsură, dar, din nefericire, în 


perioada aceea Olimpianul lipsea des din Atena şi, apoi, nici nu 
dădea prea mare atenţie educaţiei copilului. 

Alte necazuri avea el pe cap! După supunerea Eubeii izbutise 
să încheie o pace de treizeci de ani cu Sparta. Da! Felul în care 
reuşise să convingă demosul că trebuie să accepte condiţiile 
Spartei era o realizare care se datora unei inteligente abilităţi 
politice. Trebuia să răscumpărăm pacea recunoscând Megara şi 
portul său Niseea drept membre ale Ligii peloponesiace. După- 
amieze întregi Pericle îşi pregătise discursul făcând exerciţii în 
faţa Aspasiei, care-i corecta mereu fie mişcările, fie intonaţia. 

Nu era greu să-i convingă pe reprezentanţii oligarhiei care nu 
puteau să fie de părere contrară, fiindcă înţelegerea cu Sparta 
se încadra în politica lor, cunoscută, consacrată şi dezaprobată 
încă de pe vremea lui Cimon. Greu de convins erau înşişi adepţii 
Olimpianului. Căci, dacă ar fi fost vorba de libaţii de pace pe 
cinci sau chiar pe zece ani, situaţia putea fi prezentată ca o 
cotitură temporară, oportună şi necesară după dezastrele din 
Beoţia şi Megara. Dar nişte libaţii de pace pe treizeci de ani! Nu 
cifra avea importanţă, fireşte, dar ea arată o intenţie, un gând! 
Am spus un gând? Era o speranţă! Asta însemna o schimbare 
politică hotărâtoare, o aplicare a programului oligarhiei de către 
Pericle însuşi! Democraţii fură cuprinşi de nelinişte. „Ce se 
întâmplă?” îl întrebau ei stăruitor pe Olimpian seara, în localurile 
pe care le frecventa dinadins pe atunci, în dorinţa de a pregăti 
spiritele. „Nu cumva te-ai înţeles cu Tucidide al lui Melesios?” 
„Într-o bună zi o să-mi spuneţi că am fost mituit de efori! le 
răspundea el. Nu, dragii mei. Avem de înfăptuit lucruri mari şi 
importante, pentru asta avem nevoie de linişte. Patria noastră 
nu poate fi în permanenţă în război cu Sparta. Din moment ce 
forţele noastre nu sunt încă perfect organizate, din moment ce 
stăpânirea noastră nu-i destul de întinsă, situaţia continuă să fie 
precară. Pentru a preîntâmpina orice element neprevăzut, 
trebuie să liniştim Sparta şi s-o imobilizăm printr-o acţiune 
solemnă”. 

Această „acţiune solemnă” pe care o pregătea Pericle era 
destul de înjositoare pentru Atena. Părăseam Pagais, Megara, 
Niseea şi Troizenia, adică tot Peloponesul, şi acceptam 
încorporarea acestor cetăţi în Liga peloponesiacă. Sparta 
recunoştea Liga ateniană şi-şi lua obligaţia de a nu încerca să-i 
spargă alianţa. 


Cu prilejul discursului ţinut de Pericle cu această ocazie, 
Alcibiade primi prima şi, poate, ultima palmă din viaţa lui. Avea 
opt ani, era răsfăţat şi încăpățânat. 

— Vreau să-l aud pe unchiul vorbind! Vreau să merg şi eu pe 
Pnix! 

— Nu se poate, îi spuneam noi. Nu ţipa! Nu se poate! 

— Fă să se poată, Silicos! Vreau să merg la adunare! 

— Copiii n-au voie să meargă la adunare! 

— Eu trebuie să am voie! Trebuie! Dacă nu, înseamnă că tu 
nu eşti bun de nimic. 

Pericle, care trecea tocmai pe acolo, auzi ţipetele şi intră să 
vadă ce era agitația aceea. 

— Să-ţi spun, unchiule! Vreau să te aud poimâine vorbind pe 
Pnix şi Silicos nu vrea să mă ia. Spune că nu merită să mă 
ostenesc până acolo. 

Din fericire, Pericle înţelese viclenia lui Alcibiade şi începu să 
râdă. Îl mângâie pe obraz şi ne spuse să-l urmăm în sala cea 
mare, unde avea să vină peste puţin şi Aspasia pentru repetiţia 
generală. 

— Îmi pun coiful şi hlamida cea frumoasă, prin urmare ai să 
mă vezi chiar aşa cum am să mă înfăţişez pe Pnix, îi spuse el lui 
Alcibiade. 

Ne-am aşezat într-un colţ şi peste puţin a venit şi Aspasia. 
Pericle se ivi cu coiful pe cap şi cu o hlamidă frumoasă, artistic 
drapată. Era foarte impunător, dar Aspasia nu se declară 
mulţumită şi-i făcu vreo câteva observaţii în legătură cu mersul 
şi cu poziţia capului. 

Pericle începu: 

— Bărbaţi atenieni... 

— Ştii, Pericle! îl întrerupse Aspasia. „Bărbaţi atenieni” e atât 
de stereotip şi de banal, încât începe să fie sâcâitor. Trebuie să 
găsim altceva. 

— Ce anume? 

— Ştiu şi eu?... Lasă, nu-i nimic... ne gândim mai târziu. Mergi 
mai departe. ` 

Pericle îşi dădu drumul ca un torent. Işi studiase bine 
discursul şi-l spunea foarte frumos, totuşi Aspasia îl corecta 
mereu. 


— Repetă fraza asta şi accentuează pe „vrem”. Rămâi 
nemişcat până ajungi aici, apoi ridică mâna cu hotărâre şi fă un 
pas înainte. Aşa! E bine! 

Îl urmăream pe Pericle şi mă miram că, în ciuda numeroaselor 
observaţii ale Aspasiei, nu-şi pierdea deloc demnitatea şi scena 
nu părea câtuşi de puţin comică. 

Alcibiade, însă, se distra de minune, se-ntorcea mereu spre 
mine şi-mi şoptea cu şiretenie: 

— II ceartă... 

Spre sfârşitul discursului, Pericle avea o frază în care repeta 
ca un refren cuvântul „patria”: 

— Patria trebuie să ne fie călăuză, patria e mai presus de 
orice, patria care, din clipa naşterii şi până-n clipa morţii, e 
pretutindeni şi totdeauna alături de noi. 

— Doamne, plicticos mai e! spuse în clipa aceea Alcibiade cu 
glas tare. 

Olimpianul îşi ieşi din fire şi, mai înainte ca Aspasia să-l fi 
putut opri, îi arse o palmă lui Alcibiade. În loc să plângă, băiatul 
roşi şi fugi să se ascundă. 


După încheierea păcii de treizeci de ani, Pericle nu se mai 
astâmpăra. Îşi cheltuia toată energia în misiuni. Era când în 
Eubeea, când la Naxos, la Andros sau în Peninsula Calcidică, 
unde supraveghea instalarea noilor coloni, pe care Atena îi 
trimitea în toate cele patru părţi ale Egeii. Ducea o politică nouă, 
voia ca Atena să răspândească un număr cât mai mare de 
coloni, creând astfel o reţea de colonii credincioase, chestiune 
importantă pentru întinderea şi mai ales pentru menţinerea 
dominaţiei noastre. Pericle ajunse până la Sinope, pe malul 
Euxinului, unde domnea un oarecare Timesilaos, urât de popor. 
Odată ajuns în port şi fără să se întâlnească măcar cu 
Timesilaos, trimise la el pe Laneleos, comandantul flotei, care-i 
înmână un ultimatum cerându-i să dispară din oraş şi să plece 
departe. Flota noastră rămase mai multe zile la Sinope unde se 
dădură numeroase serbări în cinstea lui Pericle, eliberatorul. Un 
mare banchet avu loc şi cu acest prilej i se oferi o coroană de 
lauri din aur. „Nu plecaţi! Nu plecaţi!” strigau oamenii când 
sărbătoritul se ridică de la locul lui ca să mulţumească şi să 
spună că va duce cu el cele mai calde amintiri despre Sinope. 

— Rămâi aici, Pericle! 


Olimpianul îi linişti, spunându-le că şi el şi flota trebuiau să 
plece, dar că în curând avea să le trimită coloni atenieni. 
Locuitorii portului, care nu ştiau ce înseamnă acest cuvânt, se 
arătară plini de entuziasm. 

— Un oraş ca al tău e fruntaş printre oraşele elene, Pericle! 
strigă cineva cu aprindere. E o capitală! 

Aşa se face că Pericle se întoarse la Atena cu un cuvânt nou: 


Capitală. Îl spunea, îl repeta, îl muia, lungea puţin pe /, 
însoţindu-l cu o mişcare semeaţă a capului. 
Când făcu bilanţul „campaniei paşnice” - era termenul cu 


care o desemnase el însuşi - şi ajunse la capitolul Sinope, nu 
uită să spună cu emfază: 

— „„.Şi iată, nu numai că am asigurat Atenei un număr mare 
de colonii bogate, dar mai aduc şi un titlu pentru cetatea 
noastră, titlu care a ţâşnit spontan din inima poporului simplu şi 
bun din Sinope. E titlul de Capitală! 

Se iscă mare larmă! Uralele şi aplauzele se contopeau cu 
strigătele, apoi poporul se repezi la tribună să-l ridice pe braţe 
pe Pericle şi să-l poarte în triumf. Gărzile, care scoteau ciudatele 
lor exclamaţii tracice, reuşeau cu greu să stăpânească 
mulţimea. Grupuri compacte de oameni se revărsară pe străzi şi 
pretutindeni se organizară petreceri. Până-n seară, poporul 
rămase adunat în agora, la Teseion, în Ceramicos şi pe lângă 
ziduri. Printre cântece şi chiuituri, se putea desluşi şi un vuiet 
ritmic: „Pe-ri-cle! Pe-ri-cle! Olimpianul!” şi pe urmă „Ca-pi-ta-lă! 
Ca-pi-ta-lă!” până ce gâtlejurile se uscau şi oamenii se apucau 
iar de băut. 

Diverşi prieteni şi linguşitori se adunară în casa lui Pericle, 
organizând şi aici un banchet. Oaspeţii îşi întindeau cupele spre 
Pericle spunând: 

— Primului fiu al capitalei!...% 

El se înclina cu condescendenţă, prefăcându-se că primeşte 
laudele numai din politeţe, ca să nu-i jignească. De fapt, însă, 
era încântat de ele. 


Între timp, eu trăgeam tot felul de ponoase din cauza lui 
Alcibiade. Era atât de nestăpânit, de mofturos şi de obraznic 
încât uneori nu mai ştiam ce să fac. Dar, pe zei! curajos şi 


+9 joc de cuvinte intraductibil (în greceşte protos - primul şi proteusa - 
capitală). 


îndrăzneţ mai era! Un adevărat pui de leu! Se strecura pe 
poarta întredeschisă şi se ducea să se joace „de-a grecii şi 
perşii” cu golanii din vecini. In grupul unde se afla el erau 
totdeauna încăierări. 

— Hai să ne jucăm de-a Maratonul! Eu sunt Temistocle! Cine e 
Mardonios? 

— Habar n-ai, îi spuse un băiat mai răsărit, care se numea 
Pitonicos, şi care nu-l prea avea la inimă. La Maraton a fost 
Miltiade şi rivalul lui a fost Tisaferne. 

— Şi Datis! Şi Datis! strigară ceilalţi copii. 

— Atunci tu să fii Datis! îi spuse Alcibiade lui Pitonicos. 

— De ce eu şi nu tu? 

— Fiindcă eşti mai mare şi mai puternic şi fiindcă ai să 
mănânci bătaie. 

Pitonicos se înfurie şi-l îmbrânci pe Alcibiade, care-şi pierdu 
echilibrul şi căzu. Copiii se prăpădeau de râs, dar stăpânul meu 
se ridică dintr-un salt şi-l apucă de gât pe Pitonicos. Se iscă o 
adevărată luptă, copiii făcură cerc în jur şi începură să ţipe. Am 
auzit strigătele din camera mea şi am ieşit în drum să văd ce se 
întâmplă. Când colo, ce credeţi? Pitonicos şi Alcibiade se 
tăvăleau pe jos, făcuţi ghem. Am alergat să-i despart. Deşi mai 
mic decât Pitonicos, care avea pe atunci vreo doisprezece ani, 
Alcibiade îl apucase de păr şi-l lovea cu capul de pământ. 

— Eşti Datis! eşti Datis! eşti Datis! zbiera el. 

L-am înşfăcat şi l-am silit să-i dea drumul lui Pitonicos, care s- 
a ridicat de jos năucit şi cu hainele rupte. 

— Dacă nu venea Silicos, spuse el gâfâind, ţi-aş fi arătat eu! 

— Ce să-mi arăţi, că te-am bătut măr, Datis nenorocit ce eşti! 
strigă Alcibiade, întorcându-se furios spre el în timp ce-l târam 
cu forţa spre casă. 

Din ziua aceea Pitonicos a început să-l urască pe stăpânul 
meu. În cartier i se dăduse porecla de „Datis”. ` 

Pe măsură ce creştea, Alcibiade devenea tot mai obraznic. In 
fiecare după-amiază o ştergea de acasă şi se ducea să joace 
arşice. Grupul lui se zbenguia totdeauna în drum. 

Într-o zi, tocmai era rândul lui Alcibiade să joace, când din 
capătul străzii se ivi o trăsură cu doi cai, care alergau în galop. 
Ceilalți copii se dădură speriați la o parte, dar Alcibiade se opri 
furios în mijlocul drumului şi făcu un semn poruncitor vizitiului 
să oprească. Acesta îi strigă din depărtare să se dea la o parte, 


fără să încerce măcar să-şi domolească fugarii. Ce credeţi că a 
făcut atunci Aicibiade? S-a întins cât era de lung în mijlocul 
drumului şi a strigat: 

— Treci dacă-ţi dă mâna! 

M-am repezit să-l ridic, dar, din fericire, vizitiul evitase 
primejdia, trăgând de hăţuri cu putere şi oprind caii la câţiva 
paşi de copilul trântit la pământ. 

— Altă dată să opreşti când îţi poruncesc eu! îi spuse 
Alcibiade vizitiului, care se freca la ochi de uimire, văzând cum 
omuleţul acela neînfricat se ridica de jos, aproape dintre 
picioarele cailor. 

— Acum poţi să treci! adăugă Alcibiade cu oarecare 
condescendenţă şi, întorcându-se către tovarăşii săi de joacă, 
spuse: 

— Fiindcă am ţinut în loc o cogeamite trăsură, am să joc de 
două ori! 

Din grup se auziră strigăte şi proteste, dar stăpânul meu nu 
se dădu bătut. 

— Ar mai fi făcut aşa ceva vreunul din voi? Aud? Cum? Ei, 
atunci tot am să joc de două ori! 

Am vrut să-l iau de la joc, dar era plin de fapta lui şi nu 
asculta. În faţa celor de o vârstă cu el nu voia să arate - el care 
oprise în loc o trăsură - că se supune lui Silicos cel şchiop. 

Am plecat. Păşeam încet, trist şi neliniştit, de parcă aş fi avut 
o revelaţie, de parc-aş fi atins cu degetul un mister, o forţă 
întunecată care începea să izvorască. Era forţa creaţiei care 
amestecă laolaltă talente, virtuţi, frumuseţe, graţie, putere şi le 
adună pe toate într-o singură fiinţă, dându-i însă şi năravuri de 
netăgăduit. O contrapondere a talentelor, ar fi spus unii. Eu aş 
îndrăzni să numesc acest fenomen conştiinţa superiorității, care 
te face să pretinzi un tratament excepţional. 

Întâmplarea se află în agora şi, câteva zile, toată lumea 
comentă îndrăzneala şi curajul copilului. 

Incă de mic, Alcibiade se simţea superior celor de o vârstă cu 
el, astfel încât băieţii din grupul lui acceptau totdeauna şi 
oriunde să se lase conduşi de el. 

Dar pe măsură ce se făcea mare, copilul se lăsa de joacă şi 
învăţa. Era o plăcere să-l vezi cum intră în clasă şi cum 
urmăreşte, serios şi concentrat, vorbele profesorului. Ere foarte 
frumos şi, dacă n-aş fi fost de faţă la naşterea lui, aş fi crezut că 


e o statuie căzută din Olimp, înalt şi zvelt cum era, cu părul 
foarte blond şi creţ. În clasă strălucea ca un zeu. 

Nu ierta nimic profesorilor săi. Unul din ei n-avea nici măcar o 
carte ca s-o împrumute copiilor. 

— Nu mai merg, Silicos! De ce să-mi pierd timpul? 

Altă dată ne-am dus la profesorul de muzică. Alcibiade trebuia 
să înceapă lecţiile de flaut. Profesorul începu să arate fiecărui 
elev cum să ţină instrumentul şi cum să sufle în el. Când 
Alcibiade îl luă pe al său şi-şi dădu seama că nu va putea cânta 
decât umflându-şi obrajii şi strâmbându-şi gura, se ridică în 
picioare, aruncă mânios instrumentul şi declară că nu va învăţa 
să cânte din flaut. 

Profesorul vru să-l dojenească, dar stăpânul meu se întoarse 
spre ceilalţi copii şi le spuse: 

— Numai un sclav poate să cânte dintr-un astfel de 
instrument! Trebuie să-ţi schimonoseşti faţa aşa de tare că nu-ți 
mai poţi recunoaşte nici pe cel mai bun prieten. la uitaţi-vă la 
Cinade (şi arătă spre un elev care-şi umfla obrajii, străduindu-se 
să scoată sunete din flaut). Să-i lăsăm să cânte din flaut pe 
beoţienii cei bădărani şi pe copiii tebanilor, fiindcă lor oricum li 
se încurcă limba în gură si nu pot vorbi. Dar noi, atenienii? 
Protectoarea noastră e Atena, care şi-a spart flautul când şi-a 
dat seama că se urâţeşte cântând. Şi nu uitaţi de Apolo, care l-a 
jupuit pe flautist şi i-a agăţat pielea într-un copac! 

Câţiva copii, care nu cunoşteau bine mitologia, întrebară: 

— Pe care flautist? Pe care flautist? 

— Pe Marsias! 

Se auziră aplauze şi, faţă de această unanimitate, profesorul, 
furios, renunţă să mai dea elevilor săi lecţii de flaut. De atunci, 
copiii atenienilor învaţă să cânte numai din liră. 

Stăpânul meu era răsfăţatul Aspasiei, care-l iubea ca şi pe 
băieţaşul ei Pericle. Când Alcibiade venea acasă după vreo 
încăierare, într-un hal fără hal, îl spăla, îi ştergea de sânge 
picioarele rănite şi-l mângâia dacă mâncase bătaie. 

— Nu-i nimic, Alcibiade, îi spunea ea cu glas duios. Eşti copilul 
cel mai frumos şi cel mai puternic! Dar de ce te încurci cu 
derbedeii? Ei sunt mulţi şi tu eşti singur! 

— Lasă că le arăt eu dacă trec prin mahalaua noastră! 

— Ei, gata! Ce treabă ai tu, un Alcmeonid, cu nişte 
haimanale? 


Şi astfel picura încet-încet stropi de aroganță şi de vanitate în 
sufletul lui. 

Trebuie să mărturisesc că şi eu eram de vină. Eram atât de 
slab în faţa lui, încât chiar când mă mintea şi-l ameninţam că-l 
voi spune lui Pericle, pe urmă tăceam. Cu cât creştea, cu atât 
devenea mai arogant. Nu primea observaţii de la nimeni. Numai 
de Pericle se temea, dar nu totdeauna. Când îi vorbeam frumos 
şi-i ceream să facă ceva de hatârul meu, mă asculta. Dar fiindcă 
nu voia să arate că se supune, pleca de lângă mine simulând 
furia, după care venea să-mi spună pe un ton poruncitor că se 
hotărâse să facă ce-i cerusem. 


— Ce să fac? Dacă las lucrurile să-şi urmeze cursul, s-ar putea 
să ne pomenim într-o bună zi într-o situaţie grea. Oligarhia nu 
stă degeaba! 

— Ostracizează-i, spuse cu vioiciune Aspasia, privindu-l pe 
Pericle drept în ochi. 

— Da! răspunse el. Încep şi eu să cred că nu există altă 
soluţie! 

— Nu te mai preface că şovăi, Pericle. Nici tu, nici Efialte n-aţi 
şovăit să cereţi ostracizarea lui Cimon! Ai să şovăi acum pentru 
Tucidide al lui Melesios? Adu-ţi aminte ce ţi-a prorocit Lambon, 
când ţi s-a adus ţapul acela cu un singur corn! 

— Da, scumpa mea, dar timpurile s-au schimbat de atunci. 
Dacă pe vremea aceea ceream cu conştiinţa împăcată exilarea 
strategului, făceam asta din cauza unor chestiuni de politică 
generală în care nu ne împăcăm. Acum, însă, neînțelegerile 
dintre noi şi reprezentanţii oligarhiei se mărginesc la politica 
internă, fiindcă pacea cu Sparta a fost încheiată. Poate că voi fi 
considerat meschin sau laş dacă voi cere ostracizarea lui 
Tucidide! 

— Cine să te considere laş? Lumea? Doar te pregăteşti să-i 
dai lefuri, să-i dai de lucru pentru mulţi ani de aici înainte! 
Poporul e cu tine! 

— Atunci de ce să-l ostracizez pe Tucidide? 

— De ce? Nu trebuie să-l ostracizezi imediat, dar lucrările care 
încep curând pe Acropole se vor termina odată şi odată. 
Atenienii se vor obişnui să fie plătiţi bine şi să aibă mereu de 
lucru. Se vor ivi nemulțumiri şi, dacă-i lăsăm pe reprezentanţii 
oligarhiei să se organizeze, să se bage peste tot şi să exploateze 


nemulţumirea poporului, are să le meargă bine. Atenienii sunt 
nerecunoscători, Pericle! Nu lăsa lucrurile să se desfăşoare în 
voie. S-ar putea ca, peste câţiva ani, aceiaşi oameni care strigă 
„ura” îndată ce te arăţi în agora, care aşteaptă hrana lor şi a 
familiilor lor de la lucrările tale, să devină instrumentele oarbe 
ale lui Tucidide! Ostracizează-l! Acuma! Acum când poţi cu 
uşurinţă să faci aşa ceva! 

Aspasia avea dreptate, dar Pericle, care nu voia, dragă 
Doamne, să se abată de la metodele lui „olimpiene”, nu se 
hotărî să împingă lucrurile până la ostracizare. Poate se şi 
temea într-o oarecare măsură... Insuccesele din Megara şi 
Eubeea erau încă destul de proaspete. Amintirea lui Cimon era 
încă vie şi sora lui, Elpinice, cea care trăia la nesfârşit, ca un 
corb, nu pierdea niciun prilej să facă gălăgie şi-şi dădea silinţa 
să-l diminueze totdeauna pe Pericle comparându-l cu fratele ei. 

După moartea strategului, aşa cum se întâmplă adesea în 
partidele ale căror forţe se sprijină pe o singură personalitate, 
oligarhia fu nevoită să se organizeze mai bine. Cât trăise Cimon, 
partidul trăia şi el de pe urma victoriilor lui. Rivalul său nu avea 
la îndemână astfel de victorii, căci victoria nu-i surâdea prea des 
lui Pericle. După dispariţia lui Cimon, trebuia găsit un 
conducător care să-l poată întrece pe Pericle în adunarea 
poporului. Fu ales Tucidide al lui Melesios şi alegerea se dovedi 
atât de bună, încât Pericle se vedea acum nevoit să recurgă la 
ostracizare. 

Partidul oligarhic deschisese un mare număr de centre. De la 
Freatida până la Aharnes şi până în demele de la periferie avea 
reprezentanţi care nu stăteau degeaba. In dorinţa de a se lua la 
întrecere cu Pericle, care împărțea oamenilor banul public 
cheltuind pentru justiţie, pentru spectacole şi pentru alte 
prilejuri asemănătoare, dădeau şi ei. Mulţi bogătaşi, adevăraţi 
arhonţi, veneau, după exemplul lui Cimon, în agora urmaţi de 
vreo zece sclavi şi împărțeau bani sărăcimii. 

Acum, însă, când lefurile aveau să crească şi Pericle avea să 
propună cheltuieli uriaşe pentru temple, cea mai mare parte din 
bani fiind destinată pentru plata muncitorilor şi a lucrărilor, 
oligarhia îşi dădea seama că nu se mai poate lua la întrecere cu 
sumele de care dispunea el şi declară un război crâncen 
planurilor lui Pericle. Argumentul principal era că banii Ligii nu 
puteau fi destinaţi înfrumuseţării Atenei. Aliaţii plăteau tribut 


pentru ca armata şi flota să fie veşnic gata, să-l înspăimânte pe 
Artaxerxe, nu pentru ca Atena să ridice temple cu frontoane 
măreţe. Olimpianul răspundea că din moment ce Atena îşi luase 
obligaţia de a-şi ocroti aliaţii, nu trebuia să dea socoteală 
nimănui de felul în care avea să-i ocrotească şi nici nu trebuia 
să-şi justifice cheltuielile. De altfel, spunea Pericle, atâta timp 
cât tezaurul uriaş, alcătuit din vreo zece mii de talanţi, rămânea 
pe Acropole, aliaţii n-aveau motiv să se teamă şi nici să 
protesteze. 

Nu se găsi nimeni care să-i spună că, dacă aşa stăteau 
lucrurile, aliaţii trebuiau să înceteze de a mai plăti tribut. 

Pericle propuse adunării o nouă sporire a lefurilor şi un plan 
de construcţii care avea să necesite cheltuieli uriaşe. Creşterea 
lefurilor era însemnată. Salariul judecătoresc pentru Heliaia“! 
creştea de la unul la trei oboli pe zi, adică cu o jumătate de 
drahmă! Salariul militarilor se ridica la doi oboli de hoplit, plus 
alţi doi pentru alimente, ajungând la patru oboli. Comandanții de 
companii şi ofiţerii primeau opt oboli, cavaleriştii doisprezece! 
Salariul deputaţilor era de o drahmă. Pericle propusese şi 
cheltuieli pentru spectacole, care să îngăduie săracilor să asiste 
gratis la tragedii şi serbări. Culmea a fost că a cerut să se 
voteze - şi a obţinut mai târziu lucrul acesta - o despăgubire 
zilnică de un obol pentru participanţii la adunare, asta pentru ca 
să fie sigur că majoritatea poporului avea să asiste totdeauna cu 
plăcere la întruniri. 

— Lefurile astea ai să le plăteşti tu? îl întrebă şiret Alcibiade. 

— Prostule! Şi eu care credeam că eşti deştept, răspunse 
Pericle şi, în clipa aceea, nu ştiu ce-i veni că se întoarse spre 
mine, mă privi stăruitor şi mă întrebă: Ce crezi, Silicos? Sunt 
bune legile despre salarii? la spune? Ce se aude prin oraş? 

N-am îndrăznit să spun nimic. Am rămas la locul meu, simțind 
că, fără să vreau, mă fac mic sub privirea lui Pericle. 

— Răspunde, Silicos! Te învârteşti toată ziua prin oraş şi 
asculţi ce spun fel de fel de - vreau să spun feluriţi - oameni. Ce 
se spune? 

— Lumea e mulţumită, Pericle... am reuşit să articulez. 

— Dar văd că tu eşti amorţit! Hai, spune! 

Eu mă cufundasem iar în tăcere. 


4 Tribunal popular suprem în Atena antică. Judecătorii, în număr de cinci 
mii, se numeau heliaşti. 


— Silicos! Dacă nu vorbeşti, am să poruncesc să ţi se dea 
cincisprezece ciomege! 

— Şi dacă vorbesc, ai să porunceşti să mi se dea tot atâtea. 

Poate că eram măgulit sau poate mă temeam ca nu cumva 
tăcerea mea să-l înfurie, fiindcă am adăugat cu jumătate de 
gură: 

— Hrăneşti fiara şi mâine are să te muşte! 

— Care fiară? 

— Demosul, Pericle. Demosul care are să tragă foloasele de 
pe urma legilor tale, dar care într-o zi poate să se răscoale 
împotriva ta. 

— Dă-i înainte! Nu te teme. 

— Ei bine, ascultă! Te pregăteşti să dezlegi baierile 
burdufurilor! In clipa când am spus lucrul acesta, am simţit că 
un fel de nod a dispărut din mine şi am continuat: Ai să dai 
fiecărui om dreptul de a crede că cetatea e un izvor nesecat din 
care se poate îndestula toată lumea! Ai creat Heliaia, ai creat 
cinci mii de trântori care primesc trei oboli pe zi ca să nu facă 
nimic. La fiecare tribunal, un om sau doi fac treabă şi ceilalţi 
cască gura! De ce nu dai o raită prin demele mai depărtate? 
Toată lumea dă buzna de dimineaţă la tribunal, pentru ca seara 
să ia în schimbul dovezii de prezenţă cei trei oboli, dar toată 
ziua oamenii aceştia stau degeaba şi se plictisesc fără să aibă 
măcar bunul simţ de a-şi ascunde indiferența faţă de pricinile pe 
care, dragă Doamne, le judecă. Şi armata! In timp ce altădată 
era o cinste şi o mândrie pentru fiecare cetăţean să devină 
soldat, acum a ajuns o profesie! Foarte bine că se dau armuri, 
dar de ce să dai şi leafă! Aminteşte-ţi ce a spus Xerxe la 
Termopile despre eleni: „Nu luptă pentru bani, ci pentru 
virtute!” Ceea ce depăşeşte, însă, puterea mea de înţelegere 
sunt „cheltuielile pentru adunare”, cum le numeşti tu, obolul 
primit de fiecare atenian pentru că-şi va lăsa treburile, hai să 
zicem, ca să urce pe Pnix. Păi doar nu se duce acolo pentru 
treburi străine! Şi tu vrei să-l plăteşti pentru aşa ceva! lartă-mă, 
Olimpiene, că-ţi spun toate aceste lucruri, dar dacă cheltuielile 
cu lefurile au oarecare explicaţie, asta din urmă nu are niciuna. 
Procedezi aşa numai fiindcă vrei să aduci sărăcimea în adunare 
şi să fii totdeauna sigur de majoritate. Faci ca politica să nu mai 
fie o funcţie, ci o muncă. Ce înseamnă despăgubirile pentru 
adunare? Oare oamenii scapă de griji cu un obol? Şi apoi, de ce 


vrei să stârneşti interesul oamenilor? Nu vezi cât de indiferenți 
suntem în fond noi, atenienii, faţă de chestiunile politice? 
Discutăm, ne ciorovăim între noi, ne înjurăm, dar la adunare vin 
cel mult şase mii de cetăţeni şi încă în zilele de mare afluenţă. 
Ştiu că părerea mea n-are valoare, dar dacă mi-o ceri, îţi spun 
că, după mine, cu cât se amestecă mai puţini oameni în politică, 
cu atât e mai bine pentru cetate. 

Vorbisem întâi cu glas tremurător, căutându-mi cuvintele şi cu 
limba împleticită, dar, încetul cu încetul, vocea mea îşi 
recăpătase sunetul obişnuit şi ridicasem tonul. Pericle se sculase 
de pe scaunul lui şi pe măsură ce vorbeam se apropia de mine. 
Se opri lângă mine şi mă privi de sus fără să trădeze nicio 
enervare. Când am terminat, s-a lăsat o tăcere grea. 

— Va să zică tu crezi într-adevăr că săracii determină şi 
hotărăsc politica, Silicos? 

— Dar cine dacă nu ei? 

— Eu! exclamă Pericle cu aprindere. Eu pregătesc planurile şi 
le impun. Ce importanţă are că poporul face adesea greutăţi? E 
un amănunt care ajunge să fie captivant! Gândeşte-te numai cât 
de monoton şi de searbăd i s-ar părea unui politician - e vorba 
de un politician ca mine - dacă toată lumea ar accepta orbeşte 
ce spune el, fără să-l refuze vreodată, fără să-i arunce vreo 
răutate, fără să-l pună în situaţia de a lupta ca să obţină ce 
vrea. Dacă atenienii n-ar fi fost atât de neîimblânziţi şi de 
nestatornici, aş fi înscenat conflicte în adunare! Nu te teme, 
Silicos! Poate că, aşa cum spui tu, aceste măsuri ale mele vor 
dezlega burdufurile, dar dacă am să vreau, am să le leg la loc! 

— Şi când n-ai să mai fii, Olimpiene? 

— Ei... când n-am să mai fiu... ce-mi pasă de ce are să se 
întâmple când n-am să mai fiu?... Când n-am să mai fiu, voi fi 
făcut tot ce trebuia făcut şi urmaşul meu n-are să aibă altă grijă 
decât să păstreze neatinsă opera mea. Am pornit să unesc 
Elada sub steagul democraţiei! 


Cincisprezece zile mai târziu, Pericle ţinu un discurs bine 
cântărit, plin de subiînţelesuri şi de exagerări şi obţinu 
ostracizarea lui Tucidide. 


C 


În epoca aceea, epocă fără griji şi plină de veselie pentru 
mine, aveam aproape treizeci de ani şi o iubeam pe Filion. Nu 
ştiu dacă mă exprim bine când spun că o iubeam. Fiecare om 
crede că e un privilegiu al său să fie însufleţit de dragostea cea 
mai frumoasă, cea mai pură şi cea mai puternică din câte a 
simţit vreodată o inimă omenească. Fiecare crede că emoția pe 
care o simte e mult mai frumoasă decât a oricărui altul. Mă 
înşel, poate, dar o adoram! Era pentru mine un fel de zeiţă. 
Uneori, în nebunia mea, în loc să-i spun Filion, îi spuneam Rea 
şi, când îi şopteam acest nume nou, mă privea plină de 
seriozitate cu ochii ei limpezi şi nu credea. S-ar fi zis că nu-şi dă 
seama în măsura în care aş fi vrut eu de elanurile şi de beţia de 
care eram cuprins când mă aflam lângă ea. 

Eram tânăr, desigur, dar, deşi nu se observa prea tare, eram 
şchiop şi din cauza asta nu îndrăzneam să ridic ochii la o femeie. 
În afară de femeile de rând de la Dipilon şi din partea de jos a 
oraşului, de lângă ziduri, nu mă apropiasem de alte femei. Cu 
bănişorii pe care-i câştigam ici-colo, copiind pentru bibliofili 
rapsodiile lui Homer sau nişte versuri de Simonide, abia 
izbuteam să merg din când în când la teatru şi să fac câte o 
vizită fetelor de la Dipilon. Pericle îmi dădea rareori bilete 
gratuite pentru galeria de la teatrul lui Dionisos, spunând că nu 
se cuvine să pară că face favoruri... 

Apariţia Filiei m-a buimăcit, m-a ameţit, mi-a tăiat răsuflarea. 
Când mi-a surâs pentru prima oară din spatele coşurilor ei cu 
peşte proaspăt, aş fi vrut... să-i cumpăr toată marfa! Tatăl ei, 
vechi luptător de la Micale şi Eurimedon, era scutit de impozit 
pe piaţă şi deschisese o mică pescărie. Era bătrân, aproape orb 
şi mergea sprijinindu-se într-un toiag... Nu se ducea niciodată la 
prăvălie. 

Într-o zi Pericle dădea o masă în cinstea nu ştiu cărui prinţişor 
din Macedonia şi fiindcă Evanghelos, economul lui, nu apucase 
să facă toate cumpărăturile, mă trimise pe mine să cumpăr 
peşte şi zarzavat. Îmi dădu o tetradrahmă şi un sclav care să mă 
însoţească, după care am pornit spre agora. M-am întors cu 
peştele şi cu inima Reii! Când m-a văzut însoţit de un sclav şi m- 
a auzit vorbind despre preferinţele lui Pericle, în timp ce-i 
arătam peştele, nişte peşti dinţaţi cu ochi mari roşii-aurii, holbaţi 


de uimire - cine ştie ce şi-a închipuit Rea... Darămite când am 
scos tetradrahma să plătesc! S-a gândit, poate, că sunt o rudă 
de a lui Pericle, care vrea să-i trimită un dar, un fiu de bogătaş 
de familie mare care a avut ghinion într-o luptă, într-o campanie 
glorioasă şi a rămas cam şchiop, decorație pe viaţă şi titlu de 
onoare atât de evident, încât ajunge prilej de invidie... 

In orice caz, când mi-am ridicat privirile de pe marfă şi le-am 
aţintit asupră-i, ochii ei albaştri au strălucit şi au zâmbit atât de 
dulce, încât întrebarea privitoare la preţul peştelui mi-a rămas în 
gât. Ne-am privit zâmbind. Nu mă săturam să mă uit la feţişoara 
aceea, care părea şi mai mică sub pălăria mare de pai care o 
apăra de soare. Era micuță, dar toate mişcările ei erau pline de 
o graţie desăvârşită. Arăta ca o statuetă de Tanagra - singurele 
lucruri ca lumea pe care le fac beoţienii. In spatele meu sclavul 
aştepta ţeapăn, dar începea să se scandalizeze şi să dea semne 
de nerăbdare. M-am întors spre el şi, pe un ton poruncitor, i-am 
spus să ia peştii şi să se ducă să mă aştepte lângă statuia lui 
Teseu. Filion n-avea rest la tetradrahmă şi-mi spuse să-i plătesc 
a doua zi. Am protestat, spunând că nu se cade, dar ea m-a 
oprit cu un gest drăgălaş: 

— Dacă nu v-aş face credit dumneavoastră, apoi cui să-i fac? 

M-am gândit că era un pretext ca s-o revăd şi am primit. Din 
ziua aceea, sub un motiv sau altul, izbuteam să trec adesea pe 
la Filion, la ora la care forfota din agora se mai potolea. li 
aduceam mici daruri, când o broşă, când o cingătoare, odată am 
ales câteva curmale trimise lui Pericle de nişte prieteni care 
călătoreau prin Fenicia şi i le-am dat Reii, care nu gustase 
niciodată din aceste fructe. Bineînţeles, acum nu mă mai 
însoțea niciun sclav, ceea ce o mira pe Rea, dar i-am explicat că 
nu voiam să am pe nimeni lângă mine când veneam s-o văd. M- 
a întrebat unde stau şi i-am răspuns că locuiesc în cartierul Cilis. 
Acum nu mai avea nicio rezervă, ba chiar îmi spunea adesea, pe 
jumătate supărată, pe jumătate speriată: „Voi, ăştia din Cilis!” 

Şi astfel, aproape fără voia mea, s-a înjghebat o minciună, 
care pe măsură ce trecea timpul devenea mai încâlcită şi mai 
primejdioasă. La un moment dat, nu-i mai puteam dezvălui 
nimic! Vedeam limpede că Filion iubea un Silicos ireal, pe care 
fără voie la început, de nevoie după aceea, încercam să-l 
întruchipez. Speram că, în clipa când adevărul avea să iasă la 
iveală, Rea îl va iubi pe Silicos cel adevărat sau că nu va 


îndrăzni să admită că iubeşte o poziţie socială, un nume, o 
avere în loc să iubească un om. M-am înşelat. Această 
dezamăgire şi fuga stăpânului meu la Sparta sunt cele două 
mari amărăciuni ale vieţii mele. Am înţeles prea târziu că 
personalitatea noastră nu e numai ceea ce vrem să fim sau 
părem că suntem, ci o totalitate de elemente pe care nu le 
putem controla, elemente dependente de mai mulţi factori. 
Fiecăruia dintre noi i se adaugă „forţe”: de la început nedefinite, 
fiindcă măsura influenţei lor asupra noastră depinde de o 
selecţie personală, ale cărei cauze sunt nedesluşite şi care-şi 
află poate sursa mai mult în mediu decât în individ. „Poziţia” 
fiecăruia este  predestinată automat la naşterea lui şi 
concomitent cu ea. Ea aparţine de drept sau inevitabil unei 
clase, unei grupări, unui cerc. Acest element e materia primă, 
argila, care, indiferent de forma sau chipul ce-i dai, rămâne 
totdeauna aceeaşi materie, înzestrată cu o anume culoare sau 
nuanţă. Să ne gândim, de pildă, la Cefalos, siracuzan de origine, 
bine făcut, putred de bogat şi destul de deştept ca să-şi dea 
seama că nu e prea deştept. Dacă ar fi rămas la Siracuza, ar fi 
avut o situaţie firească, „legală” şi personalitatea lui n-ar fi fost 
forţată, n-ar fi fost artificială. Dar odată ajuns la Atena, 
personalitatea lui a suferit o alterare, pricinuită de mediul cel 
nou în care intrase. Şi Cefalos deveni un uzurpator! Instinctul îl 
preveni că, orice ar fi făcut, ar fi rămas pentru atenieni un 
venetic. Desigur, era pretutindeni bine primit, se bucura de 
simpatia, ba chiar de dragostea multor aristocrați, dar asta nu 
era de ajuns. Într-o ţară străină, şi mai ales la Atena, nu capeţi 
naturalizarea printr-un act administrativ, şi nici datorită 
prieteniei câtorva arhonţi şi mari aristocrați. Naturalizarea ţi-o 
recunoaşte sau ţi-o neagă omul din popor. Un cizmar se va 
purta liber şi fără prefăcătorie faţă de tine, fără să trădeze că 
onorează pe „străin” făcând excepţii de hatârul lui, un vânzător 
ambulant, pe care-l vei scoate din fire întârziind şi şovăind să 
alegi marfa, nu va pregeta să te hărăzească cu voce tare mâniei 
lui Zeus şi nu va aştepta să te depărtezi, ca să şoptească: - 
lucrul acesta îl bănuieşti pe loc - „Ce venetic împuţit!”... Cefalos 
simţea deci toate aceste nuanţe şi se străduia să pară mai 
atenian decât atenienii, să se arate totdeauna vesel, bine dispus 
şi spiritual. Şi pentru că nu reuşea, făcea jocuri de cuvinte, după 


cum, dacă s-ar fi dus la Sparta, şi-ar fi dat toate silinţele să 
vorbească în monosilabe. 

De cele mai multe ori, personalitatea noastră nu reprezintă 
adevărata noastră fiinţă, ci ceea ce vrem să fim în ochii 
celorlalţi, ai oamenilor care ne impun o atitudine faţă de ei, care 
provoacă, fără să bănuiască măcar, o anumită purtare din 
partea noastră. Poate că factorii determinanţi ai alegerii ce face 
fiecare dintre noi nu ne apar limpede nici chiar nouă înşine. 
Poate că aparţin unei zone a lumii noastre interioare, pe care aş 
numi-o - n-are decât să se supere Socrate! - subconştient. 

Există un număr redus, foarte redus de oameni care sunt 
totdeauna ce vor să fie. Deşi duşmanii stăpânului meu spuneau 
despre el că ar fi un cameleon“? - came avea drept scop să le 
micşoreze frica - Alcibiade se simţea pretutindeni liber. Putea 
trăi foarte firesc la curtea lui Tisaferne, din Magnesia, în 
atmosfera de măreaţă neruşinare şi de trufaşă indiferenţă în 
care trăia satrapul, dar putea să se aşeze şi la mesele comune 
din Sparta, sub legea cruntă, istovitoare şi prostească a 
disciplinei. Elementele vieţii exterioare erau ca o mantie pentru 
el, o îmbrăca şi o schimba în mod firesc şi sincer, potrivit cu 
împrejurările. Işi dădea seama că, oriunde s-ar fi dus, nu putea fi 
nimic altceva decât Alcibiade, un strateg neînvins, un om politic 
iscusit, un om fermecător. 

Dacă la Sparta a luat loc la mesele lor comune, murdare, şi a 
mâncat laolaltă cu spartanii inimaginabila lor zeamă neagră, n-a 
făcut-o ca să-i linguşească, ci sigur fiind de superioritatea lui şi 
dorind să ridice totul până la el, să se asocieze o clipă cu toate, 
fermecând astfel pe cei care considerau aceste lucruri 
neînsemnate drept viaţa şi gloria lor! Şi aşa se face că a reuşit, 
numai pentru că voia să-i cucerească şi pe ei, să li se impună şi 
să conducă el, un atenian, nişte spartani. 


La început, Rea m-a făcut foarte fericit. Prima dată când a 
acceptat să ne întâlnim în altă parte decât în prăvălie, am reuşit 
să lipsesc de acasă toată după-amiaza, spunând că mă duc într- 
un loc depărtat să copiez din Homer. Ne-am întâlnit la poarta lui 
Diohares, lângă râul llisos şi acolo, printre pini şi leandri, i-am 
făcut primele jurăminte şi mi-a dat primul sărut. Poate că sunt 


42 Cameleon în greceşte e format din cuvintele came (chamai) - jos, umil şi 
leon - leu. 


sentimentalităţi prosteşti, dar de atunci, ori de câte ori mă 
regăsesc în locul acela, simt cum mă cuprinde tristeţea. E o 
suferinţă sufletească dulce-amăruie, dar mi se pare că mă 
găsesc într-un loc unde e îngropat un mort drag. Mai târziu, ori 
de câte ori mă duceam cu Alcibiade la Socrate, care una-două 
venea la llisos, abia aşteptam ceasul plecării. 

Cu Rea mă întâlneam zilnic la poarta lui Diohares şi ne 
pierdeam amândoi printre pini. Ne plimbam sub umbra uşoară a 
copacilor şi ori de câte ori ne opream şi mă întorceam s-o 
privesc, inima îmi tresărea. Martoră mi-e divina Afrodita, 
martore îmi sunt apele de trei ori întunecate ale Stixului! „Am să 
te iubesc toată viaţa!” îi spuneam. Avea un zâmbet triumfător 
şi-şi sprijinea uşor capul încântător pe umărul meu. Pe gâtul ei 
se juca soarele desenând tot felul de puncte şi punctişoare de 
lumină. Cu timpul, mângâierile noastre au devenit mai 
îndrăzneţe şi, de fiecare dată, de teamă să nu ne vadă cineva, 
pătrundeam tot mai adânc în pădure, unde nu era ţipenie de 
om. La urmă ne-am obişnuit să ne urcăm pe Ardetos. 

Sus, hoinărind pe costişe şi trăgând-o pe Filion de mână, 
simţeam o bucurie nesfârşită când o vedeam lângă mine, păşind 
în foşnetul liniştit al pădurii, cu mersul ei legănat, uşor voluptos. 
Nu-mi puteam sătura ochii. Frumuseţea Reii, fluidul inexplicabil 
pe care-l răspândea trupul ei urca în mine ca o ceaţă ce mă 
învăluia şi mă amorţea. În jurul meu totul se tulbura, rămânea 
doar o lumină blândă care-i izvora din ochi. Imi amintesc că 
găsisem un platou, acoperit de un strat des şi moale de muşchi 
şi înconjurat peste tot de pini deşi. Când ajungeam acolo şi mă 
opream pentru ultima oară să-i admir frumuseţea înainte de ao 
strânge în braţe, trupul ei plin de o misterioasă chemare mă 
făcea să tremur, să-mi pierd capul... 

Au trecut ani de zile de atunci! Trupul meu bătrân e indiferent 
acum la ispitele Afroditei. Şi totuşi în memoria mea ai rămas 
neştearsă şi întreagă, Rea, ai rămas fierbinte şi încântătoare, 
până şi în spasmul suprem al dragostei, în apoteoză, când te 
înalţi în faţa mea ca o statuie albă şi luminoasă. 

Luni de zile am trăit ca într-o vrajă. Nu mai aveam cap pentru 
nimic, nici chiar ca să corectez lecţiile lui Alcibiade. Din fericire, 
chiar în perioada aceea, Pericle a socotit că nu mai sunt la 
înălţime şi a numit pedagog oficial al lui Alcibiade pe Zopiros, un 


sclav bătrân din Tracia, care nu mai putea face nicio altă 
muncă. 

Într-o zi însă o trăsnaie a lui Alcibiade m-a nenorocit. Stăpânul 
meu a dispărut pur şi simplu! Într-o seară nu s-a mai întors 
acasă!... L-am căutat două zile prin Atena şi a fost cu neputinţă 
să-l găsim. Pericle nu ştia ce să mai facă şi fratele lui, Arifron, 
cotutorele copilului, se pregătea să trimită un crainic prin oraş 
ca să-l caute, când Pericle, sfătuindu-se cu Metiohos, s-a 
împotrivit, spunând că dacă copilul era mort, un crainic ne-ar fi 
adus această veste doar cu câteva ore mai devreme, şi dacă era 
totuşi viu, ar fi rămas pătat pentru toată viaţa. 

În tulburarea mea, alergam prin toate cartierele şi căutam să 
aflu ceva despre el, dând explicaţii minuţioase pentru ca lumea 
să înţeleagă că-l pierdusem de două zile. Fără să-mi dau seama 
m-am pomenit în cartierul iubitei mele. Zăpăcit cum eram, am 
simţit nevoia să mă duc la ea acasă şi să-i vorbesc despre 
nenorocirea ce mă lovise, să-i spun că de două zile căutam 
copilul şi că tremuram la gândul că ar putea fi adus mort sau că 
trupşorul lui neînsufleţit ar putea fi găsit în vreo carieră de 
piatră din împrejurimi! Am bătut în poartă şi mi-a deschis însăşi 
Filion. Când m-a văzut tulburat, transpirat şi murdar, s-a mirat: 

— Ce s-a întâmplat, Silicos? De ce eşti în halul ăsta? 

— Nenorocire, scumpa mea! Nenorocire! Alcibiade a plecat de 
acasă, l-am pierdut de două zile! Il caut peste tot şi nu-l 
găsesc... Ce să mă fac... Zei! 

— Alcibiade, nepotul lui Pericle? 

— Da! El! Nu cumva l-ai văzut? Il cunoşti? 

— Toată lumea îl cunoaşte pe copilul ăsta frumos! Dar spune- 
mi, Silicos?... 

În clipa aceea am simţit că se apropie catastrofa. Ca un fulger 
mi-a trecut prin minte gândul să scornesc o poveste mincinoasă, 
o rubedenie neadevărată, dar m-am gândit că, mai devreme sau 
mai târziu, Filion va întreba şi va afla. Era mai bine să-i spun 
adevărul, era mai bine să-l afle de la mine şi într-o asemenea 
clipă. S-a întâmplat însă lucrul de care mă temeam de atâta 
timp. Când a aflat că sunt un fel de pedagog al lui Alcibiade, faţa 
fetei s-a crispat într-o expresie de uimire. A tăcut, în timp ce eu, 
cu mâinile atârnânde, nu ştiam ce să fac şi nu găseam cuvintele 
potrivite, corespunzătoare cu împrejurarea aceea. Ce fel de 
cuvinte? 


Tăcerea a fost întreruptă de vocea bătrânului ei tată care 
întreba din casă cine venise şi ce voia. 

— Nu-i nimeni! i-a strigat Filion enervată şi, întorcându-se 
spre mine, mi-a spus: Pleacă, să nu te audă! 

— Când pot să te mai văd? 

— Pleacă, ţi-am spus! 

Când m-am regăsit în stradă, m-am simţit cuprins de o mare 
amărăciune. Tonul vocii, expresia feţei lui Filion, graba ei 
dovedeau că în acele câteva clipe se produsese ceva ireparabil. 
Tăcerea surdă şi goală care se aşternuse între noi ca o 
prevestire grea a despărțirii, ochii ei care trădaseră atâta mirare 
la început şi atâta cruzime, pe urmă, toate acestea se 
învălmăşeau în mintea mea. Eram atât de desperat încât a 
trebuit să fac un efort ca să nu izbucnesc în plâns. Am pornit pe 
străzi lăturalnice spre casă. Când am intrat pe poartă, am auzit 
cu multă uşurare răcnetele lui Alcibiade. Pericle pusese mâna pe 
el şi-i trăgea o bătaie zdravănă. 

— Nu m-am ascuns! striga copilul, nu m-am ascuns! Lasă-mă! 
şi încerca să-i scape. 

Dar Pericle era atât de furios că nu auzea nimic. 

— Derbedeule! Ne-ai făcut de ruşine! Nu ajunge că toţi 
duşmanii mei scornesc calomnii, mai trebuie să le dai şi tu apă 
la moară! 

Niciodată nu-l văzusem pe Pericle în halul acela! S-a întors ca 
să-şi verse furia şi asupra mea. 

— Şi tu, nepricopsitule! Nevrednicule! Ce stai şi te uiţi la mine 
cu gura căscată! Imbecilule! Prostule! Dacă se mai întâmplă aşa 
ceva, te trimit la puşcărie, pentru că-ţi nesocoteşti obligaţiile! 
(Era aşa de furios că spunea şi prostii.) Am să te zdrobesc! Am 
să te trimit în Egipt să te mănânce crocodilii, numai că nici ei nu 
vor pune gura pe un infirm ca tine! Bine că l-am găsit pe 
Zopiros, cel puţin ăsta e un om serios! Nu aleargă după fetele 
din piaţă! Poate crezi că nu ştiu! Piei din ochii mei, 
nemernicule!... 

M-am năpustit în camera lui Alcibiade, crezând că-l voi găsi 
plângând. Era întins pe pat, roşu de furie. Am vrut să-l mângâi, 
dar m-a respins. Am vrut să-i vorbesc, să-l dojenesc cu blândeţe, 
dar mi-a răspuns imediat cu obrăznicie: 

— la mai taci şi tu! Ce crimă am făcut? Am fost la Trasibulos. 


— Şi ce-ai făcut două zile întregi într-o casă străină? Dar întâi 
şi-ntâi, cine-i acest Trasibulos? 

— Fiul lui Calicrate. 

— Şi cine-i Calicratet? 

— E sculptorul care lucrează cu Fidias. l-a încredinţat o serie 
de basoreliefuri pentru planurile sale. Trasibulos m-a rugat să 
vin în atelierul lui să-i pozez, vrea să-mi facă capul! 

— Şi i-au ajuns numai două zile ca să-ţi facă capul? Mincinos 
mic ce eşti! 

— Pe zei! Lucra şi noaptea! A aşezat o mulţime de opaițe în 
jurul meu. A aprins şi făclii. A fost foarte frumos. Azi la amiază a 
terminat. Ah! Să-l vezi, Silicos! Să-l vezi numai! Nu ştiam că sunt 
atât de frumos! Să nu spui nimănui, Silicos, te implor! Până nu-l 
termină în marmură! 

Seara, după mii de constrângeri şi de rugăminţi, l-am convins 
pe Alcibiade să-i ceară iertare lui Pericle şi să promită că n-are 
să mai facă. S-a oprit în faţa lui Pericle - era un omuleţ atâtica - 
şi a şoptit: 

— lartă-mă... n-am să mai fac... 

— Dacă ai să mai faci aşa ceva, am să te trimit cu Silicos în 
cea mai îndepărtată colonie! În Pont am să te trimit, i-a spus cu 
asprime Pericle. 

— Îţi promit... n-am să mai fac. 

— Noapte bună, Alcibiade, i-a spus pe acelaşi ton Olimpianul. 

— Noapte bună, răule, i-a spus zâmbind Aspasia. 

L-am culcat pe Alcibiade şi m-am repezit în camera mea, ca 
să fiu în sfârşit singur. In minte îmi revenea mereu scena din 
după-amiaza aceea, dintre Filion şi mine, şi mereu trebuia să-mi 
înăbuş hohotul de plâns care-mi urca în gâtlej şi mă îneca. O 
bătaie poruncitoare în uşă mă aduse la realitate. Un sclav îmi 
spuse să mă îmbrac repede şi să vin în sala cea mare, fiindcă 
mă chema Pericle. Fidias şi Metiohos erau de faţă. 

— Silicos, spuse Olimpianul. la tăbliţa pentru socoteli şi scrie. 

— Să fim înţeleşi, spuse Fidias adresându-se lui Pericle, în 
timp ce eu îmi pregăteam cele necesare pentru scris. Calculele 
sunt provizorii, ţi-am mai spus doar. De altfel, de la întâlnirea 
noastră precedentă, Ictinos şi-a mărit pretenţiile. 

— Bine, spuse Pericle. Atunci o să lăsăm un spaţiu, ca să nu 
fiu nevoit după aceea să cer adunării credite suplimentare. Prin 
urmare... 


Am început să scriu cifre, să adun, să înmulţesc şi să citesc 
adesea, cu glas tare, totalul adunării sau produsul înmulţirii care 
provocau exclamaţiile aprobatoare ale lui Fidias. Când s-a 
terminat, mâna îmi amorţise şi nici nu mai ştiam bine ce scriu. 

— Fă totalul! porunci Pericle. 

— O să am nevoie de multă vreme! 

— Fă-l în linişte... 

Îmi vedeam de treabă într-un colţ, moţăind şi tăcut, în timp ce 
Metiohos, Fidias şi Pericle discutau planurile templelor, ale 
propileelor, ale Pireului. Când am terminat, cifra era atât de 
mare că m-am speriat. 

— la să vedem, Silicos! 

— E mult. 

— Cât? 

— Trei mii cinci sute de talanţi! 

— Imposibil! spuse Pericle neliniştit. 

— la să văd şi eu, spuse Aspasia, care nu se amestecase încă 
în vorbă. 

Au luat tăbliţa pentru socoteli şi s-au aplecat toţi trei ca să 
controleze calculele. Mai priceput la cifre, Pericle termină 
primul. 

— Păcat de matematica pe care ai învăţat-o în Egipt, Silicos! 
exclamă el uşurat. Sunt două mii cinci sute de talanţi şi nu trei 
mii cinci sute! Prin urmare, spuse el întorcându-se spre Fidias, 
să ne oprim la această cifră. Dacă adăugăm zece la sută, face 
două mii şapte sute cincizeci de talanţi! E exagerat, Fidias! 
Exagerat! 

— Dar suma asta se va repartiza pe zece ani, Pericle! Asta 
înseamnă două sute şaptezeci şi cinci de talanţi pe an. la să 
vedem... Înseamnă un milion şase sute cincizeci de mii de 
drahme, adică... dă-mi o plăcuţă, Silicos, înseamnă... 
aproximativ patru mii cinci sute de drahme pe zi. 

— Unde vrei să ajungi? îl întrerupse Pericle nerăbdător. 

— Numaidecât! Aşa da, patru mii cinci sute de drahme 
înseamnă douăzeci şi şapte de mii de oboli! Fidias tăcu, cu 
privirile aţintite în pământ, cu o faţă inexpresivă. 

— Cine ştie ce are să mai scornească! exclamă Pericle, dar 
Fidias nu-l auzi. Era adâncit în gânduri. Ceilalţi îl priveau, 
aşteptând să vorbească. În sfârşit, Fidias spuse cu vioiciune: 


— Prin urmare, putem obţine douăzeci şi şapte de mii de oboli 
pe zi fără să ne atingem de tezaurul aliat! 

— Bine! spuse Pericle, dar tocmai de asta l-am exilat pe 
Tucidide, adică tocmai ca să putem lua din tezaurul aliat... şi 
acum tu vii şi-mi spui că... 

— Douăzeci şi şapte de mii de oboli se pot obţine foarte uşor, 
repetă Fidias. Avem cinci mii de heliaşti, care primesc câte trei 
oboli pe zi fiecare. Dacă reducem leafa lor la doi oboli, avem 
dintr-odată cinci mii de oboli. Nu-i aşa? 

— Opreşte-te, Fidias! spuse Pericle pe un ton dojenitor. Nu 
facem niciun fel de reducere! Aceste lefuri au un singur scop: să 
întărească spiritul de solidaritate şi conştiinţa poporului şi să-l 
facă mai disciplinat la gândul că fiecare poate deveni şi ei mâine 
un deputat, un heliast sau un păzitor al legii. Poporul să simtă că 
depinde de cetate. 

— Dar gândeşte-te, Pericle, cu banii economisiţi din lefuri ai 
putea mulţumi mult mai mulţi oameni. 

— Dacă aş face aşa cum spui tu, aş stârni duşmănie şi ura 
poporului. Să reduc lefurile celor care conduc cetatea, ca să le 
dau muncitorilor de pe Acropole! Nu, nu! Cheltuielile vor fi 
plătite din tezaurul aliat. Avem zece mii de talanţi, vom lua din 
ei! Lucrările au un caracter panelenic, Fidias, ai uitat? 


Trecuseră multe zile şi eu tot nu îndrăzneam să mă duc în 
agora. Într-o dimineaţă mi-am făcut curaj şi am plecat. Filion nu 
era acolo. În locul ei era altă fată, mult mai tânără decât ea. Am 
întrebat-o de Filion şi mi-a spus că nu mai vine la pescărie. 

— E bolnavă? am întrebat eu neliniştit. 

— Nu... soră-mea e sănătoasă. 

— E sora ta? Spune-i, te implor... în numele lui Artemis... 

În clipa aceea se apropie un client şi micuța îmi spuse pe un 
ton foarte rece: 

— Vă salut! 

M-am dus la ea acasă, am bătut în poartă şi mi-a deschis 
chiar Filion. Dar când m-a zărit, a închis repede poarta la loc. În 
ziua următoare a venit la mine un băiat, care mi-a dat o 
scrisoare împăturită în patru. Era prost scrisă, toate literele erau 
strâmbe. Am citit următoarele: „N-are niciun rost să mă 
plictiseşti. Ştiu cine eşti şi câte parale faci.” Nici măcar nu 
semnase. Nu ştiam ce să fac. Zilele treceau seci şi searbăde şi 


eu eram cufundat în toropeală, în amorţire, mi se părea că dorm 
adânc şi că nu-mi dau seama ce se petrece în jurul meu. Când 
vedeam o femeie pe drum, mă luam după ea sau o urmăream 
cu ochii multă vreme, flămând de dragoste, de mângâieri, de 
îmbrăţişări. Starea asta a ţinut luni de zile. Numai când 
mergeam la frizer, mintea mi se mai liniştea. Catisachis era în 
plină glorie! Cine era ca el! 

Din zori şi până seara vorbea despre marile lucrări care 
începuseră. Limba îi umbla ca o vârtelniţă şi bucuria îi era atât 
de mare că nimeni nu mai îndrăznea să-l contrazică. 

Olimpianul urca adesea pe Acropole ca să supravegheze 
munca şi-şi lua fiii şi pe Alcibiade cu el. De cele mai multe ori 
rămâneam acasă, ros de melancolie. Văzându-mă trândăvind şi 
fără chef, Pericle mă chemă şi-mi spuse că nu stă nici în 
principiile şi nici în metodele lui să hrănească trântori la el în 
casă (cât de repede uităm cu toţii ce au făcut alţii!) şi că, dacă 
voiam să mă număr mai departe printre oamenii lui, trebuia să 
muncesc. Imi dădea în sarcină registrele provizorii ale tezaurului 
Ligii, ceea ce însemna muncă, nu glumă! 

Liga era împărţită în cinci grupe. In grupa tracică intrau toţi 
aliaţii de la Metone la Enos, în grupa helespontică erau cuprinse 
cetăţile Bosforului şi ale Chersonesului, în grupa ionică toate 
porturile de la Asos la Milet, în grupa carică, insulele Rodos, 
Casos şi altele. In sfârşit exista şi o grupă insulară care 
cuprindea: Eubeea, Cicladele, Egina şi se întindea până la 
Lemnos. In total, patru sute şi mai bine de aliaţi, de colonii şi de 
vasali, plătind fiecare un tribut diferit şi în mod diferit. Unii 
plăteau o dată la şase luni, alţii o dată pe an, unii trimeteau 
numerar, alţii se achitau în natură, unii deschideau credit la 
vreun mare negustor, alţii suportau cheltuielile garnizoanei 
noastre. 

In vremea aceea, Alcibiade începuse să hoinărească prin 
cetate cu vărul lui mai în vârstă, Euriptolem. Prefera să iasă cu 
el pentru ca să pară mai mare. Avea zece ani şi se străduia să-şi 
întipărească pe faţă o expresie serioasă şi să discute cu cei 
mari. Dacă-l oprea cineva pe stradă şi-l mângâia pe obraz, 
spunându-i vreuna din prostiile pe care noi, cei mari, le spunem 
copiilor, stăpânul meu se dădea înapoi, se posomora şi-l trăgea 
de mânecă pe Euriptolem ca să plece. 


În anul acela s-a întâmplat marea catastrofă de la Samos, 
catastrofă atât pentru Atena cât şi pentru casa noastră. 

Şuşotelile tainice dintre Aspasia şi Pericle cu privire la relaţiile 
dintre Samos şi Milet îmi ajunseseră de mult la ureche. Samos 
era oraş aliat, nu plătea tribut, ci avea doar obligaţia de a 
trimite armată şi flotă, cum şi când ar fi fost nevoie. Miletul era 
oraş supus, plătea tribut şi era stăpân peste Priena, un sat mare 
revendicat de Samos. Reprezentanţii oligarhiei din Samos care 
erau la putere, vrând cu orice preţ să cucerească Priena, au 
trimis armată, i-au învins pe cei din Milet şi şi-au atins scopul. 
Amintindu-şi însă de o veche clauză a alianţei, conform căreia 
orice diferend între aliaţi trebuie să fie soluţionat de Areopag, 
Miletul a trimis o delegaţie la Atena ca să-şi ceară drepturile. 
Când i-am chemat pe cei din Samos să vină să-şi susţină punctul 
de vedere în Areopag, au refuzat. Pericle a aşteptat douăzeci de 
zile un răspuns la mesajul său, dar nu s-a arătat nimeni din 
Samos şi nici răspunsul n-a sosit. Pe măsură ce timpul trecea, 
enervarea lui Pericle creştea. „Nimeni nu-i cinstit în Samos”, 
striga el, iar Aspasia, care era din Milet, repeta ca un ecou: 
„Nimeni, dragul meu!” 

În sfârşit, răspunsul sosi sub forma unui refuz de a purta orice 
discuţie. Am avut atunci prilejul să admir hotărârea 
Olimpianului! Răspunsul sosise seara şi, în ziua următoare, 
patruzeci de nave de război îşi întinseră pânzele pornind spre 
Samos. Când se adunase Bule? Când fuseseră numiţi strategii? 
Când fuseseră strânse toate echipajele? 

Cele patruzeci de corăbii ale noastre s-au îndreptat spre 
Samos, de unde reprezentanţii oligarhiei plecaseră din timp, 
refugiindu-se la satrapul Pisutnes din Sardes. Strategul nostru 
instaură democraţia pe insulă, încasă o amendă foarte mare - 
vreo optzeci de talanţi - şi se întoarse plin de entuziasm. Până 
aici lucrurile merseseră bine îşi Olimpianul îşi freca mâinile. 

Pisutnes însă (ce nume-şi găsise şi ăsta, zău aşa!) satrapul 
Lidiei şi fiul lui Histaspe, fire ambițioasă şi veşnic în mişcare, vru 
să se folosească de oligarhia din Samos pentru scopurile lui. 
Convinse, fără să se fi rugat prea mult, pe conducătorii insulei 
să se întoarcă acasă, să răstoarne democraţia cu ajutorul lui şi 
să ia din nou puterea. Le făgădui şapte sute de soldaţi. 


— Dacă Atena vă va ataca, spuse el, două satrapii se vor 
pune în mişcare ca să vă sprijine şi atunci voi, cei din Samos, 
veţi fi iar în fruntea loniei. 

Aşa se face că, într-o noapte, cei câţiva exilați, ajutaţi de cei 
şapte sute de oameni ai lui Pisutnes, toţi mercenari greci - 
pentru ca satrapul să nu contravină păcii lui Cimon - şi înţeleşi 
cu oamenii lor rămaşi în Samos, intrară în oraş, luară garnizoana 
noastră prin surprindere şi proclamară din nou oligarhia pe 
insulă. Complotul era bine organizat, astfel că fu încununat de 
succes şi în Lemnos, de unde reprezentanţii oligarhiei reuşiră să 
ia ostaticii pe care localnicii îi păstrau pentru noi. Pe soldaţii 
garnizoanei noastre, complotiştii îi trimiseră în dar lui Pisutnes, 
ca să-i salte inima de bucurie la vederea unor hopliţi atenieni, 
legaţi doi câte doi. Dar această înjosire nu fu destul: flăcăii 
noştri fură însemnați pe frunte cu fierul roşu, semnul fiind o 
corabie din Samos. Trebuie să mărturisesc că atenienii dăduseră 
primii exemplul rău când au însemnat pe câţiva membri ai 
oligarhiei cu o bufniţă pe frunte. 

Când toate acestea s-au aflat la Atena, s-a stârnit mare 
nemulţumire. 

— De ce ne-am amestecat în cearta dintre Samos şi Milet? 

— Aspasia e de vină! E din Milet, i-o fi împuiat capul 
Olimpianului! 

— Olimpianul a făcut o greşeală! A făcut o greşeală! A fost 
prost informat! Trebuia să ştie cât de puternică e oligarhia la 
Samos! Trebuia să ştie cu cine sunt prieteni şi ce relaţii au cu 
ăsta, cum îl cheamă, cu Pisutnes! 

Alţii, mai cumpătaţi şi mai serioşi, vorbeau altfel: 

— Pericle a procedat foarte bine. | s-a oferit ocazia să supună 
Samosul şi să instaureze acolo democraţia şi a profitat de ea. Ce 
vină are Olimpianul că şeful garnizoanei noastre e un incapabil 
şi n-a avut grijă să supravegheze uneltirile oligarhiei? 

— De altfel, acum va pleca personal la Samos ca să pună 
lucrurile la punct. Aşadar, pentru ce să ne neliniştim? Să ia vreo 
patruzeci de nave şi să se ducă acolo! Are să-l zdrobească de la 
prima ciocnire. 

— Crezi că cei din Samos vor sta cu braţele încrucişate? 
întreba un altul. Vor umbla prin toată Egeea şi prin tot 
Peloponesul după aliaţi. Vor trimite şi la Sparta după ajutor, şi la 


Artaxerxe, vor ridica pe toată lumea împotriva noastră. Şi dacă 
se pun în mişcare satrapiile apusene? Unde ajungem? la spune! 

Adevărul e că situaţia ar fi putut să ia o întorsătură foarte 
neplăcută pentru noi, dacă spartanii, care nu respectă nici 
libaţii, nici jurăminte, ar fi ajutat Samosul. Exista şi teama de 
răscoale în alte insule din Egeea. Se vede că gânduri de acest 
fel îl frământau pe Olimpian, care se sfătuia mereu cu Metiohos, 
cu strategii şi cu arhontele eponim*. Neliniştea lui se 
transformă într-o adevărată febră când se răsculă şi Bizanțul, 
cheia Bosforului, pe unde trecea tot grâul Pontului. Dar inerția 
Spartei, repulsia lacedemonienilor pentru acţiuni şi expediţii 
îndepărtate, îngădui, din fericire, situaţiei să ia altă cale. 

Intr-o dimineaţă, Pericle îl chemă pe stăpânul meu, care avea 
pe atunci numai unsprezece ani, şi-i spuse cu seriozitate: 

— Nepoate! Azi plec spre Samos, s-ar putea să lipsesc multă 
vreme. Eşti singurul bărbat care rămâi acasă. Vreau să mi-o 
predai aşa cum ţi-o las. Rămâne sub ocrotirea ta, dar să asculţi 
şi de Silicos! Îmi promiţi? 

— Iţi jur! spuse cu vioiciune Alcibiade. 

Viclenia lui Pericle dădu roade. In cele câteva luni cât lipsi el, 
stăpânul meu fu de o cuminţenie exemplară. Îndată după orele 
de clasă, se întorcea în fugă acasă. La început, fiindcă nu 
puteam să alerg după el, credeam că vrea s-o şteargă şi-l 
strigam. De fiecare dată, însă, îl găseam în sala mare, cuminte 
şi serios, ca un adevărat paznic al casei. Când bătea cineva în 
poartă, îl chema numaidecât pe sclavul portar ca să afle cine 
era şi ce voia. Nu se mai zbenguia şi nu mai juca zaruri în drum, 
nu se mai lua la trântă prin cartier. Acum, însă, ne dădea bătaie 
de cap în alt fel: se răstea la profesori. Intr-o zi, profesorul lui se 
îmbolnăvi şi, ca să nu piardă timpul, Alcibiade hotărî ca, în 
timpul bolii sale, să se ducă la altul. Am sosit la noul profesor 
unde erau adunaţi şi alţi copii. Stăpânul meu dădu bineţe şi ceru 
Iliada lui Homer vrând să continue fragmentul la care se oprise 
cu celălalt profesor. 

— Iliada lui Homer? întrebă bătrânul profesor. N-am aşa ceva. 

Stăpânul meu se înfurie. 

— N-ai /liada lui Homer? strigă el revoltat. 

— Şi de ce aş avea-o? 


3 Primul din cei zece arhonţi, cel al cărui nume servea la denumirea anului 
respectiv de arhontat. 


— Dar ce fel de profesor eşti... ignorantule? şi înainte de a fi 
apucat eu să-l opresc, ridică mânuţa şi-l lovi peste faţă. 
Profesorul rămase împietrit la locul lui şi Alcibiade ieşi grăbit din 
clasă. Eu pălisem. Suntem pierduţi, îmi spuneam. Profesorul are 
să ne reclame la pedonomi sau la sofronişti“* şi ce o să ne 
facem? Şi Pericle care nu-i aici să ne salveze! 

In drum spre casă l-am certat pe Alcibiade cu cea mai mare 
asprime de care eram în stare: 

— E un om bătrân! Nu ţi-a fost ruşine să ridici mâna asupra 
lui? Ar fi putut să-ţi fie tată. 

— Huleşti, Silicos... Tatăl meu ar fi avut operele lui Homer! 

— Ce te faci dacă se duce la heliaşti? am spus eu ca să-l 
sperii. 

— Prostii! Auzi, la heliaşti! Las-o mai moale. Nu cumva are să 
se ducă şi la Areopag?. Dacă-i dă mâna, să ne reclame. Să 
vedem cum are să judece tribunalul reclamaţia unui profesor 
care n-are niciuna, auzi dumneata! niciuna din operele lui 
Homer! 

— Zeiţă! Şi când mă gândesc că Pericle nu-i aici. 

Fraza asta îl înfurie pe stăpânul meu, care mă întrerupse 
strigând cu violenţă: „Ţine-ţi gura!” Auzindu-l, câţiva trecători se 
întoarseră miraţi să ne privească. Fără să-i pese câtuşi de puţin, 
Alcibiade îşi văzu mai departe de drum, îndreptându-se spre 
sala de gimnastică a Liceului. Asta era o altă trăsnaie a 
stăpânului meu, care încerca mereu să intre în sala de 
gimnastică, deşi n-avea vârsta legală. 

La liceu, portarul nu ne dădu voie să intrăm. 

— E nepotul lui Pericle... am spus eu. Lasă-ne. 

— Al lui Pericle... atunci se schimbă treaba... iertaţi-mă... 
poftiţi... 

Stăpânul meu îşi îndreptă trupşorul, îl privi drept în ochi pe 
portar şi-i spuse răspicat: 

— Nu intru! Nu sunt nepotul nimănui! Sunt Alcibiade 
Alcmeonidul! Să mergem, Silicos! 

De la incidente la impertinenţă, de la impertinenţă la 
încăierări şi jocuri primejdioase, faima stăpânului meu se 
răspândea şi creştea în lumea copiilor din Atena. 


Între timp, la Samos, Pericle o cam băgase pe mânecă... 


4 Arhonţi care supravegheau tineretul. 


Faptele s-au întâmplat aşa cum am să vi le povestesc. Le 
cunosc bine, fiindcă unul din prietenii mei a luat parte la această 
campanie. 

Indată ce a sosit vestea că şi Bizanțul s-a răsculat, Pericle a 
pornit cu şaizeci de corăbii şi patru strategi spre Samos, care 
trimisese şaptezeci de nave să atace Miletul. Flota noastră le-a 
întâlnit lângă Samos, în momentul când se întorceau în port. A 
urmat o scurtă bătălie navală şi numai în câteva ore i-am învins 
pe duşmani, care au pierdut treisprezece nave de război şi cinci 
de transport. Totuşi, în urma unui atac deznădăjduit, duşmanul 
reuşi să spargă aripa noastră stângă, să-şi deschidă drum şi avu 
timp să se adăpostească în portul insulei. După terminarea 
bătăliei au sosit la faţa locului ajutoarele cerute de Pericle din 
Chios şi din Lemnos, adică alte douăzeci şi cinci de corăbii. 

A început un asediu în regulă. Pericle a construit pe uscat un 
triplu zid care înconjura oraşul, tăindu-i astfel orice posibilitate 
de aprovizionare, în timp ce pe mare avea o flotă de optzeci şi 
cinci de corăbii. 

Până aici lucrurile au mers bine şi Pericle trimitea relatări în 
stil de corespondenţă comercială afirmând că, în scurtă vreme, 
Samosul se va preda. Dar iată că au început să circule zvonuri 
privitoare la apropierea flotei feniciene care venea să ajute 
Samosul răsculat! Olimpianul căzu în cursă şi, fără să-şi spună 
că o hotărâre atât de importantă nu putea fi luată de Pisutnes, 
că un ordin de acest fel trebuia să vină de la Susa, adică de la 
Artaxerxe - ceea ce ar fi însemnat o grosolană încălcare a 
tratatului lui Cimon - în loc să trimită doar o avangardă, porni cu 
şaizeci de corăbii spre Insulele Helidonice, lăsând la Samos 
numai douăzeci şi cinci de nave de război. Ajunse în oraşul 
Caunos din Caria unde aşteptă două săptămâni, fără să 
zărească ivindu-se nicio navă, nicio pasăre. Atunci se produse 
dezastrul! Văzând că flota plecase şi că nu mai erau asediați 
decât de o forţă redusă, cei din Samos se pregătiră în mare 
taină şi atacară într-o noapte cele câteva corăbii ale noastre 
care supravegheau intrarea în portul lor. Le scufundară, se 
întoarseră împotriva celorlalte nave ateniene venite în grabă în 
ajutor şi ieşiră biruitori. În felul acesta, în cele două săptămâni 
cât ţinu lipsa lui Pericle, Samosul putu să aducă pe mare ce 
poftea. Pisutnes, care fusese anunţat, trimise provizii pentru mai 
multe luni. După paisprezece zile, aflând de cele întâmplate, 


Pericle se întoarse repede la Samos, ai cărui locuitori se 
retraseră iar între zidurile lor. Asediul reîncepu. Era un asediu 
epuizant, fără asalturi, fără eforturi, un asediu de lungă durată. 
Rapoartele lui Pericle căpătară un stil mai dramatic şi mulţi 
spuneau că Sofocle, care era strategul lui, îl ajuta să le 
întocmească. 

La Atena domnea mare nelinişte. Asediul trebuia să ia sfârşit 
imediat. Ce s-ar fi întâmplat dacă, urmând pilda Bizanțului, care 
se declarase solidar cu Samosul, alţi aliaţi ar fi ridicat şi ei 
capul? Ce s-ar fi întâmplat dacă oraşele mici, sătule de actele 
arbitrare ale comandanților atenieni, s-ar fi răsculat şi ele? 
Samosul trimisese la Sparta soli pentru a cere ajutor, eforii îi 
primiseră şi convocaseră consiliul peloponesiac pentru a discuta 
situaţia! Din fericire, corintienii susţinuseră că orice alianţă are 
tot dreptul să pedepsească pe unul din membrii ei fără ca 
nimeni să poată interveni, astfel că Sparta nu veni în ajutorul 
Samosului. Dar mai înainte ca toate aceste veşti să sosească la 
Atena, în Bulé şi printre strategi domnea o mare nelinişte. Alte 
patruzeci de nave plecară în mare grabă, având în fruntea lor pe 
strategii Hagnon şi Formion, un tânăr plin de viaţă şi de 
îndrăzneală. Arhontele eponim luă asupra lui sarcina de a 
explica lui Pericle de ce i se trimiteau întăriri cu strategi care n- 
aveau mână liberă. 

Câteva zile mai târziu fură pregătite încă douăzeci de corăbii 
de război şi alte treizeci de corăbii din Chios şi Lesbos primiră 
ordin să se adune la Samos. Intreaga flotă a confederației fu 
mobilizată; o sută şaptezeci şi cinci de corăbii asediau acum 
Samosul. 

La Atena lumea continua să fie neliniştită şi Catisachis trebuia 
să ţină piept tuturor clienţilor care veneau în frizeria lui. 

— Trebuie să grăbim lucrurile, spunea unul. Cu cât trece 
timpul, cu atât e mai rău! Toate slăbiciunile noastre ies la iveală. 

— Fireşte! spunea un altul. Un aliat s-a răsculat - cel mai 
mare şi mai puternic, asta-i adevărat - am trimis toată flota Ligii 
şi n-avem încă niciun rezultat. 

— O să avem mii de rezultate! exclama furios Catisachis. 
Până-n douăzeci de zile flota noastră are să fie înapoi! Şi are să 
aducă pradă de război, are să aducă şi talanţi şi sclavi! 

— Pradă de război elenă, sclavi eleni... spuse un client pe un 
ton dojenitor. 


— Desigur eleni! spuse cu vioiciune Catisachis. Dar talanţii pe 
care-i cheltuim pentru construcţiile de pe Acropole şi din Pireu 
nu sunt eleni? A părut asta ciudat cuiva dintre voi? Aţi zis ceva? 

intrasem în a cincea lună de asediu. Datorită întăririlor 
primite, asediul progresa. Un triplu zid încingea oraşul, astfel 
încât niciun suflet nu putea intra sau ieşi din el, afară, 
bineînţeles, de spioni, care au totdeauna metodele lor. Crezând 
că vor reuşi ca prima oară, cei din Samos trimiteau oameni în 
tabăra noastră pentru a răspândi zvonul că flota feniciană e pe 
aproape, dar păţania trecută fusese o lecţie şi, în afară de cinci 
corăbii, care patrulau lângă Rodos, toată flota rămânea la 
Samos. 

Cum încercuirea se prelungea, se ivi nevoia de a se organiza 
viaţa armatei. La Samos se adunase un popor întreg. Pericle 
împărţi flota în opt escadre şi porunci ca şapte din ele să 
efectueze încercuirea, iar a opta să se odihnească. Vorba vine 
că era odihnă, fiindcă oamenii erau trimişi pe țărmurile de peste 
drum ale loniei ca să cumpere alimente. Vasele se duceau la 
Efes, la Halicarnas sau urcau până la Smirna şi Clazomene. 

— Cum merge asediul? întrebau cei din porturi. 

— Cum să meargă?... Tot aşa... _ 

Parc-ar fi fost vorba de un bolnav! Intr-una din aceste 
călătorii, o corabie a noastră se întoarse aducându-l pe inginerul 
Artemon din Clazomene, un bătrânel simpatic şi liniştit, care 
şchiopăta puţin. Ştia pe dinafară toată opera lui Homer, recita 
din Pindar şi putea să declame coruri întregi din ultima tragedie 
a lui Sofocle. Mi s-a spus că stătea ceasuri după ceasuri să 
deseneze planuri cu o trestie subţire pe nisipul umed. Inventa 
diferite maşini pe care le construia fie din lemn, fie din fier. Se 
pare că inventase maşini de asediu, care dărâmau ziduri şi 
sfărâmau porţi. 

Trierarhul corăbiei care venise cu el, mândru de această 
descoperire, îl conduse numaidecât în cortul lui Pericle care, 
enervat şi obosit din cauza situaţiei, îl primi prost şi nici nu vru 
să audă de planurile lui. Se mărgini să spună că-l va chema 
când va avea nevoie de el. 

Câteva zile mai târziu am pornit la atac, dar cei din Samos, 
preveniţi poate de cineva, ne aşteptau. Adunaseră pe zid o 
mulţime de obiecte grele de tot felul: pietre, fierărie, grinzi 
groase, mobile masive şi le aruncau asupra vitejilor noştri, care 


se străduiau să urce pe zid cu ajutorul sicarilor. Mulţi de-ai noştri 
au fost ucişi şi foarte mulţi răniţi. 

Atunci Olimpianul a poruncit să fie adus Artemon. 

Bătrânelul îi descrise lui Pericle cele două maşini pe care le 
născocise. Una se numea berbec, cealaltă broască ţestoasă şi 
era o completare a celei dintâi. Aceasta era alcătuită dintr-o 
grindă lungă şi puternică având la una din extremităţi un cap 
greu de fier. Pe toată lungimea lemnului erau ţintuite mânere, 
pentru ca de fiecare parte să fie apucat de câte cincisprezece 
soldaţi. Cu ajutorul acestei arme uriaşe, cei treizeci de viteji 
aveau să se repeadă asupra unei porţi lovind în ea cu toată 
greutatea şi avântul berbecului îmbrăcat în fier. 

— Bine! Dar cum să ajungă soldaţii mei atât de aproape de o 
poartă încât s-o poată lovi fără să fie atacați de cei dinăuntru? 
întrebă Pericle. 

— Aşteaptă puţin, spuse Artemon fără să-şi piardă cumpătul. 
Pentru asta o să construim broaşte țestoase, adică nişte scuturi 
uriaşe, orizontale, care îi vor ocroti pe soldaţii berbecului. 
Fireşte, broaştele vor fi ţinute de alţi oameni. 

— Şi de ce le-ai spus broaşte țestoase? 

— Fiindcă seamănă cu carapacea lor. 

Pericle fu entuziasmat de planul desenat de Artemon şi 
porunci să se înceapă imediat lucrul. Fiindcă Artemon era şchiop 
şi nu putea alerga încoace şi-ncolo ca să supravegheze lucrările, 
Olimpianul porunci să i se facă un jilţ portativ şi bătrânelul putu 
fi văzut în tabără, cocoţat pe el şi transportat în goană de patru 
soldaţi. 

Când primul berbec fu terminat, se făcu o încercare. Ostaşii 
construiră o bucată de zid şi o poartă, la depărtare destul de 
mare de oraş, pentru ca să nu fie văzuţi de cei din Samos şi o 
companie începu exerciţiile cu berbecul, conform instrucţiunilor 
lui Artemon. La început soldaţii nu se pricepeau, erau lipsiţi de 
elan şi treaba mergea greu. Unii dintre ei se răniră. Pericle îşi 
încruntă sprâncenele, dar bătrânelul şchiop cobori din jilţul lui şi 
arătă soldaţilor cum trebuie ţinut berbecul ca să-l arunce înainte 
în ultimul moment, din goană, după care să se îndepărteze spre 
laturi. Soldaţii înţeleseră îndată cum trebuie să-şi ia vânt şi, 
după câteva lovituri, poarta începu să trosnească, iar lemnăria 
să salte din loc şi să se sfarme. 


Artemon supraveghea neobosit fiecare lucrare, dând 
instrucțiuni cum să se monteze fierăria şi lemnăria, cum să fie 
cumpănit berbecul şi cum să se ţintuiască toartele. Când 
obosea, se repezea până la cortul lui Sofocle care, plin de 
entuziasm, începea să declame versuri împreună cu el. 

Îndată după ce maşinile fură terminate, începu atacul. Ocrotiţi 
de broaştele țestoase, cei zece berbeci acționau câte doi, în 
diferite puncte ale zidului şi la poarta pe care o indicase 
Artemon. Când lemnăria uneia şi a alteia şi a mai multor 
obiective începu să se sfarme, când, după aceea, se iviră 
crăpături mari în ele, asediaţii încercară să dea foc broaştelor 
țestoase aruncând câlţi aprinşi asupra lor, dar Artemon, care 
prevăzuse totul, le îmbrăcase cu aramă, astfel că nu luau foc. 
Asediaţii încercară să coboare frânghii cu lanţuri ca să apuce 
berbecii şi să-i tragă sus. lzbutiră să prindă unul din ei şi fură 
foarte încântați crezând că au scăpat de primejdie. Dar când 
văzură că porţile lor se dărâmă în trei locuri, fură cuprinşi de 
disperare. Înălţară semn că se predau şi trimiseră soli la Pericle. 

— Nu primesc nicio discuţie, niciun fel de tratative! le spuse 
acesta. lată condiţiile noastre. 

Condiţiile erau următoarele: Să predea toate navele aflate în 
port sau aiurea. Să predea un număr de ostatici şi anume pe 
aceia pe care-i va cere Atena. Să plătească cheltuielile 
campaniei, socotite la două sute de talanţi. Să-şi dărâme zidurile 
şi să nu mai ridice niciodată altele. 

Artemon se întoarse la Clazomene cu o navă de război, pe 
care i-o pusese la dispoziţie Olimpianul. 


La întoarcerea lui Pericle, atmosfera la Atena era apăsătoare. 
Asediul însemnase o cheltuială serioasă pentru tezaurul public. 
Fireşte, Samosul avea s-o plătească, dar numai în rate anuale. 
Morţii erau în număr destul de mare. O mulţime de familii erau 
îndoliate şi, ceea ce era mai important decât orice pentru Atena, 
întreaga campanie precum şi sfârşitul ei erau lipsite de glorie! 

La frizerie, Catisachis se înfuria auzind ce spuneau şi cum 
bârfeau clienţii săi, dintre care majoritatea erau orăşeni din 
clasa de mijloc şi vreo doi mari aristocrați. 

— Nici dacă Olimpianul ar fi fost o femeie gravidă nu i-ar fi 
mers mai bine! A născut victoria la nouă luni!... 


— Ce victorie, sărmane! răspundea altul. O victorie schiloadă 
şi de şapte luni! 

Catisachis se transforma într-o fiară şi se aprindea de mânie. 

— Cum adică schiloadă şi de şapte luni? E, totuşi, o victorie! 
Ceea ce spun eu e atât de adevărat, încât marele serviciu pe 
care Pericle l-a adus democraţiei a fost recunoscut public. | s-a 
cerut să rostească discursul funebru din acest an! Aţi spus ceva? 

— Bine, sărmane... Ştim noi cum se fac treburile astea... E 
orator bun şi le-o fi cerut prietenilor lui politici să facă 
propunerea... Atâta te pricepi tu la culisele politicii?... 

La noi acasă, Aspasia era neliniştită. Seara, când n-aveam 
oaspeţi, studia cu Pericle discursul pe care avea să-l rostească 
la ceremonia funebră. Instinctul ei feminin o avertizase că opinia 
publică şovăia. Circulau tot felul de glume usturătoare, care 
ajungeau până la urechile ei, fiindcă oricât de deasă era cortina 
tăcerii, pe care diverşi linguşitori o coborâseră în jurul lui Pericle, 
se întâmpla mereu să-i vină câte o prietenă binevoitoare, care, 
sub pretext că vrea să-i facă un serviciu, îşi picura otrava 
spunând cu un aer întristat: 

— Scumpa mea, ieri seară soţul meu a fost undeva în vizită. A 
auzit lucruri înfiorătoare... M-am grăbit să vin să ţi le spun, ca să 
ştii... 

Aspasia turba, dar nu-şi trăda tulburarea şi nici faţă de Pericle 
nu arăta nimic. Mă chema şi-şi revărsa furia asupra mea. 

— Tu te învârteşti toată ziua prin oraş, de ce nu vii să-mi spui 
ce se vorbeşte? Ce înseamnă asta? Tot n-ai înţeles încă ce 
obligaţii ai în casa noastră? 

Pe măsură ce se apropia ziua când Pericle avea să-şi 
rostească discursul, Aspasia devenea mai nervoasă. Ceruse 
prietenilor să nu vină pe la noi şi-l ajuta pe Olimpian. 

— Greu n-are să fie să spui generalităţi. Nu de ele mă tem! 
Măreţia Atenei, puterea ei, întinderea alianţei, apoi elogiul 
morţilor, al vitejiei nemuritoare etc... Astea vor merge strună. 
Dar nu se poate să nu vorbeşti despre campanie! Trebuie să 
spui două cuvinte despre ea, nu poţi trece sub tăcere 
evenimentul care a prilejuit direct ceremonia! 

— Desigur, trebuie să vorbesc despre Samos! Dar cum să 
justific prelungirea asediului? 

Aspasia nu răspunse. Tăcerea ei stărui cam mult, dar, dintr- 
odată, chipul i se lumină. 


— N-ai să justifici nicio prelungire! Dimpotrivă, ai s-o 
sublimezi! Ai să faci o comparaţie, ai să spui că în timp ce lui 
Agamemnon, care avea alături de el pe toţi elenii, i-au trebuit 
zece ani de zile ca să cucerească Troia, ţie, care aveai mult mai 
puţine forţe, nu ţi-au trebuit nici zece luni ca să supui Samosul, 
cel mai puternic şi mai bogat oraş din Egeea răsăriteană! 

— Bravo, Aspasia! Foarte frumos! E o figură retorică 
admirabilă! Stai să scriu imediat! Pericle şovăi, apoi spuse: 
Desigur, e frumos, dar nu trebuie oare să pomenesc ceva 
despre Artemon şi despre maşini? Despre berbecii şi despre 
broaştele lui țestoase? 

— Vrei să-ţi transformi discursul în grădină zoologică? E drept 
că Artemon a construit maşinile, dar cine le-a folosit? 

— Despre lucrările de construcții să vorbesc? Despre 
Partenon, despre Odeon, despre Pireu? 

— Mai bine nu... Abia au început. Ai să pomeneşti altă dată 
despre ele. Întâi să vedem că s-a isprăvit ceva... 

La ceremonia funebră se adună multă lume. Conform 
rânduielii, urnele cu cenuşă fuseseră aşezate sub tribuna 
ridicată pentru această împrejurare. 

Oameni din toate clasele veniseră să-l asculte pe Pericle. 
Femei îndoliate, mari bogătaşi fără treabă, dornici să-şi omoare 
timpul, tineri dornici să-l vadă pe Pericle, sărăcimea pregătită să 
exploateze durerea oamenilor şi să ciupească vreo pomană. 

Ceramicos era aproape plin. O mulţime de veterani ai 
campaniei veniseră să primească laude. Recruţii aveau să 
alcătuiască garda de onoare, iar ici-colo, în mulţime, puteau fi 
zăriţi soldaţi mai în vârstă, care luptaseră la Micale, în Egipt, în 
Cipru. 

Când se urcă la tribună, Pericle era mişcat. Cuvântarea lui fu 
foarte frumoasă, e drept. Singura exagerare a fost ideea aceea 
a Aspasiei în legătură cu cei zece ani ai războiului lui 
Agamemnon la Troia, comparaţi cu cele zece luni ale campaniei 
lui din Samos. Dar tocmai asta a fost pe placul mulţimii! 
Capetele se înălţară, ochii începură să strălucească şi feţele să 
se învioreze. Pericle termină cu un epilog, superb, aşa cum 
numai el, cu ajutorul Aspasiei, se pricepea să facă, epilog în care 
frumuseţea gândirii se îmbina cu ritmul desăvârşit al frazei. 
Fraze de acest fel deveneau lozinci, pe care le spunea şi le 
repeta până şi ultimul hamal din agora. Oamenii fură cuprinși de 


un entuziasm atât de mare încât femeile, care purtau în mâini 
cununile menite să împodobească urnele cu cenuşă, se 
apropiară spontan şi-l încununară. Arăta ca un atlet care ar fi 
învins în lupte! Numai bătrâna Elpinice, sora lui Cimon, găsi 
prilej să-i strecoare şi ea un cuvinţel. Se apropie de Pericle care 
străbătea cu pas rar mulţimea, împărțind zâmbete şi strângeri 
de mână în dreapta şi-n stânga, şi-i spuse: 

— Toate astea sunt minunate, Pericle! Meriţi aceste cununi, 
tu, care ai condus la moarte atâţia tineri atenieni frumoşi, nu 
împotriva fenicienilor sau a mezilor, cum făcea fratele meu, ci 
distrugând o cetate elenă mare şi frumoasă! 

Atunci Pericle lăsă la o parte politeţurile, plecăciunile şi 
purtările alese şi-i spuse o grosolănie: 

— Sărmană Elpinice! când eşti bătrână, poţi să te găteşti mult 
şi bine că fată mare nu te mai faci! Apoi îi întoarse spatele şi se 
depărtă. 


După revolta din Samos, concluziile pe care le trăgeau 
oamenii, în legătură cu simpatiile politice ale acestui oraş, erau 
contradictorii. 

Catisachis susţinea că puterea Atenei fusese demonstrată în 
mod strălucit. 

— Cel mai puternic aliat al nostru a ridicat capul cu sprijinul 
acelui satrap nemernic... cum îl cheamă? întreba pe unul din 
ajutoarele sale. 

— „„„Pisutnes... 

— ...cu sprijinul acestui Pisutnes, dar noi l-am zdrobit în nouă 
luni. Şi, ascultaţi-mă pe mine! In tot acest răstimp, afară de 
Bizanţ - dar cine ia în seamă oraşul ăsta şi apoi la ce să te 
aştepţi din partea unor urmaşi ai megarienilor? - niciun alt aliat 
nu a îndrăznit să se răscoale, deşi Samosul a făcut pe dracu-n 
patru ca să găsească sprijin, trimițând după ajutor chiar şi la 
Sparta! Lesbos şi Chios ne-au ajutat cât au putut! Prin urmare, 
unde vedeţi voi slăbiciune? Aţi spus ceva? 

— Dar a fost nevoie de o sută nouăzeci de nave, de două sute 
de talanţi şi de nechibzuinţa Spartei ca s-o putem scoate la 
capăt? Şi dacă nu era şchiopul acela din Clazomene cu maşinile 
lui, am mai fi căscat gura şi acum sub zidurile Samosului. Dacă 
baza alianţei noastre este atât de şubredă, încât trebuie să ne 
lăudăm că niciun aliat nu s-a răsculat, atunci ce am făcut în toţi 


aceşti ani? Ce se întâmpla dacă în loc să se răscoale Bizanțul se 
răscula Eubeea? Atunci s-ar fi dus totul de râpă. 

— De ce să mă gândesc că s-ar fi răsculat Eubeea? De ce să 
mă gândesc că s-ar mai fi răsculat şi alt aliat? Ce motiv au să se 
răscoale? Niciunul! Îşi plătesc tributul, altceva nu le cerem. Cât 
despre oraşele în care avem garnizoane, să îndrăznească numai 
să se răscoale! 

— Nu-i aşa! răspunse clientul care vorbise. Nu-i deloc aşa. 
Poate că aliaţii ne respectă, dar nu ne iubesc. Se tem de noi. Ar 
fi trebuit să procedăm altfel ca să întărim Liga. 

— Cum? 

— Să dăm aliaţilor câteva drepturi. De pildă, noi îi obligăm să- 
şi rezolve neînțelegerile dintre ei în faţa tribunalelor noastre. 
Atunci ar fi trebuit să le dăm dreptul să aleagă şi ei dintre 
atenieni pe judecătorii care ar putea să-i judece mâine. Am mai 
fi putut face şi altceva. Forţele aliate sunt conduse de zece 
strategi ai noştri! Toţi sunt atenieni! Ar fi trebuit să fie opt ai 
noştri şi doi ai aliaţilor, dintre cei care în loc de tribut dau nave 
de luptă şi armată! 

— Îţi baţi joc! strigă revoltat Catisachis. Să dau eu drept 
chiotului sau naxiotului să aleagă judecători la Atena! Să-mi las 
corăbiile de război în seama unui strateg din Samos sau din 
Lesbos? la te uită! Mai bine să încheiem discuţia fiindcă văd că 
habar n-aveţi de politică! Eu atâta vă spun: numai dacă va veni 
vreodată ziua blestemată când hegemonia va trece din mâinile 
noastre în alte mâini, vor înţelege elenii cât de ponderat şi cât 
de blând s-a exercitat puterea noastră! Frizerul se întrerupse, 
respiră adânc şi spuse: Aţi înţeles ce v-am spus? Dacă aţi fi 
înţeles, aţi fi adepţi ai lui Pericle. Până şi eforii din Sparta 
periclieni au fost nevoiţi să devină adepţi ai lui Pericle. 

— Ei! exclamă cineva, ăia se încurcă mereu în şmecheriile lor! 
Ei sunt adepţi ai cercului...% 

Această glumă înveseli iar pe toată lumea, dar cel care 
vorbise despre tribunale şi despre strategi - am aflat mai târziu 
că era un neguţător de grâne - aduse din nou vorba despre 
alianţă. 

— E aşa cum spun eu. Nu trebuie să le dăm impresia că se 
supun, ci că participă! 


4 joc de cuvinte intraductibil: periK/ik; (adepţi ai lui Pericle) şi pereyel/iki 
(circular). 


— Că participă? spuse enervat Catisachis, că participă? cum 
adică? Ce înseamnă că participă? Să fie mulţumiţi şi ultra 
mulţumiţi că participă la gloria noastră! la te uită! şi arătă cu 
foarfece spre stânca Acropolei, unde marele templu începea să 
se ivească dintre schele. 

Indată după înălţarea primei schele pe Acropole, sărăcimea 
căzu în admiraţie. Un popor întreg trăia datorită acestor schele. 
Demosul cheltuia talanţi cu nemiluita şi nu era familie în Atena 
care să nu tragă folos de pe urma campaniei de construcţii. 
Antreprenorii şi meşteşugarii făceau afaceri de aur. Cât despre 
mărmurari, nu mai pridideau cu comenzile, fiindcă, printre 
altele, ieşise moda ca fiecare casă să aibă câte un Hermes la 
poartă. Era un vechi obicei religios, care se răspândise în 
vremea aceea la Atena. Nu numai habotnicii şi superstiţioşii i se 
supuneau, fiecare cetăţean voia ca zeul, simbol al prosperității, 
să-i ocrotească locuinţa. 

Pireul şi Partenonul înghiţeau cele mai mari sume de bani. 
Unul simboliza puterea celuilalt. Sus, pe stâncă, templul se 
înălța treptat şi lângă el, sublimă, aproape terminată, se vedea 
statuia cea nouă, marea statuie de bronz a Atenei, pe care, 
întorcându-se în amurg de la muncă, credincioşii ei se opreau s- 
o admire din depărtare, aurită de razele soarelui care apunea. 
Uriaşă, înaltă de patruzeci de coţi, puternică, cu coiful pe cap şi 
cu scutul în mână, dar senină şi calmă, Atena privea în jos spre 
oraşul care se întindea la picioarele ei. Pentru această Atenă, 
pentru această nouă şi falnică zeiţă de marmură, se stârni mare 
zarvă în adunare. Reprezentanţii oligarhiei se străduiau să facă 
greutăţi cu orice prilej, astfel că unul dintre conducătorii lor, 
Nicias al lui Niceratos, încercă să împiedice făurirea noii statui. 
Nicias declară că era o mare impietate faţă de zeiţă să aşezăm 
noua statuie în locul vechii statui de lemn, care în timpul 
războaielor medice putuse fi salvată, pe jumătate arsă, din 
oraşul incendiat de Xerxe. Habotnic, superstiţios şi mărginit, 
Nicias (cel care a fost mai târziu strateg împreună cu stăpânul 
meu în Sicilia) declară în adunare că statuia de lemn, un lemn 
vechi şi mâncat de cari, căzuse din cer şi, prin urmare, numai pe 
ea trebuia s-o venerăm. Pericle răspunse că, dacă ar fi fost aşa, 
ar fi trebuit să spargem sau să topim toate celelalte statui. Din 
fericire, atacurile polemice ale lui Nicias dădură greş şi, acum, 
zeiţa falnică şi puternică păzea de sus oraşul. Lângă ea se 


desluşea o schelărie deasă, un vălmăşag de scânduri, de 
frânghii şi de lanţuri, învăluind ca o coajă şi ascunzând privirilor 
templul cel nou. Mii de muncitori lucrau sub ordinele lui Fidias, 
ale lui Ictinos, ale lui Calicrate, ale lui Mnicle şi, treptat, o operă 
care părea să atingă desăvârşirea se întruchipa în marmură. 
Într-adevăr, fiecare amănunt al templului care se apropia de 
sfârşit era o capodoperă atât de măreaţă, încât de pe acum 
dobândise un aer de antichitate. Ictinos şi Fidias lucrau toată 
ziua acolo sus şi, adesea, nici nu mai coborau la casele lor ca să 
doarmă, ci trăgeau un pui de somn pe aşternuturi improvizate. 
Pericle urca destul de des pe Acropole ca să supravegheze 
lucrările. 

Într-o zi îl întrebă pe Ictinos: 

— După ce reguli te călăuzeşti pentru proporţii, Ictinos? 

— După inspiraţia mea, răspunse acesta cu multă simplitate. 

La Pireu se construia un întreg oraş. Pericle adusese un 
inginer vestit, pe Hipodamos, şi era minunat, era surprinzător să 
vezi cum planurile lui se înfăptuiesc şi zămislesc o ordine şi o 
frumuseţe care nu se putea întâlni în niciun alt oraş al Eladei, 
cel puţin în cele pe care le cunoşteam eu. Hipodamos hotărâse 
că toate drumurile aveau să fie drepte, încrucişându-se în 
unghiuri tot drepte. La Pireu, agora era o capodoperă... Unde 
găseai la Atena o asemenea agoră! Ce depozite! Ce vămi! 
Încăpeau în ele mărfuri de mii şi mii de talanţi! Dar cheiurile!... 
Până şi stâlpii de fier de care se legau corăbiile erau sculptați: 
unul înfăţişa un cap de gorgonă, altul un delfin, altul un falus - 
asta ca să aibă oamenii ce glumi... 

Mulţi sculptori îi cereau lui Pericle permisiunea de a-l folosi pe 
Alcibiade drept model. Avea paisprezece ani, era foarte frumos 
şi expresia lui se făcea mai serioasă, ceea ce-i dădea un farmec 
în plus. Într-unul din atelierele unde ne duceam venea şi 
Socrate. Tăcea totdeauna şi rămânea aplecat asupra lucrului 
său. Când intra Alcibiade lăsa totul şi stătea nemişcat, privindu-l 
pe stăpânul meu cu uimire şi cu admiraţie. Alcibiade observă şi 
se prefăcu nemulţumit. 

— De ce se uită aşa la mine urâtul ăsta? Parc-ar vrea să mă 
mănânce... 

Apoi începu să fie măgulit de stăruitoarea atenţie a lui 
Socrate, mâniindu-se repede când celălalt nu se mai uita la el şi 
nu-şi mai ridica ochii de pe lucrul său. 


Într-o zi Socrate lipsi de la locul lui. 

— Ce s-a întâmplat cu omuleţul acela care lucra în colţ? 
întrebă Alcibiade. 

— Socrate? spuse un meşteşugar. Ne-a lăsat. S-a lăsat şi de 
sculptură. Nu-i plăcea. li place mai mult să discute despre ce-i 
drept şi ce-i nedrept! Du-te de-l caută... 


După ce Samosul fu îngenuncheat, în dorinţa de a-l distra pe 
Olimpian, Aspasia reîncepu să adune seara la noi în casă 
prieteni şi artişti. Intrunirile nu erau prea dese, dar mai 
totdeauna ne apucau zorile. Dintr-un artist neînsemnat cum era, 
Socrate deveni în scurt timp una din cele mai cunoscute figuri 
din Atena. Nimeni nu ştia din ce trăieşte, fiindcă-şi petrecea 
toată ziua discutând în agora sau sub vreun portic. Ciugulea din 
dreapta şi din stânga, fiind invitat şi la prânz şi seara. Stătea 
ceasuri întregi la soare în vreun colţ al agorei sau se ducea să se 
întindă sub pini, deasupra teatrului lui Dionisos, acolo unde se 
plimbau tinerii în fiecare seară şi rămânea la pândă. Până să se 
însereze, se adunau în jurul lui vreo zece băieţi care-l ascultau. 
Când nu vorbea, aşteptau toţi tăcuţi până deschidea gura, de 
parcă avea să iasă aur din ea. 

Când nu voia să vorbească, nu puteai să scoţi un cuvânt din 
gura lui. Îi spuneai ceva, dar îţi dădeai seama că nu te aude. 
Odată, cineva îl întrebă ce-l apucă de nu vorbeşte şi el răspunse 
că îl împiedică demonul. 


Lunile treceau şi sus, pe Acropole, schelele deveneau tot mai 
rare în jurul templului, care se elibera treptat din coaja lui de 
lemn. Pericle îi zorea pe lctinos şi pe Fidias, fiindcă voia să-l 
inaugureze la sărbătoarea marilor Panatenee. In ciuda grabei de 
care dădeau dovadă antreprenorii, templul nu fu terminat la 
data stabilită şi toate celelalte pregătiri de sărbătoare trebuiră 
să aştepte. Mai mult chiar, în ultimele zile, un accident avu loc 
în Partenon. Cel mai bun muncitor căzu de pe o schelă şi-şi 
zdrobi oasele. Îl duseră numaidecât la vraci. Nefericitul scuipa 
sânge şi abia-şi trăgea sufletul. Vraciul spuse că nu mai avea 
mult de trăit, ceea ce-l întristă pe Pericle. Dar zeiţa Atena, care 
voia ca templul ei să rămână neiîntinat, se arătă în vis 
Olimpianului şi-i spuse ce trebuia să facă pentru a-l vindeca pe 
muncitor, care gemuse toată noaptea în aşternutul său. Soţia lui 


pregătise cele necesare ca să împodobească leşul şi le înşirase 
în faţa ei, aşa cum se obişnuieşte în popor. Ce leacuri dezvăluise 
zeiţa lui Pericle? Cum le pregătise el însuşi? N-am putut afla 
niciodată. Sigur e că omul se făcu bine! Plin de entuziasm, 
Pericle îi porunci lui Fidias să facă o statuie în cinstea Atenei- 
Higeia. 

— Din bronz, Fidias... dar să nu mă coste cât ochii din cap! 

— Cred şi eu! răspunse cu oarecare ironie artistul, totuşi făcu 
statuia din marmură. 

Aşadar, în anul acela, marile Panatenee s-au sărbătorit odată 
cu inaugurarea templului. Atena era tot timpul în sărbătoare. 
Fiecare a treia zi era o sărbătoare sau se făcea vreo jertfă. Când 
Agrauliile*$, când Alao”, când Antesteriile“*, când Schiroforia*?, 
când nu mai ştiu ce... O dată am stat şi le-am numărat. 
Fuseseră peste şaizeci de sărbători într-un an, afară de jertfe! 

— Poporul trebuie să se distreze şi să aibă ce face, spunea 
Pericle. 

Cu cât se apropia ziua dublei sărbători, cu atât frământarea 
creştea şi se-ntindea în toată Atena. Zvonul despre frumuseţea 
şi perfecțiunea Partenonului trecea din gură în gură. Ani de zile 
schelele dese ascunseseră orice amănunt. De jos nu vedeai 
decât o învălmăşeală complicată şi dizgraţioasă de lemnărie, în 
jurul şi deasupra căreia forfotea o mulţime nesfârşită de 
meşteşugari şi de muncitori 

Când suna încetarea muncii şi când oamenii coborau obosiţi, 
îndreptându-se spre casele lor, atenienii îi opreau în drum şi 
încercau să scoată ceva de la ei. Câte coloane avea templul? 
întrebau. Cum arată canelurile? In ce culoare se vopseşte? Ce 
reprezintă basoreliefurile? Ce pictează pictorii? Intrebarea cea 
mai tainică dintre toate era: Cine a văzut statuia pe care Fidias o 
sculptează la Adetos? Statuia din aur şi fildeş? Cum arată?... 

În curând toată Atena visa la templul cel nou. 


46 Agrauliile - sărbătoare în cinstea lui Agraulos, fiica lui Cecrops. 

7 Alao - sărbătoare a femeilor în luna Poseideon (noiembrie) la începutul 
tăierii viței. 

48 Antesteria - sărbătoare dionisiacă în Atena antică, la sfârşitul lui 
februarie. 

4 Schiroforia - sărbătoare din luna Schiroforion (iunie). Cu acest prilej 
marele preot al lui Erehteus purta o umbrelă sacră. Ceremonia avea ca scop 
îndepărtarea arşiţei. 


Cu trecerea anilor, Catisachis ajunsese arţăgos şi morocănos. 
Rămăsese acelaşi fanatic admirator al lui Pericle şi nu putea 
deschide gura fără să spună „Olimpianul”. Uneori, în timp ce 
tundea sau potrivea cuiva barba, îl auzeai murmurând: „Slăvite! 
Slăvite!” şi dacă îndrăzneai să-l întrebi dacă-ţi vorbeşte ţie, se 
supăra. 

— Ţie!... exclama el cu dispreţ. Ţi-aş fi spus ţie slăvite? Unul 
singur e slăvit! Da, slăvit! 

Trebuia să ştii despre ce e vorba ca să înţelegi ce vrea să 
spună. Era aproape ca în Misterele eleusine... Multă lume era ca 
el în anul acela, mulţi îl aveau numai pe „Pericle” în gură. 

In ajunul Panateneelor, Catisachis îşi închise prăvălia. Prefera 
să piardă decadrahma pe care ar fi câştigat-o de la numeroșii lui 
clienţi, decât să piardă vreun amănunt al pregătirilor. 

— Am să cutreier tot oraşul! Vreau să-mi satur ochii de 
măreție şi de bogăţie, vreau să simt până în adâncul fiinţei ce 
înseamnă să fii atenian! 

Toată lumea era afară. Mulțimea urca şi cobora pe străzi 
căscând gura. Hotelurile erau pline. Nu era casă fără oaspete. 
Din toate părţile Ligii, din cele mai îndepărtate colonii, chiar şi 
din cele pontice, veniseră reprezentanţi care însoțeau ofrandele 
sau animalele pentru jertfele hotărâte zeiţei. Până şi câţiva 
beoţieni se încumetaseră să vină, străduindu-se să treacă 
neobservaţi, deşi erau recunoscuţi îndată după accentul lor 
greoi. 

In ajun m-am dus şi eu în Ceramicos, de unde urma să 
pornească procesiunea. M-am dus singur, fiindcă Alcibiade 
rămăsese acasă, dornic să se gătească din ajun pentru 
procesiunea la care avea să ia parte în rândul efebilor. În 
Ceramicos se adunase mult popor care admira animalele trimise 
de celelalte oraşe: boi graşi cu coarne lungi şi tălăngi de argint, 
alţii mai zvelţi şi mai mici, animale negre din lonia cu coarnele 
aurite şi copitele ţintuite cu argint. Insulele în care creşterea 
vitelor avea o mare dezvoltare trimiseseră vite frumoase dar 
mici, junci albe cu pete gălbui. Dar cele mai frumoase din toate 
erau cele venite din Eubeea, cu crupe înalte, cu părul vârtos şi 
tare, care ridicau capetele şi mugeau cu privirea sălbăticită. M- 
am mirat, aflând că Turioi, una din coloniile noastre, trimisese 
un singur animal pentru jertfă. 


În agora era atâta îmbulzeală că trebuia să lupţi ca să-ţi poţi 
face drum. Pe măsură ce timpul trecea, strigătele vânzătorilor, 
sosiți din cele patru părţi ale Aticei, creşteau şi deveneau tot 
mai asurzitoare. Pe străzi, lumea veselă şi însufleţită se 
pregătea pentru marea sărbătoare. 

Într-adevăr, ziua a douăzeci şi una din luna Targelion a anului 
patru din a optzeci şi cincea Olimpiadă a rămas una din zilele 
neuitate ale vieţii mele. Înainte încă de a se fi crăpat de ziuă, 
toată casa fusese cuprinsă de agitaţie. Pericle şi Alcibiade se 
pregăteau să pornească spre Ceramicos, unde urma să se 
formeze procesiunea. Sclavii aduceau repede, plini de zel, tot ce 
li se cerea şi Aspasia supraveghea fiecare amănunt din 
îmbrăcămintea Olimpianului. Pericle se înfăşură într-o hlamidă 
de un albastru închis, încălţă sandale aurite, se încinse cu o 
spadă scurtă, însemnul calităţii sale de strateg, şi-şi puse pe cap 
coiful cel mai frumos, un dar al lui Fidias, care pe fiecare parte 
sculptase artistic în aur şi aramă capul Atenei. Gătit astfel, se 
opri în faţa unei oglinzi ca să se admire. Pe Atena! Ce impunător 
era! Avea o faţă liniştită şi păşea ca un rege. Pe urmă intră 
Alcibiade!... Zei, cum de făuriţi uneori perfecțiunea şi o trimiteţi 
aici pe pământ ca să-i chinuiască pe ceilalţi oameni şi să aprindă 
în inimile lor o sete de nestins! Ce revelaţie am avut în clipa 
aceea! Îl vedeam în fiecare zi, cunoşteam cel mai neînsemnat 
amănunt al chipului său, aş fi putut descrie şi umbrele pe care 
jocurile de lumină le desenau pe faţa aceea, totuşi, când l-am 
văzut în licărirea palidă a zorilor ivindu-se zâmbitor în cadrul 
uşii, în hiton alb, cu capul puţin aplecat înainte, cu părul ondulat 
sclipind ca razele de soare, numai că n-am îngenuncheat ca să 
mă închin. 

Au plecat însoţiţi de slugi şi eu, nesocotind regulile de 
etichetă, de rang şi de clasă socială, am ieşit şi m-am aşezat pe 
drumul pe care avea să treacă procesiunea. Acoperişurile din jur 
erau negre de lume, un vuiet urca din oraş şi se întindea 
pretutindeni ca o hidră. La apariţia primelor şiruri de purtători ai 
urnelor de aur, strigătul care se ridică din piepturi fu atât de 
puternic, încât acoperi psalmodierea rapsozilor şi animalele, 
rămase încă la  Ceramicos, începură să se zbuciume 
înspăimântate. În clipa aceea, soarele răsări dincolo de Himet şi 
primele lui raze luminară - o, minune! - Partenonul! 


Templul scânteia şi strălucea ca de o lumină proprie şi un 
norişor trandafiriu, abur al cerului, se aşeză deasupra lui, mesaj 
al zeiţei care se mândrea împreună cu poporul ei. 

— Minune! Minune! striga mulțimea. În clipa când 
procesiunea trecea prin agora, strategii o opriră din cauza 
îmbulzelii şi atunci un exaltat - am aflat mai târziu că era 
Catisachis - ţâşni din mulţime şi se aruncă la picioarele lui 
Pericle. Prinse în pumni pământul pe care călcase Olimpianul, îl 
sărută şi, ferindu-l cu grijă, se întoarse în rândurile mulţimii. 

— De ce ai luat cu tine ţărâna aceea? l-am întrebat mai târziu. 

— Ca s-o pun lângă zeii mei casnici! răspunse el cu un glas 
care tremura de emoție. 

N-am putut urmări în voie procesiunea. Era multă lume şi, 
scund cum eram, nu puteam să văd bine şi nici să mă înalt 
mereu în vârful picioarelor. Întâi trecu un detaşament al gărzii 
oraşului, format din robi traci cu sulițe de aramă. Apoi cetăţenii 
foarte bătrâni, păşind încet şi ţinând în mâini ramuri de măslin. 
După ei venea un regiment de hopliţi tineri, care-şi făceau 
stagiul militar; coifurile lor erau coborâte de parc-ar fi fost gata 
de atac. Un murmur străbătu mulţimea la ivirea celor vreo sută 
de meteci, care purtau fiecare câte o albie, simbol al poziţiei lor 
în oraş, plină de flori - trandafiri şi oleandri - pentru ca 
spectacolul să fie mai puţin comic. 

Obosit de atâta stat în picioare, încercam tocmai să mă 
strecor prin mulţime şi să găsesc undeva un loc unde să mă 
odihnesc, când am auzit pe cei de lângă mine întrebându-se 
unul pe altul: 

— Cine-i ăsta? Cine e? 

— Uitaţi-vă la efebul acela! Uitaţi-vă ce minunat e! 

Am înţeles că era vorba de Alcibiade şi, vrând să mă conving, 
m-am înălţat cât am putut în vârful picioarelor ca să-l văd. Era 
mai înalt decât ceilalţi copii şi păşea cu capul sus. Fără voie, cei 
de o vârstă cu el lăsaseră un gol în jurul lui, de parc-ar fi vrut să- 
| lase să umble nestingherit, de parc-ar fi vrut să îngăduie 
frumuseţii lui să strălucească şi mai tare. 

Era aproape de amiază şi simţeam că nu mai pot rezista. Am 
plecat spre casă, astfel încât n-am văzut nici peplonul, nici pe 
fetele tinere purtând coşuri pline de flori, nici oficialităţile, nici 
animalele împopoţonate cu mii de zorzoane pentru acest prilej. 


La terminarea studiilor, stăpânul meu cânta din liră, ştia pe de 
rost pe Homer, pe Hesiod şi pe Simonide, de-ţi împuia urechile 
cu ei, ştia mitologie şi putea să spună pe dinafară toate figurile 
de retorică. 

Acum alerga toată ziua la sala de gimnastică a Liceului, 
fireşte unde veneau toţi tinerii de neam. La toate întrecerile 
sportive se străduia să fie primul. Era o desfătare a ochilor să-l 
vezi gol, uns cu ulei, adevărată statuie, aruncând discul sau 
greutatea ori luptând. Puternic şi sprinten, îşi destindea şi-şi 
aduna alternativ trupul, îşi înşfăca rivalul şi începea lupta, apoi 
se liniştea şi se întindea gâfâind pe nisipul cald al palestrei. 

Fidias venea uneori şi admira împreună cu mine trupurile 
tinere încleştate în luptă. 

— Frumuseţea are nevoie de libertate, Silicos! îmi spuse el 
într-o zi, arătând spre Alcibiade. Nu pot sili o asemenea făptură 
divină să rămână ceasuri întregi nemişcată într-o anumită 
poziţie. Asta ar însemna prefăcătorie. Şi atunci vin să-mi umplu 
ochii cu frumuseţea lui aici, unde nu bănuieşte că-l urmăresc, că 
mă hrănesc din perfecțiunea lui. Uită-te la el... aprins... cu părul 
ondulat care străluceşte ca aurul în soare... câtă frumuseţe... 
câtă graţie!... câtă forţă... uită-te! lupta începe iar... Ce gesturi... 
Câtă viaţă, câtă mişcare! 

Pe vremea aceea, toată Atena vorbea despre frumuseţea 
divină a stăpânului meu şi despre înţelepciunea lui Socrate. 

Mă îndoiam destul de serios pe atunci de înţelepciunea lui 
Socrate, fiindcă-mi spuneam că dintr-un sculptor era cu 
neputinţă să ajungă un înţelept într-un timp atât de scurt. In ce 
priveşte însă mlădierea şi ingeniozitatea spiritului său, era încă 
de pe atunci neîntrecut. In clipa când scriu aceste rânduri se 
şopteşte în oraş că unii vor să-l pârască pentru că 
propovăduieşte „demoni noi”. Nu ştiu dacă-şi vor duce la capăt 
amenințările, mie, însă, mi-ar părea foarte rău ca bătrânul să 
păţească ceva. In ciuda răutăţilor pe care mi le spunea 
odinioară, am pentru el un fel de veche simpatie. Avea atâta 
admiraţie pentru bietul meu stăpân! 

Incă de pe atunci îşi începuse Socrate jocul periculos. Nu 
exista profesor, sofist sau pseudoînvăţat pe care să nu-l silească 
să discute cu el. Şi era într-adevăr o desfătare să-l urmăreşti şi 
să-l auzi încolţindu-i cu întrebările, încurcându-i în propriile lor 
răspunsuri şi, în cele din urmă, după o observaţie care-şi atingea 


ţinta, legându-i de mâini şi de picioare în faţa discipolilor lui, 
care făceau cerc în jur şi-l urmăreau cu gura căscată de 
admiraţie. 

Cât despre stăpânul meu, niciodată nu pierdea ocazia de a se 
certa cu cei de vârstă lui şi de a face rămăşaguri monstruoase. 
Fie că mergeam la o serbare, că ne plimbam sau că făceam 
vreo excursie, Alcibiade era totdeauna centrul grupului. Câte 
nebunii nu scornea! Câte farse nu făcea proştilor din grup! 
Răspunsurile iuți şi usturătoare, rămăşagurile excentrice pe care 
de cele mai multe ori le câştiga provocau admiraţia celor de 
vârstă lui, ba chiar şi a multora vârstnici. 

Intr-o zi a pus rămăşag că până-ntr-o lună avea să dreseze 
zece prepeliţe, ca să ajungă de neînvins în luptele de prepeliţe. 

— O lună! exclamară unii râzând. 

— Da! Până-ntr-o lună am să le aduc în faţa voastră! Cât îmi 
daţi dacă-mi câştig rămăşagul? 

— Nu cumva ai să le înveţi să numere până la cinci? 

— Poate c-o s-o fac şi pe asta. Cât îmi daţi dacă am să câştig? 

— Cât ai să ceri, spuse Calias, fiul lui Hiponicos şi nepot al 
celebrului Calias, adică cel mai bogat moştenitor din lumea 
elenă. 

— Foarte bine, spuse Alcibiade. 

— Dar tu cât dai? 

— Cât vei cere! 

Eram în luna  Boedromion” şi prepelite se găseau 
pretutindeni. In anul acela treceau în grupuri foarte mari şi 
vânătorii care-şi întindeau plasele la Sunion câştigau câte patru 
şi cinci drahme pe zi, vânzându-le cu un obol perechea. Cât 
despre Meidias, cunoscutul crescător de prepeliţe, făcea afaceri 
de aur. Le aduna şi le învăţa să lupte între ele. Le jumulea 
aripile ca să nu poată zbura, le vâra două câte două într-un cerc 
pe care-l desena pe nisip şi le asmuţea după metode proprii. 
Prepeliţa care izbutea s-o scoată pe cealaltă din cerc ieşea 
biruitoare. Spectatorii din afara cercului puneau rămăşaguri. 
Păsările aveau legate de picior sfori de diferite culori ca să poată 
fi deosebite una de alta. 


5 Cea de a treia lună a anului în Atena antică, corespunzând lunilor 
septembrie-octombrie. 


— Veniţi, domnilor!  Prepeliţe! Bine crescute,  dresate, 
antrenate la orice, frumoase şi ordonate! striga Meidias, care 
făcea el însuşi pe crainicul. 

Alcibiade cumpără de la el douăzeci de prepeliţe nedresate. 
Le luă cu colivie cu tot, mi le puse în cârcă şi-mi porunci să mă 
duc acasă şi să-l aştept. El zăbovi la Meidias ca să cumpere 
grăunţe şi să-i ceară sfaturi. Am dus colivia în camera stăpânului 
meu, care a sosit peste puţin. A închis ferestrele şi a dat drumul 
păsărilor, care au început să zboare înnebunite prin cameră. Trei 
din ele s-au lovit atât de tare de pereţi încât şi-au spart capetele 
şi s-au prăbuşit moarte pe podea. Am ieşit din cameră şi le-am 
lăsat pe toate fără apă până-n seară. Când ne-am întors, 
făcuseră murdărie peste tot, pe scaune, pe pernele răspândite 
pe jos, pe pat. Puţea a găinaţ. La intrarea noastră s-a stârnit iar 
mare învălmăşeală. Păsările se zbăteau ca nebune. Alte două s- 
au lovit de pereţi şi au murit şi ele. 

— Au să se prăpădească toate! spuse Alcibiade. la te uită! Am 
şi pierdut cinci! Stai să le dau apă, să vedem ce au să facă! 

Le-a dat apă şi le-a aruncat grăunţe pe podea. Incetul cu 
încetul, păsările s-au obişnuit să se adune în jurul grăunţelor pe 
care le arunca Alcibiade în fiecare zi, totdeauna în acelaşi loc. S- 
au îmblânzit şi acuma veneau în zbor spre Alcibiade ori de câte 
ori intra în cameră. Stăpânul meu învățase de la Meidias să 
şuiere ca ele şi scotea sunete prelungi: „frrrr...” 

Într-o zi, una din păsări s-a aşezat din zbor în palma deschisă 
a lui Alcibiade. 

— Asta are să fie prima pe care am s-o dresez! hotărî el 
imediat şi-i legă o sfoară de picior, ca s-o deosebească de 
celelalte. 

Într-o dimineaţă, trecând prin faţa camerei, Pericle simţi 
duhoarea, intră şi fu cât p-aci să cadă lat când văzu cele 
cincisprezece păsări care se învârteau pe podea şi făceau 
murdărie peste tot. 

— Vrei să faci din cameră un cotet? Ce înseamnă asta? Mâine- 
poimâine ai să bagi aici şi un struţ! 

— Tu ai păuni, eu de ce să n-am prepelite? a întrebat 
Alcibiade. 

— Prostii! Eu îmi ţin păunii în grădină! Pentru ce ţii prepeliţele 
în cameră? Ca să-ţi murdărească patul? 

— Vreau să le învăţ să numere până la cinci. 


Pericle rămase înmărmurit. | se tăiase răsuflarea şi nu găsea 
cuvinte. Incercă să spună ceva, dar începu să se bâlbâie. 

— Vrei să faci prepeliţe matematiciene, prostule? izbuti el să 
articuleze în sfârşit. Ce sunt prostiile astea? Eşti bărbat în toată 
firea, mâine-poimâine ai să depui jurământul de cetăţean! Cum 
ai să mai ieşi în lume când are să se afle de nebunia asta? 

— Să se afle! Am pus rămăşag cu Calias al lui Hiponicos. 

— Zeiţă protectoare! Indură-te de el! Şi-a pierdut minţile! ŞI 
ce-or să spună oamenii despre mine? Ce-or să spună? 

— Nimic mai rău decât spun despre mine! Au spus că am 
lipsit două zile de acasă ca să stau la unul din admiratorii mei. 
Au spus că la sala de gimnastică am bătut un sclav cu toiagul şi 
că l-am ucis! De fapt l-am pocnit de două-trei ori pentru că a 
vrut să treacă înaintea mea. Când l-am pălmuit pe învățătorul 
care nu avea operele lui Homer, au spus că am aruncat cu 
pietre în el şi că i-am spart capul. Să spună ce poftesc dacă ţin 
neapărat să vorbească despre mine! 

— Scoate numaidecât păsările astea scârboase din cameră! 

— Şi unde să le duc? 

— Unde vrei! Du-le în grădină! Păsările astea scârboase... 

— Nu sunt scârboase. Mănânci carnea lor! 

— Haide, prostule! Numaidecât dai drumul la un sofism! 

Pericle plecă trântind uşa şi, fără să piardă timpul, stăpânul 
meu se duse în grădină - care nu era prea mare - şi se căzni 
toată după-amiaza să facă o colivie din trestie. 

— Cum o duc prepeliţele tale? îl întrebau prietenii, care 
începuseră să-şi bată joc de el. 

— Aveţi răbdare... aveţi răbdare... spunea Alcibiade. 

In câteva zile, gluma se răsuflă şi toată lumea uită de pariu. 


Socrate nu îndrăznise până atunci să vină la Pericle acasă, 
unde seara se aduna lume multă - sofiştii, artiştii şi oamenii 
politici ai Atenei. Într-o zi îşi făcu curaj şi veni. 

— lartă-mă, Aspasia, spuse el zâmbind, că vin în casa ta 
nepoftit şi neanunţat, dar am aflat că toată înţelepciunea şi 
gloria Atenei se va aduna astăzi aici şi n-am vrut să pierd o 
astfel de lecţie. De altfel, de mult îl tot rog pe prietenul nostru 
comun Cefalos să mă ia cu el. Nădăjduiesc că ţi-a spus cât de 
mult doresc să iau parte la adunările voastre, dar siracuzanul 


ăsta se tot fereşte, din cine ştie ce tainice motive, să mă aducă 
aici. lată deci că am hotărât să vin singur. 

— Fii binevenit, Socrate! răspunse Aspasia. Cefalos nu mi-a 
spus niciodată nimic, dar am auzit multe despre tine. Te-ai lăsat 
de sculptură, arta tatălui tău, şi acum cauţi adevărul discutând 
cu tinerii. Poate că nu-i cea mai bună metodă... Casa mea, 
Socrate, îţi este totdeauna deschisă şi sper că vei găsi mai uşor 
adevărul aici, împreună cu noi! Sunt ani de când sub acest 
acoperiş se adună din toate părţile elenismului filosofi străini şi 
sofişti, care ne explică gândurile lor şi concluziile la care ajung. 
Ar fi nedrept şi urât ca tu, un atenian, să nu te bucuri de un 
tratament asemănător în această casă. 

— iți mulţumesc, Aspasia, pentru cuvintele tale bune. Dacă 
trebuie să descopăr vreodată adevărul, e de bănuit că am să-l 
găsesc mai curând aici, lângă tine, fiindcă e îndeobşte ştiut că 
adevărul şi frumuseţea sunt surori. Trebuie însă să-ţi 
mărturisesc că azi simt oarecare tulburare, oarecare sfială, 
fiindcă mă aştept să întâlnesc minţi luminate... Pe Anaxagora... 

— Da! Lui Anaxagora nu-i place să fie întrerupt, Socrate... 
Ţine seama de asta... 

In clipa aceea intră Anaxagora urmat de o suită de admiratori 
şi în încăpere se aşternu tăcerea. 

Aspasia ieşi în întâmpinarea filosofului şi Socrate îşi aruncă 
privirile în jur, căutându-l pe Alcibiade. Deşi era un flăcău în lege 
de şaisprezece ani, stăpânul meu nu avea încă voie să stea cu 
cei mari. Dornic, însă, să afle ce se va întâmpla în seara aceea, 
despre ce avea să vorbească Anaxagora şi ce observaţii avea să 
facă Socrate, îmi poruncise să rămân, prefăcându-mă că-l ajut 
pe intendentul Evanghelos, care dădea porunci sclavilor. 

— Să-mi spui ce face Socrate, îmi zise Alcibiade, înainte de a 
se culca. 

In ziua următoare mă chemă în grădină, unde-şi îngrijea 
prepeliţele. 

— Ei? Ce a zis Socrate ieri seară? 

— N-a zis nimic, băiatule. Nimic. 

— Eşti un somnoros! Se vede că ai tras un pui de somn în 
colţul tău şi acuma vii să-mi spui că Socrate a tăcut! 

— N-a zis nimic, lumina mea. 

— Nimic? N-a rostit nicio frază? exclamă furios Alcibiade. 

— Ba da, a apus o frază... la sfârşitul serii... 


— Va să zică a vorbit! Şi ce a spus? 

— Uite ce a spus. Anaxagora explica tot felul de lucruri şi 
vorbea despre legi, arătând deosebirea dintre legea naturii şi 
legile oamenilor. A vorbit mult şi când s-a oprit, în tăcerea ce se 
lăsase, s-a auzit ca o şoaptă, o întrebare a lui Socrate: „Ce e 
legea?” Toţi s-au întors spre el şi l-au privit miraţi de parc-ar fi 
spus o tâmpenie, dar nimeni n-a răspuns. Tuturor le era somn. 
Era târziu, aproape de cântatul cocoşilor şi au plecat cu toţii. 
Numai Aspasia i-a spus lui Pericle după plecarea oaspeţilor că în 
altă seară va trebui să se discute ce înseamnă legea. 

— Aşadar, nu i-a răspuns nimeni! Bine! Într-una din zilele 
astea am să mă duc să mă întâlnesc cu Socrate. Dacă a 
întrebat, înseamnă că el nu ştie ce e legea. Am să-i spun eu ce 
e. 

— Crezi că nu ştie?... 

— Atunci de ce întreabă? 

— Fiindcă-i un şmecher, mizerabilul! Un mare şmecher! Tu nu 
l-ai auzit vorbind. Aşa face totdeauna... Face, dragă Doamne, pe 
neştiutorul... Pune întrebări cu o naivitate prefăcută, pe urmă 
aşteaptă. Deunăzi treceam prin Stoa Poichile”! şi iată că Socrate 
se apropie de un grup. M-am oprit şi eu ca să ascult. Şi ce crezi 
că a început să spună? Că ştie un singur lucru, şi anume că nu 
ştie nimic... A spus că a venit pe acolo ca să înveţe şi să se mai 
lumineze la minte. Să fi văzut numai cum îi scânteiau ochii de 
şiretenie în clipa aceea. Ceilalţi, neştiutori, i-au spus să-şi dea 
osteneala şi să asculte. In scurt timp s-a ajuns la un adevărat 
interogatoriu. Socrate se aşezase pe jos cu picioarele încrucişate 
şi începuse să pună întrebări. Şi când începe el să pună 
întrebări, îl apucă noaptea. Cum şi de ce şi când şi de unde şi de 
când şi cine şi de la cine şi cui! i-a năucit, nu ştiau ce să mai 
răspundă! 

— Astea-s vorbe, Silicos! Eu nu mă tem! Ai să vezi tu! 

— Tu ştii mai bine, stăpâne! am răspuns văzând că Alcibiade 
e gata să se aprindă şi să mă ocărască. 

Seara, când Pericle, Aspasia, Pericle cel tânăr, fiul lor - care 
era copil nelegitim, fiindcă Aspasia nu avea cetăţenia ateniană - 
şi Alcibiade s-au întâlnit la cină, singură Aspasia, totdeauna 
vorbăreaţă, se auzea. Stăpânul meu, care de obicei la masă era 


51 Porticul „pestriţ”, adică multicolor, împodobit cu picturi. 


limbut, uneori chiar gălăgios, îşi vârâse nasul în farfurie şi nu 
arunca nicio privire în jur. 

— Ţi s-au înecat corăbiile în seara asta? îl împunse Aspasia. 
Sau poate divina Afrodita s-a milostivit să-ţi arunce o privire? 

Stăpânul meu nu răspunse. La sfârşitul mesei însă, când 
Aspasia se instală comod lângă Pericle, care avea o digestie rea 
şi voia să fie liniştit după cină, în loc să le spună noapte bună şi 
să plece, Alcibiade se aşeză cu picioarele încrucişate pe dalele 
de marmură şi, privindu-l cu un aer provocator pe Pericle, îl 
întrebă: 

— Epitrope! Ce e legea? 

— Poftim! exclamă râzând Aspasia. Prin urmare, nu-i vorba 
nici de corăbii înecate, nici de divina Afrodita, nici de altceva... 
Vrei să te încurci cu politica! 

— N-am să mă încurc! Am să fiu om politic. Spune-mi, Pericle, 
poţi să-mi explici ce e legea? 

— Pe zei, băiete! În fiecare zi urmăresc cum se fac legile, 
uneori le fac chiar eu, cum să nu ştiu ce e legea? 

— Atunci ce-i? Spune-mi! 

— Legea e ceea ce hotărăşte adunarea demosului! Ce 
hotărăşte ea că trebuie sau că nu trebuie să se facă. 

— Şi ce hotărăşte demosul? Binele sau răul? 

— Pe Zeus! Fireşte că binele, copilul meu! Binele! Cum ar 
putea să hotărască răul? 

— Ai dreptate! Dar ia spune-mi: dacă, aşa cum se întâmplă în 
regimurile oligarhice, conducerea o au numai câţiva cetăţeni şi 
dacă ei hotărăsc ce trebuie şi ce nu trebuie să se facă, atunci ce 
înseamnă? 

— Din moment ce cetăţenii care hotărăsc se află la 
conducere, înseamnă că şi hotărârea lor e lege. 

— Şi dacă un tiran îşi însuşeşte puterea şi dă porunci, sunt şi 
ele legi? 

— Desigur, din moment ce porunca o dă cel care deţine 
puterea! 

— Bine, dar atunci când e răsturnată o lege? Nu cumva atunci 
când cineva mai puternic ia conducerea prin forţă şi-i sileşte pe 
cei mulţi să facă ce vrea el? Ce-i place lui? 

— Aşa-i, fireşte... 

— Prin urmare, un tiran care-i sileşte pe cetăţeni să se supună 
capriciilor lui e un duşman al legii? 


— Fireşte! Adineauri am greşit când am dat numele de lege 
poruncii unui tiran, care nu ţine seamă de consimţământul 
poporului, ci izbuteşte să-şi impună voinţa cu forţa. 

— Bine, şi dacă cei puţini, adică oamenii oligarhiei, în 
momentul când au conducerea în mâinile lor, poruncesc 
poporului să facă ce vor ei, fără să-i ceară vreodată părerea? Ce 
spui tu că-i asta? Constrângere sau lege? 

— De oriunde ar veni o poruncă, fie ea scrisă sau nescrisă, 
dacă are la bază violenţa şi nu acceptarea, trebuie să spunem 
că e mai degrabă constrângere decât lege. 

— Bine, epitrope, dar când poporul, care e stăpân în adunare, 
votează o măsură şi o impune celor bogaţi, fără să le ceară 
consimţământul, fapta lui nu-i mai curând constrângere decât 
lege? 

— Ceea ce spui tu e foarte adevărat, Alcibiade! Foarte 
adevărat! La vârsta ta eram şi eu tare în chestii de astea. Imi 
plăcea să mă joc şi să fac sofisme, cum faci tu acum. Dare 
târziu! Du-te la culcare. 

— Noapte bună, Alcibiade, îi spuse cu duioşie Aspasia, care 
urmărise toată convorbirea cu un surâs protector. 

Alcibiade spuse „noapte bună” cu un aer jignit şi plecă. 

— Trebuie să te ocupi de băiatul ăsta! spuse Aspasia lui 
Pericle. E isteţ!... 

— Da!... oftă cu mâhnire Pericle. Adică de ce să mă ocup de 
el? 

— Ai să vezi de ce! Prezintă-l cu încetul prietenilor tăi, 
vorbeşte-i despre politică... 

— Dacă vrei, ia asupra ta sarcina asta. El e cu capul la 
prepeliţe şi la pariuri. În curând are să înceapă să se gândească 
la femei şi n-are să-l mai intereseze nimic altceva. De altfel, n- 
am timp! Ştii că din zi în zi situaţia e tot mai grea. Azi dimineaţă 
- nici n-am apucat să-ţi spun - la adunarea demosului, s-a 
ridicat un omuleţ din popor, tăbăcar dacă nu mă-nşel, care a 
vrut să câştige oamenii linguşindu-i cu grosolănie. Fireşte, n-a 
făcut aluzie la omagiul pe care voia să mi-l aducă demosul, a 
vorbit aşa, în general, a spus că democraţie înseamnă venirea la 
conducere a oamenilor din popor, că demnități nu trebuie să 
aibă numai câteva familii... Auzi ce îndrăzneală! 

— Cum îl cheamă? 


— Stai puţin... Cleon... Cleon îl cheamă. Câteva familii cică! La 
mine se referea, nemernicul, fiindcă de ani de zile sunt mereu 
ales strateg! La mine, care am dat de lucru tuturor, care am 
procurat oamenilor pâine cu lucrările ce s-au făcut şi se fac! Eu, 
care am obţinut să-i plătesc bine luând din tezaurul public, care 
i-am făcut judecători, arhonţi, deputaţi, pritani, apărători ai legii, 
care le-am dat nu mai ştiu câte demnități! 

— Acuma lasă astea! De ce te pierzi cu firea pentru prostiile 
unui necunoscut care a vrut să facă pe grozavul faţă de prietenii 
lui? Şi oamenii cum au reacţionat? 

— L-au dezaprobat, dar fără convingere! Din fericire, situaţia 
externă e destul de nesigură şi în curând atenţia tuturor se va 
îndrepta într-acolo. Cearta dintre Corcira şi Corint pentru 
Epidamnos... Corcira şi Corintul sunt gata să se bată. Problema 
asta mai are, însă, un alt aspect. O neînțelegere de familie, să-i 
zicem, e pe punctul de a se transforma într-o neînțelegere 
panelenică, deoarece Corintul cere acum ajutor oraşelor Ligii 
peloponesiace. Megara a promis patru nave, Pales alte patru, 
Epidaurul cinci, Troizenia două! Mai sunt şi alţii! Cearta se 
întinde. Pe noi ne interesează azi cum vor lupta corintienii. 
Singuri, ca să rezolve o neînțelegere cu fosta lor colonie, sau în 
calitate de membri nedreptăţiţi ai Ligii peloponesiace, care cer 
ajutorul aliaţilor lor? Îţi dai seama ce importanţă are pentru noi 
această întrebare? Intre timp, cei din Corcira, care se tem să nu 
se pună în mişcare întreaga Ligă peloponesiacă, n-au găsit nimic 
mai bun de făcut decât să trimită ambasadori la Sparta! Dacă 
întâlnirea dintre reprezentanţii Corintului şi ai Corcirei, care are 
loc în clipa asta la Sparta, nu rezolvă lucrurile, cu siguranţă că 
va fi război. Dacă învinge Corintul, înseamnă că în câţiva ani 
avem un rival primejdios. Corintienii sunt buni marinari şi 
învingând Corcira îşi fac drum spre Sicilia... Pericle tăcu puţin, 
apoi spuse în chip de epilog: Deocamdată, să rămânem în afara 
acestui război şi să aşteptăm ce întorsătură are să ia. Eşti de 
acord? 

— Nu! Nu sunt de acord! 

— Nu eşti de acord? De ce? 

— Până acum, Elada a fost împărţită între Atena şi Sparta, 
Pericle... Corcira a rămas în afară şi bine a făcut! Dacă aş fi fost 
unul din oamenii ei politici, tot aşa aş fi procedat. Dar insula 
asta e o putere nu numai pentru că, după a noastră, flota ei e 


cea mai numeroasă, ci pentru că poziţia ei faţă de noi este mult 
mai independentă decât a Corintului, care constituie, fireşte, o 
preocupare pentru noi, dar care, din moment ce noi suntem 
stăpâni la Naupactos, e închis în adâncul golfului său, nu-i aşa? 
Ce se va întâmpla atunci dacă, prin mijlocirea Spartei, Corcira şi 
Corintul se împacă? Tu nu te gândeşti la posibilitatea ca Sparta 
să invite Corcira în Liga peloponesiacă, folosindu-se de un 
argument admirabil, de un argument hotărâtor, şi anume că, 
fiind aliata Spartei, prin urmare ocrotită de ea, va scăpa odată 
pentru totdeauna de ameninţarea corintiană? Şi atunci? Tot ce 
ai spus adineauri în legătură cu Corintul şi cu drumul Siciliei 
capătă şi mai multă greutate; superioritatea noastră maritimă 
faţă de Liga peloponesiacă ar scădea în comparaţie cu 
superioritatea lor pe uscat! 

— Bine, dar... 

— Ştiu ce vrei să spui. Vrei să spui că o astfel de posibilitate, 
adică o rezolvare paşnică datorită mijlocirii Spartei, e exclusă. 
Din spusele tale, mi-am dat însă seama că doreşti în taină 
reuşita acestei intervenţii. Ea nu trebuie să reuşească pentru 
nimic în lume! Din războiul dintre Corcira şi Corint noi avem de 
câştigat! E uşor să manevrezi cu îndemânare în această 
problemă. Până acum ai trimis în Corcira numai informaţii. De ce 
nu le-ai face şi promisiuni secrete, pentru ca, în tratativele cu 
Sparta, să ia un ton intransigent? Ai să-mi spui că e de prisos 
pentru că relaţiile lor cu Corintul au ajuns la un punct care nu 
mai îngăduie nicio putinţă de înţelegere. Dar de ce să rişti o 
înţelegere? Ai un prilej unic de a te alia cu Corcira, de a îmbogăţi 
hegemonia noastră cu o podoabă prețioasă! Gândeşte-te la 
Corcira, cu flota ei puternică, cu poziţia ei geografică 
privilegiată, care, mâine-poimâine, are să-ţi ofere prilejul de a 
avea avangărzi ateniene în apropiere de Capul lapigian... în 
Marea lonică... în Sicilia... 

— Taci, biata de tine! 

— Da! Toate astea te sperie! Din cauza ta am pierdut Egiptul 
şi până la Pont te-ai dus doar ca să faci o plimbare militară. Dar, 
având Corcira de partea ta, de ce n-ai încerca să-ţi realizezi 
planurile panelenice? 

— Planurile mele panelenice! oftă Pericle. De trei ori am 
încercat să le realizez, Aspasia, şi tu ştii mai bine decăt oricine 
cât de scump e acest vis pentru mine! De trei ori am dat greş. Iți 


aminteşti cum a răspuns Sparta când am convocat aici un 
congres panelenic pentru reconstruirea templelor distruse de 
perşi? A pornit cu război şi a năvălit în Atica! A doua oară, când, 
după nimicirea lor, sibariţii ne-au rugat să-i ajutăm să clădească 
un oraş nou, am chemat iar pe toţi elenii ca să contribuie la 
ridicarea noului oraş care s-a numit Turioi. Adu-ţi, însă, aminte 
că la Turioi n-a venit nimeni din oraşele dorice! Şi nu ştii ce 
dezvoltare a căpătat noul oraş! E unul din cele mai bogate din 
Italia, totuşi la Panatenee ne-au trimis un singur bou, în timp ce 
Miconos, care-i atât de săracă, a trimis patru... Trebuie să mă 
gândesc să micşorez tributul pe care-l plătesc miconioţii... Şi a 
treia oară, când am cerut tuturor oraşelor elenice să trimită la 
Eleusis primele lor roade în chip de ofrandă către Demetra, nici 
măcar nu mi-au răspuns... Totuşi suntem un oraş panelenic. Nu 
suntem xenofobi ca Sparta, care a dat xenofobiei putere de 
lege, numind-o xenelasie - expulzarea străinilor. Din toate 
oraşele elene ne vin savanţi, ingineri, astronomi, medici şi artişti 
de seamă. Nu noi îi chemăm. Vin singuri şi găsesc aici sprijin şi 
admiraţie. Desigur, poporul de jos are prejudecăţi, Anaxagora 
nu-i prea iubit, dar ăsta-i doar un amănunt. Am devenit un 
centru panelenic, ceilalţi eleni văd asta şi contribuie la 
constituirea lui, deşi îi suportă influenţa, nu vor s-o recunoască. 
Incep să cred că panelenismul s-ar putea realiza numai cu forţa. 

— Dacă perşii ar năvăli iar... 

— Adu-ţi aminte de războaiele medice, Aspasia... Dar, 
bineînţeles, nu-ţi poţi aminti de ele, încă nu veniseşi pe lume... 
Când Xerxe a ajuns în Tesalia, jumătate din Elada a fost gata să 
treacă de partea lui şi numai atunci a acceptat Sparta să facă 
front comun cu noi. Care a fost primul ei gând? Să ne lase să 
luptăm cu întreaga noastră flotă la Artemision şi nu i-a trimis 
decât pe cei „trei sute” la Termopile, construind în acelaşi timp 
un zid la Istm... Termopilele sunt departe de Sparta, nu meritau 
decât trei sute de oameni! Numai prin eroismul şi sacrificiul lui 
Leonida a putut fi spălată ruşinea eforilor spartani. Dar ce ştii tu 
despre Salamina şi despre Plateea? În timp ce atenienii se aflau 
încă la Egina şi Salamina - vai de acest refugiu! - în timp ce 
unica lor forţă era de trei ori glorioasa noastră flotă, iar 
Mardonios era peste drum, în Atica, spartanilor nici nu le-a 
trecut prin minte să-i gonească pe perşi din Elada. Fără viclenia 
lui Temistocle n-ar fi ajuns să se teamă că Atena e gata să se 


alieze cu Mardonios. Numai aşa s-a putut da lupta de la Plateea. 
Sparta e din totdeauna singura preocupare a laconienilor. Sunt 
lipsiţi de pământul şi de ţarinile lor, sunt chinuiţi veşnic de 
teama unei răscoale a iloţilor. Planurile mele panelenice! Cum 
să le înţeleagă spartanii? Şi ceilalţi eleni? Dacă nu vor să asculte 
de glasul Atenei, îi vor simţi totuşi farmecul şi poate că-şi vor 
întoarce cândva ochii spre ea de bună voie. 

Cele mai multe dintre prepeliţele stăpânului meu se 
prăpădiseră, numai două mai erau în viaţă. Una dintre ele, cea 
mai deşteaptă, era perfect domesticită. Când Alcibiade intra în 
grădină fluierând prelung: frrrr... pasărea zbura spre el şi se 
oprea în palma lui întinsă. Dar prietenii stăpânului meu uitaseră 
de pariu şi nici el nu mai aducea vorba despre asta. Erau 
cuprinşi cu toţii de o nouă febră: discutau politică. Fiecare 
spunea ce-i trecea prin minte şi stăpânul meu vorbea totdeauna 
mai mult decât ceilalţi. 

— Lasă, mă fac eu mare, o să vedeţi voi ce pot. 

— Mai mult decât a făcut Pericle ce ai să faci? 

Alcibiade răspundea cu brutalitate şi trufie, ba chiar, uneori, 
rostea cuvinte de dispreţ la adresa epitropului său 

— Dar ce mare lucru face Pericle ca să nu pot face şi eu la fel? 

— De paisprezece ani în şir poporul îl alege strateg! 

— L-o fi alegând poporul, dar Victoria nu-i alături de el! Să 
ajung eu strateg, să vedeţi cum am să jumulesc Victoria de 
pene ca să mă împodobesc cu ele! 

Prietenii lui îl ascultau uluiţi. Unii râdeau, alţii erau cuprinși de 
oarecare teamă, fiindcă Alcibiade vorbea cu înflăcărare şi 
convingere, cu ochii scânteietori şi aruncând în jur priviri 
mândre de pui de leu. Se apropia timpul când avea să depună 
jurământul de cetățean şi avea să înceapă o viaţă 
independentă, fără epitropi şi fără îngrădiri. Voia să înceapă să 
se radă, pentru ca barba lui să se întărească şi să crească mai 
repede, se străduia să se poarte şi să se mişte în aşa fel încât să 
pară un bărbat adevărat. Bine primit peste tot, Alcmeonidul 
însufleţea cu prezenţa lui orice adunare, orice serbare. Mulţi 
băieţi de vârsta lui nu-l iubeau, ci-l duşmăneau şi-l invidiau. Cei 
mai vârstnici îl! admirau pe ascuns, dându-şi seama că avea să- 
şi cucerească repede faimă în viaţa publică. 


Multe firi slabe şi timide începură să se gudure pe lângă el ca 
să-i poată aminti despre asta mai târziu, când avea să devină un 
om de vază în cetate. 

Din seara când Socrate intrase la noi în casă, începuse să-l 
urmărească pretutindeni pe stăpânul meu, la sala de 
gimnastică, la plimbare, la Poichile. Avea pe atunci cam 
patruzeci de ani, era, deci, cam de vârsta mea, dar părea mult 
mai trecut şi Alcibiade, care avea aproape optsprezece, spunea 
despre el: „bătrânul cel urât”. Avea un nas turtit, obraji osoşi şi 
fruntea lată; capul lui era şi mai lunguieţ decât al meu, avea o 
barbă ascuţită, iar ochii vicleni şi foarte negri aminteau de un 
satir la pândă care aştepta să-i pice vreo pradă. Buzele lui 
groase,  întredeschise,  descopereau dinți foarte albi şi 
strălucitori. 

Stăpânul meu se înfuria când îl vedea mereu în cale-i şi 
spunea că va schimba sala de gimnastică sau că va înceta să se 
mai ducă la Poichile. Dar hotărârile acestea însemnau mai 
curând o cochetărie. Aşa-zisa repulsie a lui Alcibiade faţă de 
Socrate se transformă curând într-o imensă dorinţă de a-l 
cunoaşte, fiindcă el vedea adunându-se în jurul „bătrânului 
urât” pe tinerii cei mai de vază din Atena, pe Hipocrate, fiul lui 
Apolodor, pe Eriximahos, pe Faidros, pe Andron, pe minunatul 
Agaton, pe care stăpânul meu era cam gelos, fiindcă numai el i 
se putea compara în frumuseţe şi graţie, pe Eutidemos, pe 
Glaucos şi pe Polemarhos, fiul lui Cefalos, care veneau aproape 
zilnic de la Pireu, uneori pe jos, ca să-l întâlnească pe Socrate la 
locul său obişnuit. Şi nu numai tinerii se adunau în jurul lui, 
veneau şi oameni mult mai vârstnici care-l ascultau vorbind 
ceasuri întregi. 

Intr-o după-amiază de primăvară, când toată natura era în 
floare, stăpânul meu, care îmbrăcase un frumos hiton alb, era 
bine pieptănat şi uşor fardat (îşi pusese puţin roşu pe obraji şi-şi 
încondeiase ochii), mi-a spus să urc cu el pe Acropole, unde-l 
aşteptau nişte prieteni pentru a le arăta şi a-i convinge că în 
basorelieful procesiunii Panateneelor doi dintre călăreţi aveau 
chipul lui. 

Ca să scurtăm drumul, în loc să trecem prin agora şi prin 
Basileion, am luat-o prin Stoa Poichile. Eram cam grăbiţi, fiindcă 
întârziasem, când iată! Socrate se ivi deodată înaintea noastră 


ieşind din cine ştie ce colţ întunecat unde pândea cum îşi 
pândeşte păianjenul victima. 

— Alcibiade! îi spuse el stăpânului meu, care se oprise 
zăpăcit. Alcibiade! Ţi se pare poate ciudat că sunt singurul 
dintre cei ce-ţi admiră frumuseţea şi tinereţea care mă aflu 
mereu unde te afli tu, care merg mereu unde mergi şi tu, deşi 
nu mă apropii de tine şi nu-ţi vorbesc aşa cum fac numeroşii tăi 
admiratori. Te rog să crezi că nu un sentiment omenesc m-a 
împins să mă port astfel până acum. Un glas interior îmi 
poruncea să nu mă apropii de tine. Dacă-ţi adresez azi cuvântul, 
e pentru că vocea a tăcut, pentru că acum am voie să te 
cunosc. Sunt sigur că până azi niciunul dintre admiratorii tăi - 
dintre cei mulţi şi falnici care se apropie de tine - n-a scăpat de 
trufia ta. Ursitoarele ţi-au dăruit cu mărinimie toate însuşirile, 
înainte de orice, eşti un flăcău foarte frumos şi bine legat... 

— Să mergem... i-am şoptit lui Alcibiade, dar el zâmbi 
înroşindu-se uşor de plăcere la auzul ultimelor cuvinte ale lui 
Socrate şi, fermecat de tonul vocii lui, nici nu m-a auzit. Celălalt 
a continuat: 

— Cine vrea să se încredinţeze că spun adevărul, n-are decât 
să te privească. In al doilea rând, te tragi din cel mai mare neam 
al Atenei, cel mai strălucit şi mai glorios dintre oraşele Eladei. 
Tatăl tău ţi-a lăsat o mulţime de rude şi de prieteni. Eşti bogat, 
adică vei fi în curând bogat, în clipa când vei deveni major, şi 
trebuie să recunosc că nu eşti desfrânat, cum sunt de cele mai 
multe ori bogaţii. Aşa se explică de ce i-ai alungat pe cei ce-ţi 
dădeau târcoale şi-mi închipui că te întrebi de ce dintre toţi 
atenienii sunt singurul care mă silesc să fiu totdeauna lângă tine 
şi de ce mai sper după ce am văzut cum i-ai descurajat pe 
ceilalţi! 

— Nu ştii, poate, Socrate... răspunse stăpânul meu cu mult 
curaj, că mi-ai luat-o puţin înainte. Aveam tocmai de gând să-ţi 
vorbesc eu primul şi să te întreb ce vrei de la mine, de ce mă 
plictiseşti şi de ce te găsesc totdeauna în calea mea, oriunde m- 
aş duce? Intr-adevăr, purtarea ta mă miră, iată de ce mi-ar face 
cea mai mare plăcere să-mi dai lămuriri. 

— Dacă ai să mă asculţi frumos şi în linişte, am să-ţi explic 
totul. Gândeşte-te bine însă... să nu ţi se pară ciudat dacă am să 
mă întrerup pe neaşteptate, aşa cum am început. 

— Am să te ascult, Socrate. Vorbeşte! 


— Dacă mi s-ar fi părut că însuşirile despre care am vorbit, 
adică frumuseţea, poziţia socială şi originea îţi sunt de ajuns, aş 
fi renunţat de mult să te mai urmăresc şi să te supraveghez. Dar 
eu vreau să-ţi spun câte ceva din cele ce gândeşti tu însuţi 
despre tine... Socrate respiră adânc şi continuă: Dacă un zeu ar 
fi venit la tine şi te-ar fi întrebat: „Alcibiade! Ce-ai vrea mai 
curând? Să trăieşti cu însuşirile de până azi, fără să dobândeşti 
niciodată nimic mai mult, sau să mori?”, ce-ai fi zis? Cred că ai fi 
preferat să mori. Fiindcă, ştii ce anume speri tu? Că în curând, 
când ai să te înfăţişezi în faţa demosului atenienilor - cred că e 
vorba de câteva luni - ai să ajungi cu siguranţă şi în scurtă 
vreme superior lui Pericle şi tuturor celor care au făcut vreodată 
politică. Speri să ajungi atotputernic în oraş şi ştii că cine e 
primul la Atena e primul în întreaga Eladă! Dar eu merg mai 
departe şi-ţi spun aşa: Dacă Zeus însuşi ar veni să-ţi spună: 
„Bine, Alcibiade, ai să fii stăpân pe toată Europa, dar n-ai să poţi 
pătrunde în Asia”, cred că şi de data asta ai dori mai curând să 
mori decât să nu poţi umple cu numele tău întreaga lume! ŞI 
cred că, după tine, în afară de Cirus şi Xerxe, niciunul din 
oamenii a căror faimă s-a răspândit peste tot nu e demn de luat 
în seamă. Poate că de data asta mă vei întreba: „Bine, Socrate, 
ce legătură au toate acestea cu faptul că m-ai urmărit mereu 
fără preget?” Şi eu îţi voi răspunde îndată, prietene. Fără mine 
nu vei ajunge niciodată acolo unde speri să ajungi, fiindcă eu 
cred că am o mare influenţă asupra ta. Tu speri că vei conduce 
Atena şi eu sper că te voi conduce pe tine! Ascultă! Nimeni, 
nicio rudă, niciun prieten, niciun tutore, nimeni în afară de mine 
nu-i în stare să-ţi dea ce doreşti. Şi, dacă până acum demonul“? 
meu nu mi-a îngăduit să-ţi vorbesc, e pentru că ai fost prea 
tânăr şi vorbele mele s-ar fi pierdut în van. 

Fascinat ca o pasăre în faţa unui şarpe, Alcibiade se aşeză, se 
sprijini de o coloană şi, plecându-şi capul, îi spuse lui Socrate, 
care se aşezase şi el în faţa lui, cu picioarele încrucişate. 

— Vorbele tale, Socrate, sunt şi mai ciudate decât tăcerea ta. 
N-are importanţă dacă ce spui e adevărat sau nu. Spune-mi 
doar de ce crezi că mi-aş putea realiza ambițiile cu ajutorul tău 
şi de ce e imposibil să fac asta fără tine? 

— N-am de gând să-ţi ţin un discurs, răspunse Socrate, dar, 
dacă vrei, putem să discutăm despre asta. 


52 Aici cu sens de duh, „demonion” al lui Socrate. 


— Numai să nu-mi spui nimic neplăcut... zise stăpânul meu cu 
sfială. 

— E neplăcut să-ţi pun întrebări? 

— Nu, desigur. 

— Cum să începem? Să presupunem că am ajuns la o 
concluzie justă? 

— Da, să presupunem... 

— Prin urmare... dacă nu mă înşel, ai vrea să te prezinţi în 
adunare şi să faci politică. Adică să-i sfătuieşti pe atenieni ce 
trebuie să facă. Prin urmare, dacă în momentul când ai fi 
pregătit să urci la tribună te-aş opri şi te-aş întreba: „Spune-mi, 
dragul meu, ce-i preocupă pe atenieni şi ce sfat ai să le dai dacă 
urci la tribună? E vorba de o problemă pe care o cunoşti mai 
bine tu sau pe care o cunosc mai bine ei?” Ce ai răspunde, 
Alcibiade? 

— AŞ răspunde că, dacă urc la tribună, vreau să vorbesc 
despre o chestiune pe care o cunosc mai bine decât ei! 

— Ce ştii tu? Lucrurile pe care le-ai învăţat de la alţii, sau 
acelea pe care le-ai învăţat singur? 

— Ce altceva aş putea şti? 

— Dacă nu mă înşală memoria, ai învăţat gramatică, ai 
învăţat să lupţi şi să cânţi la chitară. N-ai vrut să înveţi să cânţi 
la flaut din cochetărie... 

— Adevărat, altceva n-am învăţat! 

— Prin urmare, vrei să te ridici şi să iei cuvântul ca să dai 
sfaturi atenienilor când se va discuta în demos despre 
gramatică? 

— Pe Zeus, nu! 

— Atunci când va fi vorba despre chitară? 

— Nu, Socrate! răspunse jignit stăpânul meu. 

— Atunci mărturisesc că nu înţeleg când vrei să te ridici să 
vorbeşti, din moment ce în demos nu prea cred că se discută de 
obicei despre lupte... 

— „Ştiu că nu. 

— Atunci în legătură cu ce chestiune crezi că va trebui să-ţi 
spui părerea? Ca să ţi-o spui trebuie să fii sigur că e cea mai 
bună din toate! 

— Voi vorbi despre problemele noastre, Socrate. Dacă trebuie 
să fie război, dacă trebuie să fie pace şi despre alte chestiuni 
politice. 


— Adică vrei să te ridici să vorbeşti când adunarea va avea de 
hotărât cu cine trebuie să facem război şi cu cine trebuie să 
încheiem pace, nu-i aşa? Dar ia spune-mi: Ce urmărim când 
încheiem pace sau când ne războim? 

— N-am înţeles ce ai spus, Socrate. 

— Alcibiade, i-am şoptit eu aplecându-mă spre urechea lui, e 
târziu, prietenii tăi te aşteaptă. Mai bine să plecăm... cu ăsta n- 
ai s-o scoţi la capăt... 

— Taci, Silicos! mi-a spus el răstit, întorcându-se spre mine. 
Spune-mi, Socrate, ce sens are întrebarea ta? 

— Când luptăm cu vreo cetate, nu ştii de ce ne luptăm? 

— Ba ştiu, fireşte! Luptăm fiindcă cetatea aceea ne-a 
nedreptăţit sau fiindcă ne-a luat ceva care ne aparţinea sau 
fiindcă ne-a atacat ea mai întâi. 

— Adică? În general cum vine asta? 

— Ce înseamnă „în general”? Când sunt nedreptăţiţi? 

— Exact! Împotriva cui îi vei sfătui, deci, pe atenieni să lupte? 
Împotriva celor care săvârşesc ceva contra noastră pe drept sau 
numai împotriva celor care ne nedreptăţesc? 

— Asta-i bună! Păi, dacă s-ar hotărî cineva să atace pe cei 
care au dreptate, n-ar mărturisi-o! 

— Fiindcă nu-i drept să luptăm împotriva celor care săvârşesc 
o faptă dreaptă. 

— Bineînţeles! 

Stăpânul meu începuse să prindă curaj. Se necăjise la început 
când cu duşul rece despre chitară şi despre lupte, dar acum 
credea că se descurcă bine. Işi îndreptă uşor spinarea, îşi potrivi 
hitonul şi-mi zâmbi cu cochetărie, de parc-ar fi vrut să-mi spună: 

— Vezi, prostule? O scot foarte bine la capăt. 

Socrate, însă, îi puse o nouă întrebare: 

— Dragă Alcibiade, chiar asta-i problema: cine are şi cine n- 
are dreptate. Dar stai puţin. Ai uitat, oare, că n-ai învăţat de la 
nimeni ce e drept şi ce e nedrept sau, poate, ai ascultat pe furiş 
vreun profesor care te-a învăţat şi asta? Cine-i acest profesor, 
Alcibiade? Spune-mi, te rog, numele lui. Aş vrea să mă duc să 
învăţ şi eu de la el... 

— Îţi baţi joc de mine, Socrate? spuse stăpânul meu care-şi 
pierduse dintr-odată curajul, dându-şi seama că celălalt îl lua 
peste picior. 

— Pe Zeus! Nu-mi bat joc. 


— Ce importanţă are, Socrate, că n-am avut alt profesor? În 
alt mod n-am putut învăţa ce e drept şi ce nu-i drept? 

— Fireşte că da... dacă ai descoperit metoda... 

— Şi crezi că nu pot s-o descopăr? 

— Dacă-ţi dai osteneala... Spune-mi însă, la ce vârstă nu ştiai 
să deosebeşti ce-i drept de ce-i nedrept? Spune-mi asta fiindcă 
n-aş vrea să trăncănim prea mult. De pildă, anul trecut ştiai sau 
nu ştiai? 

— Păi... cred că ştiam... 

— Dar acum trei-patru ani? 

— Şi atunci! 

— Acum cinci ani însă erai încă un copil şi totuşi ştiu bine că şi 
atunci te credeai în stare să poţi deosebi ce-i drept de ce nu-i 
drept. 

— Ce înseamnă că ştii bine? 

— Te-am urmărit adesea când te duceai la lecţii, sau când 
jucai zaruri sau cine ştie ce mai făceai. Pe atunci nu s-ar fi zis 
deloc că-ţi pasă de ce-i drept şi de ce nu-i drept; erai veşnic cu 
gură mare şi te certai cu cei de vârstă ta, învinuindu-i că fac 
şmecherii, astfel că ieşeai totdeauna nedreptăţit! 

— Ce era să fac dacă mă nedreptăţeau. Socrate? 

— intrebi ce trebuia să faci şi tu nu ştiai dacă te nedreptăţeau 
sau dacă îi nedreptăţeai tu pe ei? 

— Dar ştiam, Socrate! Ştiam că mă nedreptăţesc! 

— Prin urmare, după tine, ştiai şi în copilărie ce e drept şi ce e 
nedrept? 

— Ştiam, Socrate, spuse înciudat stăpânul meu, care simţea 
că se clatină şi-mi aruncă o privire piezişă cerând ajutor. Trebuie 
să mărturisesc că am simţit o tainică satisfacţie de a-l lăsa prins 
în plasa lui Socrate, fiindcă el însuşi stăruise să rămână şi să 
discute. 

— Când ai învăţat asta? Şi unde anume? întrebă mai departe 
Socrate neînduplecat. 

— Nu ştiu ce să-ţi răspund! Poate că adineauri nu ţi-am dat un 
răspuns bun. Cred că am aflat şi eu aşa cum află şi alţii. 

— Ne întoarcem iar de unde am plecat! oftă Socrate. De la 
cine ai învăţat asta? 

— De la cei mulţi! Nu-i crezi demni să dea învățături? 

— Ba da, ei pot să te înveţe să joci zaruri şi alte jocuri. 

— Limba pe care o vorbesc am învăţat-o de la cei mulţi! 


— Lumina mea! exclamă nerăbdător Socrate, fireşte că de la 
cei mulţi vei învăţa limba aşa cum vei învăţa şi alte lucruri 
uşoare. Vei învăţa ce-i lemnul şi ce-i piatra. Dar ce-i drept şi ce-i 
nedrept... Sunt demni cei mulţi să te înveţe aşa ceva? 

— De ce nu? 

— Au învăţat ei asta de la cineva? 

— Nu ştiu! 

— Dacă n-au învăţat de la nimeni, cum pot să predea ceea ce 
nu ştiu? 

— Ai dreptate! 

— Deci iată că nu de la cei mulţi ai învăţat ce-i drept şi ce-i 
nedrept. Şi aşa ajungem la concluzia că Alcibiade, frumosul 
Alcibiade, Alcibiade Alcmeonidul, fiul lui Clinias şi al Dinomahei, 
nu ştie ce-i drept şi ce-i nedrept şi că vrea să se prezinte în 
adunare ca să dea sfaturi atenienilor asupra unor chestiuni pe 
care nici el nu le cunoaşte... 

— lartă-mă, Socrate, dar mi se pare că atenienii, ca şi ceilalţi 
eleni, rar se sinchisesc de ce-i drept şi de ce-i nedrept. Mai 
curând se gândesc la interesele lor şi eu nu cred că interesul 
cuiva e unul şi acelaşi lucru cu dreptatea, deoarece mulţi s-au 
căpătuit făcând mari nedreptăţi, pe când alţii, care au fost 
totdeauna oameni drepţi, s-au dus de râpă. 

— Dacă crezi că ce e drept nu-i unul şi acelaşi lucru cu 
interesul cuiva, afirmi că ştii ce înseamnă interesul! 

— Ce m-ar împiedica să ştiu asta? Nu cumva ai să începi iar 
să mă întrebi de unde am învăţat şi de la cine şi, dacă n-am 
învăţat, cum de ştiu? 

— Foarte bine! Dacă nu vrei, nu te întreb cine ţi-a fost 
profesor. Fie că te întreb, fie că nu te întreb, e totuna, dacă o să 
ajungem la aceeaşi concluzie, adică la aceea că n-ai învăţat şi 
nici n-ai aflat singur ce înseamnă interesul. Şi fiindcă ai o 
purtare sfidătoare, fiindcă nu-ţi place să discutăm despre 
aceeaşi temă, s-o lăsăm baltă, indiferent dacă ştii sau nu care 
anume e interesul atenienilor. Dar nu mi-ai dovedit că interesul 
nu e unul şi acelaşi lucru cu ce-i drept. Vrei să mi-o dovedeşti 
întrebându-mă, aşa cum te-am întrebat eu adineauri? Sau poate 
preferi să vorbeşti fără întrebări şi răspunsuri... 

— Cum adică? 

— Uite cum! Presupune că eu sunt adunarea poporului. Nu-i 
aşa că acolo trebuie să încerci să convingi pe toată lumea? 


— Fireşte! 

— Nu vei folosi oare aceleaşi argumente ca să convingi pe 
unul ca şi pe cei mulţi? încearcă deci să mă convingi că adesea 
dreptatea nu e ceea ce se cuvine să facem... 

— Socrate!... 

— Şi eu te voi convinge de contrariul. Singurul lucru pe care 
ţi-l cer e să răspunzi la întrebările mele. 

— Ajunge cu întrebările! Vorbeşte... te ascult! 

— Ba nu, ba nu! Dacă nu te auzi pe tine însuţi recunoscând că 
ce-i drept nu e unul şi acelaşi lucru cu interesul, să nu crezi în 
vorbele nimănui. Spune-mi deci: ai afirmat că există unele 
lucruri juste care sunt de folos şi altele care nu sunt de folos. 

— Da! 

— Prin urmare, unele sunt bune şi altele rele... 

Intrebările lui Socrate începură să curgă ca ploaia. Stăpânul 
meu abia prididea să spună câte un: da, desigur, fireşte, cum să 
nu, în timp ce Socrate se aprindea şi se însufleţea tot mai mult, 
vorbea cu glas tot mai tare şi mai vioi, gâfâia, ca într-o stare de 
exaltare erotică. Era tot mai furat de discuţie şi vorbele lui se 
rostogoleau cu rapiditate. Făcea mişcări vii, se strâmba şi, în 
ochii lui, care-l priveau înflăcăraţi pe stăpânul meu, se aprinsese 
o scânteie. Un fulger de şiretenie îi străbătu privirea şi-i lumină 
chipul urât când îl întrebă pe stăpânul meu: 

— Va să zică, tu însuţi mărturiseşti că nu ştii nimic despre ce 
e drept şi ce-i nedrept, despre ce-i bun şi ce-i rău. 

— Mărturisesc... spuse Alcibiade cu jumătate de gură. 

— Dacă mărturiseşti, înseamnă nu numai că nu ştii nimic 
despre cele mai importante lucruri, înseamnă totodată că până 
foarte de curând nu ştiai nici măcar că nu ştii nimic... 

— Mă tem că... 

— Ce nenorocire, Alcibiade! Ce-ai păţit? Nici nu îndrăznesc să- 
ţi spun. Dar pentru că suntem între noi şi nu ne aude nimeni, am 
să-ţi explic! Faci casă bună cu neştiinţa, dragul meu, cu cea mai 
neagră neştiinţă! Şi vrei să te ocupi de politică înainte de a te 
instrui? Nu eşti singurul care o păţeşte! Cei mai mulţi dintre 
oamenii noştri politici - afară, poate, de Pericle al tău şi de alţi 
câţiva - habar n-au ce-i cu ei. 

— E aşa cum spui, Socrate! Cei mai mulţi dintre oamenii 
noştri politici sunt nişte imbecili! 

— Prin urmare? 


— Dacă ar fi fost oameni de seamă şi de cultură, ar fi trebuit, 
fireşte, ca cel ce vrea să se ia la întrecere cu ei să se 
instruiască, să se pregătească, asemenea atleţilor care vor lupta 
cu rivali puternici! Dar de ce să-mi pierd timpul pentru nişte 
nenorociţi? Cu însuşirile mele naturale, am să-i întrec repede, 
foarte repede! 

— Vai, Alcibiade! Spui lucruri nedemne de tine, tu care ai 
atâtea virtuţi! 

Alcibiade deschise gura ca să vorbească, dar tăcu, îl privi 
prosteşte pe Socrate şi înţelese că a spus ceva care-l 
nemulţumise foarte tare pe celălalt. 

— De ce spui asta? izbuti el să şoptească. 

— Sunt revoltat gândindu-mă la admiraţia ce aveam pentru 
tine! răspunse Socrate. 

— De ce? întrebă tulburat stăpânul meu. 

— Fiindcă ambiția ta se mărgineşte la a voi să dovedeşti că 
eşti superior oamenilor noştri politici. 

— Faţă de cine ar trebui să-mi dovedesc superioritatea? 

— Păi nu ştii că Atena e mereu nevoită să lupte când 
împotriva lacedemonienilor, când împotriva perşilor? 

— Ba ştiu! 

— Prin urmare, dacă vrei să guvernezi Atena, va trebui să te 
măsori cu regii Spartei şi cu Marele rege al Persiei, nu-i aşa? 

— Cred că ai dreptate... 

— Fireşte că am dreptate, prietene! Cui trebuie să devii 
superior? Lui Meidias, crescătorul de prepeliţe de la care ai 
cumpărat cândva douăzeci de păsări? 

— Nu, desigur că nu... cred însă că regii Spartei şi ai Susei nu 
se deosebesc prea mult de ceilalţi conducători politici. 

— Crezi, Alcibiade? Atunci hai să ne comparăm cu ei... Să 
vedem întâi originea lor. Regii Spartei se trag din Hercule, iar 
regii Persiei din Ahemenes. Hercule şi Ahemenes sunt urmaşi ai 
lui Perseu, care e fiul lui Zeus. 

— Eu, Socrate, spuse cu vioiciune stăpânul meu, mă trag din 
Eurisacos, care era fiul lui Aias, nepot al lui Zeus! 

— Bine, bietul de tine, n-am spus că... Si eu mă trag din 
Dedal, fiul lui Hefaistos, deci nepot al lui Zeus... Numai că 
spartanii şi perşii, dragul meu, sunt regi din moşi-strămoşi până 
la Zeus, pe când noi suntem simpli cetăţeni, nişte oameni 
gospodari. lţi închipui cum s-ar fi tăvălit de râs Xerxe, de pildă, 


dacă, vrând să-i arăţi „regatele” străbunilor tăi, Eurisacos sau 
Aias, i-ai fi arătat Egina şi Salamina? Ar fi căutat pe hartă şi ar fi 
găsit nişte punctişoare atâtica! Ştii, desigur, că soțiile regilor 
Spartei sunt păzite de efori, ceea ce înlătură primejdia stricării 
seminţiei lui Hercule! 

— E un obicei ciudat şi inutil, Socrate... Cum poate avea 
cineva siguranţa că... 

— Cât despre perşi, continuă Socrate, fără să ia în seamă 
observaţia necuviincioasă a stăpânului meu, iau atâtea măsuri 
de precauţie în jurul reginei, încât nimănui nu i-a trecut 
vreodată prin minte să conteste puritatea obârşiei prinţului 
moştenitor. La naşterea primului fiu al regelui, care e urmaşul la 
tron, tot regatul Persiei şi toată Asia sunt în sărbătoare! În timp 
ce la noi, Alcibiade, când mamele noastre ne aduc pe lume, în 
afară de moaşă, nimeni, nici chiar vecinii nu află... In Persia, un 
prinţ nu e crescut de oricine, ci de înţelepţi de vază, de oameni 
cu experienţă, aleşi cu mare atenţie de rege! Când prinţul 
împlineşte şapte ani, învaţă să călărească şi ia parte la 
vânătorile regale. Când împlineşte de două ori şapte ani, i se 
dau patru pedagogi. Sunt cei mai buni oameni din Persia: cel 
mai învăţat, cel mai drept, cel mai înţelept şi cel mai viteaz 
dintre perşi. Primul îl învaţă religia lui Zoroastru şi eticheta 
curţii, al doilea îl învaţă să nu mintă niciodată, al treilea să se 
stăpânească totdeauna pe sine şi să nu se lase stăpânit de nicio 
plăcere, al patrulea, să fie viteaz şi să nu se teamă niciodată de 
nimic! Aşa se petrec lucrurile cu prinţul Persiei! Pe când ţie, 
Alcibiade, Pericle ţi l-a dat ca pedagog pe Zopiros, un bătrân, un 
ramolit, un incapabil, care e pedagog pentru că nu mai poate 
face altă muncă! Cât despre ăsta de aici, cu capul ca un 
pepene, cum îl cheamă... Silicos... mă întreb dacă are habar de 
ceva... 

Vorbele lui Socrate m-au jignit, astfel că i-am aruncat o privire 
furioasă lui Alcibiade, care a spus imediat: 

— Silicos a fost în Egipt, Socrate, ştie multe lucruri! 

— Şi te asigur, Alcibiade, continuă Socrate, fără să-l ia în 
seamă, nimeni nu dă un ban pe educaţia ta, nimeni nu se 
întreabă ce vei învăţa şi dacă vei ajunge sau nu cineva. Şi acum, 
dacă e să ne comparăm cu ei în privinţa luxului şi a grandoarei, 
în privinţa podoabelor şi a mirodeniilor, a numărului de sclavi şi 
a bogățiilor, ţie ar trebui să-ţi fie ruşine de cel mai amărât 


satrap. Numai aşa ai înţelege că faţă de el eşti un biet omuleţ 
fără haz. 

— Socrate! _ 

— Adevărul nu trebuie să te supere, dragul meu. In ce 
priveşte înțelepciunea, bunăvoința, educația,  mărinimia, 
capacitatea, bărbăţia, hărnicia, sârguința, iscusința, dacă ar fi să 
te compari cu un spartan de vârstă ta, ţi s-ar părea că eşti un 
prunc! Şi să nu uităm cât de bogată e Sparta! E mult mai bogată 
decât noi. E mai întinsă, are roade mai îmbelşugate, sclavi mai 
mulţi, herghelii nenumărate, care pasc pe întinsele păşuni ale 
Meseniei. lar dacă-i vorba de aur şi de argint, Elada întreagă nu-i 
bogată ca Sparta! De câteva generaţii încoace, aurul intră în 
Sparta, dar nu iese niciodată din hotarele ei! E ca în mitul lui 
Esop, unde vulpea se duce să viziteze pe leul bolnav şi vede la 
intrarea peşterii urmele animalelor care au pătruns în ea, dar 
nicio urmă a celor care au ieşit... Dacă le comparăm cu bogăţiile 
celorlalţi eleni, bogăţiile Spartei sunt multe şi mari, dar dacă le 
comparăm cu ale Persiei, sunt egale cu zero! lţi spun asta 
fiindcă un om de încredere, care a fost la Susa, mi-a povestit 
odată că a umblat o zi întreagă pe o moşie, o proprietate a 
soţiei regelui. Moşia se numea Brâul şi omul acesta cumsecade 
mi-a spus că soţia regelui avea multe moşii la fel de mari, tot 
atât de multe câte podoabe poartă pe ea. Una se numeşte 
Brâul, alta Voalul, a treia Broşa... Cred, deci, că dacă m-aş fi dus 
să-i spun reginei-mame Amestris, soţia lui Xerxe şi mama lui 
Artaxerxe: „Ascultă! Cu fiul tău vrea să se ia la întrecere fiul 
Dinomahei, a cărui avere constă din trei sute de pletre*? de 
pământ şi lumea întreagă”, Amestris ar fi crezut că sunt nebun, 
ar fi apucat-o râsul şi nici nu şi-ar fi dat osteneala să-l anunţe pe 
fiul ei Artaxerxe că Alcibiade are de gând să-i fie rival. Şi dacă i- 
aş fi spus că Alcibiade nici n-a împlinit douăzeci de ani, că nu 
ştie nimic, că e necopt la minte, că, dacă învățătorul lui îi spune 
să înveţe, el răspunde că n-are nevoie fiindcă e foarte bun şi aşa 
cum e, atunci Amestris ar fi dorit să afle ce calităţi deosebite are 
Alcibiade. Şi noi ce am fi răspuns? Am fi spus aşa: E frumos, are 
un trup bine legat, e de familie mare, e bogat şi îndrăzneţ. 
Atunci însă, prietene, ar fi crezut că suntem de două ori nebuni! 
Chiar şi Lampido, fiica lui Leotide, soţia lui Arhidamos şi mama 
lui Agis, fiică, soţie şi mamă de rege, ar fi surâs dacă aş fi vestit- 

o că ai de gând să te măsori cu fiul ei! Nu-i ruşinos oare, 
Alcibiade, ca soțiile duşmanilor noştri să ştie mai bine decât noi 
ce trebuie să fim şi ce trebuie să facem ca să ne luăm la 
întrecere cu ei? Dar să lăsăm asta. Ascultă! Ascultă ce-ţi spun 
eu şi ce-ţi spune Oracolul din Delfi: „Cunoaşte-te pe tine însuţi!” 
Numai atunci vei şti ce trebuie să faci ca să ajungi demn de a-ţi 
lovi rivalii, adevărații rivali, despre care am vorbit acum! Nu 
putem deveni superiori lor decât prin strădanii fără preget şi 
dacă tu nu înţelegi ce-ţi spun, nu spera că-ţi vei câştiga 
vreodată faimă, nici la eleni, nici la barbari. Şi cred că nimeni nu 
doreşte aşa ceva mai mult decât tine! 

— Socrate, n-ai putea să-mi spui ce am de făcut? întrebă 
stăpânul meu plin de sfială. 

— Ba aş putea. Trebuie, însă, să ne gândim împreună cum ne 
putem îmbunătăţi pe noi înşine, fiindcă eu nu admit ca tu să 
devii mai bun, iar eu să rămân acolo unde am ajuns, dacă nu mă 
deosebesc de tine decât într-o sigură privinţă. 

— Care anume, Socrate? 

— Epitropul meu e mai înţelept decât al tău, decât Pericle. 

— Cine e epitropul tău, Socrate? 

— Zeus, Alcibiade, Zeus, care până azi m-a împiedicat să-ţi 
vorbesc şi care mă face să cred că numai eu îţi pot da forţa 
necesară pentru a-ţi cuceri faima. 

— Glumeşti, Socrate! 

— Poate că da, murmură Socrate. Dar acum e târziu. O să mai 
vorbim şi altă dată. Sper că de-acum înainte ne vom vedea mai 
des! 

— In fiecare zi, spuse cu vioiciune Alcibiade şi se ridică în 
picioare. M-am ridicat şi eu. 

— Cu bine, Alcibiade, spuse Socrate. 

Incetul cu încetul se întunecase şi noi înaintam fără grabă. 
Eram înţepeniţi fiindcă şezusem multă vreme şi Alcibiade umbla 
ca beat. Primele umbre ale nopţii se strecurau printre coloanele 
Poichilei şi luna răsărea, ridicându-şi sprânceana argintie 
deasupra Himetului, pe ale cărui pante zăbovea încă o nuanţă 
de violet palid. Jos, în cartierele din centru, primele opaițe 
ardeau în case, în timp ce, la periferie, săracii adunaţi lângă 
ziduri aşteptau să se întunece de-a binelea ca să-şi aprindă şi ei 
lumina. 

Alcibiade păşea gânditor, cu privirile în pământ. 


— Cum a putut să descopere gândurile mele cele mai tainice? 
Niciodată nu mi-am mărturisit nimănui ambițiile! începu el. Că 
vreau să ajung om politic nu-i un secret. Dar celelalte? Acum 
înţeleg cât de copil am fost până azi şi cu câtă uşurătate, cu 
câtă neseriozitate mă gândeam la planurile mele. Şi lui i-a 
trebuit atât de puţin timp ca să-mi dezvăluie atâtea! li simţeam 
cuvintele ca pe nişte picături de plumb topit care cădeau în 
mine şi mă încălzeau şi-mi stârneau setea, Silicos! Setea de a-l 
auzi pe Socrate vorbind şi explicând, setea de a învăţa cu un 
ceas mai devreme! Vreau să aflu ce să fac, pe ce cale să mă 
îndrept ca să ajung un om mare! 


D 


La câteva zile după întâlnirea dintre Alcibiade şi Socrate, 
despre care am vorbit, sosi vestea că între Corcira şi Corint 
avusese loc o mare bătălie navală. Corcira câştigase o mare 
victorie scufundând cincisprezece nave de război corintiene şi 
luând şase sute de prizonieri. Ostaşii ei se întorseseră în insulă 
victorioşi şi fericiţi. 

Pericle era nebun de bucurie mai ales fiindcă, după părerea 
lui, victoria Corcirei era o dovadă neîndoielnică a slăbiciunii Ligii 
peloponesiace, slăbiciune mai gravă decât crezuse el. 

— Sparta n-a mişcat un deget; de acum înainte Corintul are 
să-şi vadă de treabă, spuse el în concluzie. 

— Şi ce are să se întâmple cu Epidamnos? am îndrăznit eu să 
întreb. 

— Ei!... Epidamnos are să aibă de suferit. 

Şi Epidamnos, oraşul acela îndrăgostit de libertate şi de 
democraţie, avu multe de îndurat de la oligarhie. Corintienii, 
însă, nu-şi văzură de treabă. Aşa ceva nu puteau înghiţi! Cum 
putuseră ei, corintienii, inventatorii triremei, marinari bătuţi de 
valuri din moşi-strămoşi, să păţească o asemenea ruşine! Să 
piardă cincisprezece corăbii! Să se facă de râs în faţa tuturor 
elenilor! Să ajungă un fel de zdrenţe, să-şi bată joc întreaga 
confederație de ei, lucru care se întâmpla până şi-n cârciumile 
din Pireu! Şi cine să le facă figura asta, o, zei! Cine! Corcirienii! 
Sângele lor nu se stricase amestecându-se cu al localnicilor, 
oameni de nimic, zvârliţi la periferia lumii elenice şi care, încă 
de pe vremea lui Alcinou, nu se pricepeau decât să cânte la 
chitară! Aşa vorbeau şi aşa gândeau corintienii, otrăviţi de 
orgoliul care le răpea somnul şi liniştea fiindcă-şi pierduseră şi 
gloria şi onoarea. Ajunseseră de batjocură în cârciumile din 
Pireu... 

Trecuseră luni de zile şi noi frământări se iviră la orizont. 
Argosul trimise vorbă că în Corint se pregătea o nouă campanie. 
Zi şi noapte, în şantierele sale navale se auzea zgomot de 
ciocane şi de fierăstraie; o flotă întreagă de nave comerciale 
sosea până la linia de plutire, încărcată cu materiale, pe care 
corintienii le cumpărau de pretutindeni şi la orice preţ. Megara, 
Ambracia şi Leucada se înarmau şi ele. Câţiva exilați din Samos 


găsiră de lucru şi izbutiră să-şi îndulcească viaţa umblând din 
oraş în oraş şi supraveghind construcţia navelor. 

— Ce-ai să faci, Pericle? întrebă Aspasia. 

— Despre ce e vorba?... întrebă Olimpianul, prefăcându-se 
distrat. 

— Despre pregătirile corintienilor. Ce ai să faci dacă au să-şi 
pună iar flota pe picior de război şi au să atace Corcira? 

— Până-ntr-un an de zile, corintienii nu pot să facă mare 
lucru. Până atunci avem timp să ne gândim. 


În lunile acelea, stăpânul meu ajunse independent. Când 
împlini optsprezece ani, se prezentă împreună cu Pericle şi cu 
Arifron la lexiarhul”* demosului - Scambonide, fireşte - unde fu 
legalizată înscrierea lui, făcută de bietul Clinias: 

Alcibiade al lui Clinias, Scambonide. Din tribul Leontid. Din 
contingentul lui Eutimide. 

După ce se înscrise la Lexiarheion55, Pericle îl chemă şi-i dădu 
socoteală pentru felul în care-i administrase averea. Era comic 
să-l vezi pe de o parte pe unchi, serios şi scolastic, insistând să 
lămurească cel mai mic amănunt, cel mai neînsemnat dihalc5€, 
justificând cea mai mică cheltuială „ca absolut necesară”, şi pe 
de altă parte pe nepot, nerăbdător să pună mâna pe avere şi 
absolut indiferent faţă de o cheltuială inutilă de zece-douăzeci 
de drahme. Explicaţiile ţinură mult. Era o avere foarte mare şi 
Pericle o administrase timp de paisprezece ani. In toţi aceşti ani, 
Evanghelos ţinuse socotelile într-o ordine perfectă, uimitoare, 
demnă de toată admiraţia. Fiecare an, fiecare capitol erau 
trecute separat şi cheltuielile înregistrate pe categorii. Toate 
calculele fuseseră făcute în talanţi şi în drahme. Minele 
alcătuiau un capitol aparte, moşia din Erhia, în suprafaţă de 
vreo trei sute de pletre, un alt capitol, şi aşa mai departe. Sclavii 
erau la un capitol deosebit, socotiți la valoarea lor, începând de 
la douăzeci şi mergând până la cinci sute de drahme. In sfârşit, 
casa părintească fusese preţuită şi ea la doi talanţi. 

— Şi iată, scumpul meu nepot, spuse în încheiere Pericle, că 
eşti în fruntea uneia din cele mai mari averi din Atena de azi. 


5+ Arhonte care, împreună cu ajutoarele sale, ţinea evidenţa cetăţenilor 
atenieni. 

5 Clădire publică în care lucrau lexiarhul şi ajutoarele sale. 

55 Monedă măruntă atică de aramă, valorând un sfert de obol. 


Bagă de seamă să n-o risipeşti cu un lux fără rost, cu pariuri pe 
prepeliţe sau cu alte distracţii. Ştii? o avere se adună greu, dar 
se cheltuieşte uşor. Fireşte, de azi eşti liber să locuieşti în casa 
ta, cu sclavii tăi şi cu Silicos - Pericle îmi aruncă o privire piezişă 
de parc-aş fi fost vinovat de ceva - dar, deşi nu vreau să te umfli 
în pene pentru asta, lăsând la o parte modestia şi ruşinea, nu ți- 
ar strica să rămâi aici, să auzi şi să înveţi o serie de lucruri. În 
afară de discuţiile cu mine, ai să auzi ce este şi ce nu este lege! 
Nu uita, de altfel, că Socrate vine des pe aici! 

— Socrate va veni des acolo unde mă voi afla eu, Pericle! 

— la te uită! exclamă râzând Aspasia. Abia i-au mijit tuleiele 
în barbă şi vrea să plece! Rămâi la noi, Alcibiade! 

— Stăpână, am spus eu, Alcibiade trebuie să ia de pe acum în 
mâini conducerea casei lui. De pe acum trebuie să aducă jertfe 
zeilor casnici... ` 

— Aşa e, Aspasia! In afară de asta, am prieteni. Trebuie să 
încep să-i primesc. Şi, cum a spus Silicos, dacă nu voi aduce 
jertfe zeilor mei casnici, se vor supăra. 

— Cum vrei. Ai putea să-ţi aduci jertfele locuind mai departe 
aici! 

Chiar a doua zi m-am aruncat în vâltoare. În primul rând, am 
fost numit administrator împuternicit şi supraveghetor. Alcibiade 
a poruncit să mi se aducă un cal de la Erhia ca să pot merge cât 
mai des la moşii şi la mine să supraveghez munca. La nevoie (şi 
când n-avea Alcibiade nevoie!) aveam dreptul să scontez la 
bancheri veniturile noastre. Scontările lui Alcibiade erau foarte 
căutate. Plăteam o dobândă mică, fireşte, dar când stăpânul 
meu mă silea eram nevoit să dau şi optsprezece la sută. 

Ne-am apucat să facem cumpărături. Alcibiade cumpăra tot 
ce era mai scump, mai bogat, mai deosebit, mai ciudat. 
Cumpăra fără să se uite la preţ. Căuta şi bijuterii şi le dăruia 
diverselor hetaire care-l înconjurau. Neguţătorii l-au mirosit şi au 
început să urce preţurile până-ntr-atât încât oligarhul Nicias, 
colecţionar pasionat, întâlnindu-ne într-o zi pe stradă, l-a oprit 
furios pe Alcibiade. ` 

— Ce înseamnă asta? Imi strici târgul! a spus el supărat. 

— E al tău şi ţi-l stric? N-ai decât să plăteşti şi să cumperi! 

— Ştii doar că pot să plătesc mai mult decât tine, dar nu-i 
drept! 

— Dacă eu plătesc, e drept! 


— Ascultă, tinere! Te sfătuiesc spre binele tău să-ţi schimbi 
felul de a fi că altfel ai să dai de multe buclucuri în viaţă, spuse 
Nicias cu severitate şi plecă în timp ce Alcibiade spunea în urma 
lui: 

— Tu ai să dai de buclucuri, dacă n-ai să-ţi schimbi felul de a 
fi! 

Nicias era supărat fiindcă stăpânul meu reuşise să cumpere 
două mici obiecte preţioase pe care el le dorea de luni de zile, 
nehotărându-se însă să dea preţul cerut de neguţător. Unul era 
un car de luptă cu patru cai, sculptat în lemn, dar atât de mic, 
încât o albină l-ar fi putut acoperi cu aripile ei. Celălalt era şi mai 
extraordinar: un bob de susan, pe care un oarecare Mirmecide 
din Milet scrisese un distih cu litere de aur! 

Dacă Nicias se hotărâse să oprească un om în drum şi să-i 
vorbească pe un ton furios, cum făcuse cu stăpânul meu, 
însemna că se necăjise foarte mult. Strategul acesta, cu care 
Alcibiade a avut atâtea conflicte şi neînţelegeri, era un om 
ciudat. Foarte cunoscut în Atena pentru marea lui avere, era un 
om fricos şi lipsit de energie, totdeauna prudent în relaţiile 
sociale. Toţi şantajiştii şi şmecherii din oraş îl cunoşteau şi se 
luau după el cerându-i fie de lucru, fie bani, fie o favoare 
oarecare. Nu refuza pe nimeni, fiindcă se temea ca nu cumva, 
din răzbunare, vreunul din ei să nu-l denunte. În afară de asta, 
Nicias era superstiţios! Atât de superstiţios încât avea la el 
acasă un oracol propriu. In fiecare dimineaţă consulta jertfe, 
auguri şi semne, ca să afle dacă ziua aceea avea să fie bună sau 
rea şi, potrivit cu ce afla, ştia dacă poate sau nu să iasă din 
casă, să treacă sau nu prin agora. In jurul lui erau veşnic adunaţi 
nenumărați şarlatani, unii prezicând cu ajutorul unor lighene, 
alţii ghicindu-i visele sau nu mai ştiu ce altceva, toţi îndopându- 
se în casa lui şi împuindu-i capul cu sfaturi. 

— Când ai să ieşi pe stradă, să calci cu dreptul! spunea unul. 

— In numele lui Zeus! spunea altul. Să calci cu stângul! 

Atunci, pentru ca totul să fie în ordine, Nicias sărea cu 
amândouă picioarele peste pragul casei. Cineva care asistase 
odată la această operaţie îi spuse ironic: 

— Cred că ar fi timpul să începi să umbli în patru labe, 
strategule! 

Cu toate acestea, Nicias era iubit la Atena şi, mai târziu, în 
cursul marelui război, părerea lui atârnă greu. În frizerii era luat 


peste picior şi Catisachis născocea la infinit tot felul de 
bazaconii pe care le punea pe seama lui şi pe care lumea le lua 
apoi drept bune. Când se întâmpla însă să vorbească în Bulé sau 
în adunare despre vreo chestiune politică, toată lumea îl asculta 
cu atenţie şi cu oarecare respect. Câtă putere are bogăţia şi cât 
respect inconştient inspiră ea! Căci Nicias era destul de înţelept 
ca să ofere mari sume de bani oraşului. Accepta cu cea mai 
mare bunăvoință să ia asupra lui orice horegie“”, orice 
trierarhie”, orice gimnasiarhie“”. Fiindcă voia să devină popular 
cu orice preţ - fiecare din noi e frământat de câte o idee - se 
străduia să-şi facă renume cheltuind bani şi desfăşurând un 
mare fast în cadrul funcţiilor publice ce-i erau încredințate. Una 
din horegiile lui Nicias cu prilejul serbării anuale de la Delos 
rămăsese de pomină în toată Elada. Strategul instalase un pod 
articulat între Reneia şi Delos, astfel încât ai noştri nu 
debarcaseră în dezordine şi la întâmplare, ci delegaţii însărcinaţi 
cu misiuni religioase alcătuiseră o frumoasă procesiune şi 
trecuseră podul în cea mai perfectă ordine, având în frunte corul 
care psalmodia. In anul acela, Nicias îi dăruise lui Apolo un 
curmal de aramă şi la instalarea preţioasei ofrande jertfi 
doisprezece boi negri. Ca să se pună bine cu Apolo şi să fie sigur 
că va avea totdeauna oracole favorabile, cumpără pământ la 
Delos şi hărăzi veniturile respective jertfelor şi ospeţelor în 
cinstea preoţilor. Nu bănuia, prostul, că zeul avea două tezaure, 
unul la Delos şi celălalt la Delfi. 


Febra cumpărăturilor care-l cuprinsese pe stăpânul meu fu 
întreruptă brusc de stagiul militar. Două luni după ce se înscrise 
la Lexiarheion depuse jurământul de soldat, împreună cu toţi cei 
de vârstă lui. Arhontele eponim Eutidemos, epistatul“ Bulei, 
participa la solemnitate. Flăcăul meu se afla la câţiva paşi 
înaintea celorlalţi şi înfăţişarea lui era o încântare pentru ochi. 
Frumos ca un zeu, ţinând cu dreapta sulița şi cu stânga coiful, 
încins cu spada, aştepta în poziţie de drepţi pe preoteasa zeiţei 
Agraulost! care urma să facă jertfa. Şi când aceasta ieşi din 


57 Horegie - cheltuieli pentru spectacole. 

58 Trierarhie - cheltuieli pentru echiparea unei trireme. 

5 Gimnasiarhie - cheltuieli pentru organizarea unor întreceri atletice. 

* Arhontele care supraveghea activitatea în Bulé. 

51 În faţa templului zeiţei Agraulos, efebii din Atena depuneau jurământul. 


peşteră, cu panglicile şi cuţitele sacre în mâini, în loc s-o invoce 
pe zeiţă, amuţi văzându-l pe Alcibiade şi se opri în faţa lui fără 
să-şi ascundă admiraţia. Arhontele eponim tuşi ca să-şi dreagă 
vocea şi încântătoarea Teano începu invocaţia cu glasul ei 
dulce. O ruga pe Agraulos să apere pe voinicii Atenei, dar 
cuvintele acestea nu erau rostite pe un ton sec şi formal, ci cu 
voce caldă, vibrantă, rugătoare care răsuna în jur şi ajungea ca 
o şoaptă până la locul unde mă aflam eu. Se ruga din tot 
sufletul, privindu-l pe Alcibiade drept în ochi. In clipa când el 
trebui să jure şi când, ridicându-şi dreapta, începu să spună: 

— Nu voi face de ruşine aceste arme sacre, nu-mi voi părăsi 
tovarăşul... un fior străbătu mulţimea. 

Stăpânul meu se grăbi să meargă acasă, să-şi taie părul şi să- 
şi îmbrace prima hlamidă, astfel încât, chiar în după-amiaza 
aceea, să se poată prezenta cu prietenii lui în agora, ca 
cetăţean. 

— Cărui zeu să-i dedicăm părul şi veşmântul tău, Alcibiade? l- 
am întrebat. 

— Lui Eros, Silicos! Lui Eros! Nu te apuca să-mi înşiri tot felul 
de obiecţii pedante! Lui Eros! E zeul cel mai mare, cel mai 
universal, cel mai neînvins în lupte! Lui Eros, care conduce viaţa 
tuturor. Lui Eros, care se află la originea tuturor faptelor mari. 
Sunt plin de dragoste faţă de tot ce-i frumos, mare, strălucit. 
Când va veni timpul, voi comanda la atelierul lui Cefalos un scut 
de aur cu un Eros sculptat şi împodobit cu fildeş! Nu vreau un 
zeu mic şi anost cu nişte aripioare cât palma, vreau un chip care 
să radieze viaţă şi frumuseţe! Un chip mai frumos decât al meu, 
dacă se poate! 

N-avea niciun rost să fac vreo obiecţie. 

În ziua următoare, împreună cu tinerii de vârsta lui, Alcibiade 
s-a prezentat la armurier. Erau acolo mulţi tineri, printre care 
unii îl urau pe Alcibiade din copilărie, deşi făceau parte din 
grupul lui. Era mai ales un anume Androcle, care, pe vremuri, 
primise o bătaie de la stăpânul meu. Dar Alcibiade avea şi mulţi 
prieteni. Aşa, de pildă, Agaton şi Faidros îl întâmpinară cu 
entuziasm. Ştiam că vor fi şi ei repartizaţi la cavalerie, ca şi 
Alcibiade, în timp ce ceilalţi aveau să fie infanterişti, adică 
hopliţi şi aveau să rămână doi ani în Atica, patrulând cel mult 
până la graniţă. Recruţii din cavalerie puteau spera să ia parte 
la vreo campanie. 


Toată lumea simţea că războiul bate la uşă, astfel încât mulţi 
recruți preferau să fie hopliţi şi să-şi asigure doi ani de linişte în 
Atica, mai ales într-o vreme când se răspândise vestea că la 
Corint s-au terminat pregătirile de război şi că odată cu venirea 
primăverii cetăţenii lui vor ataca Corcira. Aflând de pregătirile 
Corintului, cei de pe insulă îşi amintiră de noi şi ne trimiseră soli 
rugându-ne să le acordăm cinstea şi binefacerea alianţei 
noastre. Corintienii, totdeauna bine informaţi, ceea ce-l făcea pe 
Pericle să turbeze, ne trimiseră şi ei soli care să ne convingă să 
lăsăm Corcira în voia soartei, adică a soartei ce-i pregăteau ei. 
Pe de altă parte, Corcira se grăbea să facă libaţii de alianţă cu 
noi, sperând că numai acest fapt va determina Corintul să nu 
atace. 

Solii Corintului sosiră la Atena în ziua când în agora se afişase 
programul adunării pentru ziua următoare, scopul ei fiind alianţa 
cu Corcira. Corintienii cerură să fie duşi numaidecât la Pericle, 
care, neputând să-i refuze, îi primi chiar în după-amiaza aceea. 

Cinci soli intrară în sala mare, unde-i aştepta Pericle. După 
urările de bun venit, după ce fură poftiţi să ia loc, cel mai bătrân 
dintre ei spuse: 

— Am venit să-ţi cerem ajutor şi sfat, Olimpiene. 

— Mă bucură că pot să ajut Corintul, dar mă şi întristează 
gândul că are nevoie de acest ajutor. Nu cumva negoţul vostru 
stă prost? 

— Slavă lui Hermes, de asta nu ne putem plânge! 

— Nu cumva aveţi nevoie de specialişti pentru şantiere? Nu 
cumva eforii Spartei, neînţelegători cum sunt, v-au supărat cu 
ceva şi vreţi să-i dojenesc? Deşi, după cum ştiţi, dojenile unui 
strateg atenian nu prea ajung dincolo de Megara! lar dacă e 
vorba de locuri şi mai depărtate, de oraşele din Acarnania, sau 
din Insulele lonice, cine mi-ar asculta chemarea? ` 

— Nu, Pericle, spuse solul cu oarecare stinghereală. In 
privinţa navelor, am fost şi suntem copiii favoriţi ai lui Poseidon, 
iar cu eforii Spartei o ducem bine. Să nu crezi că dacă ei sunt 
lipsiţi de imaginaţie, suntem şi noi în aceeaşi situaţie. Nu! 
Altceva ne-a adus la uşa ta. E vorba de Corcira! 

— De Corcira! Păi n-aţi căzut la învoială pentru satul acela 
mare din Acarnania?... Cum îi spune? 

— Epidamnos! 


— Chiar aşa! Epidamnos. 

— Nu numai că n-am căzut la învoială, dar e vorba să-i 
pedepsim pe cei din Corcira! 

Pericle făcu un gest de uimire. 

— Vreţi să vă războiţi cu ei? V-aţi gândit bine? Băgaţi de 
seamă! V-aţi gândit la răspunderi şi la toate consecinţele acestei 
acţiuni? Corcira e puternică. După Atena, are cea mai puternică 
flotă. 

— Nu ne sperie. Important e să rămână singură. 

— Ingăduiţi-mi să observ, fără nicio intenţie de a vă jigni, că şi 
anul trecut Corcira a fost singură şi totuşi... 

— Am avut ghinion. Aşa ceva nu se va mai întâmpla! Fireşte, 
dacă flota lor nu va primi niciun ajutor... 

— Asta depinde de hotărârea pe care o va lua mâine 
adunarea, spuse Pericle, pe un ton cam tăios şi, în felul acesta, 
puse capăt discuţiei. 

Solii plecară şi Pericle, amărât şi mâniat, o chemă pe Aspasia. 
Era şi ea amărâtă, fiindcă, de la o vreme, în dorinţa de a-l 
discredita pe Pericle, membrii oligarhiei răspândeau tot felul de 
calomnii, sperând că Olimpianul va pierde încrederea oamenilor. 

— Ce s-a întâmplat cu solii? întrebă Aspasia. 

— Mă tem că sunt hotărâți să lupte, Aspasia! Poziţia mea 
devine destul de grea. Duşmanii se vor folosi de acest prilej şi 
de neliniştea oamenilor ca să spună că doresc război! Oligarhia 
se organizează tot mai bine pe zi ce trece şi răspândeşte tot 
felul de bârfeli pe seama mea, bârfeli în care lumea începe să 
creadă. Simt că în opinia publică s-a ivit oarecare nepăsare la 
adresa mea. In adunare nu mai sunt ascultat ca altădată... 
Pericle tăcu puţin apoi reluă: Din invidie, Aspasia! Din invidie! 
De aproape douăzeci de ani, la Atena nu se aude decât numele 
meu! Tare mă tem că voi avea şi eu soarta lui Aristide cel Drept! 

— Spune mai bine: soarta vestitului Pericle! 

— De ce? Găseşti că nu sunt drept? 

— Ba eşti, dragul meu! Eşti, spuse cu duioşie Aspasia. 

— Ce crezi că am auzit ieri? Umblă zvonul că Diopites are 
intenţia să ne denunțe, pe mine şi pe Anaxagora, pentru 
impietate. Aleargă în dreapta şi-n stânga spunând că nu cred în 
zei şi că, deci, nu trebuie să fiu strateg! Asta-i invidie, Aspasia! 
Noi, atenienii, suntem nişte oameni invidioşi! Odinioară, în 
tinereţe, când mintea mea se străduia să vadă pretutindeni 


frumuseţe, susţineam că mania mea de a critica e şi ea un 
aspect, cel mai puternic, poate, al patimii noastre pentru 
desăvârşire, că orice imperfecţiune ne devine imediat nesuferită 
şi că prin învinuirile noastre exprimăm amărăciunea şi 
dezamăgirea. Că pentru acelaşi motiv criticăm pe oricine 
depăşeşte media, fiindcă îl vrem perfect, fiindcă orice nărav al 
lui ne jigneşte. Teorii tinereşti... Era un pretext subconştient pe 
care-l ofeream minţii mele ca să justific ceea ce era de 
nejustificat. Câtă dreptate avea vechiul meu profesor Damon, 
vorbind despre invidie, despre dorul nostru de răzbunare, 
despre nestatornicia noastră, adăugând că timpul zboară mai 
repede pentru noi decât pentru ceilalţi. 

Pericle tăcu şi privirea lui melancolică se întoarse spre 
Aspasia. 

— Trebuie să-ţi spun şi eu ceva, spuse Aspasia. Am aflat de la 
Mirto, ştii... fata aceea simpatică care vine uneori la reuniunile 
noastre şi cântă din flaut. În oraş, mi-a spus ea, se zvoneşte că 
frumuseţea mea nu te mai impresionează şi că-mi ceri să-ţi 
procur femei, ceea ce eu accept ca să pot rămâne alături de 
tine. 

— De neînchipuit! strigă Pericle de parcă ar fi fost opărit. 

— Şi nu numai asta! Mirto mi-a vorbit despre un oarecare 
Herpipos, care afirma alaltăieri într-o casă unde cântă ea că va 
depune o plângere împotriva vieţii desfrânate pe care o duci. 

— Nemernicul acela de Herpipos! Un satiric ratat! 

— Spune-mi! Ce o să facem? 

— Ce să facem? Toate aceste mârşăvii şi vorbe rele vor fi 
subiect de conversaţie pentru reuniunile mondene. 

— Nu te temi că autoritatea ta... 

— Autoritatea şi influenţa mea nu vor avea nimic de suferit de 
pe urma acestor înţepături, spuse supărat Pericle. Va mai trece 
mult timp până când atenienii se vor putea lipsi de mine! Atunci 
să te temi! 

— Nu-i aşa, Pericle! Sunt neliniştită! Rivalii tăi lucrează bine, 
pe ascuns, cu dibăcie! După ostracizarea lui Tucidide ai crezut 
că partidul oligarhic se va destrăma. Până şi Nicias, care e fricos 
şi nu îndrăzneşte să te înfrunte în adunare, unelteşte pe ascuns 
împotriva ta, deşi aţi fost strategi împreună. Are şi el relaţii 
prieteneşti cu Cleon ca, de altfel, toţi aristocrații care vor să se 


folosească de el ca să te doboare. Pe urmă îl vor dobori cu 
uşurinţă şi pe Cleon. 

— Pantofarul acela? exclamă cu dispreţ Pericle. E plicticos, 
dar nu prezintă nicio primejdie. Abia acum învaţă să vorbească 
în adunare, dar cu câtă silinţă, răbdând câte batjocuri... 

— Pantofarul ăsta, spuse o voce venind din direcţia uşii care 
se crăpase, va dărui Atenei o glorie dintre cele mai strălucitoare. 

Pericle şi Aspasia se întoarseră uimiţi şi-l zăriră pe Socrate, 
care intrase fără zgomot în sală şi auzise ultima frază. 

— Socrate! exclamă Olimpianul pe un ton destul de sec, de 
obicei nu spui prostii. Poate că ai vrut să mă necâăjeşti... 

— Prostii spun, desigur, de multe ori, fără să-mi dau seama, 
dar o voce mi-a strigat că acest Cleon... 

— Va face un lucru mare, îl întrerupse Aspasia. Adică va reuşi 
poate noul model de sandale comandate de favoritul tău. 

— Adevărul e că pentru Alcibiade am venit, spuse Socrate cu 
oarecare emoție. Nu-i aici? 

— Nu, azi n-a venit. Ştii doar că e recrut, vine mâine. 

— Atunci am să vin şi eu mâine. Dar ia spune-mi, care e noul 
model de sandale? Cum arată? 

— N-aş putea să-ţi explic, Socrate. Scuză-ne, dar Pericle şi cu 
mine avem de discutat lucruri mult mai importante. Mâine are 
loc adunarea care va hotărî dacă acceptăm sau nu alianţa cu 
Corcira şi acum e târziu... 

— Vorbeşti mâine, Olimp... Pericle? întrebă Socrate. Poate... 
nu ştiu încă. Am să mă înţeleg cu ceilalţi oratori. 

Încă din primele ceasuri ale zilei următoare, pe Pnix se 
adunase mult popor. În cele două zile premergătoare, politicienii 
trimiseseră oameni în toate cartierele, în toate demele şi în 
suburbii, ca să adune lumea. 

Am putut găsi loc pe o stâncă înaltă, dincolo de zăbrele, 
fireşte. Deşi nu se luminase încă bine de ziuă, lumea mişuna 
peste tot. Oricine îşi dădea seama că adunarea aceea avea să 
decidă pacea sau războiul. După sosirea autorităţilor, a 
arhonţilor, a deputaţilor şi a strategilor, crainicul adunării îi 
invită pe solii Concirei să se arate. Salutară pe arhonţi, apoi cel 
mai bătrân dintre ei urcă la tribună. Tulburarea lui era evidentă. 
Vorbea cu glas slab şi limba i se împleticea. Işi reveni încetul cu 
încetul şi vorbi foarte frumos. Explică mai întâi de ce patria lui 
rămăsese până atunci în afara oricărei alianţe şi se felicită, pe 


bună dreptate, pentru victoria de anul trecut a Corcirei, care 
învinsese pe corintieni fără ajutor străin. Apoi ceru alianţa 
noastră, accentuând că dacă am fi primit propunerea am fi tras 
mari foloase de pe urma ei, fiindcă am fi dobândit un aliat cu o 
flotă importantă şi numeroasă, care putuse să-i învingă singură 
pe corintieni. Alianţa, spunea solul, ar fi pus această flotă la 
dispoziţia atenienilor, fără cheltuială şi fără luptă. 

— Faptul cel mai important e că veţi avea curând nevoie de 
flota noastră chiar dacă nu vă daţi încă seama de situaţie, 
continuă solul. Lacedemonienii se tem de voi şi vă vor declara 
război. Dacă în clipa de faţă corintienii profită de izolarea 
noastră şi se grăbesc să ne atace, e pentru că se tem să nu ne 
unim forţele. Dacă vor veni să vă spună că nu e drept să-i 
primiţi pe colonii lor în confederaţia voastră, să le răspundeţi că 
fiecare metropolă se bucură de respectul coloniilor sale, atât 
timp cât le face bine. Când începe să le facă rău, le pierde. 
Pacea voastră cu Sparta nu vă împiedică să primiţi propunerea 
noastră. Tratatul e categoric! Dacă vreţi, puteţi primi noi aliaţi. 
Dacă îngăduiţi să fim învinşi, veţi găsi mai târziu flota noastră în 
tabăra duşmană, în timp ce, în caz contrar, nu numai că veţi 
avea o superioritate maritimă absolută, dar drumul Siciliei va fi 
deschis pentru voi şi închis pentru peloponesiaci. 

Solul termină cu o urare şi se aşeză în jilţul său. Ceilalţi 
delegaţi ai Corcirei îi strânseră mâna. 

Eram nerăbdător să aud ce vor spune corintienii. Situaţia lor 
era delicată şi aveau nevoie de multă artă ca să nu calce cu 
stângul. În momentul când solul Corintului urca la tribună, 
cineva mă împinse cu putere, astfel că am fost cât p-aici să cad 
de pe stâncă. M-am întors furios, gata să mă iau la bătaie şi am 
dat cu ochii de stăpânul meu: 

— Fă-mi loc, Silicos, vreau să stau şi eu! Să vedem ce va 
spune prostul ăsta! Cine e? 

— Solul Corintului. 

— Dobitocul! Să se încurce cu o asemenea solie! O fi vreunul 
din îmbuibaţii ăia care dau buzna cum aud că-i vorba de vreo 
solie. Să auzim ce palavre va spune. 

Jur pe Hecate că solul corintian nu era deloc prost. Vorbi atât 
de bine încât răscoli adunarea şi lui Pericle îi fu greu să-i 
doboare argumentele. 


— Trebuie să declar cu mâhnire, spuse el, că locuitorii coloniei 
noastre, Corcira, au dus totdeauna faţă de noi o politică 
provocatoare şi nedreaptă. N-au vrut niciodată să se poarte ca 
celelalte numeroase colonii ale noastre şi să ne recunoască 
drepturi de metropolă, drepturi care şi vouă, atenieni, vă sunt la 
fel de scumpe când e vorba de coloniile voastre. Şi nu numai 
acum, la Epidamnos, s-au dovedit a fi perfizi şi cu două feţe, 
străduindu-se să pară nedreptăţiţi, deşi ei erau nedrepţi faţă de 
noi. Amintiţi-vă de războaiele medice, când Xerxe v-a ars oraşul 
(aici solul făcu un gest circular). Ce au făcut atunci cei din 
Corcira? Şi pe atunci aveau o flotă importantă, dar când le-am 
cerut să lupte alături de noi, amintiţi-vă, atenieni, cei care aţi 
trăit anii aceia, cum s-au purtat. Au oprit cele şaizeci de corăbii 
făgăduite la capul Maleea, chipurile din cauza furtunii, fiindcă 
aveau un singur scop: dacă am fi învins noi, să ne poată spune: 
Noi v-am trimis corăbiile. Luaţi-vă la ceartă cu Poseidon, care a 
ridicat valuri mari cât munţii! Dacă ar fi învins Xerxe, ar fi venit 
să i se închine şi l-ar fi recunoscut rege al Asiei şi Europei! 

Primele cuvinte ale corintianului făcură vâlvă. Solul continuă, 
ridicând puţin vocea: 

— Cât despre argumentele lor, cum că libaţiile voastre pentru 
o pace de treizeci de ani cu Sparta nu vă împiedică să-i primiţi în 
alianţă, trebuie să observ că nu există în clauza aceea a 
tratatului nicio menţiune privitoare la vreun oraş, colonie a unei 
cetăţi peloponesiace. Vreau să mai adaug că acea clauză nu vă 
îngăduie să primiţi în liga voastră un oraş care se află în stare 
de război cu un oraş peloponesiac. Alianţa voastră cu Corcira ar 
însemna o declaraţie de război împotriva noastră. 

Se opri să mai răsufle, iar Alcibiade se întoarse spre mine şi- 
mi spuse: 

— Nu e prost... dar ar fi destul de uşor pentru noi să nu ţinem 
seamă de spusele lui referitoare la clauza aceea. Putem încheia 
cu Corcira numai o alianţă defensivă... 

— Şi dacă Corcira şi Corintul au dreptul să vină aici pentru a 
cere ocrotire atotputerniciei voastre, reluă solul, dreptul nostru 
ar trebui să fie mai mare decât al lor, fiindcă, în afară de tratatul 
de prietenie care ne leagă, fie-mi îngăduit să amintesc 
atitudinea noastră prietenească pe vremea când i-am convins 
pe aliaţii noştri peloponesiaci să nu ajute Samosul răsculat, deşi, 
după cum ştiţi, trimisese soli cerându-ne ajutorul. Principiul 


nostru a fost şi a rămas acelaşi. Fiecare alianţă e liberă şi are 
dreptul exclusiv să pedepsească singură oraşele care nu i se 
supun. Cât despre războiul cu Peloponesul, pe care cei din 
Corcira încearcă să vi-l prezinte ca inevitabil, poate că nu va 
izbucni niciodată dacă politica voastră e dreaptă şi atitudinea 
voastră faţă de noi prietenească. Dacă, însă, dimpotrivă, veţi fi 
nedrepţi faţă de noi, războiul e sigur şi pericolele ce vă 
ameninţă vor fi mult mai mari decât foloasele unei alianţe cu 
Corcira şi cu flota ei. 

— Acuma ne mai şi ameninţă!... exclamă furios Alcibiade. 

Istovit de efort - nu-i glumă să urci la tribuna de la care 
vorbeşte Pericle - lac de sudoare şi cu mişcări şovăitoare, solul 
Corintului luă loc lângă ai săi. 

Indată după aceea gărzile trace conduseră cele două delegaţii 
afară din adunare. 

După ce crainicul puse întrebarea: „Cine vrea să ia 
cuvântul?”, oamenii politici şi strategii se înscriseră pe rând, 
apoi fiecare urcă la tribună şi începu să vorbească. Fiindcă erau 
prea mulţi, pritanul hotărî că fiecare putea să cuvânteze timp de 
două clepsidre, dar tot nu ajunseră să-şi spună cu toţii părerea, 
astfel încât adunarea se prelungi şi în ziua următoare. 

Vorbitorii repetară cam aceleaşi lucruri. Cei care erau 
împotriva alianţei cu Corcira spuneau că nu merita să intrăm în 
război cu întreaga Ligă peloponesiacă, de dragul flotei ei. 
Ceilalţi, adică cei care erau pentru, afirmau că, mai devreme 
sau mai târziu, războiul cu Peloponesul tot ar fi izbucnit, chiar 
dacă am fi jertfit flota Corcirei. Un răspuns negativ dat solilor 
Corcirei ar fi fost o dublă, o mare greşeală. 

In a doua zi a adunării luă cuvântul Pericle, care, fireşte, 
convinse demosul să accepte alianţa, neţinând seama de 
posibilitatea unui război cu Peloponesul. Dar demosul hotări să 
încheiem doar o alianţă defensivă cu Corcira, adică s-o ajutăm 
dacă ar fi fost atacată. Indată ce aflară hotărârea, solii Corintului 
părăsiră Atena, deşi se lăsase noaptea. 

— Prin urmare, ai hotărât, Pericle! O să avem război... spuse 
Aspasia când Olimpianul se întoarse noaptea târziu de la 
Buleuterion unde, împreună cu ceilalţi strategi, stabiliseră în 
amănunt ajutorul pe care urma să-l trimitem în Corcira. 

— N-am hotărât nimic! Dacă spartanii vor să facă război din 
cauza Corcirei, înseamnă că ar fi luptat oricum împotriva 


noastră. Dacă există o singură speranţă să nu ne declare război, 
e tocmai hotărârea pe care am luat-o. 

— Şi câte corăbii ai să trimiţi în Corcira? 

— Zece! 

— Zece! exclamă uluită Aspasia. Şi ce strateg? 

— Lacedemonios. 

— Fiul lui Cimon? 

— Da... 

— Dacă trimiţi numai zece corăbii, Pericle, e ca şi cum nu le-ai 
trimite nimic! 

— Şi o singură corabie dacă le-aş trimite, e destul pentru 
realizarea intenţiilor mele. Important e să fim prezenţi în apele 
Corcirei. Poate că zece corăbii ateniene nu vor fi un pretext 
destul de serios pentru eforii din Sparta. Cu cât întârzie 
izbucnirea războiului, cu atât e mai bine. Zece corăbii ajung. 


Cele ce s-au întâmplat în primăvara aceea în Corcira sunt atât 
de cunoscute în lumea elenică, încât nu e nevoie să le mai 
povestesc. Corintienii au trimis o sută cincizeci de corăbii, faţă 
de cele o sută zece corăbii ale Corcirei, dintre care multe 
neînarmate şi reparate doar în măsura posibilităţilor. Zacintos, 
veche rivală a Corintului, trimisese în Corcira o mie de hopliţi, 
pentru paza coastelor. Cele zece corăbii ale noastre aveau ordin 
sever să nu atace flota corintiană decât în cazul când ar fi vrut 
să debarce oameni pe coastele Corcirei. Aceste zece nave au 
salvat Corcira, a cărei flotă a fost învinsă în lupta navală de la 
Sibota, astfel încât numai prezenţa noastră i-a silit pe corintieni 
să se retragă când au vrut să se apropie de insulă. 

Corintul nu ne-a iertat că, deşi fără să pierdem un ostaş, l-am 
împiedicat să se bucure de victorie şi toată ura sa faţă de 
Corcira s-a întors împotriva noastră. 


Rivalii lui Pericle au încercat să exploateze situaţia pentru a 
atrage poporul de partea lor. Spuneau şi repetau prin frizerii şi 
prin centrele politice că, de fapt, Corcira fusese învinsă şi că, în 
schimb, noi ne atrăsesem ura întregului Pelopones. Cine-i 
cunoaşte pe corintieni, spuneau ei, îşi dă seama că nu vor 
rămâne cu braţele încrucişate. 


— Şi ai să vezi, Catisachis, tu care faci pe deşteptul şi pe 
atotştiutorul, că au să ne lovească acolo unde ne doare mai 
tare. 

— Nu ne doare nicăieri! Aţi auzit? Nicăieri! Pe ei are să-i 
lovească Olimpianul! 

— Adică Zeus? întrebau ceilalţi în bătaie de joc. 

— Care Zeus? Pericle Olimpianul! 

— Asta-i blasfemie, Catisachis! Dar dacă îl admiri pe Pericle... 
care e şi el un nelegiuit... Are veşnic lângă el pe Anaxagora şi pe 
Aspasia, unul ca să-i strecoare idei ciudate, cealaltă ca să-i 
aducă femei, să nu se plictisească noaptea. Dar n-avea grijă... 

Catisachis se făcu roşu ca creasta cocoşului şi-l dădu afară pe 
client. Era un mare aristocrat, un membru al oligarhiei, care o 
luă la picior, de teamă să nu-i arunce Catisachis cu ceva în cap. 

Pericle află întâmplarea chiar de la Catisachis care, după 
câteva nopţi de socoteli şi de frământări, îndrăzni să se 
înfăţişeze zeului său. 

Pe vremea aceea, influenţa lui Pericle începuse să scadă. 
Tucidide al lui Melesios se întorsese din exil şi oligarhia făcea tot 
ce putea ca să-l sape pe conducător, în timp ce, pe de altă 
parte, Cleon şi cei de seama lui se străduiau şi ei să câştige 
opinia publică. 

Dar toate uneltirile ambelor tabere rivale rămâneau încă la 
nivelul subînţelesurilor, la împotrivirea ascunsă şi la glumele 
usturătoare, care, din gură în gură, ajungeau să fie cunoscute 
de toată lumea. Rivalii lui Pericle mai erau stăpâniţi de oarecare 
teamă, ca şi cum n-ar fi crezut că Olimpianul putea să înceteze 
de a fi olimpian, teamă de greaua moştenire pe care marele 
conducător avea s-o lase urmaşilor. In afară de asta, toţi îşi 
dădeau seama că se apropie criza, că, vrând-nevrând, statul se 
îndreaptă spre război. De pretutindeni veneau ştiri că, deşi 
învingător la Sibota, Corintul hotărâse să se răzbune pe noi 
fiindcă salvasem Corcira. în Peninsula Calcidică, trimişi corintieni 
cutreierau oraşele, împărțind făgăduieli şi încurajări verbale, 
care îndemnau oamenii să scuture jugul atenian! În Pelopones 
se străduiau să creeze un curent duşmănos împotriva noastră şi 
să pună în mişcare întreaga Ligă. 

În timpul acesta, la Atena lumea ducea mai departe o viaţă 
frumoasă şi fără griji, bucurându-se de spectacole, de agora, de 
exerciţii, de jertfe bogate, de lupte atletice, de serbări, de solii 


sacre la Delos şi la Delfi, de pariuri la luptele de prepeliţe, unde 
se pierdeau averi, de ospeţe cu vinuri bune şi cu fete frumoase. 
Da! Cine n-a trăit la Atena înainte de războiul cel mare nu ştie 
ce înseamnă bunăstarea... 

Un observator atent putea deosebi, însă, oarecare nelinişte. 

— O să avem război? N-o să avem război? Corintienii or să-şi 
vadă de treabă? p 

Şi războiul se apropia cu repeziciune. In şantierele navale din 
Pireu se lucra zi şi noapte. Depozitele se umpleau de toate cele 
necesare flotei. Se stivuiau mii de lopeţi, aşezate după lungime, 
mii de leghe de frânghii, munţi de butoaie de smoală, în timp ce 
în depozite anume destinate era rânduită, potrivit cu 
întrebuinţarea ce avea să primească, o mare cantitate de 
cherestea, adusă din Eubeea şi din Peninsula Calcidică. In loc de 
şaizeci de corăbii care făceau manevre primăvara, vara şi 
toamna, acum aveau o sută şi se luă hotărârea ca manevrele să 
aibă loc în tot cursul anului. 


Toate silinţele Corintului se concentrau asupra Peninsulei 
Calcidice. Corintul ştia că această regiune bogată a Ligii era unul 
din principalele noastre puncte de sprijin. Erau acolo locuri 
bogate şi fericite, cu păduri nesfârşite, cu pământ care dădea de 
patruzeci şi cincizeci de ori mai mult decât însămânţai - ah! 
biata noastră Atică cu pământul ei neroditor! - cu mine de 
plumb, de fier, de aramă şi de aur. Porturile clădite de noi erau 
mari şi însemnate, oraşele puternice şi liniştite. Totuşi, aveam 
veşnic greutăţi cu populaţiile din partea locului. Oraşele erau 
aşezate toate pe malul mării şi mai departe de o zi de drum de 
coastă, nimeni nu se mai supunea autorităţii lor. Diverşi prinți şi 
cârmuitori din Macedonia şi Tracia erau foarte interesaţi să-şi 
vândă produsele în porturile noastre, numai că trebuia să-i 
linguşim mereu, să ne ocupăm de ei, să zădărnicim alianțele pe 
care le plănuiau - ceea ce era destul de uşor, fiindcă existau 
nenumărate rivalități şi mici ambiţii între ei - şi toate acestea le 
făceam ca să nu fim siliţi să organizăm mereu campanii în toată 
legea. Cel mai important dintre aceşti prinți era Perdicas, fiul lui 
Alexandru (cel care, în timpul războaielor medice, îl ajutase pe 
Xerxe cu armată şi provizii). Cu îngăduinţa noastră - fusese altă 
greşeală a lui Pericle - Perdicas reuşise să-şi extindă încetul cu 
încetul influenţa. li ura de moarte pe Filip şi pe Derdas, cei doi 


fraţi ai săi, care, simțindu-se ameninţaţi în satele mari din 
Macedonia, se refugiaseră în oraşele prietene din Tracia. 

Chiar în perioada bătăliei navale de la Sibota, în urma unor 
informaţii greşite despre problemele de familie ale 
macedonenilor sosite la noi în Bulé, am acceptat să-i sprijinim 
pe Filip şi pe Derdas, ceea ce l-a jignit adânc pe Perdicas. Din 
prieten al nostru, gata totdeauna să ne ajute, deveni duşmanul 
cel mai aprig, intră în înţelegere cu Corintul şi-i ceru ajutorul ca 
să asmută oraşele dorice din acea regiune, oraşe care 
aparțineau ligii noastre. Dar nu se mulţumi cu atât, ci trimise 
reprezentanţi la Sparta ca să-i convingă pe efori să-şi deschidă, 
în sfârşit, ochii şi să proclame în Pelopones starea de alarmă 
împotriva noastră. 

Nu se bucură de niciun succes la Sparta, dar Corintul îi 
promise bani şi armată şi-l sfătui să-şi îndrepte strădania spre 
Potideea, colonie dorică a Corintului, care păstra relaţii strânse 
cu metropola, unde trimitea în fiecare an o delegaţie şi 
numeroase animale. Din motive economice însă, Potideea 
rămânea unul din cele mai liniştite oraşe ale ligii noastre şi-şi 
plătea regulat tributul, fără amânări, fără rea credinţă şi fără să 
aştepte presiuni ca atâtea alte oraşe. 

Curând s-a aflat la Atena că, încurajată de Perdicas şi de 
făgăduielile Corintului, Potideea era gata să se răscoale. Această 
situaţie era o preocupare foarte serioasă pentru Bulé, pentru cei 
zece strategi şi pentru polemarh, care hotărâseră să trimită la 
Potideea treizeci de corăbii şi o mie de hopliţi cerându-i să-şi 
dărâme zidurile. 

Când flota noastră ajunse în golful Termaicos, găsi întreaga 
regiune pradă tulburărilor. Arhistratos, strategul nostru, făcu 
atunci greşeala de a nu porni îndată spre Potideea. El voia să-l 
încercuiască pe Perdicas şi să-l neutralizeze, crezând că în felul 
acesta va curma răul din rădăcină. Perdicas se afla la Pidna, era 
bine întărit şi asediul se dovedea anevoios. În vreme ce flota 
noastră era ţintuită acolo din cauza lui, Corintul avu timp să 
trimită la Potideea o mie şase sute de hopliţi, având ca strateg 
pe un oarecare Aristeos, atât de iubit şi în Corint şi în Potideea, 
încât cei mai mulţi dintre hopliţi plecară voluntari. Îndată după 
sosirea acestora, Potideea se răsculă, ceea ce însemna că 
trebuie organizată o adevărată expediţie militară. 


Cum polemarhul hotărâse să nu trimită cavalerie, Alcibiade 
era nebun de furie la gândul că nu va pleca. Făcu intervenţii pe 
lângă strategi, îl rugă pe Pericle, proferă nenumărate ameninţări 
cu voce tare pe străzi. Se duse în taină până şi la Nicias ca să se 
roage de el. Strategul îl ascultă fără să spună un cuvânt şi când 
flăcăul meu, scos din fire de tăcerea lui, începu să se 
obrăznicească, îl întrebă: 

— De ce vrei atât de mult să pleci la război? 

— Ca să cuceresc glorie! îi răspunse cu patimă Alcibiade. 

Se rugă de atâta lume, stărui pe lângă atâţia să-l convingă pe 
conducătorul tribului său, încât reuşi să se înscrie hoplit. 

— Armele mele! Trebuie să-mi pregătesc armele! striga el 
gesticulând pe străzi. 

— Linişteşte-te, Alcibiade! i-am spus eu, străduindu-mă să fiu 
sever. Te aude lumea. Nu-i nevoie să te dai în spectacol... 

— Lumea are să audă şi are să spună multe altele! Să 
mergem la atelierul lui Cefalos! Să-mi comand arme! 

M-a târât la atelier şi acolo numai că nu i-a luat la bătaie pe 
sclavi şi pe supraveghetor. 

— Nu se poate! Nu se poate! striga el furios. Vreau ca scutul 
meu să fie gata în cinci zile... 

— Dar e nevoie de cinci luni, încerca să-i explice 
supraveghetorul desperat. 

— ...Eu dau comanda! Mâine am să-ţi trimit modelul pentru 
ornamentaţia din centru. Eu îl procur, ce-ţi pasă? 

— Nu se poate! repeta mereu drept răspuns supraveghetorul, 
care se baricadase în dosul mesei sale şi-mi făcea semn să-mi 
iau stăpânul şi să plecăm. Dar Alcibiade nu asculta şi se- 
nfierbânta tot mai mult. 

— Lăsaţi orice altă muncă! Toţi sclavii să lucreze pentru mine! 
Plătesc! 

— Imposibil! Avem comenzi de la polemarh! 

Vedeam apropiindu-se clipa când Alcibiade avea să-l ia la 
bătaie pe supraveghetor. Atunci îmi veni o idee: 

— Alcibiade, i-am spus, şi Socrate ia parte la campanie. Ce ar 
fi să mergem să vedem cum stă el cu armele şi, dacă nu are, să- 
| ajuţi tu să şi le procure. 

Rostisem cuvântul magic: „Socrate”. 

— Să mergem! Să mergem! Cum de am uitat că ia şi el parte 
la campanie! 


L-am căutat peste tot pe Socrate, am întrebat de el în dreapta 
şi-n stânga, dar nu l-am găsit nicăieri. Se înserase şi nu ne-am 
mai întors la atelier. 


A doua zi dimineaţă tineretul nostru era cuprins de tulburare! 
În cursul nopţii sosise la Atena Protagora, întorcându-se dintr-o 
lungă călătorie, care durase mai mulţi ani! Locuia la Calias, 
care-l poftise la el. Primul care află noutatea fu prietenul 
stăpânului meu, Hipocrate al lui Apolodor şi, îndată ce se crăpă 
de ziuă, alergă ca un nebun să-l trezească pe Socrate. Bătu în 
poarta învățătorului, strigând: 

— Socrate, s-a întors Protagora! s-a întors Protagora! 

Socrate era încă somnoros şi, căscând de-i trosneau fălcile, 
întrebă: 

— Ţi-a furat ceva? De ce atâta grabă? 

— Sigur că mi-a furat! spuse tânărul, care între timp intrase în 
casă. Îşi ţine toată înţelepciunea numai pentru el! 

— Îl cunoşti? 

— Nu! Tocmai de aceea mă grăbesc să-l cunosc! Vino! Scoală! 
Hai să mergem! 

— Unde e? 

— La Calias! Vino, nu începe cu întrebările! Hai să mergem! 

— E prea devreme ca să mergem la Calias, încă nu s-a 
luminat de ziuă. 

— Nu-i nimic. Să pornim, o să mergem încet. 

Şi noi aflasem vestea. Alcibiade vru să meargă şi el la Socrate 
ca să-l ia şi să se ducă împreună. Când am ajuns la el acasă, am 
găsit-o numai pe nevastă-sa. 

— Pe cine căutaţi? întrebă ea arţăgoasă. 

— Pe Socrate... A 

— De ce-l căutaţi aici? Parcă e vreodată acasă? Incă din zori a 
venit un mucos (şi-i aruncă lui Alcibiade o privire de parc-ar fi 
vrut să subiînţeleagă „ca tine”) şi l-a luat să meargă nu ştiu 
unde. 

Am alergat la Calias şi l-am ajuns din urmă pe Socrate tocmai 
în clipa când se oprise în faţa casei. 

Am bătut în poartă, dar s-a deschis numai o ferestruică, pe 
care s-a ivit capul unui sclav. 

— Ce vreţi? întrebă el cu glas răstit. 

— İl căutăm pe Calias, răspunse Hipocrate. 


— Alţi sofişti! suspină sclavul. Stăpânul meu nu-i acasă. A 
plecat la ţară, şi închise furios ferestruica. 

In clipa aceea sosi şi Critias, astfel că acum eram cinci oameni 
care aşteptam afară. Peste puţin, Alcibiade îşi pierdu răbdarea, 
se înfurie şi lovi cu piciorul în poartă. 

— Deschide imediat, sclavule! strigă el. 

Temându-se ca strigătele lui să nu se audă până-n casă, 
sclavul ne-a deschis. Am pătruns în grădină, care era o 
adevărată agora plină de lume. 

Protagora se plimba încoace şi-ncolo prin grădină, înconjurat 
de un mare număr de atenieni dintre cei mai cunoscuţi. 

Lângă el se afla Calias, iar mai încolo Paralos, fiul lui Pericle. 
La oarecare depărtare îl puteai vedea pe Harmide, preafrumosul 
fiu al lui Glaucon. Toţi aceştia erau în dreapta lui, în timp ce în 
stânga se aflau Xantip şi Filipide - încă unul care, după cum am 
aflat mai târziu, era cel mai bun discipol al lui Protagora - iar în 
urma lui veneau o mulţime de atenieni şi de străini. 

— Priveşte, şopti Socrate lui Hipocrate, priveşte pe toţi aceşti 
străini. Şi-au părăsit patriile şi casele ca să-l urmeze pe 
Protagora care-i farmecă şi-i târăşte după el, aşa cum Orfeu 
vrăjea fiarele! Aveai dreptate să vrei să-l asculţi! 

Ori de câte ori Protagora se întorcea, întregul grup se oprea, îi 
făcea loc, apoi toată lumea pornea iar spre celălalt capăt al 
curţii, mereu în aceeaşi ordine, ascultând cu mare atenţie 
spusele dascălului. Printre ei era şi omonimul gazdei, Calias al 
lui Caliados, un atenian bogat, care cu câţiva ani în urmă îl 
plătise pe Zenon Eleatul cu o sută de mine“? ca să-l înveţe ce 
este înţelepciunea. De jur-împrejur în grădină, pe bănci de 
piatră, erau alţi oameni. Sofistul Hipias, care era de mult timp 
oaspetele lui Calias, avea în jurul său pe Eriximahos, pe Faidros, 
pe Andron şi pe alţi prieteni ai stăpânului meu. De la o fereastră 
se zărea, întins încă în pat, Prodicos din Chios, iar lângă el era 
Agaton. 

Indată ce oamenii care-l urmau pe Protagora l-au văzut pe 
Socrate, l-au salutat cu însufleţire şi şi-au întrerupt plimbarea. 

Calias l-a prezentat lui Protagora. 

Stăpânul meu a înaintat către prietenii săi şi le-a spus făcând 
şiret cu ochiul: 

— Ei, băieţi! Acum să te ţii! Cred că are să se încingă o 
discuţie grozavă! Cine credeţi voi că va învinge? 

— Mai încape întrebare? răspunse Pausania. Atena, fireşte. 
Protagora nici nu bănuieşte că Socrate e cel mai bun vorbitor 
din Atena! Să ne apropiem ca să-i auzim! Veniţi! 

Incetul cu încetul, toţi cei de faţă se strânseră în jurul lui 
Protagora şi al lui Socrate, alcătuind o adevărată adunare. Eu n- 
am îndrăznit să mă apropii, ca nu cumva să mă jignească 
cineva, astfel că n-am putut auzi decât jumătăţi de fraze, când 
s-a însufleţit discuţia. Nu numai cei doi au luat cuvântul, fiecare 
voia să spună ce avea de spus. A vorbit şi Alcibiade, şi anume 
când Socrate a vrut să plece, fiindcă Protagora refuza să 
răspundă la întrebările lui şi dorea să-şi dezvolte singur ideile. 
Se vorbea despre semnificaţia cuvântului virtute şi despre 
putinţa de a o însuşi. Protagora vorbi primul, îndelung şi se pare 
că a vorbit frumos, fiindcă mulţi l-au aplaudat. Când însă 
Socrate a început să-i pună întrebări, am văzut de departe că 
străinul era stingherit şi că gesticula cu oarecare nerăbdare. La 
un moment dat, Socrate s-a ridicat gata să plece. 

— Nici eu, a spus el, n-aş vrea ca o asemenea discuţie să se 
prelungească într-un mod care ţi-ar fi neplăcut, Protagora. Tu 
eşti un maestru al cuvântului, dar eu nu pot urmări frazele lungi 
şi nici marile figuri oratorice, nu fiindcă mi-ar lipsi dorinţa, 
crede-mă, ci fiindcă nu sunt în stare. Dar dacă ţi-e uşor să 
discuţi în ambele feluri, arată-mi oarecare înţelegere. Îmi pare 
rău că nu pot rămâne! De altfel, trebuie să merg undeva. 

Protagora îşi freca mâinile şi sunt sigur că în clipa aceea 
gândea: „Bine că m-am descotorosit de el!” Toţi ceilalţi au 
protestat, însă, şi Calias, apucându-l pe Socrate de mantie, nu l- 
a lăsat să plece. 

— O asemenea discuţie nu poate continua fără tine, Socrate! 

Toţi îl rugau şi, după o deosebită stăruinţă, Alcibiade îl hotărî 
să rămână. 

Cineva vru să împace lucrurile şi, întorcându-se către cei doi 
vorbitori, le spuse: 

— Socrate, nu mai stărui în dialogul scurt şi în răspunsurile 
seci! Mai slăbeşte hăţurile, înfrumuseţează-ţi discursul! lar tu, 
Protagora, nu porni cu pânzele întinse pe marea cuvintelor, nu 
te depărta de orice petec de uscat! 


Socrate se aşeză iar şi procedeele lui stârniră interesul 
grupului. Din când în când auzeam câte o exclamaţie, câte o 
confirmare şi numele poetului Simonide, care revenea mereu în 
discuţie. 

Timpul trecea, soarele urca pe bolta cerească, era aproape 
ora prânzului, dar nimeni nu se gândea să plece, când cineva 
bătu cu putere în poarta de afară. Un sclav se duse să deschidă. 
Era Nicias, care venea grăbit să-l anunţe pe Calias al lui Caliados 
că în Bule fusese numit strateg pentru expediţia din Potideea. 
Toată lumea se adună în jurul lui Nicias ca să afle şi alte 
amănunte, Calias primea felicitări şi, încetul cu încetul, 
adunarea începu să se împrăştie. 

Alcibiade îl urmă pe Socrate. 

— Cum ai să faci rost de arme? întrebă el. 

— Cum am să fac? Cum face toată lumea. Am să le iau de la 
arsenal... 

— Aha! exclamă dezamăgit Alcibiade. 

— N-avea grijă! Am să le aleg solide şi bune, pentru ca, la 
nevoie, să lupte pentru noi amândoi. 

— Nu mă necăji, Socrate! 

— Pleci şi tu? îl întreba multă lume pe Socrate. 

— Da, plec şi eu. 

— Şi tu, Eriximahos? 

— Şi eu! 

— Şi Harmide? 

— Harmide e încă un efeb... 

In dimineaţa aceea, din colţul în care mă găseam, m-am 
simţit cuprins de o amară invidie văzând pe toţi tinerii care se 
învârteau în jurul înţelepţilor, înflăcărându-se pentru un 
argument strălucitor, lăsându-se subjugaţi de o contrazicere 
bine ţintită, aplaudând când li se părea că unul dintre rivali 
învinge, apoi luând foc pentru expediţia din  Potideea, 
ironizându-i pe cetăţenii ei şi vrând să se năpustească 
numaidecât asupra lor ca să le pună mâna-n gât. Contemplând 
acest avânt şi pe toţi tinerii aceia, mi-am spus în sinea mea: „Ce 
jalnic eşti tu, Silicos!” apoi am hotărât să plec şi eu în expediţie. 

Dar n-am putut să plec la Potideea! În timpul lipsei stăpânului 
meu, lipsă care a durat câteva luni - aproape că mi-am pierdut 
somnul de nelinişte. Şi azi - câţi ani au trecut oare de atunci? - 
îmi pare rău că n-am fost de faţă la primul triumf al flăcăului 


meu. Oricâte relatări mi-au făcut după aceea şi el şi Socrate, nu 
mă săturam să-i ascult! 

N-avea nici douăzeci de ani când a plecat la Potideea, nici 
soldat nu era încă. In lupta care s-a dat în afara zidurilor a fost 
premiat! Când armata noastră a pornit la atac, stăpânul meu, 
mai iute de picior decât ceilalţi, s-a trezit înaintea tuturor şi a 
fost încercuit de corintieni. A lovit în dreapta şi-n stânga, a 
luptat ca un leu. În jurul lui au căzut mulţi duşmani, dar, în cele 
din urmă, o lovitură de lance l-a rănit în coapsă. Lovitura era din 
fericire uşoară şi n-a vătămat osul, numai că l-a făcut să cadă în 
genunchi. Când l-au văzut jos, doi-trei corintieni s-au repezit să-l 
dea gata. Alcibiade se apăra cu spada şi cu scutul. Socrate lupta 
prin preajma stăpânului meu şi, când l-a văzut în genunchi, a 
alergat să-l ajute. Îndată ce l-a zărit în apropiere, Alcibiade a 
zâmbit şi, dând o puternică lovitură circulară cu spada, i-a 
strigat: 

— lată! învăţătorule, asta nu mi-a arătat nimeni să fac, totuşi 
mă pricep. 

Socrate a luptat vitejeşte alături de el, astfel încât Alcibiade s- 
a putut târî până în spatele liniei de bătaie. Şi-a legat provizoriu 
rana ca să nu piardă sânge, apoi s-a întors în luptă, căutându-l 
pe Socrate. S-a bătut până la sfârşit, numai că n-a putut lua 
parte la urmărire, când corintienii au început să se retragă şi să 
fugă. 

După această cruntă şi grea bătălie - strategul Calias fusese 
ucis după primul atac - a fost înălţat trofeul şi s-au adus jertfe. 
Ofițerii nu erau de acord în ce priveşte premiul. O parte din ei 
voiau să-l dea lui Socrate, ceilalţi însă voiau să-l înmâneze lui 
Alcibiade şi, în timp ce şuşoteau între ei, Socrate a făcut un pas 
înainte şi i-a rugat să-l încunune pe Alcibiade: 

— A luptat mai vitejeşte decât mine, le-a spus el. A fost rănit 
de la începutul bătăliei şi, totuşi, nu numai că n-a părăsit linia de 
bătaie, dar a ucis doi corintieni înainte de a se retrage! 

— Merită! Merită! au exclamat câteva voci şi ofiţerii l-au 
încununat pe Alcibiade, înmânându-i premiul tradiţional, adică 
armele unuia dintre duşmani. 

Din fericire, rana stăpânului meu nu era serioasă, totuşi 
comandantul l-a silit să se întoarcă la Atena împreună cu ceilalţi 
răniţi. Corpul nostru expediționar a început asediul Potideii, care 
a durat aproape doi ani. 


Când stăpânul meu s-a întors la Atena, tot oraşul aflase că a 
luat premiu şi, în timpul cât a rămas acasă, aşteptând să i se 
vindece complet rana, au venit nenumărate rude şi prieteni ca 
să-l vadă, să-i aducă daruri şi să-i ţină de urât. 

Vărul lui, Euriptolemos, care-l iubea foarte mult, i-a adus 
numeroase daruri, podoabe de aur pentru haine şi pentru cap, 
ţesături frumoase şi mirodenii. Într-o zi a venit cu un câine 
foarte frumos. 

—E de vânzare, Alcibiade, dar e foarte scump! Costă 
şaptezeci de mine! 

— Ce frumos e! spuse stăpânul meu cu admiraţie. N-am văzut 
niciodată un câine atât de mare! Are să fie cel mai mare din 
Atena! Îl cumpăr! 

ŞI-l boteză Aristeas, după numele strategului corintian al 
Potideii. 

Cât timp stăpânul meu a stat în pat din cauza rănii, Socrate 
aproape că a locuit la noi. De vreo două ori, fără să-l simtă 
nimeni, şi-a petrecut noaptea în grădină, învelit în manta. Intr-o 
zi s-au auzit ţipete în faţa casei. O femeie răcnea: 

— Unde-i mizerabilul ăla? Nelegiuitul! Pocitul! Nepricopsitul 
ăla, care mă lasă gravidă şi pe urmă aleargă după băieţi 
frumoşi! 

Socrate, care recunoscuse glasul neveste-si şi voia să evite un 
scandal, a fost nevoit să iasă ca s-o potolească, dar văzându-l, 
ea s-a înfuriat şi mai rău şi striga aşa de tare că glasul strident i 
se auzea până la distanţă de câteva stadii. Când, în cele din 
urmă, s-a liniştit, Socrate s-a întors în camera lui Alcibiade: 

— De ce ţipa aşa? 

— Voia un veşmânt pentru procesiunea de mâine, şi, fireşte, 
n-am bani să i-l cumpăr! 

— Şi ce i-ai spus? 

— Să-l îmbrace pe al meu, ca eu tot nu ies în ziua aceea. 

— Şi a primit? 

— Numai că nu m-a luat la bătaie. Mai ales când i-am spus că, 
dacă refuză, înseamnă că nu merge să vadă procesiunea, ci ca 
s-o vadă lumea pe ea. 

Când Alcibiade a ieşit pentru prima oară în agora după 
convalescenţă, aproape că i s-a făcut o manifestaţie. Se 


adunase atâta lume în jurul lui încât, neştiind ce s-a întâmplat, 
gărzile trace au venit să împrăştie mulţimea. 

Duşmanii lui Alcibiade, Pitonicos, Teramene, Androcle şi alţii, 
erau să plesnească de ciudă în zilele acelea şi au început să 
răspândească vechile calomnii, încercând să umple oraşul cu 
minciunile lor. Câteva au ajuns la urechile lui Alcibiade, care s-a 
înfuriat şi şi-a pierdut sângele rece. A pus mâna pe un cuţit 
ascuţit şi a tăiat coada nenorocitului Aristeas, care a urlat toată 
ziua de durere. 

— De ce ai făcut o răutate inutilă? l-am întrebat eu dojenitor. 

— Păcat că n-ai şi tu coadă! Ţi-aş fi tăiat-o şi pe ata! 

— Dar de ce? 

— Pentru ca atenienii să nu-mi poată pune în socoteală decât 
trăsnaia asta cu coada câinelui! Acuma lasă observaţiile şi dă 
fuga să mi-o aduci pe Pichis. 

Am uitat să spun că Pichis era ultima din cele douăzeci de 
prepelite pe care stăpânul meu le cumpărase odinioară de la 
Meidias. Era cea mai bună din Atena pentru luptele de prepelite. 
Grasă şi mare, îşi împingea numaidecât adversara afară din cerc 
şi Alcibiade câştiga la pariuri cât poftea. 

Am adus-o pe Pichis şi, după ce a mângâiat-o, stăpânul meu a 
vârât-o în buzunar. 

— Mergem la lsonomos. Are să se strângă lumea pentru 
luptele de prepeliţe. la bani cu tine, Silicos. 

— Pentru ce, stăpâne? Noi o să câştigăm! 

— Fă aşa cum îţi spun. 

În drum spre Isonomos am trecut prin agora, unde, în jurul 
cuiva, era adunată multă lume, care făcea gălăgie. 

— Ce s-a întâmplat? întrebă Alcibiade. 

— Se împart bani pentru teatru, spuse cineva, şi se vede că 
vistiernicul a terminat banii, iar cei care nu şi-au primit obolul 
fac scandal. 

Stăpânul meu se îndreptă spre mulţime, luă săculeţul cu bani 
şi strigă oamenilor că va împărţi el bani pentru teatru. Izbucniră 
aplauze şi ochii lui se aprinseră de mulţumire. Zgomotul o sperie 
pe Pichis care zbură din buzunarul stăpânului meu, pitindu-se 
sub degetul cel mare al statuii de aramă a lui Teseu. 

— Las' pe noi, Alcibiade! strigară oamenii şi alergară să 
prindă pasărea. 

Unul dintre ei se întoarse peste puţin, gâfâind: 


— Ticăloasa! Mult m-a mai chinuit, dar tot am prins-o! 

— Îţi mulţumesc! spuse Alcibiade. Ţine o tetradrahmă! Cum te 
numeşti? 

— Antiohos. 

— Unde lucrezi? 

— La corăbii! 

— Te iau în serviciul meu! Vino cu mine! 

— Unde mergem? întrebă Antiohos. 

— Intâi până la lsonomos, unde va avea loc o luptă de 
prepelite, apoi, pe înserat, ne ducem la Anitos. Ai să treci pe 
acasă şi ai să-ţi pui nişte straie mai bune. Mâine am să văd eu 
ce-ţi cumpăr. 

— Si zici că mergem la Anitos al lui Antemion? 

— Da! 

— Eşti invitat la banchet? 

— Anitos dă un banchet? Nici nu mi-a spus că mă pofteşte la 
un banchet! 

— Cum aşa? A invitat o mulţime de lume, azi nu era chip să 
găseşti peşti şi raci în agora! Anitos a cumpărat totul. 

— Prin urmare, mă cheamă ca să mă arate prietenilor lui! N- 
am să merg! N-am să merg nici la luptele de prepeliţe, fiindcă s- 
ar putea să-l întâlnim acolo. Silicos, du-te să faci rost de vin şi 
vino după mine la Timandra! 

— Asta cine mai e? am întrebat. 

De când se întorsese din expediţie, Alcibiade era cu gândul 
numai la femei. În fiecare zi îşi găsea o nouă ibovnică, în alt 
cartier. Cum se întuneca, dispărea. In ziua următoare se 
întorcea acasă în zori, palid, obosit, cu ochii încercănaţi. Când 
ştiam că se duce în partea de jos a oraşului şi că hoinăreşte prin 
cine ştie ce ulite strâmte şi pustii, îl aşteptam toată noaptea. 
Avea atâţia duşmani, încât în astfel de locuri nu putea fi în 
siguranţă. De câte ori nu l-am rugat să ia un băț cu el! Dar nu 
mă asculta. 

— Cine mai e şi asta? exclamă el furios, oprindu-se în mijlocul 
drumului şi întorcându-se spre mine. E cea mai fermecătoare 
fată din Atena şi are un surâs! Nici Afrodita nu zâmbeşte mai 
dulce! 

— Şi unde locuieşte? 

— O iei pe Mirmicon şi coteşti pe a treia ulicioară la stânga, 
numărând de la început. Să nu întărzii! 


O oră mai târziu am ajuns la locuinţa Timandrei, cu două 
burdufuri de vin de Samos. L-am găsit pe Alcibiade culcat pe un 
pat. În jurul lui, şezând sau pe jumătate culcaţi ca şi el, se aflau 
câţiva prieteni ai lui, pe care-i întâlnise pe stradă şi anume: 
Niciade, Gnifonide, Cefisodoros şi alţii. 

— Ai întârziat, Silicos! Mi s-a uscat gătlejul. Timanaraaa! 

— Îndată, dragostea mea! Îndată... ciripi o voce din camera 
din spate şi o fată încântătoare, de vreo optsprezece ani, îşi făcu 
apariţia. Avea nişte ochi imenşi, foarte negri, care dădeau 
feţişoarei sale o nedefinită graţie melancolică. Neliniştea 
nelămurită pe care o trăda totdeauna expresia chipului ei trezea 
în oameni dorinţa spontană de a-i da ocrotire, în orice caz, 
imaginaţia lui Alcibiade născocea primejdii şi aventuri care o 
amenințau pe Timandra şi din care eu o salvam în cele din 
urmă. Surâsul ei era, însă, radios de bucuria vieţii. Avea mişcări 
blânde ca nişte mângâieri şi un mers foarte uşor. 

Fără falsă ruşine, se apropie de Alcibiade şi se cuibări lângă 
el. E atât de odihnitor, de frumos şi de pur să vezi două făpturi 
frumoase care se iubesc şi se privesc în ochi!... 

— O să facem şi noi un banchet! strigă Alcibiade. Anitos poate 
să aştepte! 

În seara aceea am auzit pentru prima oară cântecul 
Timandrei. Toată lumea băuse şi stăpânul meu intonă primul un 
cântec războinic, după care o ascultarăm pe Timandra. Avea un 
glăscior foarte dulce şi subţire ca un ciripit de pasăre, care la 
sunetele joase se încălzea şi începea să vibreze. Işi însoțea 
cântecul cu un acompaniament discret de liră. Vocea ei era o 
vrajă. Când a terminat, nimeni n-a îndrăznit să aplaude. Numai 
Niciade a murmurat de parc-ar fi implorat-o: 

— Mai cântă, Timandra... 

Şi ea începu un cântec tărăgănat şi melancolic. 

Teatrul îţi oferă emoţii zguduitoare, înălţarea pe care o simţi 
admirând operele lui Fidias sau ascultând corurile Antigonei sunt 
emoţii de altă natură, dar cântecul Timandrei şi vocea ei 
fermecătoare îmi mângâiau sufletul, mă vrăjeau şi mă umpleau 
de linişte ca şi cum inima mi s-ar fi înseninat, ca şi cum aş fi 
văzut ridicându-se un praf de aur în care jucau raze luminoase. 
Dacă un necioplit ca Nicias m-ar fi auzit comparând cântecul 
unei hetaire cu un cor dintr-o tragedie a lui Sofocle, ar fi trimis 
trăsnetele asupra mea şi ar fi adus jertfe Hecatei, rugând-o să 


mă lovească vreo nenorocire. Dar pentru mine cântecul 
Timandrei rămâne de neuitat, blând, calm şi atât de frumos că 
mă făcea să plâng şi să rid în acelaşi timp. 

— Cântă-ne unul vesel! spuse Gnifonide. 

— Vreţi cântecul marinarului şi al soţiei sale? 

— Da! Da! 

La început, Timandra şi toţi cei de faţă cântau refrenul în cor: 


Eia mola 
la-le toate 
Eia lesa 
Vino-ncoa. 


Era unul din cântecele acelea cântate cu frenezie de grupuri 
de oameni beţi. 

Când l-au terminat şi pe ăsta şi când prietenii lui Alcibiade, 
gâfâind uşor de oboseală, s-au mai potolit, stăpânul meu s-a 
ridicat de pe patul lui şi a propus să mergem cu toţii, aşa cum 
eram, la Anitos. 

— E bine aici! Unde să ne ducem acuma? au spus unii. 

— Veniţi! Veniţi! Ne ducem la Anitos şi dăm totul peste cap! 

Ne-am luat rămas bun de la Timandra şi am plecat făcând 
mare gălăgie. Din când în când, grupul se aduna în jurul vreunui 
Hermes şi glumea pe seama faluşilor sculptați. 

Când am ajuns la Anitos, Alcibiade a intrat primul, a deschis 
larg uşile şi s-a oprit în prag. 

— Bună seara, Anitos! a spus el. 

Faţa lui Anitos a strălucit de bucurie. 

— lată-te, în sfârşit, Alcibiade! In sfârşit! Te aştept de atâta 
vreme! 

— Îmi plac vasele tale de argint şi de aur, Anitos! Pentru asta 
am venit! Sclavi, porunci el întorcându-se spre ei, luaţi jumătate 
din argintărie şi duceţi-o la mine acasă! 

Sclavii şovăiau, dar văzând că Anitos îl priveşte pe stăpânul 
meu cu bucurie şi admiraţie şi nu se împotriveşte, au înaintat şi 
au început să ia din faţa invitaţilor pocale, farfurii şi alte obiecte 
de argint. 

Unul dintre oaspeţii lui Anitos s-a înfuriat că i s-a luat cupa şi a 
spus gazdei cu indignare: 

— Cum admiţi jignirea, obrăznicia asta a lui Alcibiade? 


— Obrăznicie?... exclamă Anitos. E o dovadă de mare 
bunătate şi de politeţe din partea lui că ne lasă jumătate din 
argintărie, doar are dreptul să ia totul, dacă vrea. 


Noaptea era foarte înaintată, când, încărcaţi cu argintăria lui 
Anitos, am ajuns acasă. Auzind glasuri şi cântece, Pericle, care 
nu se culcase încă, a ieşit în curte ca să-l certe pe stăpânul meu. 

— Ce-s astea? De unde ai luat argintăria? Ce vrei să faci cu 
ea? 

— Am s-o topesc ca să-ţi fac bustul, spuse vesel Alcibiade. 

Auzind glasul lui Pericle, prietenii lui se speriară şi-şi luară 
tălpăşiţa. 

— Ei! Unde sunteţi? strigă Alcibiade. 

Dar nimeni nu răspunse, toţi se făcuseră nevăzuţi. Din 
fericire. 

Niciodată nu-l văzusem pe Pericle atât de rătăcit, de neliniştit 
şi de trist, ca în noaptea aceea. Când am intrat în casă şi când 
Alcibiade l-a văzut la lumină s-a tulburat atât de tare că i-a 
trecut beţia. Aveam înaintea noastră un om istovit, cu 
disperarea zugrăvită pe faţă. Stăpânul meu s-a apropiat de el şi 
l-a apucat de umeri. 

— Dar ce s-a întâmplat? Spune, ce s-a întâmplat? 

— Lasă! Am să-ţi spun!... a zis Pericle cu voce obosită. Pe 
urmă s-a întors spre mine: Du-te, Silicos, poate ai să afli altă 
dată... 

A doua zi dimineaţă, Alcibiade mi-a povestit ce-i destăinuise 
Olimpianul. 

In ajun, Diopeites, un vechi duşman al lui Pericle, conservator 
fanatic, care încercase să împiedice construirea Partenonului, 
depusese în Bulé o moţiune pentru o lege care să condamne pe 
cine nu crede în cele sfinte şi încearcă să dea explicaţii naturale 
mersului stelelor, al soarelui şi al lunii. Ca şi cum atâta n-ar fi 
fost destul, în aceeaşi zi Hermipos, un autor de comedii, invidios 
şi ratat, depusese la Heliaia o plângere împotriva Aspasiei, 
acuzând-o că duce o viaţă desfrânată. 

In adunare luase cuvântul Cleon, care de multă vreme i se 
opunea lui Pericle. Vorbise cu brutalitate, cu trivialitate, pe un 
ton sălbatic care făcuse impresie asupra celor de faţă şi folosind 
expresii injurioase, ce începeau să placă pe vremea aceea 
amatorilor de teatru, obişnuiţi cu autorii comici, care pierduseră 


orice ruşine. Cleon vorbise mult timp şi, în baza propunerii lui 
Diopeites, ceruse condamnarea lui Anaxagora. Mulțimea, aflând 
că „Spiritul” considera soarele drept un glob de fier înroşit, de 
proporţii ceva mai mari decât Peloponesul, se înfurie şi primi în 
unanimitate propunerea lui Cleon. Adunarea, care de obicei îşi 
păstra sângele rece, părea în ziua aceea o fiară dezlănţuită. N-a 
lipsit mult ca mulţimea să se reverse pe străzi, pornind în 
urmărirea bătrânului înţelept şi să-l sfâşie dacă l-ar fi găsit. 

In aceeaşi zi, pe înnoptate, Pericle însuşi, însoţit de Metiohos, 
îl conduse pe Anaxagora până la Pireu, unde înțeleptul se 
îmbarcă pe o navă de comerţ care pleca spre Acragas, în Silicia. 
Bine că apucase să fugă, fiindcă tribunalul acceptase plângerea 
lui Cleon şi-l condamnase pe filosof la moarte. Am admirat 
curajul lui Pericle, care, deşi nu mai avea acum niciun motiv, s-a 
prezentat în Heliaia ca să-şi apere prietenul şi să se 
împotrivească unei sentinţe nedrepte. 

Din clipa, însă, în care Cleon şi Hermipos îşi depuseseră 
plângerile, Pericle n-a mai fost acelaşi om. L-am văzut 
îmbătrânind în câteva zile. Tăcut, cu capul plecat, obosit, nu mai 
ieşea din casă, nu auzea ce-i spuneai, nu răspundea niciodată. 
Când ceilalţi strategi, colegii lui, veneau la el, îi primea îndată şi 
discuta fiecare amănunt al situaţiei politice, socotind totdeauna 
drept o datorie să-şi slujească patria. 

Dar, în afară de Metiohos, nu mai primea pe altcineva şi nu 
încerca să reacționeze la uneltirile duşmanilor săi. Pe Aspasia n- 
o vedea nimeni. În aşteptarea judecății nu mai ieşea din camera 
ei. 

Alcibiade îi arăta multă dragoste şi devotament lui Pericle. În 
timp ce fiii săi, Xantip şi Paralos, nu se prea sinchiseau, stăpânul 
meu îşi petrecea serile cu el şi făcea ce putea ca să-l distreze şi 
să-l îmbărbăteze, stimulându-i amorul propriu. 

— Cum aşa, Olimpiene? Stai cu braţele încrucişate, în timp ce 
duşmanii joacă pirihul® în jurul tău! Nu te duci în adunare ca să 
le închizi gura? Aştepţi, într-adevăr, ca Aspasia să fie judecată? 
Unde-i spiritul tău de luptă? Unde sunt vremurile când cu un 
singur discurs îl ostracizai pe Tucidide? Te închizi în casă, de 
parc-ai recunoaşte învinuirile ce ţi se aduc şi ţi-ar fi ruşine de 
ele! leşi ca să te vadă poporul! Să-şi amintească de legile tale, 
de tot ce ai făcut pentru democraţie, pentru cetate! 


& Dans războinic. 


Pericle nu scotea un cuvânt. Se uita la stăpânul meu, îşi 
sprijinea bărbia în palmă şi privirea lui devenea tulbure şi tristă. 
O singură dată i-a răspuns lui Alcibiade: 

— Poporul îşi aminteşte numai de suferinţe, nu şi de 
binefaceri! 

— Poporul Atenei nu face asta! răspunse stăpânul meu cu 
vioiciune. 

— Mai ales el, Alcibiade... Ai să vezi şi tu mai târziu... 

Cu câteva zile înainte de procesul Aspasiei, Metiohos veni 
tulburat la Pericle şi-i spuse că Megara ne adusese o nouă 
jignire: arase o parte din pământul sacru de la Eleusis şi se 
pregătea să-l semene. 

— Ticăloşii! strigă Pericle. Şi comandantul garnizoanei i-a 
lăsat? 

— Ce era să facă? După cum ştii, megarienii şi-au întărit 
străjile la graniţă! 

— Nemernicii! spuse Pericle care se însufleţea încetul cu 
încetul Trimiteţi numaidecât o ştafetă la Megara, ca să 
protesteze şi să amenințe! Aceeaşi ştafetă să plece la Sparta, să 
ceară eforilor să se impună aliaţilor lor, altfel ne vom impune 
noi! Ştiu eu cum! 

— Pericle... poate că fraza din urmă nu trebuie spusă Spartei. 

— Discutaţi în Bulé. În orice caz, trebuie să trimitem o ștafetă! 


Ştafeta Antemocritos plecă în aceeaşi zi, dar nu ajunse 
departe, nenorocitul, fiindcă fu asasinat în Megarida. Niciodată 
până atunci nu se mai pomenise în lumea elenică de asasinarea 
unei ştafete în exerciţiul funcţiunii. Când la Atena sosi vestea 
despre această nelegiuire, despre asasinarea unui trimis oficial 
al democraţiei, lumea fu cuprinsă de indignare. Era cea mai 
grea jignire pe care o puteau aduce megarienii Atenei şi tuturor 
principiilor pe care elenii le considerau sacre. Strategii cerură 
convocarea imediată a unei adunări extraordinare şi chemarea 
fu afişată în după-amiaza aceea în agora. Pericle preferă să nu 
ia parte la adunare, în ciuda stăruinţelor stăpânului meu, care 
nădăjduia că prezenţa lui avea să influenţeze Heliaia în procesul 
Aspasiei. Olimpianul trimise însă pe Metiohos să vorbească şi să 
propună din partea lui măsuri împotriva megarienilor: „Pericle al 
lui Xantip crede că asasinarea ştafetei este o mare jignire adusă 
Atenei, e o jignire şi mai mare adusă lui Hermes, ocrotitorul 


ştafetelor. lată de ce propune ca Megara să fie exclusă din toate 
porturile şi agorele Ligii. Orice încălcare să fie pedepsită cu 
moartea.” 

Propunerea, care luă numele de „Decretul megarian” fu 
votată în unanimitate. Oamenii strigau că şi atâta era prea 


puţin. 


Aici trebuie să lămuresc schimbarea de atitudine a opiniei 
publice faţă de Pericle. Vreau să explic de ce înainte, când era 
un zeu atotputernic, niciunul dintre duşmanii lui nu îndrăznea 
să-i aducă cea mai mică învinuire altfel decât în frizerii sau în 
reuniuni particulare, în timp ce acum îl atacau, pe el şi familia 
lui, în Bulé ca şi în adunare, cu o violenţă, cu o răutate şi cu un 
cinism care dovedeau că erau convinşi de ascultarea ce aveau 
să le dea demosul şi Bulé. 

De ani de zile nu se vorbea la Atena decât despre Pericle. De 
ani de zile, lumea se obişnuise să-l vadă atotputernic, inatacabil 
şi inaccesibil, de parc-ar fi aparţinut unei alte specii umane, mai 
apropiată de zei. Cei câţiva membri ai oligarhiei, care 
rămăseseră uniţi după exilul lui Tucidide, abia îndrăzneau să-şi 
exprime opoziţia în chestiuni fără importanţă şi nimeni nu-i lua 
în seamă. Nu din partea acestei grupări începu atacul. Prima 
lovitură veni din popor, de la cineva care se ridicase din 
rândurile poporului. Când Cleon îndrăzni pentru prima oară să se 
ridice împotriva lui Pericle, discursul lui stârni puternice şi 
zgomotoase proteste în adunare, dar poporul de jos fu răscolit. 
Cleon era dintre ai lui, îi vorbea limba, oamenii îl simțeau mai 
aproape, mai la îndemână decât pe Alcmeonidul acela distant şi 
inaccesibil, care, fireşte, era un mare binefăcător, un 
binefăcător de seamă, dar care răspândea oarecare teamă în 
jurul lui. Şi, poate fără să-şi dea seama, oamenii erau bucuroşi 
că se găsise cineva care să risipească vraja. Încetul cu încetul, 
cele ce făcuse Pericle pentru Atena fuseseră date uitării şi 
atenienii, care considerau că veniturile suplimentare şi salariile 
erau acum drepturi inatacabile, începură să guste răţoielile şi 
crizele de furie ale lui Cleon şi încetară să se înfurie când acesta 
îl ataca pe Pericle. In adunare, lumea îl urmărea cu atenţie; din 
când în când răsuna câte un „bravo”, câte o aprobare, când 
vocea aspră a lui Cleon afirma că ocrotitorul demosului trebuia 
să fie un om din popor. Autorii de comedii, care până atunci nu 


îndrăzniseră să-şi bată joc de Pericle, îşi ridicară şi ei glasurile, 
când îşi dădură seama că sentimentul popular le suportă 
glumele. Cratinos, Hermipos şi alţii începură să vorbească în 
comediile lor despre Zeus şi despre Hercule, dar referindu-se la 
Pericle, şi despre Omfala, dar referindu-se la Aspasia. După un 
timp, subînţelesurile se făcură mai evidente şi trivialităţile mai 
grosolane... Lumea se distra, râdea şi în ziua următoare toată 
Atena repeta câteva versuri din comedie care, trecând din gură- 
n gură, deveneau zicale populare. În perioada aceea se răspândi 
un cântec care făcea, chipurile, aluzie la Metiohos, deşi, de fapt, 
era îndreptat împotriva lui Pericle. Îmi amintesc şi acum 
refrenul: 


Domneşte şi se ţine de-ospețe şi tot bea, 
Dar va sfârşi de gloată ciomăgit. 


Fireşte că membrii oligarhiei îşi frecau mâinile de bucurie şi, 
aşa cum se întâmplă în asemenea împrejurări, nu-şi dădeau 
seama cât de important era pentru ei ca un Alcmeonid şi nu un 
pantofar să fie ocrotitorul poporului. Sperând că Pericle va fi 
curând doborât, împingeau lucrurile tot mai departe. După ce se 
întoarse la Atena, Tucidide îl încurajă pe Cleon să facă plângere 
împotriva lui Anaxagora. Aşa au mers lucrurile până la 
reclamaţia lui Hermipos şi la procesul Aspasiei, care a scăpat 
graţie pledoariei lui Pericle, lacrimilor şi frumuseţii ei. In lunile 
acelea, tulburarea şi confuzia din minţile oamenilor erau atât de 
mari, încât un oarecare Dracontide, membru al oligarhiei, a 
propus - şi propunerea lui a fost înaintată demosului - ca Pericle 
să fie obligat să mai dea o dată socoteală pentru banii cheltuiţi 
la construirea templelor şi a Pireului, ba - ce era mai rău decât 
orice - să jure, pentru mai mare siguranţă, în faţa unui altar 
sfânt. Erau socoteli de sute de talanţi, cercetate cu mulţi ani în 
urmă şi altele rămase încă neîncheiate, fiindcă se lucra mai 
departe la Propilee. Din fericire, se găsi un anume Hagnon, om 
bătrân şi serios, care luă cuvântul în adunare spunând că ar fi 
fost o mare jignire şi o înjosire pentru justiţia ateniană ca 
judecătorii să fie obligaţi să depună un jurământ special. 
Spusele lui făcură mare impresie în adunare şi jurământul fu 
respins. 


Fidias, însă, avu o soartă tragică! Noi, atenienii, am dat 
crezare vorbelor unui sclav, numit Menon, care se duse să 
îngenunche ca rugător în faţa unui altar, şi-l denunţă pe 
stăpânul lui, pe Fidias, spunând că furase din aurul încredinţat 
pentru executarea statuii de aur şi fildeş a Atenei din Partenon. 
Temându-se ca nu cumva Fidias să fugă din Atena, arhonţii îl 
aruncară în închisoare, fără să-l cerceteze şi fără să-l judece. 
Pericle se strădui să-l salveze. Alergă la arhontele eponim şi-l 
rugă să ordone cântărirea aurului din care fusese făcută statuia 
şi care fusese turnat dinadins în bucăţi pentru a putea fi cântărit 
mai lesne. Până să se hotărască eponimul Pitodoros, până să se 
numească o comisie, până să se formeze comisia şi să aprobe 
Bulé trecu ceva timp. Era iarnă, cei unsprezece arhonţi nu-i 
dădeau lui Fidias păturile şi hrana pe care Pericle i le trimitea 
zilnic; genialul artist se îmbolnăvi şi în câteva zile muri. Străjile îl 
îngropară ca pe un criminal, în timp ce Menon fu eliberat şi 
obţinu o scutire de impozite pentru agora. 


Stăpânul meu simţea din plin criza prin care trecea Pericle şi 
se străduia să-l ajute. Protagora se afla încă la Atena şi cum 
Alcibiade ştia că sofistul întocmise constituţia din Turioi (Marea 
Eladă) se duse să-i ceară un sfat. Protagora îi ceru trei sute de 
drahme şi rosti diferite generalităţi despre pericolul ce ameninţă 
virtutea în politică. Stăpânul meu îi spuse furios că asta ştia şi el 
şi dădu fuga la Socrate. 

— Nu înţeleg, Socrate! Pericle a făcut mult rău oligarhiei, dar 
poporul de ce se poartă aşa? Poporul ăsta, căruia el i-a împărţit 
o mulţime de bani, pentru care a creat o viaţă nouă!... 

— Crezi că poporul îşi aminteşte de asta, Alcibiade? 

— Cum să nu-şi amintească? 

— Poporul e ca un copil care se înfurie şi se potoleşte în 
aceeaşi clipă. Acuma e liniştit, blând şi mulţumit şi deodată se 
transformă într-o mare furtunoasă care rupe zăgazurile şi 
răscoleşte totul. 

— Poporul e supus şi bun, Socrate. 

— Se poate, dar e incult, se lasă lesne cuprins de fanatism şi, 
în mâinile unui conducător rău, se transformă într-o adevărată 
fiară. 

— Pericle a fost un conducător rău, Socrate? 


— Nu vorbesc despre unchiul tău. Vorbesc despre noul lui 
conducător, despre Cleon. Şi unchiul tău a făcut greşeli. A 
stârnit furtuna care acum s-a dezlănţuit. Să se păzească! 

— Da! A făcut greşeli... 

— Nici el nu are măsură... 

— De ce spui: „nici el”? 

— Vezi în jurul tău pe cineva care să ştie ce-i măsura? 

— Ştiu eu?! 

— Alcibiade! De câte ori nu ţi-am spus: Cunoaşte-te pe tine 
însuţi! Când te gândeşti că aici, la Atena, sub altarul 
înţelepciunii, au fost rostite cugetări ca acestea: „Nimic prea 
mult”, „Măsura e lucrul cel mai bun”, „Să nu faci de două ori 
aceeaşi greşeală”... şi atâtea altele. De altfel, nu e ciudat. 
Înseamnă că avem nevoie de aceste maxime, tocmai pentru că 
ne lipseşte măsura, iar pe cei care o au îi exilăm sau îi ucidem, 
cum am făcut cu Aristide şi cu Fidias. Poporul e primejdios, 
Alcibiade, poporul preferă să audă mai degrabă învinuiri decât 
laude, poate pentru că fiecare simte o satisfacţie ascunsă aflând 
că şi alţii au păcate şi năravuri. 

— Bine, Socrate, dar dacă cei mulţi sunt mai primejdioşi decât 
cei puţini, de ce spunem că democraţia e cea mai bună formă 
de guvernământ? 

— De ce foloseşti pluralul, Alcibiade? Cine ţi-a spus că eu 
admit ca şi voi că democraţia e cea mai bună formă de 
guvernământ? 

— Dar care formă de guvernământ spui tu că e mai bună? 
Oligarhia? Tirania? Nu vreau să cred aşa ceva, Socrate! 

— De unde să începem?... întrebă Socrate, adresându-se mai 
curând lui însuşi decât lui Alcibiade, şi-şi plecă uşor capul. Faţa 
lui urâtă se făcuse şi mai urâtă, zbârcită şi brăzdată, dar fruntea 
îi rămânea senină şi luminoasă. Există patru feluri de forme de 
guvernământ, spuse el. Prima şi cea mai vestită este forma de 
guvernământ a Spartei şi, pe vremuri, a Cretei. A doua e 
oligarhia, căreia mulţi îi aduc elogii, dar care are multe puncte 
vulnerabile. A treia, democraţia, e opusul oligarhiei. În sfârşit, 
tirania, o formă de guvernământ care este produsă şi cultivată 
de democraţie şi care e cea mai rea din toate. Eşti de acord, 
Alcibiade? 

— Sunt de acord cu enumerarea, dar explică-mi: de ce 
democraţia dă naştere tiraniei? 


— După cum ştii, fiecare formă de guvernământ se 
străduieşte să păstreze bunul ei cel mai de preţ. Oligarhia - în 
aceasta îi constă instabilitatea - nu se gândeşte decât la bogăţie 
şi nu ţine seama de nimic altceva. Democraţia, şi ea lacomă şi 
hrăpăreaţă, nu se gândeşte decât la libertate, pe care o 
consideră bunul suprem. Din cauza existenţei sale... Într-o 
democraţie nu vei auzi vorbindu-se despre nimic altceva în 
afară de libertate! Vei auzi că e singurul bun omenesc mereu în 
pericol. 

— Ai dreptate, numai despre asta se vorbeşte. 

— Dar, oare, nu cumva tocmai acest ataşament exagerat 
pentru libertate, însoţit chiar de dispreţ faţă de orice altceva, 
duce la tiranie? 

— Cum aşa? 

— Când într-o formă de guvernământ poporul e însetat de 
libertate şi când nişte conducători nesocotiţi i-o servesc în formă 
pură, oamenii beau şi se îmbată, iar în clipa când conducătorii 
lor refuză să le mai dea aceeaşi cantitate de libertate, ridică 
pretenţii, îi acuză şi-i pedepsesc, socotindu-i trădători. In 
asemenea momente, poporul începe să dispreţuiască şi să 
insulte pe acei cetăţeni care respectă încă adunarea şi spune 
despre ei că sunt sclavi de bună voie. O situaţie de acest fel dă 
naştere şi la alte rele. Se ajunge la o egalizare dăunătoare. 
Invăţătorul se teme şi-l linguşeşte pe elev, elevul dispreţuieşte 
pe învăţător sau pe pedagog şi, în general, tinerii vor să fie egali 
cu bătrânii, care, la rândul lor, se străduiesc să facă pe tinerii, 
de teamă să nu pară înapoiaţi! Era să uit: bărbaţii şi femeile 
ajung egali în relaţiile dintre ei. Toate acestea stârnesc în 
fiecare cetăţean atâta teamă să nu-şi piardă libertatea şi atâta 
bănuială, încât e gata să se revolte la fiecare presupusă 
primejdie, în cele din urmă nu mai respectă nimic, nici legea 
scrisă, nici pe cea nescrisă şi nu se mai supune la nimic. Din 
această frumoasă situaţie se naşte tirania. Există un adevăr şi 
anume: o exagerare atrage după sine exagerarea opusă, 
fenomen ce se poate observa şi la anotimpuri, şi la plante, şi la 
trupul omenesc, dar mai ales în politică. Acum trebuie să revin 
la ordinea ideilor mele, ca să stabilim care e cea mai bună 
formă de guvernământ. Aşadar, eu cred că toţi oamenii sunt 
fraţi. Toţi s-au născut pe pământ, numai că, zămislindu-i, Zeus a 
turnat unora dintre ei, celor care aveau să ajungă conducători, 


puţin aur în clipa naşterii, de aceea sunt cei mai preţioşi. Altora 
le-a dat argint şi altora, în sfârşit, fier şi aramă. Dacă oamenii au 
o astfel de origine, copiii lor ar trebui să le semene. Adică cei 
care au în ei aur să zămislească copii posedând şi ei aur. La fel 
ar trebui să se petreacă şi cu ceilalţi. Se întâmplă, însă, ca dintr- 
un neam de aur să se nască copii de argint şi invers, dintr-un 
neam de argint să se nască copii cu vână de aur. La fel se poate 
întâmpla şi cu celelalte două metale. lată greutatea cea mare, 
fiindcă ar fi trebuit ca oamenii să dea copiilor lor exact locul ce li 
se potriveşte conform filonului existent în ei. Dacă un tată cu 
filon de aur dă naştere unui copil cu filon de argint, copilul ar 
trebui să rămână în clasa din care face parte şi, dimpotrivă, 
dacă dintr-un tată cu filon de aramă se naşte un copil cu filon de 
aur, ar trebui ca acest copil să ajungă la cele mai înalte 
demnități. Aşa cred că ar trebui să se întâmple. Aşa crede zeul. 
Cunoşti, desigur, oracolul: 


Şi dacă fierul îl va înfrunta, şi arama, 
Cetatea se va prăbuşi 


lată, prin urmare, marea problemă: în scurgerea generaţiilor 
trebuie să conducă cei care au filon de aur, fiindcă sunt cei mai 
buni şi fiindcă numai ei vor fi drepţi. 

— Va să zică, eşti pentru oligarhie, Socrate. 

— Intr-un regim oligarhic conduc cei puţini, Alcibiade, dar asta 
nu înseamnă că sunt cei mai buni. Din nefericire, lucrurile se 
întâmplă tocmai dimpotrivă. Cei buni sunt puţini. 

— Şi cum ai numi o formă de guvernământ în care cei mai 
buni ar avea conducerea? 

— Aş numi-o aristarhie. 

— De ce nu aristocrație? 

— Pentru că cei mai buni nu „stăpânesc”.“* Cei mai buni 
„conduc”. Locul lor firesc e la conducerea cetăţii. 

— Şi cum să-i găsim pe „cei mai buni”, Socrate? Cum să ştim, 
la fiecare generaţie, cu ce metal s-a născut fiecare om, dacă 
spui, dacă recunoşti că nu este ereditar? Cum să-i descoperim 
pe cei mai buni în fiecare generaţie? 


64 În greacă: âristos - cel mai bun, crat&in - a stăpâni, ârhein - a conduce; 
deci: aristo-craţie şi arist-arhie. 


În clipa aceea se apropie un grup vesel. Cei mai mulţi erau 
beţi. Printre ei se aflau lsonomos, Panaitios, Faidros şi frumosul 
Agaton. 

— Te-am prins, Socrate! De ce-l laşi pe Alcibiade să-ți 
monopolizeze înţelepciunea? 

— Nu ne întrerupeţi, spuse Alcibiade. 

Grupul nu-l luă în seamă şi continuă să-i necăjească şi să-i ia 
peste picior, glumind şi înţepându-i. 

— Ne spuneţi despre ce discutaţi? 

— Numai dacă vă liniştiţi, zise Socrate. 

— Să mergem la lsonomos! spuse unul dintre ei. Aici nu se 
poate sta de vorbă. 

— Să mergem! spuseră şi ceilalţi. 

Socrate şi Alcibiade se priviră, se ridicară în picioare şi tot 
grupul se depărtă. 


Peste două-trei zile m-am dus să mă tund la Catisachis, care 
îmbătrânise şi fusese nevoit să-şi ia un ajutor. De cele mai multe 
ori îl găseam aşezat într-un colţ al prăvăliei, supraveghindu-şi 
clienţii şi dând porunci ajutorului. Când mă vedea, îmi făcea 
hatărul să mă tundă el însuşi. Ultimele păţanii ale lui Pericle îl 
tulburaseră şi-l stârniseră. Se înfuria din nimic. In ziua aceea mă 
întâmpină fără simpatie. 

— Poftim! procopsiţii care trăiesc în preajma lui Pericle, dar nu 
deschid niciodată gura să grăiască o vorbă bună pentru el! 

— Ce vrei să spui, Catisachis? 

— Să ieşi şi să le spui! 

— Unde să ies? Cui să spun? 

— Să ieşi să spui tuturor acestor oameni de nimic, de-alde 
Dracontide, lui Diopeites, lui Hermipos că ceea ce faceieo 
crimă şi o trădare! Nu s-au gândit niciodată la consecinţele 
înspăimântătoare pe care le poate avea pentru Ligă căderea lui 
Pericle. Toţi nemulţumiţii din tot felul de oraşe vor ridica capul. 
Întreaga oligarhie va prinde iară şi curaj, fiindcă va crede că a 
sosit clipa să pună mâna pe putere. Pe Pericle îl cunoaşte Liga, 
pe el îl ascultă, pe el îl respectă şi-l urmează fiindcă el 
întruchipează însăşi noţiunea de Ligă. 

Catisachis vorbea şi ochii îi străluceau. Obrajii i se înroşiseră 
şi privirile i se roteau amenințătoare. 


— Acuma şi-au găsit, nemernicii! continuă el. Acuma, când 
spartanii se pregătesc să ne declare război! Şi cine are să ducă 
acest război, dacă Pericle va fi înlăturat? Cine va lua hotărâri? 
Ce face oligarhia e o nebunie aşa de mare, că-ţi vine a crede că 
ascultă de efori. 

In ziua aceea se afişase în agora programul adunării pentru 
ziua următoare. Se întorseseră doi soli ai noştri care fuseseră la 
Sparta să discute cu eforii despre o anumită problemă. Găsiseră 
adunaţi reprezentanţi din aproape toate oraşele Peloponesului, 
veniţi ca să declare război Atenei, la cererea Corintului, din 
cauza îndelungatului asediu al Potideii. 

In aceeaşi zi, Metiohos îi aduse lui Pericle raportul şefului 
soliei. Olimpianul îl citi cu atenţie, însemnând din când în când 
ceva pe margine, după care îmi ceru să-l copiez. 

Raportul povestea pe scurt călătoria, apoi relata discursul 
ţinut în adunarea generală de la Sparta de corintieni, care 
cereau să ni se declare imediat război. 

După ce pomeneau în câteva cuvinte linguşitoare despre aşa- 
zisa dreptate şi perfecţiune a legilor Spartei, corintienii se 
plângeau amar de indiferența eforilor, care-şi lăsau aliaţii la 
discreţia Atenei. Aminteau de prima lor campanie în Corcira, de 
asediul Potideii, apoi continuau astfel: 

— Numai voi sunteţi vinovaţi de toate aceste nenorociri, 
spartani Numai voi, care după războaiele medice i-aţi lăsat pe 
atenieni să construiască Zidurile lungi, voi, care-i lăsaţi acum 
fără ocrotire pe aliaţii voştri! O, lacedemonieni! Dintre toţi elenii 
sunteţi singurii cărora vă place să amânaţi, singurii care vă 
hotărâți să atacați duşmanul abia după ce şi-a dublat puterea şi 
când începe să devină primejdios. 

Corintienii se  siliră apoi să-i stârnească pe spartani, 
spunându-le că victoriile obţinute de Corint asupra Atenei se 
explicau mai curând prin greşelile făcute de atenieni, decât prin 
ajutorul acordat de Sparta. 

— Atenienii progresează, gândesc repede şi trec la fel de 
repede la realizarea planurilor lor, în timp ce voi vă urniţi greu. 
Ei îndrăznesc să se avânte în lucrări care le depăşesc puterile, în 
timp ce voi faceţi mai puţin decât puteţi. Când îşi părăsesc 
patria, pornind în campanii îndepărtate, sunt încredinţaţi că 
slujesc Atena, în timp ce vouă vi se pare că, dacă vă depărtaţi 
de Laconia, sunteţi pierduţi. În timp ce voi vă odihniţi, ei fac 


planuri, pornesc acţiuni şi campanii şi-şi sporesc puterea şi 
influenţa. Intr-un cuvânt, dacă cineva ar spune că atenienii nu 
se astâmpără, dar că nici pe alţii nu-i lasă să se astâmpere, ar 
avea dreptate Dar acuma, destul, spartani! Ajutaţi imediat pe 
greci şi în primul rând Potideea. Năvăliţi numaidecât în Atica şi 
nu ne lăsaţi în voia duşmanului vostru de moarte! Gândiţi-vă şi 
luaţi o hotărâre dreaptă, lacedemonieni, nu arătaţi că sunteţi 
mai puţin vrednici decât strămoşii voştri să luaţi conducerea 
Peloponesului! 

In josul discursului delegaţiei corintiene, Pericle scrisese pe 
margine: 

„E un discurs inteligent! Bagă de seamă, Metiohos! Solii nu 
spun un cuvânt despre temeinicia sau netemeinicia asediului 
Potideii. Singurul scop al discursului e să sperie Sparta şi s-o 
trezească din letargie. Corintienii n-au şovăit să ne ridice în 
slăvi, ca să-i răscoale pe spartani. Dacă nu era Corintul, cred că 
perspectivele noastre ar fi fost mai bune”. 

În continuare, Pericle notase: 


„Pentru SILICOS. 

De comparat cu discursul solilor noştri. Neîndemânatic şi mai 
curând provocator. De ce au vrut să se laude în faţa spartanilor? 
Ce nevoie era de fraza: «Cel slab trebuie să se supună 
totdeauna celui puternic, legea aceasta n-am făcut-o noi!»? De 
ce au spus: «Demn de laudă e cel care-i mai puţin nedrept decât 
ar putea să fie»?” 


Raportul solilor continua cu un lung discurs al lui Arhidamos, 
regele Spartei, care era de părere că declaraţia de război 
trebuia amânată până ce Sparta avea să fie bine pregătită şi să 
atragă de partea ei un număr cât mai mare de eleni şi de 
barbari. „Cine ar putea să ne aducă vreo învinuire, spuse el, 
dacă, pentru a scăpa de primejdia ce reprezintă Atena, ne-am 
alia cu barbarii?” 

„lată primejdia cea mare, scrisese Pericle. Va trebui să 
împiedicăm cu orice preţ alianţa dintre Sparta şi Susa.” După 
Arhidamos vorbise eforul Stanelaide. „Un bătrân uscăţiv şi cu 
ochi răi”, spunea raportul. 

— N-am înţeles vorbăria atenienilor, declarase el. S-au lăudat 
mult, dar nu ne-au dat niciun răspuns cu privire la acţiunile pe 


care le întreprind împotriva aliaţilor noştri din Pelopones. Dacă 
odinioară, în războaiele medice, şi-au dovedit vitejia şi 
demnitatea, iar acum ne fac rău, merită de două ori să fie 
pedepsiţi. Dacă e aşa, noi, care ne aflăm la conducerea 
Peloponesului, nu ne vom lăsa aliaţii în voia soartei. Situaţia în 
care ne aflăm nu poate fi îndreptată prin arbitraje şi vorbe, cum 
au propus atenienii. Ei nu ne-au făcut rău cu vorba, ci cu fapta. 
Votaţi pentru război, lacedemonieni! Aşa e demn să facă Sparta! 
Nu vă trădaţi aliaţii! Inainte, cu ajutorul zeilor! 

— Cine e pentru război, la dreapta! Cine e pentru pace, la 
stânga! 

Numărul spartanilor care au trecut la dreapta a fost mult mai 
mare, spunea raportul, care se încheia cu această frază. 


Dar, deşi Sparta hotărâse războiul, deşi Corintul cerea o 
invazie imediată în Atica, eforii nu se grăbeau. Intâi au ţinut 
neapărat să trimită, în miez de iarnă, soli la Delfi ca să 
primească oracolul. Zeul le-a răspuns că şi dacă nu l-ar fi 
chemat, tot le-ar fi venit în ajutor. Oligarhia profită de acest 
oracol ca să sperie poporul de la Atena: 

— Nu vă temeti de zei? Oracolul e clar! Nu e din cele cu două 
înţelesuri! 

— A prorocit Apolo! Ce mai speraţi? 

Cu toate acestea, Catisachis se aprindea şi se lua la harţă. 

— Şi ce dacă Apolo a spus aşa? Cum le-a cântat zeul! spunea 
el întinzându-şi gâtul ca un cocoş gata de luptă. Parcă numai 
Apolo e zeu? Dar Atena ce face? Aţi spus ceva? la amintiţi-vă de 
războiul troian! Cine a învins la sfârşit? Noi suntem siguri de 
victorie şi nu cerem oracole! Şi Catisachis făcea un gest 
categoric, apoi arunca o privire dispreţuitoare celor din jur. 

Când, însă, spartanii ne-au trimis soli, pretinzând să ne 
purificăm de „sacrilegiul împotriva lui Cilon”, adică să-i izgonim 
pe Alcmeonizi din Atena, Catisachis şi-a ieşit din fire. 

Cum de-şi amintiseră spartanii de această străveche poveste? 
După toate probabilitățile, reprezentanţii oligarhiei noastre le 
strecuraseră o vorbuliţă! Altminteri cum s-ar fi gândit eforii la 
genealogia lui Pericle? 

„Cilonion hagos” 5, cum îl numeau spartanii, era un caz vechi 
de două sute de ani. Un nobil ambițios cu numele de Cilon, 

învingător la Olimpiadă, voise să ia puterea cu ajutorul rudelor 
sale şi să devină tiran. Arhonte eponim era pe vremea aceea 
Alcmeonidul Megacle, care zădărnici complotul şi ucise rudele 
lui Cilon, care se refugiaseră la altarele sacre. Omorul acesta a 
fost considerat drept sacrilegiu de complotiştii care reuşiseră să 
scape şi, tot povestindu-l, îl botezaseră „sacrilegiul împotriva lui 
Cilon”. Toate acestea fuseseră date uitării în aşa măsură încât, 
deşi cunoşteam oarecum povestea, eu personal am fost nevoit 
să-i cer lămuriri lui Catisachis. 

— Vrei să ştii ce-i „Cilonion hagos”, Silicos? E cel mai mare 
serviciu pe care Alcmeonizii l-au făcut vreodată Atenei! Fără 
acest serviciu, cum ar fi fost posibilă opera lui Solon? Şi, fără 
Solon, ce formă de guvernământ am fi avut azi? Cine ştie ce 
oligarhie coruptă, cum sunt cele din Pelopones! Spartanii cer să 
ne purificăm de „sacrilegiu” numai şi numai ca să lovească în 
Pe... Pericle. Catisachis spumega. Să... să-mi trag puţin 
răsuflarea... mi se urcă un nod în gât! Ce cuvinte mârşave! Ce 
mişelie! De sacrilegiu s-au făcut vinovaţi ei! Ba chiar de două 
sacrilegii! 

— Care anume? 

— Nu ştii? Unul e sacrilegiul lui Tenaros. Odinioară, nişte iloţi 
nenorociţi au alergat la altarul lui Poseidon Tenaritul şi spartanii 
i-au ucis în templu! Atunci i-a pedepsit zeul, care a trimis un 
cutremur mare. Îndată după aceea, iloţii s-au răsculat. Asta s-a 
întâmplat pe vremea când ne-au cerut ajutor şi noi le-am dat, 
fiindcă aşa a vrut deşteptul de Cimon... Despre celălalt 
sacrilegiu ştie toată lumea elenă. E sacrilegiul lui Pausania, 
trădătorul, care s-a închis în sanctuarul templului din 
Halchiocon®® al Atenei şi a fost zidit de viu înăuntru. Ce vor ei să 
spună cu „sacrilegiul împotriva lui Cilon”? Vor să spună: „Sau îl 
izgoniți pe Pericle, sau vă declarăm război!” Ei bine, război! De o 
sută de ori război! 

Indignarea lui Catisachis se observa la toată lumea, astfel că, 
în timp ce eforii şi partidul oligarhic de la noi crezuseră că-l vor 
dobori cu acest „sacrilegiu” pe Pericle, în câteva zile, în câteva 
ceasuri, el ajunse din nou idolul poporului. Răspunsul adunării la 
pretenţiile spartane a fost categoric: „Să-şi purifice spartanii 
oraşul de cele două sacrilegii.” 

Pericle era optimist. Războiul era inevitabil, ne explica el, şi 
avea să ţină mulţi ani, dar el era sigur de victoria noastră, mai 
ales pentru că, după el, Sparta nu avea bani şi nu va putea 
rezista. La aceasta, Alcibiade obiecta: 

— Socrate mi-a spus cândva că Sparta e foarte bogată, mult 
mai bogată decât îşi închipuie cineva. 

— Ce ştie Socrate despre politică? Dacă-i aşa, cum se explică 
corupţia spartanilor? N-am cunoscut încă unul pe care să nu-l 
poţi cumpăra cu câţiva talanţi. 

— Poate că ai dreptate. Să le vezi numai armele! De fier, fără 
nicio podoabă. În timp ce armele mele!... Oare Cefalos are să le 
reuşească, Silicos? 

— De ce nu? am spus eu. 

— Ştiu şi eu? Mă tem să nu le lucreze grosolan. 

— Chiar dacă nu-s perfecte, n-are importanţă. 

Necăjit, stăpânul meu se ridică şi-mi spuse să vin cu el la 
atelierul lui Cefalos. Când am ieşit, Alcibiade a început să mă 
dojenească: 

— Dar ce? Tu ai să porţi armele astea? Am să le port eu, care 
am luat premiu la Potideea! 

— Ştim că ai luat premiu, a spus o voce în urma noastră. 

Era Teramene, care venea după noi trăgând cu urechea. Era 
un om rău şi viclean, cu câţiva ani mai în vârstă decât Alcibiade, 
căruia îi era duşman. Stăpânul meu se întoarse cu o mişcare 
atât de bruscă, încât greierele de aur pe care-l purta în păr se 
desprinse şi căzu. 

— Şi cum am luat eu premiul, mă rog? 

— i l-a dăruit Socrate... ţi l-a dăruit ca să nu plângi... 

Teramene nu-şi isprăvi fraza. Stăpânul meu îl lovi cu dosul 
palmei şi cu atâta putere, încât Teramene se clătină, gata să 
cadă. Cei doi se priviră drept în ochi. N-am văzut niciodată atâta 
ură în ochii unui om, ca în ochii lui Teramene. Ne-a întors 
spatele şi a plecat repede, ştergându-şi gura însângerată. 
Stăpânul meu era alb la faţă de furie. Deodată se făcu roşu cum 
e chinovarul şi privirea i se sălbătici. Incepu să alerge după 
Teramene, dar, din fericire, nu-l mai găsi. Am alergat şi eu după 
el, însă ne-am pierdut. L-am căutat şi ne-am întâlnit iar la Liceu. 
Se dezbrăcase şi se pregătea să lupte cu prietenii lui. Era încă 
aprins la faţă. 


— Să nu-l văd, că-i rup oasele! Păcat că nu i-am dat decât una 
cu dosul palmei! 

— L-ai lovit, Alcibiade? au întrebat ceilalţi. 

— Asta-i bună! Nu cumva era să-l iert? 

— Dar e groaznic să baţi un om! 

— Eu bat pe cine-mi place! 

— Alcibiade... am încercat eu să spun. 

— Şi pe cine-ţi place să baţi? întrebă Isotinide, care avea 
mania pariurilor. 

— Lăsaţi acum. Hai să luptăm. A început să-mi fie frig. 

Ceilalţi însă nu se lăsau. 

— Ai lovi şi un bătrân? 

— Hai să luptăm! 

— L-ai pălmui pe Hiponicos, de pildă? 

— Da! Şi pe el! Dar acum, hai să luptăm. Mi-e frig! 

— Pun rămăşag că n-ai îndrăzni să-l loveşti pe cel mai bogat 
om din Atena! 

— Hiponicos e cel mai bogat atenian! spuse altul. 

— Şi eu sunt cel mai viteaz, spuse stăpânul meu. 

— Frumoasă vitejie! Să pălmuieşti un bătrân! 

— Şi cine v-a spus că am să-l pălmuiesc? 

— Vezi că nu îndrăzneşti să pui rămăşag! 

— Bine! Pun! 

În clipa aceea am simţit că-mi îngheaţă sângele în vine. 
„Suntem pierduţi!” mi-am spus. 


Stăpânul meu a făcut gestul acesta. L-a găsit pe Hiponicos 
lângă Tolos*” şi, ca să câştige pariul, l-a lovit peste faţă. 

Vă puteţi închipui ce s-a întâmplat atunci la Atena! 

Duşmanii lui Alcibiade alergau din casă în casă şi povesteau 
gâfâind noutatea, adăugând fiecare câte un amănunt agravant. 

Când am trecut prin agora, mulţi ne-au întors spatele, alţii au 
trecut ostentativ prin faţa noastră fără să ne salute. Mă durea 
inima. Băiatul ăsta şi-a distrus cariera, îmi spuneam în sinea 
mea. Pentru o prostie! 

In ziua următoare, m-am dus singur în agora ca să aud ce se 
spune. Era pe la al cincilea ceas şi se adunase multă lume. 
Deodată s-a produs o mişcare printre grupuri şi convorbirile au 

încetat. M-am întors să văd ce se întâmplase. Minune! Cu mâna 
stăpânului meu într-a lui, bătrânul Hiponicos înainta zâmbind 
prin mulţime şi, salutându-şi cunoscuţii, îi spunea lui Alcibiade 
numele lor, ca şi cum ar fi vrut să-i prezinte. În urma lor venea 
Calias, fiul lui Hiponicos, împreună cu doi sclavi, care cărau un 
coş mare, plin cu sandale. 

— Alcibiade! Ajută-l pe Calias să le împartă săracilor! spuse 
Hiponicos. 

Duşmanii stăpânului meu îşi pierdură cumpătul. Nu cumva 
cele ce auziseră şi răspândiseră ei cu atâta bunăvoință în ajun 
erau minciuni? Nu cumva era o viclenie a lui Alcibiade, dornic să 
depună împotriva lor o plângere pentru calomnie? Dar cum era 
posibil din moment ce prietenii lui pierduseră pariul şi-l văzuseră 
pe Alcibiade lovindu-l pe Hiponicos în faţă! Dar cum se puteau 
interpreta cele ce se petreceau în clipa aceea? Hiponicos mână 
în mână cu Alcibiade în mijlocul agorei! Să înnebuneşti şi mai 
multe nu! Şi eu mă frecam la ochi! 

Stăpânul meu alergase dis-de-dimineaţă la Hiponicos, bătuse 
în poartă şi, fără să ţină seamă de sclavul care-i deschisese, se 
repezise în camera bătrânului, îşi smulsese hainele de pe el şi-i 
căzuse la picioare închinându-se. 

— Hiponicos,  cheamă-ţi sclavii,  strigase Alcibiade, şi 
porunceşte-le să mă bată şi să mă umple de sânge, că merit! 
Apoi rămăsese înaintea lui Hiponicos cu fruntea lipită de dalele 
de marmură. 

Auzind spusele stăpânului meu, sclavii se repeziseră plini de 
zel să-şi ia bâtele, apoi aşteptaseră porunca stăpânului lor. Dar 
omul acesta nobil se ridicase de pe patul lui, îl apucase pe 
stăpânul meu de mână şi, ridicându-l, îi spusese: 

— Copilul meu, fie ca toate faptele tale rele să aibă drept 
compensație fapte de felul acesta. Te-ai purtat urât faţă de mine 
şi m-ai jignit fără niciun motiv. Dar căinţa şi umilinţa ta mă 
dezarmează. Sclavi! Pregătiţi coşurile cu sandale să le ducem în 
agora! 

Dezamăgiţi că pierduseră prilejul să ciomăgească după pofta 
inimii un Alcmeonid, sclavii murmuraseră câteva grosolănii şi 
ieşiseră. De unde aveau ei să ştie că în curând Hiponicos avea 
să-i dea pe toţi lui Alcibiade, ca zestre a fiicei sale! 


Răspunsul demosului la pretenţia Spartei în legătură cu 
„sacrilegiul” era o dovadă concludentă că poporul, „cei mulţi”, 
cum îi numea Socrate, rămăseseră devotați lui Pericle. Dar în 
centrele politice duşmanii lui se înmulţiseră şi exista totdeauna 
pericolul ca o adunare bine pregătită să se sfârşească prost 
pentru Olimpian. In atâţia ani de pace, populaţia de la sate se 
îmbogăţise şi prosperase, nu mai avea nevoie de ajutoare şi nu 
mai era alături de Pericle cu aceeaşi înflăcărare; mai mult chiar, 
din cauza amenințării de război, mulţi îl priveau cu neîncredere. 

Criza cea mare care se apropia îl înviorase pe Pericle. Toată 
ziua primea oameni politici, asculta păreri, ţinea consilii, trimitea 
instrucţiuni şi pregătea Liga în vederea războiului. Se ducea des 
la Pireu, de cele mai multe ori pe jos, ca să inspecteze Zidurile 
lungi. La căpitănia portului petrecea ore întregi cu ofiţerii şi 
comandanții de nave, urmărind uneori exerciţiile de alarmă. 
Cineva sugeră în Bule să se facă o comandă mare de cherestea, 
care fu luată în antrepriză de Cefalos şi de Calias. 

— Che... restea de război, spuse Cefalos. 

După umilitoarea nereuşită a primei lor solii, eforii din Sparta 
trimiseră încă una, cerându-ne de data asta să redăm Eginei 
independenţa, să renunţăm la asediul Potideii şi, în sfârşit, să 
abrogăm Decretul megarian. E drept că negoţul Megarei era 
paralizat. Escadrele noastre, care făceau manevre în largul 
Salaminei, raportau mereu că portul Megarei, foarte însufleţit pe 
vremuri, era acum pustiu. 

Solii Spartei sosiseră şi cereau să se prezinte în faţa 
demosului. Chestiunea se discuta încă în Bulé. 

— Incă o solie, spunea Aspasia. Dacă, aşa cum afirmi tu, 
Pericle, sunt hotărâți să declare război, de ce mai trimit soli? N- 
au decât să ne declare imediat război! 

— Spartanii au votat războiul, Aspasia. Restul este o 
înscenare care le ajută să câştige timp, ca să se pregătească 
mai bine şi ei, şi aliaţii lor şi să dea vina pe noi, că nu le-am 
acceptat, chipurile, condiţiile. 

— Crezi că dacă am fi acceptat condiţiile primei solii şi dacă 
demosul te-ar fi exilat, Sparta ar mai fi declarat război? 

— Păi, atunci, Sparta ar fi câştigat războiul fără să-l declare. 
Atena n-ar mai fi fost azi decât o cetate supusă Spartei! O 


cetate care, în loc să conducă jumătate din Elada, ar fi acceptat, 
la prima ameninţare, amestecul eforilor în treburile sale interne 
şi poate, încetul cu încetul, şi-ar fi schimbat şi regimul. Nu uita 
de simpatizanţii laconienilor, fiii lui Cimon, Tucidide al lui 
Melesios, Nicias... Cea mai mică concesie din partea noastră ar fi 
o catastrofă, Aspasia. Fiecare aliat al nostru care ar fi avut un 
motiv de nemulţumire ar fi alergat la Sparta să ceară protecţie 
şi ajutor. Şi atunci? 

— Nici nu se discută! spuse stăpânul meu cu vioiciune. Facem 
război! 

— Orice război e o catastrofă, spuse Pericle. Suntem în ajunul 
ei. Dar dacă vom lupta cum trebuie, dacă vom merge pe calea 
cea dreaptă, vom învinge şi răsplata noastră va fi Elada. Poate 
că generaţiile care vor veni după noi ne vor acuza că am vrut 
acest război, Alcibiade. Dar nu-i aşa! Sparta ne sileşte să-l 
facem. Am nădăjduit totdeauna să realizez unirea elenilor fără 
război. Dar dacă lucrurile stau altfel, poate că visul meu se va 
realiza mai repede. 

— Adineauri ai spus că dacă vom merge pe calea cea dreaptă 
vom învinge. Cum vine asta? 

— Trebuie să luptăm numai pe mare. 

— Şi infanteria? Şi cavaleria? Să stea degeaba? 

— Ambiţiosule! Da, să stea degeaba! Nu ne putem măsura cu 
spartanii pe uscat. 

— Şi de ce nu? întrebă stăpânul meu, care considera această 
afirmaţie drept o jignire personală. Trebuie să ne organizăm 
armata aşa cum şi-au organizat-o ei pe a lor. Şi dacă, până la 
urmă, nu-i vom putea învinge, trebuie să fim în stare să le 
pricinuim pagube atât de mari, încât într-o singură luptă să 
piardă două-trei sute de hopliţi! 

— Pentru ca armata noastră să se organizeze după modelul 
armatei lor, spuse Metiohos, care era şi el de faţă, ar trebui să 
ne schimbăm forma de guvernământ şi întregul fel de viaţă. Ai fi 
dispus să renunţi la palestra lui Taurea, Alcibiade, să nu mai 
mergi la teatru, să nu mai ai hetaire, să nu mai discuţi cu 
Socrate după-amieze întregi, să nu mai faci plimbări la moşia ta 
din Erhia, să te laşi de luptele de prepelite? Să mănânci la masa 
comună o trahana® fleşcăită şi fără gust, să fii obligat, pentru a 
căpăta drepturi civice, să ucizi un ilot fără apărare? 

— Nu-i nevoie de toate astea, Metiohos. 

— Spartanii se gândesc din copilărie numai la isprăvi 
războinice. Nu uita că sunt singurii eleni care în timpul 
campaniilor poartă haine roşii ca să nu se observe dacă sunt 
răniţi. 

— Bine! Dar n-ar putea spune spartanii acelaşi lucru despre 
noi în privinţa flotei? De ani de zile escadrele noastre fac 
manevre iarna şi vara. 

— Dacă n-ai fi fost nepotul lui Pericle, dacă n-ai fi avut 
posibilitatea să auzi, să afli şi să te informezi, ai fi ştiut oare de 
cele câteva mii de cetăţeni care fac instrucţie şi simulează 
bătălii navale? Poate că ai fi auzit despre aşa ceva, dar viaţa de 
toate zilele a oraşului n-ar fi trădat nimic. În timp ce la Sparta... 

— Ai fost pe acolo? întrebă Alcibiade pe un ton neîncrezător. 

— Da, odată... cu o solie. La Sparta nu vezi decât şiruri dese 
de oameni care fac instrucţie, care luptă cu armele şi se 
pregătesc de război. 

— De altfel asta e necesar şi pentru securitatea lor internă, 
spuse Pericle. Gândeşte-te câte mii de iloţi şi de perieci 
muncesc pentru spartani. 

— Atunci, după câte înţeleg eu, nu vom apăra Atica! 

— E o jertfă necesară. 

— Şi cu Laurion ce se va întâmpla? 

— Cu Laurion? Ce să facă peloponesienii? Să ia minele în 
spinare? Cel mult, dacă are să le treacă prin minte să ajungă 
până acolo, au să distrugă câteva galerii! Şi acuma, spune-mi, 
Metiohos, ce veşti avem? 

— Sparta se străduieşte să încheie alianţe şi în afara 
Peloponesului, ca să poată năvăli în Atica fără nicio grijă, 
răspunse strategul îşi pune toate speranţele în această năvălire. 
Crede că în felul ăsta ne vor zdrobi rezistenţa şi ne vor 
constrânge să cerem pace imediat. Îi preocupă însă problema 
flotei. Ramfias are un plan... 

— Cine? Omul care vine mâine la Atena cu a treia solie? 

— Da. Planul prevede cinci sute de corăbii... 

— Metiohos! Nu-i timp de glumit! spuse cu glas dojenitor 
Pericle. 

— Vorbesc foarte serios, Pericle. Doar ştii de unde şi cum am 
obţinut informaţiile. Planul prevede ca aceste nave să fie 
construite în Sicilia unde, după cum ştii, cele mai multe oraşe 


sunt colonii doriene. Meşteşugarii corintieni şi exilaţii samioţi le 
vor da ajutor. 

— Ce planuri prosteşti! Şi cum vor pune în circulaţie corăbiile? 
Unde vor găsi echipaje şi comandanţi? In orice caz, ştirea asta 
ne poate fi de folos. O pot exploata ca să bag spaima în câţiva 
deputaţi nehotărâţi. 

— Când vă adunaţi iar? 

— Păi... Dacă Ramfias soseşte mâine, cred că poimâine ne 
vedem în Bulé şi răspoimâine în adunare. 

— Dar am uitat ce era mai important, Pericle, exclamă 
Metiohos. Sparta a hotărât să ceară ajutor lui Artaxerxe. Vor 
avea bani şi flotă feniciană! 

— Ticăloșii! strigă stăpânul meu. De ce nu sunt strateg, ca să 
iau cinci mii de hopliţi, să debarc la Ghiteo şi să atac Sparta! Cei 
ce cerşesc ajutor la Susa nu sunt eleni! 


În adunarea care avu loc peste două zile şi care respinse 
condiţiile Spartei votă şi stăpânul meu. Deşi foarte tânăr încă, se 
aşeză chiar în faţă, printre bătrâni. Mulţi îl priviră chiorâş, 
mormăiră ceva între ei, dar Hiponicos, care şedea ceva mai 
departe, îi făcu un semn prietenesc, care-i potoli pe vecinii lui. 
Când soarele ieşi de după Himet şi împrăştie ceața nopţii, Pnixul 
era înţesat de lume şi, deşi eram încă în iarnă, arhonţii se aflau 
la locurile lor, pritanul jos, deputaţii ceva mai sus. Eponimul, 
polemarhul şi opt strategi (ceilalţi doi se aflau la Potideea) 
stăteau în spatele tribunei. Când se înfăţişară solii Spartei, cu 
trupurile lor uscăţive cioplite parcă în lemn, din cauza 
obişnuinţei de a purta armura, se făcu o tăcere deplină. 
Polemarhul îi prezentă şi Ramfias, cel mai bătrân dintre ei, se 
urcă la tribună şi rosti următoarele cuvinte: 

— Lacedemonienii vor pace, dar trebuie să redaţi elenilor 
libertatea. Altfel va fi război. 

Apoi cobori de la tribună şi străjile conduseră solii afară din 
incintă, întovărăşindu-i până la Tolos, unde aveau să aştepte 
răspunsul. 

Oratorii începură să-şi spună cuvântul. Cei mai mulţi dintre 
primii vorbitori erau membri ai oligarhiei sau simpatizanți ai 
laconienilor. Lacedemonios, fiul lui Cimon, îşi cinsti numele 
vorbind cu căldură despre Sparta. Nicias, care se hotărâse să 
vorbească în ziua aceea, zugrăvi nenorocirile pe care le putea 


aduce războiul, iar alţii, cei mai mulţi, amintiră despre Decretul 
megarian, spunând că, dacă Sparta stăruia atât de mult, 
decretul trebuia anulat. lar pedeapsa Megarei, dat fiind că 
negoţul ei era acum la pământ, putea să se mărginească la atât. 
N-avea rost să se pornească un război panelenic de la o pricină 
atât de neînsemnată. 

Timpul trecea şi niciunul dintre democrați nu se hotăra să ia 
cuvântul. Nici Cleon nu vorbise, dându-şi seama că seriozitatea 
împrejurărilor îi depăşea puterile. Trecuse de amiază şi în 
adunare începea să miroasă a usturoi - fiecare mânca merindele 
aduse de acasă - când Pericle se ridică în picioare şi se îndreptă 
spre tribună. Obişnuia adesea să spună: Trebuie să vorbeşti 
oamenilor când sunt sătui, te ascultă cu mai mare atenţie şi au 
mai multă încredere. 

Un murmur trecu prin mulţime, fiecare lăsă pâinea şi ce mai 
avea de mâncare, învelindu-le în pânză, apoi toate capetele se 
întoarseră spre tribună. 

Olimpianul simțea că spiritele erau moleşite şi că 
argumentele oligarhiei, privitoare la nenorocirile războiului, 
făcuseră o vie impresie asupra oamenilor. 

— Atenieni, părerea mea rămâne aceeaşi, începu el. Nu 
trebuie să acceptăm condiţiile peloponesienilor. Spun lucrul 
acesta deşi ştiu că oamenii cu altă inimă hotărăsc războiul în 
timp ce altfel şi cu alta îl privesc când vine cu nenorocirile lui. În 
libaţiile de pace pe treizeci de ani ne învoisem să rezolvăm 
neînțelegerile dintre noi prin arbitraj. Spartanii n-au cerut şi nici 
nu acceptă o asemenea soluţie. Ei vor război! lată de ce se 
prezintă aici, în adunarea voastră, şi, în loc să se plângă, vă dau 
porunci. In timp ce până acum ne cereau să ridicăm asediul 
Potideii, să redăm Eginei independenţa şi să anulăm Decretul 
megarian, azi solii lor ne-au spus limpede ce vrea Sparta. Ea 
vrea să recunoaştem că suntem zdrobiţi! Hotărâţi deci: luptaţi, 
sau vă supuneţi? Eu cred că e mai bine să vă hotărâți pentru 
luptă şi să nu daţi înapoi nici în chestiunile mărunte, nici în cele 
importante. Cine se supune poruncilor vecinilor săi se declară 
sclav, fie că aceste porunci privesc chestiuni importante, fie că 
se referă la cele mărunte. Ascultaţi ce vă voi spune şi vă veţi da 
seama că nu suntem mai slabi decât spartanii. 


Şi Pericle făcu o amplă expunere, comparând Peloponesul cu 
Atena şi stăruind mai ales asupra lipsei de coeziune internă a 
peloponesienilor. 

— Dar problema cea mai serioasă pentru ei, continuă Pericle, 
este lipsa de bani. Cu mare greutate îi vor putea găsi, şi într-un 
război ocaziile nu aşteaptă! lată cum văd eu situaţia 
peloponesienilor, în timp ce a noastră e lipsită de aceste 
dezavantaje. Dimpotrivă, avantajele noastre sunt importante, 
noi suntem mai puternici decât ei. Dacă, împinsă de înfumurare, 
pedestrimea lor va veni să ne pustiască pământurile, corăbiile 
noastre vor pustii pământurile lor. Supremaţia pe mare e un 
imens avantaj! Dacă am fi fost o insulă, care oraş din Elada ar fi 
fost mai în siguranţă decât noi? Să ne părăsim, deci, ogoarele şi 
moşiile, să apărăm oraşul şi să luptăm numai pe mare! Să nu vă 
pară rău pentru casele şi ogoarele voastre! Nu ele stăpânesc 
oamenii, ci oamenii le stăpânesc pe ele. Dacă aş putea nădăjdui 
că v-am convins, v-aş spune să alergaţi chiar voi pe ogoarele şi 
la casele voastre de la ţară şi să le distrugeţi, arătând astfel 
peloponesienilor că nu vă veţi supune lor din dorinţa de a le 
salva. Am multe motive să cred că veţi învinge în acest război, 
dar mă tem mai mult de greşelile voastre decât de planurile 
duşmanului. lar acum să dăm solilor Spartei acest răspuns. Dacă 
lacedemonienii desfiinţează legea împotriva străinilor, care ne 
dăunează şi nouă şi aliaţilor noştri, vom îngădui megarienilor să 
intre în porturile Ligii şi să pătrundă în pieţele ei. Pacea noastră 
cu Sparta nu împiedică nici una, nici alta. Vom reda autonomia 
acelor oraşe care erau autonome în momentul încheierii păcii, 
dacă lacedemonienii vor da şi ei autonomie oraşelor din liga lor 
şi vor înceta să le cârmuiască potrivit legilor spartane. Suntem 
dispuşi să recurgem la arbitraj după cum cer libaţiile. Noi nu 
vom ataca, dar vom lovi pe cel care va îndrăzni să ne atace. lată 
răspunsul drept pe care trebuie să-l dea o cetate ca Atena! Nu 
vă temeţi! Marile primejdii zămislesc marile glorii! Părinţii noştri, 
care i-au învins pe mezi, nu erau atât de puternici cum suntem 
noi azi, dar au jertfit totul şi, deşi au fost mai curând îndrăzneţi 
decât puternici, i-au învins şi şi-au înălţat cetatea la cea mai 
mare glorie. Să nu ne arătăm mai prejos decât ei! Să luptăm 
împotriva duşmanului cu toate forţele şi să ne străduim să 
lăsăm copiilor noştri o moştenire la fel de mare ca cea pe care 
am primit-o. 


După acest discurs, adunarea hotărî să respingă condiţiile 
Spartei. 

Eponimul se duse la Tolos şi transmise lui Ramfias răspunsul 
pe care acesta îl primi cu faţa neclintită. 

Adeseori m-am gândit cât de mult se lasă amăgit poporul de 
frumuseţea unor figuri retorice şi de nişte argumente inteligent 
prezentate. Ele îl determină să ia hotărâri, uneori juste, de altfel, 
pe care nu le vrea şi pentru care se căieşte, când e prea târziu. 

Poporul care lua parte la adunarea aceea nu dorise războiul, 
totuşi discursul lui Pericle fusese suficient ca să se schimbe 
dintr-odată toate părerile şi să determine votarea răspunsului - 
cel nimerit - către Sparta. 

Lucrurile se desfăşurară mult mai repede decât ne aşteptam 
noi, cei din Atena. Credeam cu toţii că războiul avea să înceapă 
târziu, în primăvară şi strategii trimiseră în cele patru părţi ale 
elenismului soli care să dea de ştire că Sparta nu acceptă 
arbitrajul, că ne sileşte să pornim războiul. Dar iarna nu se 
sfârşise încă şi tebanii atacară Plateea. Intr-o noapte ploioasă, 
trei sute de tebani, sub comanda lui Peitanghelos, izbutiră, 
îndată după căderea nopţii, să pătrundă pe furiş în Plateea. 
Porţile le fuseseră deschise de un anume Eurimahos şi de 
oamenii lui - există trădători pretutindeni - şi tebanii se 
răspândiseră în oraşul adormit. Deşi ştiind cât de primejdioasă 
era situaţia generală, plateenii nu puseseră străji duble, aşa că 
tebanii putuseră să ajungă până la agora, fără să-i simtă nimeni. 
Văzându-se acolo, Peitanghelos trimisese un crainic, care 
străbătuse ulițele strigând în noapte că tebanii cuceriseră 
oraşul, că orice rezistenţă era de prisos şi că cine dorea alianţa 
cu Teba trebuia să alerge să-şi depună armele în agora. 

Locuitorii fuseseră cuprinşi de tulburare. In primele clipe de 
uluire, neştiind cât de numeroşi sunt tebanii, plateenii ieşiseră 
din case şi se înfăţişaseră în agora ca să declare supunere. 
Peitanghelos îşi freca mâinile de bucurie. Dar cei care sosiseră 
în agora îşi dăduseră seama că tebanii erau puţini. Intorşi la 
casele lor, dărâmau zidurile despărţitoare ca să nu-i simtă 
duşmanii şi, intrând la vecini, le spuneau că era uşor să-i atace 
pe cei câţiva tebani. Vestea se răspândise repede în toate 
casele şi plateenii începuseră să ridice baricade pe ulițele care 
duceau spre agora. Răsturnaseră căruţe, smulseseră pietre mari 


din caldarâm şi făcuseră metereze provizorii. Spre zori, 
ascultând de un semnal, plateenii năvăliseră afară din case şi-i 
atacaseră pe tebani, care, obosiţi de marş şi de veghe, se 
culcaseră în agora. La început se împotriviseră, dar când de pe 
acoperişurile din jur începuseră şi femeile să arunce în ei cu 
pietre şi cu cărămizi - tocmai atunci se pornise să plouă cu 
găleata - tebanii bătuseră în retragere, străduindu-se să ajungă 
la ziduri şi sperând, neghiobii, că vor găsi deschisă poarta pe 
care intraseră. Necunoscând oraşul, se risipiseră, se izbiseră de 
baricade şi fuseseră zdrobiţi. Câţiva izbutiseră să iasă din oraş, 
spărgând cu toporul zăvorul unei porţi mici, dar cei mai mulţi 
fuseseră prinşi şi făcuţi prizonieri. În lumina tulbure a zorilor 
văzuseră o poartă deschisă şi se repeziseră spre ea crezând că 
au ajuns la ziduri. Era însă poarta unei clădiri mari. Plateenii o 
închiseseră şi se adunaseră afară întrebându-se ce era mai bine 
să facă: să-i ardă pe cei dinăuntru ca pe nişte şoareci, sau să-i ia 
în robie. În curând se luminase de ziuă şi la picioarele zidurilor 
se ivise întreaga armată tebană, care mărşăluise toată noaptea, 
în ciuda ploii şi a râului Asopos care se revărsase şi-i ţinuse în 
loc. Văzând porţile închise şi armata pe ziduri, tebanii îşi 
dăduseră seama de situaţie şi făgăduiseră că, dacă-şi vor 
recăpăta prizonierii, vor pleca fără să facă niciun rău ţăranilor 
care, fără să bănuiască nimic, lucrau afară pe câmp. Prizonierii 
erau în număr de o sută optzeci. 

— Plecaţi întâi, pe urmă o să vedem, strigaseră plateenii din 
înaltul zidurilor. Tebanii plecaseră şi, atunci, fără să aştepte 
întoarcerea curierului trimis nouă, omorâseră pe cei o sută 
optzeci de prizonieri. 

Era încă noapte adâncă, un ceas înainte de a se face ziuă, 
când am auzit lovituri puternice în poartă. 

— Cine să fie la ora asta? m-am întrebat eu şi, înfăşurându- 
mă într-o haină de lână, am aprins o făclie şi am pornit încet să 
deschid. Era Metiohos. 

— Repede! Unde-i Pericle? Trezeşte-l imediat! 

Era însoţit de un om cu hainele pline de noroi, ud până la 
piele, care ducea un cal de căpăstru. 

L-am trezit imediat pe Pericle, am trezit pe toată lumea: pe 
Aspasia, care a venit în goană, nesulemenită şi somnoroasă, pe 
stăpânul meu, care în noaptea aceea chefuise şi se culcase cu 
puţin înainte, pe Paralos şi pe soţia lui, care locuiau la noi. 


Speriaţi de agitația din jur şi de luminile aprinse, păunii din 
grădină începură să ţipe. 

Când ne-am adunat în sala cea mare, am aflat de la curier că 
tebanii cuceriseră Plateea. 

— Venind încoace, a spus curierul, am auzit în noapte, lângă 
Asopos, glasuri şi tropote Se vede că şi alţi tebani se îndreptau 
spre Plateea. 

— S-a dus Plateea! exclamă Metiohos. 

— Ce nenorocire! spuse Aspasia. 

— Prin urmare a început! spuse stăpânul meu cu vioiciune. 

— Ce păcat! spuse Paralos. Şi eu care voiam tocmai să fac o 
plimbare până la Plateea cu nevestica mea! 

Pericle tăcea. Respira greu şi ţinea dinţii încleştaţi. Deodată 
izbucni: 

— Metiohos! Pregăteşte ordine scrise! Toţi beoţienii din Atica 
să fie închişi! Comunică ordinul celor nouă şi celor unsprezece, 
precum şi strategilor. Trimite-l la toate gărzile de graniţă, la File 
şi la Ramnunt. Când pleci de aici, trimite numaidecât la Pireu un 
om din gardă care să ducă ordinul. Nicio navă de comerţ să nu 
plece fără permis. Orice corabie din Pelopones, ancorată în port, 
să fie reţinută. Dă fuga la Pritaneu, trezeşte-l pe pritan şi spune-i 
totul. Spune-i să convoace imediat Bule şi adunarea. Dacă se 
lasă greu, spune-i că eu îi cer să facă aşa. Îndoiţi straja pe 
ziduri. Consiliul strategilor să fie convocat pentru azi dimineaţă! 

— Anulăm reprezentaţia de mâine a Antigonei? 

— Nici gând! Du-te! Vin şi eu îndată la Buleuterion! 

In zori, noutăţile se răspândiseră în tot oraşul şi, deşi era frig 
şi ceaţă, lumea începuse să mişune cu noaptea-n cap prin 
agora. Mulţi aşteptau în faţa clădirii Buleei ca să afle primii 
noutăţile. Porţile aveau străji duble şi la şantierul naval al lui 
Cantaros era mare forfotă. Se pregăteau navele de război. 

— Pleacă flota! Pleacă flota! spuneau unii cu un sentiment de 
linişte şi de mândrie. 


— Unde pleacă? întrebau alţii, care nu se entuziasmau atât de 
uşor. 

Se apropia de amiază când un al doilea curier sosi din 
Plateea. In loc să descalece în faţa Porţilor Aharneene, intră 
galopând în oraş şi ajunse în agora, unde oamenii îl înconjurară 
şi nu-l mai lăsară să înainteze. „Am învins! Am învins!” striga el 


scos din fire. „l-am luat prizonieri!” Fu dus la Buleuterion, unde 
povesti cu sufletul la gură ce se întâmplase după plecarea 
primului curier. 

— Ce să facem cu prizonierii? M-au trimis să vă întreb. 

— În numele zeiţei! strigă Pericle, nu vă atingeţi de ei! Ţineţi-i 
până mâine, când vom veni să-i luăm! 

Un crainic al nostru plecă numaidecât spre Plateea, dar 
ajunse prea târziu. Plateenii masacraseră pe toţi prinşii. Când, în 
ziua următoare, un detaşament de o mie de hopliţi porni spre 
Plateea, însoţind un transport de grâu şi având ordin să aducă la 
Atena femeile, copiii şi pe cei o sută optzeci de preţioşi 
prizonieri tebani, îi găsiră pe aceştia din urmă morţi. Indignarea 
lui Pericle nu se poate descrie. 

Fapta plateenilor era incalificabilă, nejustificată şi de neiertat, 
mai ales dacă ne gândim că fusese săvârşită la începutul 
războiului. Dacă s-ar fi petrecut mai târziu, poate că s-ar fi putut 
justifica după toate sălbăticiile şi faptele crunte comise cu 
trecerea timpului. Întreaga Eladă fu răscolită şi zbuciumată de 
război. In fiecare oraş luară fiinţă partide şi fratrii fanatice. 
Democraţii ne chemau în ajutor pe noi, în timp ce partidele 
oligarhice cereau ajutorul Spartei. Numărul învăţaţilor cinstiţi 
era mic. Cei mai mulţi profitară de război ca să pună mâna pe 
putere. Multe oraşe căzură pradă războiului civil şi avură de 
suferit nenorociri mari. Sălbăticii, crime, masacre, comploturi şi 
cazne cumplite pricinuiră ruine şi catastrofe de la un capăt la 
altul al Eladei. Lucrurile acestea se vor mai petrece şi se vor 
repeta şi altă dată, alcătuind un cerc dureros şi inevitabil, atâta 
timp cât natura umană nu se va schimba... Pacea şi fericirea 
dau statelor şi oamenilor voie bună şi bunătate deoarece în 
asemenea situaţie sunt scutiţi de supunerea la necesităţi 
sângeroase. Când însă războiul destramă pacea vieţii cotidiene, 
când ajunge tovarăş de fiecare zi al nenorocirii, magistru al 
răutăţii şi al violenţei, oamenii îşi ies din sărite şi se sălbăticesc. 
În oraşe se întinde domnia duşmăniei şi a patimii, partidele se 
iau la întrecere în minciuni, înşelăciuni şi crime. Oraşele lipsite 
de legi drepte şi trainice au căzut pradă de la început luptelor 
fratricide, care s-au întins treptat ca o molimă şi asupra 
celorlalte, ajungând în cele din urmă şi la Atena, datorită celor 
treizeci de tirani, impuşi de hidosul Lisandros! 


Dar răul s-a ivit chiar atunci, la începutul războiului. Principiile 
morale au început să decadă, valorile au fost falsificate. 
Războiul schimbă până şi sensul cuvintelor. Dar războiul acesta 
a avut urmări şi mai rele; el a pătruns adânc în sufletul fiecărui 
om. Elenii au inventat tot felul de sălbăticii şi torturi şi 
imaginaţia lor s-a transformat într-un cuptor încins de patimi. În 
case nu mai ardea nicio flacără pe altarele zeilor casnici, ci pe 
altarele urii. Jurămintele, libaţiile, tratatele şi promisiunile erau 
acum gunoaie, pe care fiecare le arunca în cele patru vânturi. În 
această privinţă toţi elenii ajunseră treptat să urmeze pilda 
Spartei. 

— Prin urmare, a început! am spus eu cu melancolie, 
adresându-mă lui Catisachis. 

— Fireşte că a început! a răspuns el dojenitor şi m-a privit cu 
mirare, ceea ce, însă, nu mi-a putut risipi tristeţea. 

Simţisem cu toţii că va fi război şi, pe măsură ce lunile 
treceau, pe măsură ce războiul întârzia, eram cuprinşi de un fel 
de nerăbdare, de surescitare, de un fel de dorinţă aproape. „Să 
vină odată!” Acum, însă, când războiul sosise, când era la 
Plateea şi când mâine-poimâine avea să fie la noi, ne simţeam 
cuprinşi de o mare şi adâncă tristeţe. A fost singura dată când 
m-am dus din propriu îndemn să-l caut pe Socrate, nădăjduind 
că numai el putea risipi ceața ce se adunase în mine. L-am 
căutat mult timp şi l-am găsit, în sfârşit, la palestra lui Taurea, 
înconjurat de tineri care strigau şi făceau glume pe seama 
lacedemonienilor. Toţi tinerii Atenei fuseseră cuprinşi de un delir 
războinic, nu auzeai decât planuri, lăudăroşenii şi provocări. 

Socrate tăcea. Privea cu atenţie pe fiecare dintre cei ce luau 
cuvântul şi nu spunea nimic. 

— Ce faci, Socrate? l-am întrebat. 

— Ascult! 

— Azi nu spui nimic? 

— Ce să spun? Unde-i stăpânul tău? 

— Nu l-am mai văzut de azi dimineaţă, îndată după sosirea 
curierului. 

— Ştiu unde putem să-l găsim, spuse Socrate şi se ridică în 
picioare. ` 

— Invăţătorule! Invăţătorule! protestară cei de faţă. Azi nu 
stăm de vorbă? 

— Despre ce putem sta azi de vorbă? 


— Despre ce? Despre război! 

— Războiul nu se discută, băieţi, spuse cu oarecare tristeţe 
Socrate. Războiul se face. 

Mă duse direct la atelierul lui Cefalos, unde l-am găsit pe 
Alcibiade supraveghind împodobirea scutului său. 

— Ţi-am spus să  fixezi mânerul mai sus! Loviturile 
primejdioase nu se dau în piept, ci în burtă! 

— lată-l pe Ares din Atena! spuse Socrate. Uită-te la el, 
Silicos! E năduşit, roşu la faţă şi murdar fiindcă a stat lângă 
foc... Alcibiade! Zorit mai eşti să ucizi! 

— Tu eşti, Socrate? Poate că eu am să fiu cel ucis, spuse 
stăpânul meu, mirându-se că ne vede acolo. 

— Văd că scutul tău e în întregime de aur, Alcibiade! Şi chipul 
acela prea frumos din mijloc al cui e? 

— Al lui Eros, învăţătorule! Al celui mai mare dintre zei şi sper 
să mă apere când voi lupta alături de tine. 


Aşa a început războiul care a pustiit Elada timp de aproape 
treizeci de ani şi care s-a terminat acum doi ani cu prăbuşirea 
noastră. 

Preocupată de nenumăratele griji casnice, prilejuite de 
necesitatea unei aprovizionări masive, Aspasia îl chemă într-o zi 
pe stăpânul meu şi-i spuse: 

— Războiul a izbucnit, Alcibiade. Eşti unul din cei mai viteji 
tineri hopliţi ai Atenei. Dar Ares e orb, ca şi Eros. Eşti Alcmeonid 
şi ar fi păcat - ocroteşte-ne, Atena! - să ţi se stingă neamul. 
Trebuie să te însori. 

— Dar... 

— Ştiu ce ai să-mi spui: că această discuţie e nepotrivită în 
asemenea clipe! Dar eu nu te ascult! Izbucnirea războiului nu 
înseamnă dispariţia tuturor celorlalte probleme. Gândeşte-te că 
dacă nu vei avea un fiu, nu vei putea fi ales în multe demnități... 
Un fiu... legitim... spuse ea cu oarecare amărăciune şi oftă, 
fiindcă demosul refuzase de două ori să recunoască fiului ei, 
Pericle, calitatea de cetăţean atenian. 

Aspasia îi vorbi de mai multe ori stăpânului meu despre acest 
lucru până îl înduplecă. 

— Singura fată, spuse ea, care e demnă de tine, e Hiparete. 

— Fiica lui Hiponicos? Dar are abia şaisprezece ani şi apoi... 


— Te gândeşti la întâmplarea aceea? A trecut! Gestul tău l-a 
fermecat pe bătrânul Hiponicos. 

— Ştie ceva? 

— Ştie... 

— Tu le-ai pus pe toate la cale, Aspasia! exclamă stăpânul 
meu supărat. 

— Ce înseamnă că le-am pus la cale? Lucrurile au venit de la 
sine. Eşti cel mai frumos tânăr din Atena. Hiparete e cea mai 
bogată mireasă din confederație. Nu e firesc ca unii oameni să 
se gândească la căsătoria voastră? 


Nunta lui Alcibiade cu Hiparete avu loc la o lună după 
evenimentele din Plateea şi cu câteva zile înainte de năvălirea 
lui Arhidamos în Atica. 

Hiparete - pe care n-o văzusem niciodată până atunci - era 
drăguță. Avea o feţişoară serioasă, doi ochi melancolici care-l 
priveau cu admiraţie pe Alcibiade şi o gură bine desemnată. 
Festivitatea se desfăşură cu toată solemnitatea cuvenită unei 
asemenea nunţi. Hiponicos organizase totul perfect. Nu lipsi 
niciun semn de bun augur: doi porumbei albi zburară deasupra 
grădinii. Toţi invitaţii felicitară pe cei doi miri pentru semnul 
fericit. Hiponicos zâmbea în barbă. Dăduse dispoziţii unui sclav 
să elibereze porumbeii la momentul potrivit. Erau mulţi invitaţi. 
Printre ei se afla şi Cefalos, care mă recunoscu. 

— Ce faci, Silicos? Când trăia tatăl lui Alcibiade, ne mai 
întâlneam uneori! Acum, de când ai grija fiului pe cap, te-am 
pierdut... 

— M-am pierdut şi eu pe mine însumi, Cefalos! 

— Unde sunt vremurile bune de altădată, când nu aveam altă 
grijă decât să facem glume şi să-l necăjim pe Socrate pentru 
cele trei graţii pe care le sculpta, când era sculptor? Acum s-a 
însurat şi el şi ne-am risipit... Nu mai coboară nimeni la Freatida, 
spuse el pe un ton de mâhnire. 

— Unde pleci cu soţia ta? l-am întrebat pe Alcibiade, care se 
apropiase de noi. 

— Nicăieri. Rămânem aici. 

— De ce nu plecaţi la moşia ta de la Erhia? 

— Nu e un loc sigur. Se pare că Arhidamos a şi ajuns la Istm. 


Douăsprezece zile mai târziu, Arhidamos îşi făcu apariţia în 
Atica. 

După incidentul de la Plateea, populaţia care trăia în afara 
zidurilor, la periferie şi în demosurile îndepărtate, la Aharnes, 
Erhia, Maraton, se înspăimântă şi începu să vină în cetate. Dar 
puţini dădeau dovadă de prevedere, cei mai mulţi rămaseră pe 
ogoarele lor, manifestând un optimism inexplicabil şi convinşi 
fiind că, în ultima clipă, războiul va fi înlăturat. Când se află însă 
că Arhidamos, în fruntea unei armate de şaizeci de mii de ostaşi, 
trecuse istmul şi se îndrepta spre Megara, oamenii adunară tot 
ce puteau duce cu ei şi veniră în cetate. Două zile întregi, din 
zori şi până la straja întâia a nopţii, oamenii intrară pe porţile 
larg deschise, cărând fiecare ce avea. Turme întregi de boi, 
capre şi oi treceau prin Porţile Aharneene şi se îndreptau spre 
Zidurile lungi. La Pireu le încărcau pe corăbii şi le transportau în 
insula Egina, unde erau trimişi şi mulţi dintre cei veniţi la Atena. 
In felul acesta se produse oarecare descongestionare, deşi 
lumea continua să forfotească în cetate. Cine n-avea prieteni 
sau rude se instala în lăcaşurile ridicate eroilor, în turnuri, pe 
lângă ziduri, alţii plecară la Pireu, dar cei mai mulţi îşi înălţară 
corturi sau îşi înjghebară locuinţe provizorii de lemn, lângă 
Zidurile lungi. 

Începură să se audă strigăte de nemulţumire împotriva lui 
Pericle. Cei bogaţi, care lăsau în afara zidurilor case, moşii, 
grajduri şi depozite, nu-şi ascundeau furia. Cei săraci se 
plângeau de halul în care ajunseseră şi, în loc să blesteme 
Sparta, se legau de Pericle. 

Duşmanii lui strigau că oraşul suferă din cauza Decretului 
megarian şi că încăpăţânarea Olimpianului poate duce la 
catastrofă. Erau argumente puternice pe care oamenii, 
îngrămădiţi în preajma Zidurilor lungi şi având drept unică 
consolare posibilitatea de a se urca sus, pe metereze, ca să 
vadă albind departe, pe câmpie, oasele satului lor şi măslinii 
verzi-argintii, le ascultau, le discutau, apoi simțeau că le stă 
mintea în loc. 

La sosirea lui Arhidamos, câmpia se înnegri de peloponesieni, 
care se răspândiră de la Aigaleea la Aharnes şi înaintară 
pârjolind şi distrugând totul. Întreaga populaţie se urcase pe 
ziduri şi privea. Apoi izbucniră strigăte, plânsete şi blesteme 
împotriva lacedemonienilor şi chiar împotriva lui Pericle! Era 


mare fierbere! Cei mai iuți din fire cereau să se deschidă porţile, 
ca să se repeadă afară şi să lupte. Tocmai asta voia şi 
Arhidamos, dar nu voia Pericle. 

— Dacă e strateg, de ce stă închis în casă? striga lumea. 

— Unde-i Pericle? Unde-i Pericle? 

Pericle nu era de găsit nicăieri, nici acasă la el, nici la 
Metiohos. Inainte de a se face nevăzut, dăduse instrucţiuni 
Bulei să nu convoace adunarea sub niciun motiv. 

Sosi însă clipa când situaţia fu pe punctul de a-i scăpa din 
mână. Arhidamos, care ştia el ce face, pârjolea unele după 
altele casele şi ogoarele. Holdele dădeau în pârg şi spicele 
galben-aurii luau foc dintr-odată. Fumul se ridica asemeni unui 
nor şi, când sufla Boreas®, mirosul de ars ajungea până în 
cetate. Cei din Aharnes se adunau de dimineaţă sus pe ziduri şi 
se văitau văzând cum zi de zi se desăvârşea distrugerea lor. 
Strigând şi blestemând cereau convocarea adunării. 

— Să ieşim din oraş şi să luptăm! strigau oamenii. 

Din fericire se apropia toamna şi când Arhidamos află că noi 
trimisesem o sută de corăbii în Pelopones ca să-i pustiască 
țărmurile, îşi luă armata şi plecă. 

Indată după plecarea peloponesienilor, Pericle, care voia să 
dea frâu liber mâniei oamenilor, hotări o expediţie la Megara. 
Poporul se însufleţi numaidecât. Toată armata porni. Toată 
lumea voia să plece să se răzbune pe megarieni. Porniră vreo 
treisprezece mii de hopliţi. 

— Nu-ţi iei armura cea nouă? întrebă cu sfială Hiparete, 
văzând că Alcibiade ia alte arme. 

— Asta-i doar o plimbare militară, draga mea! Nu-i o 
campanie serioasă! 

In jurul Megarei, armata noastră nu lăsă nimic în picioare. Tot 
ce se putea tăia sau arde fu distrus. Oamenii smulgeau până şi 
varza din grădinile de lângă ziduri. Din înaltul lor, megarienii 
ţipau şi se rugau: 

— Lăsaţi-ne măcar varza. 

— Dar voi când aţi venit la noi şi aţi smuls şi aţi ars totul?... a 
fost bine?... răspundeau ai noştri. 

Incărcară verzele în saci şi le luară pentru masa comună de 
seară. 

— O să mai venim şi la anul! 

— O să vă duceţi şi la anul? îl întrebă Hiparete pe soţul ei, 
care-i povestise cele întâmplate. 

— O să ne ducem în fiecare an. 

— Dar poate că la anul are să fie pace... Cum vor putea 
rezista peloponesienii la toate nenorocirile? Le-am pustiit 
țărmurile... 

— Da, dragostea mea, dar şi ei ne-au făcut nouă pagube. De 
aceea am întârziat ieri. M-am dus la moşie. N-au lăsat nimic în 
picioare. Acum, dragostea mea, iartă-mă... trebuie să mă duc la 
Pericle... 

— Să nu întârzii. S-a înnoptat. 

— N-am să întârzii. 

La Pericle n-am rămas mult. În dorinţa de a-i da o dovadă de 
cinstire, Bulé îl însărcinase să rostească cuvântarea la 
ceremonia îngropării morţilor, care avea să aibă loc în curând. 
Când am intrat la el, l-am găsit scriind. Era bine dispus şi ne-a 
vorbit despre ce păţiseră megarienii, dar ne-a expediat repede. 
Când am ieşit de la el, stăpânul meu mi-a spus: 

— Mergem la Timandra? Ce spui, Silicos? 

— Alcibiade... Ce are să spună Hiparete? 

— De unde să afle? Vino! Mergem! Nu stăm mult. Are să ne 
cânte... 


Cu toate distrugerile lui Arhidamos, care înspăimântaseră 
oamenii, războiul începuse bine. Noile noastre alianţe în Marea 
lonică şi în golful Corint ne consolidară poziţia în acea regiune şi 
strânseră şi mai mult cercul în jurul Peloponesului, de unde nu 
putea pleca nicio corabie. Numai iarna, pornind de la Gition, 
puteau scăpa de patrulele noastre. Acostau întâi la Citena, de 
unde se îndreptau spre Creta, iar cele mai îndrăzneţe ajungeau 
până în Egipt. Graţie unui abderian cu numele de Nimfodoros, 
ginerele lui Sitalces, un rege trac, câştigasem noi aliaţi sus, în 
Tracia. Decăderea Potideii se accentua lună de lună. Eram 
stăpâni pe toate mările şi corăbiile noastre aduceau de la 
capătul lumii toate bunătăţile pământului. 

— Aha! spuneau oamenii. Avea dreptate Pericle! Războiul 
trebuia să izbucnească. Arhidamos poate să vină în fiecare an. 


Arhidamos veni într-adevăr în vara următoare, dar tot atunci 
sosi şi nenorocirea cea mare, mult mai mare şi mai 
distrugătoare decât armata spartană: ciuma! 

După cum au spus unii mai târziu, epidemia aducătoare de 
moarte a pornit din Etiopia, a coborât în Egipt, a trecut în 
satrapiile apusene ale Marelui rege, apoi a ajuns şi s-a răspândit 
la Atena. 

Primele cazuri s-au semnalat la Pireu, unde boala a fost adusă 
de o navă venită din Fenicia. S-a manifestat pe neaşteptate. 
Primul a fost lovit un cartier din Zea. Numărul bolnavilor fu atât 
de mare şi boala se ivi atât de brusc, încât la început se crezu 
că peloponesienii otrăviseră fântânile. Bine ar fi fost să fie aşa! 
Boala se întinse repede în tot Pireul şi în scurt timp ajunse în 
partea de sus a oraşului. Acum mureau câte zece şi douăzeci de 
bolnavi pe zi. 

Voi povesti câte s-au întâmplat atunci şi câte am pătimit - 
căci m-am îmbolnăvit şi eu - pentru ca, la o altă eventuală 
epidemie, lumea să ştie cum să se ferească. 

Boala se manifesta brusc. Vedeai oameni, pe care cu puţin 
înainte îi întâlniseşi sănătoşi şi voinici, arzând de febră, cu faţa 
aprinsă, cu ochii inflamaţi şi grei, pe care abia-abia mai puteau 
să-i deschidă. Limba se usca şi se făcea roşie-neagră, răsuflarea 
era urât mirositoare. Boala se tărăgăna aşa o zi-două, apoi te 
apuca un strănutat şi o tuse care te zdruncinau şi-ţi sfâşiau 
pieptul. Apoi cobora mai jos, la stomac şi începeau vărsăturile, 
de-şi vărsa bolnavul şi maţele. Vedeai pe străzi oameni care se 
tăvăleau pe jos încercând să vomite şi, fiindcă nu mâncaseră 
nimic de zile întregi, vărsau un lichid puturos, verde. În acelaşi 
timp începea un sughiţ violent şi neîntrerupt, care-ţi dădea 
spasme atât de puternice că ajungeai un fel de păpuşă de cârpă 
şi nu-ţi mai puteai controla mişcările. Pielea se băşica, se 
umplea de bubuliţe, plesnea din loc în loc şi sângera. Febra era 
atât de mare că nu puteai răbda niciun cearşaf cât de subţire. 
Când m-a doborât şi pe mine boala, bietul Alcibiade venea în 
fiecare zi în camera mea, în ciuda strigătelor şi a rugăminţilor 
mele. 

— Nu te teme, Silicos! Eu nu mă îmbolnăvesc! 

O spunea cu atâta siguranţă! Parcă ar fi fost un zeu pe care 
nu-l ating cele pământeşti. Gândul acesta era o mângâiere 
pentru mine. Şi ce sete-mi era, zeiţă Atena! O sete care-mi 


ardea măruntaiele şi pe care nu era chip s-o potolesc, oricât aş 
fi băut. Aş fi vrut să stau tot timpul în baie. Mulţi se aruncau în 
fântâni ca să se răcorească, alţii se duceau noaptea la Caliroe şi 
se culcau în șanțurile de irigație. Dimineaţa îi găseau morţi, cu 
faţa în apă, de parc-ar fi băut încă. Dacă aveai o constituţie 
viguroasă şi dacă rezistai la tuse, la sughiţ, la vărsături şi la 
febra ridicată, boala cobora la burtă. Burta mea se umflă şi mă 
apucă o diaree îngrozitoare. Excrementele erau negre, de 
culoarea catranului şi nu puteam mistui nimic. Am fost bine 
îngrijit şi am scăpat; dar multă vreme n-am putut să mă mişc 
din pat. 

Molima se întinsese în tot oraşul. Nu era cartier în care să nu 
se audă vaiete şi bocete. Lumea nu ştia cum să se ferească de 
molipsire şi răul era şi mai mare din pricina refugiaților. 
Îngrămădiţi în temple, în gimnazii, în colibe provizorii, în corturi, 
lângă Zidurile lungi, oamenii luau boala unul de la altul şi 
mureau ca muştele, fără ca nimeni să îndrăznească să-i ajute. 
Toată noaptea auzeai voci înfiorătoare, deznădăjduite, care 
cereau apă. Oamenii se prăbuşeau în mijlocul străzii şi agonizau 
zile întregi. În timp ce zăceam încă în pat, am auzit două zile şi 
două nopţi sughiţul unui muribund. Nimeni nu mai îndrăznea să 
se apropie de un bolnav. 

La început, îndată după izbucnirea ciumei, rude şi prieteni 
alergau la bolnavi. Acuma însă, când cineva se îmbolnăvea, 
agoniza şi murea singur. Groaza deveni generală când, în ciuda 
marilor jertfe publice, boala nu dădu înapoi şi lumea înţelese că 
ciuma n-are vindecare. Cine se-mbolnăvea nu avea altceva de 
făcut decât să aştepte să treacă cele zece-douăsprezece zile 
critice. Mulţi prezicători şi preoţi îşi făceau de lucru, mergând 
din casă în casă pentru „purificări” cu jertfe şi leacuri, pentru 
care erau bine plătiţi. Câţiva bătrâni îşi amintiră de un vechi 
oracol, pe care-l răspândiră prin Atena: 


Temeţi-vă de războiul doric, 
Că vine odată cu molima. 


Mulţi recitau şi versurile Iliadei: ... Astfel rugatu-s-a el. Auzi 
săgetaşul Apolon/ Şi mânios de pe vârful Olimpului merse la 


vale/ Arcul pe umăr având şi tolba vârtos căpăcită... Morţii 
ardeau sumedenii pe ruguri.”0 


Lumea striga spunând că Apolo îi va decima pe atenieni, aşa 
cum îi decimase pe ahei la Troia. 

Mureau atâţia oameni că nu se mai făceau slujbe de 
înmormântare: morţii erau îngrămădiţi mai mulţi la un loc şi arşi 
laolaltă. Incetul cu încetul, gărzile trace începură să refuze să 
care cadavrele, care rămâneau prin case lângă bolnavii în 
agonie. In căldura verii, o duhoare îngrozitoare urca din oraş. 

Cei care nu se îmbolnăveau, petreceau. Cum nimeni nu ştia 
dacă nu cumva a doua zi va fi şi el bolnav, toţi se aşterneau pe 
băutură şi pe petreceri. Noaptea, odată cu horcăielile 
muribunzilor, auzeai cântece şi strigăte şi vedeai oameni beţi şi 
cheflii împiedicându-se de cadavre, căzând peste ele şi 
ridicându-se cu groază când îşi dădeau seama ce erau. Pentru 
borfaşi era o epocă de aur. Intrau în casele fără apărare şi luau 
tot ce puteau căra. 

Am fost printre primii care au luat boala, dar când m-am 
vindecat, slavă ocrotitoarei, am scăpat fără niciun beteşug. Unii 
au rămas paralizaţi, alţii şi-au pierdut memoria, alţii glasul sau 
vederea. Vara înainta şi molima se întindea. Ai fi zis că a prins 
rădăcini pe meleagurile noastre. Dincolo de ziduri, Arhidamos 
venise iar şi pustia ogoare şi sate, fără ca boala să se atingă de 
el. Când a aflat însă cât de mare era răul, când a văzut zilnic 
ridicându-se spre cer fumul rugurilor pe care se ardeau morţii, s- 
a speriat, şi-a luat armata şi a plecat. 

Ca să menţină în oarecare măsură moralul populaţiei, Pericle 
echipă o sută de nave şi trei mii de hopliţi şi plecă în Pelopones, 
luând însă cu el şi molima. A făcut câteva incursiuni, a cucerit 
Prasiai, în Laconia, dar a fost silit să se întoarcă, fiindcă ciuma 
bântuia cu furie printre ostaşi şi marinari. În timpul cât a lipsit 
Pericle, s-a îmbolnăvit şi a murit fiul lui mai mare, Xantip. Puțin 
după întoarcerea lui Pericle, s-a îmbolnăvit şi Metiohos, care a 
murit peste câteva zile. Înapoindu-se de la înmormântare, 
zdrobit, palid şi incapabil să-şi dea seama unde se află şi ce 
face, Pericle a aflat de la Aspasia că preaiubitul său fiu Paralos 
zăcea de dimineaţă în pat, cu limba foarte roşie. Zece zile şi 

zece nopţi a stat Olimpianul la căpătâiul fiului său. De câteva ori 
s-au auzit din stradă strigăte: 

— Jos Pericle! Jos! Pace cu Sparta! Pace!... 

Oamenii începuseră să se adune pe străzi şi în pieţe şi să-l 
înjure pe Olimpian. După plecarea lui Arhidamos, atenienii s-au 
refugiat la ţară, dar acolo au dat peste altă nenorocire, fiindcă 
şi-au găsit casele arse şi ogoarele pustiite. Se întorceau la Atena 
şi-şi strigau deznădejdea pe străzi. Erau aţâţaţi de rivalii lui 
Pericle, de Simios şi Lacratide, care-i luaseră locul lui Tucidide - 
mort şi el de ciumă; ei le stârneau revolta şi veneau în grup să 
strige şi să înjure sub ferestrele camerei unde-şi dădea sufletul 
Paralos. În a zecea zi a murit. La înmormântarea lui, Pericle 
plângea ca un copil. Euriptolemos şi stăpânul meu îl ţineau de 
subsuori ca să nu cadă. 

— Cum o să-i dăm şi cealaltă veste? întreba stăpânul meu. 
Cum o să-i spunem că adunarea de ieri a hotărât să trimită soli 
la Sparta pentru a cere pace? 

După ce ne-am întors acasă, după ce au plecat străinii, s-a 
lăsat o tăcere grea, pe care nici Aspasia nu îndrăznea s-o rupă; 
am stat mult timp în aşteptare în jurul lui Pericle, fără să 
scoatem un cuvânt. In sfârşit a vorbit chiar el: 

— Spune-mi ceva despre adunarea de ieri, Alcibiade. Au trimis 
soli?... şi vocea lui suna deznădăjduită, ca un hohot de plâns. 

Solii s-au întors din Sparta fără rezultat şi desperarea 
oamenilor a ajuns la culme. Sparta nu accepta nicio învoială, 
ceea ce însemna că războiul avea să continue, după cum avea 
să continue şi ciuma, care în mintea oamenilor devenise unul şi 
acelaşi lucru cu războiul. Un strigăt se răspândi în tot oraşul: 

— Pericle e de vină! Pericle e vinovat de toate! Jos Pericle! 

Atunci Pericle, care era încă strateg, convocă adunarea şi 
spuse: 

— Atenieni, ştiu că mânia voastră s-a întors împotriva mea. 
Mă aşteptam. Am convocat adunarea ca să vă amintesc ceea ce 
n-ar fi trebuit să uitaţi şi să vă acuz că v-aţi mâniat pe mine 
fiindcă nenorocirile s-au abătut asupra voastră. 

Pericle vorbi mult timp. Aminti oamenilor că nu trebuie să fie 
mâniaţi pe el, fiindcă, dintre toţi cetăţenii, era singurul care 
cunoştea marile interese ale democraţiei. Le vorbi mult despre 
puterea Atenei, despre dominaţia ei absolută pe mare, unde 


nimeni nu putea să i se împotrivească şi încheie cu următoarele 
cuvinte: 

— Nu trimiteţi alţi soli la Sparta! Nu vă arătaţi zdrobiţi de 
nenorocire. Gloria popoarelor, ca şi a indivizilor, e cu atât mai 
mare cu cât se împotrivesc mai mult nenorocirilor. 


Ori de câte ori poporul se adună în agora sau pe Pnix şi aude 
vorbind un om de talia lui Pericle îşi recapătă judecata şi se 
linişteşte. Demosul hotărî să nu mai pomenească niciodată 
despre propuneri de pace şi să continue războiul cu şi mai multă 
înverşunare. 

Dar Cleon şi Simias stăteau la pândă. Ei ştiau că, deşi, graţie 
darurilor sale oratorice Pericle obținuse un succes de moment în 
adunare, în sufletul poporului era încă multă amărăciune 
împotriva lui. 

Cei mai nemulţumiţi erau cetăţenii de vază pe care războiul îi 
păgubise serios şi neguţătorii care vedeau micşorându-li-se 
zilnic câştigurile. Oamenii aceştia fuseseră aţâţaţi de rivalii lui 
Pericle, care izbutiră să-l pună, sub acuzaţie pentru felul în care 
mânuise banii în cursul ultimei lui expediţii în Pelopones. 
Inscenară, aşadar, un proces în ajunul alegerilor, astfel încât 
Pericle nu se putea prezenta nici măcar în calitate de candidat! 
Un prieten al lui, Menipos, îi scrise numele pe listă, dar Cleon 
adresă o întâmpinare pritanilor, obiectând că trebuia să fie 
judecat. Aşa se face că, la începutul celui de al treilea an de 
război, Pericle nu mai era strateg. Mi se sfâşia inima când mă 
duceam la el şi-l vedeam, bătrân, zdrobit de loviturile soartei, 
aplecat asupra mesei şi pregătind cu grijă socotelile campaniei 
care constituia apărarea lui. 

Stăpânul meu spumega. 

— Ce face Olimpianul! Ce catadicseşte el să facă? Ar trebui să 
nu dea socoteală nimănui! Nimănui! striga, el oriunde se afla. 

Paralel cu aceste evenimente, ciuma, a cărei furie slăbise în 
timpul iernii, se înteţi iar odată cu sosirea primăverii. În anul 
acela, temându-se să nu ia şi ei molima, lacedemonienii nu 
veniră în Atica, ci asediară doar Plateea. Dar vestea că 
peloponesienii se aflau din nou la graniţele Aticei provocă iar 
tulburare la Atena. Marele oraş părea o corabie fără cârmaci, 
bătută de valuri. Confuzia era generală. Auzeai cele mai absurde 
păreri rostite cu îndărătnicie şi falsă măreție, umblau zvonurile 


cele mai de necrezut. În adunare, îngâmfaţii urmaşi ai lui Pericle 
dădeau bătălii retorice, încercând fiecare să atragă lumea de 
partea sa. Dar în spatele vorbăriei lor, în dosul frazelor 
măiestrite, oamenii simțeau mediocritatea, lipsa de îndrăzneală, 
interesul personal, confuzia în idei şi în fapte. In perioada aceea 
se mai răspândi o veste, care zgudui Atena. Peloponesienii 
foloseau vase piratereşti cu care capturau navele noastre de 
comerţ, măcelărindu-le echipajele pentru ca să nu se afle nimic. 
Lângă Citera capturaseră două corăbii care veneau din Egipt. 

— Ce se întâmplă? începură să se întrebe oamenii neliniştiţi. 

— Unde o să ajungem? exclamau ei plini de pesimism, de 
parcă întreaga noastră flotă ar fi fost distrusă. 

— O să fie foamete, ce-o să facem? 

Neguţătorii profitară de ocazie ca să ridice preţurile. Lumea 
intră în panică şi începu să facă stocuri de alimente. în confuzia 
generală se ridică un singur glas: „Pericle! Pericle are să ne 
aducă mântuirea!” 

— De ce nu l-am ales strateg? De ce trebuie să înceapă 
procesul ăsta prostesc? r 

O schimbare rapidă se produse în opinia publică. In adunare, 
prietenii lui Pericle vorbiră frumos despre nedreptatea ce i se 
făcuse „primului soldat al Democraţiei”, oamenii fură mişcaţi, 
votară casarea procesului şi fiindcă ne aflam în preajma 
alegerilor, numele lui Pericle apăru primul pe lista strategilor. 

Alcibiade alergă să-i aducă noutatea, dar Pericle răspunse 
exclamaţiilor şi bucuriei stăpânului meu cu un surâs amar. Faţa 
lui obosită şi zbârcită nu se lumină. Spuse doar atât: „Nu vreau 
să fiu strateg” - şi pe chipul lui era zugrăvită o tristeţe atât de 
adâncă, încât stăpânul meu tăcu şi-l privi fără să ştie ce să 
spună. Se duse la Euriptolemos, care încercă şi el să-l convingă 
să primească înalta funcţie, dar totul fu în zadar. Când vestea că 
Pericle refuză se răspândi în Atena, începură să vină zilnic la el 
delegaţii ale diverselor bresle care-l rugau să primească. De 
cele mai multe ori, delegaţiile erau primite de Aspasia, Pericle 
nu se arăta. Cu cât se apropiau alegerile, cu atât stăpânul meu 
devenea mai nervos. Făcu o ultimă încercare, dar nu-l înduplecă 
pe unchiul său. In cele din urmă, îi spuse plin de revoltă: 

— Pericle! Generaţiile de atenieni care vor veni după noi te 
vor învinui că ai vrut să te răzbuni pe echipaj şi de aceea ai 
scufundat corabia! 


Alcibiade plecă şi se duse desperat la el acasă. Văzându-l 
gânditor şi trist, Hiparete îl întrebă ce avea. 

— Nu vrea! Nu vrea să fie strateg! 

— Cine, dragul meu? 

— Pericle! 

— N-are decât! Ce-ţi pasă ţie? 

— Războiul abia începe, Hiparete, şi are să ţină încă mulţi ani. 
Atâta timp cât eu nu pot fi strateg, Pericle trebuie să conducă 
cetatea. Nimeni altul nu poate s-o facă. 

— Dragul meu, ce nevoie ai tu de politică... ai atâţia duşmani! 

În ziua următoare, Alcibiade nu mai putea de bucurie. Pericle 
îi comunicase că primeşte! Pe străzi se simţea o uşurare 
generală şi, deşi pretutindeni domnea groaza pe care o 
răspândea molima, oamenii prinseră puţin curaj la gândul că vor 
fi din nou sub cârmuirea Olimpianului. Ca să-şi îmbuneze idolul, 
demosul convocă o adunare extraordinară şi-i oferi ce avea mai 
scump: abolirea legii care recunoştea drept cetăţeni atenieni 
numai pe cei născuţi din ambii părinţi atenieni. In felul acesta, 
fiul lui Pericle şi al Aspasiei, un copil liniştit, despre care n-am 
avut prilejul să vorbesc, deveni cetăţean atenian. Numele lui era 
tot Pericle. 

A fost ultima bucurie a lui Pericle. Puțin după aceea s-a 
îmbolnăvit. Nu avea ciumă. O febră lentă îl chinui multe luni de 
zile. Nu mai ieşea deloc din casă, dar ţinea neîncetate 
consfătuiri, care-l istoveau. După cum am spus, peloponesienii 
aveau nave-pirat. Pericle trimise şase corăbii care să patruleze 
între Citera şi Creta şi alte şase între Delos şi Argolida. 

Pirateria încetă. Trimisesem şi alte patrule sus, în Tracia, unde 
una din navele noastre captură o solie a Spartei, care se ducea 
la Susa! După mărturisirile solilor, scopul lor era nu numai să 
ceară bani de la Artaxerxe, ci şi să-l convingă să anuleze pacea 
cu noi, ceea ce ar fi însemnat crearea unui front comun Susa- 
Sparta împotriva noastră. Alături de spartani erau şi 
peloponesienii care se duceau şi ei să se închine la Susa. 
Aristeas, care organizase apărarea Potideii, un reprezentant al 
Corintului, Timagoras, un reprezentant al Tegeii şi alţii fură 
prinşi cu toţii într-un mic port din Tracia, în momentul când se 
pregăteau să se îmbarce pe o corabie care avea să-i ducă în 
Helespont, de unde trebuia să-i ia în primire Farnaces, fiul 
satrapului Farnabazos. 


Fură aduşi la Atena legaţi de mâini şi de picioare şi lăsaţi în 
agora ca să-i vadă lumea. 

— Ce să facem cu ei? fu întrebat Pericle, care, istovit de 
boală, nu se mai ridica din aşternut. 

— Ce vreţi... 

Prinşii fură daţi pe mâna celor unsprezece care porunciră 
executarea lor în zorii zilei următoare. 

Pericle dădu ordin ca reprezentanţi ai Atenei să străbată toată 
Elada pentru a denunța Sparta şi întregul Pelopones, care 
cereau alianţa lui Artaxerxe. 

Pe vremea aceea, eforii se străduiau să înceapă unele acţiuni 
navale. Trimiseră o flotă la Zacintos, unde pustiiră locurile. Nu 
putură cuceri oraşul şi se îndreptară spre Acarnania unde aveau 
mulţi aliaţi. 

— Ce să facem, Pericle? întrebau deputaţii şi strategii. 

— Trimiteţi douăzeci de nave cu Formion în frunte. 

— Numai douăzeci? 

— Pentru o sută ale lor, douăzeci ale noastre şi Formion 
ajung. 

— Pericle! i se spunea. Arhidamos asediază Plateea de luni de 
zile. Ce facem? 

— Daţi-le de ştire să reziste cât pot! 

Una din ultimele lui bucurii fu victoria lui Formion în golful 
Corint. Deşi avea numai douăzeci de corăbii şi peloponesienii 
şaptezeci, îi zdrobi. Un surâs brăzdă faţa slăbită a lui Pericle 
când i se aduse vestea victoriei. 

— Flota noastră minunată... nepreţuitul Formion... şopti el. 

Când i se aduse ştirea cea mare că Potideea se predase în 
sfârşit, rosti cu greutate: 

— Indurare faţă de ei... nu măcelăriți pe nimeni... nu luaţi 
sclavi... 

Febra nu-l mai slăbea. Încetul cu încetul, Pericle se cufunda 
într-un fel de toropeală care-l ţinea ore întregi. 

Aspasia nu se mişca de la căpătâiul lui. O luau de acolo cu 
forţa ca să doarmă puţin. Când îşi revenea în simţiri, Pericle o 
dojenea cu blândeţe. Veneau prieteni, care stăteau tăcuţi, 
privindu-l cum se stinge din zi în zi. Uneori şopteau între ei şi 
pomeneau faptele lui Pericle, lucrările mari şi de seamă, 
organizarea Ligii, capodoperele create graţie lui. 


— Nu spuneţi ce-i mai important!... zise într-o zi Pericle. În 
timpul cârmuirii mele, niciun atenian n-a purtat doliu din cauza 
mea... 

Altceva nu mai putu să adauge. Către seară îi făcu semn 
stăpânului meu să se apropie. Încercă să-i vorbească, îi strânse 
mâna cu putere, îl privi mult timp. Apoi chipul lui se însenină şi 
Pericle închise ochii ca şi cum ar fi vrut să doarmă. 


Ştirea se prăbuşi greu peste oraş, asemenea unui coşmar. 
Mulţi atenieni, chiar dintre cei care nu-l văzuseră pe Pericle 
decât la tribună, se îmbrăcară în doliu. | se făcură funeralii 
publice şi procesiunea fu condusă de Euriptolemos şi de 
Alcibiade, ultimii Alcmeonizi. Nu se rosti nicio cuvântare. În 
anunţarea oficială a morţii lui Pericle şi în protocolul ceremoniei 
funerare Bulé hotărâse că, la moartea unui asemenea om, 
singură tăcerea, expresie supremă a durerii, îl putea însoţi până 
la mormânt. 

În vremea aceea, moartea devenise tovarăşul nostru de 
fiecare zi. Din fericire însă molima începea să se potolească. 
După ce secerase treizeci de mii de vieţi, acum dădea înapoi. Un 
medic vestit - numele lui îmi scapă - sosit atunci la Atena, 
observase că meşteşugarii care lucrau lângă foc nu luau boala 
şi, dându-şi seama că erau apăraţi de flacără, spuse oamenilor 
să aprindă focuri. Noaptea, cerul se înroşea de miile de focuri 
aprinse în tot oraşul, pe Zidurile lungi, până la Pireu. Ai fi zis că 
Atena arde. Aşa a încetat ciuma. Dar ce prăpăd lăsa în urmă! 
Când, în anul acela, s-au întocmit listele militare, din o mie două 
sute de călăreţi lipseau trei sute şi din hopliţi patru mii cinci 
sute! Câtă lume murise! Metiohos, Arifron, prietenul meu 
Catisachis, socrul lui Alcibiade, Hiponicos, şi câţi alţii! 

Dar pierderea cea mai mare a fost Pericle. In viaţa politică a 
Atenei se produse un gol. După Pericle, demosul căzu în mâinile 
lui Cleon şi nu se mai putu ridica până la venirea lui Alcibiade. 
Pericle muri în cel de-al treilea an al războiului şi stăpânul meu 
ajunse strateg abia în al doisprezecelea. Dacă Pericle ar fi trăit 
până în clipa aceea... De câte ori mi-am amintit, în primele zile 
după moartea lui, cuvintele pe care i le spusesem odinioară: 

— Dar dacă mori, Olimpiene? 

Puţini, foarte puţini sunt cei care se îngrijesc sau, mai bine zis, 
care ştiu să asigure operei lor bazele necesare pentru a le putea 
supravieţui. Poate doar Solon şi, desigur, Darius al lui Histaspe 
au fost dintre aceia, dat fiind că opera acestuia din urmă a 
rezistat cu toate tâmpeniile şi nebuniile fiului său Xerxe. Despre 
Licurg nu spun nimic. Ce a făcut el nu-i o operă, ci un blestem! 
Pericle a murit în momentul cel mai greu. Ca să folosesc 
comparaţia lui Socrate, aurul începuse să se amestece cu 
argintul şi cu fierul şi când, peste puţin, aurul pur, adică 
Alcibiade, s-a ivit pe scena politică, demosul nu l-a recunoscut. 

Războiul continua. Nu era sarcina adunării să poruncească 
cum şi unde să aibă loc acţiuni militare. Pe vremea aceea, Atena 
avea strategi mulţi şi buni. Primul dintre ei, Formion, se afla la 
Naupactos cu douăzeci de corăbii, cu care bloca tot golful 
Corint. Mai erau Demostene, Lahes, Eurimedon. Trebuie să-l 
pomenesc şi pe Nicias, care, în ciuda mărginirii şi a lipsei de 
îndrăzneală, era ordonat, neobosit şi prevăzător. 


Ce se întâmpla însă în politică şi în problemele interne ale 
Ligii? Cuvântul hotărâtor îl avea acum Cleon, care, îndată după 
moartea lui Pericle, izbutise să ajungă ocrotitorul demosului, 
înlăturându-l pe un oarecare Eucrate, care nu făcea mai multe 
parale decât el, şi pe Lisicle, oierul. 

Ceea ce preocupa pe strategi, ceea ce ştiau ei să facă era 
asediul Plateii, care dura de atâtea luni! După cum am mai spus, 
în al treilea an de război, Arhidamos nu veni în Atica, ci se duse 
să asedieze Plateea. Zadarnic se străduiră plateenii să evite 
nenorocirea care-i încolţea. Trimiseră soli la Arhidamos, 
amintindu-i de vechile jurăminte din timpul lui Pausania, când 
elenii îl învinseseră pe Mardonios. Spartanul răspunse că erau 
fapte de domeniul trecutului, adăugând însă că-şi va aminti de 
jurămintele referitoare la neatârnarea Plateii, dacă va rămâne 
neutră. 

— Daţi-ne oraşul vostru ca zălog! spuse Arhidamos 
plateenilor. Mutaţi-vă în altă parte şi, la sfârşitul războiului, vi-l 
vom înapoia aşa cum l-am luat! 

— Şi cum veţi face? întrebaseră plateenii. 

— Vom întocmi un inventar în care vom trece casele, 
ogoarele, copacii, ofrandele şi templele. 

— Vom trimite solie la Atena şi, dacă demosul acceptă, vom 
face aşa cum spui, răspunseră plateenii. 

Spartanul se învoise şi solia venise atunci la Atena, dar 
răspunsul nostru îl dăduse Pericle de pe patul de moarte şi acest 
răspuns era un îndemn la luptă. Şi plateenii luptară trei ani 
încheiaţi. La început, Arhidamos încercă să cucerească oraşul, 
dar nu reuşi. Plateenii, care erau neîntrecuţi în luptele de 
fortificaţii, izbutiră să-i respingă toate atacurile. Atunci spartanul 
se hotărî să înalțe în jurul oraşului un zid de asediu dublu, la 
care armata lui munci şaptezeci de zile. Tăiau trunchiuri de 
copaci de la Citeron şi le clădeau cu noroi şi pietre. La începutul 
iernii, zidul dublu fu terminat. Arhidamos lăsă o gardă de 
lacedemonieni şi de tebani şi se întoarse la Sparta, spunând: 

— Ce-au să facă după ce vor flămânzi? 

Şi, după doi ani, plateenii flămânziră. Nu ştiu cum izbutiseră 
să se hrănească în acest timp. In oraş rămăseseră numai patru 
sute de oameni, conduşi de Eupompide. Când îşi dădu seama că 
vor muri toţi de foame sau că, pentru a se răzbuna, tebanii îi vor 
măcelări, acesta hotărî să facă o ieşire, ca să scape cum or 


putea. Mulţi plateeni fură cuprinşi de teamă şi refuzară să-l 
urmeze. Eupompide adună în jurul său pe cei hotărâți să-l 
asculte şi le spuse: 

— Am observat că în nopţile foarte reci străjile duşmanului nu 
patrulează pe zid, ci rămân în turnuri, ca să se încălzească. Într- 
o astfel de noapte trebuie să încercăm să ieşim. Să păstrăm o 
tăcere absolută. Primii care vor porni vor căra scările şi vor fi 
neînarmaţi. Ceilalţi vor purta arc şi platoşă. Vom merge la 
distanţă unul de altul. Primii care vor urca pe zid vor ucide 
străjile turnurilor din dreapta şi din stânga punctului unde vom 
sprijini scările. După cum ştiţi, avem de trecut un zid dublu. În 
golul dintre ziduri, lacedemonienii au construit case. Vom trece 
pe acoperişurile lor desculți, fără încălţăminte. 

— Ne vor îngheţa picioarele! Nu se poate! 

— Atunci încălţaţi numai sandala stângă. Cea dreaptă o 
agăţaţi de gât. Dacă Zeus ne ajută şi ieşim, o încălţaţi şi pe 
cealaltă, ca să puteţi alerga mai repede. 

Şi aşa, în plină iarnă, într-o noapte întunecoasă şi fără lună, 
când toată firea înţepenise de ger, plateenii îndrăzniră să-şi 
pună planul în aplicare. Ar fi trecut fără să-i simtă spartanii şi 
tebanii, dacă la trecerea unui ostaş nu s-ar fi desprins un olan 
de pe un acoperiş şi n-ar fi căzut cu mare zgomot. Se dădu 
alarma. În întuneric, străjile nu înțelegeau ce se întâmplă. Se 
auziră strigăte, ordine, tropăituri. Din fericire, plateenii rămaşi în 
oraş îşi dădură seama despre ce era vorba şi se prefăcură că 
atacă în alt punct. Atunci, în tabăra duşmană se produse o 
zăpăceală totală. Spartanii aprinseră torţe şi începură să facă 
semnale, ca să le vadă cei din Teba. Plateenii din oraş înălţară şi 
ei torţe şi încurcară semnalele. Teba nu înţelegea ce cere 
garnizoana. Toţi cei ce ieşiseră din oraş - unul singur a fost prins 
- au putut să sară dincolo de ziduri şi au căzut în şanţul exterior. 
Gheaţa era subţire, astfel că s-au trezit în apă până la umeri. Pe 
măsură ce ieşeau afară, oamenii rămâneau locului, cu arcurile 
pregătite ca să-i apere pe cei ce veneau după ei. Două sute 
doisprezece scăpară şi, încălţându-se, se repeziră în noapte spre 
Teba ca să-i înşele pe spartani. Umblară toată noaptea, ajunseră 
la muntele Parnes şi în ziua următoare intrară în Atena, frânţi de 
oboseală, plini de noroi şi  nedormiţi. l-am întâmpinat 
sărbătoreşte, aşa cum meritau, şi stăpânul meu i-a invitat pe 
toţi la masă. A adus trei boi din Egina, a tocmit încă doi bucătari, 


a scos douăzeci de burdufuri de vin şi a dat în cinstea lor o 
serbare, aducând şi o jertfă, de care-şi amintesc şi azi cei ce mai 
sunt în viaţă. 

— Silicos! De astfel de oameni avem nevoie ca să facem 
război! 

— Să nu te audă cineva, Alcibiade! Ar putea crede că, după 
tine, atenienii sunt nişte laşi. 

— Atenienii sunt viteji, dar adu-ţi aminte de vorbele lui 
Pericle: războiul se face cu bani şi asta pentru că dăm lefuri 
mari. Când Pericle a spus asta, în tezaurul de pe Acropole erau 
şase mii de talanţi, pe când acum, în al cincilea an de război, în 
afară de rezerva sacră de o mie de talanţi, totul a fost cheltuit. 
Dacă faci socoteala că asediul Potideii a ţinut trei ani şi că 
ostaşii noştri, vreo două mii cinci sute la număr, au primit două 
drahme pe zi, ai să înţelegi cu uşurinţă cum s-au cheltuit atâţia 
bani: numai Potideea a costat o mie de talanţi în cap! Nu era 
mai bine dacă o cumpăram? 


În anii aceia, adunarea era dominată de Cleon. Glasul lui 
sălbatic teroriza pe cei care încercau să vorbească. Strategii, 
care altădată luau parte la adunare şi influenţau demosul, erau 
acum mai totdeauna departe, în campanii, astfel că, încetul cu 
încetul, mulţimea se dezobişnui să-i audă şi să-i respecte. De 
altfel, în puţinele momente pe care le petreceau la Atena, nu 
aveau vreme să vină în adunare, şi Cleon avea nenumărate 
prilejuri să vorbească fără nicio piedică. Nicias încercă să ia 
măsuri, dar, speriat de amenințările lui Cleon, se retrase şi, 
multă vreme după aceea, nu se mai auzi nimic despre el. Cu 
timpul, cetăţenii bogaţi şi cu vază renunţară să mai urce pe Pnix 
şi gloata neştiutoare lua hotărâri în chestiuni foarte serioase. 
Aşa se face că, la Mitilene, era cât p-aci să aibă loc un măcel 
groaznic, fiindcă nimeni nu se ridicase împotriva lui Cleon, care 
era violent, samavolnic şi rău. 

În al patrulea an de război, Mitilene se răsculă. Fără niciun 
motiv, partidul oligarhic din insulă ne înştiinţă într-o bună zi că 
nu mai voia să ni se supună şi că trimisese soli la Sparta după 
ajutor. Eforii le făgăduiră un ajutor „imediat”. Când o hotărâre 
spartană e „imediată” înseamnă că trec luni până e dusă la 
îndeplinire. Singurul lucru pe care-l făcură a fost să trimită 
numaidecât pe strategul spartan Saletos în Mitilene. Noi am 


trimis patruzeci de corăbii cu strategul Pahis şi am început 
asediul care a fost de scurtă durată. Mitilene s-a predat. Când 
Pahis a acceptat predarea, a pus condiţia ca soarta populaţiei să 
fie hotărâtă de adunarea demosului. La Atena au venit 
reprezentanţi ai Mitilenei care au încercat să vorbească în 
adunare, dar Cleon nu i-a lăsat. A aţâţat mulţimea şi a cerut să 
se trimită lui Pahis ordin de a măcelări pe toţi bărbaţii din oraş, 
adică vreo şase mii, iar pe femei să le aducă sclave la Atena. 
Mulţi participanţi la adunare s-au ridicat în picioare, înălţându-şi 
amândouă braţele ca să respingă propunerea, dar omul acela 
groaznic înflăcărase mulţimea şi pretutindeni nu se auzea decât 
un strigăt: „Moarte! Moarte!” 

Noaptea aceea a fost una din cele mai dramatice pe care le-a 
trăit Atena 

Stăpânul meu era înnebunit. 

— De ce nu am treizeci de ani! De ce nu am dreptul să 
vorbesc în adunare! Hotărârea de azi e o catastrofă! Întreaga 
Eladă se va înfiora şi va porecli Atena: cea pătată de sânge! Să 
mergem la Nicias, Silicos! 

Am alergat prin întuneric la Nicias. 

— Trebuie să facem ceva, strategule! Are să se întâmple un 
lucru cumplit! Trezeşte-te! Du-te la prietenii tăi din Bulé! Spune- 
le să convoace dis-de-dimineaţă adunarea. Nava pleacă în zori 
cu ordinul de masacru! Trebuie s-o oprim! 

— Hotărârea de ieri e o mare crimă, dar... 

— E o crimă şi o greşeală politică! 

— Da, dar ce-i de făcut? O mulţime de oameni au votat ieri 
pentru Cleon... spuse Nicias oftând. 

— Strategule! În politică, rolul cel mai important îl are 
acţiunea, nu numărul! 

Mulţi alţii alergaseră în noaptea aceea, care la eponim, care la 
vreun prieten strateg, care la pritan. În cartierul Cileea domnea 
mare agitaţie, deşi în cartierele populare era linişte. Fiara 
dormea. 

— Nici pe Saletos n-ar fi trebuit să-l ucidă, spuse stăpânul 
meu înainte de a se culca, adică spre ziuă. Să avem un strateg 
spartan prizonier şi să nu cerem nimic în schimbul vieţii lui! De 
altfel, el însuşi a propus asta! Spartanii ar fi ridicat asediul 
Plateii! Dar cine se mai pricepe în politică! 


Corabia care ducea ordinul de măcel plecă în zorii zilei 
următoare, iar la adunarea extraordinară convocată la Atena 
luară parte toţi pentacosiomedimnii şi toţi cavalerii, şi se 
ridicară împotriva lui Cleon, care se străduia să aţâţe iar 
mulţimea. Oratorii izbutiră să convingă demosul să anuleze 
ordinul şi să trimită o altă corabie spre Mitilene. Indată după ce 
al doilea ordin fu scris, reprezentanţii din Mitilene, care se aflau 
la Atena, alergară într-un suflet la Pireu, cumpărară o mare 
cantitate de alimente, le încărcară pe corabia care avea să 
plece, îi făgăduiră trierarhului daruri bogate, plătiră schimburi 
duble pentru ca vâăslele să nu stea o clipă şi rămaseră pe dig, cu 
lacrimi în ochi, înălţând rugi către Poseidon, până ce corabia 
dispăru dincolo de Capul Sunion. 

În felul acesta, prestigiul Atenei fu salvat, în timp ce Sparta, 
neavând un prestigiu căruia să-i poarte de grijă şi nici aliaţi de 
menajat, măcelări pe loc pe cei două sute de plateeni rămaşi în 
cetate care li se predară. 

Când se află la Atena de crima de la Plateea, indignarea 
oamenilor nu mai ştia unde să se reverse. Totuşi, avu prilejul să 
se potolească chiar în zilele acelea. Euripide care, după Sofocle, 
era noua glorie a Atenei, scrisese tragedia Andromaca. Aflându- 
se că tragedia era inspirată din nenorocirile pe care troiana le 
îndurase la Sparta, câţiva bogătaşi l-au asaltat pe Euripide, 
manifestându-şi dorinţa de a suporta cheltuielile spectacolului. 
La premiera Andromacăi, entuziasmul era atât de mare, încât 
mulţimea îl ridică pe braţe pe tragedian încununat cu lauri şi-l 
duse în agora. Tragedia se jucă mai multe zile în şir, cu teatrul 
plin de lume. Inainte de al doilea cânt al corului, Andromaca, 
personaj interpretat de un actor neîntrecut, scotea un strigăt 
puternic, fiindcă, vrând s-o ucidă, Menelau o târa prin palat 
împreună cu fiul ei. lată ce spunea: 


Voi, cei mai demni de ură dintre oameni 
spartani vicleni, semănători de vrajbă, 
voi, brute ne-ntrecute în minciună, 
fățarnici, roşi de pismă... 


Atât de puternice erau aplauzele, atât de mare entuziasmul 
mulţimii şi strigătele de la galerie, încât Andromaca trebuia să 
iasă din nou şi să repete scena. 


— Dau un talant pentru ca trupa să joace Andromaca în 
principalele oraşe din Elada! spuse stăpânul meu. 

— Un talant e prea puţin! spuse Calias, cumnatul lui. 

— Atunci mai dă şi tu ceva. Să dea şi alţii, să dea şi Cefalos. 

Tragedia se jucă mult timp la Atena, apoi trupa plecă în 
turneu. 

— Am crezut pe vremuri că Peloponesul are să flămânzească 
repede! spunea stăpânul meu şi clătina din cap când auzea de 
acţiunile navale de război ale spartanilor. 

— Războiul ţine de cinci ani şi văd că Peloponesul n-a păţit 
nimic. 

— Cum să păţească ceva şi cum să flămânzească, stăpâne? 
Istmul e a lor, pot să aducă ce poftesc. Nu uita că Sicilia e un 
cuib de viespi dorice, de unde le soseşte uneori şi grâu. 

— Sicilia... Ar trebui să ne hotărâm să facem ceva serios în 
direcţia aceea... 

— Nu-ţi ajunge cât s-a întins războiul? De la Corcira la Mitilene 
şi de la Potideea la Gition, toată lumea e în război. 

— Nu extinderea războiului are vreo importanţă, Silicos! 
Important e că nu purtăm război în punctele cele mai 
importante. Închipuie-ţi ce ar fi dacă am cuceri şi dacă am 
organiza Sicilia. lţi aminteşti că, la începutul războiului, 
lacedemonienii aveau de gând să construiască cinci sute de 
nave în Sicilia? Eu aş fi construit o mie şi aş fi ajuns stăpânul 
lumii! 

— Ni se prezintă o ocazie bună să trimitem flotă în Sicilia, 
Alcibiade. Leontinii, care sunt în stare de război cu Siracuza, ne 
cer ajutor. Au trimis soli la Atena. 

— Ştiu. Fie ca demosul să hotărască mâine aşa cum se 
cuvine. 

Demosul hotărî aşa cum se cuvenea, dar nu acceptă să 
trimită decât douăzeci de nave. 

— E o hotărâre dreaptă, prieteni, spuse seara Alcibiade, dar 
de ce trimitem atât de puţine nave? Antiohos, adu vin! 

Încetul cu încetul, Antiohos, omul care prinsese prepeliţa 
stăpânului meu - devenise omul casei. li răspunse că nu mai 
avea vin. Stăpânul meu se înfurie, îşi luă prietenii şi se duse în 
altă parte. Unde anume s-ar fi putut duce dacă nu la Timandra? 
La devotata Timandra, care i se uita în ochi şi era totdeauna la 
dispoziţia lui. 


— Dacă-l pierd pe Alcibiade, cred că-mi pierd şi viaţa, îmi 
spuse ea într-o zi. 

Alcibiade îi cumpărase lângă poarta lui Diohares o casă 
drăguță, o adevărată bijuterie, unde mă duceam şi eu atât cât 
să nu par indiscret. Ghemuit într-un colţ, mă lăsam învăluit de 
dulcea vrajă a vocii ei. De multe ori plecam de la ea trist şi fără 
chef, şi mă îndreptam spre partea de jos a oraşului, unde, în 
faţa unor cămăruţe, sclipeau luminile micilor felinare care 
ardeau toată noaptea în cinstea Afroditei Pandemos... 

La Atena, prilejurile de distracţie erau acum rare din cauza 
războiului şi a ciumei, iar în lunile când stăpânul meu pleca în 
campanie, nu ştiam ce să fac. Când era el la Atena, se schimbau 
lucrurile. In jurul lui totul se însufleţea, viaţa era clocotitoare. 
Scornea tot felul de distracţii, de jocuri şi de pariuri. Numai că în 
perioada aceea era deseori plecat. Lipsi odată aproape zece 
luni, însoţindu-l pe strategul Demostene în campania din 
Acarnania, în momentul gravei înfrângeri suferite de aliaţii 
Corintului, înfrângere care a dat măsura priceperii acestui 
strateg. Era prima adevărată, mare victorie a Atenei, pe care 
războiul o obişnuise cu atâtea nenorociri. Şi cealaltă splendidă 
victorie, de la Sfacteria, tot lui Demostene i se datorează, deşi 
după aceea Cleon s-a plâns în adunare împotriva lui. 

Micul corp expediționar pe care-l trimisesem în Sicilia ca să-i 
ajute pe leontini nu putuse să schimbe situaţia şi strategul - 
dacă nu mă înşel era Lahes - ceru întăriri. Bulé hotărî să trimită 
încă patruzeci de nave, comandate de strategii Eurimedon şi 
Sofocle. Cu ei urma să plece şi Demostene, care, fără a face 
parte din conducere, urma să fie consilierul celorlalţi doi. 
Stăpânul meu plecă îşi el. Îşi luă armele falnice, care străluceau 
de aur, îi ceru lui Hiparete să-i pregătească o saltea moale ca să 
doarmă bine, îşi luă rămas bun de la Timandra şi plecă. 

Flota atinse ţărmul Peloponesului, trecu de Capul Tenaron şi 
se pregătea tocmai să intre în Marea lonică, trecând pe la 
capătul Pilosului - marea era calmă şi corăbiile navigau pe lângă 
țărm - când Demostene porunci flotei să se oprească. Privirea 
lui fără greş recunoscu importanţa strategică a limbii aceleia de 
pământ care se unea cu uscatul printr-un gât. Se sili să-i 
convingă pe cei doi strategi să se oprească acolo câteva zile ca 
să fortifice promontoriul şi să lase o garnizoană. 


— Pentru ce? strigă Eurimedon. Ce să căutăm noi pe pietrele 
acestea pustii? Trebuie să ajungem cât mai repede în Sicilia! 

Demostene insistă. 

— E o poziţie foarte importantă! Nu vedeţi? Câştigăm astfel o 
fortăreață permanentă în Laconia şi umilim Sparta, spuse el 
arătând locul pe care voia să-l fortifice. 

Stâncile înalte ale promontoriului se prăbuşeau brusc în mare. 
În dreapta se afla Sfacteria, o insulă lungăreaţă, care închidea 
un golf mare şi adânc, în apropiere de Pilos. 

— Priviţi portul! Dacă fortificăm cele două capete ale 
Sfacteriei, îl avem la dispoziţia noastră. E la câteva stadii de 
inima Laconiei şi poate deveni un refugiu pentru iloţi... 

— Dacă vrei să risipeşti banii democraţiei, spuse celălalt 
strateg, să ştii că în Pelopones sunt multe ţărmuri pustii şi 
abrupte! 

Flota porni spre Corcira, dar Poseidon dezlănţui o furtună 
puternică şi navele fură împrăştiate şi amenințate să se 
scufunde. Una câte una, escadrele se întoarseră în golful 
Sfacteriei căutând adăpost şi aşteptând să se astâmpere marea. 
Atunci Demostene ceru strategilor să dea ordin ostaşilor să 
clădească un zid la capătul Pilosului. Strategii se împotriviră. 
Demostene vorbi cu ofiţerii şi cu comandanții detaşamentelor, 
dar nici ei nu voiră să-l asculte Se adresă soldaţilor, tot fără 
rezultat. Furtuna se înteţea. Sufla un vânt dinspre sud care 
ridica valuri uriaşe. Marea spumega în jur. Văslaşii şi hopliţii, 
care se odihniseră două zile, se declarară gata să se pună pe 
treabă şi Demostene le aţâţă amorul propriu: 

— Suntem în campanie, băieţi! Nu-i ruşine să stăm cu braţele 
încrucişate, aşteptând să se potolească dumneaei? şi spunând 
acestea arătă marea. Veniţi să daţi o mână de ajutor! Am un 
plan extraordinar! 

Şi în timp ce la început nimeni nu voia să se apuce de treabă, 
până la urmă se puseră cu toţii pe lucru. Toată armata muncea 
şi căra. Ţărmul pustiu răsuna de porunci, se auzeau în ritm 
strigătele: cia! Fără unelte şi fără specialişti, oamenii izbutiră să 
ridice în şase zile un zid înalt şi destul de solid ca să-i ţină în loc 
pe spartani, care, grei de cap cum sunt, nu se pricep să lupte 
sub ziduri. Cu multă trudă, Demostene izbuti să-i convingă pe 
cei doi strategi să-i lase cinci nave şi o sută douăzeci de ostaşi. 


Îndată după ce vântul se potoli, restul flotei plecă. Alcibiade 
rămase cu Demostene la capul Pilos. 

— Da, Silicos, acolo zic şi eu! îmi spunea el mai târziu. Să fii în 
Laconia cu un strateg ca Demostene şi cu un pumn de voinici! 
Aşa da! Nu un fleac de campanie! 

Lui Demostene i se alăturară curând nişte ostaşi mesenieni, 
care, aflând că atenienii fortificaseră un colţ din vechiul pământ 
al Meseniei lor, sosiră de la Naupactos şi, punând piciorul pe 
pământul Pilosului, jurară să-l păstreze sau să moară. 

Sparta n-a prea luat în seamă zidurile ridicate la Pilos. Mai 
mult chiar, eforii au primit la început vestea fără să-i dea prea 
multă importanţă. 

— la te uită! spuneau ei. Au clădit un zid la Pilos! O să 
trimitem două companii şi o să-i prindem pe toţi în capcană... 

Totuşi, îi porunciră lui Arhidamos, care pornise iar spre Atica, 
să se întoarcă înapoi. Intre timp, Sparta trimise „două companii” 
care  dădură vreo două asalturi împotriva zidurilor lui 
Demostene, fără să poată sprijini de el măcar o scară. 

Când mai sosi însă o armată şi întreaga flotă peloponesiacă, 
compusă din şaizeci de nave, situaţia deveni serioasă pentru 
strategul nostru. Din fericire, apucase să trimită o navă militară 
la Corcira, unde se afla flota noastră, ordonându-i, de data 
aceasta, să se întoarcă. Noroc de sălbăticia locului. De jur 
împrejur se întindea marea, în care se prăvăleau stânci abrupte, 
ce păreau suspendate. Intr-un singur loc pietroaiele se răreau 
pentru a face loc unei mici plaje liniştite, dar şi aici era greu să 
te năpusteşti la atac, fiindcă nivelul apei era scăzut, bancuri de 
nisip erau multe şi o corabie nu se putea apropia decât cu mare 
greutate de mal. Dar câtă flotă se adunase în jur! Şaizeci de 
nave, sub comanda strategului Trasimelide, închideau marea, în 
timp ce pe uscat forfoteau hopliţi şi ostaşi uşor înarmaţi. 
Sfacteria, insula aceea lunguiaţă, bloca golful adânc, lăsând într- 
o parte loc de trecere pentru vreo opt nave, în timp ce în partea 
cealaltă, în direcţia fortăreței noastre, cu greu puteau trece 
două nave deodată. Spartanii se gândiseră să blocheze cele 
două treceri cu nave legate trainic una de alta, ceea ce ar fi fost 
o stavilă pentru flota noastră şi ar fi împiedicat-o să intre în port. 
Atâta doar că, pentru reuşita planului lor, ar fi trebuit să pună 
mâna pe Sfacteria. Spartanii traseră la sorţi în fiecare 
detaşament şi trimiseră la Sfacteria patru sute de ostaşi având 


în frunte pe un oarecare Epitadas. Fortificară bine insula şi, 
înainte de a-şi pune în aplicare planul de a bloca cele două 
treceri, încercară să cucerească promontoriul printr-un atac de 
pe mare. Demostene înţelese ce aveau de gând şi, alegând 
şaizeci de hopliţi, cobori pe malul mării, în punctul unde se 
forma o mică plajă. 

Navele spartane se apropiară, dar locul nefiind destul de 
adânc, atingeau fundul. Lacedemonienii strigau ca să-i 
înspăimânte pe ai noştri şi înjurau pe comandanții care nu se 
apropiau cu vasele lor, de teamă să nu se lovească de vreo 
stâncă submarină. Dintr-o corabie se ridică un glas puternic. 

— Supune-te lui Brasidas! strigă un hoplit, în picioare la 
prova. Te tocmeşti pentru rabla ta de corabie? Inainte pentru 
Sparta! 

Conducătorul se supuse şi nava se apropie. 

Brasidas se pregătea tocmai să sară în mare, când unul dintre 
hopliţii noştri, cumpănindu-şi bine sulița, o aruncă spre el cu 
toată puterea. Arma vâjâi prin aer, izbi drept în mijloc scutul lui 
Brasidas, alunecă pe fier şi-l răni pe spartan la umăr. Din cauza 
izbiturii puternice, scutul îi scăpă din mâini şi căzu în mare. Îl 
mai loviră şi alţi atenieni, printre care şi Alcibiade. Atins de trei 
sulițe, Brasidas căzu sângerând pe spate, înapoi, în corabie. 
Comandantul se zăpăci şi corabia se îndepărtă. Unul dintre ai 
noştri intră în apă până la brâu şi se duse să ia scutul. 

Ziua trecea. În amurg, Demostene văzu apropiindu-se 
întreaga noastră flotă, adică vreo cincizeci de corăbii, care 
navigau cu vâsle şi cu pânze. 

În zorii zilei următoare, flota noastră atacă şi lovi corăbiile 
duşmane în golful Pilos. Spartanii nu se aşteptau să dea lupta 
atât de curând şi-şi pierdură capul când, în lumina palidă a 
zorilor, văzură cincizeci de corăbii înaintând împotriva lor. Nu 
apucară nici măcar să se aşeze în linie de bătaie. De jur 
împrejur, pe țărm, se adunase toată armata spartană răcnind ca 
să încurajeze echipajele. În zadar! Aproape că nici n-a fost luptă. 
De la primul atac am capturat cinci corăbii. Celelalte o luară la 
fugă, ca echipajele să aibă timp să se arunce pe țărm şi să iasă 
din apă. Navele noastre se apropiară cât era posibil, aruncară 
cârlige şi, vâslind cu toată puterea, se siliră să tragă navele 
duşmane de pe plajă. Spartanii le legară cât îi tăia capul şi o 
mulţime de ostaşi se repeziră să le apere. Navele noastre fură 


nevoite să iasă în larg, dar flota duşmană nu se mai urni de pe 
plajă. Aşa se face că cei patru sute de ostaşi din Sfacteria se 
pomeniră blocaţi pe insulă. 

In ziua aceea eforii puseră următoarea întrebare strategilor 
lor: 

— Şi acum? 

lar aceştia răspunseră: 

— Asediind, asediați. 

Eforii aveau de ce să-şi piardă liniştea pentru patru sute de 
ostaşi de elită ai Spartei. Işi luară picioarele la spinare şi în ziua 
aceea se înfăţişară toţi cinci, venind din Sparta, ca să constate 
cu ochii lor situaţia. Văzură navele noastre de pază în jurul 
Sfacteriei şi auziră glasurile şi cântecele flăcăilor noştri. Fără să 
dea ascultare celor cu sânge fierbinte ca Brasidas, care, în ciuda 
rănilor căpătate, voia să pornească la atac cu corăbiile rămase, 
eforii luară imediat o hotărâre. In ziua următoare trimiseră un 
crainic la Demostene cu o cerere de armistițiu! Cereau 
armistițiu ca să poată trimite soli la Atena pentru pace. 

— Şi care sunt condiţiile? îl întrebă Demostene pe crainic. 

— Lacedemonienii vă lasă garanţie toate corăbiile de război 
aflate aici... 

— Şi cele din alte porturi, adăugă Demostene. 

— La expirarea armistiţiului ni le veţi înapoia... 

— ...doar n-am înnebunit..., şopti stăpânul meu, care se ţinea 
de o parte şi asculta. 

— Pe toată durata armistiţiului, continuă crainicul, nu vom 
ataca zidul. In schimbul acestor condiţii, eforii vă cer să puneţi o 
corabie la dispoziţia solilor noştri ca să plece numaidecât la 
Atena. In lipsa lor, să nu încercaţi să ocupati Sfacteria. Lăsaţi-ne 
să trimitem pe insulă vin şi alimente pentru hrana celor patru 
sute. 

— Bine! spuse Demostene. Numai că alimentele le vom duce 
noi cu o navă a noastră, iar dacă vreunul din cei patru sute va 
încerca să fugă, vom considera că armistițiul a fost rupt. 

Crainicul plecă, apoi se întoarse şi armistițiul fu încheiat. 

— Ehei! îi strigă stăpânul meu lui Demostene. Să fi avut eu 
atâtea corăbii câte ai tu, nu acceptam armistițiul. li atacam 
noaptea prin surprindere şi puneam mâna pe cei patru sute din 
insulă! 


— Dacă ai fi refuzat armistițiul, ai fi făcut o mare greşeală, 
Alcibiade. Nu ţi-ai dat seama cât de mare e dezastrul lor. Pe 
câte-mi aduc aminte, e pentru prima oară că mândra şi trufaşa 
Spartă e silită să ceară armistițiu. Şi mai ales într-un război pe 
care l-a vrut ea însăşi, chipurile ca să-şi apere aliaţii. Acum e 
gata să-şi părăsească şi aliaţii şi prietenii de dragul a patru sute 
de ostaşi. lţi închipui cât de zguduit va fi întregul Pelopones 
aflând că solii Spartei pleacă la Atena cu o corabie a noastră ca 
să ceară pace! Poate că se termină războiul, Alcibiade! Clipa 
asta e măreaţă. Fie ca zeiţa Atena să lumineze demosul să ia 
hotărârea cea dreaptă. Mă tem doar de Cleon! 

— Tu ce sfat ai fi dat, Demostene? 

— E o ocazie nesperată, prietene, trebuie să profităm cât 
putem de situaţie. Dacă unchiul tău ar fi trăit, sunt sigur că ar fi 
fost de acord. Prestigiul Spartei se năruie. Eu aş fi sfătuit 
demosul să facem armistițiu numai cu Sparta şi aş fi început 
tratative de pace fără grabă, blocându-i, fireşte, mai departe pe 
cei patru sute din Sfacteria. 

— Nu văd unde vrei să ajungi. 

— Bagă de seamă! Aş fi continuat războiul împotriva celorlalţi 
aliaţi. Aş fi atacat întâi Corintul şi Megara cu forţe cât mai mari 
şi i-aş fi învins unul câte unul pe aliaţii Spartei, care ar fi fost 
nevoită să asiste neputincioasă şi să vadă cum îi vine şi ei 
rândul. In clipa când un duşman puternic şi important se 
umileşte cerând pace, e o mare greşeală, Alcibiade, să-l 
împiedici să se umilească, dovedindu-i că te mai temi de el. 
Sparta a făcut această greşeală când a izbucnit ciuma şi noi le- 
am trimis soli să cerem pace. Dacă ar fi primit atunci 
propunerea noastră, Liga s-ar fi destrămat, fiindcă nici noi n-am 
fi avut convingerea că o merităm. Pe când aşa, refuzul Spartei 
ne-a ajutat să ne revenim. Când duşmanul se prăbuşeşte, nu 
trebuie să-l împingi la desperare. Şi, apoi, există ceva şi mai 
important. Ştii cu câtă atenţie urmăreşte Artaxerxe problema 
grecească. Dacă noi acceptăm să facem pacea cerută de ei, 
cum vor mai trimite spartanii soli la Susa? Toate problemele 
despre care ţi-am vorbit cer să fie examinate cu multă atenţie şi 
îndemânare. La nevoie, aş fi trimis o solie a noastră la Sparta ca 
să tărăgăneze convorbirile. Chiar şi la Delfi ar fi trebuit să cerem 
un oracol dând câteva daruri scumpe, pentru ca zeul să întârzie 
cu răspunsul. Aş fi mers chiar până acolo încât aş fi predat vreo 


douăzeci din cei patru sute de oameni de pe insulă, pentru ca 
spartanii să fie mai blânzi în timpul tratativelor! 

— Păcat că n-am treizeci de ani! exclamă cu vioiciune 
stăpânul meu. Aş fi vorbit în faţa demosului! Dar de ce nu te 
duci tu însuţi la Atena? 

— Şi dacă se-ntâmplă aici ceva, Alcibiade? De altfel, eu nu 
sunt om politic. Nu mă pricep să găsesc vorbele cele mai 
convingătoare, nu ştiu cui şi când să vorbesc... Am scris însă 
unor prieteni... 

Când veştile despre cele întâmplate la Sfacteria şi odată cu 
ele solii Spartei, umili şi sfioşi, ajunseră la Atena, lumea nu ştia 
ce să mai facă de bucurie. Vedeai oameni râzând singuri pe 
stradă, trecători salutându-se de departe, făcând glume cu 
privire la Sparta, şi mulţi îmbulzindu-se toată ziua în faţa 
Tolosului, sperând să poată vedea pe solii spartani, care, în 
aşteptarea adunării demosului, se cuibăriseră acolo ca nişte 
bufniţe şi nu mai ieşeau. 

Cleon zbieră urât în adunare când spartanii declarară că oferă 
pacea în schimbul celor patru sute de la Sfacteria, dar nimic 
altceva. Cererile demagogului, care voia înapoierea Niceii şi a 
Troizeniei, pierdute cu mult înainte de libaţiile de pace pe 
treizeci de ani, erau nelalocul lor şi justificau învinuirile 
peloponesienilor că vrem să subjugăm pe toţi elenii. Dar ce 
furie, ce nebunie se dezlănţui când spartanii cerură demosului 
să numească împuterniciţi cu care să discute! 

In loc să profite de ocazie şi să înceapă tratative, pe care apoi 

să le tărăgăneze cât mai mult, s-ar fi zis că Cleon are să 
pleznească de furie. Incepu să împroaşte cu înjurăturile cele mai 
murdare pe toţi cei ce încercau să sprijine propunerea Spartei, 
care oferea „pace” şi nimic altceva. Zbieretele demagogului îi 
zăpăciră pe spartani, care nu mai cerură să ia cuvântul ca să 
explice simplu şi frumos că nu erau obişnuiţi, că nu puteau vorbi 
în faţa mulţimii şi că de aceea preferau să se înţeleagă cu 
împuterniciţii demosului. 
_ Aşadar, solii plecară şi corabia noastră îi aduse înapoi la Pilos. 
Indată după sosirea lor, armistițiul luă sfârşit. Se pare că 
spartanii încercaseră să ia zidul cu asalt, aşa că Demostene 
refuză să înapoieze cele peste şaizeci de nave de război... 

Blocarea Sfacteriei nu era treabă uşoară. Flota noastră nu se 
putea aproviziona cu apă decât de la un singur izvor care nu era 


destul de bogat şi, când bătea vântul de sud, navele de 
patrulare ieşeau cu greu în larg. Spartanii izbuteau să trimită 
alimente pe insulă prin iloţi, cărora le promiteau libertatea şi 
care plecau înot, târând după ei câte o bărcuţă. 

La Atena, oamenii începură să-şi piardă răbdarea şi Cleon se 
lăudă la o adunare, de faţă fiind şi Nicias, care era atunci 
strateg, că, dacă ar fi fost în locul lui, ar fi terminat campania în 
douăzeci de zile şi i-ar fi adus în lanţuri la Atena pe cei patru 
sute din Sfacteria. Nicias îi răspunse: 

— Dacă-i aşa, pleacă tu ca strateg! 

Demagogul se zăpăci, căci se prinsese în propriile lui vorbe, şi 
încercă să scape. Dar Nicias stărui, oamenii începură să-şi bată 
joc de el, astfel că fu silit să plece în fruntea întăririlor trimise lui 
Demostene. Intre timp, un incendiu distrusese pădurea din 
Sfacteria, astfel că atacul avea să fie mult mai uşor. De altfel, 
Demostene pregătise totul. 

In toată povestea asta, nimeni nu observase un lucru, pe care 
eu vreau să-l scot în evidenţă, şi anume atitudinea lui Nicias. 
Poţi să te temi, bunăoară, de o campanie militară cum a fost cea 
de mai târziu din Sicilia, da, înţeleg. Dar ca o campanie să 
înceapă, să se desfăşoare strălucit şi tu să te ridici în adunare şi 
să propui ca strateg pe un rival politic, ştiind că se pricepe la 
tăbăcit piei, dar că nu cunoaşte o iotă din arta războiului, să faci 
lucrul ăsta numai şi numai ca să-l umileşti - este, după mine, 
aproape o trădare. 

Dar la aşa ceva nu s-a gândit nimeni, fiindcă, înainte de 
expirarea termenului de douăzeci de zile fixat de demagog, pe 
porţile Pireului intrau, legaţi doi câte doi, cei două sute optzeci 
de prizonieri spartani, care supravieţuiseră. Dintre aceştia, o 
sută douăzeci aparţineau celor mai bune familii din Sparta. În 
urma lor - fireşte, totul fusese înscenat - păşea Cleon. Nu 
îndrăznise să încalece un cal, de teamă să nu-l trântească. Ţinea 
în mână o suliță şi avea aerul unui cioban care mână în faţa lui o 
turmă de oi. 

Toată Atena se adunase pe Zidurile lungi ca să-i vadă pe 
spartani. Treceau, străduindu-se să ţină capetele sus, şi 
mulţimea nu scotea o vorbă. O tăcere de moarte îi întâmpina. 
Spartanii se temuseră de înjosiri, de înjurături şi de invective, 
crezând că suntem ca tebanii sau beoţienii! 


La început, când s-a aflat în întreaga Eladă că neînvinşii, că 
vitejii Spartei aruncaseră armele şi că se predaseră ridicând 
mâinile, nimeni n-a vrut să creadă. Din multe insule, din Chios şi 
din Samos au venit reprezentanţi, chipurile să ne felicite, dar în 
realitate ca să-i vadă cu ochii lor pe prizonieri. Fuseseră închişi 
în marile depozite din agora şi distracţia zilnică a atenienilor era 
să-i privească prin marile ferestre cu gratii. Cei unsprezece 
dăduseră ordine stricte ca nimeni să nu se apropie. li hrănea 
Bulé şi le dădea ce cereau. La început cereau - după obiceiul 
spartan - trahana şi atât. Paznicii le dădeau din mâncarea lor, 
spunând: 

— De ce vă temeţi? Nu mai sunteţi la Sparta! Sunteţi la 
Atena! 

Curând oamenii prinseră curaj şi cerură să mănânce şi ei 
carne. 


Atenianul care s-a bucurat cel mai puţin de victorie a fost 
Nicias. Indată după sosirea prizonierilor spartani, vrând să-şi 
răscumpere atitudinea, a luat şaizeci de corăbii şi a plecat spre 
Corint. A pustiit ţinutul din jur, dar nimeni n-a dat prea mare 
atenţie acestui lucru. Luni de zile, principalul subiect de discuţie 
a fost Sfacteria. 

Pentru noi războiul avea acum alt aspect. Se sfârşise cu 
invaziile în Atica! Uitasem de ele. Se sfârşise şi cu pustiirea 
ogoarelor şi a livezilor de măslini, cu incendierea vilelor şi a 
caselor noastre de la ţară. Cei care sufereau acum erau aliaţii 
Spartei. Atâta timp cât Pilosul se afla în mâinile noastre, atâta 
timp cât cei două sute optzeci erau la Atena, Nicias putea să 
cutreiere nestingherit țărmurile Peloponesului şi, imitând pilda 
lui Demostene, să construiască o fortăreață la Metone... 

— Cum nu i-a fost ruşine? exclamă stăpânul meu. Auzi, 
Metone! Ce importanţă are Metone? Trebuie să întărim Pilosul! 
Ştii ce se întâmplă în momentul de faţă în Laconia, Silicos? Iloții 
fug şi vin la fortăreaţa noastră, în jurul ei s-au adunat o mulţime 
de flămânzi, dar toţi spun că preferă să moară de foame decât 
să mănânce şi să fie sclavi. Acum o să zdrobim Sparta! 

Aşa vorbea întreaga Atenă. Toată lumea îşi recăpătase 
curajul. Ţăranii, care avuseseră parte de atâţia ani grei, se 
răspândiseră iar pe câmpiile Aticei şi se apucaseră de treabă. 


Dacă cineva îndrăznea să spună că cei din afara zidurilor trebuie 
să fie prevăzători, li se închidea gura cu următorul răspuns: 

— Aţi uitat de puişorii noştri? De cei trei sute de fii ai Spartei? 

Da! în ciuda prezenţei lui Cleon, Atena trăia zile măreţe. E 
lesne de închipuit cum se mai umfla în pene acesta după ce-şi 
făcuse apariţia în oraş mânând prizonierii. 

— Xerxe i-a ucis! Eu i-am prins vii! 

Găsise - sau poate găsiseră alţii pentru el - această formulă şi 
o repeta în fiecare clipă. Duşmanii lui, cei care erau socotiți pe 
atunci la Atena coborâtori din familii vechi, îl combăteau cât 
puteau şi spuneau că sandala pe care-o purta Cleon fusese 
cusută de Demostene. Aflând de aceste spuse, demagogul era 
să înnebunească de ciudă. In adunarea care se ţinu îndată după 
victoria de la Sfacteria, după ce se lăudă pe sine şi-i înjură pe 
spartani, Cleon, care în perioada aceea era idolul poporului, 
profită de ocazie ca să aţâţe oamenii împotriva celor bogaţi şi 
împotriva familiilor vechi. Dar bucuria şi uşurarea care 
cuprinsese mulţimea erau atât de mari încât vorbele lui 
răsunară fără efect. Pe măsură ce trecea timpul însă, Cleon 
devenea tot mai sălbatic, şi în adunare nimeni nu mai îndrăznea 
să-l înfrunte, afară de Lisicle, neguţătorul de oi, care voia să 
ajungă om politic. 


Aici trebuie să mă întorc cu doi ani în urmă şi să pomenesc de 
uimirea care cuprinsese întreaga Atenă când se află de 
căsătoria Aspasiei cu acest Lisicle. Duşmanii ei, vechii duşmani 
ai lui Pericle, răspândeau tot felul de mârşăvii, spunând că 
Lisicle era un adevărat ţap în dragoste şi alte lucruri de acest 
fel. Noi toţi, rude şi prieteni, am rămas cu gura căscată când am 
aflat totul. Îl cunoşteam pe Lisicle şi numai la gândul că punea 
mâna pe Aspasia mă înfioram. 

Şi cele mai deştepte femei fac astfel de prostii! 

În loc să rămână văduva lui Pericle - exista, oare, cinste mai 
mare? - stimată de toţi şi ferită de nevoi, deoarece fiul ei îşi 
moştenise tatăl şi stăpânul meu, care o iubea, n-ar fi lăsat-o 
niciodată fără bani, găsise cu cale să se recăsătorească. Dacă n- 
ar fi făcut acest lucru, vechii prieteni ar fi continuat să-i vină în 
casă şi filosofii din generaţia nouă ar fi dorit s-o cunoască. 
Neguţătorul de oi avea şi el casă deschisă şi poftea la banchete 
pe oamenii cei mai aleşi din oraş, dar cei mai mulţi dintre ei 


găseau pretexte ca să nu vină. Stăpânul meu mergea şi el rar la 
Aspasia, târându-mă şi pe mine după el. Zei, ce plictiseală! Casa 
era pustie şi fără viaţă. Ascultând de sfaturile Aspasiei, Lisicle o 
împodobise cu multe lucruri frumoase, dar ori de câte ori îi 
călcam pragul, mă simţeam cuprins de o adâncă melancolie. Era 
sentimentul pe care-l ai când vezi o pregătire pentru cineva sau 
pentru ceva care nu va fi niciodată. 

Deşi era acum o femeie în vârstă, Aspasia era mereu 
frumoasă, dar cam morocănoasă şi amărâtă, fiindcă nu izbutise 
să-şi impună bărbatul societăţii. Incerca să facă din el un om 
politic, însă Cleon îşi păstra bine poziţia. 

Pe de altă parte, Nicias făcea tot ce putea ca să se uite 
atitudinea pe care o luase în problema Sfacteriei. Aceste eforturi 
făcuseră din el un om activ şi îndrăzneţ. Luă câteva corăbii şi 
porni spre Citera unde făcu o campanie rapidă şi uşoară. Cuceri 
cele două oraşe ale insulei, se purtă cu blândeţe faţă de 
locuitori, hotărî tributul pe care urmau să-l plătească Ligii şi se 
întoarse la Atena. Incepu să câştige popularitate şi îndrăzni să ia 
cuvântul în adunare. 

Aflând că le-am luat Citera, spartanii îşi pierdură cu 
desăvârşire curajul. La începutul războiului se temuseră atât de 
mult de această posibilitate încât făcuseră libaţii lui Poseidon ca 
să scufunde insula şi trimiseseră gărzi pe țărmurile Laconiei, de 
teamă să n-o prădăm. Soldaţii lor vedeau trupele noastre 
coborând de pe nave şi pustiindu-le pământurile, dar nu 
îndrăzneau niciodată să le înfrunte şi rămâneau închişi în 
fortărețele provizorii pe care le clădiseră. 

Spartanii erau foarte neliniştiţi. 

— De ce i-am ascultat pe corintieni? strigau ei. De ce l-am 
ascultat pe Stenelaide! Trei sute de voinici de-ai noştri sunt 
prizonieri la Atena! Pilos e în mâinile atenienilor, am pierdut 
Citera, ne-au pustiit pământurile! 

Dar teama lor cea mare era să nu se răscoale iloţii. 

— Dacă dă şi năpasta asta peste noi, suntem pierduţi! îşi 
spuneau între ei. Şi, ca să scape de pieire, făcură un lucru care 
se potrivea întocmai cu ceea ce spusese Euripide despre ei: 


Voi, cei mai demni de ură dintre oameni 
spartani vicleni, semănători de vrajbă. 


Cei cinci efori, cinci spirite ale răului şi ale întunericului, 
dădură o proclamaţie în care se arăta că vor elibera pe toţi iloţii 
viteji ce se distinseseră în război. Stabiliră o zi şi, pe un stadion 
destinat exerciţiilor militare, se adună o mulţime de iloţi aleşi 
dintre cei ce luptaseră în armata spartană. 

Unul dintre efori spuse: 

— Sparta e recunoscătoare. Ea respectă pe viteji. Vitejii sunt 
liberi. Vor trece cu toţii prin faţa unei comisii, care va hotărî. 

O comisie alcătuită din comandanţi începu să cerceteze 
activitatea militară a fiecărui om şi, fiindcă erau mulţi - se 
adunaseră vreo patru mii - nu isprăviră înainte de căderea 
nopţii. Cei rămaşi se culcară acolo, pe pământul gol, ca să nu 
piardă neaşteptata ocazie de a deveni oameni liberi. In ziua 
următoare, trierea continuă. _ 

Comisia alese două mii de iloţi. In bucuria generală se alcătui 
un alai care, cu cântece avântate, se îndreptă spre templul 
zeiţei Artemis, unde avu loc o mare serbare şi unde se aduseră 
jertfe. Iloţii eliberaţi fură împodobiţi cu cununi şi primiţi la masa 
comună. Şi iată urmarea: peste câteva luni, niciunul din cei 
două mii de iloţi eliberaţi nu mai era în viaţă. Cum s-au petrecut 
lucrurile? Cum au fost ucişi? Au fost oare otrăviţi toţi, la masa 
comună? Nimeni n-a aflat vreodată! Mă trec fiori când mă 
gândesc la asta, la complotul urzit de Sparta întreagă ca să 
ucidă două mii de oameni. Mă cuprinde groaza când mă 
gândesc ce geniu rău trebuie să se ascundă în fiecare spartan, 
ca să poată ajunge la o asemenea exterminare, sistematică şi 
calmă, supusă parcă unui destin inevitabil al distrugerii. 
Nenorocirile sălbăticesc pe oameni şi-i îndeamnă la fapte 
cumplite, dar numai în Sparta se putea întâmpla o astfel de 
mârşăvie, numai în Sparta era posibil să se împodobească 
victimele cu cununi asemenea animalelor pregătite pentru jertfă 
şi apoi, în curs de câteva luni, să fie ucise, cine ştie cum, câteva 
în fiecare zi. In faţa acestei fapte, toate celelalte săvârşite de 
spartani par jocuri nevinovate. 

În timp ce la Sparta aveau loc evenimente de acest fel, am 
aflat şi alte amănunte despre zăpăceala ce-i stăpânea. Ca în 
fiecare an, câteva din navele noastre porniseră să încaseze 
tributul de la oraşele Ligii. În anul acela s-au întors şi cu un 
prizonier important, cu Artaferne, trimisul personal al Marelui 
rege la Sparta. Flota noastră îl prinsese lângă Strimon. Purta cu 


el scrisori în limba asiriană, pe care un oarecare Zopiros, care 
trăise mulţi ani la Susa, le-a tradus. Artaxerxe spunea eforilor că 
nu înţelesese nimic din cele comunicate până atunci, de unde 
reieşea că-i mai trimiseseră şi alte solii. Dacă voiau într-adevăr 
să se înţeleagă cu el, îi invita să trimită noi soli care să-l 
însoţească pe Artaferne şi să aducă instrucţiuni desluşite pentru 
încheierea unei alianţe. 

— Trebuie să profităm de această ocazie! spunea Alcibiade 
prietenilor săi. Să copiem scrisorile şi să le trimitem în toată 
Elada! Eu n-am încă dreptul să vorbesc în adunare, dar tu, 
Panaitios, poţi să faci această propunere! 

— Nu te lăsa târât de entuziasm şi de indignare, Alcibiade, 
răspunse Panaitios care era ceva mai în vârstă decât el. Nimeni 
în lumea elenică nu va sări în sus, nimeni nu se va revolta 
împotriva Spartei pentru că doreşte să se alieze cu Artaxerxe. S- 
ar putea chiar ca aliaţii noştri să ne acuze în taină că n-am 
reuşit noi cei dintâi să facem propuneri lui Artaxerxe. Cred că nu 
greşesc, fiindcă, în împrejurările de azi, Sparta e un duşman mai 
aprig decât Susa. 

Tânărul Harmide tresări la vorbele lui Panaitios. Nu spuse 
nimic, roşi şi-l privi pe stăpânul meu drept în ochi, aşteptând să 
audă ce va spune. 

— Şi ce putem aştepta noi de la Marele rege? întrebă stăpânul 
meu cu oarecare nemulţumire. 

— Bani! răspunse Panaitios cu glas tăios. 

Într-adevăr, Atena avea mare nevoie de bani. Tributul aducea 
un venit mare, dar războiul cerea şi mai mult. Hopliţii, ofiţerii, 
călăreţii, vâslaşii şi comandanții de nave aveau lefuri ridicate şi 
fiecare companie costa sume enorme. Ce-ar fi spus, oare, 
Pericle dacă ar fi trăit, el, care stabilise prin lege toate aceste 
lefuri? Ce ar fi spus văzând cum se topeşte tezaurul de pe 
Acropole? 

După citirea scrisorilor lui Artaferne, Bulé hotărî să-l trimită pe 
persan înapoi la Susa însoţit de solii noştri. In felul acesta voiam 
să aflăm care erau intenţiile Marelui rege. Dar când solii au 
ajuns în lonia, au aflat de moartea lui Artaxerxe şi s-au întors. 


Trecuse un an de la evenimentele din Sfacteria, când nişte 
iloţi s-au predat garnizoanei noastre din Pilos şi ne-au informat 
că Brasidas, un tânăr spartan plin de energie, pregătea o 


expediţie. Iloţii ne asigurau că va fi o expediţie îndepărtată, 
deoarece eforii îi făceau mari greutăţi lui Brasidas, refuzând să-i 
dea armată. 

— Nu va pleca niciun spartan, spuneau iloţii, numai perieci şi 
alţi peloponesieni. 

— Atât de puţină încredere au în Brasidas? îl întrebă Alcibiade 
pe unul dintre iloţi. 

— Sparta e totdeauna bănuitoare faţă de cei care depăşesc 
măsura obişnuită. Şi Brasidas e un om deosebit. Băgaţi de 
seamă! 

— Cum adică „deosebit”? 

— Păi!... Nu gândeşte ca un spartan... Nu ştiu cum să spun... e 
bun şi blând, are o inimă deschisă... 

— Silicos, spuse stăpânul meu. Astăzi îmi chem prietenii 
acasă! Brasidas ăsta are să aprindă un foc în Tracia! 

— În Tracia? 

— Dar unde în altă parte? E vorba de o expediţie îndepărtată! 
Aici nu poate să vină! Nu l-ar lăsa eforii, de teamă să nu 
măcelărim prizonierii. Punctul slab e Tracia, Silicos. Bogăția ei e 
în stăpânirea unor popoare pe care noi le numim „aliate”, deşi 
am avut din totdeauna, încă de pe vremea lui Miltiade, greutăţi 
cu ele. Pericle ar fi trebuit să pornească o campanie militară 
serioasă în Macedonia şi Tracia, ca să zdrobească pe toţi 
prinţişorii aceia şi să întemeieze peste tot oraşe cu mulţi coloni. 
Acuma porneşte într-acolo un Brasidas oarecare cu câţiva 
perieci cărora le put picioarele şi noi trebuie să ne frământăm şi 
să luăm măsuri. 

Seara veniră la noi prietenii stăpânului meu. Veni şi 
Demostene, care, după evenimentele de la Sfacteria, îl stima şi-l 
iubea pe Alcibiade. 

— Aţi aflat, desigur, noutăţile aduse de iloţi, spuse stăpânul 
meu. A 

— Le-am aflat. Incotro crezi tu că are să pornească Brasidas? 

— În Tracia. 

— În Tracia? Ce să facă acolo?... 

Demostene îşi spuse şi el părerea: 

— Eu nu cred că va merge atât de departe, dragul meu. Mai 
curând cred că Sparta a mirosit ce planuri avem noi cu privire la 
Beoţia şi-i trimit întăriri. 


— Planuri cu privire la Beoţia? Dar despre ce e vorba? 
întrebară unii. 

Toţi cei de faţă erau oameni de încredere. De altfel, întruniri 
mai mari nu făcea nimeni de frica lui Cleon. Pe vremea aceea 
calomniatorii forfoteau la Atena şi puteau foarte uşor să te 
denunțe pentru complot împotriva demosului. Orice măsură de 
prevedere era binevenită. 

Demostene se aplecă spre cei de faţă şi expuse planurile: 

— Forţele principale împotriva cărora avem de luptat sunt 
Peloponesul şi Beoţia. Atâta timp cât prizonierii din Pilos sunt în 
mâinile noastre, atâta timp cât suntem stăpâni pe Citera, 
Peloponesul n-are să ne sâcâie prea tare. Trebuie să profităm de 
ocazie ca să atacăm Beoţia şi aveam de gând să facem curând 
acest lucru. După cum ştiţi, la Atena trăiesc câţiva exilați 
beoţieni, care au acceptat să pună la cale comploturi în diferite 
comune mari din Beoţia. Dacă secretul va fi bine păstrat, 
acţiunea va fi uşoară şi eficace... 

— E o idee bună, strategule, dar eu îmi menţin părerea. Chiar 
dacă Brasidas nu porneşte spre Tracia, poziţiile noastre în 
această regiune trebuie să fie întărite. N-am nicio încredere în 
Sitalces, în Alexandru şi  Perdicas! Să mărim numărul 
garnizoanelor şi o escadră a flotei noastre să plece la Amfipolis. 

— Poate că ai dreptate, dar în clipa de faţă acţiunea împotriva 
Beoţiei este mai urgentă. Mâine vom hotărî în Bulé deschiderea 
campaniei. 

Se dovedi că stăpânul meu avusese dreptate. Brasidas plecă 
din Sparta şi ajunse la Megara, cam în vremea când noi am 
trimis acolo armată, în speranţa că vom putea cuceri oraşul 
printr-un complot. Spartanul izbuti să împiedice intrarea noastră 
în oraş şi, după ce am fost nevoiţi să plecăm, a plecat şi el. A 
trecut în Beoţia, de acolo în Tesalia, de unde s-a îndreptat spre 
Macedonia şi Tracia. 


— Poimâine pornim iar la luptă, prieteni! Sclavi, turnaţi 
băutură, să petrecem mai departe cu vin neamestecat. Cântă, 
Timandra, cântece vesele şi cu haz! Viaţa e atât de bogată, atât 
de frumoasă! Silicooos, blestematule de toţi zeii! Cheamă 
flautistele! 

Din camera alăturată, unde mă culcasem, am sărit în sus la 
glasul lui Alcibiade şi, buimac de somn, am ieşit în grădină, după 


care m-am înapoiat prin poarta principală. L-am văzut pe 
Socrate tupilat într-un colţ al grădinii, de parc-ar fi stat la pândă. 
Se vede că auzise şi el glasul lui Alcibiade, fiindcă făcu câţiva 
paşi înainte şi intră în sala ospăţului, unde se aflau ceilalţi, pe 
jumătate beţi. Indată ce chefiliii îl simţiră pe Socrate, tăcerea se 
aşternu peste ei şi feţele lor luară o expresie de seriozitate, de 
spaimă aproape. Fără să-şi ascundă nemulţumirea, stăpânul 
meu se ridică pe jumătate de pe patul lui şi spuse oftând: 

— Bine ai venit, Socrate... Pofteşte, rogu-te... Silicos! Adu 
perne! 

— Mulţumesc, Alcibiade... N-ai vrea să-i spui lui Silicos să-mi 
aducă şi puţină apă? 

— Vrei să te speli? 

— Nu... Vreau să-mi amestec vinul cu apă. Mi se pare că voi îl 
beţi neamestecat. 

— Prin urmare, tragi cu urechea pe la uşi, învăţătorule! spuse 
Alcibiade jumătate supărat, jumătate în glumă. 

— Glasul tău, prietene, îmi este atât de drag şi de plăcut, 
încât îndată ce mă găsesc la distanţa cuvenită ca să-l aud, nu 
mă pot împotrivi ispitei de a asculta tot ce spui... 

Această linguşire bine gândită izbuti să schimbe iar dispoziţia 
lui Alcibiade. Ochii lui străluciră şi obrajii i se îmbujorară. Il luă 
pe Socrate de mână şi-l rugă să se întindă lângă el, dar Socrate 
continuă pe alt ton: 

— Cred însă, Alcibiade, că cel mai frumos dintre eleni trebuie 
să aibă şi cel mai frumos dintre suflete, să nu ofere trupului său 
un număr atât de mare de plăceri încât să-l poată vătăma, ci să 
se străduiască, pe cât e cu putinţă, să se ţină departe de excese 
şi de josnicii. Şi acum, nu începe să te dezvinovăţeşti spunând 
că e război şi că trebuie să profităm de viaţă! Nu trăim pentru 
asta (şi făcu un gest circular cu mâna, oprindu-se ca din 
întâmplare la Timandra). Trebuie să trăim ca să ne cunoaştem 
mai bine pe noi înşine şi să ne ferim, pe cât se poate, de patimi. 

Aşa se întâmpla adesea în anii aceia, când stăpânul meu se 
întorcea din vreo campanie. De fiecare dată, contingentul lui - al 
lui Eutidemos - era primul pe care-l chemau strategii şi, ştiind 
aceasta, Alcibiade se lăsa în voia plăcerilor, a petrecerilor şi a 
chefurilor cu femei, câte şi pe care le voia... Era frumos ca o 
statuie şi barba lui blondă dădea chipului său o expresie 
serioasă, care-l făcea şi mai fermecător. Nu era ateniană care să 


nu-l privească pe ascuns când trecea. Dar îndată ce afla de 
înapoierea oastei, Socrate, acest paznic neobosit, venea drept la 
el acasă şi nu-i dădea pace. Stăpânul meu găsea cele mai 
neînchipuite vicleşuguri ca să scape de sub supraveghere, dar 
celălalt le dibuia. Alcibiade făcea petreceri şi aduna gaşca de 
preferinţă în casa lui Pulition, unul din noii săi prieteni, pentru 
care Socrate nu avea nicio simpatie, fiindcă era cam prostănac 
şi nu prea înţelegea ce spunea el. 

In casa mare şi frumoasă a lui Pulition se petrecea până 
dimineaţa cu cântece şi alte distracţii. Când vinul înfierbânta pe 
toţi tinerii aceia, îi goneau pe sclavi, stingeau făcliile şi înhăţau 
fiecare câte una sau două flautiste. In ziua următoare când, 
trezindu-se anevoie, stăpânul meu pornea pe la ora prânzului 
spre agora, îl găsea pe Socrate aşteptându-l răbdător în poartă. 

— Mă bucur că te văd, Alcibiade! leri n-am avut noroc. Am 
venit pe înserate să te iau la plimbare, dar sclavii mi-au spus că 
ai ieşit după treburi. lată de ce am venit dis-de-dimineaţă, 
numai că treburile de ieri te-au obosit, pare-se, tare mult, dacă 
ieşi singur din casă la ora asta. 

— N-am fost după treburi, Socrate... Sclavii au minţit... Am 
avut o petrecere la Pulition... 

— Văd, Alcibiade! Nu ştiu dacă îţi dai seama ce se petrece în 
jurul tău... În jurul tău s-au adunat câţiva indivizi care te admiră 
şi te linguşesc, cum îl linguşeau curtenii pe Darius. Admiraţia e 
firească, dragul meu, eşti frumos... dar n-ar trebui să-i laşi să şi- 
o manifeste aşa cum fac, adică trecându-ţi cu vederea 
năravurile - fiecare om are năravuri, nu te supăra! In felul 
acesta ajung să fie cei mai răi duşmani ai tăi, fiindcă nu te lasă 
să te cunoşti pe tine însuţi. 

— Socrate, vrei să spui că duşmanii mei au faţă de mine 
sentimente mai bune decât prietenii mei şi că mai degrabă ar 
trebui să fiu prieten cu mizantropul Timon decât cu Aristomene, 
cu Faidros sau cu Pulition? 

— Pulition... spuse oftând Socrate, care continuă: Astea-s 
prefăcătorii, dragul meu! Ştii foarte bine că adevăratul şi unicul 
tău prieten sunt eu; şi mai ştii că, dacă ai să faci ceva urât, eu 
am să ţi-o spun fără ocolişuri, că mă străduiesc să fac din tine 
omul cel mai vestit din câţi au trăit vreodată în lume. Căci, 
spune-mi, te rog, când se vor mai întâlni vreodată existenţa 


unui om ca tine şi o dragoste ca aceea pe care ţi-o port? Sunt 
două elemente care pot da naştere la lucruri minunate. 

Stăpânul meu îşi pleca fruntea, şoptea că Socrate are 
dreptate, că avea să-l asculte de acum înainte, apoi îi făgăduia 
să-l vadă zilnic. 

Odată cu Socrate îl invita pe Demostene şi pe câţiva prieteni 
ai lui, pe scumpul său văr Euriptolemos şi discutau cu toţii 
despre probleme politice serioase şi altele. 

Dându-şi seama de marea influenţă pe care o avea Alcibiade, 
rivalul lui de mâine în adunare, Cleon, încercase de vreo două 
ori să se apropie de el, ba odată îl înştiinţă că-l aşteaptă acasă 
la el! 

— Ce să caute un Alcmeonid într-un atelier de pielărie? 
răspunsese stăpânul meu dispreţuitor. Demagogul nu-l iertase şi 
luni de zile după aceea, în fiecare din cuvântările lui, avea câte 
ceva de spus împotriva tinerilor bogaţi şi plini de trufie, care 
visează instaurarea oligarhiei! Duşmanii lui Alcibiade, adică 
Tesalos, fiul lui Cimon, care-i purta o veche ură moştenită din 
familie, Andocide, de care stăpânul meu îşi bătuse joc pe 
vremuri, Pitonicos, care în copilărie mâncase o mamă de bătaie 
de la el, Teramene, căruia îi dăduse o palmă, răspândeau mereu 
câte un zvon: ba că stăpânul meu îşi bate nevasta, ba că o 
aduce pe Timandra în casă - ca şi cum n-ar fi avut şi ei câte 
două şi câte trei femei - ba că-l ţinuse cu forţa la el timp de trei 
luni pe pictorul Agatarhos, ca să-i împodobească încăperile aşa 
cum voia el... În privinţa lui Agatarhos, iată cum s-au petrecut 
lucrurile: pictorul se învoise cu stăpânul meu să-i ornamenteze 
locuinţa în trei luni şi acceptase de la sine, fără constrângere, să 
nu iasă din casă în tot acest răstimp. Merita talantul pe care-l 
ceruse drept plată. Oriunde te întorceai, vedeai numai 
capodopere. Pe un perete mare, într-un car de luptă, stăpânul 
meu strălucea ca un zeu. Agatarhos îşi arăta operele cu 
mândrie. 

— la treci în camera cealaltă, Silicos, uite, pe acolo! mi-a spus 
el într-o zi. 

Am făcut câţiva paşi cu mâna întinsă, pregătindu-mă să ridic 
o draperie care atârna pe perete, fără să-mi dau seama că era 
pictată. Din fericire mergeam încet, aşa că nu m-am lovit prea 
tare. Alcibiade şi Agatarhos s-au prăpădit de râs. După-amiază, 


întreaga Atenă aflase de păţania mea. Cei buni la inimă râdeau, 
cei mai ai dracului spuneau cu oarecare satisfacţie: 

— Bravo!... Ce mare lucru... Silicos... 

Aflând păţania, mizantropul Timon se posomori şi murmură: 

— Mai bine era o draperie adevărată, măcar să fi putut Silicos 
s-o înnoade ca să se spânzure... 

Timon era, şi cred că va rămâne, un om unic în genul lui. Ura 
întreaga omenire, patima asta se revărsa şi-l îneca. Într-o 
adunare - singura în viaţa sa la care a luat vreodată cuvântul - 
s-a ridicat şi a spus: 

— Atenieni! Am în grădină un smochin de care s-au spânzurat 
mulţi concetăţeni ai voştri. Dar fiindcă am de gând să-mi 
clădesc o casă mai mare, va fi nevoie să-l tai. Am ţinut să vă 
anunţ pentru ca cei care doresc să-l mai folosească să-i dea 
Zor... 

Duşmanii stăpânului meu au exploatat până şi păţania mea, 
răspândind în oraş zvonul că mă brutalizează! 

Aşa se-ntâmplă totdeauna cu fiinţele alese, au mai mulţi 
duşmani decât prieteni. Oricât ar fi strălucit Alcibiade prin 
faptele sale de arme în fiecare campanie, oricât ar fi fost, dacă 
nu singurul, în orice caz printre puţinii care nu se pierdeau cu 
firea când se-ntâmpla vreo catastrofă, ca aceea de la Delion, de 
pildă, despre care voi vorbi acum, duşmanii lui nu observau şi 
nu se gândeau decât la ciudăţeniile lui Alcibiade, la izbucnirile 
lui, la gesturile lui măreţe, la disprețul lui faţă de cei mulţi şi la 
chefurile monstruoase pe care le făcea. Ca Alcmeonid, nu putea 
să se aibă bine cu oligarhia, dar nici cu Cleon sau cu celălalt 
demagog, Hiperbolos. Alcibiade a avut aceeaşi soartă ca şi 
Pericle: membrii oligarhiei i-au fost cei mai aprigi duşmani. În 
schimb, oamenii de rând erau fermecaţi de numele ilustru, de 
bogăţia şi de frumuseţea stăpânului meu şi erau măguliţi la 
gândul că un om ca el avea să le devină curând protector. 

Deşi măsurat şi prudent, Nicias s-a lăsat şi el târât de către 
partizanii oligarhiei. Aceştia încercau să-l ponegrească cu orice 
preţ pe Alcibiade, care avea să împlinească în curând treizeci de 
ani şi putea să ajungă strateg. 

Cu toate sfaturile mele, cu toate observaţiile lui Socrate, 
stăpânul meu continua, plin de nepăsare, să-şi atragă invidia 
multora, ducând o viaţă fastuoasă, cheltuind bani mulţi şi 
stârnind senzaţie în jurul lui, oriunde s-ar fi aflat. 


De îndată ce am fost informaţi că Brasidas şi corpul lui 
expediționar au trecut Olimpul şi că se îndreaptă spre 
Macedonia, Demostene şi Hipocrate, cei mai vrednici strategi ai 
noştri, au hotărât să atace Beoţia. Mulţi tebani, tespioţi şi 
orhomenieni nemulţumiţi, care se refugiaseră la Atena, erau 
alături de noi şi organizau comploturi în diferite oraşe ale 
Beoţiei. Planul nostru era următorul: Hipocrate avea să intre cu 
toată armata în regiunea Tanagrei, ca să cucerească Delion, 
unde se afla marele templu al lui Apolo, în timp ce Demostene 
urma să se îndrepte spre Cheroneea - adică spre celălalt capăt 
al Beoţiei - unde trebuia să se fortifice. Strategii noştri credeau 
că acest dublu atac avea să silească Beoţia să se predea, chiar 
fără luptă! 

Puţine planuri au fost atât de bine studiate ca acesta, dar şi 
puţine catastrofe de asemenea proporţii cunoaşte istoria Atenei. 

Credeam, printre altele, că, intrând brusc în Beoţia, aveam să 
prindem mulţi oameni la munca câmpului şi multe familii venite 
la ţară pentru culesul viilor. Prinşii ar fi fost ostatici preţioşi, care 
ar fi silit oraşele să se predea fără să tragă măcar o săgeată. 
Bulé chemă sub arme douăzeci de contingente, dădu de ştire că 
şi străinii puteau fi încorporaţi şi în felul acesta se adunară şapte 
mii de hopliţi şi douăzeci şi cinci de mii de soldaţi uşor înarmaţi, 
ajutători şi purtători de material de război, printre ultimii 
numărându-mă şi eu. Cavaleria era alcătuită din opt sute de 
oameni. Nimeni nu ştia în ce direcţie avea să pornească toată 
această armată şi, în speranţa că-i vor înşela pe spioni, strategii 
hotărâră să o concentreze în afara porţilor Pireului. Dar, în timp 
ce procedau aşa, un oarecare Nicomahos din Focida află din 
întâmplare, de la un complotist, de planurile noastre, şi 
comunică totul Spartei, care trimise îndată curieri beotarhilor. 
lată de ce, ajungând în faţa Cheroneii, Demostene o găsi întărită 
şi gata de asediu. 

Fără să ştie de cele întâmplate la Cheroneea, Hipocrate porni 
cu armata în ziua stabilită. În apropiere de graniţă îl ajunse un 
curier trimis de polemarh, care-l înştiinţă că planul fusese trădat 
şi că toate oraşele Beoţiei erau în stare de alarmă. Adăuga că 
Demostene se întorcea fără rezultat şi-i recomanda să fie foarte 
atent. Hipocrate convocă un consiliu al ofiţerilor şi le comunică 
informaţiile primite. 


— Dacă dăm înapoi acum, când avem patruzeci de mii de 
soldaţi, spuse el, dacă nu cutezăm măcar să intrăm în Beoţia, 
gândiţi-vă ce se va întâmpla cu prestigiul Atenei şi cu moralul 
armatei noastre. 

Un ofiţer îndrăzni să-i atragă atenţia că armata era, poate, 
numeroasă, dar nu avea destui oameni pregătiţi, din moment ce 
străinii căpătaseră provizoriu calitatea de hopliţi, dar Hipocrate 
răspunse că, după toate probabilitățile, nu vor avea loc lupte. 

— Vom intra în Beoţia, vom fortifica templul lui Apolo de la 
Delion şi vom lăsa o gardă. 


Am înaintat şi îndată ce am trecut graniţa ne-am instalat 
tabăra pentru noapte. Am avut grijă de cortul stăpânului meu, 
ridicat pe o costişă lină, lângă un izvoraş, şi i-am aprins focul. 
Legasem la oarecare depărtare cei doi cai - Alcibiade pornea 
totdeauna la război cu doi cai - ca să nu-i tulbure somnul. 
Noaptea atică îşi întinsese în jur farmecul, şi parfumul de cimbru 
şi pin se răspândi pe munte. Stăpânul meu se întinse pe pernele 
pe care avusesem grijă să le aduc. l-am uns picioarele cu puţin 
ulei, ca să fie odihnite a doua zi şi am pregătit cina. Am tăiat 
pâine, am pus frigările pe foc şi am turnat puţină apă în vin. 

Se vede că mirosul gâdilase nările lui Socrate, fiindcă peste 
puţin s-a arătat şi el. 

— Bună seara, Alcibiade! Văd că oamenii deosebiți se bucură 
de îngrijiri deosebite. Au perne, haine uşoare în care se odihnesc 
după ce au purtat platoşă, mâncare gustoasă şi câte un Silicos 
la ordinele lor! Dacă nu te-aş fi văzut cu ochii mei cum ai luptat 
la Potideea, aş crede că eşti cel puţin un sibarit... 

— lar mă iei peste picior! Vino, aşază-te! spuse stăpânul meu 
cu veselie şi-i dădu două perne. Dar să ştii că sunt foarte obosit 
azi. N-am putere pentru discuţie îndelungată! 

— Şi când mă gândesc că tu, Alcibiade, ai venit călare, ba 
chiar mi se pare că ai doi cai şi, fireşte, ţi-ai încărcat scutul pe 
unul din ei. Dar ce să spun eu, care am venit pe jos, mărşăluind 
toată ziua în coloană, în soare şi praf, purtându-mi scutul, coiful 
şi platoşa care se încinsese de căldură. 

— Ai dreptate, Socrate, spuse cu oarecare stinghereală 
stăpânul meu. 

— Ştii ce, Alcibiade? Trebuie să încetez de a mai avea 
dreptate! 


— În numele zeiţei, învăţătorule! Atunci sunt pierdut. 

— Nu te face că nu înţelegi, spuse Socrate cu duioşie, dar pe 
un ton dojenitor. De fiecare dată când îţi dau un sfat... 

— ...adică de fiecare dată când îmi faci vreo observaţie... 

— Să zicem că-i observaţie; de fiecare dată îmi spui că am 
dreptate, totuşi nu mă asculţi şi-ţi faci de cap, dând astfel 
satisfacţie duşmanilor tăi, care se înmulţesc pe zi ce trece. 
Alcibiade, un conducător, cum vrei tu să ajungi, nu trebuie să fie 
o pildă pentru ceilalţi numai în ceasul luptei. Când ai plecat la 
Sfacteria i-ai cerut lui Silicos să-ţi trimită un butuc pentru 
somnul tău cel dulce şi mirodenii. Aici văd că ai un cort în lege, 
ai perne şi, dacă nu mă înşală ochii, plosca aceea care atârnă pe 
perete e plină cu vin de Samos. 

— Nimic nu-ţi scapă! Dar acuma lasă-mă. Mi se-nchid ochii de 
somn. Cortul e mare, am perne multe. Rămâi să dormi aici. 

Socrate oftă şi răspunse că nu era reglementar să doarmă 
departe de detaşamentul său. Apoi spuse „noapte bună” şi 
plecă. 


Nenorocirea care ne-a lovit pe drumul de întoarcere de la 
Delion, unde fortificasem templul lui Apolo, e cunoscută în 
întreaga lume elenă şi n-are rost s-o povestesc cu toate 
amănuntele. De păţania noastră a fost vinovat Hipocrate, care 
nu avusese grijă să trimită patrule, astfel că beoţienii s-au putut 
apropia de noi fără să ne dăm seama, adică exact ca la 
Coroneea. La Tanagra se adunase toată infanteria grea a Beoţiei 
şi unul din beotarhi, Pogondas, după ce i-a convins pe cei care 
şovăiau, ne-a atacat. Noi fortificasem marele templu şi, după ce 
am isprăvit, Hipocrate a dat ordin de întoarcere. Mai erau doar 
două sulițe până la apusul soarelui când, tocmai în apropiere de 
graniţă, chiar când ne pregăteam să intrăm în Atica, Hipocrate a 
poruncit armatei să se aşeze în linie de bătaie. Noi, cei care 
căram materialul de război, ne-am văzut mai departe de drum, 
dar eu cu alţi câţiva ne-am urcat pe nişte înălţimi, ca să 
urmărim lupta din depărtare. La Delion s-a repetat povestea de 
la Coroneea. Beoţienii se apropiaseră mult, ascunşi îndărătul 
colinelor şi când a început lupta, armata noastră nu era încă 
orânduită în linie de bătaie. 

Am pierdut o mie de hopliţi şi un număr atât de mare de 
ostaşi uşor înarmaţi, încât nici nu îndrăznesc să dau o cifră. 


Până şi strategul a fost ucis şi, dacă nu se lăsa noaptea, care 
înspăimântă şi pe învingător şi pe învinşi, nu ştiu ce s-ar fi 
întâmplat. Când rândurile noastre s-au rupt şi a început 
retragerea dezordonată, puţini hopliţi au mai opus rezistenţă şi 
s-au retras treptat, luptând. Printre ei era şi Socrate, care a fost 
în pericol. Din fericire, stăpânul meu l-a văzut de departe şi a 
alergat, în galop, să-l salveze. 

— Bravo, Alcibiade! a strigat Socrate, uitând de primejdie, 
când l-a văzut pe stăpânul meu repezindu-se singur asupra 
beoţienilor care-l înconjuraseră, dar care, auzindu-i numele, s-au 
speriat şi au luat-o la fugă. 


Catastrofa de la Delion a deschis calea pentru pace. O pace 
ale cărei temelii erau bănuiala, reaua credinţă, reaua voinţă şi, 
ce-i mai prost, alianţa dintre noi şi Sparta! Totul s-a făcut prin 
mijlocirea lui Nicias. Pacea definitivă s-a încheiat la un an după 
bătălia de la Delion, dar între timp se făcuse armistițiu. Sparta 
râvnea încă să ia înapoi prizonierii de la Sfacteria şi la Atena 
oamenii erau neliniştiţi şi descurajaţi nu numai din cauza celor 
întâmplate în Beoţia, ci şi din cauza veştilor care soseau în 
fiecare lună din Peninsula Calcidică şi din Tracia. Genialul 
Brasidas cucerea unul câte unul oraşele de prin părţile acelea, le 
cucerea fără luptă. Se înfăţişa înconjurat de un mic stat major şi 
cerea să intre în oraş ca să stea de vorbă cu arhonţii. Ciudat e 
că vorbea frumos pentru un spartan, dar şi mai ciudat e că se 
ţinea de cuvânt! Câştiga încrederea oamenilor spunând că vine 
să-i elibereze şi că nu are alt gând decât să scape oraşele de 
jugul nostru. Veneau mereu ştiri despre alte şi alte oraşe care-şi 
deschideau porţile lui Brasidas. Aşa s-a întâmplat cu Acantos, cu 
Arne, cu Argilos, cu Stagira, cu Torone, cu Amfipolis! Numele lui 
Brasidas era acum pentru noi un coşmar. Şi ca să facem faţă 
situaţiei, noi n-am găsit nimic mai bun decât să trimitem o 
armată al cărei strateg era Cleon. După Sfacteria, mizerabilul 
acela se socotea genial şi înduplecă demosul să-i încredinţeze 
conducerea campaniei. Toate acestea creară o atmosferă 
prielnică şi, profitând de lipsa lui Cleon, Nicias convinse demosul 
că era timpul să ne gândim la pace. 

Catastrofa de la Delion zdruncinase mult poporul, care se 
temea acum nu de invaziile spartanilor, ci de invaziile 


beoţienilor. Demosul acceptă să înceapă tratative de pace cu 
Sparta şi Nicias plecă, în plină iarnă, în Laconia. 


G 


Chiar şi azi, în timp ce scriu aceste rânduri, multă lume mai e 
încredinţată că această pace a lui Nicias a fost o operă mare şi 
importantă, una din acele opere care pecetluiesc istoria unui 
stat şi umplu de glorie viaţa unui om. Stăpânul meu, care avea 
doar treizeci de ani şi era oarecum fără experienţă, s-a lăsat 
târât pentru moment de sentimentul popular favorabil păcii. Îşi 
spunea că ar putea să călătorească prin Elada, că, în sfârşit, ar 
putea lua parte la jocurile olimpice. Cea de a nouăzecea 
Olimpiadă se apropia. Atena fusese înlăturată de la ultimele 
două, dar, cu toată nesiguranța şi neliniştea pe care o lăsa în 
urmă războiul de zece ani, cu toate nenorocirile şi doliul 
provocat de ciumă şi de incursiunile lui Arhidamos, tinerii noştri 
nu se mai gândeau la nimic altceva, nu mai aveau nicio altă 
preocupare în afară de antrenamente şi de pregătiri pentru 
marile întreceri. 

După mine, pacea lui Nicias a fost o mare greşeală. Când, 
graţie stăruinţelor lui şi dorinţei poporului care era istovit şi lipsit 
de îndrumare, s-au putut face libaţii de pace pentru cincizeci de 
ani, Sparta se afla în pragul catastrofei. Sus, în Tracia, Brasidas, 
ultima ei speranţă, fusese ucis în lupta de la Amfipolis, unde s-a 
prăpădit şi Cleon. Fireşte, Brasidas izbutise să cucerească unul 
câte unul oraşele noastre, dar faptul acesta era opera sa 
personală şi, după moartea lui, mai devreme sau mai târziu, cu 
binele sau cu răul, aceste oraşe s-ar fi întors în Liga noastră. De 
altfel, Eubeea şi insulele, Samos cea prețioasă, Chios cea plină 
de bogății şi Mitilene, rămăseseră în mâinile noastre. In 
Helespont şi în Pontul Euxin eram încă stăpâni pe nenumărate 
cetăţi. Rana din Tracia era serioasă, dar confederaţia rămânea 
puternică. În timp ce Sparta... Urmările catastrofei de la 
Sfacteria o apăsau la fiecare pas şi cei două sute optzeci de 
preţioşi prizonieri pe care-i păstram la Atena însemnau o piedică 
teribilă pentru ea. Nu îndrăznea să trimită nicăieri armată, nici 
chiar când primea cereri de ajutor de la aliaţii ei, care, revoltați 
de această inerție, declarau în gura mare că Sparta nu trebuie 
să conducă Peloponesul. Şi spartanii nu răspundeau nimic! Işi 
pierduseră încrederea în ei înşişi. lloţii se năpusteau cu duiumul 
la Pilos şi cereau arme garnizoanei noastre ca să organizeze 
trupe neregulate în munţii Laconiei. Da! Prestigiul Spartei 


scăzuse mult. Şi amănuntul cel mai important din toate era că 
pacea de cincizeci de ani dintre Argos şi Sparta încheindu-se în 
anul acela, eforii luaseră disperaţi iniţiativa de a cere Argosului 
reînnoirea lor, ceea ce era o mare înjosire pentru Sparta 

Şi tocmai clipa aceea o alesese Nicias, blestematul de Nicias. 
Clipa când Sparta avea să vadă înălțându-se un rival de seamă, 
Argosul, care era un stat puternic şi avea o armată importantă, 
Argosul pe care şi Corintul îl respecta, dornic să-i câştige 
prietenia. Şi ar fi fost atât de uşor să ne aliem cu Argosul, lucru 
pe care, de altfel, stăpânul meu l-a realizat ceva mai târziu. Atât 
de uşor ar fi fost să explicăm argienilor că, dacă ne ajutau să 
distrugem Sparta, ei ar fi devenit pe drept cârmuitorii 
Peloponesului. Nicias mai făcu o altă greşeală de neiertat, şi 
anume crezu, prostul de el, că Sparta avea încă destulă 
influenţă asupra aliaţilor ei ca să-i oblige să îndeplinească 
condiţiile, adică să plătească eliberarea celor două sute optzeci 
de prizonieri de la Sfacteria. In loc să refuze semnarea păcii 
înainte de parafarea de către principalii aliaţi ai Spartei, Nicias 
lăsă îndeplinirea condiţiilor de pace în seama bunei credinţe a 
spartanilor, anulându-şi astfel, de la început opera şi oferind 
eforilor un şir întreg de pretexte pentru a nu face nimic şi a 
afirma - asta au şi afirmat mai târziu - că aliaţii lor nu li se 
supun şi nu îndeplinesc condiţiile. 

Dacă am fi continuat războiul, dacă ne-am fi adunat toate 
forţele şi dacă, aliindu-ne cu Argosul, am fi făcut un mare, un 
ultim efort de vreo doi ani, Elada ar fi fost a noastră! 

Dar oamenii erau istoviţi şi nu se mai găsea nimeni, nici 
măcar Cleon, care să dea curaj poporului şi să-l însufleţească. 
Nicias, căruia nu mai avea cine să i se împotrivească, înfăţişa 
problemele cum poftea, pentru ca lumea să creadă că Atena va 
câştiga de pe urma libaţiilor de pace. Şi când sorții arătară că 
Sparta trebuie să execute, prima, condiţiile, Nicias triumfă, 
spunând că şi zeiţa ocrotea pacea lui. 

Eforii însă vedeau altfel lucrurile. Nu făcură niciun fel de 
eforturi ca să-i convingă pe corintieni şi pe beoţieni să accepte 
condiţiile de pace şi propuseră doar cu sfială oraşelor răsculate 
din Tracia să se întoarcă în Liga noastră. lată de ce, când Sparta 
îşi ceru prizonierii de la Sfacteria, noi am refuzat. Atunci, cu 
complicitatea lui Nicias - de asta sunt sigur - se gândiră să ne 
propună nu numai pacea, dar şi alianţa lor, în schimbul predării 


celor două sute optzeci. Deşi ştia foarte bine că în felul acesta 
pierdeam singura noastră armă şi că primeam, în schimb, numai 
vorbe mari din partea Spartei, ticălosul de Nicias prezentă 
propunerea ca pe un eveniment panelenic. 

În jurul lui făceau gură mare membrii oligarhiei şi 
simpatizanţii laconienilor, Lahes, Critias şi alţii, care se duceau 
la Ceramicos şi se adresau meşteşugarilor, coborau la Pireu şi 
stăteau de vorbă cu marinarii, se-ntorceau la Zidurile lungi şi 
aminteau refugiaților care nu se întorseseră încă la casele lor de 
distrugerile lui Arhidamos. Toate acestea, ca să convingă 
oamenii să primească alianţa cu Sparta şi să ascundă faptul că, 
în felul acesta, Atena accepta acum condiţiile pe care le 
respinsese cu atâta dispreţ îndată după Sfacteria, când eforii 
ceruseră prizonierii oferind în schimb pacea. 

Oligarhia reuşi. Nu multă lume îşi dădea seama de adevărata 
situaţie. Până şi stăpânul meu se lăsă un timp dus de curent. 
Făcu o vizită prizonierilor spartani, le purtă de grijă şi, când 
sosiră soli de la Sparta, ceru să le vorbească; ei însă se ţinură 
foarte semeţi. 

Strategul Demostene, care-l iubea pe stăpânul meu, îl chemă 
şi-i spuse: 

— Alcibiade, faci o mare greşeală crezând că în Elada e loc 
pentru Atena şi pentru Sparta în acelaşi timp. 

— Ai dreptate, Demostene! Am să lupt din toate puterile 
pentru distrugerea Spartei! 

Dar Nicias făcea ce voia în adunare. Alianţa cu Sparta se 
încheie şi, în schimbul câtorva jurăminte spartane, prizonierii 
fură predaţi. Din fericire, Pilosul rămânea în mâinile noastre. 
Îndată după ce lacedemonienii îi căpătară pe cei două sute 
optzeci, atitudinea lor se schimbă. Nu puteau să facă asta, nu 
erau de acord să facă aia, refuzau pe a treia. Lumea începu să 
se înfurie şi să-i ceară socoteală lui Nicias, care nu ştia ce să 
răspundă şi trimitea mereu mesaje la Sparta. Alianţa avu un 
rezultat contrar celui pe care-l aştepta Nicias. In loc să 
răspândească linişte şi ordine în Elada, ştirea încheierii ei 
produse fierbere şi tensiune în toate cetăţile. Toată lumea se 
sperie. Beoţienii în primul rând. Corintienii cerură Argosului să 
preia conducerea Peloponesului şi să formeze o ligă puternică. 
La Argos era mare forfotă. Soli şi delegaţi din diferite oraşe ale 


Peloponesului plecau şi veneau. În acele câteva luni, toată Elada 
- cu excepţia eforilor - luă în serios alianţa noastră cu Sparta. 

Când eforii fură înştiinţaţi de stăruinţele pe care le depunea 
Corintul pe lângă Argos, pentru a-l hotărî să preia conducerea 
Peloponesului, se neliniştiră şi trimiseră soli ca să ceară 
argienilor nu reînnoirea tratatului de pace, ci încheierea unei 
alianţe! La Argos domnea mare zăpăceală. Oamenii politici de 
acolo nu erau pregătiţi să facă faţă unei situaţii pe care n-o 
doriseră şi la care nu se aşteptaseră. Hotărau pe rând ba o 
alianţă cu Sparta, ba o alianţă cu Corintul, ba păstrarea unei 
independente care i-ar fi scutit de obligaţii. 

Lunile treceau şi Sparta continua să ne ducă de nas prin tot 
felul de şiretlicuri şi prin rea credinţă. Nu îndeplinea condiţiile 
păcii, ba chiar avu îndrăzneala să ne înapoieze fortăreaţa 
Panactos distrusă până în temelii, o fortăreață de la graniţă, în 
schimbul căreia ne cerea Pilosul. Din fericire, am refuzat. Eforii 
încheiară şi o alianţă cu Beoţia, de parcă ar fi vrut să ne 
amenințe. Atunci poporul se revoltă şi-i ceru socoteală lui Nicias. 

Stăpânul meu înţelese că sosise momentul să întreprindă 
prima lui acţiune politică importantă. 

— Să plecăm la Argos, Silicos, să-i convingem pe argieni să se 
alieze cu noi. 

— Dar, Alcibiade! am observat. Spui că vom merge la Argos 
să încheiem alianţa, ca şi când ai spune că azi după-amiază vom 
merge la Stoa Poichile ca să discutăm cu Socrate! Cunoşti pe 
cineva la Argos? Ai prieteni care să te recomande?... 

Stăpânul meu m-a privit în ochi cu oarecare dezamăgire. 

— Deci avem nevoie de recomandaţi, Silicos, a spus ironic. 
Atunci voi merge singur. Tu vei rămâne aci! 

— Nici vorbă! Voi veni şi eu! 

— Vom pleca mâine! Acum să mergem la Demostene, să 
discutăm chestiunea. 

Strategul nu era prea entuziasmat de ideea stăpânului meu, 
dar el l-a făcut să-şi schimbe părerea. _ 

— Strategule, până acum am dus un război de apărare. In 
afară de victoriile tale de la Sfacteria, nu am făcut decât să ne 
apărăm. Peloponesienii nu aveau flotă ca să trebuiască s-o 
distrugem. Aveau armată care venea şi ne provoca distrugeri, 
fără să îndrăznim a ieşi din dosul zidurilor. Politica aceasta a lui 
Pericle, înţeleaptă la timpul ei, când nu puteam avea aliaţi în 


Pelopones, este acum depăşită. Putem dobândi un aliat puternic 
în Pelopones şi putem să transportăm războiul departe de aici, 
ca să-l vadă peloponesienii şi să dispere, în loc să-l vadă 
oamenii aici şi să se îngrozească. Şi momentul este foarte 
potrivit pentru noi. Graţie ţie, prestigiul militar al Spartei este 
acum inexistent! Cele mai multe oraşe din Liga ei sunt 
nemulţumite de ea, Argosul se înalţă ca o nouă ameninţare 
împotriva ei... Ce-ai spune dacă, în loc să-l vezi pe Arhidamos la 
Aharnes, pustiind şi descurajând poporul, te-ai duce tu la Argos? 
Având oraşul ca bază, vei putea face incursiuni până la graniţele 
Laconiei. 


Am pornit spre Argos şi am ajuns într-un moment prielnic. 
După mii de discuţii şi de şovăieli, de hotărâri şi de renunţări, 
partidele politice se înţeleseseră să trimită soli la Sparta ca să 
accepte reînnoirea libaţiilor de prietenie pentru cincizeci de ani. 
Stăpânul meu nu se arătă tulburat de această ştire. Cum se 
explică izbânda lui la Argos? Cum i-a vrăjit? Ce le-a spus? Nu 
cunosc amănuntele, dar argumentul lui principal era lipsa de 
sens a unei reînnoiri a alianţei cu lacedemonienii, ceea ce ar fi 
osândit oraşul lor să trăiască încă cincizeci de ani soarta unui 
simplu satelit al Spartei. 

Câţiva membri ai oligarhiei din Argos se neliniştiră auzind de 
venirea lui Alcibiade şi se străduiră să-l împiedice să stea de 
vorbă cu arhonţii şi cu deputaţii. 

— Cine e şi ce reprezintă acest Alcibiade? îndrăzniră ei să 
întrebe. Dar democraţii le închiseră gura spunând: 

— E un Alcmeonid! 

A treia zi, stăpânul meu m-a chemat şi mi-a spus: 

— Silicos, Argosul e al nostru! Ai să pleci chiar azi cu solii care 
merg la Atena să ceară alianţa noastră. Auzi! Alianţă! Eu rămân 
aici încă câteva zile, pentru orice eventualitate. la scrisoarea 
asta către Demostene. O sigilez! 


Vestea alianţei noastre cu Argosul i-a tulburat pe efori. Vrând 
s-o împiedice cu orice preţ - mai aveam de făcut doar 
jurămintele de ratificare - au trimis soli „plenipotenţiari”, având 
deci împuternicirea de a rezolva pe loc toate chestiunile în 
vederea îndeplinirii condiţiilor de pace. Solii spartani sosiră în 


acelaşi timp cu trimişii Argosului, veniţi pentru solemnitatea 
jurămintelor. 

Alcibiade se înfurie aflând de sosirea unor soli 
„plenipotenţiari”. 

— Am să-i umilesc! strigă el. Vor trebui să plece fără să fi 
putut spune un cuvânt în adunare. 

— Fă cum vrei, dar fii prudent! spuse Demostene. 

— Nu voi fi deloc prudent! Spartanii nu cunosc nicio stavilă, 
prin urmare, dacă vrem să-i înfruntăm, nu trebuie să şovăim nici 
noi în nicio împrejurare. Este una din urmările îngrozitoare ale 
războiului, dar ce să facem? Ne-au păcălit de o sută de ori, ne 
spun numai minciuni, ne înşală sub ochii noştri, şi Nicias stă şi-i 
admiră. Ei bine, nu! Acum a sosit şi rândul nostru! 


Unul din solii „plenipotenţiari” era Endios. Familia lui, una din 
cele mai vechi din Sparta, avea legături de rudenie cu familia 
stăpânului meu. Bunicii lui fuseseră prieteni apropiaţi cu bunicul 
lui Alcibiade şi cu Clinias. Era firesc ca, aflându-se la Atena, 
Endios să vrea să-l cunoască pe Alcibiade cel tânăr. Stăpânul 
meu îl primi cu o bucurie pe care n-o exageră, ca să nu 
bănuiască celălalt ceva; se purtă politicos. 

— Va să zică sunteţi „plenipotenţiari”? îl întrebă el. 

— Da! Plenipotenţiari! Nu trebuie să trimitem rapoarte la 
Sparta. 

— Sunt încântat, Endios! Văd că nenorocirile noastre se 
apropie de sfârşit şi că unirea Spartei şi a Atenei va însemna 
începerea unei noi ere pentru Elada. Dar ia spune-mi: aţi 
declarat în Bulé că sunteţi plenipotenţiari? 

— Bineînţeles. 

— Nu ştiu dacă aţi făcut bine. Gândiţi-vă că va trebui să vă 
prezentaţi în adunare. Mi se pare că e fixată pentru mâine. 

— N-aş putea veni la tine pe înserate, cu colegii mei, ca să ne 
sfătuim împreună ce trebuie să facem? 

— Dacă vreţi... Mi se pare însă că Nicias v-a pregătit un 
banchet. 

— Nu-i nimic! Venim la tine devreme şi pe urmă ne ducem la 
Nicias! 

Încântat, Endios veni după masă însoţit de ceilalţi spartani, 
care, intrând, îl salutară ceremonios pe Alcibiade şi se aşezară 


în jurul lui. ÎI priveau ca pe un animal ciudat şi primejdios. Ştiau, 
fireşte, că el era autorul alianţei cu Argosul. 

— Cârmulitorii noştri v-au făcut urarea de bun venit, străini, 
spuse stăpânul meu, nu se cuvine s-o repet şi eu. Vreau numai 
să-mi arăt mulţumirea că văd aici pe reprezentanţii Spartei, 
veniţi să pună umărul la realizarea unei opere importante. Cred 
că cea mai sigură prietenie se clădeşte pe o duşmănie veche, 
fiindcă nişte duşmani ajunşi prieteni ştiu să se preţuiască unul 
pe celălalt. 

— Ai dreptate! spuse Endios. 

— lti mulţumesc, răspunse Alcibiade şi se întoarse spre ceilalţi 
soli ca să vadă ce impresie le făcuseră cuvintele lui. Chipurile lor 
păreau mai puţin încordate. Ca să-i liniştească definitiv, 
stăpânul meu continuă: Până ieri credeam că nu vreţi să ne fiți 
prieteni, iată de ce - vă mărturisesc - ne-am şi dat silinţa să ne 
înţelegem cu Argosul. Acum însă totul se schimbă! Sunteţi aici 
în calitate de plenipotenţiari. 

— Da, Alcibiade! Avem depline puteri! 

— Trebuie să ne gândim care e mijlocul cel mai nimerit de a 
vă înfăţişa mâine poporului. Ştiţi că, în ultimul timp, oamenii 
noştri au fost tare inimoşi şi trebuie să recunoaşteţi că aveau 
oarecare dreptate. Amfipolis... fortăreaţa din Panactos... alianţa 
voastră cu Beoţia... 

— Aliaţii noştri, Alcibiade... aliaţii noştri n-au vrut. 

— Ştiu asta, dar cum poate cineva să explice astfel de lucruri 
poporului, cum să se facă crezut? Fiţi atenţi mâine. Mărturisesc 
că această adunare mă cam îngrozeşte. Oamenii sunt revoltați 
şi vor avea pretenţii mari, ştiind că aveţi autoritatea de a 
rezolva pe loc toate problemele. Aici n-aveţi de-a face cu Bulé, 
unde oamenii sunt calmi şi potoliţi. 

— Atunci, să nu spunem că suntem plenipotenţiari. 

— Poate că e o idee bună. Poporul va cere să luaţi imediat 
hotărâri în legătură cu chestiunile aflate în suspensie şi 
pretenţiile lui vor fi mari dacă va şti că sunteţi plenipotenţiari. 

— Prin urmare, Alcibiade, e mai bine să spunem că am venit 
numai pentru tratative. 

— Cred că aşa e mai bine. Dar s-a făcut târziu, străini! Nicias 
vă aşteaptă. A poftit mulţi oaspeţi în cinstea voastră şi n-aş vrea 
să întârziaţi din cauza mea. 


Seara, prietenii lui Alcibiade răspândiră în oraş ştirea că solii 
erau „plenipotenţiari”. 

In adunarea din ziua următoare, stăpânul meu ceru primul, 
cuvântul, îndată după crainic. 

Se urcă la tribună şi, întorcându-se către solii spartani, îi 
întrebă: 

— Ce calitate aveţi, străini? Care sunt împuternicirile voastre? 

— Venim din Sparta să ducem tratative pentru îndeplinirea 
condiţiilor de pace. Nu putem lua nicio hotărâre. 

Ultimele cuvinte fură acoperite de strigătele mulţimii. 
Adunarea urla ca o fiară: 

— Mincinoşilor! Mincinoşilor! 

— Spartani mârşavi! 

— leri spuneaţi că sunteţi plenipotenţiari! 

— Jos de la tribună! Jos! 

Deputaţii, care aflaseră chiar de la spartani că sunt 
plenipotenţiari, nu ştiau ce să facă. Gesticulau, strigau, se 
străduiau să se facă auziţi şi-i dojeneau pe soli care se 
zăpăciseră şi nu se pricepeau ce să răspundă. Între timp, 
mulţimea se ridicase în picioare şi striga: 

— Afară! Afară! 

Nicias, care pregătise un lung discurs, se ghemuise uluit în 
jilţul său de strateg şi-şi pierduse capul. Solii se adunară în jurul 
lui ca şi cum i-ar fi cerut ocrotire, şovăiră o clipă, apoi ieşiră din 
incinta adunării, care începuse să-i înjure. 

Stăpânul meu aştepta liniştit la tribună. Ar fi convins îndată 
adunarea să ratifice alianţa cu Argosul, dacă în clipa aceea nu s- 
ar fi întâmplat ceva neprevăzut: un cutremur! Mulțimea se 
îngrozi şi se împrăştie. 

In ziua următoare, când adunarea se deschise iar, Nicias, care 
era superstiţios, exploată precauţia oamenilor şi convinse 
adunarea să-l trimită sol la Sparta, făgăduind că se va întoarce 
cu rezultate strălucite. 

— Dacă nu reuşesc, spuse el, puteţi să ratificaţi alianţa cu 
Argosul. 

Nicias plecă la Sparta, unde fu primit cu mari onoruri şi cu 
multe vorbe goale, dar nu izbuti să realizeze nimic. Singurul 
lucru pe care-l acceptară eforii fu să reînnoiască jurămintele 
pentru tratatul de pace, ale cărui condiţii nu le îndeplineau! 
Oricât de mare ar fi fost „simpatia” lui faţă de laconieni, Nicias 


avea destulă minte ca să nu accepte această batjocură. Îndată 
după întoarcerea lui avu loc solemnitatea jurămintelor cu Argos. 

Poporul era foarte nemulţumit de Nicias, fiindcă din cauza lui 
restituisem prizonierii de la Sfacteria, în timp ce stăpânul meu, 
întemeietorul alianţei cu Argosul, era idolul mulţimii. Membrii 
oligarhiei, înfuriaţi că au de înfruntat un nou Alcmeonid, 
ocrotitor al demosului, îl înjurau şi-l calomniau. Răspândeau 
zvonul că la banchete şi serbări stăpânul meu săvârşeşte tot 
felul de grozăvii şi că face pe democratul ca să ajungă tiran al 
Atenei. 

— Lasă-i să spună ce vor! răspundea stăpânul meu ori de câte 
ori îi aduceam asemenea noutăţi. In curând o să ne punem 
serios pe treabă. Trebuie să pregătim cetatea pentru un nou 
război. Acum se ţin întrecerile olimpice. 


Se apropia cea de a nouăzecea Olimpiadă şi întreaga Eladă, 
de curând pacificată, nu se mai gândea decât la marile întreceri, 
fiecare oraş pregătindu-se să se înfăţişeze în mod cât mai 
strălucit. Numai Sparta nu lua parte la jocuri. Preoţii din Olimpia 
o înlăturaseră, fiindcă în timpul războiului spartanii încălcaseră 
pământurile sacre ale Olimpiei. 

La Atena, tinerii noştri fuseseră cuprinşi de o adevărată 
nebunie. Fuseserăm excluşi de la două olimpiade şi - după cum 
se aflase - în Elada se răspândise zvonul că nu ne vom înfăţişa 
nici de data aceasta, ca să nu ne dăm în vileag sărăcia. 

— Jur pe Stix! spuse stăpânul meu la un ospăț, că delegaţia 
noastră la întrecerile olimpice din acest an va fi cea mai 
strălucită, cea mai bogată din câte a trimis vreodată un oraş 
elen! 

În seara aceea se strânsese multă lume la noi acasă. Erau de 
faţă: Euriptolemos, Agaton, Apolodor, Pulition, Eriximahos, 
Critias, nelipsitul Antiohos şi tăcutul Socrate, de la care în 
ultimul timp nu se mai putea scoate un cuvânt. Mai era şi un 
nou prieten al lui Alcibiade, un anume Diomede, care se 
pricepea în oarecare măsură la medicină şi, cum în vremea 
aceea Hiparete trebuia să nască, Diomede se alipise sub acest 
pretext grupului lor. 

Auzind vorbele stăpânului meu, ciuli urechile. 

— Aş vrea să vin şi eu cu tine, spuse el, numai că n-am bani 
să concurez la cursele de care. 


— Cine dintre voi îşi mai aminteşte, spuse stăpânul meu fără 
să ţină seama de Diomede, să se fi prezentat vreodată la 
Olimpiadă un singur concurent cu şase care de luptă, fiecare 
având doi cai? 

— Ai înnebunit, Alcibiade? 

— Doisprezece cai! De necrezut! 

— Cum se poate? 

— Se poate, prieteni! Voi abia începeţi să vă gândiţi la 
întreceri, pe când eu mă pregătesc de câteva luni. L-am trimis 
pe Antiohos în Tesalia şi mi-a cumpărat caii cei mai buni! 

— Şi unde i-ai antrenat? 

— La moşia mea din Erhia! . 

— Ah, Alcibiade, spuse Diomede. In Argos există de vânzare 
un car de luptă cu doi cai, pe care i-ar invidia şi Patroclu! 
Împrumută-mi nişte bani să-l cumpăr. Ai atâţia prieteni în Argos! 
Ajută-mă! 

— Şi de ce să nu-l cumpăr eu? 

— Vrei să te prezinţi cu şapte care de luptă? Aşa ceva nu s-a 
mai auzit vreodată! 

— Tocmai, se va auzi acum, prieteni! Se va auzi în toată 
Elada! 

Şi s-a auzit! Prezenţa stăpânului meu la Olimpia a fost un 
triumf pentru Atena, o apoteoză pentru el, o uimire pentru 
întreaga lume elenică. 

Cu o corabie închiriată anume am trimis paisprezece cai, zece 
conducători cu tot atâtea care şi paisprezece sclavi. Eu eram 
supraveghetor! Ce chin, o zei! Caii n-aveau voie să sufere, apa 
nu trebuia să le lipsească, niciun car nu trebuia să se sfarme la 
clătinările corăbiei. Pe lângă asta, conducătorii carelor sufereau 
de rău de mare, sclavii se-ngrozeau de cel mai mic val! 

Din toate cele patru colţuri ale lumii elenice veniseră la 
Olimpia atleți, alergători pentru cursele de care, poeţi, filosofi, 
spectatori şi o mulţime de călători, dintre care cei mai mulţi 
bogătaşi. Jumătate din Elada nu participase de zece ani la 
jocurile olimpice. Cealaltă jumătate era Peloponesul, cu oraşele 
lui dorice, care se prezentau totdeauna ca nişte sărântoci la 
întreceri. De data asta vedeai reprezentanţi ai tuturor oraşelor 
loniei, ai Siciliei, ai marilor insule din Liga noastră, fiecare 
rivalizând în bogăţie şi măreție. Samos, Chios, Lesbos, Efesul, 
Miletul, toate ridicaseră în jurul marelui sanctuar al lui Zeus, la 


oarecare distanţă de templu, corturi strălucitoare, împodobite 
cu covoare preţioase întinse pe jos şi cu ţesături brodate cu aur. 
Nu trecea oră fără vreun sacrificiu sau vreo serbare în templul 
lui Zeus. 

După ce mi-am instalat caii şi oamenii, am putut să mă duc şi 
eu la templu. Mi s-a strâns inima când am zărit capodopera 
nefericitului Fidias. Lucrat în aur şi fildeş, uriaş pe tronul lui, 
atotputernic şi inaccesibil, cu o expresie de linişte cumplită pe 
faţă, tatăl zeilor şi al oamenilor te ţintuia în prag. 

Mai erau două zile până la începerea întrecerilor şi delegaţia 
noastră nu sosise încă. 

— Unde-i vechea măreție a Atenei? auzeai de pretutindeni. 

— S-a dus! A făcut-o praf războiul! Şi când te gândeşti că nu-s 
decât câţiva ani!... 

— Atena e stoarsă! Bogătaşii ei sunt doborâţi la pământ. Nu s- 
a găsit nimeni care să ia cheltuielile asupra lui. 

In ziua următoare însă, vestea sosirii atenienilor se răspândi 
ca fulgerul. Toată lumea se adună la intrarea marii incinte, pe 
unde  pătrundeau toate  delegaţiile.  Atleţii îşi  părăsiră 
antrenamentele, mulţi preoţi amânară jertfele şi alergară să 
privească. Văzându-i pe atenieni, lumea începu să aclame. 
Delegații noştri alcătuiseră o procesiune. În frunte păşeau un 
mare număr de tineri atleți purtând vasele sacre de aur din 
tezaurul nostru, după ei veneau sclavii mânând animalele 
pentru jertfe şi la urmă horegii, cu hlamide şi sandale albe, 
încununaţi cu lauri. Printre ei se afla Euripide şi alături de el 
Alcibiade, blond, înalt, ca o statuie a frumuseţii... După jertfe, 
după prezentarea oficială în faţa membrilor juriului, stăpânul 
meu alergă să se înscrie. 

— Cu doi cai? îl întrebă cel care dădea semnalul de întrecere 
la alergări, crezând că era vorba de un singur car. 

— Cu paisprezece! răspunse stăpânul meu. 

— Cum adică, paisprezece? întrebă celălalt supărat, crezând 
că stăpânul meu vrea să-l ia peste picior. 

— Adică iau parte la întrecere cu şapte care. 

— Şapte care? Pe zei! Supraveghetorule! Aşa ceva nu s-a 
întâmplat niciodată. Şapte care de luptă? Trebuie să-i întreb pe 
eforii întrecerilor! 

— Există vreo oprelişte în privinţa asta? 

— Nu. 


— Atunci nu mai întreba pe nimeni. 

— Dar niciun rege, nimeni... 

— Sunt Alcibiade din Atena, spuse pe un ton tăios stăpânul 
meu. 

Toată ziua nu se mai vorbi despre nimic altceva în corturi, la 
palestră şi pe stadion. 

— Şapte! Da! Da! Am văzut înscrierea! 

— Sigur! Sunt şapte! Am văzut caii, i-am numărat. 

— Şi zece conducători! Are trei de rezervă! 

— Dar câţi bani are omul ăsta! 

— Şi noi care spuneam că Atena... 

Mulţi erau încă neîncrezători. 

— Ce înseamnă ăşti paisprezece cai? Or fi ai armatei! 

Spuneau aşa fiindcă trimisesem la Olimpia un escadron de 
cavalerie, cerut de elieni, care se temeau că spartanii, dornici să 
se răzbune pentru că fuseseră înlăturați de la jocuri, ar fi putut 
face vreo incursiune. 

Dar când, în a patra zi a jocurilor, membrii juriului dădură 
numele învingătorilor, când se auzi de trei ori în hipodrom, la 
prima, la a doua şi la a patra victorie, strigându-se: „Alcibiade al 
lui Clinias, atenian” şi când stăpânul meu fu încoronat de trei 
ori, entuziasmul mulţimii fu atât de mare, că membrii juriului 
fură siliţi să întrerupă distribuirea premiilor. Mulțimea se revărsă 
pe stadion, îl luă în braţe pe Alcibiade, care-şi purta cununa şi-l 
purtă de trei ori în jurul arenei, în timp ce toţi cei rămaşi la 
locurile lor aplaudau şi strigau. Când, după multe strădanii, 
stăpânul meu reuşi să se întoarcă în cortul său, un adevărat 
asediu începu. Toţi voiau să-l vadă, toţi voiau să-i vorbească, 
toţi voiau să-l atingă. Chioţii veniră să-i ceară o favoare, şi 
anume să le îngăduie să-i hrănească animalele în tot timpul 
şederii lui la Olimpia. Samioţii îi dăruiră tot vinul cu care 
veniseră, adică o sută patruzeci de burdufuri! Cizicienii îi puseră 
la dispoziţie bucătarii lor şi tot ce-i trebuia pentru masă. 

Stăpânul meu îi porunci lui Antiohos să iasă şi să strige 
mulţimii adunate că în seara aceea pofteşte pe toţi elenii aflaţi 
în Olimpia la un ospăț. Un strigăt se ridică din mulţime. Eram 
atât de fericit în clipa aceea, văzându-mi stăpânul devenit idolul 
acestei mulţimi, care peste două zile avea să se răspândească 
pe tot pământul elen cu numele lui pe buze, încât n-am 
protestat la această idee nebunească a ospăţului nocturn. 


— Unde o să găsim atâta carne, atâtea vase şi atâta vin? 
şopti un sclav lângă mine. 

N-am avut de când sunt atâta alergătură ca în după-amiaza 
aceea. Umblam peste tot cumpărând boi, cerând tuturora vase, 
bucătari şi sclavi ca să dea ajutor. Din fericire, când s-a 
înnoptat, totul era gata. M-am îndreptat spre cortul stăpânului 
meu. 

— Unde-i Alcibiade? am întrebat uimit, văzând înăuntru nişte 
străini. 

— E în noul lui cort! mi-au răspuns ei râzând. 

— Care cort? 

— Cel pe care i l-am dăruit noi, cortul Efesului. Cortul cel mai 
bogat şi cel mai mare ridicat vreodată între zidurile Olimpiei! 

Când m-am dus la noul cort al stăpânului meu, am văzut că 
era într-adevăr o capodoperă. Pe el l-am găsit înconjurat de 
admiratori care beau vin din cupe de aur şi, printre urări şi 
râsete, urechea mea a prins câteva pe care nu le înţelegeam: 

— Să-ţi trăiască, Alcibiade! 

— Să fie viteaz ca tine! 

— Să fie frumos şi puternic! 

Puțin mai înainte sosise un curier de la Atena, aducându-i 
stăpânului meu vestea că Hiparete născuse un fiu. 

Toată Olimpia petrecu până în zori. În cortul stăpânului meu 
se adunaseră oamenii cei mai de vază din fiecare delegaţie şi 
toţi învingătorii la Olimpiadă. Euripide recită nişte versuri în 
cinstea lui Alcibiade: 


Cânta-voi pentru tine, o fiu al lui Clinias, 
încununat cu ramul măslinului întâiul, 
al doilea şi, iată, şi-al patrulea... 


Când ne-am întors la Atena i s-a făcut o primire triumfală. De 
la Ceramicos şi până în agora, drumul nostru a fost o apoteoză. 
La picioarele statuii lui Teseu, Alcibiade era aşteptat de 
arhontele eponim şi de prieteni care-l întâmpinară numindu-l 
„gloria Atenei”! 

Eponimul comandă unuia dintre cei mai buni pictori portretul 
lui Alcibiade, care fu aşezat la loc de mare cinste, adică în 
pinacoteca Propileelor. 


Câte banchete nu s-au dat în acele zile în cinstea lui 
Alcibiade! Câte serbări şi câte jertfe n-au avut loc! Toată ziua nu 
erau decât petreceri, cântece, adunări dezlănţuite, jocuri, 
glume, pariuri fantastice. 

— La următoarea Olimpiadă mă duc cu paisprezece care de 
luptă! Cine pariază? 

— Cine îndrăzneşte să parieze cu un semizeu, Alcibiade! 

In ciuda onorurilor, a dragostei şi a admiraţiei ce-l înconjurau, 
Alcibiade n-a fost cu adevărat mişcat decât în clipa întâlnirii cu 
Timandra. Când a intrat în camera ei, Timandra a întins mâinile 
şi a căzut în genunchi. N-a scos un cuvânt, dar ochii ei îl priveau 
cu atâta bucurie, cu atâta dragoste şi devotament, ochii ei erau 
atât de frumoşi, încât lui Alcibiade i-au dat lacrimile. E singura 
dată când l-am văzut plângând... 


— Frumoasă e gloria întrecerilor, frumoase cununile şi delirul 
gloatei, acum, însă, trebuie să te cuminţeşti şi să te apuci de 
treabă! De treabă serioasă! Să ştii ce vrei să faci şi cum să faci 
ce vrei! 

— Mă jigneşti, Socrate! Îmi vorbeşti de parcă n-ai da doi bani 
pe ceea ce am făcut în ultimii doi ani, de parcă n-ai recunoaşte 
că alianţa noastră cu Argosul e cel mai de seamă eveniment 
politic din zilele Sfacteriei şi până azi! Mă revoltă nepăsarea şi 
disprețul tău pentru victoriile mele de la Olimpia! 

Stăpânul meu se aprinsese. În ultimul timp, de când începuse 
să facă politică, se întâlnea destul de rar cu Socrate. Era 
totdeauna înconjurat de diferiţi prieteni, oameni politici, strategi 
şi arhonţi care, dându-şi seama că-i sosise ceasul să conducă, 
se adunau în jurul lui, unii ca să-şi lege soarta de a sa, alţii ca 
să-i dea sfaturi, alţii, cei mai mulţi, ca să-l linguşească. După 
moartea lui Cleon, un anume Hiperbolos, care lucra opaițe, 
încercase să devină ocrotitorul demosului, dar democraţii îşi 
dădură seama că era un om prost şi uşuratic şi-l luară drept 
conducător pe Alcibiade. 

Când venea la stăpânul meu şi-l vedea înconjurat de toată 
lumea aceea străină de gândurile şi de năzuinţele lui, Socrate 
rămânea tăcut într-un colţ. Cufundat în preocupările lui, poate 
că nici nu auzea ce se vorbea. Incetul cu încetul, încetă să mai 
vină pe la noi, dar se interesa totdeauna de Alcibiade şi întreba 
de el. După întoarcerea noastră de la Olimpia veni să-l felicite şi 


totodată să-i vorbească. Alcibiade i-o luă pentru prima oară în 
nume de rău. Era acum bărbat în toată firea, om politic, 
învingător glorios la Olimpiadă, avea o carieră strălucită în faţă, 
izbutea de pe acum să impună o nouă orientare în politica Ligii 
noastre şi nu mai putea admite tonul cu care-i vorbea Socrate. 
Dar şi acesta se aprinse şi tonul vocii lui, atât de calm şi de 
serios totdeauna, se însufleţi şi deveni dojenitor. 

— Dacă urechea ta s-a obişnuit atât de mult cu linguşirea 
încât nu mai poate să audă ce spun eu, singurul care-ţi dezvălui 
adevărul despre tine însuţi, am să plec numaidecât. Victoriile de 
la Olimpia? Sunt strălucite! Prea strălucite! Sper însă că le 
consideri şi tu ca o întâmplare trecută din viaţa ta. Pericle n-a 
fost învingător la Olimpiadă, Temistocle de asemenea! Nu mai 
insista deci şi nu mai paria că ai să te prezinţi la următoarea 
Olimpiadă cu paisprezece care! Acum îngrijeşte-te de tine ca să 
poţi fi de folos şi cetăţii şi ţie. Poate că ai făcut ceva pentru 
alianţa cu Argosul, dar felul în care ai realizat-o a păgubit Atena. 

— Te gândeşti la solii spartani? 

— Întocmai! 

— Să mai vorbim despre aşa ceva, după atâtea luni de zile? 
Crezi că am păgubit Atena fiindcă i-am înşelat pe nişte înşelători 
care ne-au păcălit de atâtea ori? 

— Alcibiade, ceilalţi oameni politici ştiu, poate, că cea mai 
bună politică e cinstea, totuşi, încearcă întâi toate celelalte 
posibilităţi! N-aş vrea să faci ca ei... 

Stăpânul meu vru să spună ceva, dar Socrate îl opri cu un 
gest sever. 

— Ştiu ce vrei să zici: că eforii au avut de multe ori o purtare 
necinstită faţă de noi. Dar dacă o să ne folosim de aceleaşi 
mijloace ca şi ei, ce deosebire va fi între noi şi ei? 

— Nu eşti om politic! spuse cu brutalitate Alcibiade. Află de la 
mine că politica e crudă şi aspră şi că n-are alt ţel decât 
succesul! 

Socrate nu răspunse nimic. Se ridică încet în picioare şi plecă 
fără un cuvânt. Speriat parcă de propriile lui cuvinte, stăpânul 
meu se uită la el cum pleacă, dar când Socrate se pierdu în 
noapte, sări în sus. 

— Invăţătorule! strigă el şi alergă după celălalt. 


Îmi amintesc cuvântul acela îngrozitor pe care l-a rostit 
stăpânul meu şi poate că, pitită pe undeva, Nemesis, cu urechea 
ei totdeauna la pândă, l-a înhăţat şi l-a păstrat... 


Stăpânul meu fu ales strateg, pentru prima oară, la treizeci şi 
doi de ani. Faptele lui de arme din diferite campanii, marile 
succese în alianţa cu Argosul, glorioasele victorii de la Olimpia, 
tinereţea, frumuseţea, până şi năzbăâtiile lui, care ţeseau un fel 
de legendă în jurul său, făceau din el un idol al poporului. 
Oligarhia îl ura şi democraţii vedeau cu teamă că dobândeşte zi 
de zi o influenţă tot mai mare. 

Alcibiade îşi dădu repede seama că politica cere o activitate şi 
o prezenţă permanentă pe scenă, precum şi un noroc 
permanent fiindcă nerecunoştinţa şi uitarea stau veşnic la 
pândă. 

Odată ajuns strateg, vru să arate tuturor cât de prețioasă era 
alianţa noastră cu Argosul şi câte foloase nepreţuite puteam 
trage din această bază de acţiune în Pelopones, care devenise, 
pentru Sparta, ceea ce era pentru noi Beoţia, adică un spin înfipt 
în coastă. 

— Am să umilesc Sparta, Silicos! Ai să vezi! mi-a spus el la 
plecare. p 

Nu numai eu am văzut asta. Intreaga lume elenică l-a văzut 
pe Alcibiade, la vârstă de treizeci şi doi de ani, urmat de o sută 
optzeci de hopliţi, străbătând întreg Peloponesul, de la Argos şi 
până la Patras, fără ca nimeni să-l împiedice, fără ca nimeni să 
îndrăznească să-l atace, fără ca nimănui să-i treacă prin minte 
să-l înfrunte. Nimeni, nici chiar Sparta, nu se gândea să 
protesteze. Era ca şi cum ar fi trecut un zeu. 

Alcibiade cutreieră întâi Argosul, unde rămase câteva zile la 
prietenii lui de acolo, apoi porni în zorii unei zile şi străbătu tot 
Peloponesul. Argienii se adunaseră sus pe ziduri ca să-l vadă 
plecând şi-l aclamară când trecu de porţile lor, dar li se strânse 
inima văzând un pumn de soldaţi care se depărtau pe câmpie. 
Marşul acela prin Pelopones e una din cele mai frumoase dovezi 
de îndrăzneală ale stăpânului meu. Trecu prin ţări duşmane care 
nu cunoşteau şi nu se închinau decât unui singur stăpân: Sparta. 
Işi instală cortul la câteva stadii depărtare de Laconia, intră prin 
oraşe şi discută cu fruntaşii lor. De ce-i dăduse demosul doar o 
sută optzeci de voinici? Dacă ar fi avut mai mulţi, ar fi făcut 


ceea ce făcuse Brasidas în Peninsula Calcidică şi în Tracia, ca să 
ne dăuneze. 

Alcibiade străbătu Argolida, întreaga Arcadie şi Ahaia, 
răspândind în jurul lui admiraţie şi teamă, precum şi îndoială 
faţă de puterea Spartei. 

La Patras, arhonţii îl primiră cu mari onoruri, dar totodată cu 
oarecare rezervă şi cu oarecare teamă. Rămase multe zile 
acolo, vrând să-i convingă să se alieze cu noi şi să-şi 
construiască şi ei ziduri lungi până în portul lor. 

Unul dintre arhonţii din Patras îi spuse: 

— Să-mi fie cu iertare, Alcibiade, dar dacă vom intra în liga 
voastră ne veţi înghiţi... 

— Se poate, răspunse el, dar nu vă vom înghiţi decât încetul 
cu încetul şi începând de la picioare, pe când Sparta vă va 
înghiţi începând de la cap şi dintr-odată! 


De la Patras se întoarse la Argos, străbătând iar tot 
Peloponesul, apoi veni cu o corabie la Atena, unde veştile 
despre marşul lui uimitor umpluseră lumea de entuziasm. 
Oligarhia, care îi simpatiza pe laconieni, îşi muşca buzele, dar nu 
putea spune nimic. 

Intâmplările din anul care a urmat acestui marş prin 
Pelopones au o singură semnificaţie, şi anume au dovedit încă o 
dată invidia oligarhiei, care a preferat să încredinţeze altora o 
campanie dificilă împotriva Spartei, decât să asiste la o nouă 
victorie a stăpânului meu. Aşadar, membrii oligarhiei izbutiră să 
convingă Bule să dea conducerea unor oameni lipsiţi de curaj, 
de influenţă asupra armatei şi de credit în Argos. Deşi ştiau că 
Argosul nu cunoaşte şi nu ascultă decât de un singur atenian, 
adică de Alcibiade, deputaţii şi polemarhul îl trimiseră nu ca 
strateg, ci doar ca sol cu autoritate politică. Armata aliată porni 
din Argos, se îndreptă împotriva spartanilor şi fu învinsă la 
Mantineea! Ar fi fost o bătălie dinainte câştigată şi a fost 
pierdută numai şi numai pentru că strategii noştri şi ai argienilor 
nu putuseră să se impună armatei şi, în loc s-o conducă la 
victorie, se lăsaseră conduşi de ea la înfrângere. Asta, deşi 
aveau în faţă pe nehotărâtul Agis, care nu ştia cum şi unde să-şi 
orânduiască detaşamentele ca să ne înfrunte, care se retrase de 
două ori pe o poziţie mai sigură, de teama unei catastrofe, care, 
după începutul bătăliei, mai făcu şi altă greşeală. Strategii noştri 


nu putură să profite de aceste ocazii din cauza lipsei de 
disciplină, deoarece curierii de legătură argieni nu se supuneau 
şi aduceau ordinele cu întârziere. Din această victorie, care nu 
se datora nici vitejiei şi nici valorii lor militare, spartanii ieşiră iar 
neînvinşi în ochii elenilor. Ruşinea păţită la Sfacteria era acum 
aproape uitată şi, fără prestigiul, fără capacitatea stăpânului 
meu, am fi pierdut Argosul. 


H 


Acum trebuie să povestesc campania din Sicilia, care singură 
putea dovedi ce om preţios era stăpânul meu, cât de bine era 
să-l ai prieten şi cât de rău să-l ai rival... 

Ce s-a întâmplat s-a întâmplat, dar mie îmi sângerează inima 
când mă gândesc unde ar fi ajuns azi Atena dacă i s-ar fi 
îngăduit să rămână credincioasă conducătorului ei firesc. 
Neagră deznădejde îmi întunecă mintea când mă gândesc că 
Alcibiade ar fi trăit acum mai slăvit ca oricare altul, în loc să 
zacă în pământ străin... 

Mulţi l-au învinuit şi-l mai învinuiesc şi azi afirmând că el a 
fost autorul planului acelei campanii îndepărtate, îndrăzneţe şi 
nesigure. Îndrăzneaţă, da! Dar de ce nesigură? Cu un strateg ca 
Alcibiade? Ei, fără complotul hermocopizilor'!!... Acuzatorii lui 
uită sau vor să uite că Atena îşi îndreptase atenţia spre Sicilia 
încă de pe vremea lui Pericle. Uită că Sicilia era o lume elenică 
şi că Atena nu putea să nu se intereseze de ea. Uită că Pericle a 
avut ideea înfiinţării în Sicilia a coloniei panelenice Turioi. Când 
Pericle încercase să convingă demosul să se alieze cu Corcira, 
spusese, printre altele, că această insulă ne era necesară pentru 
comunicațiile noastre cu Sicilia. Pericle acceptase să facă alianţă 
cu egestanii cu mulţi ani înainte de începerea războiului. La 
izbucnirea lui, catanienii şi leontinii (ionieni) din Sicilia ne-au 
cerut ajutorul, ca să nu se distrugă oraşele dorice din Sicilia. l- 
am primit ca oaspeţi şi i-am ascultat în adunare. Oamenii noştri 
politici şi-au dat atunci seama cât de folositor ar fi fost pentru 
noi să adăugăm aceste oraşe la Liga noastră şi poate, mai 
târziu, întreaga Sicilie cu negoţul ei bogat şi cu pădurile ei 
nesfârşite. În al cincilea an al războiului am trimis în Sicilia pe 
strategul Lahes cu douăzeci de corăbii, ca să-i ajute pe 
catanienii ameninţaţi de Siracuza. 

Ceva mai târziu, demosul hotărî - Nicias a fost şi el de acord - 
să trimitem alte patruzeci de corăbii având în frunte pe strategii 
Eurimedon şi Sofocle. Demostene urma să-i însoţească în 
calitate de consilier. Demostene oprise aproape cu forţa aceste 
corăbii la Pilos şi lacedemonienii suferiseră dezastrul de la 
Sfacteria. După predarea celor trei sute de spartani, navele 
noastre de luptă îşi continuaseră drumul, ajungând în Sicilia cu o 

întârziere de mai multe luni. În felul acesta, flota noastră de 
acolo număra şaizeci de corăbii. Siracuza, colonie dorică care ne 
duşmănea de mult, se sperie. Renunţă la orice gând de 
hegemonie şi, ca să câştige timp, convocă un congres de pace 
pansicilian. Lozinca lor era „Sicilia a sicilienilor, nu vrem străini!” 
Înfăţişară problema cu dibăcie şi toate oraşele acceptară să 
încheie o alianţă siciliană defensivă. Strategii noştri se 
întoarseră fără rezultat, fiindcă nu mai exista nicio posibilitate 
de a ajuta pe cei care nu mai cereau ajutor. Totuşi, la Atena 
oamenii dăduseră atâta importanţă Siciliei, fuseseră atât de 
convinşi de izbânda adevăratului scop al campaniei, încât cerură 
adunării să-i pedepsească pe strategi. Unul din ei, Sofocle, fu 
exilat, iar celălalt, Eurimedon, fu osândit să plătească o mare 
amendă. 

Peste puţin, Siracuza începu să râvnească iar la hegemonia 
Siciliei. Leontinii cerură din nou ajutor şi din nou - fără nicio 
împotrivire din partea lui Nicias - am trimis două corăbii cu 
strategul Faiax şi cu instrucţiuni de a încerca unirea oraşelor 
siciliene împotriva Siracuzei. Cum, însă, nu avea decât două 
nave, Faiax se întoarse fără a fi făcut nimic. Timpul trecea şi 
Siracuza îşi întindea dominaţia. Declară război leontinilor, îi 
asedie, le cuceri oraşul, îl distruse până-n temelii şi izgoni pe 
locuitorii săi, dintre care cei mai mulţi îşi căutară la noi un jalnic 
refugiu şi se stabiliră la Atena, sperând că se vor întoarce acasă. 
În această vreme ne cerură ajutor şi egestanii. 

— Ajutaţi-ne cât mai e timp, spuneau ei. Leontinii, aliaţii 
noştri, au fost zdrobiţi. Dacă nu ne ajutaţi repede, Sicilia va 
deveni o posesiune a Siracuzei. Vă cerem ajutor, dar o să vă 
răsplătim! Suntem bogaţi şi vom lua asupra noastră orice 
cheltuială. 

Atunci demosul hotărî - şi Nicias nu se împotrivi nici de data 
asta - să trimită delegaţi la Egesta ca să afle dacă acest oraş 
era într-adevăr în stare, după cum spunea, să suporte 
cheltuielile unei întregi campanii. Stăpânul meu sprijini 
hotărârea şi, în aşteptarea întoarcerii delegaţiei, începu să 
studieze, împreună cu prietenii lui politici, posibilitatea unei 
expediţii militare în Sicilia. 

Când delegaţii noştri se înapoiară de la Egesta şi fură ascultați 
în adunare, toată lumea fu cuprinsă de entuziasm la gândul 
acestei campanii. Delegații vorbiră despre bogăţiile pe care le 


văzuseră la Egesta, despre vasele de aur pe care fiecare 
egestan le avea în casă şi aduseră în faţa adunării uluite şaizeci 
de talanţi de argint netăiat, care, spuneau ei, alcătuiau arvuna 
oferită de egestani pentru cheltuielile de război. Erau banii 
necesari pe o lună pentru şaizeci de corăbii. Nimeni nu bănuise 
atunci - şi cine ar fi putut să bănuiască aşa ceva? - că toată 
această bogăţie era o înscenare pe care egestanii o puseseră 
bine la punct. Mulțimea primi în unanimitate să se discute 
campania. 

Alcibiade sprijini imediat planul şi cu mare entuziasm, în timp 
ce membrii oligarhiei şi mai ales Nicias, văzând că frumosul 
discurs al stăpânului meu înflăcărase mulţimea, se pregătiră să-l 
combată. In vremea aceea, Alcibiade nu stătea o clipă în casă. 
Alerga de la un centru politic la altul, discuta şi convingea. 

— Să atacăm Siracuza cât mai e timp, până nu apucă să 
ajungă o mare putere! 

— Dar Sparta? întrebau unii. 

— Dar Susa? întrebau alţii, ştiind că atenţia lui Darius, 
urmaşul lui Artaxerxe, era veşnic aţintită asupra noastră. 

— Sparta? răspundea stăpânul meu. Multă vreme de aci 
înainte nu va putea întreprinde acţiuni importante. Şi fără 
Sparta ce să facă Susa? 

— Bine! Dar oare bătălia de la Mantineea n-a ridicat iar 
prestigiul Spartei? 

— Numai până la un punct. la gândiţi-vă la uimirea aliaţilor ei 
când au văzut-o nevoită să lupte, fie şi cu succes, la câteva 
stadii depărtare de graniţele ei! Nu uitaţi că Argosul a rămas 
aliatul nostru, ceea ce constituie o ameninţare destul de 
serioasă şi permanentă pentru lacedemonieni. 

Alcibiade mătura orice împotriviri Prietenii lui Nicias îşi 
manifestară cu sfială anumite rezerve în adunare, dar toată 
lumea votă campania cu aprobări şi încurajări. 

Demosul hotărî trimiterea în Sicilia a şaizeci de corăbii, adică 
atât cât cereau egestanii, care dăduseră şi arvună pentru lefuri. 
Alcibiade, Nicias şi Lamahos fură numiţi strategi. Pentru cine-şi 
aminteşte că Atena trimisese în alţi ani două sute de corăbii în 
Egipt, o sută douăzeci în Cipru, patruzeci şi mai bine în Pont şi 
şaizeci în Sicilia sub conducerea lui Eurimedon, această nouă 
campanie nu trebuie să pară prea îndrăzneață. Nimeni nu-l 
poate învinui pe stăpânul meu că ar fi avut o „ambiţie 


nebunească”, aşa cum striga Nicias. După hotărârea luată de 
demos, omul ăsta meschin se îndârji atât de tare împotriva lui 
Alcibiade, încât, în ciuda tuturor legilor, îndrăzni să ceară 
rediscutarea campaniei, deşi fusese hotărâtă şi votată. Şi i se 
dădu satisfacţie. 

Nicias se ridică în adunare şi vorbi încercând să convingă 
poporul să-şi revoce hotărârea. Spuse vrute şi nevrute şi despre 
stăpânul meu vorbi cu răutate. 

Intorcându-se spre locul unde se afla Alcibiade înconjurat de 
prietenii lui, Nicias spuse: 

— Dacă există un cetăţean îngâmfat care şi-a pierdut minţile 
pentru că a căpătat titlul de strateg la o vârstă când nu-l merita, 
dacă, mânat doar de o ambiţie nebunească, un astfel de 
cetăţean vă împinge să organizaţi această campanie, dacă, 
însetat de putere şi de faimă, vrea să fie admirat pentru caii şi 
pentru carele lui, nu-l lăsaţi să câştige gloria punând în joc 
interesele statului! Tremur văzând cât de numeroşi sunt cei 
adunaţi în jurul lui ca să-i sprijine planurile! Rog pe cei mai în 
vârstă să nu creadă că e o laşitate să voteze împotriva 
campaniei, iar, tu, pritanule, dacă vrei să fii un bun cetăţean, 
apără interesele Atenei şi întreabă din nou poporul dacă vrea 
sau nu să plecăm în Sicilia! Nimeni nu te va învinui că 
nesocoteşti legile! 

În timpul cuvântării lui Nicias, stăpânul meu se sili să se 
stăpânească, deşi îi scăpa mereu câte o exclamaţie sau câte o 
mişcare bruscă. Nicias nu apucă să se dea jos de la tribună, că 
stăpânul meu sări în picioare. 

— Atenieni, funcţia de strateg mi se potriveşte mai bine ca 
oricui! Şi cred că o merit! Sunt silit să încep în felul acesta, 
fiindcă am fost hulit de Nicias care mă pizmuieşte. E firesc ca 
cetăţenii, şi mai ales cei care pot, dar nu vor să pună umărul 
pentru gloria cetăţii, să mă invidieze fiindcă am fost în fruntea 
unor horegii strălucite şi fiindcă organizez serbări mari. Dar când 
străinii mă admiră pe mine, admiră şi cetatea. E posibil ca risipa 
nebunească şi cheltuielile mari, pentru care mă învinuieşte azi 
cu atâta asprime, să-mi fi adus faimă, dar ele au adus în acelaşi 
timp şi faima Atenei! Ştiu prea bine că cine se distinge dintre 
oamenii obişnuiţi şi-i lasă în umbră cu faptele lor sunt pizmuiţi 
toată viaţa de aceştia. După moartea lor, însă, fiecare încearcă 
să dovedească - minţind chiar - că avea legături de rudenie sau 


de prietenie cu ei. Dacă până azi am fost cunoscut numai prin 
viaţa mea particulară, nu-i mai puţin adevărat că m-am făcut 
cunoscut şi pentru faptele mele strălucite! Eu sunt acela care, 
fără riscuri şi fără aventuri, am adus în Ligă cel mai mare oraş 
din Pelopones. Eu sunt acela care, la Mantineea, am silit Sparta 
să-şi arunce toate forţele în luptă într-o singură zi. E drept că a 
învins, dar nici până-n ziua de azi nu i-a venit inima la loc. Toate 
acestea se datorează tinereţii şi elanului meu, pe care Nicias le 
osândeşte. Atâta timp cât sunt însufleţit de acest elan, profitaţi 
de el. Profitaţi şi de Nicias, dar nu vă răzgândiţi în privinţa 
campaniei din Sicilia. 

Alcibiade aminti numeroasele puncte slabe ale Siciliei, care nu 
era organizată pentru o apărare serioasă, apoi vorbi despre 
necesitatea unei acţiuni permanente. 

— Aşa cum s-a întâmplat cu toţi cei ce se bucură de 
supremație, am dobândit-o şi noi pe a noastră, ocrotind 
totdeauna pe elenii şi chiar pe barbarii care ne cereau ajutor. 
Dacă rămânem inactivi, riscăm să pierdem foarte repede tot 
ceea ce am dobândit cu atâta trudă. Nu mai e în puterea 
noastră să alegem împrejurările. Am ajuns la un punct când 
trebuie să acţionăm. Suntem în primejdie de a accepta jugul, 
dacă nu-l impunem noi altora! Nu vă speriaţi de vorbele lui 
Nicias. El încearcă să vă cufunde în inerție şi să ridice pe bătrâni 
împotriva tinerilor. Faceţi ce au făcut părinţii noştri: s-au lăsat 
duşi de avântul tinerilor, au ascultat de sfaturile bătrânilor şi au 
înălţat astfel cetatea în locul unde se află azi! 

Acest discurs înflăcăra adunarea. Mulțimea se ridică în 
picioare şi începu să aclame. Alcibiade rămase o clipă locului, 
nemişcat ca o statuie. Un surâs îi înflorea pe buze. Abia când 
strigătele mulţimii se potoliră, cobori încet de la tribună. 

Nicias încercă atunci să recurgă la alte mijloace pentru a 
zădărnici campania, şi anume se sili să sperie oamenii cerând 
forţe enorme. Pretinse mii de ostaşi, cavalerie şi un număr îndoit 
de corăbii. Rezultatul a fost însă diferit de cel la care se aştepta, 
fiindcă, la toate propunerile lui, adunarea a răspuns într-un glas: 

— la cât vrei! 

Aşezat la locul lui, stăpânul meu privea ironic pe bătrânul 
strateg care se prinsese în propria lui plasă. Numeroasele lui 
pretenţii stârniră treptat nerăbdarea mulţimii, care-l sili să 
coboare de la tribună strigând: 


— Voi, strategii, trebuie să hotărâți! 


Pregătirile ţinură două luni încheiate. Tot oraşul se pusese pe 
treabă, dornic să pregătească cea mai strălucită expediţie pe 
care o văzuse vreodată Elada. Toată lumea voia să plece: tineri, 
bogaţi, săraci, muncitori, ţărani, toţi alergau să se înscrie pe 
liste, fiecare potrivit mijloacelor sale. Când stăpânul meu trecea 
prin agora, era numaidecât înconjurat: 

— Suntem cu tine, Alcibiade! 

— Mergem unde mergi şi tu, învingător olimpic! 

Bogătaşii care nu fuseseră numiţi trierarhi prin tragere la sorţi 
alergau la eponim şi cereau favoarea de a li se permite să 
echipeze şi ei o navă de război. Fiecare cheltuia averi ca să 
adune echipajul cel mai bun şi ca să dea un aspect cât mai 
fastuos corăbiei sale. Era o viaţă nouă, un ritm nou! Un suflu 
măreț străbătea întreaga Atenă. In curând, delegaţii noştri din 
diferite oraşe ale Ligii începură să se întoarcă şi povestiră 
despre entuziasmul şi bunăvoința tuturor la auzul veştii că 
Alcibiade se afla în fruntea campaniei. 

— Dacă vrea Alcibiade, vă trimitem cinci sute de hopliţi, 
spuseră argienii. 

Mantineea trimise două sute cincizeci de hopliţi. Chios făgădui 
douăzeci de nave, dar trimise douăzeci şi cinci, Rodos expedie 
un mare număr de soldaţi uşor înarmaţi, din Creta ne sosiră 
arcaşi. 

Dar în mijlocul acestui entuziasm, în febra pregătirilor, se 
auzea mereu o şoaptă care trecea prin oraş ca un semn rău. 
Reacţiunea se străduia prin toate mijloacele să orienteze în altă 
direcţie opinia publică. Nicias îşi plătea bine prezicătorii ca să 
dea oracole potrivnice expediției. Trimise la Delfi după oracol. 
Acesta sosi curând şi fu răspândit prin oraş de adepţii lui Nicias. 
lată cum glăsuia: „Atena să cheme pe preoteasa Hesihia”? de la 
Clazomene şi să-i ceară sfatul”. 

— Zeul ne sfătuieşte să fim liniştiţi! să fim liniştiţi! strigau 
partizanii oligarhiei, dar poporul nu voia să ştie de nimic. 
Pregătirile continuau peste tot într-un ritm rapid. 

— De la mine a pornit acest avânt, Silicos! spunea stăpânul 
meu. Nicias vrea inerție şi decădere, eu vreau acţiune şi 
victorie. Mie mi-a acordat poporul încrederea. Cu astfel de 

pregătiri, cu astfel de entuziasm, cu o astfel, de armă în mâini, 
nimic nu-mi va putea rezista, Silicos! 

— Nu pleca în Sicilia, Alcibiade! spuse atunci un glas. 

Stăpânul meu se întoarse brusc şi furios, gata să-l arunce 
afară pe neobrăzatul care vorbise, şi-l zări pe Socrate, care 
intrase fără zgomot în încăpere. 

— De ce vrei să-mi pui piedici, învăţătorule? De ce vrei să 
distrugi nişte planuri măreţe şi nişte speranţe atât de mari? De 
ce-mi picuri şovăială şi îndoială în suflet? Incep o mare operă. 

— Nu pleca în Sicilia, Alcibiade! Nu pleca! repetă Socrate cu 
voce stăruitoare şi calmă. 

— Şi de ce să nu plec, Socrate? 

— Fiindcă aşa-mi spune demonul meu. Mi-o spune vocea pe 
care o aud în mine. Nu pleca! 

— Vocea ta! Dar vocea zeilor? Oracolele şi profeţiile au vorbit 
clar! Amon a cuvântat din pustiul Libiei şi ne-a promis o mare 
victorie. Toate jertfele sunt favorabile! Nu vezi cu cât entuziasm 
se pregăteşte întreaga Ligă pentru cucerirea Siciliei? Până şi 
neguţătorii închiriază corăbii de transport ca să urmeze flota! Se 
vor îmbogăţi, vor deschide pieţe noi. Ei ştiu că unde sunt eu, 
acolo e şi succesul! Se apropie ziua când voi pormi ca strateg în 
fruntea celei mai strălucite armate pe care a văzut-o vreodată 
cineva, voi porni la război cu cea mai bună flotă din lume! E 
primăvară, Socrate! Viaţa clocoteşte în mine şi sunt plin de 
bucurie, fiindcă pornesc spre o glorie pe care o voi câştiga 
săvârşind fapte mari pentru patrie. Voi fi înapoi înainte de 
sosirea iernii, vei oferi Atenei Sicilia, un dar nepreţuit, voi avea 
în mâini întreaga Eladă. Toată marea va fi a mea şi eu voi merge 
înainte, voi merge mult mai departe decât Sicilia, ca să cuceresc 
şi alte locuri. lar când mă voi întoarce, Socrate, când mă voi 
întoarce învingător, nu mă voi mai opri din drumul spre glorie! 
Voi pleca în Egipt, voi pleca în Fenicia, peste tot voi înălța trofee 
şi monumente ale puterii mele, simboluri ale forţei democraţiei! 
Peste câteva zile pornesc să-i întrec pe Pericle, pe Cimon şi pe 
Aristide, Socrate! Pornesc să devin mai mare şi mai puternic 
chiar decât Marele rege! Îţi aminteşti ce-mi spuneai când eram 
copil? Îmi spuneai că el e marele meu duşman! Voi fi 
atotputernic şi, aşa cum îmi spuneai atunci, toată lumea se va 
umple de numele meu! 


În zorii zilei următoare, oraşul se trezi uluit. Toate statuile lui 
Hermes din oraş, în afară de una, care se afla în faţa casei lui 
Andocide, fuseseră decapitate. 

Vestea distrugerii lor se răspândi şi se întinse în oraş 
apăsătoare ca un coşmar. Oamenii umblau mai întâi speriaţi şi 
tăcuţi pe drumuri şi, adunându-se în jurul statuilor sparte, 
priveau sfărâmăturile încercând să ghicească cine erau sacrilegii 
şi ce ascundea fapta lor. In fiecare colţ se aduna lume care 
cerceta bucăţile de marmură spartă. 

— Un complot! începură să şoptească unii. Un complot!... 

Alţii preluară acest strigăt şi începură să facă gălăgie. „Un 
complot pentru răsturnarea democraţiei!” spuneau mulţi 
membri ai oligarhiei, nădăjduind să sperie în felul acesta pe 
oameni şi să zădărnicească campania. 

— Alcibiade! Alcibiade şi beţivanii lui de prieteni sunt de vină! 
afirmau  Pitonicos, Tesalos, Androcle şi alţii, încercând să 
împrăştie acest zvon. 

Când i-am adus vestea lui Alcibiade, a sărit din pat, m-a 
apucat de umeri şi m-a zgâlţâit strigând: 

— Adevărat? Adevărat? Dacă minţi te ucid! 

Am izbutit să-mi recapăt suflarea şi i-am dat amănunte care l- 
au convins. 

— Toate statuile lui Hermes, stăpâne! Toate statuile din faţa 
fiecărei case, de la fiecare răscruce! Zac sfărâmate! Cioburi! 
Lumea e îngrozită, face gălăgie, nu ştie ce să creadă! Au şi 
apărut în agora diverşi şmecheri care speculează tulburarea şi 
revolta mulţimii! Ce are să se întâmple acum? Ce are să se 
întâmple? Mare pacoste a căzut peste Atena! 

— Toată această uneltire se îndreaptă împotriva mea! 
Urmăreşte zădărnicirea campaniei! Nemernicii! Oligarhia a 
organizat complotul! Poate că Nicias e alături de ei. Să ne 
grăbim, Silicos! Să facem ceva înainte ca ei să poată răspândi 
un zvon căruia lumea să-i dea crezare! 

— Bagă de seamă, stăpâne, bagă de seamă!... Sunt puţini, 
dar bine organizaţi! Sunt foarte solidari între ei, pe când 
poporul... poporul e... 

Membrii oligarhiei se grăbiră numaidecât să răspândească tot 
felul de zvonuri. Arătând, chipurile, credinţă şi devotament faţă 
de democraţie, începură să spună că un astfel de complot nu 
putea avea decât un singur scop: schimbarea regimului. 


— Cineva vrea să pună jugul pe grumazul nostru! strigau ei. 
Cineva care nu respectă nimic, un ambițios şi un îngâmfat! 
Cineva care consideră că oraşul e proprietate lui! 

La început nu îndrăzneau să spună deschis la cine se 
refereau. În primele zile, tulburarea şi zăpăceala oamenilor erau 
atât de mari, încât toţi credeau ce li se spunea, gata să acuze 
pe oricine, numai să scape ei, dornici să afle că s-a găsit un 
vinovat ca să se liniştească toată lumea. 

Pe măsură ce zilele treceau fără să se descopere nimic, 
tulburarea oamenilor creştea. 

— Democraţia şi legile noastre sunt în pericol! 

— Grăbiţi-vă, cetăţeni! Alarmă! 

— Vrem măsuri excepţionale! Măsuri excepţionale! 

— Adunare! Să se ţină o adunare! 

Indată ce se lăsa noaptea, străzile se goleau. Nimeni nu 
îndrăznea să iasă din casă, ca nu cumva să fie văzut şi acuzat 
că-şi pierde nopţile... că e complotist... că sfărâmă statuile. 
Stăpânul meu, însă, ca să arate că nu se teme de învinuiri şi că 
n-are nimic de ascuns, continua să-şi viziteze prietenii noaptea, 
însoţit de patru-cinci sclavi, care mergeau înainte purtând torţe 
ca să lumineze locul în jur. Şi pe măsură ce nu se descoperea 
nimic, neliniştea mulţimii creştea. Eponimul, pritanii şi Bule 
hotărâră să numească trei anchetatori având deplină autoritate 
să cheme pe orice cetăţean la anchetă. Adunarea făgădui prin 
vot că nelegiuitul care-şi va denunța complicii nu va fi pedepsit. 
Se votară şi mari recompense băneşti pentru cei care aveau să 
dea informaţii folositoare. Peisandros, Haricle şi Diognetos, care 
pe vremea aceea făceau pe democraţii fanatici, deşi mai târziu 
au fost în fruntea celor care au răsturnat democraţia, fură 
numiţi anchetatori. 

Interogatoriile începură, o mulţime de denunţători, hămesiţi 
după recompense mari, dădeau buzna la anchetă, dar 
pregătirile pentru campanie continuau. Aliaţii trimiseseră la 
Pireu sau în Corcira armata şi corăbiile pe care le făgăduiseră. 
La Freatida îşi instalaseră tabăra hopliţii din Argos şi Mantineea, 
arcaşii din Rodos şi conducătorii lor pe care-i găzduia Alcibiade. 
După primele clipe de tulburare, Alcibiade se regăsi pe sine. 

— Se apropie ziua plecării, Silicos, şi duşmanii n-au îndrăznit! 


Dar după ce aţâţaseră opinia publică care, odată sacrilegiul 
săvârşit, credea spusele oricărui denunţător, duşmanii aceştia 
perfizi aşteptau ultima zi ca să lovească în Alcibiade. 

Flota urma să plece în ziua următoare şi trirema lui Lamahos 
se şi afla la intrarea în port. Bule convocase adunarea, pentru ca 
poporul să facă ultimele urări şi să dea instrucţiuni celor trei 
strategi. Aşezaţi unul lângă altul, în ţinută de campanie, Nicias, 
Lamahos şi Alcibiade ascultau cu atenţie pe oratorii care 
sfătuiau demosul să acorde strategilor depline puteri. Adunarea 
era pe sfârşite, epistatul'* se şi ridicase cerând crainicului să 
sune încheierea, când hidosul de Pitonicos se repezi la tribună 
şi, aruncând o privire veninoasă către Alcibiade, strigă mulţimii: 

— Atenieni! Alcibiade, pe care-l trimiteţi să conducă o 
campanie îndepărtată, a făptuit un sacrilegiu! Batjocoreşte 
Misterele eleusine! Vă aduc drept dovadă mărturia sclavului 
Andromahos. Deşi sclav - şi deci n-a fost iniţiat în mistere - 
poate să vi le descrie! Dacă nu spun adevărul, faceţi ce vreţi cu 
mine! Omorâţi-mă! 

Trăsnetul să fi căzut peste mulţimea strânsă n-ar fi stârnit 
freamătul şi gălăgia care s-a înălţat atunci din adunare. 
Stăpânul meu a sărit de la locul lui, s-a urcat la tribună, a 
protestat energic împotriva acelei cumplite calomnii, a spus că 
Pitonicos era duşmanul lui personal şi a întrebat de ce aşteptase 
ultima clipă ca să-l denunțe dacă era într-adevăr vinovat de o 
crimă atât de îngrozitoare? Chiar dacă nu aflase fapta decât în 
ziua aceea, tot ar fi trebuit să vorbească la început, nu să 
aştepte încheierea adunării, cu atât mai mult cu cât în ziua 
următoare flota trebuia să plece. 

Pritanii, însă, hotărâră să clarifice pe loc o acuzaţie gravă şi 
concretă ca aceea. Pitonicos şi ceilalţi îşi pierdură capul: nu se 
aşteptau la o acţiune imediată şi nu erau pregătiţi. Epistatul 
ceru ca toţi neiniţiaţii să părăsească adunarea şi-l chemă pe 
sclavul Andromahos să depună mărturie. Andromahos declară 
că într-o noapte intrase împreună cu stăpânul lui, Polemarhos, în 
casa lui Pulition, prietenul stăpânului meu, unde văzuse câţiva 
tineri, pe Niciade, pe Meletos, pe Alcibiade şi pe alţii, parodiind 
Misterele. Asta era tot! Stăpânul meu spulberă mărturia aceea 
atât de vagă şi adunarea fu cuprinsă de entuziasm când 
Alcibiade îl întrebă pe sclav cum îşi putuse da seama el, un 

neiniţiat, că erau parodiate Misterele? Duşmanii lui se zăpăciră 
şi, dându-şi seama că acuzaţia lui Pitonicos se prăbuşea, bătură 
în retragere şi nu mai trimiseră niciun alt orator să ia cuvântul, 
fiindcă văzuseră că adunarea era devotată stăpânului meu. 
Majoritatea celor de faţă urmau să plece în Sicilia şi ştiau că el e 
sufletul campaniei. Mulțimea începu să strige că nu crede nimic, 
că toate afirmaţiile acelea erau calomnii şi că ar fi fost groaznic 
ca întreaga adunare să dea crezare vorbelor necontrolate ale 
unui sclav. 

— Dacă strategul nu vine cu noi, nu ne ducem nicăieri! 
strigară mai multe voci din mulţime. Atunci, duşmanii stăpânului 
meu folosiră altă înscenare şi anume, nişte oratori puşi de ei 
declarară că era o necuviinţă să fie dat în judecată în ultima 
clipă un strateg pregătit să pornească într-o campanie atât de 
importantă. 

— Să meargă sănătos! spuse Heilide. Să plece în Sicilia şi 
când se va întoarce din campanie să dea socoteală! 

Alcibiade înţelese înscenarea, înţelese că ar fi fost o 
catastrofă să plece din Atena apăsat de o acuzaţie atât de 
gravă, în timp ce nenumărați duşmani rămâneau liberi să-l 
defăimeze în faţa opiniei publice. Se ridică, aşadar, în picioare şi 
ceru adunării să-l predea celor unsprezece ca să fie numaidecât 
judecat şi să-şi dovedească nevinovăția. Strigă, se rugă, se 
înfurie, dar era atât de popular şi soldaţii care urmau să plece cu 
el îi erau atât de devotați, încât adunarea respinse propunerea. 

— Te vrem învingător! Te vrem învingător! striga mulţimea. 

Când ne-am întors acasă era aproape întuneric. Adunarea 
începuse în zori şi Alcibiade era foarte obosit. Acasă se 
adunaseră cei mai apropiaţi prieteni ai săi şi se pregătise un 
mare banchet. La început nu era nimeni bine dispus, iar 
Alcibiade era neliniştit şi tulburat. 

— Ştiu ce vor să facă, prieteni! în lipsa mea vor aţâţa 
mulţimea cu calomnii şi zvonuri! 

— Nu te teme de ei, Alcibiade! Noi suntem aici! Niciodată un 
strateg n-a fost condamnat după o campanie victorioasă! 
Înainte, băieţi! În sănătatea strategului! 

— Să fie mai glorios ca Temistocle! 

— În cinstea strălucitelor tale victorii, Alcibiade! 

Voia bună se întoarse şi toată lumea începu să bea şi să râdă. 


Socrate, care venise să-şi ia rămas bun de la Alcibiade, era 
întins lângă el. Îl privea şi ochii lui scânteiau. 

— Cu bine, Alcibiade! Acum câţiva ani te-aş fi însoţit, ca să 
luptăm iar împreună. Ce să-i faci... Dacă aş fi fost om politic, ți- 
aş fi spus: Du-te şi nu te sinchisi. Eu sunt aici. Dar nu mă pricep 
la politică! Mă mărginesc să fac filosofie şi încerc să rămân în 
armonie cu dreapta judecată. Dar dreapta judecată nu creează 
nimic, entuziasmul singur are această forţă creatoare unică. 
Armata, flota, campania asta, toate sunt creaţii ale 
entuziasmului tău. Să te întorci biruitor... Dar glasul lui Socrate 
era trist. 


În dimineaţa zilei următoare, tot poporul porni spre Pireu. 
Când am ieşit călare pe porţile Pireului, înaintea noastră se 
înfăţişa un spectacol unic. Mii de oameni coborau în port ca să 
salute flota. Pe măsură ce ne apropiam, mulţimea îl recunoştea 
pe Alcibiade, îl aclama şi striga cu entuziasm: 

— Învinge, Alcibiade! 

— A noastră să fie Sicilia! Eşti vrednic s-o supui! 

La Zea şi la Cantaros, şaizeci de corăbii erau legate în rând, 
toate proaspăt vopsite şi proaspăt echipate. Catargele unora din 
ele aveau frânghii aurite. Hopliţii se rânduiseră, gata să urce pe 
navele de transport. În jurul lor, locul era negru de lume. Preoţii 
tuturor templelor din oraş erau de faţă. La amiază, după ce 
întreaga armată se îmbarcă pe nave, crainicii sunară din 
trâmbiţe şi o tăcere profundă se lăsă peste mulţime. Preoţii 
făcură libaţii, înălţară rugi către Zeus, către Poseidon şi către 
Atena, apoi trierarhii fiecărei nave de luptă sau de transport 
făcură şi ei libaţii. Polemarhul dădu semnalul şi, una câte una, 
navele îşi dezlegară parâmele şi porniră. 

Mulțimea adunată pe cele două diguri de la gura portului le 
arunca flori şi cununi. 

Întâi trecu escadra lui Lamahos, apoi a lui Nicias şi, în sfârşit, 
a lui Alcibiade. Corabia lui, G/oria, ieşi ultima din port. 

În picioare, la pupă, cu coiful pe cap, stăpânul meu saluta 
mulţimea care striga: „Invingător! Invingător!” Cineva din 
mulţime aruncă spre el, cu toată puterea, o cunună de lauri, 
care căzu pe punte la picioarele lui. Nava se depărtă. Mulțimea 
arăta acum ca o dungă neagră pe cheiuri, glasurile se stinseră 
încetul cu încetul şi nu se mai auzi decât zgomotul vâslelor, care 


loveau marea în ritmul indicat de şeful manevrelor. Soarele 
scăpata spre asfinţit. Sclipiri galben-aurii jucau ici-colo pe clădiri 
şi pe Zidurile lungi. In fund se zărea Acropole pe care strălucea 
măreaţa statuie a zeiţei. Dinspre Parmita, noaptea înainta 
încetul cu încetul, în timp ce navele îşi înălţau una câte una 
pânzele în bătaia vântului răcoros care sufla dinspre uscat. 
Păreau aripile mari şi albe ale unor păsări migratoare. 

— Eşti îngândurat, i-am spus stăpânului meu, văzându-l că 
priveşte tăcut spre Egina. Aşteptai ziua asta ca pe cea mai 
frumoasă din viaţa ta! lat-o! Ai trăit-o! Ai abia treizeci şi cinci de 
ani şi porneşti ca strateg în cea mai strălucită campanie militară 
organizată vreodată de Atena. Şi i-am arătat mulţimea de mici 
felinare care scânteiau în întunericul mării. 

— Da, ştiu! O sută treizeci de nave de război, socotind şi pe 
ale aliaţilor... şase mii de hopliţi... cavaleria... corăbiile 
însoţitoare... şi o mulţime de duşmani care au rămas în urmă... 
toţi hermocopizi. Trebuie să fi fost mulţi, Silicos, dacă au reuşit 
să spargă toate statuile într-o singură noapte! Să ne ajute zeiţa 
să terminăm repede campania! Atunci nu mă voi mai teme de 
nimic! 


Până la Corcira, călătoria noastră a fost plăcută. Aici se 
adunaseră toate navele de război ale aliaţilor. Am pornit îndată 
spre Italia şi în patru zile am ajuns la Regium, peste drum de 
Mesina. 

Graţie lui Alcibiade, am avut primele şi, din păcate, singurele 
noastre izbânzi. Stăpânul meu s-a oprit la colonia dorică din 
Naxos, unde a fost primit ca prieten şi eliberator. După acest 
prim succes a luat şaizeci de corăbii şi a întreprins o acţiune de 
recunoaştere până la Siracuza unde, după cum aflasem, era 
strateg Hermocrate. Am intrat în marele port şi ne-am apropiat 
mult de ziduri. Îngroziţi, siracuzanii se adunaseră în turnuri şi 
priveau flota noastră. Nu se auzea o vorbă. 

— Oraşul e bine fortificat! spuse Alcibiade. Trebuie să ne 
grăbim. În orice caz, când începem asediul, trebuie să cucerim 
înălţimea din spatele oraşului. Ce nume poartă pe hartă, Silicos? 

— Epipole, stăpâne! 

De la Siracuza ne-am întors spre Catania. Alcibiade a intrat 
singur în oraş. Îmi tremura inima să nu-l ucidă niscaiva ucigaşi 
plătiţi de siracuzani. Populaţia Cataniei s-a adunat în agora ca 


să-l asculte, dar, în timp ce vorbea, câţiva dintre hopliţii noştri, 
care coborâseră de pe nave, au descoperit o poartă secretă 
deschisă şi au pătruns în cetate. Când i-au văzut ivindu-se în 
agora, oamenii s-au îngrozit. Credeau că a intrat armată multă. 
Membrii oligarhiei, care nici nu voiau să audă de alianţă cu noi, 
s-au ascuns în casele lor. Catania era a noastră. În câteva zile, 
întreaga flotă, atât navele care transportau trupe cât şi cele de 
însoţire, sosi de la Regium la Catania. Dar Alcibiade nu îngădui 
armatei să intre în oraş. Tabăra a fost instalată în afara zidurilor 
şi numai flota a rămas în port. Această ştire s-a răspândit în 
toată Sicilia şi a făcut mare impresie. 

— Vezi, Nicias? a spus stăpânul meu într-un consiliu de război. 
Cereai o bază mare în Sicilia. Ţi-o ofer. N-avem niciun motiv să 
amânăm operaţiile militare. Aici armata se poate odihni, navele 
pot fi spălate, echipajele îşi pot trage sufletul. 

— Să fie într-un ceas bun! exclamă necăjit Nicias, care venise 
cu o escortă întreagă de prezicători şi nu hotăra nimic fără o 
prealabilă jertfă şi multe comentarii privitoare la măruntaiele 
animalului. 

Impetuos, dar fără minte, Lamahos voia să atacăm îndată 
Siracuza! Nicias voia... să ne întoarcem la Atena! Stăpânul meu, 
însă, avea intenţia să înaintăm spre Siracuza, cucerind unul câte 
unul oraşele Siciliei şi aliindu-ne cu barbarii din interior. În felul 
acesta am fi izolat marele oraş, care, la începerea asediului, n-ar 
fi putut aştepta ajutor de nicăieri. Sfatul acesta ni-l dădeau şi 
egestanii. Lamahos acceptă planul şi Nicias, care în vremea 
aceea suferea de rinichi, fu constrâns să se învoiască şi el. 


— Silicos! Mâine pornim spre Camarina şi Gela. La nevoie voi 
intra singur şi voi vorbi în agora. 

In clipa aceea sosi un trierarh anunțând capturarea unei 
corăbii de război siracuzane. Printre diferitele lucruri găsite pe 
corabie erau şi liste ale populaţiei oraşului. Auzind acest 
amănunt, Nicias se posomori. 

— Îți aminteşti, Alcibiade, spuse el, de oracolul unui 
prezicător, al tău mi se pare?... 

— Care anume? S-au dat atâtea oracole înainte de plecarea 
noastră din Atena! 


— Oracolul care spunea că vom pune mâna pe toţi 
siracuzanii! S-a dovedit a fi adevărat, numai că am pus mâna 
doar pe numele lor... Semn rău! 

— Totdeauna ai fost pesimist! Totdeauna ai fost nehotărât şi 
răuvoitor! Vorbele tale sunt nelegiuite! Crezi că zeii ne mint? 

Nicias se supără şi plecă. 

In zorii zilei următoare, în timp ce escadra stăpânului meu se 
pregătea să pornească spre Camarina, din depărtare se ivi o 
navă care plutea spre noi. Scriu aceste rânduri şi condeiul meu 
tremură, ochii mi se umplu de lacrimi, un nod mi se urcă în 
gâtlej şi mă înăbuşă. 

Obişnuiţi cu structurile navelor, marinarii o recunoscură 
imediat. 

— E Salaminia! Vine Salaminia! strigau ei. 

— De ce oare trimite demosul o navă de stat? 

— Se vede că aduce un ordin important. 

— Nu cumva ne-a declarat război Marele rege? 

Auzind zgomot, stăpânul meu dădu buzna afară din cort şi 
zări corabia care era acum aproape şi-şi flutura vâslele ca o 
pasăre care saltă pe valul uşor. 

— E Sa/aminia, Silicos! A venit pentru mine! Sicilia nu va fi 
niciodată colonie ateniană! 

Am crezut că nu s-a trezit încă de-a binelea şi că aiurează. 

Peste puţin, Sa/laminia acostă, trierarhul sări pe uscat şi veni 
drept la cortul lui Alcibiade. Şovăi o clipă înainte de a intra şi se 
opri. Nu ştia cum să înceapă. 

— Strategule, spuse el în cele din urmă, Bule şi demosul îţi 
poruncesc să te întorci la Atena ca să dai socoteală pentru 
faptele tale. 

— Cine mă acuză şi pentru care fapte? 

— Te acuză Tesalos al lui Cimon. A făcut plângere împotriva 
ta şi te-a denunţat că ai parodiat Misterele eleusine în casa lui 
Pulition! lată plângerea... 

— Şi ce faci dacă nu mă supun, trierarhule? Mă arestezi? 

— N-am niciun ordin de acest fel, strategule. Am doar ordin 
să-ţi comunic hotărârea demosului şi să te însoțesc la Atena ca 
să te justifici! 

— Ca să nu se răscoale armata, nu-i aşa? strigă stăpânul meu 
scos din fire. Ar fi destul să scot un strigăt, pentru ca toţi hopliţii 
să se adune în jurul meu şi să mă apere! lată de ce s-au temut 


alde Tesalos şi Androcle! Voi urca deci pe corabia ta! Sa/laminia 
îmi va fi închisoare! 

— Ba nu, strategule! Sa/aminia va veni în urma corăbiei tale. 

Atunci stăpânul meu a făcut singura mare greşeală din viaţa 
lui, o greşeală de neiertat: s-a supus. 

În loc să hotărască chiar în clipa aceea să nu se întoarcă la 
Atena decât biruitor, aducând în dar nepreţuita Sicilie, Alcibiade 
preferă să se supună ordinului adus de Sa/aminia şi abia când 
am plecat din Catania furia lui s-a transformat în disperare şi în 
hotărâre de a nu se întoarce la Atena ca să se justifice. 
Nesupunerea înseamnă uneori salvarea celui care a dat un ordin 
şi marea greşeală a lui Alcibiade a fost că n-a înţeles acest 
lucru, că n-a avut poate destulă încredere în sine ca să 
nesocotească porunca demosului şi să-l îmblânzească, să 
rămână în Sicilia şi să-l salveze. 

Şi-a luat rămas bun de la Lamahos şi de la Nicias, care se 
zăpăciseră. Lamahos s-a despărţit de el prieteneşte. 

— Intoarce-te repede! 

Ne-am îmbarcat pe Gloria şi am plecat. Sa/laminia venea în 
urma noastră. 

Stăpânul meu era disperat. 

— Asta-i catastrofa! Duşmanii au reuşit! M-au distrus! Se vede 
că ei sunt acum stăpâni în adunare şi că toată lumea e 
împotriva mea! Silicos, dacă mulţimea a putut fi convinsă să ia o 
astfel de hotărâre, înseamnă că sunt dinainte osândit! Toată 
armata rămâne în Sicilia! Hopliţii m-ar fi sprijinit... Merg la 
moarte sigură... Silicos... trebuie să găsesc o soluţie... imediat... 
Cheamă-i pe ceilalţi care se întorc cu noi la Atena! 

Pe Gloria se îmbarcaseră şi alţi acuzaţi, prieteni ai lui 
Alcibiade. Se adunară zdrobiţi în jurul lui şi aşteptară să audă ce 
va spune. 

— Nu mă întorc la Atena! zise Alcibiade. Cine vrea să mă 
urmeze? 

Ochii mei se tulburară. M-am repezit spre el: 

— Îţi semnezi osânda, Alcibiade! Te recunoşti vinovat! Te 
condamni să trăieşti o viaţă de apatrid, disprețuit pretutindeni şi 
neluat în seamă nicăieri! Ai fost cel dintâi elen, acum nu vei mai 
fi nimic! 

— Voi fi totdeauna cel dintâi elen, oriunde voi merge! 

— N-ai încredere în patria ta? 


— Am o încredere nemărginită în ea, dar când e vorba de 
viaţă nu mă încred nici în mama, fiindcă mă tem ca nu cumva, 
din greşeală, să arunce votul negru în locul celui alb! x 

— Şi unde o să mergem, Alcibiade? Unde o să mergem? In 
care colţ al pământului grecesc o să ne găsim liniştea? Atena 
are să te urmărească peste tot şi Sparta, dornică să se răzbune 
pentru răul ce i-ai făcut, are să încerce să te distrugă. Nu vom 
merge să ne închinăm la Susa!... 

— Ai să mă urmezi oriunde, Silicos? 

— Ştii asta, stăpâne, de ce mai întrebi? 

Am trecut strâmtoarea Mesinei cu Sa/aminia la câteva leghe 
în urma noastră şi am ajuns la Turioi. Stăpânul meu înălţă 
semnul că opreşte pentru a lua apă şi alimente. Când se 
înnoptă, Alcibiade şi ceilalţi acuzaţi coborâră în oraş şi se 
ascunseră. Eu am rămas pe navă, ca să nu dau de bănuit. In 
zori, în timp ce echipajul era cufundat încă într-un somn adânc, 
am coborât şi eu de pe Gloria şi m-am pierdut pe străzile 
întunecoase ale oraşului. 


La Turioi am rămas o lună. Alcibiade era tăcut. Chipul lui era 
crispat şi încruntat. Umbla încovoiat şi făcea lungi plimbări. II 
urmam, fără să îndrăznesc să-i întrerup tăcerea. Se culca pe 
nisip şi rămânea ceasuri întregi neclintit cu privirile aţintite 
asupra valurilor jucăuşe, a căror necontenită strădanie venea să 
se domolească la țărm. De vreo două ori l-am auzit recitind 
versurile: 


„.„„Nenorocire, vai! Jelesc prăpădul 
de azi şi pe acela ce ne-aşteaptă... 


Uita de toate şi abia în asfintit, când lumina începea să scadă, 
pornea încet, cu spatele încovoiat. Nu era chip să scoţi un 
cuvânt de la el. 

Peste o lună hotărî să plece. 

— Să mergem în Argos, Silicos! Poate că acolo vom fi în 
oarecare siguranţă. A 

O corabie de negoţ pornea spre Pelopones. Insoţit de mine şi 
de Antiohos, Alcibiade se îmbarcă pe ea. Când uscatul s-a 
îndepărtat şi ne-am pomenit toţi trei exilați pe mare, Antiohos, 


care nu mai ştia de nicio frică, i-a spus lui Alcibiade cu 
obrăznicie: 

— Am feştelit-o, stăpâne! Am feştelit-o! 

Stăpânul meu nici nu s-a întors să-l privească, dar el a 
continuat: 

— De ce ai ascultat? De ce n-ai răsculat armata? Doar de 
dragul tău au pornit argienii, rodienii, mantineenii, cretanii! Îţi 
era lesne să porunceşti Sa/aminiei să aştepte sfârşitul 
campaniei! Pe urmă ne-am fi întors la Atena şi ne-am fi socotit 
cu duşmanii tăi. Şi după ce am plecat ai mai fi avut timp! Să ne 
fi întors de la Turioi la Catania. L-ai fi trimis pe Nicias să taie 
lemne şi tu ai fi cucerit Siracuza cu Lamahos! N-am dreptate? Pe 
când aşa, unde mergem şi ce o să facem? 

— Trăsni-te-ar fulgerele lui Zeus! exclamă furios stăpânul 
meu şi celălalt se făcu mic şi spălă putina. 

Nava de negoţ ne duse la Cilene. De aici şi până la Argos am 
străbătut întreg Peloponesul, înaintând cu prevedere şi băgare 
de seamă. Am ajuns cu bine, dar în Argos am aflat vestea cea 
groaznică: Alcibiade fusese osândit la moarte! Ni s a spus că 
Bulé  poruncise preoţilor, eumolpizilor'* şi crainicilor să-l 
blesteme în cadrul unei ceremonii oficiale şi într-un amurg toată 
lumea aruncase anatema asupra lui cu strigăte înfiorătoare. 

— O singură preoteasă a refuzat să te blesteme, spuneau 
oamenii. O cheamă Teano, o preoteasă a zeiţei Agraulos. 

Mi-am amintit de festivitatea care avusese loc cu ani în 
urmă... L-am revăzut pe Alcibiade, flăcău de optsprezece ani, 
depunând jurământul efebilor în faţa frumoasei Teano, care-şi 
pierduse graiul văzându-l atât de chipeş. 

— Ştii ce a spus această Teano, Alcibiade? Că e preoteasă nu 
ca să blesteme, ci ca să binecuvânteze. Trebuie să-ţi mai 
spunem ceva... Au scris blestemul şi condamnarea pe o coloană 
pe care au înălţat-o lângă Teseion. 

— Ajunge!... spuse stăpânul meu cu glas tăios. Am auzit 
destul pentru astăzi! 

— Mai e ceva... şopti un prieten al lui. 

— Există ceva şi mai rău? 

— Demosul a trimis un ordin către întreaga Ligă... către toate 
oraşele, cerând să fii arestat în orice loc vei fi prins. 

— Prin urmare, nici aici nu mai sunt în siguranţă! 

— Ştii cât te iubim, Alcibiade! Ştii câţi prieteni ai aici şi cât de 
recunoscător îţi este Argosul... dar... Dacă vine o escadră 
ateniană în port şi te cere... 

— Bine! Am înţeles! 

Stăpânul meu era alb ca varul la faţă. 

— M-au condamnat la moarte! strigă el. Dar eu am să le arăt 
că sunt viu! Am să plec la Sparta! 

Un gând îmi spintecă creierul ca o lovitură de pumnal. S-a zis 
cu el! A înnebunit! Şi-a pierdut minţile şi a luat-o razna. Am 
început să-i vorbesc ca unui copil, i-am spus că, fireşte, vom 
merge la Sparta, dar mai întâi trebuia să părăsim Elada, să 
plecăm în Egipt, să ne odihnim, dacă vrea. Pe urmă o să vedem. 

Nici nu auzea ce-i spuneam. Aşa am petrecut noaptea. Vorbea 
singur de parcă eu nici n aş fi existat: 

— Nu-mi rămâne nimic altceva de făcut! Sparta are să fie 
instrumentul meu! Pitonicos şi Tesalos vor vedea că trăiesc. Vor 
vedea ei că trăiesc! Numai Sparta îmi poate ajuta să-i distrug şi, 
dacă pentru a-mi atinge scopul trebuie să distrug şi Atena, aşa 
am să fac. Pe urmă am s-o reconstruiesc, are să fie iar vestită şi 
atotputernică. E destul să intru biruitor între zidurile ei. Atunci 
am s-o silesc să ceară pace şi drept condiţie am să cer 
întoarcerea mea! Am să le arăt eu că trăiesc! Am să te ucid cu 
mâinile mele, Pitonicos! Numai Sparta mi-a mai rămas! Nu mai 
am decât această soluţie! Când trăieşti în împrejurări 
monstruoase, foloseşti mijloace monstruoase! 

Vorbea ca un nebun. 

Repeta mereu: „Sparta are să fie instrumentul meu!” Am 
îndrăznit să spun şi eu ceva: 

— Crezi că Sparta are să fie instrumentul tău? Dacă ai să 
mergi până acolo, ai să ajungi tu instrumentul ei! Ai să fii doar 
mercenarul ei, binevenit atâta timp cât ai s-o slujeşti. Când nu 
va mai avea nevoie de tine, te va ucide! 

Dar Alcibiade nu mă asculta. Era înnebunit! Toată 
amărăciunea, toată furia pe care şi le stăpânea de atâta vreme 
răbufneau din sufletul lui chinuit, ca un val înspumat. Chipul lui 
frumos era schimonosit de suferinţă şi vocea lui gâfâia, 
nesigură, tragică, asemenea unui suspin. Suferea până-n 
adâncul sufletului. Crezând că însemn ceva pentru el, am recurs 
la ultimul meu argument. 


— Dacă pleci la Sparta, Alcibiade, ai să pleci singur! Eu nu vin 
cu tine. 

M-a privit... şi mi-am dat seama că verbele mele au ajuns 
până la urechile lui, dar n-au pătruns mai adânc. 

În luna următoare ne aflam la Sparta, în casa lui Endios, 
acelaşi Endios care, cu ani în urmă, venise ca sol la Atena, în 
vremea primei noastre alianţe cu Argosul, când Alcibiade îl 
umilise în faţa adunării. Stăpânul meu scrisese eforilor cerându- 
le azil şi un curier călare îi adusese răspunsul: putea să vină 
imediat. 


Am rămas trei ani la Sparta, trei ani încheiaţi. Au fost anii cei 
mai buni pentru Sparta, cei mai răi pentru Atena. 

Am ajuns în primele zile ale iernii şi stăpânul meu a încercat 
îndată să ducă o viaţă mai spartană decât spartanii, care 
fuseseră mai întâi foarte dezamăgiţi, deoarece aşteptau cu 
nerăbdare să vadă un om fardat şi parfumat, îmbrăcat cu 
hlamide moi ca să nu-i irite pielea, pornind la război cu 
bucătarul după el, având pe corabie saltele de puf pentru ca 
somnul să-i fie dulce, luptând cu un scut de aur şi fiind totuşi 
omul cel mai viteaz din Elada. 

— Calomniatorii din Atena au născocit toate astea! spuneau 
spartanii când îl vedeau pe stăpânul meu scăldându-se în 
fiecare zi în apele îngheţate ale fluviului Eurotas şi antrenându- 
se gol în miezul iernii. Mânca la mesele comune nemaipomenita 
zeamă neagră şi dormea pe jos. Ajunse să vorbească mai 
laconic decât laconienii. În ce ne priveşte însă pe Antiohos şi pe 
mine, am suferit mult la Sparta. Trahanaua nu-mi aluneca pe 
gât şi, de cele mai multe ori, mă mulţumeam cu pâine uscată. 
Dormeam şi noi pe jos şi dimineaţa mă sculam înţepenit de tot, 
de parcă m-ar fi snopit cineva în bătăi. 

La Sparta am întâlnit-o pe Amicla, femeia care-l crescuse pe 
Alcibiade. Când a aflat de sosirea lui, a alergat să-l întâmpine. 
Bătrână cum era la şaptezeci de ani, uscăţivă şi înaltă, l-a luat în 
braţe. 

— Ştiam eu, comoara mea, ştiam eu că într-o zi ai să vii aici! 
O patrie ca asta ţi se potriveşte ţie, pentru că eşti viteaz şi 
neînfricat ca ai noştri. 

Cât timp am rămas la Sparta, nu-mi amintesc să-l fi văzut pe 
Alcibiade vesel; era mereu învăluit în melancolia gravă a 


exilului, la care se adăuga şi plictiseala cea mare pe care o 
răspândea totul la Sparta. Viaţa zilnică era monotonă şi 
searbădă. Majoritatea serbărilor erau parăzi militare, dansurile 
erau greoaie şi ritmul lor monoton. Spartanii nu cântau decât 
peani'>. Din când în când avea loc câte o întrecere poetică, la 
care câţiva superpatrioţi recitau cu un ifos lipsit de gust versuri 
războinice aplaudate de toată lumea. Premiul îl lua cel care 
exagera mai mult. Când se făcea vreo jertfă, carnea se mânca 
şi, cum nu era nimeni obişnuit cu ea, a doua zi toată lumea era 
bolnavă. De teatru nici pomeneală. Cât despre discuţii în agora 
sau în case particulare, cum să discuţi cu nişte oameni care 
considerau că e criminal să rosteşti mai mult de cinci cuvinte 
deodată! 

La început nu mă prea sinchiseam de toate astea. Mă 
cufundasem în nenorocire şi nu aveam ochi şi urechi pentru 
nimic din ce se întâmpla în jurul meu. Dar puţin câte puţin 
plictiseala s-a strecurat în mine şi am încercat să descopăr de ce 
totul la Sparta avea un aer funebru, de ce totul răspândea un 
sentiment de disperare omenească. 

lloţii! Fiinţe mizerabile, care nu mergeau niciodată prin 
mijlocul drumului, ci se strecurau pe lângă ziduri ca nişte câini 
speriaţi, cu coada între picioare. Iloţii, care nu ridicau niciodată 
ochii ca să te privească în faţă, ci-ţi vorbeau totdeauna cu capul 
plecat. De cele mai multe ori purtau greutăţi mari, ca nişte 
animale de povară, erau murdari şi zburliţi. Rar te puteai uita în 
ochii lor şi atunci surprindeai priviri sălbatice strălucind în ochi 
înflăcăraţi, dezvăluind astfel un suflet nesupus şi inima ţi se 
umplea de speranţă. lIloţii îşi îngropau fraţii, pe care-i găseau 
adesea morţi, cu câte un cuţit înfipt în piept: era fapta eroică a 
vreunui recrut spartan, dornic să capete dreptul de a pleca la 
luptă. Când eram treaz în zori, vedeam iloţii pornind spre ogoare 
în şiruri nesfârşite, cu uneltele pe umăr. In amurg, se întorceau 
tăcuţi, posomorâţi, istoviţi, ca să se culce în staule şi în şuri. 
Singura lor mângâiere era munca la câmp, unde lucrau cântând 
cântece de jale. 

lloţii sunt coşmarul Spartei; din cauza lor, spartanii s-au 
osândit pe ei înşişi la o viaţă lipsită de veselie. Într-o zi, văzând 
nişte iloţi negri de noroi, cu părul vâlvoi, care se târau pe drum, 
am întrebat pe un spartan: 

— Cum îngăduiţi aşa ceva? La Atena nu se poate face nicio 
deosebire între un sclav şi un om liber! 

— Atunci trebuie să fie mare zăpăceală! mi-a răspuns el cu 
atâta simplitate că mi-a închis gura. 


Ne aflam doar de câteva luni la Sparta, când a sosit o solie din 
Siracuza, care cerea ajutor. Nicias începuse asediul şi, în ciuda 
strădaniilor lui Hermocrate, care organizase apărarea, oraşul se 
găsea într-o situaţie grea. Stăpânul meu se bucura acum de 
multe simpatii la Sparta şi, uneori, mulţi îi cereau părerea. La 
sosirea siracuzanilor, ceru permisiunea să ia parte la adunarea 
unde aveau să fie ascultați trimişii. 

— De ce vrei să vii la adunare? întrebară spartanii. 

— Vreau să vin ca să daţi răspunsul cel mai nimerit. 

Cu toată bătălia de la Mantineea, lacedemonienii respectau 
încă pacea cu Atena şi libaţiile de pace pe cincizeci de ani ale lui 
Nicias mai erau în vigoare. Când Sicilia îi ceru ajutor, şovăiala 
Spartei nu avea însă această explicaţie. Nu, în niciun caz. Atâta 
doar că nu ştiau care putea fi sfârşitul războiului cu Siracuza. Nu 
voiau să provoace fără motiv Atena, care, peste câteva luni, 
avea poate să ocupe întreaga Sicilie, devenind astfel 
atotputernică. Cu atât mai mult cu cât, în dorinţa de a-i 
înduioşa, dobitocii de siracuzani îşi mărturiseau adevărata 
situaţie, vorbeau despre asediul greu început de Nicias de pe 
uscat şi de pe mare, despre alimentele care se împuţinau, 
despre lupta ce se dăduse în afara zidurilor şi se terminase cu 
victoria atenienilor. 

— Ajutaţi-ne, spartani! Ajutaţi-ne cât mai e timp! Ajutaţi-ne! 
strigau siracuzanii. 

Eforii erau nehotărâţi şi nu ştiau ce sfat să dea adunării. Ce să 
caute ei într-o campanie atât de îndepărtată? Asta însemna să 
plece pe mare şi flota ateniană era un duşman cumplit. La 
Siracuza erau adunate o sută treizeci de corăbii... Şi ce aveau de 
câştigat? 

— Să se descurce singuri! glăsuiau mulţi. Să le spunem 
câteva vorbe frumoase şi să-i lăsăm să plece, corintienii le-au 
promis oricum ajutor. 

— Spartani! Ajutaţi-ne cât mai e timp, spartani! strigau 
siracuzanii. 


— Dobitocii! şopti stăpânul meu. Vorbesc despre interesele 
Siciliei, în loc să vorbească despre interesele Spartei! 

Şi se ridică în adunarea Spartei ca să vorbească. 

Parcă mai aud şi acum vecea lui care făcea să vibreze pe 
spartanii aceia inerţi... 

— ...Am pornit spre Sicilia, lacedemonieni, fiindcă am vrut s-o 
cucerim toată. De acolo ne-am fi îndreptat spre oraşele elene 
din Italia şi ne-am fi bătut cu cartaginezii. Dacă i-am fi învins şi 
pe ei, am fi atacat Peloponesul cu ajutorul aliaţilor şi 
mercenarilor dobândiţi în aceste campanii. Pădurile, care se 
găsesc din belşug în Sicilia, s-ar fi transformat într-o flotă foarte 
numeroasă. V-am fi înconjurat de peste tot cu toate forţele şi v- 
am fi învins. Am fi cucerit astfel dominaţia întregii Elade. Aceste 
planuri le auziţi din gura unui atenian, care le cunoaşte mai bine 
ca oricine altul! Dacă vor putea, strategii din Sicilia le vor duce 
la îndeplinire. Şi acum ascultați! Sicilia nu poate să reziste 
singură, fără ajutor. Siracuzanii sunt singuri, au şi fost învinşi 
într-o luptă în care şi-au aruncat întreaga armată, prin urmare 
se vor preda repede. Dacă Siracuza cade, cade întreaga Sicilie 
şi, mai târziu, Italia. Şi iată primejdia despre care vă vorbeam 
adineauri, gata să se năpustească asupra voastră. Să nu credeţi 
că numai soarta Siciliei e în primejdie. Dacă nu ascultați sfaturile 
mele, sunteţi şi voi ameninţaţi. Trimiteţi armată în Sicilia, 
trimiteţi un strateg să organizeze apărarea! Prietenii voştri de 
acolo îşi vor recăpăta curajul, neutrii vor fi influenţaţi şi vor trece 
de partea voastră! lar dacă atenienii au de gând să trimită şi 
alte întăriri, nu-i lăsaţi. Pătrundeţi în Atica şi fortificaţi Deceleea, 
asta-i va înspăimânta mai mult decât orice. Minele din Laurion 
se vor închide şi Atena va rămâne fără argint De voi, 
lacedemonieni, atârnă grabnica îndeplinire a acestor planuri... 


La Siracuza, Nicias, fricos, nehotărât şi superstiţios, chema în 
jurul lui o mulţime de prezicători înainte de a lua vreo hotărăre, 
neglijând asediul. Incepuse construirea unui zid şi, lăsător cum 
era, nu-l termină, astfel încât, în momentul când Sparta hotărî 
să trimită pe strategul Gilipos cu câţiva hopliţi, oamenii lui 
putură să intre prin surprindere în Siracuza. Pe măsură ce lunile 
treceau, veştile din. Sicilia erau tot mai proaste. Strategul 
spartan organizase bine apărarea şi, simțind că nu mai sunt 
singuri, siracuzanii începuseră să-şi recapete încrederea în 


forţele lor şi dădeau dese atacuri în afara cetăţii. În schimb, 
Nicias îşi istovea şi-şi descuraja hopliţii în acţiuni fără rost, astfel 
încât armata noastră, frântă de oboseală, slăbise mult asediul. 
Vara trecu, iarna sosi iar, şi siracuzanii continuau să reziste. 

Pe măsură ce timpul trecea, Alcibiade câştiga încrederea 
Spartei care-şi dădea acum seama că sfaturile lui fuseseră bune. 
Eforii îl trimiseseră pe regele Agis în Atica, unde fortifică 
Deceleea, ceea ce pricinui mare tulburare la Atena şi avu drept 
urmare închiderea minelor de la Laurion. 

La Sparta, lumea îl îndrăgea acum pe stăpânul meu şi 
spartana Timaia, soţia lui Agis, se îndrăgosti de el. ÎI văzu la o 
serbare şi începu să-i trimită colaci cu susan, pe care era 
limpede că-i făcea chiar ea. Din puţinele bijuterii ce-i 
rămăseseră şi pe care nu le mai purta, stăpânul meu, care avea 
acum aproape patruzeci de ani, îi dăruia reginei ba o broşă de 
aur, ba nişte cercei. Când Agis plecă la Deceleea, Timaia nu se 
mai putu stăpâni şi-i trimise vorbă stăpânului meu să vină la ea. 
Alcibiade se ducea deseori s-o vadă. Regina nu era urâtă. Era 
cam greoaie, ca toate spartanele, avea o faţă rotundă şi ochi 
frumoşi, dar fără prea multă expresie. 

— Alcibiade, spuneam eu, nu te temi că spartanii vor observa 
ceva? E doar soţia regelui. Să nu se simtă jigniţi. 

— Ăştia îşi împrumută soțiile între ei, Silicos. De ce să se 
simtă jigniţi? 

Peste câteva luni, se văzu că Timaia era însărcinată. Gurile 
rele numărau mereu lunile. 

— Silicos, spuse stăpânul meu, neamul meu va domni la 
Sparta! 

— Intâi să vedem dacă e băiat! 

Regina născu un băiat, care era leit Alcibiade. Maică-sa îi 
dădu numele de Leotihide, dar în faţa prietenelor îl striga fără 
teamă Alcibiade. 

In anul acela avu loc marea noastră catastrofă de la Siracuza 
şi, în bucuria ei, Sparta nu ţinu seamă de clevetirile în jurul 
noului născut. 

Gilipos ridicase un mare număr de turnuri întărite la Siracuza, 
care-i sâcâiau pe atenieni. Nu se mai puteau gândi să atace şi 
Nicias ceru întăriri de la Atena. Demosul îi trimise încă şaptezeci 
de nave, având în frunte pe Demostene, cel mai bun strateg al 
ei. La aflarea acestor veşti, o oarecare bănuială cu privire la 


stăpânul meu începu să mijească la Sparta, dar vara trecea şi 
din Sicilia nu sosea nicio ştire. Intr-o bună zi, pe la amiază, se 
auzi deodată mare zarvă pe străzi. Oamenii ţipau, urlau şi se 
năpusteau înnebuniţi de bucurie spre hipodrom. Sparta era în 
sărbătoare. Am ieşit în stradă şi m-am ciocnit de Antiohos. 

— Ce este? Ce s-a întâmplat? am întrebat eu neliniştit. 

— Nenorocire, Silicos! Armata şi flota noastră au fost distruse 
la Siracuza! Nicias şi Demostene s-au predat lui Gilipos! 

— Dar cum s-a întâmplat? Cum s-a întâmplat? Flota noastră! 
Corăbiile noastre! Cum s-a întâmplat nenorocirea asta? 
Minciuni! Nu-i adevărat! Se vede că a fost o mică ciocnire şi că 
Nicias a dat înapoi, asta trebuie să fie tot! 

— Îţi spun că n-a mai rămas niciun hoplit! Nu mai avem nicio 
corabie! Toţi au fost luaţi prizonieri, şi hopliţii, şi marinarii, şi 
soldaţii uşor înarmaţi, şi navele şi strategii. l-or fi măcelărit pe 
toţi! 

— Dar cum a fost capturată flota noastră? Erau peste două 
sute de corăbii! 

Amănuntele catastrofei fură date în vileag şi nouă nu ne 
venea a crede că Nicias se putuse face vinovat de o lipsă de 
prevedere atât de criminală. Indată după ce sosi cu întăririle, 
Demostene încercă să atace şi să cucerească o fortăreață care 
domina oraşul, dar pierdu un mare număr de hopliţi şi nu-şi putu 
atinge scopul. Atunci, văzând în ce stare se afla armata noastră, 
îi spuse lui Nicias că singurul lucru ce le rămânea de făcut era să 
ridice asediul şi să se întoarcă la Atena. Strategul primi 
propunerea, dar în noaptea aceea ticălosul văzu o eclipsă de 
lună şi se sperie. Ceru sfatul prezicătorilor, care-i spuseră să 
aştepte cinci zile şi să aducă jertfe Hecatei, aşteptând semne 
mai bune. Deşi siracuzanii nu-şi dădură de la început seama că 
armata noastră se pregăteşte de plecare, până la urmă 
înţeleseră ce intenţii are, atacară flota în marele port şi ne 
zdrobiră. Era cu neputinţă ca două sute de nave să poată 
manevra într-un port, oricât de mare ar fi fost el. 

Aflând toate aceste amănunte, am rămas uluit şi fără glas, în 
timp ce Antiohos se jeluia: 

— S-a dus Atena... S-au dus mările... comorile... Liga... 
serbările. Ce ne facem? Suntem osândiţi să trăim aici, la Sparta! 

Spartanii erau uimiţi. Niciodată nu-şi închipuiseră că vor avea 
un asemenea succes! Când îl trimiseseră pe Gilipos cu cele 


câteva nave, credeau cel mult că vor putea salva Siracuza, 
silindu-i pe atenieni să ridice asediul. Şi, dacă nu era Nicias, aşa 
s-ar fi desfăşurat campania, acum însă!... Cum ar fi putut ei să 
spere una ca asta? Cum să-şi închipuie o asemenea faptă, cum 
să creadă că ar putea s-o realizeze! Fusese distrusă cea mai 
mare flotă ateniană! Mii de hopliţi, împreună cu cei doi strategi, 
erau prinşi de război. Atena se clătina! 

— Acum Sparta poate să se liniştească!... Poate să se 
liniştească pentru multă vreme... spuneau bătrânii. 


Catastrofa noastră de la Siracuza zdruncină Elada din temelii. 
Toţi elenii credeau că sosise sfârşitul Atenei. Atotputernicia ei pe 
mare deveni deodată o amintire. Toţi aliaţii ei începură să se 
frământe şi să trimită soli la Sparta, cerându-i sprijinul, ca să 
scuture jugul atenian... 

Veneau soli din Chios, din Lesbos, din alte insule şi chiar din 
oraşe neutre, care se grăbeau să-şi dezvăluie bunele sentimente 
pentru Sparta. 

Niciodată până atunci nu se pomenise în Elada o catastrofă 
atât de cumplită. Din toate navele acelea atât de frumoase, din 
toată expediţia aceea strălucită, din toţi vitejii care porniseră să 
cucerească lumea, nimeni şi nimic nu scăpase. Atena jelea şi 
jalea ei nu găsea drept ecou decât sarcasmele elenilor. Crezând 
că sosise „ziua libertăţii” alergau la Sparta ca să i se închine. 
Supremaţia pe mare era pierdută... faima de asemenea... 
visurile falnice se năruiseră. De acum înainte, Atenei nu-i 
rămâneau decât sfâşierea şi deznădejdea. Spartanii se aflau la 
Deceleea, la câteva stadii de Porţile Aharneene, şi terorizau 
întreaga Atică. Minele de la Laurion fuseseră închise şi argintul 
lor nepreţuit îngropat. Întreaga Ligă era cuprinsă de tulburare. 
Nimeni nu mai avea să plătească în viitor tribut. In loc să 
pregătească campanii îndrăzneţe şi glorioase, Atena era silită 
acum să trăiască întocmai ca într-o fortăreață asediată! Pe 
zidurile cetăţii şi pe Zidurile lungi vegheau zi şi noapte 
santinele. La Pireu şantierele navale erau pustii, iar la Zea, la 
intrarea în port, fuseseră puse lanţuri duble. Şi în timp ce Atena 
se găsea în această stare de decădere, peloponesienii 
pregăteau flota pentru o ultimă lovitură. Spartanii cerură 
aliaţilor lor să le pună la dispoziţie o sută de nave. 

— Ajung atâtea? îl întrebară eforii pe Alcibiade. 


— Ajung, dacă le puneţi sub comanda mea. 

Răspunsul nu fu pe placul spartanilor şi Endios, care în anul 
acela era efor, îi spuse: 

— Te cam grăbeşti, Alcibiade... Şi apoi nu arăta că ai atât de 
puţină încredere în iscusinţa noastră pe mare! 


Catastrofa din Sicilia a avut şi altă consecinţă cumplită. Când 
a sosit la Susa vestea despre proporţiile înfrângerii, Darius a 
început să se agite. Distrugerea Atenei însemna pentru el un 
prilej de a cuceri lonia. Atena! Marele, secularul duşman, care 
de atâtea generaţii apăra lonia, împiedicând Susa s-o supună, în 
timp ce Sparta, săracă şi lipsită de îndrăzneală, ar fi fost la 
cheremul ei! Acum, după dispariţia protectorului, Darius înţelese 
că trebuia să profite imediat de ocazie. Porunci celor doi satrapi 
ai săi, Farnabazos din Frigia şi Tisaferne, guvernatorul Lidiei şi 
Cariei, să pretindă din nou, după aproape şaizeci de ani, dări 
oraşelor elene ale loniei. 

— Veşnic Susa! Susa e primejdia numărul unu!... De câte ori 
nu mi-am amintit de vorbele lui Clinias... lată! După atâţia ani, 
Susa se arată iar la orizont, ţinând în mână soarta elenilor. 

Curând, solii lui Farnabazos şi ai lui Tisaferne sosiră la Sparta 
ca să încheie alianţă împotriva Atenei. Sparta devenea centrul 
lumii elenice. Nepregătiţi să facă faţă situaţiei, unor chestiuni 
atât de complicate şi unor interese - ale lor şi ale altora - atât 
de încâlcite, eforii, nehotărâţi ca totdeauna, cereau mereu 
părerea lui Alcibiade. 

— Vin mulţi soli, Alcibiade, îi spuse Endios, numai cei pe care-i 
vrem nu vin. 

— Dar cine aţi vrea voi să vină? întrebă Alcibiade, prefăcându- 
se mirat. 

— Atenienii... ca să ceară pace... 

— Ascultă, Endios, să nu crezi, aşa cum cred toţi elenii, că 
Atena se va preda în câteva luni! 

— Dar ce poate să facă fără bani? Laurion... 

— Atena are bani. Are o mie de talanţi, rezerva sacră de pe 
Acropole. Potrivit unui decret al unchiului meu Pericle, rezerva e 
neatinsă. Fireşte, o mie de talanţi nu înseamnă mare lucru, dar 
va trebui să treacă mult timp, va fi nevoie de multe strădanii şi 
de multe campanii pentru ca Atena să ceară pace. 


— Vom avea răbdare, Alcibiade... Cât despre succesele 
militare, noi, spartanii, mai ales acum, când eşti şi tu aici... 

— Îți mulţumesc pentru aceste vorbe, Endios, dar acum 
trebuie să vă pregătiţi pentru campania din lonia. Folosiţi-vă de 
cei doi satrapi ca să luaţi locul Atenei în lonia. Chios e gata să se 
răscoale şi aşteaptă să-i trimiteţi ajutor. Sparta trebuie să 
devină o putere maritimă, Endios, trebuie să aibă flota ei, să nu 
se bizuie numai pe flota peloponesiană. Trebuie să îndrăznească 
expediţii mai îndepărtate... 

— Nu vom izbuti niciodată să avem o flotă a noastră. Cât 
despre expediţii îndepărtate, nu vei convinge pe niciunul din noi 
să le facă. 

— Şi de ce nu? 

Endios nu răspunse imediat. Plecă ochii, făcu câţiva paşi şi 
şopti: 

— „.iloţii... 

Chipul i se posomori, apoi continuă furios: 

— Asta-i marea noastră slăbiciune! Un laţ petrecut în jurul 
gâtului nostru. Niciodată, când armata noastră a trecut de 
graniţele Peloponesului, n-a mers mai departe de Beoţia! Numai 
pe Brasidas l-am trimis în Tracia, dar atunci i-am dat numai 
perieci şi aliaţi. Armata noastră nu se poate depărta niciodată 
de Laconia mai mult de câteva zile de mers! Avem o tradiţie 
militară şi nu vom putea întemeia niciodată o flotă mare, care să 
ne aparţină. Pe uscat învingem totdeauna. De altfel, dacă am fi 
încercat să facem o astfel de cotitură, Agis, care e un om 
mărginit, ne-ar fi învinuit în faţa poporului. Nu e momentul să 
izbucnească o ceartă între efori şi rege. 

— Adevărat! Agis are mare influenţă, spuse Alcibiade cu 
oarecare nemulţumire. 

— Datorită ţie, Alcibiade! Tu ne-ai convins să-l trimitem la 
Deceleea. Acum e foarte iubit, mai ales de tineri. 

Agis fortificase Deceleea de unde făcea dese incursiuni, 
aproape până sub zidurile Atenei. Venea adesea la Sparta 
pentru scurt timp şi, de fiecare dată, tineretul îl întâmpina cu 
entuziasm, ca pe un triumfător. Prima oară lipsi mult timp şi, la 
întoarcere, îl găsi pe Leotihide, noul născut. Agis se apucă şi el 
să facă socoteala lunilor. 

— Copilul ăsta nu-i al meu! îi spuse el Timaiei. 

— Cum îndrăzneşti? exclamă ea. 


— Ultima dată m-am culcat cu tine, anul trecut, în timpul 
cutremurului, când am alergat în iatacul tău! 

— E nevoie de un cutremur ca să-ţi aminteşti de mine, Agis? 

Regele ceru eforilor să-l exileze pe Alcibiade. Ei îi răspunseră 
că se vor gândi şi că vor lua o hotărâre, dar lucrul acesta nu se 
întâmplă. Sparta avea mult de câştigat de pe urma sfaturilor 
unui Alcmeonid şi, în definitiv, Agis n-avea decât să bage de 
seamă dacă Timaia nu-i era credincioasă... să-i arate mai mult 
interes, să nu aştepte un cutremur... De altfel, eforilor le 
convenea ca lumea să-l ia peste picior pe Agis. 

Stăpânul meu ştia toate acestea, fiindcă oamenii veneau şi-i 
spuneau că regele jurase să se răzbune, dar nu le dădea 
importanţă. 

— E o tradiţie a regilor Spartei, îmi spuse el. De pe vremea lui 
Menelau... 

— Nu lua lucrurile atât de uşor, stăpâne! Agis e răzbunător! 
Şi, apoi, spune-mi: am intrat în Sparta, dar cum o să ieşim din 
ea? 

— Ai început şi tu să te gândeşti la asta, Silicos? 

— De mult, Alcibiade, de mult! _ 

— Ştii cum o să ieşim de aici? In fruntea unei campanii 
militare! 


Solii lui Farnabazos şi Tisaferne se străduiau prin toate 
mijloacele să-i convingă pe efori că trebuie să înceapă 
numaidecât campania în lonia. Era limpede că cei doi erau rivali: 
fiecare solie voia să încheie ea alianţa cu Sparta. Tisaferne, 
care-i cunoştea de mult pe spartani, le trimisese prin solii lui 
daruri multe şi bogate, în timp ce Farnabazos, care era lipsit de 
experienţă, nu le dăruise mare lucru. Amândoi erau grăbiţi să 
înfăţişeze Susei un succes important, o alianţă cu un oraş elen, 
care avea să-i ajute să cucerească alte oraşe elene. Eforii 
cântăreau propunerile, făgăduielile şi primejdiile, reflectau la 
micile interese ale Spartei, la greutăţile campaniei şi la 
încurcăturile care se puteau ivi când vor face împărţeala cu 
Susa. 

Timpul trecea, Chiosul cerea cu stăruinţă ajutor ca să se 
răscoale, dar eforii tot nu se hotărau. 


În sfârşit, Alcibiade reuşi să-l convingă pe Endios că Sparta 
trebuie să înceapă numaidecât campania în Chios şi să încheie 
alianţă cu Tisaferne. 

— Chios singură are şaizeci de nave, prin urmare, nu-i nevoie 
să trimiteţi şi voi multe, spuse stăpânul meu. De altfel, Tisaferne 
vă poate ajuta cu flota feniciană, pe când Farnabazos nu are 
nicio flotă. Chios se află în centrul lumii elene a loniei, e o bază 
de prim ordin. Nu vă trebuie mai mult de zece nave pentru 
campanie asta, Endios! Dar acţionaţi repede! 

— Şi cine să fie strateg? întrebară eforii. 

— Poate să meargă Alcibiade, răspunse numaidecât Endios. 
Omul care va pleca nu trebuie să fie numai strateg, ci şi un bun 
politician. Să ne folosim noi de mezi, să nu-i lăsăm să se 
folosească ei de noi. 

Astfel, pentru prima şi unica oară în istoria Spartei, o armată 
spartană porni sub comanda unui atenian. Ca să păstreze 
aparențele, eforii îl numiră co-strateg pe Halcideas, dar refuzară 
să dea mai mult de cinci nave. În ultima clipă, sosiră la Sparta 
informaţii care uluiră pe toată lumea şi fură cât p-aici să 
răstoarne toate planurile. În ciuda nenorocirilor, a pierderilor 
uriaşe din Sicilia, în ciuda fortificării Deceleei şi a închiderii 
minelor din Laurion, atenienii puseseră pe picioare o nouă flotă! 
O escadră ateniană se ciocnise cu flota corintiană în golful 
Saronic şi o împrăştiase, silind-o să se refugieze într-un port. Cu 
cele douăzeci de nave ale lor, atenienii învinseseră cele 
patruzeci ale Corintului! Puțin a lipsit ca lacedemonienii să fie 
cuprinşi de desperare şi să-şi piardă capul văzând vitalitatea şi 
îndărătnicia duşmanului lor. 

— Cum ai să ajungi la Chios numai cu cinci nave, Alcibiade? 
Atenienii te vor urmări şi te vor prinde! 

Dar stăpânul meu reuşi să facă în aşa fel ca să plecăm îndată. 
Se apropia iarna şi atenienii nu mai patrulau prea des. Am 
plecat de la Gition şi, după ce am pierdut din ochi munţii 
Laconiei, stăpânul meu a spus cu oarecare uşurare: 

— O să fim mai în siguranţă departe de Agis. 

— Şi o să mâncăm mai bine, spuse Antiohos. 

După câteva zile am ajuns la Chios, care aştepta sosirea 
noastră ca să se răscoale. Dar când văzură că avem numai cinci 
nave, chioţii nu se arătară prea binevoitori. Alcibiade îi convinse 


că cele cinci nave nu erau decât avangarda flotei care avea să 
vie. 

— De ce vă temeţi? Voi aveţi şaizeci de nave de război, are să 
se răscoale şi Rodosul, care are alte douăzeci de nave! 

— Da... răspundeau chioţii, dar Atena rămâne Atena! 

— Şi Alcibiade rămâne tot Alcibiade! repeta cu încăpățânare 
stăpânul meu. 

Chiosul se răsculă şi-i izgoni pe cei câţiva atenieni care se 
aflau în oraş. 

Aşa începu acest nou război, războiul complicat şi inegal al 
loniei, un război care se făcea cu banii perşilor şi cu sângele 
grecesc şi care, graţie geniului stăpânului meu, era cât pe-aci să 
se termine cu deplina victoria a Atenei. Da, cu victoria Atenei! In 
războiul acesta, personajul principal a fost Alcibiade. 


În câteva luni s-au răsculat un mare număr de oraşe ale 
loniei. Eritra, Clazomene, Miletul şi Efesul se rupseseră din Liga 
ateniană. Halcideas, generalul spartan al stăpânului meu, voia 
să se întâlnească imediat cu Tisaferne, în timp ce Alcibiade voia 
să înceapă tratativele numai după răscoala oraşelor ionice. 

— Nu trebuie să ne întâlnim cu satrapul ca nişte cerşetori, ci 
ca nişte eleni, spunea el. 

Dar generalul spartan se temea ca nu cumva o asemenea 
atitudine să-i displacă lui Tisaferne. Ca străin, Alcibiade nu 
îndrăznea să insiste în consiliile de război ca să-şi impună 
părerea şi era adesea nevoit să cedeze. Totdeauna îi spunea lui 
Halcideas că satrapul are mai multă nevoie de ei decât au ei de 
el. Dar, fie de teamă să nu-i piardă sprijinul, fie din lăcomie 
pentru bani şi daruri, Halcideas şi statul lui major făcură un lucru 
la care numai un satrap s-ar fi putut gândi. Ca să-şi asigure 
ajutorul lui Tisaferne - deşi el însuşi îl oferise - îl invitară la Milet, 
unde fu semnat următorul tratat, pe care însă, mai târziu, eforii, 
ceva mai buni politicieni decât generalul lor, refuzară să-l 
ratifice. 


„Alianţă între Sparta şi satrapul Tisaferne: Câte oraşe şi ţări 
stăpâneşte Marele rege şi câte stăpâneau strămoşii lui vor 
rămâne în deplina lui stăpânire. Lacedemonienii îl vor ajuta pe 
Darius să recapete oraşele şi ţările pe care le-a pierdut. Regele 
şi lacedemonienii îşi vor uni eforturile ca să-i împiedice pe 
atenieni să încaseze tribut sau să ia alte contribuţii de la oraşele 
care au făcut sau mai fac parte din Liga lor. Regele şi 
lacedemonienii vor lupta în comun împotriva Atenei şi nu vor 
încheia pace separată.” 


Alcibiade nu putu împiedica semnarea tratatului, fiindcă 
Halcideas se grăbea să arate eforilor ca reuşise să încheie cu 
Susa o alianţă care asigura victoria Spartei. 

— E o mare mârşăvie! i-am spus eu într-o zi stăpânului meu. 
Prin această alianţă Halcideas recunoaşte dominaţia persană nu 
numai asupra întregii lonii, ci şi asupra Eladei, dat fiind că Xerxe 
a ajuns până la Aigaleos! În felul acesta, Sparta îşi ia obligaţia 
să-l ajute pe Darius... 


— Prostii, Silicos! Nu de asta e vorba! Perşii nu vor mai face 
niciodată campanii în Elada. Tratatul e o mare greşeală politică! 
Cum să răsculăm oraşele din lonia, adică Smirna, Halicarnasul, 
Colofonul, Foceea, care nu s-au răsculat încă? Spunându-le că o 
să le predăm numaidecât satrapului? Sparta avea o ocazie 
nesperată de a lua locul Atenei şi de a deveni ocrotitoarea 
elenilor! Cu puţină îndemânare... Şi iată că acest neghiob de 
Halcideas a stricat totul, de teamă că Tisaferne n-are să-i dea 
bani ca să-şi plătească echipajele... Din fericire! 

— Ce înseamnă „din fericire”! 

— Înseamnă că ne vom întoarce la Atena, Silicos! 

— Nu-ţi bate joc de mine, stăpâne! 

— Ne vom întoarce, Silicos! Numai că drumul spre Atena trece 
prin Magnesia, prin palatul lui Tisaferne... 

— Nu înţeleg, stăpâne... 

— În lonia s-a alcătuit un front comun între perşi şi spartani, 
Silicos, şi asta înseamnă moarte pentru Atena. Numai eu, care 
am ajutat la înfiinţarea lui, voi putea scinda acest front. Şi am să 
reuşesc, fiindcă vreau să-mi deschid drum de întoarcere şi vreau 
să pregătesc hegemonia Atenei. 

Nu înţelegeam... 

Alianţa dintre Tisaferne şi Halcideas fusese semnată la Milet. 
Satrapul a rămas destul de mult în oraş şi stăpânul meu a avut 
ocazia să-l vadă şi să-i vorbească. 

— Satrapule, i-a spus el, găseşti că tratatul pe care l-ai 
semnat e o faptă politică înţeleaptă? Fireşte, Susa va fi 
mulţumită, dar cât se va complica situaţia ta aici! Ce o să 
spunem elenilor când o să le cerem să se răscoale? Ce o să le 
spunem? Mi se pare că te-ai cam grăbit. Potrivit tratatului, de 
azi înainte Miletul îţi aparţine, dar celelalte oraşe elene vor afla 
şi ori de câte ori vor vedea ivindu-se armata spartană îşi vor 
închide porţile. Ca să supui pe eleni ţi-ar fi trebuit, fireşte, un 
sfetnic elen, cu condiţia să nu fie spartan! In afară de război, 
spartanii nu ştiu decât să ceară bani. Tu, fireşte, eşti dispus să 
le dai, şi încă mulţi. 

— Le dau. Fiecare marinar primeşte o drahmă pe zi, spuse 
Tisaferne. 

— De două ori mai mult decât primesc atenienii! 

— li plătesc bine, Alcibiade, fiindcă vreau să fie mercenarii 
mei. 


— Crezi, satrapule? Are să vină, poate, o zi când - spun şi eu, 
ce gândesc - ai să te căieşti că dai atâta sprijin Spartei. Poate că 
Atena va fi învinsă repede. Mult mai repede decât doreşti tu. 

Un zâmbet nedefinit se ivi pe buzele satrapului. 

— Imi placi, ateniene! spuse el pe neaşteptate. Dacă Darius 
ar avea la Susa sfetnici ca tine în locul unor moşnegi secătuiţi!... 
Poţi să vii când vrei în paradisul meu din Magnesia. Vei fi 
totdeauna binevenit! 

In tot timpul şederii satrapului în Milet, Alcibiade se întâlnea 
des cu el, ceea ce-i nemulţumea pe spartani şi pe Halcideas, 
care era bănuitor şi urmărea toate mişcările stăpânului meu. 

In câteva luni se adunaseră în lonia cele două flote rivale. 
Atena trimisese la Samos o sută douăzeci de nave - ultimele pe 
care le mai avea - în timp ce la Milet soseau mereu noi escadre 
peloponesiene. Se strânseră vreo sută douăsprezece nave 
comandate de amiralul Astiohos. La Sparta eforii se 
schimbaseră. Endios nu mai era la conducere şi, încetul cu 
încetul, Agis reuşi să-i asmută pe noii efori împotriva lui 
Alcibiade. Când se află că exilatul atenian avea consfătuiri 
secrete cu Tisaferne la Milet, nu mai aşteptară mult şi-i trimiseră 
lui Astiohos o ştafetă, poruncindu-i să-l prindă pe stăpânul meu 
şi să-l ucidă. Din fericire Timaia trimisese în acelaşi timp un 
sclav de încredere care să-i dea de ştire lui Alcibiade. Îndată 
după ce nava de război care adusese ştafeta se opri la țărm, un 
marinar sări pe uscat şi alergă la Alcibiade ca să-i dea mesajul 
care glăsuia astfel: „Bagă de seamă, Menelau a învins!” In 
aceeaşi noapte am părăsit pe ascuns Miletul şi am plecat spre 
Magnesia. 


Paradisul lui Tisaferne, satrapul Lidiei, Cariei şi al Maioniei 
Arse, se afla la câteva stadii depărtare de Magnesia. Era un 
complex uriaş de edificii şi grădini, de încăperi nenumărate, de 
săli imense, de peristiluri, de curţi pardosite cu marmură aleasă, 
un adevărat labirint, unde te buimăceau bogăţia, mobilele 
preţioase, ţesăturile brodate cu aur, covoarele pufoase. Grădini 
minunate erau străbătute de ape curgătoare, arbori mari şi 
umbroşi, flori rare de toate culorile, în lacuri artificiale înotau 
lebede de un alb imaculat, flamingo trandafirii şi serioşi stăteau 
într-un picior. Păuni împodobiţi circulau liberi în această 
imensitate verde. 


Antiohos se trântea pe iarbă, îşi punea mâinile sub cap şi 
spunea: 

— Nu, zău, Silicos! la gândeşte-te, gândeşte-te numai! Cum e 
posibil ca nişte oameni să trăiască aşa cum trăiesc spartanii? 
Parc-ar fi sclavi! Orice ar hotărî stăpânul meu de acum înainte, 
eu nu mă mai mişc de aici! Nu mă mai mişc! Şi ce mâncare 
avem, Silicos! Bucătarul ăsta e un mare artist! 

Într-adevăr, ospeţele satrapului erau vestite în toată Asia 
Mică. Se mâncau lucrurile cele mai rare, bucatele cele mai bune 
şi se beau cele mai alese vinuri. Într-o zi s-au servit nişte frigărui 
care semănau cu nişte picioruşe de prepeliţă, atâta doar că 
păreau mai albe. Parcă-mi aminteau de ceva... Am luat una, am 
pus-o în gură, am închis ochii şi, fără să vreau, am văzut, am 
simţit în jurul meu pe mama, pe Amirteus, m-am văzut pe mine 
copil... Erau broscuţe fripte, după care mă dădeam în vânt când 
eram mic! În jurul meu o lume întreagă deveni reală o clipă, 
reînvie şi-mi aminti nenumărate amănunte despre care am scris 
la început şi care altfel s-ar fi pierdut. 

Ne aflam de aproape şase luni în paradisul lui Tisaferne, dar 
Antiohos nu se mai sătura să repete mereu aceleaşi şi aceleaşi 
lucruri. 

Am început să cred că vorbea serios şi că, dacă stăpânul meu 
ar fi plecat, el ar fi rămas. 

— Nu spune prostii! am exclamat eu. Dacă pleacă Alcibiade, 
plecăm şi noi! 

— Nu pleacă! Nu mai pleacă! N-are să mai plece niciodată! 
Aici o să murim! şi o expresie de fericire îi lumina faţa. Şi ce 
mâncare ne dau, Silicos! Dacă plecăm, să-l luăm măcar pe 
bucătarul-şef cu noi. Dar ce spun! Să plecăm ca să mergem 
unde! Spartanii vor să-l ucidă şi Atena l-a condamnat la moarte. 
Satrapul îl iubeşte şi are grijă de el. Prin urmare.!... 

— Poate că ai dreptate... am spus eu. 

— Şi te mai plângi!... Ai de toate... Fata paznicului cei mare... 

— Ssst! Taci, să nu ne audă! 

— Ei şi ce? Fata te place, îi placi şi tu, noapte de noapte e cu 
tine.... 

— Taci, Antiohos! Tu nu-i cunoşti pe perşi. N-ai citit istoria lor. 
Nu ştii cât de sălbatici sunt, cu luxul lor cu tot. 

— Şi ce-au să-ţi facă? 


— Ştii ce i-au făcut unui medic grec? Fusese chemat de Xerxe, 
bunicul actualului rege, ca s-o îngrijească pe soră-sa. Când 
Xerxe a descoperit că medicul făcea dragoste cu bolnava, l-a 
îngropat de viu! 

— Dar fiica paznicului-şef nu-i bolnavă şi tu nu spui ca eşti 
medic... 

— In numele zeilor, taci, Antiohos! 

Stăpânul meu se apropie în clipa aceea. 

— Nu vă certaţi! Ce aveţi de împărţit? Toate bogăţiile Persiei 
sunt ale noastre! Dacă vreau, le împart între voi! 

Era vesel şi vioi şi ochii lui străluceau de bucurie. 

— Du-te, Antiohos! Şi tu, Silicos, să-mi pregăteşti baia. Azi e 
mare ospăț. In sfârşit, au venit trimişii lui Darius! Satrapul l-a 
convins pe rege să trimită oameni ca să mă asculte! 


Tisaferne era un bărbat frumos de cincizeci de ani, înalt, 
robust, cu o barbă ascuţită şi foarte îngrijită. Avea gesturi cam 
bruşte, obiceiul de a porunci şi o voce adâncă, plăcută, care te 
silea să fii atent la cea mai neînsemnată din şoaptele sale. 
Vorbea foarte bine limba elenă, cu un uşor accent străin, care 
dădea spuselor lui un farmec în plus. Alcibiade sosi primul la 
ospăț. Satrapul se ridică uşor de pe patul lui şi-l salută rugându-l 
să ia şi el loc. 

— Atenianule, ştii câtă stimă şi dragoste îţi port. Ştii cu câtă 
bucurie te-am primit ca oaspete, pe viaţă dacă vrei, aici în 
paradisul meu. Dar ceea ce ceri nu depinde numai de mine. 
Darius trebuie să-şi dea consimţământul, şi la Susa e înconjurat 
de mulţi curteni care mă duşmănesc şi care caută prilej să mă 
calomnieze ca să-mi ia satrapia. Dacă vor reuşi, suntem distruşi 
şi eu şi tu. Reprezentanţii lui Darius îţi vor pune multe întrebări, 
fii atent la ce vei răspunde. 

In clipa aceea intrară cei trei curteni, nişte bătrâni, cu feţele 
pline de zbârcituri şi cu straie de aur. Satrapul şi stăpânul meu 
se ridicară de la locurile lor. După ce se salutară şi rostiră cele 
de cuviinţă, vorbiră despre lunga lor călătorie, despre triburile 
nesupuse din Munţii Taurus, despre greutatea de a construi un 
nou pod peste Eufrat, apoi vorbiră despre timp, despre clima 
Magnesiei şi, ca nişte oameni politicoşi, se interesară de 
sănătatea străinului. 


Se făcuse târziu şi vinul îmbujora uşor feţele palide ale 
bătrânilor. Unul dintre ei îl întrebă pe Alcibiade: 

— la spune, atenianule! Cum ai aflat că eforii Spartei 
trimiseseră poruncă amiralului Astiohos să te ucidă? Dacă 
rămâneai încă o zi în Milet, ţi-ar fi fost fatală... 

— l-am povestit totul lui Tisaferne. Dar, dacă vreţi... 

— Dacă vrei tu! 

— Indiferent de relaţiile în care se află cineva cu spartanii 
perfizi trebuie să fie totdeauna cu băgare de seamă şi să-şi ia 
măsuri de prevedere. Vă spun doar atât: unul din spartanii pe 
care i-am cunoscut la Sparta, un anume Lisandros, om tânăr 
încă, dar ambițios şi capabil, a declarat odată la un consiliu: 
„Trebuie să-i înşelăm pe copii cu arşice şi pe duşmani cu 
jurăminte”. Vedeţi, aici, în paradisul satrapului, nu mă tem de 
nimic, în timp ce la Sparta, în cei trei ani întregi cât am rămas 
acolo, Silicos, pe care-l vedeţi aici, dormea în fiecare noapte pe 
pragul camerei mele. 

— Asta nu te împiedica s-o vizitezi pe Timaia... îl întrerupse 
satrapul. 

— Numai asta m-a salvat! Când am plecat din Sparta şi Agis i- 
a convins pe efori să-i dea ordin lui Astiohos să mă ucidă, Timaia 
a trimis pe ascuns un marinar ca să mă înştiinţeze. 

— Poate că o soartă bună a vrut să fii de două ori osândit la 
moarte, Alcibiade. Numai aşa ai ajuns prietenul nostru, numai 
aşa te avem aici în calitate de sfetnic, zise satrapul. Dar, ia 
spune, după tine ar trebui să părăsim Sparta şi să ajutăm 
Atena? 

— Nu! Nu! protestă stăpânul meu cu vioiciune, simțind că 
satrapul vorbea intenţionat astfel. Planul meu e foarte simplu şi 
am să vi-l spun în două cuvinte: ţineţi trează flacăra războiului! 

Unul dintre curteni spuse: 

— Aşa şi facem, ajutând Sparta! 

— Nu, în felul acesta nu întreţineţi războiul, întreţineţi Sparta! 
Dacă ajutaţi numai Peloponesul, o ajutaţi să învingă. Asta vreţi? 
Asta trebuie să doriţi? Oare țelul vostru n-ar trebui să fie 
cucerirea loniei şi distrugerea spartanilor şi a atenienilor? Aţi 
făgăduit Spartei o mulţime de bani şi flota feniciană. Dacă vă 
respectaţi făgăduielile, războiul se va termina repede, fără ca 
forţele şi prestigiul Spartei să fie secătuite. Atâta timp cât au 
nevoie de voi, eforii sunt oarecum împăciuitori. Spun 


„oarecum”, deoarece au şi refuzat să ratifice tratatul de la Milet. 
Dacă însă lacedemonienii vor învinge Atena, veţi vedea ce 
înseamnă viclenia, ce înseamnă îndărătnicia, ce înseamnă 
Sparta! Nu-i părăsiţi pe spartani, nu! Daţi-le tot ajutorul de care 
au nevoie ca să continue războiul, dar fără să poată învinge. Cât 
despre atenieni, le-a sosit şi lor ceasul. Dacă nu vă hotărâți să-i 
ajutaţi, vor fi învinşi repede. Nu vor putea duce mai departe 
războiul. 

— Cum să-i ajutăm, dacă nu ne cer nimic? 

— li ajutaţi dacă nu trimiteţi flota feniciană în apele loniei. 
Tisaferne, tu trebuie să învingi în războiul dintre Sparta şi Atena. 
Numai tu! Nu aduce flota feniciană care e pregătită şi aşteaptă 
la Aspendos. Micşorează lefurile marinarilor peloponesieni. Nu le 
mai da o drahmă pe zi. Atena nu plătea atât nici în anii în care 
se afla în culmea gloriei. Dă-le trei oboli. Şi dacă spartanii vin să 
se plângă, lasă-mă pe mine să-i primesc! 

— Dar dacă pleacă din lonia? întrebă cu oarecare nelinişte 
unul dintre curteni. 

— Să plece din lonia! Păi asta ar însemna să piardă războiul! 
Sparta nu visează acum decât un singur lucru: să învingă Atena! 

Curtenii erau foarte obosiţi şi declarară că doresc o nouă 
consfătuire. Urară noapte bună şi plecară. 

Peste două-trei zile, Tisaferne îl pofti din nou la un ospăț pe 
stăpânul meu, ca să-şi discute iar planurile cu curtenii. 

— Atenianule, spuse unul dintre trimişi, cred că sfaturile tale 
sunt bune. Deocamdată, flota feniciană nu trebuie să vină. Dacă 
Atena ne va cere s-o ajutăm cu bani, vom vedea ce-i de făcut. 
Cu o condiţie, însă: atâta timp cât forma ei de guvernământ e 
democraţia, nu putem s-o ajutăm. Dacă-şi schimbă regimul... 

— Ar fi o condiţie prea grea, observă Alcibiade. Dar în situaţia 
de faţă s-ar putea ca Atena să accepte. Liga ei e într-o stare 
jalnică, în fiecare lună izbucnesc noi răscoale. Oraşele din 
Helespont sunt gata să se ridice şi Farnabazos va sprijini Sparta. 

— Cum are să facă faţă Atena acestei situaţii, Alcibiade? 
întrebă unul dintre curteni. Important e să nu se prăbuşească 
imediat! 

— A putut echipa o sută de nave, cele care se află acum la 
Samos. Nu-i puţin lucru. Atenienii au desfiinţat toate serbările 
publice, au pus dări grele pe averile bogaţilor, dar singura lor 


grijă rămân banii! Cei mai mulţi dintre aliaţi fac mofturi şi Atena 
nu mai are putere să-i constrângă. 

— Are încă destulă putere! observă Tisaferne. Nu vedeţi câte 
succese are în Chios! Aproape toată insula e în mâinile lor şi 
chioţilor le pare rău că s-au răsculat. 

— Dar câte sacrificii cer aceste succese, Tisaferne! spuse 
stăpânul meu. Flota Atenei luptă pentru prima oară iarna şi 
marea răpeşte mereu din corăbiile ei preţioase şi de neînlocuit. 

Vocea stăpânului meu se încălzise, dar el se stăpâni 
numaidecât, şi continuă cu indiferenţă: 

— Ştiu, desigur, că Susa consideră Atena drept cel mai mare 
duşman dintre toţi elenii. Trebuie însă să ne adaptăm 
sentimentelor după împrejurări. Dacă nu vreţi, nu daţi încă 
Atenei ajutor bănesc, dar micşoraţi lefurile spartanilor. Dacă 
Astiohos se împotriveşte, mituiţi-l, mituiţi şi câţiva ofiţeri. Îndată 
ce se depărtează de graniţele patriei lor, spartanii au un singur 
gând: să pună mâna pe bani. De altfel, de ce să plătiţi voi leafa 
întreagă? De ce ar pretinde chioţii, cei mai bogaţi dintre eleni, 
ca un astfel de război să se poarte pentru ochii lor frumoşi, fără 
ca ei să cheltuiască un ban? Să plătească ei. Spune-le, 
Tisaferne, că, pentru moment, ai unele greutăţi, şi că eşti nevoit 
câteva zile, poate chiar şi o lună, să micşorezi lefurile, până-ţi 
vin bani din Susa... 

— Atenianul ăsta e un om preţios... şopti unul dintre trimişi. 

Se ridicară toţi trei, somnoroşi dar demni, spuseră noapte 
bună şi se retraseră. 

Peste câteva zile, Tisaferne trimise un curier special la 
amiralul spartan, înştiinţându-l că-i pare foarte rău pentru lefuri, 
dar că e silit, deocamdată... etc. etc. Cât despre flota feniciană, 
nu e încă pregătită... Câteva escadre erau concentrate la 
Aspendos, dar mai lipseau multe nave. 

Atunci Alcibiade îmi încredinţă singura misiune din viaţa mea. 
Trebuia să plec în tabăra ateniană din Samos, să mă întâlnesc 
cu cei doi strategi, Frinihos şi Trasibulos şi să le înmânez o 
scrisoare din partea stăpânului meu. 

— Dă-le orice informaţii îţi vor cere despre mine, spuse 
Alcibiade. 

— Am să fiu în primejdie, stăpâne! am spus eu cu jumătate 
glas. 


— Cine te cunoaşte! Eşti un bătrân care călătoreşte! Spui că 
ai rude în Samos. De la Micale până în insulă e un pas. lao 
barcă pescărească... 

— Nu m-ai înţeles, stăpâne. Primejdia începe din clipa când 
ajung în Samos... Să vie şi Antiohos cu mine. 

— Bine! Bună idee! 

Dacă Antiohos ar fi bănuit că din cauza mea părăsea paradisul 
satrapului ca să se trezească într-o tabără militară, n-aş mai fi 
ajuns viu la Samos. 

Când am sosit în tabăra din Samos, am fost tratat ca un 
prizonier. N-am apucat bine să spun că vin din lonia şi că amo 
scrisoare pentru strategi, că, în ciuda protestelor mele, m-au şi 
aruncat la închisoare. Mă temeam să mărturisesc ofiţerilor 
inferiori că eram trimisul lui Alcibiade şi nu ştiam ce să fac. Imi 
căzneam mintea să găsesc o soluţie, până m-am hotărât să 
spun că eram trimisul lui Tisaferne. Ce-o fi să fie... Am început 
să strig, să bat cu putere în uşa închisorii mele şi să invoc zeii. 
Un paznic, care-şi ieşise din fire, se apropie furios. 

— Ţine-ţi gura! îmi strigă el. 

— Ce înseamnă: „ţine-ţi gura?” Blestemat fii de trei ori! am 
spus eu cu obrăznicie. Aruncaţi în închisoare un trimis al lui 
Tisaferne? Aşa vreţi voi să-l îmbunaţi pe satrap? 

— la-o mai domol: nu cumva eşti un trimis al Olimpului? îmi 
spuse paznicul în bătaie de joc. 

Dar când am scos cilindrul din sin şi i-am arătat sigiliul - de 
unde să fi ştiut al cui era? - a luat-o la fugă şi s-a făcut nevăzut, 
uitând să încuie uşa! 

In curând s-a întors cu un ofiţer. Am fost dus numaidecât, 
aproape pe sus, la strategi. Această grabă m-a liniştit, dar m-a şi 
întristat. 

„Unde sunt anii, îmi spuneam eu, când Susa era marele 
duşman, rivalul disprețuit? Acum abia au auzit numele lui 
Tisaferne că s-au şi repezit de parc-ar fi fost vorba de un mire 
greu de găsit...” 

După cum mi-am dat repede seama, în tabără domnea o 
mare neliniște. Şi cum ar fi fost altfel în Samosul acela 
nefortificat! In ultima vreme soseau ştiri desperate... Casos se 
răsculase, la Efes sosiseră noi escadre peloponesiene şi nave de 
război din Siracuza, în timp ce flota feniciană de la Aspendos, 


alcătuită din o sută şaizeci de corăbii, era gata să facă 
joncţiunea cu Astiohos! 

Când m-am trezit în faţa lui Peisandros, sosit de curând la 
Samos ca să preia conducerea operaţiunilor, mi-am pierdut 
curajul şi m-am gândit că dacă aş repeta minciuna de adineauri, 
ar fi numaidecât dată în vileag şi nimeni n-ar mai da crezare 
spuselor mele. Poate că nu s-ar mai da crezare nici scrisorii. Prin 
urmare am spus îndată: 

— Nu sunt trimisul lui Tisaferne, strategule, ci al lui Alcibiade, 
care e oaspetele lui la Magnesia. Prin această scrisoare te 
anunţă că flota feniciană nu va pleca din Aspendos. 

Din fericire vocea mea nu tremura şi tonul cu care vorbeam 
era convingător. Am întins mâna ca să dau cilindrul. Peisandros 
aproape că mi l-a smuls, l-a desfăcut şi l-a citit. Când a terminat, 
şi-a chemat aghiotantul. 

— Să se adune consiliul strategilor! Imediat! Tu întoarce-te la 
mine, rămâi aici! Veştile pe care mi le aduci sunt prea grave ca 
să te las liber în tabără... 

În consiliu, Peisandros dădu citire scrisorii stăpânului meu, 
care spunea următoarele: 

„Strategi! Vă scriu din Magnesia, paradisul lui Tisaferne. După 
cum ştiţi, satrapul are bunătatea să-mi acorde ospitalitate şi să 
se sfătuiască cu mine. E gata să ajute Atena, dacă va fi 
guvernată de aristocrați. Nu ştiu sub ce formă se va manifesta 
acest ajutor. În orice caz pot să vă asigur că, deocamdată cel 
puţin, atâta timp cât voi rămâne lângă el, satrapul a hotărât să 
mobilizeze flota la Aspendos. Dea zeii să vă pot comunica şi 
verbal ceea ce vă scriu. Alcibiade al lui Clinias.” 

Există oare o taină care să rămână taină? Există oare un 
Midas care să-şi ascundă urechile de măgar? Puțin după aceea, 
Frinihos, unul dintre strategi, cutreiera tabăra şi striga că flota 
feniciană nu va veni şi că Tisaferne va trimite mii de talanţi 
atenienilor... Tot Samosul vuia: „Alcibiade! O scrisoare din 
Magnesia către strategi! A ajuns prietenul de seamă al lui 
Tisaferne! Flota feniciană va rămâne la Aspendos! Spartanii pot 
să aştepte mult şi bine! Vom încheia alianţă cu Susa! Fără nicio 
condiţie! Lefurile se vor plăti regulat! Bine le-a mai brodit 
exilatul!” 

Strategii se adunară într-o nouă consfătuire. Citeau şi reciteau 
puţinele rânduri ale stăpânului meu şi Peisandros repeta mereu: 


„Dacă va fi guvernată de aristocrați...” Dar aici e nevoie deo 
paranteză. 

Pe lângă celelalte urmări cumplite pe care le avusese 
catastrofa noastră în Sicilia, ea însemnase şi o serioasă 
zdruncinare a democraţilor, mulţimea începând să nu mai dea 
crezare diferiților lor oratori. În schimb, partizanii oligarhiei 
exploatau catastrofa din Sicilia ca să-şi consolideze partidul, 
amintind, chipurile, că întreaga răspundere a campaniei o 
purtau Alcibiade şi tabăra democratică. Dar nu se mărgineau la 
atât, ci murmurau că vinovate sunt legile, că poporul se lasă 
uşor târât de oratori dibaci, că oricine ştie să vorbească frumos 
poate să bage în capetele gloatei neştiutoare lucrurile cele mai 
neverosimile, deşi pentru luarea unor hotărâri serioase, 
privitoare la soarta statului, e nevoie de o gândire matură şi 
numai câţiva cetăţeni, care să nu asculte de nicio influenţă, care 
să nu fie îngrădiţi de nicio constrângere trebuie să hotărască ce- 
i de făcut, departe de furtunile adunării, fiindcă, de cele mai 
multe ori, ea se pronunţă fără să cunoască bine problemele. 
Dacă cineva le spunea că, pe vremuri, democraţia realizase 
fapte  măreţe, răspundeau că pe atunci demosul avea 
conducători de talia lui Temistocle, a lui Efialte, a lui Pericle! 
Acum, însă, spuneau ei, nu mai are pe nimeni. Încetul cu încetul, 
situaţia generală a Ligii, marea criză economică - minele din 
Laurion erau închise - economiile la sânge şi lipsurile creaseră 
descurajare şi indiferenţă. În loc să vină la adunare, oamenii 
preferau să muncească, să facă ceva ca să aibă din ce trăi. 
Descurajarea spori şi mai mult când atenienii aflară de alianţa 
dintre Tisaferne şi Sparta. Când se răsculă Rodosul şi apoi, cu 
puţin înainte de sosirea mea în Samos, îi urmă pilda şi Casos, 
unde plecă îndată Astiohos cu toată flota lui, oamenii fură 
cuprinşi de deznădejde. La Atena se credea că Astiohos 
coborâse mai la sud pentru a se uni cu flota feniciană de la 
Aspendos, care era la un pas de Rodos. 


Lesne îşi poate cineva închipui uşurarea şi bucuria strategilor 
la primirea scrisorii lui Alcibiade. Pericolul imediat, adică flota de 
la Aspendos, se îndepărta. În schimb, se ivea promisiunea lui 
Tisaferne de a ajuta Atena, dacă „va fi guvernată de 
aristocrați”... Strategii, care, în maree lor majoritate, erau 
membri ai oligarhiei, îşi dădeau seama că se prezenta o ocazie 


nesperată de a răsturna democraţia. Se luă hotărârea ca 
Peisandros să plece imediat la Atena şi să explice în Bulé şi în 
centrele politice că singura posibilitate de a salva Atena era 
instaurarea oligarhiei, care avea să fie preţul ajutorului lui 
Tisaferne. 

— Sau democraţie şi distrugere, sau oligarhie şi victorie! 
strigă Peisandros şi adăugă: Nu cred că vreunul dintre voi va 
avea vreo obiecţie împotriva unei colaborări cu Alcibiade, 
necesară succesului planurilor noastre. Imputerniciţi-mă să cer 
adunării poporului rechemarea lui! 

Ceilalţi strategi primiră, dar hotărâră să ascundă armatei 
scopul real al călătoriei lui Peisandros, de teama unor tulburări, 
ştiut fiind că cei mai mulţi hopliţi erau democrați. În felul acesta, 
totul luă aspectul unui complot. 

Odată ajuns la Atena, dibaci şi viclean cum era, Peisandros îşi 
adună prietenii şi le explică planul său. Toţi recunoscură că cel 
mai bun mijloc era să aducă chestiunea în faţa adunării. În felul 
acesta, nimeni n-ar fi putut spune că uzurpaseră puterea. 

Istovit de război, văzând că suferinţele sale nu se apropie de 
sfârşit şi simțind ameninţarea distrugerii care atârna deasupra 
lui, poporul Atenei îl ascultă în tăcere pe Peisandros, care cerea 
pe ocolite desfiinţarea democraţiei. 

„...Sau ne încăpăţânăm să menţinem regimul politic de până 
acum întărind în felul acesta legăturile dintre Sparta şi Susa - şi 
ştiţi ce înseamnă aceasta - sau îi dăm oarecare satisfacţie lui 
Tisaferne şi atunci ne ajută. Ce ne lipseşte azi ca să putem 
continua războiul? Banii! Ni-i va da satrapul. lată singura 
salvare. Dacă încredinţăm puterea unui mic număr de cetăţeni 
ale căror fapte, fireşte, nu vor rămâne necontrolate, e foarte 
posibil să câştigăm încrederea Marelui rege. Mai târziu, după ce 
vom fi câştigat războiul, vom putea schimba oricând forma de 
guvernământ ca să revenim la democraţie. Aşa vă sfătuiesc să 
faceţi. Şi mai vreau să adaug un amănunt tot atât de important. 
Schimbarea atitudinii lui Tisaferne se datorează unui exilat! 
Trebuie să-l rechemăm. E singurul om care poate restabili 
situaţia!” 

Cu toată desperarea lui, poporul se arătă întâi nemulţumit de 
vorbele lui Peisandros şi duşmanii stăpânului meu, deşi cu toţii 
membri ai oligarhiei, împreună cu cumolpizii şi crainicii, 
începură să facă gălăgie, spunând că un nelegiuit, un osândit la 


moarte, nu se putea întoarce la Atena. Aşa se desfăşură prima 
adunare. j 

Peisandros, însă, ştia să stăruie. li oprea pe cei care făceau 
mai multă gălăgie şi-i întreba dacă vedeau altă soluţie pentru a 
ieşi din situaţia îngrozitoare în care ajunsese Atena. 

„Datorită lui Alcibiade, flota feniciană rămâne la Aspendos, 
spunea el. Ce are să se întâmple dacă-l vom nemulţumi? Poate 
că-l lasă pe satrap să trimită flota în lonia. Şi atunci ce ne 
facem?” 

In a doua adunare, împotrivirea democraţilor fu mult mai 
slabă, totuşi singurul lucru pe care reuşi să-l abţină Peisandros 
fu împuternicirea de a pleca la Magnesia cu alţi zece trimişi 
pentru a duce tratative cu Tisaferne. 

Era o oarecare amânare a planurilor sale, dar la plecare îi 
organiză pe membrii oligarhiei şi-i îndemnă să fie pregătiţi 
pentru ca, îndată ce vor primi o scrisoare de la el, să răstoarne 
regimul, terorizând la nevoie oraşul. 

Peisandros ajunse în Magnesia cam la o lună după ce plecase 
din Samos spre Atena. Intre timp mă întorsesem şi eu lângă 
stăpânul meu. 

Aflând că vin soli atenieni, Alcibiade îl rugă pe Tisaferne să-l 
lase să-i primească el. 

— Şi ce vrei să le propui? întrebă satrapul. 

Această ciudată întrebare îl nelinişti pe stăpânul meu. 

— Ceea ce am discutat acum o lună cu trimişii regelui! Vreau 
să le propun o alianţă cu tine! 

— Asta nu! exclamă Tisaferne pe un ton sec. 

In momentul acela l-am admirat pe Alcibiade, fiindcă s-a 
stăpânit şi nu şi-a trădat valul de mânie ce i se revărsa în suflet. 
Numai eu mi-am dat seama fiindcă-i cunoşteam toate reacţiile. 

Izbuti să vorbească pe un ton calm: 

— De ce această schimbare neaşteptată, Tisaferne? Şi mai 
ales acum, în ultima clipă? Puteai să-mi spui asta cu câteva zile 
înainte, ca să mă pot pregăti să le vorbesc. Până alaltăieri erai 
de acord că şi Atena trebuie sprijinită, ba chiar ţi-am explicat că 
această politică ar mai avea o consecinţă: i-ar face pe spartani 
mai împăciuitori şi mai blânzi faţă de tine. 

— Mă tem mai mult de Atena decât de Sparta! 

— Te vei teme de Atena chiar dacă-i vei face un serviciu? 


— Nu mă las dus de sentimente, ateniene! Şi află de la mine: 
e o mare rătăcire să crezi că o binefacere recentă poate şterge 
o veche insultă! 

— Purtarea ta e ciudată, satrapule! Mă laşi să scriu, strategii îl 
trimit pe Peisandros la Atena, de dragul alianţei cu tine sunt 
gata să-şi jertfească democraţia, adică ce au ei mai scump şi... 

— Asta dovedeşte că atenienii se află într-o situaţie grea. Atât 
şi nimic altceva. 

— Şi ai să continui să ajuţi Sparta? 

— Cât mai puţin, conform sfatului tău. Atât cât îmi vor îngădui 
aparențele. Desigur, nu mai doresc victoria rapidă a Spartei, 
totuşi ea trebuie să învingă! 

Pentru stăpânul meu, schimbarea neaşteptată a intenţiilor 
satrapului era o catastrofă. 

Peisandros şi ceilalţi trimişi care-l însoţiseră la Magnesia nu-şi 
ascunseră indignarea când stăpânul meu fu silit să le dea un 
răspuns negativ. Se întoarseră numaidecât la Samos, hotărâți să 
desființeze democrația chiar fără alianţa cu Tisaferne şi 
considerându-l pe Alcibiade răspunzător de schimbarea 
satrapului, hotărâră să nu-l mai recheme. 


Şi iată că într-o zi sosi la Magnesia vestea că oligarhia reuşise 
să răstoarne regimul democratic. Patru sute de cetăţeni se 
autonumiră, ca să zic aşa, şi luară frânele puterii în mâini. Acest 
regim politic, care a însemnat una din perioadele cele mai rele 
din istoria Atenei, a rămas cunoscut sub numele de „cârmuirea 
celor patru sute”. Abolirea democraţiei s-a făcut destul de uşor. 
Armata şi flota se aflau la Samos şi centrele partidului oligarhic 
terorizau Atena. Dar în tabăra din Samos a domnit câteva zile o 
mare zăpăceală. Partizanii oligarhiei au încercat să se impună şi 
aici şi au organizat un complot, dar când au vrut să treacă la 
fapte, au fost atacați de hopliţi şi de marinari, care au ucis mulţi 
dintre ei. Temându-se că şi strategii sunt amestecați în complot, 
soldaţii i-au prins şi i-au închis. S-a ţinut o adunare a hopliţilor, 
care a ales alţi strategi: pe Trasibulos şi pe Trasilos, democrați 
vechi şi cunoscuţi. Fierberea însă era mare şi, ca să liniştească 
oarecum lucrurile, Trasibulos a cerut ca întreaga oaste să facă 
cele mai cumplite jurăminte că va rămâne credincioasă 
democraţiei. Apoi făgădui că, îndată ce vor permite 


împrejurările, armata se va întoarce la Atena ca să reinstaureze 
democraţia. 

Situaţia flotei din Samos era extrem de grea şi de 
primejdioasă. Bani nu erau, nu exista nicio speranţă că Atena va 
trimite lefurile, dacă oligarhia - aşa cum a procedat mai târziu - 
avea de gând să ceară Spartei încheierea păcii şi trimiterea unei 
gărzi pe Acropole ca să rămână ei la putere. 

In această zăpăceală, Trasibulos îşi dădu seama că un singur 
om putea salva situaţia. Convocă din nou o adunare a hopliţilor 
şi le spuse că un singur atenian dintre cei aflaţi în viaţă ar putea 
să îndrepte situaţia. Era omul care-l împiedicase pe satrap să 
trimită flota feniciană în apele loniei. 

— Alcibiade! Alcibiade! strigară mulţi ostaşi. 

— Da, Alcibiade! strigă Trasibulos cu vocea lui teribilă, care se 
auzea la distanţă de un stadiu. 

Era o dimineaţă primăvăratică şi strălucitoare, când curierul 
din Samos ajunse la Magnesia cu o scrisoare a lui Trasibulos 
către stăpânul meu. 

— Sunt chemat la Samos, satrapule, îi spuse el lui Tisaferne. 

— Va să zică pleci, atenianule? Pleci ca să-mi fii duşman? 

— Niciodată, atâta timp cât îmi eşti prieten. 

— Imprejurările ne vor împinge acolo, spuse cu tristeţe 
Tisaferne. Du-te, continuă el. Du-te! Aş putea încerca să te rețin, 
dar ştiu că ai găsi un mijloc să fugi. Prefer să ne despărţim aşa. 

Când am ajuns la Samos, se împlineau cinci ani încheiaţi din 
ziua când strălucita flotă ateniană pornise spre Sicilia. Hopliţii şi 
marinarii s-au întrunit spontan într-o adunare, ca să-l asculte pe 
Alcibiade. Stăpânul meu s-a urcat la tribuna improvizată şi toată 
lumea a izbucnit în aclamații şi urale: 

— Salvatorul nostru! Prietenul lui Tisaferne! Tu ai să ne duci la 
victorie! Tu ai să-i dobori pe cei patru sute de tirani, 
Alcmeonidule! 

Mişcat, tremurând aproape şi cu ochii plini de lacrimi, 
stăpânul meu întinse mâinile şi se făcu tăcere. Vorbi atât de 
frumos despre anii de rătăcire, despre condamnarea şi despre 
fuga lui la Sparta, încât soldaţii îl ascultau cu evlavie, cu 
capetele plecate, de parc-ar fi fost în doliu. Deodată, tonul vocii 
sale se schimbă. Alcibiade îşi dădu seama că oamenii adunaţi 
acolo aşteptau ceva de la el. Işi înălţă glasul şi le aminti de 
marile victorii trecute ale flotei şi de recentele ei izbânzi în 


Chios. Le spuse că atenienii săvârşiseră totdeauna fapte eroice 
fără alte forţe în afară de îndrăzneala lor şi, în cele din urmă, le 
vorbi despre Tisaferne. 

— Nouă ne va trimite el flota feniciană concentrată la 
Aspendos, şi nu spartanilor! Nu ne va lăsa fără bani, la nevoie îşi 
va tăia patul în bucăţi şi va face monezi din ele ca să ne ajute! 

La aceste cuvinte, entuziasmul ajunse la culme. Hopliţii îl 
numiră în unanimitate arhistrateg cu depline puteri. Trasibulos 
se urcă îndată după aceea la tribună şi strigă mulţimii: 

— Are cineva de obiectat la această hotărâre? Dacă da, să 
vină să vorbească! - şi ai fi zis că gândeşte: „Cine-i ăla că-i rup 
oasele!” Atât de sălbatic era glasul cu care rostea şi lucrurile 
cele mai simple. 


De pretutindeni soseau informaţii neliniştitoare. Cu câteva zile 
în urmă, flota peloponesiană îşi plimbase escadrele, adică o sută 
optzeci de nave de-a lungul țărmului de peste drum de Micale, 
dar, crezând că Alcibiade se şi află la Samos, nu îndrăznise să 
atace. Nu ştiam pe unde umblă Astiohos şi nici ce scopuri are. 

La Atena, cei patru sute întrecuseră măsura. Deveniseră 
tirani. Nimeni nu mai îndrăznea să scoată o vorbă. Aproape 
zilnic erau ucişi democrați şi niciun judecător nu îndrăznea să 
judece. În tot oraşul domnea teroarea. Aflând de toate acestea, 
armata din Samos era în fierbere. 

— De când ai venit, îi spuse Trasibulos stăpânului meu, s-au 
mai liniştit şi au mai prins curaj, dar când va trece prima 
impresie vor începe iar să se frământe, vor vrea iar să se 
întoarcă la Atena, ca să-i răstoarne pe cei patru sute. 

— Asta ar însemna să pierdem şi Samosul, şi lonia, şi războiul! 

În zilele acelea au sosit şi alte veşti rele. În cetăţile din 
Helespont izbucniseră răscoale, în care era amestecat 
Farnabazos, satrapul Frigiei. Nemulţumiţi de Tisaferne, spartanii 
îşi întorseseră privirile spre Farnabazos şi trimiteau flotă şi 
armată în Tracia. Abidos, Lampsacos şi Bizanțul se răsculaseră 
şi navele cu grâne din Euxin erau amenințate să nu poată trece 
prin strâmtori, ceea ce ar fi însemnat foamete la Atena. Potrivit 
ultimelor veşti, amiralul lacedemonian Astiohos intenţiona să-şi 
ducă toată flota în Helespont, sperând multe şi mari succese în 
acele locuri. Prin urmare, situaţia părea foarte întunecată. La 
Atena, oligarhia era stăpână pe putere, la Samos armata era 


gata să urce pe nave pentru a merge să măcelărească pe cei 
patru sute de tirani! În lonia, cele mai multe oraşe erau 
răsculate, în Helespont izbucneau alte răscoale, flota feniciană 
rămânea la Aspendos ca o ameninţare care plutea deasupra 
noastră, şi, în sfârşit, problema cea mai gravă, cea mai 
desperată, era lipsa de bani. 

— Ce-i de făcut, Alcibiade? întrebă Trasibulos. 

— Întâi de toate, plec mâine la Magnesia. Trebuie să mă 
întâlnesc cu Tisaferne. Răspândiţi vestea că plec în călătorie. N- 
am să lipsesc decât câteva zile. Navele să patruleze, pentru ca 
lacedemonienii să nu se poată strecura neobservaţi spre 
Helespont. 

Înainte de plecarea spre Magnesia, am îndrăznit să-l întreb: 

— De ce ai făcut atâtea promisiuni în adunarea hopliţilor, 
Alcibiade? De ce ai vorbit aşa? lar joci un joc primejdios. Când 
armata îşi va da seama că ai exagerat, are să fie cuprinsă de o 
mare dezamăgire, care se va-ntoarce împotriva ta. Infierbântate 
cum sunt spiritele în clipa asta, îţi primejduieşti şi viaţa. 

— Trebuia neapărat să vorbesc aşa cum am vorbit. Cum le-aş 
fi putut da curaj altfel? Cu amintiri şi cu prevestiri liniştitoare? 
Îndată ce am pomenit de Tisaferne, feţele lor au strălucit de 
speranţă. Când vor afla membrii oligarhiei din Atena, vor fi 
desperaţi. Spartanii vor afla şi ei şi se vor depărta şi mai mult de 
Tisaferne, poate chiar că-i vor arăta duşmănie. Şi ăsta ar fi un 
mare câştig! 

— Speri să tragi vreun folos din această călătorie? 

— Poate, a răspuns vag stăpânul meu. 

Bine a făcut că s-a dus la Magnesia. Cu toate promisiunile, cu 
toată prietenia, satrapul se pregătea tocmai să poruncească 
flotei feniciene să facă joncţiunea cu peloponesienii. Stăpânul 
meu l-a convins din nou să nu trimită ordinul. l-a cerut şi bani, 
dar satrapul nu i-a dat. 

— Gândeşte-te că am un nou rival, Alcibiade, pe Farnabazos! 
Face tot ce poate ca să mă sape! Trimite rapoarte la Susa şi-i 
făgăduieşte lui Darius că-i va oferi supunerea loniei, datorită 
alianţei cu Sparta! 

Când spartanii aflară de această nouă amânare, îl învinuiră pe 
Tisaferne că ar fi devenit un instrument al lui Alcibiade şi când 
eforii auziră că amiralul Astiohos fusese mituit de satrap ca să 
nu protesteze, îl rechemară şi trimiseră în locul lui pe Mindaros. 


Stăpânul meu zăbovi la Magnesia cam zece zile, în care timp 
sosiră la Samos reprezentanţii celor patru sute, cu misiunea de 
a convinge armata că noul regim politic nu e tiranic şi că e în 
interesul Atenei să fie condusă de oligarhie. 

înţelept ca totdeauna, Trasibulos nu-i lăsă să ia cuvântul în 
adunare înainte de întoarcerea lui Alcibiade. Aşa se face că, la 
întoarcerea stăpânului meu din Magnesia, fu convocată imediat 
o adunare şi reprezentanţii celor patru sute se arătară în faţa ei. 
Furioşi, hopliţii aproape că nu-i lăsau să vorbească. Nişte soldaţi 
se repeziră spre tribună, dar alţii, care-şi păstrau mai bine 
sângele rece, îi opriră. Cei mai mulţi, însă, scoşi din fire la 
vederea unor delegaţi ai tiranilor, porniră spre corăbii, gata să 
se îmbarce, strigând: 

— La Atena! La Atena! Să salvăm oraşul din ghearele acelor 
fiare! 

Eram în primejdie să vedem armata destrămându-se. Câţiva 
hopliţi se şi urcaseră pe nave când stăpânul meu, dând la o 
parte cu brutalitate pe cei din jur, se urcă la tribună împreună 
cu Trasibulos, care repetă cu glasul lui fioros cele ce spunea. 
Zăpăciţi de vocea lui Trasibulos, hopliţii se opriră să asculte. 
Alcibiade striga şi el cât îl ţinea gura: 

— Dacă plecăm din Samos, toate speranţele noastre se 
năruie! Dacă plecăm pierdem şi războiul, şi democraţia! Dacă 
Sparta ne va învinge, ne impune un regim politic şi mai rău! 
Dacă rămânem aici, ne salvăm patria şi ne întoarcem biruitori la 
Atena ca să-i pedepsim pe tirani. Adunaţi-vă în jurul meu, vă 
promit victoria! 

Cu mare greutate şi cu primejdia vieţii sale putu Alcibiade să 
oprească armata. În nebunia lor, un mare număr de hopliţi 
credeau că Alcibiade încerca să-i înşele şi strigau: „Jos! Jos!” 
Trasibulos striga „Supuneţi-vă arhistrategului pe care l-aţi ales 
voi înşivă! Fără el suntem pierduţi!” 

Încetul cu încetul, cei mai aprinşi se liniştiră, larma se domoli, 
ofiţerii începură să audă ce se spunea şi pericolul se îndepărtă. 

În ziua aceea, Alcibiade scăpă Atena de o distrugere sigură, o 
scăpă de ruşinoasa înjosire de a se prăbuşi fără glorie, 
însângerată într-un război civil, învinsă de ea însăşi. 

Din fericire, noul regim politic al celor patru sute ţinu numai 5 
luni; poporul Atenei izbuti să izgonească pe tirani. Dar în aceste 
câteva luni situaţia din lonia se înrăutăţise. Noul amiral spartan, 


Mindaros, făcea mari pregătiri ca să intre în Helespont. 
Farnabazos îşi deschisese larg tezaurul şi Sparta putea să ia din 
el cât dorea. Dar cel mai rău era că, dintr-un sentiment de 
rivalitate faţă de Farnabazos, Tisaferne plecase din Magnesia, 
îndreptându-se spre Aspendos, cu scopul vizibil de a pune în 
sfârşit în mişcare flota feniciană. Când ştirea aceasta ajunse la 
Samos, Alcibiade îi chemă pe strategii Trasilos şi Trasibulos şi le 
spuse că pleacă imediat la Aspendos. 

— Cât lipsesc eu, băgaţi de seamă să nu vă scape Mindaros şi 
să intre în Helespont! Dacă încearcă s-o facă, trebuie să luptaţi. 

— Câte corăbii iei cu tine, strategule? 

— Douăsprezece. 

— Cred că sunt cam multe pentru o misiune... îndrăzni să 
spună Trasilos. 

— Dacă iau mai puţine şi mă întâlnesc cu flota duşmană, sunt 
în primejdie. Cu douăsprezece pot s-o scot la capăt. 

Până la Aspendos am făcut două nopţi şi o zi, trecând în larg 
pe lângă Rodos, ca să nu ne simtă patrulele spartanilor. 

In timp ce ne apropiam de Aspendos am văzut navele 
feniciene trase în şir nesfârşit pe ţărmul larg. Erau o sută 
patruzeci de corăbii de război, la rând pe plajă, toate noi-nouţe. 

— Soarta noastră depinde de un ordin al satrapului! şopti 
stăpânul meu, arătând cu un gest obosit navele feniciene. Vezi 
aceste corăbii, Silicos? Fără să se urnească măcar de pe țărm, 
sunt stăpâne peste gândurile şi hotărârile noastre! Am nevoie 
de timp, de un scurt răgaz ca să salvez Atena de acest pericol. 

Am coborât şi eu în oraş şi, în timp ce stăpânul meu se grăbea 
să se înfăţişeze satrapului, m-am dus să văd flota aceea vestită. 
Erau nave mari şi grele, cu provele foarte înalte şi pinteni în trei 
muchii. Deasupra liniei de plutire erau vopsite în roşu, iar chila 
în negru. 

Tisaferne nu era singur la Aspendos. îl însoţise un 
reprezentant al Spartei, un anume Filipos. Satrapul îl primi 
numaidecât pe stăpânul meu şi, fără măcar să-i ureze „bun- 
venit”, îi spuse: 

— Te-ai speriat, atenianule! Ai lăsat fără conducător flota din 
Samos! Un conducător trebuie să fie totdeauna lângă armata 
lui! 

— Un bun conducător trebuie să-şi dea seama de unde poate 
să vină primejdia cea mare şi să alerge acolo, răspunse 


Alcibiade. Pe zei, satrapule! Ai o flotă minunată! Dacă mă 
temeam de ea din depărtare, acum, când o văd de aproape, 
tremur! 

Linguşirea îi plăcu satrapului. 

— Dacă acest spartan care mă însoţeşte mi-ar fi vorbit astfel, 
i-aş fi dat de mult flota... 

— Şi de ce nu i-ai dat-o până acum? întrebă cu glas 
provocator stăpânul meu. 

— Odată şi odată tot am să i-o iau, Alcibiade. Când vei câştiga 
o mare luptă navală şi vei crede că Sparta a pierdut războiul, voi 
trimite flota în lonia şi o vei vedea apărând în faţa ta ca să 
salveze Sparta! lţi urmez sfaturile, atenianule! Cred că nu ţi-ai 
schimbat părerea de când eşti arhistrateg... 

Stăpânul meu nu păru că s-ar fi supărat: 

— Nu, satrapule, dar am vrut să vin să aud asta din gura ta! 
De altfel, voiam să-ţi vorbesc despre noua situaţie din 
Helespont. După cum ştii, Farnabazos sprijină din toate puterile 
pe spartani şi speră într-o grabnică victorie a lor! Speră că dacă 
vestea unui astfel de succes, strălucit poate, dar vremelnic, va 
sosi la Susa, el îţi va lua satrapia Lidiei şi va deveni guvernator 
general. Nu vede, prostul, că dacă Sparta ar câştiga uşor 
războiul, ar deveni imediat un duşman periculos pentru voi. Mă 
voi strădui să împiedic realizarea acestor planuri, Tisaferne, nu 
pentru că aş fi preocupat de soarta lui Farnabazos, ci pentru că 
am şi eu planurile mele. Dacă Farnabazos te-ar săpa, şi ţi-ai 
pierde satrapia, ce-aş deveni eu, care n-am alt prieten în afară 
de tine? Dă-mi deci mână liberă să lupt împotriva Spartei şi a lui 
Farnabazos. Toate succesele mele vor fi şi ale tale. 

— Să-ţi dau mână liberă... Dar ai mână liberă! spuse satrapul 
prefăcându-se supărat. Dar, bine, ateniene, dacă spusele tale 
corespund adevărului, n-ar trebui oare s-o iau eu înainte? N-ar 
trebui să le dau spartanilor un ajutor mai mare decât le dă 
Farnabazos ca să nu-mi pierd satrapia? ca să mă prezint la Susa 
cu victoria în mâini? 

— Tisaferne... exclamă stăpânul meu pe un ton dojenitor. N-ai 
explicat chiar tu Susei, în atâtea rapoarte, că nu de o victorie 
rapidă aveţi nevoie? 

— De ce e valabil acest argument pentru mine şi nu pentru 
Farnabazos? 


— Pentru că rivalul tău are protectori puternici la curte, 
Tisaferne, în timp ce tu nu ai... ci dimpotrivă... Nu mi-ai spus aşa 
odată? Cel mai mic succes al lui Farnabazos va fi pentru Cirus 
un prilej binevenit ca să-l convingă pe taică-său, pe Darius, că 
satrapul trebuie răsplătit. Numai eu pot să-i stric planurile lui 
Farnabazos, dacă mă laşi. 

— Mi-ai spus o mulţime de lucruri şi m-ai zăpăcit! Vreau să 
aud pe scurt ce aştepţi de la mine. 

— Ţi-am mai spus, satrapule! Dă-mi mână liberă să mă bat cu 
lacedemonienii şi cu Farnabazos. Trimite flota feniciană mai la 
sud... spre Egipt... sau măcar la Tir... 

— Şi spartanilor ce să le spun? Atâta timp cât ţin flota aici, ei 
cred că am să le-o trimit aşa cum am făgăduit. Dacă-i poruncesc 
să plece... 

— Ai să le spui că Egiptul e în fierbere şi că e primejdie de 
răscoale. 

— Atunci ai mână liberă, Alcibiade! Flota va pleca din 
Aspendos. O trimit la... Biblos! E destul de departe? 

— Este. 

— Dar acum trebuie să-mi făgăduieşti şi tu ceva! 

— E rândul meu. 

— Să-i faci lui Farnabazos cât poţi mai mult rău! Nimeni nu se 
pricepe mai bine ca tine să facă rău cuiva. 

Am rămas la Aspendos până ce ultima navă a flotei feniciene 
s-a pierdut la orizont. Ne-am întors la Samos, dar am găsit 
tabăra pustie! Toată flota plecase. Cei doi strategi lăsaseră lui 
Alcibiade un raport, explicându-i ce se întâmplase. Amiralul 
spartan Mindaros reuşise să treacă noaptea neobservat, prin 
strâmtoarea dintre Samos şi Chios, şi se îndreptase cu toată 
viteza spre Helespont. Indată ce vestea sosise în tabăra noastră, 
Trasilos şi Trasibulos plecaseră cu toată flota în urmărirea lui 
Mindaros. 

Trecuseră doar câteva ceasuri de la sosirea noastră la Samos, 
când în depărtare s-a ivit o navă ateniană. Cu pânzele întinse şi 
cu vâslele în mişcare, zbura pe valuri. S-a apropiat de port şi de 
pe punte am auzit strigăte: 

— Victorie! Victorie! Mare victorie! 

Câţiva marinari au sărit pe țărm. 

— l-am învins! strigau ei. 


Trierarhul dădu buzna spre Alcibiade şi-i povesti că Mindaros 
intrase în Propontida, îşi lăsase echipajele să se odihnească şi se 
pregătise de luptă, când a văzut că flota noastră îl ajunge din 
urmă. 

— A fost o luptă cruntă, strategule, dar duşmanii au fost siliţi 
să se retragă! 

— Câte nave aţi capturat? 

— Treisprezece! 

— Sper că noi n-am pierdut niciuna. 

— Am pierdut, strategule. 

— Câte? 

— Cincisprezece, dar am învins! Am învins! Mindaros a fost 
silit să se închidă în Abidos. Cere întăriri din Sparta. A cerut 
cincizeci de corăbii care se află în Eubeea! Până să vină ele, 
avem şi noi timp să aducem întăriri! 

— Cincizeci de corăbii duşmane în Eubeea? întrebă stăpânul 
meu. 

— Nu ştiai?... Eubeea s-a răsculat şi peloponesienii s-au grăbit 
s-o ajute! Dar am învins, strategule! L-am învins pe Mindaros! L- 
am silit să se refugieze la Abidos! 

Cu toate exclamaţiile trierarhului, stăpânul meu clătina din 
cap îngândurat. 


Deşi victoria lui Trasibulos în Helespont n-a avut rezultate de 
seamă, fiindcă la câteva zile după bătălia navală s-au răsculat 
mai multe oraşe ale noastre, i-a dat, totuşi, un scurt răgaz 
stăpânului meu să se ocupe de problema cea mai importantă: 
banii. 

— Asta-i primejdia cea mare, Silicos! Spartanii au acum la 
dispoziţie tezaurul lui Farnabazos. li ajută din răsputeri! 
Pregăteşte şi câteva şantiere navale mari la Antandros. Noi n- 
avem bani. Ultima sumă pe care ne-a trimis-o Atena a fost doar 
de treizeci de talanţi... salariul pentru cincisprezece zile... Am 
cerut întăriri şi ne-au trimis nouă corăbii de război! Trebuie să 
fac repede rost de bani! 

— Nu crezi că ar trebui să ne întoarcem la Atena, Alcibiade? 
Să explici situaţia în demos. Ţi-au şi trimis vorbă că lumea te 
aşteaptă, că te cere! Nu mergem? De ce te temi? 

— Nu mă pot întoarce la Atena cu mâinile goale, Silicos, nu 
pot să cer, în loc să dau... Nu uita că osânda mea n-a fost încă 


anulată. Cum să pun piciorul la Pireu, când orice atenian poate 
pretinde să fiu predat celor unsprezece! Şi atunci? 

Ca să facă rost de bani, Alcibiade luă toate cele douăzeci de 
nave de război care se aflau la Samos şi se îndreptă spre 
bogatul Halicarnas, spre Cos şi alte cetăţi, de unde ceru şi primi 
bani şi argint nelucrat. Intr-una din cetăţile unde ne dusesem 
după tribut, am aflat că Mindaros primise întăriri mari la 
Helespont. Navele peloponesiene din Rodos căpătaseră ordin să 
facă joncţiunea cu el. Deşi se apropia iarna, era clar că 
spartanul se pregătea să intre în acţiune. Alcibiade se hotărî să 
plece îndată spre Helespont. Vântul era potrivnic şi furtuna 
obosea echipajele. Inaintam cu greu şi trebuia să coborâm 
mereu pe țărm ca să lăsăm marinarii să se odihnească. Am avut 
nevoie de cinci zile ca să ajungem în Propontida. Lăsasem în 
dreapta noastră llionul şi înaintam prin strâmtoare, unde marea 
era calmă, apropiindu-ne de Maditos, unde era concentrată flota 
noastră. Soarele scăpata spre asfinţit când am trecut de capul 
Abidos şi atunci, în faţa noastră, la mică distanţă, am văzut 
desfăşurându-se o bătălie navală. Întreaga flotă a lui Mindaros, 
orânduită într-un mare semicerc, se silea să prindă pe 
Trasibulos şi pe Trasilos între cele două braţe ale sale. Flota 
noastră făcea tot posibilul ca să ţină piept, dar era limpede că 
navele lui Mindaros, mai numeroase decât ale noastre, aveau 
superioritatea. Inainte chiar de a fi primit vreun ordin, echipajele 
noastre au început să vâslească din toate puterile şi navele 
zburau pe valuri. 

— Şeful de manevră! strigă Alcibiade. Cu toată viteza! 
Antiohos! Înălţaţi semnul meu! 

Steagul de purpură se înălţă pe catarg şi cele douăzeci şi 
două de nave se năpustiră înainte. Era pentru prima oară că 
vedeam o bătălie pe mare. Inainte de a mă fi dezmeticit bine, 
ne şi aflam în preajma duşmanului. Asemenea unor monştri 
marini, navele se repeziră una împotriva celeilalte şi, în clipa 
ciocnirii, scârţâiau din încheieturi. Se spărgeau vâsle, se 
sfărâmau prove, se prăbuşeau punți strivind echipajele sub ele, 
se auzeau ţipete, peani, strigăte războinice şi, dominând 
zgomotul, răsunau porunci transmise prin portvoce. În jur, 
sfărâmăturile crescuseră nivelul mării. 

Stăpânul meu nu-şi aşeză navele în continuarea liniei lui 
Trasilos, ci, desemnând un unghi drept cu formaţia de luptă, se 


năpusti cu toată viteza asupra peloponesienilor, care se 
pomeniră deodată încercuiți. Deşi foarte zdruncinată de 
călătorie, escadra noastră atacă plină de avânt. Văzând steagul 
purpuriu al lui Alcibiade, navele celelalte prinseră şi ele curaj. 
Din direcţia formaţiei noastre răsunară strigăte şi peani în timp 
ce peloponesienii, silindu-se să evite încercuirea, începură să-şi 
slăbească presiunea şi să dea înapoi. Din primul atac 
dezarmasem zece nave. Celelalte începură să dea îndărăt, 
retragerea lor transformându-se curând în fugă. l-am urmărit cu 
toţii împreună şi am capturat alte douăzeci de nave, dar fiindcă 
distanţa până la baza lor de la Abidos era mică, spartanii au 
scăpat. 

Cu chipul învăpăiat de focul luptei şi înarmat, Alcibiade 
conducea pe atenieni spre victorie de la prova corăbiei. 

Fiindcă nu voia să înceteze urmărirea, înaintă până în portul 
Abidos, unde se refugiaseră în mare dezordine navele de război 
duşmane. Întreaga noastră escadră îl urmă şi încercă să lege 
navele duşmane, ca să le tragă spre larg. Spartanii fură salvaţi 
de Farnabazos care se afla la Abidos şi care, văzând de pe țărm 
că Mindaros a luat-o la fugă, îşi orânduise armata pe malul 
mării. Când ne-am apropiat să tragem navele peloponesiene în 
mare, cerul s-a înnegrit de săgeți, de sulițe şi de pietre trase ca 
praştia, astfel că am fost nevoiţi să ne retragem. 

Câştigasem o mare victorie. In afară de cele treizeci de nave 
pe care le capturasem, redobândisem încă opt ale noastre, pe 
care le pierduse Trasilos în neînsemnate acţiuni anterioare. Se 
lăsase întunericul când flota se întoarse la Maditos. Marinarii 
traseră navele pe plajă, aprinseră focuri mari şi întreaga armată 
sărbători victoria. Noaptea înainta, cântecele erau tot mai 
însufleţite şi soldaţii, care mâncaseră şi băuseră bine, începură 
să danseze în jurul focurilor. În faţa noastră, la Abidos, ţărmul 
era tăcut şi întunecat. Numai o făclie ardea la intrarea în port, 
ca un opaiţ funerar. 


Deşi biruitori, eram din nou în primejdie, N-aveam bani! N- 
aveam bani! Petreceam zile şi nopţi socotind de ce sumă aveam 
nevoie până la primăvară, cât aveam în tezaur şi cât speram să 
obţinem din tributul luat de la aliaţii din apropiere. 

Era iarnă, totuşi stăpânul meu trimise trei escadre, una în 
Helespont şi celelalte două în Tracia ca să adune cât tribut se 


putea încasa. Navele aveau poruncă să facă uz chiar şi de forţă 
dacă vreo cetate s-ar fi opus. 

Atunci, însă, în faţa noastră se ivi alt pericol. Era din nou 
vorba de Tisaferne! Aflând despre victoria noastră, satrapul se 
tulbură şi se temu că o nouă bătălie navală a lui Alcibiade ar 
putea să pună capăt războiului. Atena victorioasă i se părea o 
primejdie cumplită. Indată ce află de catastrofa lui Mindaros, 
porni din Efes, unde adusese jertfe în templul zeiţei Artemis, şi 
veni în Helespont, la Daschileion, paradisul lui Farnabazos. Voia 
să restabilească bunele relaţii cu spartanii şi să semneze iar 
înţelegeri cu ei. Stăpânul meu se hotări să-i iasă în întâmpinare. 

Porni spre paradisul lui Farnabazos cu daruri bogate, luând cu 
el pe un tânăr ofiţer cu numele de Mantiteos, care săvârşise 
fapte eroice în luptă. 

In tabăra noastră din Sestos rămăseseră numai patruzeci de 
corăbii. Celelalte se răspândiseră în Tracia şi Helespont după 
tribut. In timp ce Alcibiade îşi prelungea lipsa, peste drum de 
noi, la Abidos, Mindaros îşi repara navele, primea întăriri şi se 
pregătea intens. Indată după sfârşitul iernii, poate chiar şi mai 
devreme, avea să ne atace dacă rămâneam acolo. 

Zilele treceau şi Alcibiade nu se întorcea. Intr-o zi, tabăra fu 
cuprinsă de deznădejde aflând că stăpânul meu era întemnițat 
la Sardes! Chiar aşa! Sosind la Daschileion, Tisaferne poruncise 
să fie întemnițat! Stăpânul meu protestase, spunându-i 
satrapului că săvârşea o faptă incalificabilă! „Prietenul tău vine 
singur şi fără apărare, îţi oferă daruri de recunoştinţă şi tu îi 
întemniţezi?” 

Tisaferne îi răspunse că Susa îi poruncise să lupte prin toate 
mijloacele împotriva atenienilor şi că cel mai bun dintre ele era 
să-i lipsească pe duşmani de conducător. Numai aşa putea fi 
sigur că Atena va pierde războiul. „La Sardes, paznici! Şi băgaţi 
bine de seamă!” poruncise el, apoi, fără altă vorbă, îi întorsese 
spatele şi se îndepărtase. 

Când armata află toate aceste amănunte, cei din Maditos fură 
cuprinşi de o mare desperare. Niciun ofiţer nu mai îndrăznea să 
dea cel mai neînsemnat ordin. Ai fi zis că avusese loc o 
catastrofă. 

Strategul rămas cu flota la Sestos, văzând situaţia şi ştiind că, 
de peste drum, Mindaros îl putea ataca în orice clipă, hotărî să 
plece. Am pornit noaptea, am ocolit Chersonesul şi ne-am 


îndreptat spre Cardia, în Egeea de nord. Era un port bun şi 
furtunile iernii ne-au lăsat în pace, dar soldaţii şi ofiţerii şopteau 
posomorâţi: „Nu mai avem conducător! L-am pierdut pe 
Alcibiade!” Nimeni nu avea chef de nimic şi disciplina slăbi. 
Neliniştiţi, strategii ceruseră ajutor de la Atena. Lunile treceau! 
Într-o zi - corabie trainică, te văd şi acum intrând în port, aud şi 
acum cântecele şi strigătele armatei - într-o zi sosi vestea 
nesperată! Strategi, trierarhi, hopliţi, marinari, auxiliari, până şi 
sclavi, sărbătoreau vestea cea mare! Alcibiade îşi păcălise 
paznicii şi fugise din Sardes, apoi, sosind la Clazomene, se 
îmbarcase pe o corabie. 

— Să pregătim corăbiile! Să pregătim flota în cinstea lui! 
Escadrele să fie gata pentru victorie! 

În câteva zile, navele noastre arătau noi-nouţe. Chilele lor 
fuseseră unse cu smoală, gorgonele proaspăt vopsite, catargele 
şi frânghiile care leagă pânzele reparate. Când se ivi nava de 
război cu steagul amiralului, întreaga armată se alinie de-a 
lungul portului. Toată lumea îşi manifesta bucuria, toată lumea 
aclama. De la prova corăbiei, care fusese legată de chei, 
Alcibiade striga: 

— Bărbaţi! Vom lupta pe mare! Vom lupta pe uscat! Vom 
lupta împotriva Spartei şi a lui Farnabazos! Vom lupta împreună 
şi vom învinge! 

Valul de entuziasm care se dezlănţui era atât de puternic, 
încât stăpânul meu nu mai putu spune nicio vorbă. Fu coborât 
pe braţe de pe navă şi dus pe umeri până la cortul ce-i fusese 
pregătit. 

N-am mai văzut niciodată un om care să aibă atâta putere de 
înrâurire asupra celor din jur, care să le inspire spontan atâta 
încredere încât să-i înalțe de la cea mai neagră desperare la cel 
mai înflăcărat entuziasm, la cea mai oarbă încredere în sine. 
Alcibiade era asemenea voinţei unui destin, care promitea fără 
greş victoria. 

Stăpânul meu se sfătui imediat cu strategul aflat acolo, cu 
Strombihide. 

— Câte nave avem? întrebă el. 

— Aici n-avem decât patruzeci. Optsprezece se mai află în 
Helespont şi alte douăzeci în Tracia. Am cerut întăriri de la 
Atena. Ne vor trimite treizeci de nave cu strategul Teramene. 

— Unde sunt în clipa asta? 


— Pe țărmurile Macedoniei, le aşteptăm. 

— Trimite-i imediat ordin lui Trasilos să se întoarcă aici. 

Peste câteva zile, toată flota noastră, adică o sută opt nave 
de război, se concentrase la Cardia. Intreaga flotă a Atenei, tot 
ce mai putea pune acum la bătaie stăpână mărilor... 

Într-o seară m-am dus pe mal şi m-am aşezat pe nisip. Lângă 
mine se întindea marea calmă. Nu se auzea niciun plescăit, ai fi 
zis că marea aştepta un ordin. Ancorate la mică distanţă, navele 
se desluşeau în noapte şi, mai încolo, mai mult ghiceai zgomotul 
ritmic al văslelor unei patrule în larg, care se învârtea încoace şi 
încolo. Mi-am amintit de vechea glorie a Atenei, când în 
şantierul naval din Zea aşteptau totdeauna gata pregătite trei 
sute de corăbii. Pe atunci, democraţia putea trimite în orice 
direcţie trei-patru escadre de câte şaizeci şi optzeci de nave 
fiecare, rămânând totuşi cu mari rezerve. Priveam acum 
corăbiile înşirate, care însemnau toată puterea Atenei. De 
aceste nave şi de geniul lui Alcibiade atârna soarta războiului şi 
soarta Atenei şi gândul că stăpânul meu era în frunte mă liniştea 
prea puţin. „Ar fi destul să aibă ghinion, mă gândeam eu, să se 
petreacă un act de nesupunere, să se transmită un ordin cu 
întârziere, pentru ca dezastrul să fie definitiv, ireparabil”. 
Gândurile mele triste se risipiră la apropierea unui grup de 
marinari, care făceau glume pe socoteala viitoarelor păţanii ale 
lui Mindaros, dacă ar fi îndrăznit să-i ţină piept lui Alcibiade. 

Cu întăririle ce primise, spartanul dispunea de nouăzeci de 
nave. Cu acestea şi cu ajutorul lui Farnabazos, care adunase 
multă armată, se îndreptă spre Cizicos, un oraş nefortificat. 
Locuitorii îl primiră, cu condiţia ca armata satrapului să nu intre 
în oraş, aşa că Farnabazos îşi instală tabăra la câteva stadii 
depărtare de Cizicos. La sosirea acestei veşti, stăpânul meu luă 
toată flota şi trecu în Helespont. Călătorind noaptea cu felinarele 
stinse, am ajuns la Proconesos, peste drum de peninsula 
Cizicos. Aflasem că Mindaros îşi instruia în fiecare dimineaţă 
flota în larg, scoțând în zori toate navele şi făcând instrucţie 
până la amiază. 

Când am sosit la Proconesos, era noapte adâncă. Alcibiade 
porunci imediat să nu se aprindă niciun foc, să se culce toate 
echipajele şi să se pregătească o masă comună îmbelşugată 
pentru a doua zi în zori. Ceilalţi doi strategi, Trasilos şi 


Teramene, veniră pe corabia noastră să primească ordinele. 
Stăpânul meu îşi dezvălui planul: 

— Mindaros nu ştie că suntem aci. Trebuie să-l luăm prin 
surprindere. Dacă desfăşurăm flota în linie de bătaie şi-l atacăm, 
va rămâne închis în port. După cum ştiţi, în fiecare dimineaţă 
face instrucţie. lată planul meu: Instalăm străji în punctul cel 
mai înalt al insulei. Indată ce ne vor semnaliza că Mindaros s-a 
îndepărtat destul de mult de Cizicos, voi porni cu escadra mea, 
în timp ce voi vă veţi îndrepta spre sudul insulei, fireşte fără ca 
Mindaros să vă bănuiască prezenţa. Nu voi înainta în formaţie 
de luptă, pentru ca spartanul să nu bănuiască nimic. Navele 
mele, puţine la număr, i se vor părea o pradă uşoară şi mă va 
ataca. Atunci mă voi preface că fug. Aici avem nevoie de băgare 
de seamă! Străjile din punctul cel mai înalt al insulei vor primi 
ordin să-şi înalțe scuturile îndată ce spartanul va începe să mă 
urmărească şi, la acest semn, vă veţi repezi cu toată viteza spre 
peninsula Cizicos ca să-i tăiaţi retragerea. Când veţi sosi în 
apropierea lui Mindaros, vă veţi întoarce împotriva lui în şiruri 
dese şi-l veţi încercui. Cu voia zeiţei, mâine o să distrugem 
întreaga flotă a inamicului nostru. Trebuie să-i capturăm toate 
navele. Dacă planul meu dă greş şi Mindaros izbuteşte să scape 
şi să-şi arunce navele pe vreo plajă, o să-l atacăm şi acolo, toţi 
laolaltă, o să luptăm pe uscat şi o să-l învingem. 

— Ştii că Farnabazos are o tabără mare lângă Cizicos, îi atrase 
atenţia Teramene. Îndată ce Mindaros se va afla în primejdie, îi 
va cere ajutor. 

— Ştiu, răspunse brusc stăpânul meu. Numai că, de data asta, 
nu se va întâmpla ce s-a întâmplat la Abidos. Avem mulţi ostaşi 
uşor înarmaţi care de la provele navelor îi vor împiedica pe perşi 
să se apropie. 

Trasilos avea altă obiecţie. După el, planul era riscant, fiindcă, 
dacă străjile de pe insulă nu dădeau la timp semnalul convenit, 
Alcibiade se va afla într-o situaţie desperată. 

— Gândeşte-te, strategule! Nu vei avea decât treizeci şi cinci 
de nave de război. Dacă noi întârziem puţin, ce te faci? la mai 
bine cincizeci de nave pentru ca la nevoie să poţi respinge 
primul atac. Mindaros are aproape o sută. 

— Nu, Trasilos! Cu cât voi avea mai puţine nave, cu atât va fi 
mai bine. 


Cei doi strategi plecară şi stăpânul meu se culcă în aşternutul 
ce-i pregătisem ca să doarmă puţin. 

Eu nu puteam închide ochii. Aprinsesem un mic opaiţ şi 
flacăra lui tremura la cea mai mică suflare, aruncând o lumină 
foarte slabă asupra chipului stăpânului meu. Cum stăteam aşa 
şi-i păzeam somnul, prin minte mi se perindau imagini şi 
amintiri din viaţa lui de altădată. Era încă tânăr, îl avea pe 
Socrate drept dascăl şi el se pregătea să ajungă cel mai vestit 
dintre eleni. Cât de lungă şi de grea fusese calea lui... Dacă n-ai 
fi fost atât de mândru şi de semet, dacă te-ai fi priceput să-ţi 
stăpâneşti revolta faţă de mediocritatea din jurul tău, viaţa ta 
glorioasă ar trebui să înceapă azi, Alcibiade! Azi, când îţi 
cântăreşti fiecare cuvânt şi fiecare faptă, azi, când nu te mai laşi 
târât de avântul tinereţii, de patima nesocotită a măririi, de 
setea nestinsă de faimă! Azi, când poţi să dormi liniştit câteva 
ore înainte de bătălie, în timp ce altădată gândul că vei pleca în 
campanie nu te lăsa zile întregi să închizi ochii. Azi, când eşti 
sigur de valoarea ta, când eşti cunoscut din Sicilia şi până la 
Susa, când ţi-ai satisfăcut patima. Lumea întreagă vorbeşte 
despre tine. Armata jură pe numele tău, strategii te respectă, 
duşmanii te urăsc, dar tremură de frica ta. Dacă Mindaros ar şti 
azi că ţi-ai instalat cortul la doi paşi de al lui, somnul lui ar fi 
tulburat de vise cumplite, iar Tisaferne ar plânge şi şi-ar face 
mustrări amare pentru nebăgarea de seamă a paznicilor lui din 
Sardes. li vorbeai mereu de un echilibru între Sparta şi Atena, 
dar i-ai ascuns totdeauna că, dacă ai ajunge iar strateg al 
atenienilor, n-ar exista forţă, n-ar exista comoară, n-ar exista 
flotă care să te poată împiedica să învingi. Eşti speranţa Atenei, 
tu o vei reînălţa şi, cu toate că era cât p-aci s-o distrugi, o vei 
călăuzi iar spre o glorie măreaţă. Mâine e cea mai importantă zi 
din viaţa ta, Alcibiade! De ce mâine? Azi în curând se face ziuă. 

Stăpânul meu se trezi. Se întinse şi-şi încrucişă mâinile sub 
cap. 

— N-ai dormit, Silicos? 

— Nu, stăpâne! 

— La ce te-ai gândit? 

— La ce m-aş putea gândi dacă nu la tine? La viaţa ta de până 
acum şi la cea care va veni... 


— Lasă astea! Dă-mi puţin vin cu multă apă! Trezeşte-l pe 
Antiohos şi spune-i să strângă soldaţii şi marinarii pe plajă. 
Vreau să le vorbesc. 

Se luminase de-a binelea, când, urcat la prova corăbiei sale, 
stăpânul meu vorbi soldaţilor. Nu le spuse decât câteva cuvinte: 

— Ostaşi şi marinari! Azi trebuie să luptaţi cu armele, cu 
mâinile şi cu dinţii dacă va fi nevoie! Vitejia voastră va hotărî 
soarta Atenei. În faţa noastră avem un duşman plin de bani. Noi 
nu avem nimic! Il vom distruge şi ne vom îmbogăţi cu prăzile 
luate de la el. Suntem ultima speranţă a Atenei! Din spate nu vă 
vine niciun ajutor. În dreapta şi-n stânga vor fi duşmani, dar 
înaintea voastră merg eu! 


Echipajele şi ostaşii urcară pe nave şi aşteptară semnalul. 
Santinelele noastre din insulă înălţară un scut şi escadra lui 
Alcibiade porni în oarecare învălmăşeală ca să nu-i dea de 
bănuit lui Mindaros. Trasilos şi Teramene porniră şi ei în direcţie 
opusă, ca să ajungă la capătul de sud al insulei gata de atac. 

Nava stăpânului meu era Afresa'$. Sub conducerea lui 
Antiohos, care era foarte dibaci în manevre, coti prima după 
capul nordic al insulei Proconesos şi văzu în dreapta noastră 
întreaga flotă peloponesiană, care-şi începea manevrele în 
formaţie de luptă. Când toate cele treizeci şi cinci de nave ale 
noastre ieşiră în larg şi când Mindaros le zări, crezu, aşa cum 
socotise şi Alcibiade, că erau singure. Fără să şovăie o clipă, 
înălţă semnalul pentru bătălie şi, schimbându-şi ruta, porni în 
urmărirea noastră. Avea nouăzeci şi două de nave într-un singur 
şir, o formaţie mult mai mare ca a noastră. 

Ne-am schimbat şi noi numaidecât drumul şi am luat-o la 
fugă. Formaţia noastră descria un mare semicerc. Alcibiade îşi 
făcea socoteala că în clipa când Teramene şi Trasilos aveau să 
apară de după Proconesos, escadra lui îşi va fi completat 
semicercul începând urmărirea din fugă. In timp ce executam 
această manevră, toată lumea de pe Afresa îşi ţinea privirile 
aţintite spre capul sudic al insulei Proconesos. 

— Încă nu-i văd! Încă nu-i văd! spunea Antiohos neliniştit. 

— lată-i! strigă stăpânul meu, arătând un punct negru care se 
desprindea de cap, urmat numaidecât de altul şi de altul... 
Mindaros se apropie, Silicos! Se apropie şi nu înţelege de ce 


76 înspumata. 


facem semicercul! Dacă ar privi în spate, ar înţelege! Dar ia te 
uită! A bănuit ceva! Şi-a micşorat viteza! Formaţia lui se 
împrăştie. Şef de manevră! Antiohos! Viteză de atac! Inalţă 
steagul meu! Indreaptă navele împotriva duşmanului! 

Cele treizeci şi cinci de nave de război se întoarseră cu iuţeală 
şi formaţia noastră, care era acum paralelă cu a 
peloponesienilor, se repezi asupra lor. In spatele lui Mindaros, 
tăindu-i orice retragere spre Cizicos, se desfăşurau cele 
şaptezeci de nave ale noastre. Mindaros îşi dădu seama că e 
pierdut, că fusese învins fără să lupte şi înţelese că singura lui 
speranţă era fuga. Încercă să scape şi să se arunce pe țărm, cât 
mai aproape de Cizicos. 

La un ordin al lui Alcibiade, navele noastre îşi aruncară 
ancorele în mare ca să se uşureze şi hopliţii de pe fiecare navă 
de luptă se adunară la pupă. Vasele îşi măriră viteza. Apa 
clocotea la provă şi pe laturi, iar în spate, cârmele brăzdau 
adânc marea. Afresa zbura pe valuri. În faţa noastră, celelalte 
două escadre se apropiau şi ele de Mindaros. Peste puţin începu 
lupta. Aproape fără să întâmpinăm vreo rezistenţă, am cucerit 
deodată douăzeci şi cinci de nave, ceea ce ne-a întârziat însă şi 
i-a îngăduit lui Mindaros să se arunce pe o plajă, pierzând încă 
cincisprezece nave. Trasilos înălţă semnal cerând ordine. În loc 
să-i răspundă, stăpânul meu se repezi cu toate navele spre 
țărm. Mindaros şi Alcibiade ieşiră din apă aproape în acelaşi 
moment. Peloponesienii se aflau într-o situaţie desperată. Îşi 
orânduiră ostaşii pe plajă ca să apere navele, în timp ce 
siracuzanii, care luau parte la luptă cu opt nave alături de 
Mindaros, le incendiară ca să nu fie capturate. Venind cu viteză 
mare, navele noastre de luptă se înfipseră adânc în nisip. 

Stăpânul meu sări primul pe uscat, urmat imediat de şaizeci 
de hopliţi de pe Afresa. li aşeză în falangă triplă şi încercă să 
respingă primul atac al peloponesienilor, care, văzându-i 
panaşul alb, se repeziră toţi împotriva lui. De pe toate navele de 
război hopliţii săreau şi se aşezau imediat în formaţie. De la 
prova navei, unde fusesem silit să rămân, am văzut 
desfăşurându-se înaintea mea întreaga bătălie. Hopliţii noştri, cu 
scuturile lor grele şi împovăraţi de arme, întâmpinau greutăţi pe 
nisip şi se mişcau mai încet. De pe bordul navelor, ostaşii uşor 
înarmaţi aruncau săgeți, sulițe şi pietre cu praştia, care treceau 
peste formaţia noastră şi loveau în liniile din spatele 


duşmanului, împiedicându-l să dea ajutor. Vântul de dimineaţă 
încetase şi, pe măsură ce timpul trecea, se liniştea de tot. 
Pretutindeni în jur răsunau ţipete sălbatice, lovituri de spade, 
lănci care se frângeau, scuturi care se izbeau cu putere de 
armuri, totul plutind în praful fin care tulbura vizibilitatea şi 
mărea sentimentul de depărtare. Urmăream cu mare nelinişte 
panaşul alb al lui Alcibiade. Il zăream şi-l pierdeam pe rând din 
vedere, dar era mereu în frunte, aproape întotdeauna singur, 
adesea înconjurat de panaşele roşii ale hopliţilor Spartei. 
Mindaros se bătea în alt punct, dar ofiţerii care luptau împotriva 
lui Alcibiade îl înştiinţară că nu pot rezista dacă nu le trimite 
întăriri. Atunci Mindaros alergă în persoană cu câţiva hopliţi ca 
să susţină formaţia. Alerga spre moarte. Când stăpânul meu îl 
zări - îl cunoscuse la Sparta - se repezi singur asupra lui fără să 
ţină seama de nicio primejdie şi, înainte ca celălalt să se 
acopere cu scutul, ridică spada, lovindu-l în gât cu o mişcare 
rapidă. Mindaros se prăbuşi, scutul îi scăpă din mână şi-l 
acoperi. Văzându-şi strategul mort, spartanii din jur se speriară, 
începură să se retragă, apoi încetul cu încetul o luară la fugă, 
departe, pe câmp. Formaţia lor se destrămă. 

— Lupta s-a sfârşit! Am învins! strigau ostaşii uşor înarmaţi de 
pe nave. Am capturat întreaga flotă! Deodată, însă, unul din ei 
scoase un țipăt: „Priviţi ce vine! Priviţi!” 

De sus, din locul unde eram, am văzut cu groază apropiindu- 
se o altă armată, care era odihnită. Era armata lui Farnabazos. 

— Cavaleria persană! La mijloc mercenarii, în stânga 
cavaleria! Daţi fuga să-l anunţaţi pe strateg! Grăbiţi-vă! strigă 
Antiohos. 

Abia am apucat. Din fericire, dezordinea şi confuzia 
spartanilor care fugeau îl întârziară pe Farnabazos. Cei care se 
retrăgeau şi cei care soseau se învălmăşiră între ei şi satrapul fu 
nevoit să se oprească pentru a-şi orândui iar trupele. 

In acest scurt răstimp, Alcibiade îşi reorganiză oamenii pentru 
noua ciocnire. Plaja era foarte largă. De teama cavaleriei 
duşmane, stăpânul meu îşi înşiră hopliţii pe mal, chiar sub 
boturile navelor. Cei mai buni luptători îngenuncheară în faţă, cu 
lancea aplecată într-o parte, ca să nu poată fi loviți de cavaleria 
care nu putea să aibă multă forţă pe nisipul moale. De la prove, 
ostaşii uşor înarmaţi aveau să-i ocrotească pe hopliţi 
împiedicând pe duşman să poată lupta în falangă deasă. 


Farnabazos atacă de trei ori, sperând să ne zdrobească, dar fu 
respins de fiecare dată, pierzând un mare număr de cai. Apoi îşi 
aruncă în luptă mercenarii, dar şi al patrulea atac fu numaidecât 
respins. În timp ce persanii se retrăgeau în oarecare dezordine, 
Alcibiade dădu semnalul de contraatac şi întreaga noastră linie 
de bătaie porni înainte. Peste puţin, de pe prova înaltă a navei, 
nu mai vedeam până departe, pe câmpie, decât un nor de praf, 
pe care, urmăriţi de ostaşii noştri, mezii îl ridicau în fugă. Mulţi 
atenieni îşi aruncaseră scuturile ca să-i ajungă pe duşmani. Alţii 
săriseră pe caii părăsiţi de perşi şi-i urmăreau călare. Pe țărm 
zăceau sute de morţi şi ostaşii uşor înarmaţi coborâră de pe 
nave ca să adune primele prăzi. 


Unul din cei trei strategi, Teramene, se îndreptă spre Cizicos, 
în timp ce Trasilos şi Alcibiade cu restul armatei porniră în 
urmărirea duşmanului. Marinarii legară navele capturate şi le 
remorcară în portul Cizicos, în care nu puteau intra decât o sută 
optzeci de nave de război. 

Alcibiade s-a întors noaptea târziu, tocmai când începusem să 
fim neliniştiţi. Îl urmărise pe satrap până la tabăra lui şi 
Farnabazos încercase să opună rezistenţă în spatele întăriturilor 
provizorii, dar se dăduse bătut după primul atac şi o luase iar la 
fugă. Stăpânul meu ar fi vrut să atragă armata într-o nouă 
urmărire, dar nu izbutise. Hopliţii se repeziseră în corturi, luau 
care ce putea, încărcau până la refuz caii găsiţi şi se-ntorceau la 
Cizicos. În tabără fusese descoperit şi tezaurul satrapului. Erau 
foarte mulţi bani, pe care Farnabazos îi ducea totdeauna cu el 
pentru plata lefurilor şi pentru aprovizionare. Alcibiade şi alţi 
zece soldaţi continuară urmărirea, sperând să-l ajungă pe 
satrap, şi nu se opriră decât după ce se lăsă noaptea. Se 
întoarse la Cizicos zdrobit de oboseală şi refuză să ia parte la 
serbarea ce-i pregătiseră oamenii din insulă. 

— Să lăsăm pe mâine cântecele de victorie! Pe mâine! Acuma 
să dormim! Puneti străji pentru noapte! 

Înainte de a adormi mă chemă. 

— Scrie, Silicos!... „O mare victorie. Am capturat întreaga 
flotă inamică. Mindaros a fost ucis. Ne-am bătut şi cu 
Farnabazos, care abia a reuşit să scape datorită cavaleriei sale. 
Am pus mâna pe o pradă incalculabilă şi pe tezaurul satrapului. 
In Helespont şi lonia nu mai există armată peloponesiacă. Sper 


să supun în curând oraşele răsculate şi mai ales Bizanțul. 
Alcibiade al lui Clinias, armata.” Silicos, mâine în zori Afresa 
trebuie să plece cu mesajul ăsta la Atena. 

Şi înainte de a închide ochii şopti: 

— Nici Cimon n-a cunoscut vreodată un asemenea triumf... 


Proporţiile catastrofei suferite de spartani se aflară la Atena şi 
dintr-un mesaj trimis de Hipocrate, aghiotantul lui Mindaros, 
către eforii Spartei. O patrulă a noastră prinse pe curierul care 
ducea ştafeta şi care conţinea doar câteva cuvinte: 


„Flota a fost distrusă. Mindaros a fost ucis. Oamenii 
flămânzesc. Ne aflăm într-o situaţie desperată. 
Hipocrate.” 


La citirea acestor rânduri, chipul stăpânului meu se lumină. 
— Să-l trimitem numaidecât la Atena! Numaidecât! Mercenarii 
lui Farnabazos flămânzesc! 


J 


Victoria noastră de la Cizicos avu răsunet în toată Elada. La 
Sparta ajunse sub formă de bocet. In câteva zile, atenienii aflau 
uimiţi că Sparta se gândea să trimită solie ca să ceară pace, din 
moment ce, cu tot sprijinul lui Farnabazos, cu toţi talanţii 
persani, a fost cu neputinţă să ne învingă. Compensaţia 
cumplită a Atenei era acum Alcibiade. Ceva mai târziu, demosul 
uluit îl văzu pe Endios, fostul efor al Spartei, urcând la tribună şi 
cerând pace! 

Îndată ce stăpânul meu află că Sparta intenţionează să ceară 
pace, trimise la Atena un mesaj către Bulé, sfătuind demosul să 
accepte propunerea. Niciodată, spunea el, nu se putea ivi o 
ocazie mai bună pentru ruperea alianţei dintre Sparta şi Susa. 
Alcibiade termina cu următoarele cuvinte: „Dacă vom încheia 
pace cu Sparta, vom fi liberi să continuăm războiul împotriva 
perşilor. Lupta noastră va schimba cu totul situaţia şi vom putea 
pune bazele unei noi alianţe.” 

Dar mesajul lui Alcibiade ajunse prea târziu şi fu citit în Bule 
după plecarea lui Endios, care ducea răspunsul negativ al 
demosului. Eram atunci departe de Atena şi n-am putut înţelege 
de ce un stat care trecuse prin atâtea nenorociri, care se afla în 
pragul unei catastrofe economice, care îl avea de ani de zile pe 
Agis la Deceleea, luase hotărârea de a continua războiul cu 
Sparta. Aflând triumful de la Cizicos, poporul uitase deodată 
desperarea sa şi fusese cuprins de un entuziasm fără precedent. 
Pe străzi, în agora, în teatre, oraşul retrăia ceasuri pline de 
glorie. Se făcură mari jertfe publice şi o procesiune cu torţe, 
care porni de la Zea şi merse până la Acropole. Bucuria pe care 
o provoacă o salvare neaşteptată e mai mare decât cea stârnită 
de o victorie sigură. 

Pe toate buzele flutura un singur nume: Alcibiade! 

— Cât trăieşti tu, n-avem de ce ne teme! 

— Să-l alegem strateg pe viaţă! 

— Să se întoarcă imediat! Imediat! 

Dar în toiul febrei mulţimii, care nu voia să audă de pace cu 
Sparta, mulţi oameni politici - atâţia câţi scăpaseră de prigoana 
celor patru sute - priveau situaţia cu mai mult sânge rece. Ei îşi 
dădeau seama că statul avea nevoie de linişte ca să-şi refacă 
forţele şi ca să-şi adune aliaţii. Vedeau că Deceleea continua să 


se afle în mâinile lui Agis, că minele de la Laurion sunt închise, 
că preţioasa Eubeea e independentă şi duşmănoasă, că oraşele 
Traciei şi ale Peninsulei Calcidice sunt răuvoitoare, ba chiar 
unele ne sunt potrivnice. Rămâneau insulele, lonia pe jumătate 
răsculată şi oraşele Helespontului, pe care Alcibiade promitea să 
le supună curând. 

— De ce n-ai plecat personal la Atena să convingi demosul că 
trebuie să primească propunerea Spartei? l-am întrebat pe 
stăpânul meu. 

— Nu mă pot întoarce încă la Atena. Mai am mulţi duşmani: 
toţi membrii oligarhiei care au spart statuile lui Hermes, aceiaşi 
care au instaurat anul trecut oligarhia, care mă urăsc de 
moarte. Nu uita, Silicos, că osânda mea n-a fost încă anulată. 
Coloana există, şi cine trece pe lângă Teseion o vede. Toată 
averea mea e confiscată şi blestemele eumolpizilor se menţin. 
Cum să mă întorc? 

— Dar entuziasmul mulţimii? 

— Entuziasmul trece, în orice clipă se poate transforma în 
mânie! 

— Atunci, când ne vom întoarce? Dacă nici acum, după un 
asemenea triumf, nu îndrăzneşti să te întorci la Atena, înseamnă 
că n-o să faci asta niciodată. 

— Poate că nu mă voi putea întoarce decât după mulţi ani, 
Silicos. Poate că aşa e mai bine... 


Între triumful de la Cizicos şi înapoierea noastră la Atena au 
trecut aproape doi ani. Doi ani de război, doi ani de victorii. 
Oraşele Helespontului s-au supus din nou hegemoniei ateniene, 
au plătit despăgubiri grele şi tribut. După ce a asigurat nevoile 
flotei, Alcibiade a început să trimită la Atena când cincizeci, 
când o sută de talanţi. 

Oraşele Helespontului au căzut unul câte unul: Abidos, 
Lampsacos, Panormos, Calcedonia, Bizanţ, Hrisopolis, Selimbria. 
De cele mai multe ori Alcibiade intra singur în oraşe, însoţit doar 
de câţiva hopliţi, vorbea poporului adunat şi-l convingea. De 
câteva ori însă a fost nevoie de lupte crunte, de asedii grele. 
Aşa s-a întâmplat la Selimbria, la Bizanţ şi la Calcedonia, 
apărată de un strateg spartan, în timp ce, în afara zidurilor ei, 
Farnabazos încerca să creeze diversiuni. Alcibiade l-a zdrobit în 
două bătălii şi a cucerit Calcedonia, unde a reînfiinţat vama 


noastră. Fiecare navă care venea din Pontul Euxin ori se 
îndrepta într-acolo, trebuia să plătească taxă de trecere. În felul 
acesta se crea un venit de mulţi talanţi pe an. 

După noua lui înfrângere sub zidurile oraşului Hrisopolis, 
Farnabazos ceru armistițiu şi vru să ajungă la o înţelegere cu 
Alcibiade! Îl rugă deci pe stăpânul meu să nu întreprindă nicio 
acţiune în satrapia lui şi, în schimb, acceptă trimiterea unor soli 
atenieni la Susa. Alcibiade spera să-l convingă pe Darius să 
rămână neutru în războiul dintre Atena şi Sparta. Se învoiră ca 
armistițiul să fie respectat în tot timpul cât solii noştri aveau să 
rămână la Susa. 

Farnabazos era atât de încântat că putuse îndepărta de 
satrapia lui un rival primejdios, încât îi propuse lui Alcibiade să 
facă libaţii personale de prietenie şi-l pofti în paradisul de la 
Daschileion. Stăpânul meu primi invitaţia, dar plecă însoţit. 
Urmară serbări strălucite şi satrapul îi făcu stăpânului meu 
daruri multe şi scumpe. Farnabazos făgăduise spartanilor o 
nouă flotă şi construise la Antandros mari şantiere navale, dar 
cu prilejul armistiţiului porunci întreruperea lucrărilor. 

În tot acest răstimp şi profitând de orice prilej, Alcibiade se 
ducea în Tracia şi recruta hopliţi din diferite triburi, plătindu-i 
bine. Mulţi conducători traci nu cereau drept plată decât 
făgăduiala că, după fiecare luptă, vor avea ei dreptul să 
jefuiască. Stăpânul meu refuza şi ei îi ascultau poruncile. 

— Sunteţi viteji, le spunea Alcibiade. Veniţi cu mine şi nimeni 
nu vă va putea învinge. 

Conducătorul unui trib, pe nume Midocos, ceru să i se dea 
titlul de rege. Stăpânul meu i se adresă într-o zi spunându-i: 
„strategule”, ceea ce-l măguli şi mai mult. Cu o anumită intenţie 
poate, în dorinţa de a-şi asigura sprijinul lui Alcibiade, Midocos îi 
dărui o întreagă regiune, destul de mănoasă şi străbătută de 
nenumărate râuri, care se numea Aigos Potamos”'. Pe atunci, 
numele acesta era cu totul necunoscut. Aşa se pomeni Alcibiade 
cu două sate şi cu o fortăreață mare ridicată pe o înălţime, la 
distanţă destul de mică de ţărmul mării, fortăreață pe care o 
boteză „Zidul nou”. Stăpânul meu o fortifică serios şi-l numi 
intendent pe Mantiteos, care-l însoţise în fuga de la Sardes unde 
fusese întemnițat de Tisaferne. Cu darurile bogate pe care i le 
trimisese şi continua să i le trimită satrapul Farnabazos, putu să 

cumpere destui sclavi şi să organizeze fortăreaţa ca pe o mică 
cetate. Avea mercenari traci personali, care nu cereau decât un 
obol pe zi. Erau devotați stăpânului meu şi trăiau cu speranţa 
că-i va lua cândva cu el la Atena, unde vor putea să se înroleze 
în gărzile noastre. 

Lunile treceau şi Alcibiade nu pomenea de întoarcerea la 
Atena. Când nu întreprindeam vreo acţiune războinică, ne 
duceam la „Zidul nou”, unde invita prieteni, trierarhi şi ofiţeri şi 
petreceau toţi cu flautiste şi dansatoare aduse din Sinope, care 
dansau dansuri lascive. Încetul cu încetul, fortăreaţa devenea 
centrul vieţii stăpânului meu şi întreaga regiune din jur îl 
considera stăpân. Intr-o zi, însă, sosi o corabie trimisă de 
demos. Era Sa/laminia, aceeaşi corabie care venise pe vremuri 
să-l ia din Sicilia. Aducea un mesaj de la Bule către Alcibiade, 
mesaj care-l înştiinţa că poporul îl aşteaptă, că trebuie, în 
sfârşit, să se întoarcă la Atena. Atunci totul fu dat uitării: şi 
roabele frumoase, şi ospeţele bogate pregătite de bucătarul 
excelent şi dansatoarele din Sinope. Alcibiade luă douăzeci de 
nave şi porni pe drumul întoarcerii. 

Am luat cu noi toate prăzile şi armele pe care nu le 
trimisesem încă la Atena: scuturi, sulițe, coifuri, platoşe, coifuri 
cu panaş, pinteni mari de corăbii smulşi vaselor duşmane. Toate 
acestea acopereau punţile şi străluceau în soare. 

— Ca lason cu lâna de aur! am spus stăpânului meu în glumă. 

Drumul nostru ducea pe la Samos şi apoi prin Marea Egee, 
dar noi am trecut şi pe la Rodos, prin oraşele Cariei şi prin 
Cnidos, unde ne-am oprit două zile. N-am simţit nicio emoție, 
nicio tulburare aflându-mă pe străzile oraşului meu natal. Eram 
sigur că tatăl meu murise şi n-am întrebat pe nimeni de el. 
Străin cum eram, mi-am dat seama că e prostesc şi fără rost să 
caut legături inexistente. 

In Caria am adunat contribuţiile de război. Rodos a dat 
optsprezece talanţi, Cnidos, zece, şi când ne-am întors la 
Samos, aveam o sută de talanţi. In sfârşit a sosit clipa ca 
Alcibiade să ia o hotărâre şi am pornit spre apus. Când am ajuns 
la Paros ne-am oprit din nou. Aici, stăpânul meu a aflat că 
spartanii înjghebaseră treizeci de nave noi la Gition. 

— Dar bine, Alcibiade! Aşa nu mai ajungem niciodată la 
Atena! am spus eu nerăbdător, când mi-a declarat că e hotărât 
să meargă la Gition şi să dea foc şantierului naval. El a ţinut 


morţiş şi ne-am dus, dar spartanii bănuiseră ceva, fiindcă am 
găsit Gitionul bine pregătit. Nici n-am încercat să ne apropiem. 
Am ajuns la Serifos unde am aflat că adunarea îl alesese iar pe 
Alcibiade strateg. Atunci n-a mai şovăit. In câteva ceasuri am 
sosit la Egina, unde Trasilos şi Teramene ne aşteptau. 

In noaptea aceea, focuri mari s-au aprins pe înălțimile insulei 
ca să vestească sosirea lui Alcibiade. S-a întâmplat să ne 
întoarcem într-o zi de Pleuteria'E. Era zi de doliu, statuile zeilor 
erau acoperite, străzile pustii şi oraşul cufundat în durere. 

Cum s-a luminat, flota a pornit. Alcibiade şi-a încins spada, şi- 
a pus coiful şi a rămas la pupă. Eram lângă el. Inaintea noastră 
navigau navele de război, încărcate de prăzi strălucitoare. La 
prova celor mai multe dintre ele erau legaţi zdravăn pintenii 
navelor duşmane pe care le scufundasem sau le capturasem în 
expedițiile din Helespont. 

— E cea mai frumoasă zi din viaţa ta, Alcibiade! am spus cu 
un glas care tremura de emoție când au început să se 
desluşească cheiurile, casele şi templele din Pireu. 

— Poate... Silicos... Aşa ne-am fi întors... Aşa ne-am fi întors 
din Sicilia! spuse Alcibiade şi ochii i se umplură de Lacrimi. 

— Ne întoarcem de la Cizicos... din Bizanțul cucerit. Priveşte! 
Porturile sunt negre de mulţimea care a venit să te întâmpine. 
Priveşte, la Cantaros cheiurile sunt pline! Uite colo, unul lângă 
altul, oamenii aceia în alb! Arhonţii! Întregul oraş a coborât să te 
vadă triumfător! Deşi e Pleuteria! Auzi ce vuiet? Priveşte, 
priveşte! Primele nave au şi intrat în port... Li se aruncă cununi. 
Alcibiade!... 

Mă înecau suspinele. Un entuziasm de nedescris s-a 
dezlănţuit când nava noastră a intrat în portul Zea, cu vâăslele 
înaripate şi purtând pe catarg steagul roşu al stăpânului meu. 
Cheiurile,  digurile,  şantierele navale, templele din jur, 
acoperişurile caselor erau negre de lumea care-l aclama, 
înnebunită de bucurie. Nava noastră acostă şi toată aceasta 
mulţime se puse în mişcare îndreptându-se spre noi. 

De la pupa corăbiei, stăpânul meu privea, nehotărât încă, 
spre tot acest popor entuziast care arunca cununi în calea lui, 
dar nu cobora de pe navă. 

— Nu mai şovăi, i-am spus eu. Eşti mai mult decât cel dintâi 
cetăţean al Atenei, eşti cuceritorul ei! 

Stăpânul meu zări în mulţime pe scumpul lui văr Euriptolemos 
înconjurat de numeroşi alţi vechi prieteni. Cobori pe chei şi 
numaidecât îl înconjurară cu toţii, în timp ce restul mulţimii 
intona un pean şi pornea după ei. Se alcătui un fel de 
procesiune, în fruntea căreia Alcibiade ajunse la Atena. Era atât 
de mişcat, încât nici nu putea vorbi. Plângea, râdea şi se 
mărginea să răspundă prin gesturi la toate manifestările. În ziua 
aceea, toată lumea dădu uitării marele doliu pentru Agraulos, 
fiica lui Cecrops, a cărei moarte era totdeauna jelită la Atena. 
Această sărbătoare funebră fusese atât de uitată încât se 
întâmplă ceva nemaiauzit. In timp ce poporul urca spre Atena, în 
jurul lui Alcibiade izbucniră strigăte: „Adunare! Adunare! Vrem 
adunare! Să ne vorbească strategul!” 

Vuietul crescu, se întinse şi arhonţii porunciră unui crainic să 
strige că adunarea va avea loc numaidecât. Toată lumea se 
îndreptă spre Pnix. 

Când Alcibiade, care nu-şi scosese încă nici platoşa, nici 
coiful, se urcă la tribună, larma era atât de mare, se auzeau 
atâtea aclamații şi atâţia peani, că trebui să aştepte mult timp 
până să poată vorbi. 

La început vocea lui era întretăiată de suspine; pe urmă, însă, 
când izbuti să-şi stăpânească emoția şi vru să-şi justifice faptele, 
mulţimea izbucni în strigăte sălbatice: 

— Tu n-ai nicio vină! N-ai nicio vină! Duşmanii tăi sunt 
vinovaţi! Şi noi care te-am nedreptăţit atât de făţiş, noi care te- 
am condamnat fără să-ţi dăm prilej să te aperi! 

Dacă în clipa aceea stăpânul meu ar fi pronunţat câteva nume 
ale duşmanilor săi, poporul dezlănţuit i-ar fi sfâşiat pe loc. Îndată 
ce-şi încheie cuvântarea şi entuziasmul se mai potoli, urcă la 
tribună Euriptolemos, care ceru adunării anularea condamnării 
la moarte a lui Alcibiade. Ceru ca eumolpizii să-şi retragă 
blestemele, ceru să i se redea întreaga avere. „Bravo! Bravo!” 
striga lumea şi, pe dată, câţiva tineri se repeziră spre Teseion, 
unde se afla coloana de marmură pe care scria: „Alcibiade al lui 
Clinias, din dema Scambonide, la moarte” şi o sfărâmară în mii 
de bucăţi. Înainte de a se risipi adunarea, avu loc o adevărată 
apoteoză: lui Alcibiade i se dărui o cunună de aur şi numele de 
arhistrateg pe uscat şi pe mare. 


Am rămas la Atena patru luni, în cursul cărora viaţa lui 
Alcibiade a atins apogeul. Era slăvit, arhistrateg, idolul 
poporului, mântuitorul cetăţii. Nu putea ieşi din casă fără ca în 
jurul lui să nu se alcătuiască o manifestaţie. Mulțimea îl urma 
peste tot, unii îl aşteptau în faţa clădirii în care intra, de obicei în 
Buleuterion, apoi veneau după el în altă parte. Breslele 
strângeau bani ca să-i ofere daruri. În adunare era ascultat ca 
un zeu, nenumărați erau cei care voiau să-l cunoască. lşi 
regăsea prieteni vechi şi buni, atâţi câţi supravieţuiseră 
prigoanei celor patru sute, şi mergea cu ei la numeroasele 
ospeţe, care se dădeau în cinstea lui. O regăsi şi pe Timandra, 
veşnic frumoasă, veşnic tânără, veşnic devotată. 

Puțin după întoarcerea noastră, ne-am dus la teatru. Se juca 
Electra. Când am ajuns la scena recunoaşterii, în care fata îi 
strigă lui Oreste: „In sfârşit! Te văd! Te-ai întors!” mulţimea, 
auzind parcă vorbele care o înăbuşeau şi pe care voia să le 
strige, s-a ridicat în picioare, s-a întors spre stăpânul meu şi 
reprezentaţia a fost întreruptă un timp de aclamații. Cum aş 
putea uita clipele acelea? 

A doua zi dimineaţa a venit la noi Socrate, care nu se arătase 
până atunci. In exil, stăpânul meu îl pomenea foarte des şi, 
după întoarcere, i se păruse ciudat că Socrate nu venise printre 
primii să-l vadă. 

Abia-l zărise pe Alcibiade că Socrate strigă: 

— Alcibiade! Te văd şi mi-e cu neputinţă să nu jelesc 
împreună cu Electra. Cum te-am trimis! Cum te regăsesc acum! 

Trecuseră opt ani de când nu-l văzusem. După cum am mai 
spus, era de o vârstă cu mine, acum, însă, părea mai vârstnic şi 
era schimbat. Nu mai avea aerul ironic de pe vremuri, era 
serios, senin şi cam melancolic. 

— Dar de ce m-aş mira? continuă el. Ai spus doar că un singur 
lucru e important pentru tine, că un singur lucru îţi inspiră 
admiraţia: succesul. 

Pe Alcibiade, care se repezise să-l întâmpine, această 
atitudine aspră şi, poate, schimbarea tonului, îl zăpăciră. Se 
înfurie şi el şi-i dădu imediat replica: 

— Dar ce ar fi trebuit să fac? strigă el, de parcă s-ar fi văzut 
cu Socrate în ajun şi ar fi întrerupt în mijloc o discuţie. Ce m-ai fi 
sfătuit tu să fac, Socrate? Să mă supun? Să mă întorc şi să mă 


las ucis de duşmanii mei, de duşmanii Atenei, care o 
distrugeau? Nici tu n-ai înţeles? Trebuie să-ţi explic şi ţie că 
pentru a distruge pe duşmanii comuni am fost pus în situaţia de 
a dăuna patriei mele? 

— Şi ce dacă i-ai distrus! Te-ai distrus pe tine însuţi, Alcibiade! 
Ai vrut să te salvezi şi ţi-ai pătat numele, ai ajuns nedrept, rău, 
ai născocit lucruri urâte şi ai insultat cetatea dispreţuindu-i 
legile. Un singur lucru să ştii: Dacă mă voi găsi vreodată în 
situaţia de a fi nedreptăţit sau de a nedreptăţi, voi prefera prima 
soluţie. Şi nu există forţă care să-mi schimbe această 
convingere. Dacă demosul te-a rechemat ca să te omoare, 
trebuia să vii şi să mori şi dacă ai fost laş în faţa morţii, atunci 
trebuia să pleci departe, ca Atena şi Elada să uite de tine. Azi 
eşti triumfător, dar pe ce cale ai ajuns la acest triumf? Nici tu nu 
îndrăzneşti s-o spui. 

— Pe ce cale? izbucni stăpânul meu. Pe calea exilului, teribila 
cale a amărăciunii la Sparta, a umilinţei în paradisul lui 
Tisaferne, a agoniei în portul din Aspendos şi a închisorii din 
Sardes. Şi cea mai amară din toate, Socrate, a fost calea 
victoriei de la Cizicos, după care tot nu mă puteam întoarce! Și 
tu, care mă învinuieşti! Ai crezut că mi-am bătut joc de Misterele 
eleusine? Ai crezut o singură clipă spusele calomniatorilor şi ale 
lui Tesalos? Nu! Şi ce-ai făcut? Te-ai ridicat în adunare ca să 
vorbeşti, ca să împiedici o crimă? Ai pus în mişcare pe prietenii 
noştri? Te-ai străduit să explici că măcar rechemarea mea 
trebuie să fie amânată? Ai încercat să salvezi Atena? Nu o 
distrugeai şi tu, cu tăcerea ta? la spune-mi, ce ai făcut tu pentru 
salvarea cetăţii, pe care declari că eu am umilit-o? 

In clipa aceea intrară mai mulţi deputaţi şi arhonţi, veniţi la o 
consfătuire. Socrate, care pe atunci n-avea nicio demnitate în 
cetate, se ridică şi plecă. 

Cei doi nu s-au mai întâlnit niciodată. Acum îl mai văd din 
când în când pe Socrate, dar de cele mai multe ori mă feresc de 
el. Mă strigă totdeauna, în glumă, Hefaistion, de parc-ar fi auzit 
ce spusese răposata bunică-mea în ziua când m-am născut, dar 
nu mai râdem nici el, nici eu. 

Pregătirile pentru noua campanie în lonia luau tot timpul 
stăpânului meu, fiindcă voia să supravegheze totul el însuşi. 

Avea mari speranţe în solii care plecaseră la Susa sub 
ocrotirea lui Farnabazos. Porniseră de la Hrisopolis la începutul 


iernii, care în anul acela fusese foarte grea şi trebuiseră să 
aştepte câteva luni la Gordion, în Frigia, înainte de a-şi putea 
continua călătoria. 

— De ce nu te-ai dus chiar tu, Alcibiade? întrebă un deputat. 

— N-am vrut să-mi încredinţez încă o dată viaţa în mâinile 
unui satrap. 

— Trebuie să ne grăbim, strategule! spuse un alt deputat. 
Expediția trebuie să înceapă înainte ca Lisandros, noul amiral al 
spartanilor, să întărească legăturile dintre Sparta şi cei doi 
satrapi, legături pe care le-ai putut rupe cu atâta greutate. 
Farnabazos a pregătit la Antandros o sută de nave noi. 

— Am să plec cât mai curând, spuse stăpânul meu. Dar, 
înainte de a porni în campanie, vreau să mai fac ceva, atenieni. 
Un lucru a cărui amintire să nu fie o amărăciune pentru mine. 
Vreau să conduc procesiunea lui lacos”* la Misterele eleusine, pe 
Calea sacră! 

— Cum ai să îndrăzneşti? întrebară îngroziţi câţiva deputaţi. 

— Agis e la Deceleea... Nu ne va lăsa să trecem! 

De când Agis fortificase Deceleea şi stăpânea Atica, 
procesiunea lui lacos pleca în fiecare an la Eleusis cu corăbiile. 
Statuia lui lacos era urcată pe o navă de război urmată de 
celelalte. Era o mare umilinţă pentru Atena să nu-şi poată cinsti 
sărbătorile cum se cuvine. Cu toate şovăielile deputaţilor, 
Alcibiade stărui. 

— Agis nu va îndrăzni să facă o mişcare. Vă cer 
consimţământul. 

— Consimţământul trebuie să ţi-l dea arhontele basileu şi 
eumolpizii... 

Arhontele basileu şi  eumolpizii acceptară propunerea 
arhistrategului şi începură să pregătească procesiunea ca în 
vremurile bune. De multă vreme nu mai văzuse Atena 
asemenea pregătiri. Când procesiunea se făcea cu corăbiile era, 
vrând-nevrând, de proporţii mai mici şi mai sărăcăcioase şi un 
mare număr de festivități ale marşului sacru erau suprimate. 

Polemarhul se nelinişti când află de planul lui Alcibiade. Veni 
la el şi încercă să-i schimbe hotărârea, arătându-i cât ar fi fost 
de riscant şi cât de mult ar fi dăunat prestigiului Atenei cel mai 


> Epitet mistic al lui Dionysos. Sărbătoarea lui avea loc la Eleusis, la 19 
Boedromion (septembrie). 


mic incident. Stăpânul meu îl ascultă nerăbdător şi la sfârşit îi 
spuse: 

— Ai dreptate, polemarhule! Cel mai mic incident va dăuna 
prestigiului nostru, dar dacă acest incident nu se va produce, îţi 
dai seama cât de umilită va fi Sparta? Ce umilinţă va fi pentru 
Agis dacă nu va îndrăzni să facă nicio mişcare? Dacă ne atacă, o 
să luptăm pentru ce avem mai sfânt. O să luptăm sub zidurile 
noastre, sub Partenon, sub sulița zeiţei Atena! 

Sărbătorile eleusine durează nouă zile. Din prima zi, stăpânul 
meu trimise un regiment de hopliţi la Aigaleos şi patrule de 
cavalerie la Deceleea. În felul acesta fiecare atenian putu merge 
nestingherit la Eleusis. In a şaptea zi, armata ocupă poziţii de 
luptă în Ceramicos. Alcibiade, călare, mergea în frunte. 
Procesiunea se alcătui. Intâi veneau crainicii cu hlamide 
albastre, apoi purtătorii vaselor de aur şi de argint, câte se mai 
aflau în tezaurul nostru. Urma marea statuie de lemn a lui lacos, 
purtătorul făcliei, statuie dusă pe umeri de şaisprezece iniţiaţi. 
Zeul era încununat cu mirt, iar în urma lui păşeau eumolpizii în 
veşminte festive. Venea apoi mulţimea pelerinilor, care se puse 
în mişcare odată cu rândurile paralele ale armatei. O tăcere 
adâncă domnea pretutindeni şi peste această mare tăcută de 
oameni, care înainta încet, se înălţau cu autoritate statuia 
încoronată a lui lacos şi silueta arhistrategului Alcibiade. Din 
când în când se auzea galopul unui călăreț care aducea vreo 
ştire sau primea vreun ordin. La prima oprire, eumolpizii 
începură urările şi psalmodierile, potrivit datinei, şi procesiunea 
continuă aşa până la Eleusis. 

Patrulele care ajunseseră până în vecinătatea Deceleei 
aduseră vestea că Agis rămăsese închis toată ziua în fortăreață, 
deşi ştia că, la câteva stadii depărtare, duşmanul lui de moarte 
îşi trăia cele mai frumoase clipe din viaţă. 


Cu câteva zile înainte de plecarea flotei, reprezentanţi ai 
centrelor politice ale democraţilor veniră acasă la Alcibiade ca 
să-i propună să desființeze democraţia şi să devină tiran din 
voinţa poporului. 

— la cetatea în mâinile tale, strategule! Fii singurul şi deplinul 
nostru stăpân! Să nu mai existe adunare! Tu ai să hotărăşti totul 
şi noi te vom urma! O să ne supunem tuturor poruncilor tale. 


Atenienii, da, atenienii erau dispuşi să primească tirania lui 
Alcibiade. 

Nici Pericle nu cunoscuse vreodată o astfel de clipă. Unul 
dintre reprezentanţi se pricepu să vorbească atât de frumos, 
încât fu cât p-aci să-l convingă. li zugrăvi nestatornicia 
sentimentelor poporului, îi aminti cât de efemere sunt 
sentimentele poporului, că entuziasmul mulţimii e o bază 
primejdioasă pentru un om politic şi încercă să-l sperie pe bună 
dreptate - spunându-i că duşmanii lui erau încă numeroşi, deşi 
nu îndrăzneau deocamdată să-şi spună cuvântul. 

— Acum e momentul, Alcibiade! la acum puterea în mâinile 
tale! Zdrobeşte-ţi duşmanii odată pentru totdeauna! Sunt încă 
mulţi la număr şi dibaci. Dacă nu cutează pentru moment să-şi 
ridice nici măcar privirile, vor găsi iar prilejul când vei fi departe, 
în luptă, să te calomnieze. 

Dar Alcibiade refuză. Poate că Bulé aflase ceva despre 
agitația centrelor şi, temându-se ca nu cumva arhistrategul să 
dorească într-adevăr să devină tiran, îi porunciră să plece 
imediat. O adunare festivă avu loc şi stăpânul meu îşi luă rămas 
bun de la popor spunând: 

— Atenieni, uralele voastre îmi vor răsuna în urechi în tot 
timpul cât voi lipsi şi, dacă vor fi împrejurări când soarta 
războiului nu-mi va surâde, încrederea voastră îmi va încălzi 
inima şi-mi va da curaj pentru noi lupte victorioase! 

În ziua următoare am plecat. Pe Afresa se îmbarcase în taină 
şi Timandra. Când Alcibiade se dusese să-şi ia rămas bun de la 
ea, i se aruncase în braţe. 

— lar pleci! lar rămân singură să-ţi aştept întoarcerea! Nu, nu 
se poate! Plec cu tine oriunde vei merge. 

Alcibiade se împotrivi cât putu, dar Timandra puse mâna pe o 
broşă mare şi-i spuse privindu-l drept în ochi: 

— Alcibiade, dacă nu mă iei cu tine, îmi scot ochii cu broşa 
asta! 

Avea o voce calmă, dar atât de hotărâtă încât Alcibiade păli. 
O privi multă vreme, cu buza de jos uşor tremurătoare, apoi o 
luă deodată în braţe: 

— Vino! spuse el şi, însoţită de Antiohos, Timandra se îmbarcă 
pe nava-amiral. 

Înainte de a porni spre Samos, flota se opri la Andros, care se 
răsculase şi acceptase o gardă spartană. Cu strategul spartan în 


frunte, locuitorii din Andros ieşiră în afara zidurilor gata de luptă. 
De la primul atac i-am măturat cu lacedemonieni cu tot. Ofițerii 
noştri ar fi vrut să înceapă un asediu, dar Alcibiade se grăbea să 
ajungă în lonia, deoarece la Andros ne sosise vestea 
neliniştitoare că Cirus cel tânăr, fiul lui Darius, se afla la 
Magnesia şi aduna oaste ca să se bată cu Artaxerxe, fratele său 
mai mare. Mama lor, Parisatis, avea o vădită preferinţă pentru 
Cirus şi se străduia din răsputeri să-l convingă pe bătrânul 
Darius să-l îndepărteze de la tron pe Artaxerxe pentru ca, în 
felul acesta, ambițiosul şi aprigul Cirus să ajungă rege. Deşi 
recunoştea şi el că fiul său mai mic era mai deştept şi mai 
energic, Darius nu se învoia să schimbe ordinea succesiunii la 
tron. Se vede că la Susa situaţia devenise încordată şi Darius, 
simţindu-şi şi moartea aproape, voise să-l îndepărteze pe fiul lui 
mai mic de la curte, trimiţându-l ca guvernator în satrapiile 
apusene. Stăpânirea lui se întindea peste Frigia Mare, Lidia, 
Caria şi Capadocia. Tisaferne şi Farnabazos erau la ordinele lui. 
Cirus ura Atena şi primul lucru pe care-l făcu ajungând în Frigia 
fu să-i întemniţeze pe solii noştri, care porniseră din Gordion şi 
călătoreau spre Susa. Zadarnic se împotrivise Farnabazos 
spunându-i că face un act necugetat. 

— Atenienii nu vor ajunge la Susa! răspunsese Cirus şi 
acceptă doar să-i predea pe soli satrapului, care le îngădui să se 
întoarcă liberi acasă. 

Pe vremea când era la curte, Cirus încercase să-l defăimeze 
pe Tisaferne. Prietenia dintre satrap şi stăpânul meu şi jocul lui 
dublu cu spartanii constituiau pentru ambițiosul tânăr o armă 
prețioasă, iar pentru Darius un bun pretext de a-şi îndepărta fiul, 
însărcinându-l să-l urmărească şi să-l supravegheze pe satrap. 
Aşa se face că o chestiune de ordin intern a curţii de la Susa a 
putut să răstoarne toate planurile lui Alcibiade. 

Cirus avea un singur scop şi o singură dorinţă vie: să ajungă 
regele perşilor! Aşa se explică de ce voia să termine repede 
războiul din lonia, bizuindu-se pe recunoştinţa Spartei, care 
avea să-l ajute, când va fi sosit momentul, să se bată cu fratele 
lui pentru tron. După sosirea lui Cirus în lonia, banii perşilor au 
început să curgă din belşug spre Sparta. Farnabazos primi 
poruncă să termine construirea celor o sută de nave de la 
Antandros şi să alcătuiască echipajele. Lisandros, comandantul 
spartan al flotei, unul din puţinii spartani deştepţi pe care i-am 


cunoscut vreodată, izbuti să lege o strânsă prietenie cu Cirus 
care, în câteva luni, ajunse să facă tot ce-i cerea el. 

— La nevoie, Lisandros, îmi voi transforma şi patul, care e de 
aur, în monedă cu care să plătesc lefurile flotei tale! 

Amiralul spartan îşi avea cartierul general în Efes, unde se 
afla şi întreaga flotă. 

Când toate aceste veşti sosiră la Andros şi la Samos, ofiţerii 
lui Alcibiade fură cuprinşi de deznădejde. Cei mai mulţi 
participaseră alături de el la campania precedentă din lonia. 
„Atâtea strădanii, spuneau ei, atâtea lupte, atâtea jertfe şi 
atâtea victorii strălucite ca să ne găsim iar în faţa aceluiaşi bloc, 
mult mai puternic azi decât era înainte.” 

— Nu vă pierdeţi nădejdea, le spuse Alcibiade. Cu cât 
duşmanul nostru e mai puternic, cu atât mai strălucită va fi 
victoria. Înainte spre Efes! Să poftească Lisandros şi să dea 
bătălia pe mare! 

Stăpânul meu îşi alinie de două ori flota în largul Efesului, dar 
nici prima, nici a doua oară amiralul spartan nu îndrăzni s-o 
înfrunte. Îşi ţinea vasele în port, în timp ce Cirus, care-i plătea 
bine pe marinari şi era nerăbdător şi grăbit, se străduia să-l 
convingă că trebuia să primească lupta şi să distrugă odată 
pentru totdeauna Atena şi pe Alcibiade! Celălalt răspundea că 
atenianul nu fusese încă niciodată învins şi-l sfătuia să aibă 
răbdare. Işi aţintea privirea spre mare şi privea cu melancolie 
flota ateniană, care aştepta în linie de bătaie. In centru se afla 
Afresa, cu steagul ei purpuriu... Timpul şi banii aveau să le 
aducă în curând victoria, spunea Lisandros neastâmpăratului 
tânăr. 

Cirus plătea patru oboli pe zi fiecărui marinar, în timp ce noi 
dădeam numai trei. Cei mai mulţi dintre marinarii noştri nu erau 
cetăţeni atenieni. Erau venetici, aliaţi, mercenari din lonia, traci 
recrutaţi de Alcibiade şi mulţi insulari. Toată această adunătură 
considera războiul ca o meserie, cine plătea putea să-i cumpere. 
Mulţi dezertau, astfel încât am fost în pericol de a nu ne putea 
urni navele din loc. 

Până şi hopliţii, atenieni cu toţii, începuseră să murmure şi să 
se plângă. Ba unii din ei, având în frunte pe un oarecare 
Trasibulos, se duseră la Alcibiade şi protestară spunând că leafa 
nu li se plătea regulat. Stăpânul meu îi mustră. 


— Parc-aţi fi nişte neguţători hrăpăreţi, spuse el. Sunteţi 
hopliţi ai Atenei. Fiţi disciplinaţi! Nu avem bani şi duşmanul are! 
Luptaţi ca să-i luăm banii! 

La Atena, lumea începuse să-şi piardă răbdarea. Era atât de 
mare, de oarbă şi de nebunească încrederea poporului în 
Alcibiade, încât toţi crezuseră că el are o putere aproape divină. 
Pe măsură ce zilele treceau fără ca la Pireu să sosească vestea 
unei mari victorii, care ar fi măturat deodată Sparta şi Susa, 
dezamăgirea şi clevetirile oamenilor sporeau. 

— Dar ce fac de atâta timp în lonia? Nu fac nimic! 

Nimeni n-avea grijă să explice poporului că şi de data asta era 
nevoie de mult timp, de multe victorii, mari şi mici, până să vină 
iar solii Spartei la Atena şi să ceară pace. Nerăbdător şi uşuratic, 
poporul voia o victorie pe loc! Imediat! 

Asta era starea de spirit la Atena în momentul când stăpânul 
meu, nevoit să facă rost de bani, luă câteva nave şi plecă să 
strângă tributul din diferite oraşe ale loniei de nord. Lăsă flota la 
Samos sub ordinele lui Antiohos, care, fără a fi ofiţer, era cel mai 
bun comandant al flotei noastre, şi-i porunci cu asprime să nu se 
urnească din loc sub niciun motiv. Nu trebuia să accepte pentru 
nimic în lume o bătălie navală, chiar dacă Lisandros l-ar fi 
provocat, aliniindu-şi flota în faţa lui. Stăpânul meu luă opt nave 
şi plecă la Clazomene, la Colofon şi Cima de unde adună destui 
bani pentru nevoile flotei. La Cima fu nevoit să amenințe ca să 
capete contribuţia de război. Dar, în zilele cât lipsi el, avu loc 
catastrofa. î 

Rămas singur, Antiohos îşi luă nasul la purtare. Işi închipui că 
e un amiral adevărat, mare şi priceput. Amintindu-şi că, în multe 
bătălii victorioase, comandase nava lui Alcibiade, crezu că el şi 
nu altul trebuia să-l provoace şi să-l învingă pe Lisandros. Luă 
toată flota din Samos şi o duse la Notion, care se află în 
imediată apropiere de Efes. Necunoscând ordinele lui Alcibiade, 
ceilalţi ofiţeri îl urmară. Trezindu-mă într-o dimineaţă şi văzând 
portul Samos pustiu, mi-am închipuit că stăpânul meu venise în 
timpul nopţii şi că plecase iar în zori cu toate navele. Dar 
întrebând-o pe Timandra şi aflând că Alcibiade nu se întorsese, 
am alergat la şeful gărzii şi am aflat ce se întâmplase. Ticălosul 
de Antiohos plecase cu două nave de la Notion spre portul Efes, 
unde erau ancorate vasele de război ale lui Lisandros, şi se 
apucase să-l înjure şi să-şi bată joc de el, provocându-l la luptă 


dacă-i dădea mâna. Aceste mofturi îl făcură pe Lisandros să-şi 
dea seama că Alcibiade nu se afla împreună cu flota. leşi, deci, 
în larg cu câteva nave şi porni în urmărirea lui Antiohos, care nu 
mai putea de bucurie şi credea că-l silise pe Lisandros să 
accepte bătălia navală. Dar în timp ce toată flota peloponesiacă 
ieşise din port într-o ordine desăvârşită, Antiohos, care dăduse 
semnalul ordonând navelor sale să se alinieze şi ele, nici nu 
apucă să le aşeze în linie de bătaie. In ciocnirea care avu loc, 
Antiohos fu ucis, nava lui se scufundă şi flota se risipi pierzând 
cincisprezece vase. Marinarii, al căror moral era zdruncinat, se 
închiseră peste noapte în portul Notion şi se întoarseră a doua zi 
în zori la Samos. În aceeaşi zi fu anunţată sosirea stăpânului 
meu, care află la venire că Antiohos fusese ucis în timpul 
bătăliei navale. 

— Din fericire, spuse el. Dacă ar fi trăit, l-aş fi ucis eu. 

In zadar încercă Alcibiade să-l provoace din nou pe Lisandros, 
în zadar îşi înşiră de două ori flota în afara Efesului. Văzând în ce 
ordine impecabilă se desfăşurau vasele noastre, vicleanul 
spartan înţelese că era comandată de stăpânul meu şi nu-şi 
arătă nici nasul. 

Când ştirile de la Notion ajunseră la Atena, mulţimea îşi 
pierdu cumpătul. Duşmanii lui Alcibiade, vechi membri ai 
oligarhiei, îşi ridicară îndată capul şi reîncepură să răspândească 
prin oraş vechile acuzaţii, adăugând şi altele noi. 

— Cine spune că-i neînvins? Cine spune că-i atotputernic şi 
superb? De unde toate celelalte neghiobii? spuneau ei. Ce 
încredere putem avea într-un om care şi-a lăsat toată flota, 
singura noastră speranţă, pe mâna unui comandant de navă? 

— Ce vină are el dacă Antiohos a călcat ordinele? îndrăzneau 
unii să spună. 

Dar mânia populară, aţâţată cu măiestrie de duşmani, lua zi 
de zi altă faţă. 

— Ne-a promis victorii, succese, bani, putere! Ne-a promis 
pace! Aşa vrea să le câştige? Pierzând cincisprezece nave 
preţioase? Jos Alcibiade! 

Câţiva dezertori din Samos ajunseră la Atena, printre ei fiind 
şi acel Trasibulos care protestase din cauza lefurilor. Ei începură 
să facă gălăgie şi să-l învinuiască pe arhistrateg în toate 
colţurile agorei. Spuneau că Alcibiade nu se mai sinchisea de 
război, că petrecea de dimineaţă până seara cu femei - erau 


aluzii la Timandra - că se pregătea să se întâlnească cu Cirus ca 
să-i predea întreaga flotă, că nu mai voia să se întoarcă la 
Atena, că avea pământ mult în Tracia şi că singura lui grijă era 
să se îmbogăţească şi să ducă o viaţă de satrap oriental 
Mulțimea îi credea, mânia ei sporea şi, cu mintea înfierbântată 
de calomnii, fără să le treacă măcar prin gând să-i întrebe pe 
dezertori ce căutau la Atena nişte hopliţi, când flota se afla în 
lonia, atenienii îl trădară pentru a doua oară pe Alcibiade. 

Se ţinu o adunare, în care se hotărî revocarea lui din funcţia 
de arhistrateg, fără a i se aduce, însă, altă acuzaţie. În locul lui 
fură trimişi zece strategi. 

Salaminia veni din nou, aducându-i lui Alcibiade ordinul 
demosului, care se lepăda cu nechibzuinţă de singura, de ultima 
lui speranţă. Când stau şi mă gândesc cum au păcătuit atenienii 
de două ori, mă gândesc că şi-au meritat soarta actuală, că li s-a 
cuvenit să-l aibă pe Lisandros drept satrap. 

Această a doua lovitură nu stârni nici mânia, nici furia 
stăpânului meu şi, cu toate că ar fi putut, şi de data asta, să-şi 
atragă armata care-i era devotată şi să nu asculte de ordinul 
demosului, i se supuse. 

— Şi acum ce o să facem? l-am întrebat neliniştit. Unde o să 
mergem? 

— În Tracia, Silicos. O să mergem la Aigos Potamos... 

— Dar acolo nu suntem în deplină siguranţă! 

— Acolo sunt tracii, Silicos, acolo îl avem pe Midocos. Şi, apoi, 
nu suntem prea departe de prietenul meu Farnabazos. 

Când am ajuns toţi trei în Tracia, stăpânul meu, Timandra şi 
cu mine, Midocos ne-a primit cu mare bucurie. In jurul fortăreței 
noastre de la Aigos Potamos au venit să se stabilească numeroşi 
războinici traci. Faima stăpânului meu era mare printre ei şi 
considerau drept cinste să slujească unui strateg elen. Cund 
Alcibiade ieşea din fortăreață, războinicii aceia uriaşi dădeau 
năvală în jurul lui şi-l priveau cu respect şi cu teamă. Il urmau 
oriunde se ducea, ştiind că locurile erau nesigure. Trecură 
câteva luni, veni primăvara şi Alcibiade, care nu putea sta 
degeaba, începu să organizeze armata lui Midocos. li învăţă pe 
hopliţi cum să pornească la atac fără să-şi strice formaţia, cum 
să schimbe frontul, cum să se apere de un atac al cavaleriei, 
cum să urmărească duşmanul. Instrucţia înainta rapid, Midocos 
se bucura şi era foarte recunoscător stăpânului meu. 


Triburile vecine se aliaseră împotriva lui Midocos şi aveau de 
gând să-l atace. Pe măsură ce vara înainta, şeful tribului era 
cuprins de nelinişte şi când stăpânul meu îi propuse să ia 
comanda armatei şi să preîntâmpine atacul, aproape că i se 
aruncă în braţe de bucurie. 

Stăpânului meu îi trebuiră două luni ca să învingă triburile 
duşmane şi să le supună. Devotamentul armatei faţă de 
Alcibiade se transformă în adoraţie. Din toată regiunea, chiar şi 
din părţile locuite de învinşi, i se trimiteau daruri şi sclavi. Aflând 
că Alcibiade organizase armata în Tracia, Farnabazos îi trimise 
daruri bogate. Îşi spunea, probabil, că nu strica să fie în relaţii 
bune cu un om ca el. ÎI pofti la Daschileion, paradisul lui din 
Helespont, dar stăpânul meu îi mulţumi şi refuză. 

Veştile cu privire la mersul războiului le aflam din Sestos, cu 
care eram vecini, sau de la vreo navă care arunca ancora la mal 
sub zidurile noastre. In felul acesta am aflat de victoria de la 
Arginusa şi mai târziu de judecarea şi condamnarea strategilor 
noştri învingători. Am aflat şi de marile pregătiri ale lui 
Lisandros, care, cu ajutorul lui Cirus, adunase aproape două 
sute de nave. 

Trecuseră doi ani încheiaţi de când ne aşezasem în Tracia. Se 
apropia toamna, zilele se micşoraseră, când, într-o dimineaţă, 
gărzile dădură buzna să-l trezească pe stăpânul meu şi să-i 
spună că jos, în larg, marea era plină de nave. 

Alcibiade alergă la un meterez. 

— E flota ateniană, Silicos! Priveşte! Poate că au venit să se 
odihnească. Dar nu! Şi-au instalat corturile. Cine să fie strategii 
ăştia care-şi fac tabăra pe o plajă deschisă? 

Încălecă repede şi, însoţit de o escortă de douăzeci de traci, 
porni spre tabără. Am plecat şi eu cu el. 

În timp ce ne apropiam, câţiva hopliţi se speriară şi se 
repeziră să-şi ia armele. A fost cât p-aci să se producă o 
ciocnire. Mulţi, însă, îl recunoscură pe Alcibiade şi începură să-l 
aclame. Se stârni mare zarvă. 

Cei zece strategi se neliniştiră auzind strigătele şi ieşiră să 
vadă ce s-a întâmplat. În faţa lor se afla Alcibiade, dar niciunul 
dintre ei nu manifestă vreo bucurie. Ba chiar unul îl întrebă cu 
asprime: 

— Ce vrei? 

— Să vă vorbesc. 


Câţiva strategi, care luptaseră poate pe vremuri alături de el, 
îl poftiră în cort şi-l rugară să ia parte la consiliul de război, deşi 
alţii îşi arătau pe faţă duşmănia. In consiliu, Alcibiade află că 
Lisandros, în fruntea unei flote de o sută cincizeci de nave de 
război, se afla peste drum de Aigos Potamos, adică la 
Lampsacos. 

— O să-l provocăm, Alcibiade, şi o să-l învingem. 

Stăpânul meu răspunse stategilor în felul următor: 

— Şi eu l-am provocat de multe ori pe Lisandros, dar n-a 
primit lupta. Băgaţi de seamă! Clipa atacului are s-o aleagă el. 
Aveţi o poziţie primejdioasă, plaja e deschisă şi nu pune nicio 
piedică în calea duşmanului, care poate să vă ia prin 
surprindere. Venind încoace, am văzut mulţi soldaţi şi marinari 
de ai voştri răspândiţi pe ogoare. Luaţi flota şi mergeţi la Sestos. 
Distanţa până acolo e mică. Nu rămâneţi la Aigos Potamos. 

In timp ce stăpânul meu vorbea, câţiva strategi făceau semne 
de aprobare. Unul din ei, Conon, spuse: „Alcibiade are 
dreptate”. Un altul însă, pe nume Tideas, se ridică deodată şi 
declară: 

— N-avem nevoie de sfaturi şi nici poftă să le auzim! 

Nimeni nu protestă. Tideas adăugă: 

— N-avem nevoie de ajutorul tău Pleacă! E 

Stăpânul meu se ridică, ieşi din cort şi încăleca. În jurul lui se 
adunase o mulţim de hopliţi, care-l însoţiră cu urale până 
dincolo de tabără. 

Când ne-am întors la fortăreață, stăpânul meu a contemplat 
de la înălţime cele o sută optzeci de nave care alcătuiau flota. 

— Dacă rămân acolo aşa, fără nicio ocrotire, sunt pierduţi, 
Silicos! Am să-i ajut, chiar fără voia lor! Mă duc să mă întâlnesc 
cu Midocos! Trebuie să aduc fără întârziere armată. 

Am lipsit patru zile din fortăreață Am cutreierat toată 
regiunea, împreună cu Midocos şi am alcătuit detaşamente. Am 
adunat două mii de traci şi am mărşăluit toată noaptea ca să ne 
întoarcem la Aigos Potamos. Când am ajuns pe țărm, se crăpa 
de ziuă. Ţărmul era pustiu. Pe măsură ce ne apropiam şi se 
lumina mai bine, o privelişte groaznică se înfăţişa ochilor noştri. 
Mii de trupuri fără cap zăceau pe nisipul care le băuse sângele şi 
se înnegrise. Alcibiade îşi opri speriat calul şi în urma lui se opri 
întreaga armată. Priveam cu toţii spre malul mării, de care 
valurile se apropiau blând, atingând cadavrele, care se legănau 


la oarecare depărtare. Alcibiade rămase astfel uitându-se multă 
vreme. Deodată, dădu pinteni calului şi urcă în fortăreață. 

— l-a luat pe toţi prizonieri, Silicos! l-a prins şi i-a măcelărit. A 
capturat toate navele! Atena e distrusă! 

Câţiva hopliţi care scăpaseră de măcel veniră în fortăreață şi 
ne povestiră cum se întâmplase nenorocirea. 


În ziua următoare am văzut flota lui Lisandros care pleca din 
Lampsacos şi trecea prin faţa noastră remorcând navele 
prizoniere, ultimele nave de război ale Atenei. 

— Şi acum ce are să se întâmple? l-am întrebat pe stăpânul 
meu. 

— Acum a sosit sfârşitul Atenei, Silicos! Acum trebuie să 
plecăm, să mergem în altă parte, aici nu mai suntem în 
siguranţă! 

— Dar tracii? 

— În curând se vor întoarce împotriva mea. Atât timp cât 
simțeau că Atena e o forţă, însemnam ceva pentru ei. Acum, 
însă... 

— Şi unde o să mergem iar? Unde? 

— Cândva, Farnabazos ne-a invitat în paradisul lui! Să 
mergem acolo! Satrapul mi-a făcut jurăminte personale. Să 
sperăm că nu le-a uitat. 

Două luni după catastrofă ne aflam toţi trei, Alcibiade, 
Timandra şi eu, la Farnabazos. Călătoria noastră de la Aigos 
Potamos la Daschileion a fost grea şi primejdioasă. N-am 
îndrăznit să ne oprim în niciun alt oraş. Pribegind aşa, din sat în 
sat, prin locuri pustii, am călătorit multe zile. In Bitinia, regiune 
necontrolată şi sălbatică, am fost înconjurați într-o noapte de 
tâlhari. Ne-au luat tot ce aveam, caii şi cinci catâri, încărcaţi cu 
lucrurile de preţ care ne rămăseseră. Nu ne-au lăsat decât 
hainele de pe noi. Când am ajuns la Daschileion, eram într-o 
stare jalnică, murdari, rupţi, cu o înfăţişare de cerşetori. 
Frumuseţea Timandrei şi statura lui Alcibiade ne-au salvat de 
multe necazuri. Văzând trei zdrenţăroşi, paznicii paradisului au 
vrut să ne gonească, dar unul dintre ei l-a recunoscut pe 
Alcibiade şi a alergat să-l anunţe pe satrap. 

Farnabazos ne-a primit regeşte. Măgulit că un om ca stăpânul 
meu venea să-i ceară găzduire, îi oferi un loc la curtea lui şi, 
crezând că Alcibiade va dori să rămână pe lângă el ca sfetnic 


nepreţuit şi mare strateg, îi dărui venitul anual al oraşului 
Gordion din Misia, adică cincizeci de talanţi. 

La curtea lui Farnabazos am aflat veştile groaznice sosite de 
la Atena. Aşa am ştiut că oraşul a rezistat aproape un an 
asediului lui Lisandros, că spartanul a intrat apoi triumfător în 
Zidurile lungi şi că a lăsat o gardă spartană pe Acropole, că a 
schimbat regimul politic numind treizeci de tirani care să 
guverneze oraşul prin teroare şi omoruri. 

— Aigos Potamos! Aigos Potamos! repeta Alcibiade ori de câte 
ori aflam noi amănunte despre nemaiauzita catastrofă a Atenei. 
De acum înainte trebuie să ne gândim la alte lucruri, Silicos, să 
ne îndreptăm speranţele în altă parte. Să mergem la Susa, la 
monarhul Artaxerxe. 

— Şi ce să facă el? 

— Ce să facă? Nimic! Eu, însă, am să fac multe! Cirus, fratele 
lui, recrutează soldaţi din întreaga lonie ca să-i declare război! 
Dacă plec la Susa şi devin strategul lui Artaxerxe, am să-l înving 
şi pe Cirus, şi pe spartanii care-l ajută, şi poate... dar, tăcere! Să 
nu afle Farnabazos. Joacă un joc dublu între cei doi fraţi. Ce să 
facă? Situaţia lui e grea. O să plecăm îndată ce se 
desprimăvărează. 

Stăpânul meu îi spuse satrapului că vrea să facă o călătorie la 
Susa şi-i ceru îngăduinţa să plece. Auzind aceasta, Farnabazos 
se bucură, deşi fără să arate. Curtenii lui îşi manifestară însă pe 
faţă mulţumirea. Ba chiar unul dintre ei, Bagoas, vărul lui 
Farnabazos, spuse: 

— In sfârşit! 

Satrapul se bucura fiindcă venise timpul să se 
descotorosească de un străin de vază şi vrednic de cinstire, 
care-i prilejuia însă nenumărate frecuşuri cu spartanii şi cu 
Cirus. Lacedemonienii îi spuneau mereu că e o ruşine ca un 
satrap persan, aliatul lor, să găzduiască şi să ocrotească pe cel 
mai rău duşman al lor, în loc să-l fi ucis din prima clipă. Cirus îl 
întreba şi el mereu dacă Alcibiade mai trăieşte. Farnabazos 
răspundea că atenianul îi ceruse azil şi că-l legau de el 
jurăminte personale de prietenie. Totuşi, îşi dădea seama că 
situaţia lui devenea tot mai grea şi că până la urmă ar fi fost silit 
să cedeze... Poate că şi Alcibiade îşi dăduse seama de toate 
acestea şi tocmai de aceea se hotărâse să plece mai repede 
decât avusese de gând, fără să mai ceară escortă. Farnabazos 


ne dădu bani ca să nu ne pomenim în nevoie şi doi sclavi care s- 
o slujească pe Timandra. Am plecat spre Susa în primele zile ale 
primăverii. Călătoria a ţinut multe zile până am ajuns la Milisa, 
un sat din Frigia Mare. Stăpânul meu se gândi că era acum 
destul de departe de Farnabazos şi hotărî să ne oprim câteva 
zile, pentru ca Timandra să se poată odihni. Am găsit o casă la 
marginea satului. 

In prima noapte, Alcibiade sări tulburat din pat. 

— Timandra! Am avut un vis înfricoşător! Am visat că mă 
îmbrăcaseşi cu cele mai preţioase haine ale tale, că eram culcat 
pe genunchii tăi cu ochii închişi şi că mă pieptănai şi mă 
împodobeai de parc-aş fi fost mort. 

— Taci! strigă ea. Eu am visat ceva şi mai înfricoşător! L-am 
visat pe Bagoas, îţi aminteşti de el? Vărul satrapului. Te lovea cu 
spada şi tu erai gol! Mă tem, Alcibiade! Poate că Cirus a cerut 
capul tău! 

Toată ziua am stat în casă, în timp ce Timandra şi Alcibiade se 
plimbau pe colinele din jur, ca să-şi uite neliniştea. Pe la amiază 
am văzut venind pe drumul dinspre Daschileion mai mulţi 
călăreţi, care au intrat în sat. L-am înştiinţat pe Alcibiade, dar el 
n-a dat atenţie faptului. Seara, fără să-i spun nimic, am proptit 
bine uşa. Era o noapte întunecoasă. Nori mari se rostogoleau pe 
cer şi vântul gemea printre copacii din jurul casei. Noaptea 
înainta şi mie mi se făcea somn, deşi îmi propusesem să nu 
închid ochii. Aşteptam zorile. 

Deodată am sărit în sus. Un miros puternic de fum umplea 
casa. M-am repezit să-l trezesc pe Alcibiade. Era şi timpul: 
flăcările ne şi înconjuraseră. Am alergat la ferestre. Limbi mari 
de foc urcau din pereţii de lemn. La lumina incendiului am văzut 
la mică distanţă de uşă mai mulţi soldaţi înarmaţi până-n dinţi 
care ne aşteptau. 

— E Bagoas, Alcibiade! a strigat Timandra cuprinsă de groază, 
recunoscându-l pe curtean. Alcibiade s-a repezit să-şi ia spada, 
şi-a înfăşurat hlamida pe braţul stâng, ca un scut improvizat, a 
smuls o saltea, a deschis uşa şi aruncând aşternutul înaintea lui 
ca să stăvilească flăcările, s-a repezit gol afară, urmat de noi. 
Când Alcibiade s-a năpustit prin flăcări, soldaţii s-au speriat şi au 
dat înapoi în întuneric. S-au oprit la mică distanţă, fiindcă 
Bagoas le striga să rămână locului, spunându-le că e ruşine să 
se teamă de un om singur şi gol! Atunci, în loc să se tragă în 


întuneric, stăpânul meu a rămas aşa, în lumina flăcărilor, gol şi 
nemişcat. 

— Vino! i-a strigat Timandra, gata să se repeadă spre grajd 
unde erau caii. Vino! Te omoară! 

Douăzeci de sulițe au şuierat în noapte şi Alcibiade s-a 
prăbuşit. Bagoas s-a apropiat şi s-a aplecat să vadă dacă era 
mort. 

— Voia Spartei s-a împlinit! a spus el, apoi a dat pinteni 
calului şi a pierit în întuneric. 

Când s-a luminat de ziuă, am luat mortul şi l-am îmbrăcat în 
veşmintele Timandrei, singurele pe care le salvasem de foc. ÎI 
întinsesem pe jos, Timandra şedea lângă el plângând şi, luându-i 
capul pe genunchi, îi mângâia părul şi faţa şi-i săruta ochii. 


Am izbutit să mă întorc la Atena cu Timandra, fiindcă la 
câteva zile după crimă primisem un mesaj anonim care-mi cerea 
să plec şi să-mi ţin gura. Am pătimit multe până să ajungem iar 
în locurile cunoscute, eu cu ochii înlăcrimaţi şi Timandra bocind, 
dar ca să povestesc toate acestea aş avea nevoie de multe 
pagini. 

Vestea morţii lui Alcibiade a ajuns la Atena cu mult înaintea 
noastră şi, aşa cum mi-am dat seama mai târziu, în jurul ei 
pluteau cele mai fantastice zvonuri. M-am dus acasă. Unde era 
să merg? Când m-au văzut, sclavii au alergat înnebuniţi să-i dea 
de ştire fiului lui Alcibiade. 

— A venit Silicos, stăpâne! 

Parcă i s-ar fi spus că a venit Meduza! De unde să fi ştiut eu 
că voi fi primit astfel? Alcibiade s-a repezit afară, mi-a strigat că 
sunt un ucigaş, m-a trimis în Tartar şi m-a ameninţat că are să 
mă dea în judecată, că are să ceară să fiu trimis la muncă în 
mine. Nu puteam să scot un cuvânt şi, pe măsură ce tăcerea 
mea se prelungea, Alcibiade-fiul se aprindea şi se mânia mai 
vârtos, până când intendentul Hariton m-a luat de mână cu 
bocceaua mea de haine cu tot şi m-a dat afară ca să se 
potolească derbedeul. 

N-am mai călcat pe la el. Stăpânul meu îmi lăsase o bucată de 
pământ lângă Oefisos - aveam şi martori pentru asta - dar n-am 
cerut-o. Nu mi-a fost niciodată simpatic fiul lui Alcibiade, era 
doar o caricatură a lui taică-său, care era un semi-zeu. 


Acum locuiesc la Timandra. Copiez texte pentru bogătaşi şi în 
felul ăsta dau şi eu ceva în casă. 

Şi acum, ce ai să faci, Silicos, nefericite? Sunt doi ani de când 
a pierit băiatul, cam de pe atunci m-am apucat să scriu. Filele 
acestea erau singura-mi mângâiere, erau viaţa mea... Nu mă 
pot despărţi de ele, nu mă pot hotărî să recunosc că am 
terminat, că nu mai am nimic de spus. Intorc paginile, corectez, 
scot, adaug... nu vreau să termin şi să-l pierd a doua oară. 

Viaţa mea a fost atât de legată de a lui, încât cred că, în 
aceşti doi ani, am trăit doar din forţa ce-mi dădea viaţa pe care 
i-o dăruiam eu scriind. 


ÎNSEMNĂRI: 


1. Silicos şi Catisachis sunt personaje imaginare, ca şi numele 
lor. 
Harpiabazos e un personaj imaginar. Numele său e persan. 


2. Niciun text nu dovedeşte participarea lui Clinias la 
campania din Egipt. 

Tot astfel, niciun text nu dovedeşte participarea lui Alcibiade 
la lupta de la Sfacteria. 


3. Există îndoieli cu privire la genealogia lui Alcibiade. 

Isocrate (despre pereche - 27) indică următoarea genealogie: 
Alcibiade (bunic) - Clinias (tată, care a luptat la Artemision) - 
Alcibiade (stăpânul meu). De asemeni Plutarh (Alcibiade, 1) 
spune limpede că Alcibiade a fost fiul lui Clinias, care a luptat la 
Artemision cu o corabie proprie. 

Dimpotrivă, în ultima lui carte, A/c/ibiade (Paris, 1951) Hatzfeld 
e de aceeaşi părere cu Dittenberger, considerându-l pe Clinias 
de la Artemision frate al bunicului Alcibiade. El spune, într-o 
notă, că Plutarh a încurcat lucrurile şi că Isocrate a comis o 
greşeală, voită poate... 

Am preferat genealogia autorilor antici. 

Părerea lui Hatzfeld are la bază următoarele argumente: 

Alcibiade s-a născut în 451 sau 450 î.e.n. Dacă tatăl lui, 
Clinias, a fost trierarh la Artemision (480 î.e.n.) trebuie să 
admitem că Alcibiade s-a născut când el era în vârstă de cel 
puţin şaizeci de ani. E un fapt care nu trebuie să ne pară 
excepţional, deoarece Socrate a murit la vârsta de şaptezeci de 
ani, lăsând-o pe Xantipa cu un copilaş în leagăn. 


4. Există unele alterări ale evenimentelor şi unele 
anacronisme, dar nu pot fi pomenite toate aici. 

lată un exemplu din prima categorie: 

Lisandros nu i-a măcelărit imediat pe prizonierii atenieni, ci 
după convocarea unei adunări a aliaţilor la Lampsacos. 

Un exemplu din a doua categorie: 


3 Aceste însemnări sunt publicate de autor la sfârşitul romanului Stăpânul 
meu Alcibiade. 


Zidurile lungi au fost ridicate în 458, iar Silicos soseşte la 
Atena în 457. 

Imaginile lui Eros-copil aparţin epocii elenistice - epoca 
clasică le ignora. 

Nu s-a putut stabili precis în ce perioadă au început să fie 
făcute elegantele statuete de teracotă de la Tanagra. 


IZVOARE 


Athenaios - Deipnosofiştii 

Aelianos - /storia pestriță 

Andocide - Despre Mistere, Împotriva lui Alcibiade 

Aristofan - Norii, Pacea, Cavalerii 

Babrios - Miturile lui Esop 

Diogene Laertius - Despre viețile şi doctrinele filozofiei 

Diodor din Sicilia - Biblioteca istorică 

Euripide - Andromaca 

Herodot - /storii 

Tucidide - X/grafes 

Isocrate - Despre pereche 

Cornelius Nepos - De viris illustribus 

Ctesias - Fragmente 

Xenofon - Helenicele, Memorabilia 

Homer - /liada 

Pausania - Prin Elada 

Platon - A/cibiade, Statul, Protagora 

Plutarh - Alcibiade, Aristide, Temistocle, Pericle, Lisandros, 
Nicias 

Plutarh (pseudo-) - Proverbe 

Maxime ale poeților eleni 

